
מעקב מעודכן לחודש: דצמבר 2019


	א
	 תוקן
	8 סעיפים
	30%

	ב
	 בתהליך תיקון

	ג

	6 סעיפים

	ד

ליקוי

1. 	דוחות שנתיים נועדו לאפשר למי שמעוניין בכך גישה נוחה למידע בתחומים הנוגעים לפעילותה של הרשות הציבורית. משרד רה"ם ומשרד התרבות והספורט לא פרסמו את הדוחות השנתיים שלהם לשנים 2016-2015; משרד ירושלים ומורשת לא פרסם את הדוח השנתי לשנת 2016 כנדרש בחוק חופש המידע. כ-44% מיחידות הסמך של משרדי הממשלה לא פרסמו דוח שנתי לשנת 2016; כ-40% מיחידות הסמך לא פרסמו דוחות שנתיים לשנים 2016-2015, ובהן 19 מרכזים רפואיים. על משרדי הממשלה ויחידות הסמך שלא פרסמו את הדוח השנתי כנדרש בחוק חופש המידע, לפרסם בהקדם את דוחותיהם ולהקפיד להמשיך לפרסמם במועד. על משרד הבריאות לוודא כי גם המרכזים הרפואיים נוהגים כך. על משרדי הממשלה ויחידות הסמך להקפיד לדווח ליחידה לחופש המידע על יישום חוק חופש המידע במועד.

ליקוי

2. 	כרבע ממשרדי הממשלה ויחידות הסמך לא מסרו ליחידה לחופש המידע נתונים סטטיסטיים לשנת 2016 על יישומו של חוק חופש המידע במועד הנדרש: משרד רה"ם, משרד החקלאות, משרד ירושלים ומורשת ומשרד התרבות והספורט, וכן 13 יחידות סמך. בשל כך, לא נכלל המידע על יישום החוק ברשויות אלה בדיווחי היחידה לממשלה. על המשרד להגנת הסביבה להשלים את הפעולות שנקט כדי שיינתן מענה לבקשות מידע מהציבור בתוך פרק הזמן שנקבע לכך בחוק ובדחיפות המתבקשת מממצאי הביקורת. על מנכ"ל המשרד להגנת הסביבה לוודא שפעולות המשרד בתחום הזה נעשות בהתאם להוראות הדין.

מעקב- משרד הבריאות
מצב (סטאטוס): ב' בתהליך תיקון

1-2. 	היחידה לחופש המידע של משרד הבריאות מדווחת כי דוחות משנת 2018 פורסמו באתר במועד הנדרש. הממונה על העמדת מידע לציבור של בחטיבה למרכזים רפואיים מדווחת כי  החל מאוקטובר 2018 האחריות למתן מידע על פי חוק חופש המידע הועברה לחטיבת המרכזים הרפואיים הממשלתיים. בהתאם לכך, בשנת 2018 פרסמו כל המרכזים הרפואיים הממשלתיים את הדוחות השנתיים שלהם ונערכים לפרסום את הדוחות לשנת 2019.

ליקוי 

3. 	היחידה לחופש המידע מוסמכת לברר תלונות נגד משרדי הממשלה ויחידות הסמך הנוגעות ליישום החוק. היחידה פרסמה רשימה של שישה משרדי ממשלה, שהיא הגדירה אותם כ"רשויות מפֵרות", זאת כיוון שלא השיבו על בקשות מידע או לא פרסמו מידע, כנדרש, גם לאחר שהיחידה הנחתה אותם להשיב או לפרסם, ובהם המשרד להגנת הסביבה, המשרד לשירותי דת ומשרד האוצר.

מעקב- משרד לשירותי דת
מצב (סטאטוס): א' תוקן

3. 	המשרד לשירותי דת מטפל בלמעלה מ- 70 בקשות מידע בשנה כאשר הנתון הולך וגדל. כל הבקשות נענות במהלך הזמן הקבוע בחוק. מדובר בשלוש בקשות חריגות שהטיפול בהם הסתיים.

ליקוי

4. 	משרד מבקר המדינה בדק את הטיפול בבקשות מידע, לרבות שיעור הבקשות שלא נענו במועד הנדרש בחוק ושיעור התלונות המוצדקות שהיו נגד המשרד הממשלתי בשבעה משרדי ממשלה. נמצא כי עד יולי 2017 המשרד להגנת הסביבה טרם סיים לטפל ב-150 בקשות מידע שהוגשו בשנים 2016-2013. בשנת 2016 97 מ-269 (36%) הבקשות למידע שהוגשו לא נענו בתוך הזמן המירבי שנקבע בחוק (120 ימים). היחידה לחופש המידע מצאה כי 12 תלונות על המשרד להגנת הסביבה שהיא סיימה לטפל בהן בשנת 2016 היו מוצדקות. המשרד להגנת הסביבה לא השיב במשך שנים לבקשות מידע מסוימות מן הציבור כנדרש, לדוגמה, בקשות שעניינן זיהום אוויר באזור נמל חיפה ונתוני זיהום של מפעלים שונים.

מעקב המשרד להגנת הסביבה
מצב (סטאטוס): ג- לא תוקן

4. 		לא דווח על תיקון הליקוי.

ליקוי

5. 	בשנת 2016 הוגשו למשרד האוצר 169 בקשות מידע. 24 מהן (14%) לא נענו בתוך הזמן המירבי שנקבע בחוק. היחידה לחופש המידע מצאה כי חמש תלונות על משרד האוצר שהיא סיימה לטפל בהן בשנת 2016 היו מוצדקות. הממונָה על העמדת מידע לציבור במשרד האוצר נתקלת בקשיים בבואה להשיב על בקשות מידע לפי חוק חופש המידע. זאת בין היתר משום שככלל, יחידות המשרד אינן משתפות עמה פעולה לצורך גיבוש המענה על בקשות למידע. הממונה ציינה כי התלוננה בלשכת מנכ"ל המשרד בנוגע לבקשות מידע שבעניינן לא קיבלה מענה, אולם עד מועד סיום הביקורת - ללא הועיל. על משרד האוצר לנקוט כל פעולה נדרשת כדי שהמשרד, על הנהלתו ועובדיו, ישתף פעולה לצורך מתן מענה על בקשות מידע, ויקפיד לטפל בהן ביעילות ובתוך פרק הזמן שנקבע לכך בחוק. על מנכ"ל משרד האוצר לוודא שפעולות המשרד בתחום זה נעשות בהתאם להוראות הדין.

מעקב משרד האוצר
מצב (סטאטוס): ג- לא תוקן

5. 			לא דווח על תיקון הליקוי.

ליקוי

6. 	במשך שבעה חודשים בשנת 2017 הוגשו למשרד רה"ם 211 בקשות לפי חוק חופש המידע, עד מועד סיום הביקורת הוא טרם סיים לטפל ב-41 (19%) מהבקשות האלה, אף שעברו יותר מ-120 הימים ממועד הבקשה. המשרד מסר ליחידה נתונים רק על חלק משנת 2016, ולכן אי אפשר לדעת כמה מהן לא נענו; בשנת 2016 מצאה היחידה כי חמש תלונות שהוגשו נגד משרד רה"ם והטיפול בהן הסתיים בשנה זו, רובן על אי-מתן מענה, היו מוצדקות. על משרד רה"ם, משרד התחבורה, משרד הכלכלה, משרד התרבות והספורט ומשרד העלייה והקליטה לוודא כי בקשות מידע ייענו בתוך פרק הזמן שנקבע לכך בחוק חופש המידע, בין היתר בהתחשב בכך שפרק הזמן המירבי שנקבע בחוק מביא בחשבון גם בקשות מורכבות. על המנכ"לים של המשרדים האלה לוודא שפעולות משרדיהם בתחום הזה נעשות בהתאם להוראות הדין.




מעקב משרד ראש הממשלה
מצב (סטאטוס): ג- לא תוקן

מעקב- משרד התחבורה
מצב (סטאטוס): ב' בתהליך תיקון

6. 	במשרד התחבורה מושם דגש על עמידה בפרקי הזמן הנדרשים. מנכ"לית המשרד רואה ערך עליון בשמירה על רמת שירותיות גבוהה מול הציבור ובפרט טיפול בבקשות האזרחים הפונים למשרד ובתוכם בקשות חופש המידע. מידע בדבר מספר פניות פתוחות מהשנים לעיל מתקיים בימים אלו. כפי שהוזכר לעיל, עמידה בדרישות מסירת מידע לאזרח היא ערך עליון. יעידו על כך נתוני המענה לשנת 2018.


מעקב- משרד הכלכלה
מצב (סטאטוס): א' תוקן

6. 	הליך תיקון הליקוי כלל, יצירת מנגנון אשר צמצם דרמטית, הלכה למעשה, את מספר המענים הניתנים באיחור למבקשי המידע. המעקב שנעשה כיום אחר משכי הזמן, ממועד קבלת הבקשה למידע ועד למתן המענה, הינו יומיומי ולמעשה, מאפשר בקרה מלאה על הסוגיה. מעבר לכך, נערכו שיחות יזומות עם מנהלים ועובדים, במטרה להבהיר להם את המתחייב מהאמור בחוק, בהקשר זה. כמו כן, הוכן והוטמע נוהל עבודה אשר הופץ להנהלת המשרד, בו קיימת התייחסות להיבטים רבים ומגוונים הקשורים ביישום חוק חופש המידע וביניהם, כמובן, סוגיית המועדים למתן מענים לבקשות המידע. לסיכום ובמבחן המציאות, כפי שהתחייב המשרד, הדבר מצא את ביטויו בדיווח הממונה לשנת 2018, אשר הועבר למשרד המשפטים: מתוך 228 בקשות שהגיעו למשרד, רק 3 בקשות נענו באיחור (כ 1.5%).  התהליך הושלם ואין, מטבע הדברים, לוחות זמנים בהקשר זה.

ליקוי

7. 	עד יולי 2017 טרם סיים לטפל משרד התחבורה ב-28 בקשות שהוגשו בשנת 2015 וב-15 בקשות שהוגשו בשנת 2016. לדוגמה, בקשה הנוגעת למוקדי סיכון בכבישים.

מעקב- משרד התחבורה
מצב (סטאטוס): ב' בתהליך תיקון

7. 	ראה מעקב לליקוי 6. כאמור לעיל, הנתון נמצא בבדיקה.

ליקוי

8. 	בשנת 2016 הוגשו למשרד העלייה והקליטה 39 בקשות מידע. 12 (32%) מהן לא נענו בתוך משך הזמן המירבי הקבוע בחוק. בשנת 2016 מצאה היחידה כי שלוש תלונות על אי-מתן מענה מהמשרד על בקשות מידע היו מוצדקות.

מעקב- העלייה והקליטה
מצב (סטאטוס): ב' בתהליך תיקון

6-8.  	המשרד פועל באופן מתמיד על השיפור במתן המענים וצמצום תקופת הטיפול בפניות.

ליקוי

9. 	5 מ-14 (36%) בקשות למידע שהוגשו למשרד התרבות והספורט בשנת 2015 לא נענו בתוך משך הזמן המירבי שנקבע לכך בחוק. לדוגמה, המשרד לא השיב על בקשת מידע בדבר הסדרים למניעת ניגוד עניינים של ראשי תחומים במשרד וכן בדבר הסדרים למניעת ניגוד עניינים של יועצים חיצוניים למשרד.

מעקב משרד התרבות והספורט
מצב (סטאטוס): ג- לא תוקן

9. 	לא דווח על תיקון הליקוי.

ליקוי

10. 	פרסום הבקשות והמענה עליהן עשוי להביא מידע חיוני לפני הציבור, ואף לייתר טיפול בבקשות מידע דומות בעתיד. נמצא כי משרד הבריאות, משרד התחבורה, משרד הכלכלה, משרד החינוך, משרד האוצר, משרד הבינוי והשיכון ומשרד הפנים פרסמו עד למועד סיום הביקורת באתר אינטרנט חלק מזערי מהתשובות לבקשות מידע לפי חוק חופש המידע, כנדרש על פי הנחיית היחידה לחופש המידע. על משרדי הממשלה להקפיד לפרסם את התשובות לבקשות מידע שאפשר לפרסמן לפי החוק באתר האינטרנט הייעודי לחופש המידע.

מעקב- משרד התחבורה
מצב (סטאטוס):  א' תוקן

10. 	משרד התחבורה הינו מבין המשרדים עם כמות הגבוהה ביותר של פרסום. המשרד מפרסם באתר באופן שוטף.

מעקב- משרד הבינוי והשיכון
מצב (סטאטוס): א' תוקן

10.  	כל התגובות שאושרו לפרסום, פורסמו. מספר הפרסומים עומד היום על 95 , ישנם עוד 2 תשובות בתהליך הפרסום.

מעקב- משרד הבריאות
מצב (סטאטוס): א' תוקן

10. 	היחידה לחופש המידע של משרד הבריאות מדווחת כי משרד הבריאות מעלה תשובות שניתן להעלות באופן חלקי, בשנה האחרונה לא הייתה ממונה במשרה מלאה ולכן התשובות לא עלו באופן רציף. עתה, לאחר כניסתה של ממונה  לתפקיד המשרד יקפיד על העלאת התשובות. תגובה של ממונה העמדת מידע לציבור של בחטיבה למרכזים רפואיים מדווחת כי באוקטובר 2018 הועברה האחריות למתן מידע על פי חוק חופש המידע לחטיבת המרכזים הרפואיים הממשלתיים. נכון לנובמבר 2019, כל התשובות לפניות לקבלת מידע למרכזים הרפואיים הממשלתיים שאין מניעה לפרסמן,  מפורסמות באתר היחידה לחופש המידע.

מעקב- משרד הכלכלה
מצב (סטאטוס): א' תוקן

10. 	מיד עם קבלת דוח הביקורת, נעשו פעולות מידיות לתיקון הליקוי ובתקופה של חצי שנה, הוכפל מספר הפרסומים היזומים של המענים הניתנים במסגרת יישום חוק חופש המידע, מ 14  ל - 28. הנושא אף הופיע וממשיך להיות מופיע, כפי שהובטח, כמשימה בתכנית העבודה של הממונה על העמדת מידע לציבור. נכון לסיום רבעון  3 של שנת 2019 עומד מס'פר המענים שפורסמו באתר האינטרנט הייעודי לחופש המידע על ידי הממונה, על 130. בכלל, משרד הכלכלה מצוי היום במקום מספר 8 מכלל משרדי הממשלה, יחידות הסמך, הרשויות המקומיות והמועצות האזוריות, בטבלת הפרסומים באתר הייעודי.
https://foi.gov.il/he/search  בנוסף, נערכו שיחות עם מנהלים על מנת לעודד תהליכים של פרסום מידע יזום באתר האינטרנט המשרדי, דבר אשר גם הוא נשא פרי בפועל, בהיבט של שקיפות והנגשת המידע לציבור.

ליקוי

11. 	עד אוקטובר 2017, 9 מבין 29 (31%) משרדי ממשלה לא השיבו לבקשה לפי חוק חופש המידע מינואר 2017 לקבל יומנים של 8 שרי ממשלה לשנת 2016. אלה המשרדים שלא השיבו לבקשה משרד הביטחון; משרד הפנים; המשרד לפיתוח הפריפריה, הנגב והגליל; המשרד להגנת הסביבה; משרד ירושלים ומורשת; משרד הבינוי והשיכון; משרד העבודה, הרווחה והשירותים החברתיים (להלן - משרד הרווחה); משרד התחבורה; משרד המדע והטכנולוגיה. אי-מתן מענה עומד בניגוד להוראות החוק ולהנחיית היועץ המשפטי לממשלה. על משרדי הממשלה שלא מסרו לבקשת עמותה את יומני השרים שעמדו בראשם להשיב בהקדם ולמסור את המידע בהתאם להוראות הדין. לנוכח ממצאי הביקורת והנחיות היועץ המשפטי לממשלה, שלפיהן שימוש במידע על אודות דרכיו ואורחותיו של השלטון חיוני לצורך פיקוח הציבור על פעילותן של רשויות השלטון ולשם הרתעת רשויות השלטון מעשיית מעשים החורגים מן המותר והראוי, עולה הצורך בהבהרות של היועץ המשפטי לממשלה בדבר מידת הפירוט הנדרש ביומני השרים המוצגים לציבור: ציון העילה למחיקה או להשחרה של פעילות מיניסטריאלית וציון של פעולות שנמחקו בשל היותן פוליטיות או פרטיות. על כן, על היועץ המשפטי לממשלה לבחון הוספת דרישה לכלול ביומני השרים הנמסרים לציבור מידע בדבר המשתתפים בפגישות עמם, ובכלל זאת משתתפים מן המגזר הפרטי או נציגיהם; הגופים שאליהם משתייכים המשתתפים; נושאי הפגישות; ומקום הפגישה.

מעקב- משרד הביטחון
מצב (סטאטוס): ב' בתהליך תיקון

11. 	לו"ז שרי הבטחון ליברמן ויעלון – עבודת החשיפה של לו"ז השרים נמשכת זמן רב , בין השאר כי מדובר היה בשרים לשעבר שאינם נמצאים כבר במשרד באופן שוטף וכן בגלל שבאיזונים שנדרשו לפי הנחיית היועמ"ש לממשלה הביאו לפרק זמן ארוך של עבודת החשיפה תוך שיתוף השר לשעבר.  לגבי לו"Z השר ליברמן – הנושא תלוי ועומד בבית משפט. השר יעלון- היומנים של השנים 2014-2013 נמסר כבר  לתנועה לחופש המידע. בנושא פניית העיתונאי עקיבא ביגמן מיום 19.7.2017 לקבל את יומני שר הביטחון אהוד ברק לשנים 2009-2013. מר ביגמן קבל את יומני כל השנים  למעט שנת 2012.  היומן לשנת 2012 הועבר לעיונו ולהערותיו של השר ברק בהתאם להליך הקבוע בסעיף 13(א) . בנובמבר 2019 המשרד היה אמור לקבל את היומן מאהוד ברק ולהעבירו לפונה, נמסר לפונה כבר לפני מספר ימים כי היומן מוכן וכי יכול להגיע לקבלו. 
	יומני השר ליברמן הועברו לפונה במייל.
לגבי פניית עמותת 'הצלחה' לקבלת יומן שר הביטחון ליברמן לתקופה מ-22.4.17 ועד תום כהונתו ממשרד הביטחון. בעקבות הבקשה  הוגשה עתירה לבית המשפט לעניינים מנהליים בירושלים- עת''מ 08-19 ומשרד הביטחון מיוצג ע''י פרקליטות מחוז ירושלים. בימים אלה נבדק היומן על ידי השר ליברמן, לאחר שעבר בדיקת אבטחת מידע במשרד. בדיקת השר, כפי שנמסר למשרד, צפויה להסתיים לקראת סוף שנת 2019 .  עמדת משרד הביטחון היא שיש להעביר את היומן לפונה, בכפוף להערות מר ליברמן, אשר ייבחנו עם קבלתן.

מעקב- משרד המשפטים
מצב (סטאטוס): ב' בתהליך תיקון

11. 	נכתבה טיוטת נוהל, שהפצתה להערות הציבור עוכבה בשל מורכבויות שהיה צורך להביא בפני המשנה ליועץ. המשרד עובד עתה על גיבוש טיוטת סופית ומוסכמת.
מעקב- משרד התחבורה
מצב (סטאטוס): א' תוקן

11. 	תוקן. היומנים הועברו. יומני שר התחבורה והמנכלית נמסרו כנדרש.

מעקב- משרד הבינוי והשיכון
מצב (סטאטוס): א' תוקן 

11. 	הממונה והיועץ המשפטי פנו בתזכורת ללשכת השר. לשכת השר נערכת לפרסם את יומן השר. בתחילת 2018 פורסמו יומני סגן השר והמנכ"ל.

מעקב- משרד לשיתוף פעולה אזורי
מצב (סטאטוס):  א' תוקן

11.	לבקשת העמותה מסר המשרד את יומני השר והמנכ"ל הן בשנת 2018, הן בשנת 2019, במסגרת הזמן הנדרש למתן מענה.
ליקוי
12. 	משרד מבקר המדינה בדק את המענה של משרדי ממשלה על בקשות של ועדת השקיפות של הכנסת (להלן - הוועדה לשקיפות) לקבל מידע ונתונים בדבר הקצאת תקציב לקיום הסכמים פוליטיים ובדבר התקשרויות עם חברות ייעוץ. נמצא כי משרד הביטחון לא השיב מינואר 2017 ועד למועד סיום הביקורת על שתי בקשות של הוועדה לשקיפות לקבל מידע על הקצאות כספים במסגרת הסכמים פוליטיים, ובכך נמנע מהציבור מידע על חלק מהתקציבים שהוקצו למימוש ההסכמים הפוליטיים. משרד האוצר ומשרד הפנים השיבו באיחור ניכר. אי-מסירת מידע או מסירתו באיחור ניכר אינה עולה בקנה אחד עם חוק יסוד: הממשלה. באופן פעולתם של משרדים אלה יש אף פגיעה ביכולת הוועדה למלא את תפקידה כמפקחת על הממשלה. על משרד הביטחון למסור בהקדם לוועדת השקיפות של הכנסת מידע שביקשה לקבלו, באופן מלא ומפורט. על משרד האוצר ומשרד הפנים להקפיד להשיב על בקשות ועדת השקיפות במועד ולמסור את המידע הנדרש, כדי שהוועדה תוכל למלא את תפקידה.

מעקב- משרד הביטחון
מצב (סטאטוס): א' תוקן

12. 	אגף היומ"ש מבהיר כי - לגבי אי העברת מידע לועדת השקיפות של הכנסת על מימוש תקציבים שהוקצו בהסכמים הקואליציונים – אכן אי העברת המענה היתה בטעות. יצויין כי חלק מהתקציבים שהוקצו לא הוצאו. יחד עם זאת כל פנייה לבקשת מידע בתחום זה של האוצר לאגף התקציבים במשהב"ט נענית במלואה

ליקוי

13. 	עד לסוף אוקטובר 2017, 14 משרדי ממשלה לא ענו לבקשת הוועדה לשקיפות מנובמבר 2016 לקבל מידע על ההתקשרויות שלהם עם חברות ייעוץ: משרד הבריאות; משרד הרווחה; משרד הבינוי והשיכון; המשרד להגנת הסביבה; משרד התקשורת; משרד הפנים; המשרד לביטחון הפנים; המשרד לנושאים אסטרטגיים והסברה; משרד החקלאות; משרד המשפטים; משרד העלייה והקליטה; משרד התרבות והספורט; המשרד לשירותי דת; והמשרד לשיתוף פעולה אזורי. בכך נמנעה מהכנסת ומהציבור האפשרות לקבל מידע בדבר התקשרויות משרדי הממשלה האלה עם חברות ייעוץ.

מעקב- משרד המשפטים
מצב (סטאטוס): א' תוקן

13.	נציגי משרד המשפטים השתתפו בישיבות הוועדה המיוחדת ליישום הנגשת המידע הממשלתי ועקרונות שקיפותו לציבור, בראשות ח"כ סתיו שפיר. בישיבות אלו, הוצגו דרכי פעולת משרד המשפטים בהקשר להתקשרויות עם חברות ייעוץ.
	אגף תכנון מדיניות ואסטרטגיה ניהל ומנהל מידע סדור לגבי ההתקשרויות עם חברות הייעוץ בתחום הייעוץ הארגוני, הכלכלי והסקרים (במסגרת מכרז מסגרת 48.14) שהאגף אחראי על ניהולו. דוח התקשרויות עם יועצים חיצוניים פורסם באתר המרכזי של חופש המידע ביום 18.3.2018.

מעקב- משרד העלייה והקליטה
מצב (סטאטוס): א' תוקן

13. 	בעקבות הביקורת פנה המשרד לוועדת השקיפות בכנסת באיתור פנייה שהועברה אל המשרד ולא נענתה. יש לציין שלא היה בכוונת המשרד להסתיר את המידע מן הציבור בכלל ובדבר התקשרויות עם חברות ייעוץ באגף תכנון ואסטרטגיה בפרט ולאור העובדה שהאגף הבכיר לתכנון מדיניות ותקצוב במשרד העלייה והקליטה אינו מעסיק יועצים. המידע העדכני הועבר לוועדת השקיפות בכנסת. המשרד רואה חשיבות רבה בשיתוף פעולה עם וועדות הכנסת לצורך מילוי תפקידה כמפקחת על עבודת הממשלה.

מעקב- משרד לשירותי דת
מצב (סטאטוס): א- תוקן

13.  	המשרד מחויב לשיתוף פעולה עם פניות הנערכות מטעם וועדת הכנסת ומקפיד על פרסום מידע בהתאם לחוקים ולהחלטות ממשלה. המשרד יצר קשר עם הוועדה על מנת לוודא העברת המידע כפי שיידרש.

מעקב- משרד הבינוי והשיכון
מצב (סטאטוס): א' תוקן

13. 	הדוח הוכן והועבר לוועדת השקיפות בכנסת ביום 13/3/2018.

מעקב- משרד לביטון פנים
מצב (סטאטוס): א' תוקן

13. 	המשרד הכין דוח בהתאם לבקשת הועדה המיוחדת ליישום הנגשת המידע הממשלתי ועקרונות שקיפותו לציבור של הועדה לשקיפות  של הכנסת והעבירו אל הועדה במהלך שנת 2018.
מעקב- משרד לשיתוף פעולה אזורי
מצב (סטאטוס): א - תוקן

13. 	המשרד מעסיק יועצים מקצועיים הנוגעים לקידום ענייני המשרד וההתקשרויות עימם מופיעות בדו"ח התקשרויות באתר של היחידה לחופש המידע של משרד המשפטים (תחת המשרד לפיתוח הנגב והגליל). מנכ"ל המשרד נענה להזמנת ועדת השקיפות והופיע בפניה ביום 8.1.18.
  
ליקוי

14. 	בדצמבר 2015 הונחו משרדי הממשלה ויחידות הסמך לפרסם התקשרויות עם ספקים לצורך רכישת טובין או שירותים לציבור, בין השאר לאור מחויבותה של ממשלת ישראל לעקרון השקיפות. משרד האוצר לא פרסם את כל דוחות ההתקשרויות של נציגות משרד האוצר בניו יורק בשנים 2016 ו-2017, וכך גם רשות המים. 19 בתי חולים לא פרסמו מידע על עיקרי הוצאותיהם, כנדרש בתקנות חופש המידע, הוצאות המסתכמות בכ-2.7 מיליארד ש"ח. על 19 בתי החולים הממשלתיים, ששמותיהם יפורטו להלן לפרסם בהקדם את עיקרי ההוצאות שלהם, כנדרש בתקנות חופש המידע; על משרד הבריאות לנקוט את הפעולות הנדרשות כדי לוודא שיחידות הסמך שלו מפרסמות בציבור את המידע הנדרש על פי דין.

מעקב- משרד הבריאות
מצב (סטאטוס): ב' בתהליך תיקון

14. 	היחידה לחופש המידע של משרד הבריאות מדווחת כי משרד הבריאות העלה את דוחות ההתקשרויות עד הרבעון הראשון של 2019 (משרד ראשי ולשכות הבריאות). בימים הקרובים יתר הדוחות יעלו לאתר. הממונה על העמדת מידע לציבור של בחטיבה למרכזים רפואיים מדווחת כי חטיבת המרכזים הרפואיים הממשלתיים יחד עם היחידה לחופש המידע מקדמים מהלך לפיו המרכזים הרפואיים הממשלתיים יפרסמו את ההתקשרויות שלהם באתרי האינטרנט שלהם.

ליקוי

15. 	החובה לפרסם התקשרויות חלה רק על התקשרויות המנוהלות במערכת מרכב"ה. לאגף החשכ"ל אין נתונים על הסכום הכולל של ההתקשרויות של משרדי הממשלה ובדבר מספר ההתקשרויות שאינן מנוהלות במערכת מרכב"ה. כיוון שכך, אי אפשר לדעת מהו חלקן של ההתקשרויות החייבות בפרסום בכל הרכש הממשלתי, המוערך בכ-42 מיליארד ש"ח בשנה. על היחידה לחופש המידע, יחד עם אגף החשכ"ל במשרד האוצר, לנקוט את הפעולות הנחוצות לחיוב פרסום התקשרויות שאינן מנוהלות במרכב"ה, בסייגים שנקבעו בחוק חופש המידע.

מעקב- משרד המשפטים
מצב (סטאטוס): ב' בתהליך תיקון
 
15. 	תזכיר חוק פרסום יזום בנושא התקשרויות שאינן מנוהלות במרכב"ה באותה רמת פירוט כמו התקשרויות המנוהלות במערכת המרכב"ה – יובא לאישור השר החדש לאחר כינון הממשלה החדשה.


ליקוי

16. 	כ-15,600 התקשרויות (בסך כ-64 מיליון ש"ח) של לשכות הבריאות המחוזיות נגעו למכשירי שיקום וניידות, ופרטיהן כללו את שמות האנשים שנזקקו למכשירים. די היה שלשכות הבריאות ישמיטו את השמות בעת פרסום ההתקשרויות האלו, ואולם לשכות הבריאות סיווגו אותן כרגישות, בעילה של פגיעה בפרטיות אדם, ובכך מנעו את פרסומן.

מעקב- משרד הבריאות
מצב (סטאטוס): א' תוקן

16. 	החל מ 02/2018 עבר תחום מכשירי ניידות למערכת ייעודית חדשה, כל ההתקשרויות בגין שירותים אלו נכללים בדוח ההתקשרויות הרבעוני, ללא פרטי מטופלים.


ליקוי

17. 	20% ממאות התקשרויות של מטה משרד הבריאות שסווגו כרגישות, סווגו כך שלא לצורך והן לא פורסמו בציבור. למשל, שלוש התקשרויות לצורך אספקה של שירותי בריאות התלמיד בסכום כולל של כ-117 מיליון ש"ח. ממצאי הביקורת מלמדים כי משרד הבריאות עשה שימוש לא ראוי באפשרות לסווג התקשרויות כרגישות, ובכך מנע מהציבור מידע חשוב, הדרוש לו בין היתר כדי לבקר את פעולות המשרד. פעולתו של המשרד אינה מתיישבת עם תכלית חוק חופש המידע.

מעקב- משרד הבריאות
מצב (סטאטוס): א' תוקן

17. 	היחידה לחופש המידע משרד הבריאות מדווחת כי הנושא טופל והוסקו מסקנות.

ליקוי

18. 	לשכת הבריאות המחוזית צפון כללה ברשימת ההתקשרויות שפרסמה בציבור 176 התקשרויות הנוגעות לרכישה של מכשירי שיקום וניידות, וכללה בפרטים שפרסמה גם את שמות האנשים ואת פירוט המכשירים, למשל כרית למניעת פצעי לחץ, מזרן אוויר והליכון. חשיפת שמות מטופלים ופרטי המכשירים שנרכשו עבורם אינה עולה בקנה אחד עם הוראות החוק, שנועדו לשמור על פרטיותו של אדם, ומעידה על כשל בפעולותיו של משרד הבריאות בפרסום ההתקשרויות ובבקרה עליהן.

מעקב- משרד הבריאות
מצב (סטאטוס): א' תוקן

18. 	החל מ 02/2018 עבר תחום מכשירי ניידות למערכת ייעודית חדשה, כל ההתקשרויות בגין שירותים אלו נכללים בדוח ההתקשרויות הרבעוני, ללא פרטי מטופלים.

ליקוי
19. 	נמצא כי 26 מ-33 (78%) מהתקשרויות שמשרד התחבורה סיווג כרגישות בשנת 2016 לא היו רגישות ועל המשרד היה לפרסמן. למשל, התקשרות עם ספק שירותים עבור אגף ההסברה והיחסים הבין-לאומיים במשרד סווגה כרגישה בשל מידע העלול לשבש את התפקוד או את יכולותיו של המשרד, אף שבפרטי ההתקשרות צוינו רק שם הספק וסכום ההתקשרות; חמש התקשרויות עבור השתלמויות לעובדי המשרד סווגו כרגישות בעילה של פגיעה אפשרית בפרטיות של אדם. השימוש של המשרד בסייג זה הוביל למעשה למניעת פרסום מידע לציבור בעניינים שראוי שהציבור ידע עליהם, ופעולתו אינה מתיישבת עם תכליתו של חוק חופש המידע.

מעקב משרד התחבורה
מצב (סטאטוס): א' תוקן

19. 	למשרד התחבורה כמעט ואין התקשרויות רגישות. המשרד מפרסם דוחות התקשרויות מלאים בזמן ואף מציין בדוח לגבי הרגישות (בדרך כלל אין כאלה) לעיל קישור לפרסום שוטף של דוחות התקשרויות. דו"ח מעקב אחר העמידה בנוהל ניתן למצוא באתר משרד המשפטים תחת חופש המידע.

https://foi.gov.il/he/node/5186  

https://foi.gov.il/he/search/site/?f%5B0%5D=sm_field_officeitems%3Anode%3A186&f%5B1%5D=im_field_mmdtypes%3A368

ליקוי
20. 	48 התקשרויות שמשרד הפנים סיווג כרגישות בשנת 2016 לא היו רגישות ואפשר היה לפרסמן. למשל, 41 התקשרויות בסך כולל של שמונה מיליון ש"ח עבור שירותי רואה חשבון לביקורת ברשויות מקומיות סווגו כרגישות בעילה של פגיעה אפשרית בפרטיות של אדם. סיווג התקשרויות אלו כרגישות מעלה חשש שמשרד הפנים משתמש שלא לצורך בטענת הרגישות כדי להימנע מפרסום התקשרויות כנדרש. על משרדי הבריאות, התחבורה והפנים להקפיד לפעול על פי העיקרון הקבוע בחוק, שלפיו יש לפרסם בציבור את מירב המידע שאפשר לחשוף, לסווג התקשרויות כרגישות רק במקרים שבהם יש עילה מוצקה לכך ולפרסם את כל ההתקשרויות שאינן רגישות.

מעקב- משרד הפנים
מצב (סטאטוס): ג- לא תוקן

20. 		לא דווח על תיקון הליקוי	

ליקוי
21. 	בדצמבר 2013 החליטה הממשלה כי משרדי ממשלה ויחידות סמך יפרסמו את התקשרויותיהם עם גופים פרטיים (בסייגים שפורטו בהחלטת הממשלה) וכן יפרסמו היתרים שנתנו לגופים פרטיים לצורך אספקת שירות לציבור או לשם שימוש במשאבים ציבוריים. ואולם, משרד הבריאות והמשרד לשירותי דת כלל לא פרסמו התקשרויות שערכו עם גופים פרטיים והיתרים שנתנו לגופים פרטיים, כנדרש, עד למועד סיום הביקורת.

מעקב- משרד לשירותי דת
מצב (סטאטוס): א' תוקן

21. 	המשרד דואג לפרסם את כל המידע הנדרש בהתאם לחוק חופש המידע באתר משרד המשפטים וכן באתר המשרד. האתר הממשלתי החדש הושק לאחרונה. המשרד מפרסם את הנתונים באתר הנדרש.

מעקב- משרד הבריאות
מצב (סטאטוס): ב' בתהליך תיקון

21. 	המשרד רואה חשיבות רבה בקידום יישום ההחלטה. בשל רגישות חלק מהשירותים המדוברים וכן בהתחשב בהיקף השירותים ומספר הגדול של היחידות המעורבות בהליך הרכש במשרד הבריאות, המשרד רואה צורך בקביעת הליך פנים משרדי סדור שימנע תקלות מחד, ומאידך יהיה כזה שלא יעכב את הליכי הרכש בשירותים חיוניים. לצורך כך הוחלט להקים במשרד צוות פנים משרדי שיכלול את כל היחידות הרלוונטיות  לביצועה ובכלל זה ייעוץ משפטי, חשבות, מחשוב, רכש ולוגיסטיקה ונציגי יחידות מקצועיות רלוונטיות.  הצוות יידרש לקבוע את ההליך הפנימי שיידרש בטרם פרסום כל הסכם וכן את האחריות להליך בין הגורמים השונים המעורבים בביצועו. הצוות יידרש להגיש את מסקנותיו בתוך תקופה קצובה כדי שיהיה ניתן להתחיל וליישם את מסקנותיו בהקדם האפשרי.

ליקוי
22. 	משרדי התחבורה, הבריאות, החינוך והמשרד לשירותי דת לא פרסמו מידע לציבור כנדרש על הסכמים שעליהם הם חתמו או על היתרים שנתנו לגוף פרטי להשתמש במשאב ציבורי. בכך נפגעה זכותו של הציבור לקבל מידע על זכויות שהעניקו משרדי ממשלה לגופים פרטיים ולערוך בקרה על מהות ההסכמים. לדוגמה, התקשרות של משרד התחבורה עם רשות מקומית לצורך הכשרה של נתיבי תחבורה ציבורית בתחומה בסך של כ-693 מיליון ש"ח והתקשרות של משרד הבריאות לרכישת חיסונים בסך של כ-90 מיליון ש"ח. על משרדי הבריאות, התחבורה והחינוך ועל המשרד לשירותי דת לפרסם בהקדם את כל ההסכמים שעליהם חתמו ואת כל ההיתרים שנתנו, ואשר פרסומם בציבור נדרש על פי החלטת הממשלה. אם מי מהמשרדים לא חתם על הסכם לצורך מתן שירות לציבור או שימוש במשאב ציבורי הנכללים בהחלטת הממשלה ולא נתן היתר, כמוגדר בהחלטה, עליו לדווח על כך ליחידה לחופש המידע, במטרה לציין זאת באתר חופש המידע.

מעקב- משרד התחבורה
מצב (סטאטוס): א' תוקן 

22. 	משרד התחבורה מפורסם ומעלה לאתר באופן שוטף. ראה מעקב לליקוי 10. נערכה בדיקה מחודשת בנובמבר 2019 ונמצאו כי ישנם כ 100 הסכמים אשר בשל בעיה טכנית פורסמו בקובץ משובש. התכנים הוסרו ויועלו מחדש בהקדם לאחר בחינה ופתרון העניין.

מעקב- משרד הבריאות
מצב (סטאטוס): ב' בתהליך תיקון

22. ראה מעקב לליקוי 21.

ליקוי
23.	אישור שנתי של חוק התקציב בכנסת מאפשר לרשות המחוקקת להשפיע על קביעת סדרי העדיפות בתקציב ועל אופן הקצאת הכספים. שקיפות בשלבי הכנת התקציב, בשינויים בתקציב שאושר ובדיווח על השימוש שנעשה בו מאפשרים גם לציבור להכיר את התקציב ואת המקורות שהוקצו לצרכים השונים, וכן מאפשרים לו לבקר, גם באמצעות נציגיו בכנסת, את השינויים שנעשים במהלך השנה בתקציב שאושר. בפרויקט "חריש עמוק" שאגף התקציבים מקדם במשרד האוצר (להלן - אג"ת) נדרשו שני מהלכים משלימים בהתאם להחלטה שקיבלה הממשלה ביוני 2013: האחד - צמצום מספר תקנות התקציב במטרה להרחיב את חופש הפעולה של המשרדים; והשני - גיבוש קריטריונים לשקיפות ולפומביות של מבנה ההוצאות של המשרד. ואולם נמצא כי לצד פעולותיו להגברת השקיפות בתקציב המדינה, אג"ת לא השלים את הפעולות לצורך שקיפות הצעת התקציב. כיוון שכך, טרם הושג האיזון בין הגמישות התקציבית הנדרשת למשרדי הממשלה ובין הצורך בשקיפות, וחלקים ניכרים מתקציביהם של משרדי ממשלה מסוימים, אינם שקופים לציבור בשלב שבו הצעת החוק מונחת על שולחן הכנסת, וחבריה נדרשים להחליט אם לתמוך בה. לדוגמה, בהצעת התקציב לא הייתה הבחנה בין התקציבים לבתי הספר היסודיים ובין התקציבים לחטיבות הביניים, וכמו כן לא הייתה הבחנה בין גובה התקציב המתוכנן לתלמידים עם צרכים מיוחדים המשולבים במוסדות החינוך הרגיל ובין התקציבים שיועדו למוסדות החינוך המיוחד. על אג"ת לגבש כלי פעולה יעילים שיבטיחו את שקיפותה של הצעת תקציב המדינה באופן שיאפשר פיקוח ציבורי על הקצאת המשאבים. בכלל זאת, עליו לקבוע אמות מידה להבחנה בין תכנית ובין תקנת תקציב, ולשקול לכלול בהם גם הבחנה על פי גובה התקציב. על הממונה על התקציבים במשרד האוצר לוודא שהצעת חוק התקציב תגובש גם על פי אמות המידה האלה.

מעקב משרד האוצר
מצב (סטאטוס): ג' לא תוקן

23. 		לא דווח על תיקון הליקוי.
ליקוי
24. 	באפריל 2012 החליטה הממשלה להצטרף לשותפות בין-לאומית לקידום ממשל פתוח. על פי ההחלטה הוקם פורום לממשל פתוח ובראשו שר משרי הממשלה. מאז מונה התכנס הפורום חמש פעמים בלבד: שלוש פעמים בהרכבו המלא עד ספטמבר 2015, אז פקע מינויים של חבריו שאינם נציגי הממשלה, ופעמיים נוספות, בינואר 2016 וביולי 2017. הפורום לא פרסם כל מסמך רשמי או המלצה בנוגע לתכניות לקידום הממשל הפתוח בישראל, כנדרש בהחלטת הממשלה. ועדות משנה של הפורום לא עסקו באחד מתפקידיו המרכזיים - מעקב אחר קידום תכנית הפעולה לממשל פתוח במסגרת מחויבות הממשלה לשותפות לממשל פתוח. על מנכ"ל משרד רה"ם ומנהל רשות התקשוב הממשלתי למנות חברים חדשים לפורום מקרב נציגי החברה האזרחית או לחלופין לגבש הצעת החלטה חדשה המשנה את החלטת הממשלה הראשונה ומשנה את הצורך במינוי חברי הפורום, ולפעול להבאתה לפני הממשלה לצורך קבלת החלטה בנושא.

מעקב- משרד רוה"מ רשות התקשוב הממשלתי
מצב (סטאטוס): ב' בתהליך תיקון 

24. 	כפי שצוין כבר , עמדתה המקצועית של רשות התקשוב הממשלתי היא כי בהקשר של ממשל פתוח, לפורום רחב וכללי יש אפקטיביות מוגבלת ביחס להשפעה על מדיניות וליכולת לקיים שיתוף ציבור משמעותי, לעומת צוותי שיתוף מקצועיים הממוקדים בעולמות התוכן השונים – חופש מידע, הנגשת מאגרי מידע, שיתוף ציבור וכיו"ב. בהמשך לכך, בהיוועצות עם גורמי המטה השותפים, הרשות מצויה בתהליך הקמת צוותי שיתוף עצמאיים בהתאם לעולמות התוכן של "ממשל פתוח", ובהם נציגי החברה האזרחית. כאמור, בהינתן עמדה זו, בכוונת רשות התקשוב להביא בפני הממשלה המלצה לשינוי מתכונת עבודת הפורום הישראלי לממשל פתוח לצד התכנית הלאומית הבאה לממשל פתוח, כאשר זו תוגש.



מעקב- משרד לשיתוף פעולה אזורי
מצב (סטאטוס): א' תוקן

24. 	המשרד ממשיך לפרסם כל שנה את דו"ח חופש המידע השנתי. הדו"ח האחרון פורסם בחודש יולי 2019. בנוסף לאמור מפרסם המשרד מעת לעת, באתר המשרד, את המענה הניתן על ידו במסגרת בקשות שנתקבלו במסגרת חוק חופש המידע. כמו כן, מדי רבעון מפרסם המשרד בשיתוף עם המשרד לפיתוח הפריפריה, הנגב והגליל דו"ח התקשרויות עם ספקים המכיל את נתוני ההתקשרות של המשרדים עם ספקים חיצוניים.

ליקוי
25. 	החוקרים מטעם השותפות הבין-לאומית הסיקו שתכנית הפעולה לממשל פתוח לשנים 2017-2015 "אינה שאפתנית, ואינה מבטיחה מיצוי הפוטנציאל של ישראל בתחום הממשל הפתוח". שתיים מתשע המשימות שהממשלה התחייבה לבצע לא כללו יעדים מדידים וספציפיים שבאמצעותם אפשר היה למדוד את התקדמות הביצוע. על רשות התקשוב הממשלתי לקבוע יעדים מדידים ואף מאתגרים לביצוע המשימות שעליהן היא תתחייב לבצע בתכנית עתידיות לממשל פתוח.

מעקב- משרד רוה"מ רשות התקשוב
מצב (סטאטוס): ב' בתהליך תיקון

25. 	במטרה לייצר מטרות ויעדים מדידים לתכנית הפעולה ולמדיניות "ממשל פתוח" ככלל, רשות התקשוב קיימה תהליך בדיקה בשנים 2017 וב-2018 כיצד ניתן להעריך את תוצאות מדיניות "ממשל פתוח". מתהליך זה עלה כי נכון להיום עדיין לא קיימים מודלים מובילים בעולם למדידת השפעת "ממשל פתוח". לאור האמור, בשלב זה אין כוונה לגבש מדדי תוצאה לתכנית הלאומית לממשל פתוח, אם כי הרשות תבחן את האפשרות לגבש מדדי ביצוע פרטניים לכל התחייבות, כאשר תגובש התכנית העתידית
ליקוי
26. 	לנוכח ממצאי הביקורת, המלמדים על קושי לאכוף לעתים את חובת המענה על משרדים מסוימים, ולנוכח הגדרת שישה משרדי ממשלה כ"רשויות מפֵרות", על משרד המשפטים, האחראי לביצוע חוק חופש המידע, לשקול דרכים יעילות לפעולה כאשר משרד ממשלתי נמנע באופן שיטתי מלקיים כנדרש את החובות המוטלות עליו בדין בטיפולו בפניות של הציבור לקבלת מידע.


מעקב- משרד המשפטים
מצב (סטאטוס): א' תוקן

26. 	נשלחו מכתבים בשם המשנה ליועץ המשפטי לממשלה (ציבורי –חוקתי) לאותם המשרדים שנראה שיש בהתנהלותם בעיה שיטתית בנושא קיום החובות המוטלים על משרד ממשלתי בטיפולו ובפניות הציבור לקבלת  מידע.

























הסדרת השימוש באופניים ובכלים דו-גלגליים חשמליים במרחב העירוני

הגופים המבוקרים: משרד התחבורה והבטיחות בדרכים, המשרד לבטחון פנים, משטרת ישראל, משרד הכלכלה, הרשות הלאומית לבטיחות בדרכים, משרד החינוך, מכון התקנים הישראלי, משרד הפנים, מינהל התכנון-משרד האוצר, עיריית תל אביב יפו, עיריית רמת גן, עיריית קריית ים, עיריית אשקלון, עיריית מודיעין-מכבים-רעות.


מעקב מעודכן לחודש: דצמבר 2019
	א
	 תוקן
	10 סעיפים
	67%

	ב
	 בתהליך תיקון
	4 סעיפים
	27%

	ג
	 לא תוקן
	
	

	ד
	 נדחה / לא רלוונטי
	סעיף אחד
	6%




ליקויים 5,9 תוקנו. ראה הערות ראש הממשלה 68ג עמ' 116-120
ליקויים 12, 17 מתייחסים לשלטון המקומי. דוח תיקון ליקויים זה מתייחס לעבודת הממשלה.

ליקוי

1. קיים פער ניכר בין נתוני המשטרה לנתוני המרכז הלאומי לחקר הטראומה לגבי מספר הפצועים בתאונות שבהן מעורבים אופניים וכלים דו-גלגליים חשמליים: על פי הנתונים שבידי המשטרה, מספר הפצועים בשנים 2013 עד 2016 היה 2,151, ואילו על פי המרכז הלאומי לחקר טראומה היה מספר הפצועים 7,852, דהיינו פער של כ-365%.
לנוכח הפער הגדול בין הנתונים שבידי המשטרה לבין נתוני המרכז הלאומי לחקר הטראומה עולה חשש כי תמונת המצב הכוללת שבידי המשטרה אינה מלאה, והדבר עלול להשפיע על קביעת מדיניותה והיערכותה בכל הנוגע לאכיפה ולמאבק בתאונות הדרכים של אופניים וכלים דו גלגליים חשמליים.

מעקב - משטרת ישראל
מצב (סטאטוס): ד- נדחה

1.  	הנתונים הנמצאים בידי המשטרה כוללים  מידע על תאונות שדווחו ונחקרו בלבד.
על אף פניות רבות של אגף התנועה למכון גרטנר לקבלת נתוני חומרת הפגיעה אותם הוא מרכז מבתי החולים, וזאת על מנת לטייב את נתוני האת"ן. נכון להיום, לא ניתן לקבלם מטעמי צנעת הפרט.

ליקוי

2. משרד התחבורה: משרד התחבורה לא פעל להאריך את תוקפן של תקנות התעבורה (תיקון והוראת שעה), התש"ע-2010, או לקידום תיקון תקנות התעבורה הללו, שקבעו הוראות שונות לגבי השימוש באופניים חשמליים, לרבות גיל הרוכב. עקב כך, נוצר מצב אבסורדי שבמסגרתו במשך כשלוש שנים התאפשר ייבוא חוקי של הכלים הדו-גלגליים החשמליים, אולם השימוש בהם היה בלתי חוקי. זאת, נוכח האיסור הקבוע בפקודת התעבורה [נוסח חדש] על נהיגה ברכב מנועי בלי רישיון נהיגה . רק בשנת 2014 תוקנו תקנות התעבורה משנת 1961 והוסדר השימוש בכלי הרכב הדו-גלגליים החשמליים.

מעקב- משרד התחבורה
מצב (סטאטוס): א -תוקן

2. 	עודכנו התקנות, לרבות דרישות לאמצעי הגנה וזהירות, גיל הרוכב, אופי הכלי ודרישות נוספות המופיעות בתקנות. 
מעקב - משטרת ישראל
מצב (סטאטוס): א

2.	בעקבות יוזמות וקידומי חקיקה של אגף התנועה, בוצעו מספר תיקוני חקיקה בין השנים 2018 -2019 :  תיקונים בתקנות התעבורה ובצו עבירות הקנס המתייחסים לכלי הרכב הדו גלגלי, כולל תיקונים ספציפיים לגלגינוע, תוך השוואתם לאופניים החשמליים.
לאור התיקונים האמורים התווספו הנחיות מפורטות לשטח בדבר כלל חובות רוכבי הדו- גלגלי תוך מתן דגש על האיסורים החדשים, השינויים בענישת המפרים אותם, והנחיות ברורות לעניין אופן האכיפה.
במקביל, ועל מנת להנגיש את כלל השינויים התכופים שחוקקו בנושא כלי הרכב הדו גלגלי לשוטרי השטח, הודפסו והופצו לשוטרים שתי מהדורות חדשות של חוברות החנ"א- האחת בינואר 2018 והשנייה בפברואר 2019, בהן עודכנו תיקוני החקיקה, תוך מתן הערות ודגשים לאכיפה נכונה.

ליקוי

3. סמכויות הפיקוח והאכיפה של משרד הכלכלה ומשרד התחבורה ופעולותיהם בנוגע לייבוא ולשיווק של אופניים חשמליים: משרד התחבורה ומשרד הכלכלה לא הסדירו ביניהם את סמכויות הפיקוח והאכיפה. נוכח חילוקי דעות בין משרד הכלכלה למשרד התחבורה בדבר סמכויות הפיקוח על ייבוא ושיווק של אופניים חשמליים, הפיקוח על ייבוא ושיווק אופניים חשמליים הוא חלקי, ובמצב זה חנויות הקצה והיבואנים עלולים למכור אופניים חשמליים שאינם עומדים בתקן ישראלי רשמי משנת 2014, ובכך לסכן את הציבור. על משרד הכלכלה ועל משרד התחבורה לדון במשותף, ובמידת הצורך לפנות להכרעה של היועץ המשפטי לממשלה, בכל הנוגע לסוגיית הצורך בתיקון צו ייבוא חופשי  העוסק באופניים חשמליים, באופן שיאפשר גם למשרד הכלכלה להפעיל סמכויות אכיפה ופיקוח.

ליקוי

4. סוגיית הרישוי והרישום של אופניים חשמליים: בשנים 2016-2014 השתנתה עמדת משרד התחבורה לגבי חובת הרישוי והרישום של אופניים חשמליים כמה פעמים באופן משמעותי. השינויים בעמדות משרד התחבורה לא התבססו על עבודת מטה מקיפה, יסודית ומתועדת לבחינת כלל ההיבטים והמשמעויות הנוגעים לחיוב או לאי-חיוב של רוכבי האופניים החשמליים ברישיון נהיגה לטווח הקצר והארוך.  על משרד הכלכלה ומשרד התחבורה להגביר את שיתוף הפעולה ביניהם, בכל הנוגע ליבוא ולשיווק של האופניים החשמליים ולפיקוח עליהם, ולקבוע את תחומי אחריותו של כל אחד מהם. זאת על מנת לשלול את האפשרות שייעשה שימוש באופניים חשמליים שאינם עומדים בהוראות התקן הרשמי שחל עליהם, אשר עלול לסכן הן את הרוכבים והן את הולכי הרגל.

מעקב- משרד הכלכלה
מצב (סטאטוס): א - תוקן

3-4. 	לפי סיכום עם משרד התחבורה, האחריות הכוללת לסוג מוצר זה הנה על משרד התחבורה, ובהתאם שונה תנאי האישור בצו יבוא חופשי באופן המבהיר כי האישור יינתן לפי דרישות תקנות התעבורה על ידי מעבדה מוסמכת לרכב מטעם משרד התחבורה. 
האחריות הכוללת לאכיפה על קיום הדרישות שבתקנות התעבורה הנה על משרד התחבורה, משרד הכלכלה נכון לסייע למשרד התחבורה בבדיקת ההתאמה לתקן של מוצרים בחנויות הממכר.

מעקב- משרד התחבורה
מצב (סטאטוס): ב- בתהליך תיקון

3-4. 	משרד התחבורה ביצע עבודה מעמיקה הנוגעת לעולם הכלים החשמליים הזעירים והתגבשות הפעולות הקונקרטיות לביצוע מגיעה לכדי מיצוי הדיון בימים אלה באגפים המקצועיים. עם זאת, סמכויות משרד הכלכלה  בתחום הפיקוח והאכיפה עומדות בעינן ואין משרד התחבורה רואה הצורך להיכנס בנעליו.

ליקוי

6. פיקוח משרד התחבורה על חלפים וכלים דו-גלגליים חשמליים: מינואר 2016 לא קיים משרד התחבורה מבצעי פיקוח ואכיפה, פרט לפיקוח השוטף על חלקי החילוף בחנויות המחזיקות ברישיון סחר. מינהל התנועה במשרד התחבורה לא העלה לפני הנהלת המשרד את הקשיים הכרוכים בהוצאה לפועל של מבצעי אכיפה ואת ההתמודדות עם תוצאותיהם.

מעקב- משרד התחבורה
מצב (סטאטוס): א - תוקן

6. 	הקשיים הוצפו, השיח המקצועי התקיים.

ליקוי

7. לאחר תיקון תקנות התעבורה בשנת 2014 ובשנת 2016  פרסם משרד החינוך, בהתאם לתיקונים, הנחיות מפורטות הנוגעות ליישום התקנות בבתי הספר בנושא הרכיבה על כלים דו-גלגליים חשמליים והסיכונים הטמונים בה. אולם המשרד לא בדק אם בתי הספר יישמו את הנחיותיו ואם התלמידים נחשפו לנושא. על משרד החינוך לעקוב אחר מילוי הנחיותיו הנוגעות לאופניים חשמליים על ידי מנהלי בתי הספר; להרחיב את תכנית החינוך לבטיחות בדרכים ולפעול להחלתה בכל בתי הספר במדינה בהתאם להצהרתו; להיערך לאלתר למגמה של הגידול במספר הרוכבים על כלים דו-גלגליים חשמליים, ליצור תכנים שיתאימו למגמה זו ולשלבם בתכניות החינוך התעבורתי.

מעקב- משרד החינוך
מצב (סטאטוס): א - תוקן

7. 	המשרד פרסם מסמך גנרי המתייחס לכל הכלים הלא מרושיינים: אופניים חשמליים, קורקינט חשמלי והורבורד. כמו כן, המשרד בודק כל הזמן את יישום ההנחיות בנושא זה  על ידי מנהלי בתי ספר. הממונים המחוזיים ,המדריכים והמנחים שבודקים הלכה למעשה את קיום ההנחיות בבתי ספר במחוזות השונים.

ליקוי

8. למרות הגידול החד שחל בשנים האחרונות בשימוש בכלים דו-גלגליים חשמליים בקרב בני הנוער, וכפועל יוצא מכך - הגידול במספר התאונות שבהן מעורבים ונפגעים בני נוער, משרד החינוך לא חִייב לשלב את לימוד נושא הרכיבה על אופניים חשמליים במסגרת "תכנית חינוך לזהירות ולבטיחות בדרכים", שנלמדה בכיתות ט' בשנת הלימודים התשע"ז (2016 עד 2017). תכנית זו נלמדה רק במספר מועט מאוד של כיתות ט' - כ-8% מכלל כיתות ט' במדינה. יודגש כי נוכח הקשיים ביישום פעולות אכיפה ונוכח גילם הצעיר של משתמשים רבים יש חשיבות עצומה לחינוך לרכיבה בטוחה, שכן חינוך כאמור עשוי לשמש כלי מניעתי בקרב תלמידים.

מעקב- משרד החינוך
מצב (סטאטוס): א - תוקן

8. 	משרד החינוך שילב את נושא האופניים החשמליים והכלים הלא מרושיינים בתכנית ט' ואף הוסיף את הנושא בתכנית החינוך התעבורתי בכיתות י', כמוכן הכין המשרד מצגות בנושא שהופצו לרכזי הזה"ב בבתי הספר על מנת שהנושא יטופל גם מעבר לשעות הקיימות בזה"ב, כמוכן המשרד שילב ומשלב גם השנה (תש"ף) בשבוע הבטיחות משדר "אקדמיה ברשת" על אופניים חשמליים וכילים לא מרושיינים אחרים כחלק מהפעילויות המוצעות לבתי ספר, המשרד היה שותף להבניית קורס התיאוריה הייעודי לרוכבי אופניים חשמליים בשיתוף משרד התחבורה והרלב"ד.




ליקוי

10. למשרד התחבורה אין נתונים על שבילי אופניים שרשויות מקומיות הקימו או תכננו בעצמן, ויש ברשותו מידע חלקי בדבר שבילי אופניים שהוא השתתף במימון תכנונם או הקמתם. נתונים אלה עשויים לשמש אותו לצורך גיבוש מדיניות וקבלת החלטות בדבר צורכי התכנון, המימון וההקמה של שבילים חדשים; משנת 2009 - השנה שבה פרסם משרד התחבורה את הנחיות תכנון רחובות בערים - תנועת אופניים (להלן - ההנחיות לתנועת אופניים) - הוא לא יזם ליווי מקצועי של הרשויות המקומיות לצורך הטמעת ההנחיות ויישומן. בשבע השנים שעברו מיום פרסום ההנחיות האמורות לעיל לא עדכן אותן משרד התחבורה, זאת למרות הגידול שחל בשימוש באופניים בשנים האחרונות ואף שלא היה בהנחיות אלה כדי להסדיר את מילוי כל הצרכים הנוגעים לשימוש באופניים. רק בשנת 2016 החל משרד התחבורה לפעול לעדכון הנחיותיו בנושא.

מעקב- משרד התחבורה
מצב (סטאטוס): א - תוקן

10. 	מערכת חצ"ב של משרד התחבורה מכיל את השכבות המדוברות באופן מפורט ועדכני. 
נציגי המשרד מקיימים פגישות תדירות עם הרשויות המקומיות, הן על פרויקטים חדשים והן על קיימים. פרויקט אופנידן הוא פרויקטי התשתית לאופניים המכיל שני שלבים – שלב א – כ 150 ק"מ ושלב ב' של עוד כ1,000 ק"מ מתוכננים לשבילי אופניים בסטנדרט הגבוה ביותר. 

ליקוי

11. משרד התחבורה לא בדק מראש אם הרשויות המקומיות השותפות במיזם ה"אופני-דן"  - שנועד ליצור רצף תנועתי לרוכבי אופניים בין הערים בגוש דן - נכונות ויכולות לממן, לתכנן ולהקים שבילי אופניים מזינים שיקשרו בין השכונות שבערים הללו לבין שבילי המיזם, אף ששבילי האופניים המזינים נחוצים עד מאוד להצלחת המיזם. המשרד אף לא הנחה את הרשויות המקומיות להיערך מראש לקראת התכנון וההקמה של שבילי המיזם.  על משרד התחבורה להקים מסד נתונים ארצי של מערך שבילי האופניים שהוקמו במדינה או שתוכננו; לזרז את עדכונן של ההנחיות לתנועת אופניים; ללוות ביוזמתו את הרשויות המקומיות בהיבטים המקצועיים של ההנחיות; לברר לאלתר בקרב רשויות המקומיות שמיזם ה"אופני-דן" עובר בתחומן אם הם נכונות להקים שבילים מזינים למיזם והאם ביכולתן לעשות זאת.

מעקב- משרד התחבורה
מצב (סטאטוס): א - תוקן

11. 	פרויקט אופנידן הוא פרויקטי התשתית לאופניים המכיל שני שלבים – שלב א – כ 150 ק"מ ושלב ב' של עוד כ1,000 ק"מ מתוכננים לשבילי אופניים בסטנדרט הגבוה ביותר, קיימות קישוריות לרשת שבילים בכל גוש דן. ישנן ערוצי תמרוץ נוספים כיום לשם מימוש הפוטנציאל ברשת שבילי אופניים מזינים ומקושרים.

ליקוי

12. רק בשנת 2014, חמש שנים לאחר שהכינה תכנית אב לשבילי אופניים, החלה עיריית רמת גן לקדם את תכנון הקמתם של שבילים בתחום שיפוטה, ומאז נסלל שביל אופניים אחד באורך של 300 מטר; עיריית אשקלון הקימה שביל אופניים שאינו תקני ואינו בטיחותי, העלול לסכן את רוכבי האופניים ואת הולכי הרגל. עיריית קריית ים לא הקפידה על תחזוקת שבילי אופניים בתחומה; עיריות אשקלון, מודיעין-מכבים-רעות וקריית ים לא הכינו נוהל לתחזוקת שבילים שאמור היה לכלול הנחיות מפורטות לתחזוקת השבילים, לרבות הנחיות בדבר תדירות הסיורים לאיתור מפגעים. על הרשויות המקומיות ומשרדי הממשלה לקדם הקמה של שבילים בהתאם לתכניות מתאר ולתכניות אב שהכינו, זאת כדי לצמצם את השימוש של רוכבי כלים דו-גלגליים במדרכות ובכבישים שלא כדין ובכך להפחית את הסיכוי להתרחשות תאונות דרכים. על הרשויות המקומיות לקיים תחזוקה שוטפת של שבילי האופניים בתחומן; לצורך כך עליהן להכין נוהל פנימי שיכלול הנחיות בדבר תדירות הבדיקות לאיתור מפגעים או ליקויים בשבילים. כמו כן על הרשויות המקומיות להביא לידיעת הציבור מידע מפורט בדבר השבילים שבתחומן.

ליקוי

13. על המשטרה לעקוב אחר השינויים המתחוללים בתחום התעבורתי ואחר הגידול המתמשך בשיעור האופניים החשמליים והגלגינועים מכלל נפח התנועה בכבישים, ולשקול להגביר את פעולות הפיקוח והאכיפה בעניין זה בקרב רוכבי האופניים והכלים הדו-גלגליים החשמליים, וזאת בהתאם לסדרי העדיפויות הלגיטימיים שלה בעניין.

מעקב - משטרת ישראל
מצב (סטאטוס): א -תוקן

13.	מתוך ההבנה כי יש להגביר את פעולות הפיקוח והאכיפה ובשים לב לסדרי העדיפויות המשטרתיים, הרי שבנוסף להגברת האכיפה המבוצעת על ידה - נתנה המשטרה, לאחרונה, את הסכמתה העקרונית להרחבת סמכויות האכיפה הנתונות לפקחים העירוניים בעבירות מסוימות המבוצעות ע"י משתמשי הכלים הדו גלגליים במדרכה ובשבילים.
להלן נתוני אכיפה עדכניים בעבירות אופניים, אופניים חשמליים וקורקינט חשמלי.
הנתונים המלאים מתייחסים לשנים 2013-2019 (2019 עד 16/11/19):

	שנה
	אופניים
	אופניים חשמליים
	קורקינט חשמלי

	 
	מספר דוחות
	שיעור הדוחות מכל הדוחות לשנים 2013-2018
	מספר דוחות
	שיעור הדוחות מכל הדוחות לשנים 2013-2018
	מספר דוחות
	שיעור הדוחות מכל הדוחות לשנים 2013-2018

	
	
	
	
	
	
	

	
	
	
	
	
	
	

	2013
	13
	0%
	2
	0%
	2
	0%

	2014
	39
	0%
	10
	0%
	0
	0%

	2015
	195
	1%
	2,212
	3%
	13
	0%

	2016
	732
	5%
	8,907
	11%
	33
	1%

	2017
	2,396
	15%
	15,604
	20%
	76
	2%

	2018
	7,055
	45%
	25,320
	32%
	790
	17%

	2019
	5,209
	33%
	26,191
	33%
	3,781
	81%

	סה"כ
	15,639
	100%
	78,246
	100%
	4,695
	100%

	נתוני 2019 מעודכנים עד לתאריך 16.11




ליקוי

14. 	על משרד התחבורה לבחון את הצורך בקיום מבצעי אכיפה בקרב בתי מסחר המשווקים אופניים חשמליים וגלגינועים ולקבל החלטות בהתאם לכך.
ליקוי

15. 	בלי לנקוט עמדה בנוגע לתוצאות הבחינה, על משרד התחבורה לבחון באופן מעמיק את הצורך ברישוי וברישום של אופניים חשמליים, תוך קביעת ציוני דרך ולוחות זמנים, בשיתוף המשרד לבט"פ והמשטרה, בכפוף לסיומה של תקופת אכיפה אפקטיבית, כפי שהודיע שר התחבורה במכתבו לשר הבט"פ מספטמבר 2015.

מעקב- משרד התחבורה
מצב (סטאטוס): ב- בהליך תיקון

14-15. 	משרד התחבורה ביצע עבודה מעמיקה הנוגעת לעולם הכלים החשמליים הזעירים והתגבשות הפעולות הקונקרטיות לביצוע מגיעה לכדי מיצוי הדיון בימים אלה באגפים המקצועיים. 

מעקב- משטרת ישראל
מצב (סטאטוס): א - תוקן

15.	ביום 1/1/19 אושר בוועדת הכלכלה תיקון לתקנות התעבורה שקבע, בין היתר, במסגרת תיקון תקנה 39טז(3), חובת הכשרה לרוכבי אופניים חשמליים וקורקינטים. 
בהתאמה, ולקראת כניסת התיקון לתוקף ביום 1/7/19, פורסמה ביום 30/6/19 הנחיית מדור תעבורה 13-19 "חובת הכשרה לרוכבי אופניים חשמליים" המנחה לאכיפת התיקון עם כניסתו לתוקף.
בכך קיבל משרד התחבורה חלקית את עמדת המשטרה. יובהר כי עדיין קיימים, לדעת המשטרה, פערי חקיקה בתחום רישוי ורישום הכלים החשמליים.

ליקוי

16. 	באוגוסט 2016 נחקק החוק לייעול הפיקוח והאכיפה העירוניים ברשויות המקומיות (תעבורה), התשע"ו-2016, ונקבע שהרשויות המקומיות הן שיאכפו אותו. על המשרד לבט"פ לעקוב אחר יישום החוק בשנים הקרובות במסגרת הליך של הפקת לקחים וגיבוש מסקנות.
מעקב – המשרד לבטחון פנים
מצב (סטאטוס): א - תוקן

16. 	הרשויות המקומיות הן שמבצעות את אכיפת החוק, מפקדי המשטרה הטריטוריאליים ואגף התנועה מבצעים ניתוח תאונות דרכים במסגרתו צפים ומאותרים בעיות כולל בתחום השימוש באופניים וכלים דו-גלגליים חשמליים ומגבשים מסקנות.

ליקוי

17. 	לפי תקנה 16(1) לתקנות התעבורה, המפקח הארצי על התעבורה רשאי לקבוע ברשומות את דוגמאות התמרורים, סוגיהם, מידותיהם, צבעיהם, צורותיהם, משמעותיהם, אופן הצבתם וסימונם.
תמרור 228, שנכלל בלוח התמרורים, מורה על שביל משותף לאופניים ולהולכי רגל. נמצא כי תמרורים מסוג זה הוצבו בתחומי העיר, בעיקר בקטע שבין סיומו של שביל אופניים שעל המדרכה לבין מעבר החצייה.
התמרור, המאפשר שימוש משותף של הולכי רגל ורוכבי אופניים במדרכה, אינו מתיישב עם תקנות התעבורה, האוסרות על רכיבת אופניים על מדרכות.
על משרד התחבורה בשיתוף עיריית תל אביב-יפו לבחון את הבעייתיות הנובעת משימוש בתמרור זה ולמצוא פתרון מתאים לכך.
עיריית תל אביב מסרה בתשובתה כי הנושא מצוי על שולחנה של ועדת ההיגוי של משרד התחבורה שבה משתתפים גם נציגי העירייה.











הטיפול בזרים שאינם בני הרחקה מישראל
הגופים המבוקרים: משרד ראש הממשלה, רשות האוכלוסין, משרד העבודה, הרווחה והשירותים החברתיים, משרד הבריאות, משרד המשפטים

מעקב מעודכן לחודש: דצמבר 2019
	א
	 תוקן
	6 סעיפים
	67%

	ב
	 בתהליך תיקון
	3 סעיפים
	33%

	ג
	 לא תוקן
	
	

	ד
	 נדחה / לא רלוונטי
	
	




ליקוי

1. קיום תנאי מחיה בסיסיים לזרים השוהים בארץ זה תקופה ארוכה מותנה, על פי רוב, ביכולתם לעבוד ולהתפרנס משכר עבודתם. משנת 2008 מדיניות הממשלה היא שלא לתת רישיון עבודה לזרים שאינם בני הרחקה. בדוח הקודם נכתב כי בשנת 2010 הציגה המדינה לבג"ץ הסדר ביניים שיופעל במשך כשישה חודשים, ולפיו לא ייאכף האיסור להעסיק זרים כאלה (להלן - הסדר אי-האכיפה). גם לאחר סיום המעקב, ינואר 2018, עדיין נותר הסדר אי-האכיפה על כנו. משמעות הדבר היא כי אפשרות הזרים להתקיים בכבוד ולספק את צורכיהם המינימליים עדיין תלויה ביכולתם להשיג עבודה ששכר בצדה, בהסדר ארעי המיושם זה שבע שנים; יישום הסדר אי-האכיפה במשך זמן כה רב פוגע בעקרונות היסוד של שלטון החוק.

ליקוי

2. גם לאחר פרסום הדוח הקודם המשיכה רשות האוכלוסין ליישם את הסדר אי-האכיפה באופן המערים מגוון קשיים על זרים ועל מעסיקים פוטנציאליים: רישיון הישיבה שמנפיקה רשות האוכלוסין לזרים שאינם בני הרחקה מנוסח בלשון עמומה, ועקב כך גם לזרים שהאיסור על העסקתם אינו אמור להיאכף אין מעמד ברור או מסמך המאשר כי מותר להעסיקם; באופן הניסוח באתר המרשתת של הרשות יש כדי לשמר את חוסר הבהירות של המידע המוצג למעסיקים פוטנציאליים; מסע ההסברה של הרשות משמר את העמימות בדבר חוקיות ההעסקה של זרים שאינם בני הרחקה, מאחר שגם בו לא מובהר כי קיימת מדיניות אי-אכיפה של איסור העסקתם של זרים כאמור. כל אלה עלולים להקשות על זרים שאינם בני הרחקה למצוא עבודה כדי להתקיים בכבוד.

ליקוי

3. אף שעברו יותר משלוש שנים מפרסום הדוח הקודם, היועץ המשפטי לממשלה לא בחן את הסדר אי-האכיפה ואת אופן יישומו, ולא בדק אם המצב לגבי העסקת זרים כאמור עולה בקנה אחד עם הוראות חוק יסוד: כבוד האדם וחירותו ועם הדין הבין-לאומי. נוכח ממצאי הביקורת בדבר עמימות הסדר אי האכיפה, על היועץ המשפטי לממשלה לבחון לאלתר את המשך החלתו של הסדר אי-האכיפה, שהוצג מלכתחילה לבית המשפט העליון כהסדר זמני. כל עוד הסדר זה ממשיך להתקיים, על רשות האוכלוסין לפעול לאלתר להסרת הקשיים והעמימות באופן יישומו.

מעקב – רשות האוכלוסין וההגירה
מצב (סטאטוס): א - תוקן

3. 	ההגבלה אשר צוינה ברישיונותיהם של יוצאי סודאן ואריתראה "רישיון זה אינו מהווה אשרת עבודה", אשר יצרה, לכאורה, אי בהירות בהעסקת העובדים, הוסרה. בהתאם לכך, ועל מנת למנוע עמימות בקרב המעסיקים, פורסמו באתר המרשתת של הרשות דוגמאות של הרישיונות המעודכנים. בנוסף, בעקבות פיתוח מחשובי, יכולים המעסיקים המעוניינים להעסיק זרים, להיכנס לאתר הרשות, להזין את פרטי רישיון השהייה של זר, ולבדוק באופן מידי את תקפותו. פעולות אלה, מאפשרות למעסיק לוודא, האם ניתן להעסיק את הזר, אם לאו.

ליקוי

4. מאז פורסם הדוח הקודם, לפני יותר משנתיים, לא השלים היועץ המשפטי לממשלה את בחינת עמדתו בשאלה אם פעולות הממשלה להבטחת מינימום של אמצעים חומריים שיאפשרו לנזקקים ולחלשים מבין הזרים להתקיים בחברה, עולות בקנה אחד עם הוראות חוק יסוד: כבוד האדם וחירותו ועם הדין הבין-לאומי. מששב והועלה הנושא במשרד המשפטים בסוף שנת 2016, ונקבע כי ייבחן על ידי צוות בין-משרדי, התגלעו חילוקי דעות בשאלה מי יעמוד בראש הצוות. עקב כך התעכב הטיפול הממשי בנושא בעוד חצי שנה. רק באוגוסט 2017 מונה צוות בין-משרדי לבחינת הנושא, וישיבתו הראשונה התקיימה בספטמבר 2017. 

מעקב - משרד המשפטים
מצב (סטאטוס): ב- בתהליך תיקון

4. 		השרים אישרו את המתווה לאחרונה וכעת נמצאים בשלב המכרז למתן השירותים.

ליקוי

5. אף שחלפו שלוש שנים ממועד פרסום הדוח הקודם, משרד הבריאות פעל באופן חלקי ולא מספק: המשרד לא פעל בשיתוף עם משרד המשפטים ומשרד האוצר, לגיבוש מדיניות בריאות לגבי זרים שאינם בני הרחקה שתעמוד בדרישות הדין; לא גיבש תכנית פעולה שנגזרת מהמדיניות; ולא התריע על קיומם של חסמים המקשים לגבש מדיניות ותכנית כאמור. זאת ועוד, משרד הבריאות החל לאסוף נתונים לצורך גיבוש מדיניות כוללת רק בעקבות פניית הוועדה לענייני ביקורת המדינה בכנסת אליו ביולי 2016. גם הפעולות שנקט המשרד בשלוש השנים הללו הן חלקיות ולא מספקות, שכן אין בהסדר הביטוחי, שעל הפעולות לגיבושו דיווח משרד הבריאות, מענה למי שאינו יכול לעבוד למחייתו ובכך לממן את הביטוח. על סגן שר הבריאות ומנכ"ל משרד הבריאות לפעול באופן נמרץ ותכליתי לגיבוש מדיניות בריאות כוללת לגבי זרים שאינם בני הרחקה, לוודא שהיא תעמוד בדרישות הדין, ואם נדרשת לכך הקצאת משאבים - עליהם לפנות למשרד האוצר על מנת להקצות לכך את המשאבים הנדרשים, וכן לפעול לגיבוש תכנית פעולה הנגזרת ממדיניות זו. אם יימצאו חסמים שיקשו לבצע פעולות אלה, על סגן שר הבריאות להציגם לפני הממשלה ובמידת הצורך לשוב ולהעלות את הנושא עד שיגובש פתרון.

מעקב- משרד הבריאות
מצב (סטאטוס): א - תוקן

5. 	משרד הבריאות ממשיך כל העת, וללא תלות ובהעדר מדיניות ממשלתית סדורה, במתן מענה לצרכים הרפואיים של אוכלוסיית הזרים שאינם ברי הרחקה ובגיבוש ארגז הכלים המיטבי להסדרת השירותים לאוכלוסייה זו. ככלל ניתן לומר כי המשרד פועל בשני מישורים – האחד, מתן מענים רפואיים מגוונים לאוכלוסיית הזרים שאינם ברי הרחקה, בהתאם לאמות המידה המקצועיות ודרישות החוק וכפי שיפורטו בהמשך, והשני - גיבוש והטמעה "עקב בצד אגודל" של מדיניות משרדית ופתרונות קבע בהלימה למדיניות הלאומית ולמהלכים השונים שמובילים משרדי הממשלה כדוגמת ההסדר הביטוחי הקיים לקטינים. 
לשם גיבוש מתווה של הסדר ביטוח רפואי לזרים הבגירים שאינם ברי הרחקה, נערכה עבודת מטה סדורה שכללה דיונים וצוותי עבודה פנים –משרדיים כמו גם ממשקי עבודה ולמידה עם גורמים חוץ משרדיים: רשות ההגירה והאוכלוסין, משרדי האוצר, המשפטים, הרווחה, והפנים, נציגי קופות החולים, נציגי בתי חולים, נציבות הפליטים של האו"ם, עיריית תל אביב ועוד. 
המשרד ערך מיפוי של צריכת השירותים במערכת הבריאות והיקפיה, והוכן אומדן ראשוני של משמעויות האסדרה בתחום זה. 
במהלך 2017 הוצגה התוכנית בפני מנכ"ל המשרד, אשר אישר באופן עקרוני את המתווה, והנושא הועבר לידי אגף התקציבים של המשרד לצורך גיבוש סופי של המודל וגזירת המשמעויות התקציביות. התוכנית הוצגה במסגרת תוכנית העבודה לשנת 2018, ללא דרישה תקציבית. עבודת המשרד תמשיך בהלימה להתפתחויות בשטח, ככל שיוחלט בדרג המדיני על יישום מדיניות קבועה. בנקודת הזמן הנוכחית, ובהינתן העובדה כי הממשלה הנוכחית מכהנת כממשלה יוצאת מכוח עקרון רציפות הממשלה בלבד, כמו-גם השלכות הדבר על מסגרת התקציב, ישנו קושי מובנה בקידום הנושא.
בהיבט פריסת השירותים הרפואיים השונים הניתנים לאוכלוסיית הזרים שאינם ברי הרחקה יצוין כי:
1. תחנות לבריאות המשפחה שמעניקות שירותי רפואה מונעת לתינוקות, פעוטות  ונשים הרות, לרבות מתן חיסוני שגרה -  משרד הבריאות מספק לאוכלוסיית מבקשי המקלט סל שירותי רפואה מונעת מלא, הכולל: מעקב גדילה והתפתחות של תינוקות ופעוטות ומתן חיסוני השגרה במסגרת טיפות החלב. השירות ניתן ללא עלות, כמו לתושבי המדינה. 

2. מענה לנפגעות אלימות ונפגעות תקיפה מינית- המשרד מתקצב מענה רפואי וסוציאלי במרכזים אקוטיים לטיפול בנפגעות תקיפה מינית ואלימות במספר בתי חולים ברחבי הארץ. השרות לחסרי ביטוח ניתן ללא עלות במימון המשרד. 

3. מרפאת 'טרם' בתחנה המרכזית החדשה בתל אביב – המרפאה נותנת שירותי רפואה לאוכלוסיית עובדים זרים ומבקשי מקלט בישראל. המרפאה פועלת במימון מלא של משרד הבריאות, ומופעלת ע"י רשת "טרם". במרפאה ניתנים שירותי רפואה ראשונית, לרבות בדיקת רופא, שירותי מעבדה ושירותי הדמיה (רנטגן, אולטרסאונד). היקף השירות עומד על כ-37,000 ביקורים בשנה. בימים אלו המשרד נמצא בהליך מכרזי להפעלת השירות לראשונה בפריסה ארצית.
4. בריאות הנפש לחסרי המעמד- מרפאת 'גשר' לבריאות הנפש במרכז הקהילתי לבריאות הנפש יפו הקיימת משנת 2014 נתנה עד כה שירות למעל 700 מטופלים במימון מלא של המשרד , לרבות סיוע פסיכו סוציאלי וטיפול תרופתי . מרפאת גשר מסיימת את פועלה בימים אלו עת היכנס שירות חדש שיינתן ע"י ספק מקצועי ולראשונה גם בפריסה ארצית .
5. ביטוח רפואי לילדי הזרים עד גיל 18, וקטינים בלתי מלווים לאוכלוסיות הזכאיות - לאחר הלידה זכאיות אימהות לרשום את ילדיהן להסדר לביטוח בריאות  בקופת חולים מאוחדת. ילדים עד גיל 18 זכאים לרכוש ביטוח רפואי בהסדר זה, בהשתתפות המדינה, בעלות פרמיה בסך 140 ₪ לחודש לילד הראשון והשני. משרד הבריאות מסבסד את הביטוח ב-140 ש"ח נוספים לחודש. החל מהילד השלישי - משלם המשרד את הפרמיה החודשית במלואה על אותו ילד. הילדים המבוטחים זכאים לסל שירות מלא, באופן זהה למבוטחים תושבי ישראל,  למעט הזכאות החריגה לטיפולים מחוץ לישראל. כיום מבוטחים כ9,000 ילדים בביטוח זה.
6. מרפאת לוינסקי בתל אביב, הנמצאת באחריותה של לשכת הבריאות המחוזית ת"א, הוקמה בשנת 2002 - מרפאה קהילתית לאיתור ולטיפול במחלות מין. כל שירותי המרפאה ניתנים בחינם ובאופן אנונימי לכל דורש, ללא תלות בגיל, מין, סטאטוס אזרחי או עיסוק. אנשי המרפאה עוסקים בקידום מין מוגן גופנית ונפשית ומפעילים פרקטיקום של חינוך לבריאות ומרפאה ניידת לאנשי רחוב ולנשים בזנות, לדיירי רחוב ולאוכלוסיית קצה אחרות. עד שליש מהמקרים המטופלים שם הינם ממוצא אריתראי.
7. אבחון וטיפול בשחפת במימון משרד הבריאות: טיפול בחולי שחפת במרכז לאבחון וטיפול בשחפת בתל אביב, ואשפוז של חולי שחפת בבבתי החולים הממשלתיים, במימון מלא של משרד הבריאות כחלק מהתוכנית הלאומית לטיפול בשחפת.
8. תכנית קהילתית לטיפול ב-HIV/AIDS (במימון משרד הבריאות) -משרד הבריאות מפעיל תוכנית קהילתית למעקב וטיפול אנטי-רטרו -ויראלי (ART) לזרים נשאי HIV חסרי ביטוח רפואי. המיזם משותף ומאגד גורמים ממשלתיים, מרפאות איידס, ארגונים לא ממשלתיים (NGOs), חברות תרופות וחברות מסחריות אחרות. במימון המיזם משולבים תקציבים ממשלתיים, חברות תרופות שתורמות תרופות ושירות רוקח בהתנדבות. המיזם מופעל מטעמים הומניטאריים ומטעמי הגנה על בריאות הציבור. ניתן טיפול גם לנשים הרות  חסרות ביטוח רפואי, כולל מעקבים במהלך ההיריון ושישה חודשים לאחר הלידה, במסלול הרגיל של משרד הבריאות בנושא זה.
9. אשפוזים דחופים בבתי החולים: לפי חוק זכויות החולה, התשנ"ו-1996 במצב חירום רפואי זכאי אדם לקבל טיפול רפואי דחוף ללא תנאי (ללא התניית תשלום מקדים). פרט למצב חירום, הנזקק לשירות רפואי זכאי לקבלו לפי הוראות הדין ולפי ההסדרים הנוהגים מעת לעת במערכת הבריאות בישראל. בתי החולים העיקריים הנותנים שירות  לזרים חסרי מעמד בישראל, שמרביתם מתגוררים באזור תל אביב-יפו הם: המרכז הרפואי תל אביב, בית החולים וולפסון והמרכז הרפואי שיבא.
10. פיילוט משרד המשפטים לזיהוי קורבנות עינויים מקרב חסרי המעמד- הפיילוט שנוהל ע"י משרד המשפטים, נמשך על פני כשנה סיים לפני מספר חודשים את פועלו וההמלצות הונחו על שולחנה של מנכ"לית משרד המשפטים . בהיבט הרפואי , מעיון במקרים ,ניכר היה שהצורך המרכזי הינו בתחום בריאות הנפש. משרד הבריאות הציע שיוכל להתאים את היקף השרותים בתחום בריאות הנפש לאוכלוסיה תחומה זו וזאת כל עוד המלצות הוועדה יתקבלו ע"י הממשלה ויתקבל האישור התקציבי לפעילות זו.  לאור המצב המדיני וכיהון הממשלה הנוכחית כממשלה יוצאת מכוח עקרון רציפות הממשלה בלבד,הנושא לא עלה על שולחנה.
11. קורבנות סחר ועבדות– משרד הבריאות מספק מענים רפואיים כלליים ושרותי בריאות הנפש לקורבנות סחר ועבדות הנמצאים במקלטים של משרד הרווחה. כמו כן המשרד משתתף בועדת חריגים שדנה במקרים חריגים מבין קורבנות הסחר שהשלימו את שנת השיקום ומתבקשת המשך שהות להשלמת תהליך השיקום ו/או השלמת בירור רפואי. בנוסף המשרד בוחן אפשרות מתן המענים הרפואיים הניתנים לקורבנות סחר ועבדות הזכאים לשנת שיקום אך בוחרים שלא להשתכן במקלטים. 
12. בשנת 2013 הקים המשרד מוקד תרגום טלפוני ארצי, המאויש על ידי נציגים דו-לשוניים. הנציגים עברו הכשרה מקצועית בתרגום רפואי, שמתרגם מפגש בין מטפל למטופל בשפות רוסית, ערבית, אמהרית  וצרפתית. לאחרונה, התווספה שפת התגרית לטובת אוכלוסיית יוצאי אריתריאה.

ליקוי

6. רק בשנת 2016, שנתיים לאחר פרסום הדוח הקודם, החל משרד הרווחה לפעול למיפוי צורכי הרווחה של זרים שאינם בני הרחקה. המיפוי לא היה שלם, שכן הוא לא כלל את צורכי הרווחה של זרים שאינם יכולים לעבוד ושל זרים שהיו קורבנות עינויים. נוסף על כך, בשל התקציב המצומצם שהוקצה למילוי צורכי הרווחה של הזרים, יינתן מענה רק לחלק מהצרכים הקיימים על פי משרד הרווחה. זאת למרות קביעת בג"ץ, ולפיה "שיקולים של כדאיות תקציבית ותכנונית, ככלל, אינם יכולים להצדיק החלטת מדינה הפוגעת בזכות יסוד" . על שר העבודה, הרווחה והשירותים החברתיים (להלן - שר הרווחה), סגן שר הבריאות, שר הפנים ושרת המשפטים, שנציגי משרדיהם חברים בצוות הבין-משרדי, לגבש בהקדם האפשרי הצעת החלטה עקרונית שיישומה יבטיח קיום מינימלי בכבוד של כלל הזרים שאינם בני הרחקה ולוודא שהיא תעמוד בדרישות הדין. על שרים אלו להביא את ההצעה לדיון בממשלה, בהתאם לנקבע בדוח הקודם.

מעקב – רשות האוכלוסין וההגירה
מצב (סטאטוס): ב- בתהליך תיקון

4,6. 	עבודת הצוות הסתיימה הדוח הוגש לשר העבודה והרווחה ושר הפנים. השרים אישרו את המתווה לאחרונה וכעת נמצאים בשלב המכרז למתן השירותים.

ליקוי

7. יש לראות בחומרה את ממצאי המעקב המעידים על תיקון חלקי בלבד של הליקויים שהועלו בביקורת הקודמת בנוגע לדרך פעולתם של משרדי רה"ם, הבריאות, הרווחה והמשפטים בעניין הטיפול בזרים שאינם בני הרחקה, ועל כך שמשרדי הבריאות והרווחה לא גיבשו מדיניות בעניין זה. על שר הרווחה ומנכ"ל משרדו ועל משרד המשפטים - ואם יידרש - גם על משרד האוצר - לעשות את השינויים הנדרשים במדיניות הרווחה, כדי לוודא שהיא תעמוד בדרישות הדין בכל הנוגע לקבוצות הזרים האמורות. על משרד הרווחה לגבש גם תכנית פעולה שנגזרת ממדיניות הרווחה. אם יימצאו חסמים המקשים את ביצוע השינויים ואת גיבוש תכנית הפעולה, ובכלל זה חסם תקציבי, על שר הרווחה להציגם לפני הממשלה ובמידת הצורך לשוב ולהעלות את הנושא עד שיגובש פתרון.

מעקב - משרד העבודה והרווחה
מצב (סטאטוס): א -תוקן

6-7.	הצוות הבין-משרדי סיים את עבודתו, אוכלוסיות הזרים אשר הוגדרו בדוח הן: דרי רחוב, מקרי אלימות במשפחה ואנשים עם מוגבלויות אשר מקבלים מענה במסגרות חוץ ביתיות.

ליקוי

8. במאי 2006 החליטה הממשלה להקים ועדת מנכ"לים קבועה שתתאם את המאבק בסחר בבני אדם, בכל הנוגע לאכיפה, להגנה על נפגעי הסחר ולתכניות המניעה. הוועדה החליטה למנות צוות שיעסוק בנושא קורבנות העינויים, ובמאי 2012 התכנס הצוות לדיון ראשון. מאז, במשך כחמש שנים, לא גיבשה הוועדה מסקנות בנושא. זאת אף שבמהלך השנים האלה מתחו גורמים בזירה הבין-לאומית ביקורת על המענים שמספקת ישראל לקורבנות עינויים שאינם בני הרחקה. פעולות ועדת המנכ"לים בנושא זה מלמדות כי היא לא חתרה בנמרצות הנדרשת לגיבוש דרך פעולה לטיפול בקורבנות עינויים ובתקופות מסוימות אף התאפיינה פעולתה בתחום זה בגרירת רגליים.

מעקב – משרד המשפטים
מצב (סטאטוס): ב- בתהליך תיקון

8. 	ביום 10.7.18 התכנסה ועדת המנכ"לים המצומצמת לנושא מיפוי המקרים ההומניטריים מבין מי שעברו עינויים בסיני, בהרכב מנכ"לית משרד המשפטים- יו"ר, מנכ"לי משרד העבודה והרווחה והשירותים החברתיים, הבריאות,  ורשות האוכלוסין ההגירה וחברי הצוות הבינמשרדי. מתאמת המאבק בסחר בבני אדם הציגה בפני המשתתפים את ממצאי הצוות הבינמשרדי, את תהליך העבודה, שיתוף ארגוני החברה האזרחית, מנגנון הזיהוי, הקריטריונים שנבחנו במסגרת המיפוי ומסקנות והמלצות הצוות על בסיס הממצאים. ועדת המנכלים קבלה החלטות לסיוע לקבוצת הקרבנות שאותרו, בכפוף לקבלת תקציב ממשרד האוצר ולהחלטת ממשלה בנדון. נוכח הבחירות לא ניתן היה להעלות להחלטת ממשלה. בשלב זה המשרד בוחן דרכי התקדמות ובכל מקרה הנושא יובא בפני השר/שרה החדשים.

ליקוי

9. בדוח הקודם הובהר כי "הטיפול בזרים שהגיעו בשנים האחרונות לארץ טומן בחובו מאפיינים של בעיה לאומית. הגם שסמכויות שונות בעניין זה מצויות בידי כמה שרים ומשרדי ממשלה... האחריות הכוללת לנושא, לנוכח מאפייניו, מוטלת על הממשלה". שלוש שנים לאחר מכן, עדיין שוהים בישראל עשרות אלפי זרים שאינם בני הרחקה. למרות זאת הממשלה לא גיבשה מדיניות כוללת לטיפול בזרים, ומנכ"ל משרד ראש הממשלה שב וציין כי אין כוונה לעשות כן. היעדר מדיניות כוללת עלול אף לפגוע קשות בכל פעולה שתינקט בידי משרדים שונים לפעול להיטיב את מצבם של הזרים במקרים בהם הם מבקשים את סיוע משרד רה"ם, כפי שקרה בעבר. גובר הצורך במדיניות ממשלתית כוללת לגבי הזרים בישראל, שעליה יוכלו משרדי הממשלה להתבסס בטיפולם בתחום זה. הצורך בגיבוש מדיניות כאמור מתעצם בשל התמשכות המדיניות של אי-האכיפה, ההחלטה על סגירת מתקן השהייה חולות וההערכה לגבי מספר הזרים שיורחקו למדינה שלישית בכל חודש המלמדים כי עשרות אלפי זרים שהמדינה לא תדרוש את יציאתם מישראל, צפויים לשהות בה שנים נוספות.

מעקב - משרד ראש הממשלה
מצב ( סטטוס ) א- תוקן

9.	עבודת הצוות הבינמשרדי הסתיימה, הדוח הוגש לשר העבודה והרווחה ושר הפנים. השרים אישרו את המתווה לאחרונה.

ליקויים 5,11,12,13,14,16,22 תוקנו בספר הערות ראש הממשלה 68ג' עמ' 138-153.
ליקוי

1. 	בדוחות הכספיים המאוחדים של ממשלת ישראל לשנת 2016 נרשם בסעיף "חייבים ויתרות חובה" סכום של כ-55.25 מיליארד ש"ח (בניכוי הפרשה לחובות מסופקים). סך ההפרשה לחובות מסופקים בדוחות אלו הוא כ-10.1 מיליארד ש"ח. מההסתייגויות הקיימות בדוחות הכספיים עולה כי יתרת החייבים וההפרשה לחובות מסופקים המופיעים בדוחות אינם משקפים את מלוא החובות לממשלה ואת מלוא ההפרשה לחובות מסופקים.

מעקב- החשב הכללי- משרד האוצר
מצב (סטאטוס):  ב' בתהליך תיקון

1.   	אכן קיימת עדין בעיית טיוב נתונים בממשלה. דוגמא לכך ניתן לראות בהערת המבקר בליקוי מספר 10 לגבי רשות המיסים. הנושא מטופל יחד עם מרכבה. 

ליקוי

2. 	הדוחות הכספיים של הממשלה אינם מספקים מידע על היקף החובות שנמחקו, אף שלמידע זה חשיבות רבה לציבור.

מעקב- משרד העלייה והקליטה
מצב (סטאטוס): א' תוקן

2.   	על כל מחיקה יצא פרוטוקול ועדת מחיקות כן דווחו כלל המחיקות אשר בוצעו בשנת 2018 לחשב הכללי הנדרש. הליקוי תוקן.

מעקב- משרד המשפטים
מצב (סטאטוס): א' תוקן

1-2.	ראה הערות ראש הממשלה 68ג' עמוד 139. 

ליקוי 

3. 	במשרדי המשפטים, הבינוי והשיכון, התחבורה, העלייה והקליטה, הבריאות, הגנת הסביבה, החקלאות, החינוך, הפנים והתקשורת לא נבחנה בשנת 2016 רשימת החובות בתדירות ובפירוט הנדרשים בהוראת התכ"ם הרלוונטית, והמלצות כנדרש לא הועברו למנכ"לי המשרדים. על החשבונאי הראשי לבחון מעת לעת את שיעור הגבייה שמבצעים משרדי הממשלה, בהתאם לגילי החובות הנגבים, כדי לשקול אם יש צורך להתאים את טווחי ההפרשה הנורמטיביים לחובות מסופקים הקבועים בהוראת התכ"ם לנתוני הגבייה בפועל.


מעקב- משרד המשפטים
מצב (סטאטוס): א' תוקן

3. 	ביום 4.9.18 התקבל אישור המנכ"לית לפרוטוקול של ועדת מחיקות המשרדית , והועברה בקשה לוועדת המחיקות העליונה בחשב הכללי במשרד האוצר.

מעקב- רשות האכיפה והגבייה
מצב (סטאטוס): א' תוקן

3. 	העבודה הושלמה ויושמה בדוחות הכספיים של הרשות.

מעקב- משרד להגנת הסביבה
מצב (סטאטוס): ב' בתהליך תיקון

3. 	על מנת לנסות להסדיר את הנושא, פעל המשרד בשנת 2017 לאפיון מערכת הכנסות סגורה. מערכת זו עלתה לאוויר באופן חלקי בתחילת 2018 והיא צפויה להסדיר את הנושא עבור כלל סוגי ההכנסות במהלך 2020. מסוף שנת 2016 המשרד מנהל גביית חובות חלוטים באמצעות המרכז לגביית קנסות לטיפולם.

מעקב- משרד הבריאות
מצב (סטאטוס): א' תוקן

3.  	חשבות המשרד הנחתה את בתי החולים להעביר את הבקשות של חובות למחיקה לוועדת מחיקות משרדית עד שיפורסם חוזר חשב חדש בנושא מחיקות חובות ביחידות הסמך בהתאם לאישור הרחבת סמכויות בוועדה העליונה באוצר. המשרד מציין כי יתרות החייבים הפרטיים אינן מוצגות במאזן אלא על בסיס מזומן. יחד עם זאת הם נרשמים במערכות של בתי החולים ולכן המשרד מבצע מעקב אחר נושא הגבייה וגם על נושא מחיקת החובות.

מעקב-משרד הבינוי והשיכון
מצב (סטאטוס): א' תוקן

3.	החשבונאי הראשי הכין רשימת החובות בתדירות ובפירוט הנדרשים ובהמלצות הטיפול בחובות יועברו למנכ"ל כנדרש. הדו"ח הוכן והועבר למנכ"ל ביוני 2018. 

מעקב-רשות האכיפה והגביה
מצב (סטאטוס): א' תוקן

ליקוי

4. 	במשרדי המשפטים, התחבורה, הבריאות, הגנת הסביבה, העלייה והקליטה, והחינוך לא נמצא כי בשנת 2016 בחנו הנהלות המשרדים את ההפרשות לחובות מסופקים על בסיס התבחינים שנקבעו בהוראת התכ"ם בכלל ועל בסיס ניסיון העבר בכל הקשור לשיעורי הגבייה בפועל בפרט. יתר על כן, לא נמצא כל תיעוד כי הנהלות משרדי ממשלה אלו כלל דנו בנושא. במשרד הבינוי והשיכון חושבה ההפרשה לחובות מסופקים בהתאם להוראת התכ"ם רק בנוגע לחלק מהחובות.

מעקב- משרד המשפטים
מצב (סטאטוס): א' תוקן

4. 	המשרד מציג בדוחות הכספיים את נתוני החבות בהתאם לאומדנים ובהתאם לכללי חשבונאות מקובלים. וכן התקיימו דיונים בנושא גם במהלך 2016. בנוסף, החל מ- 2017, חשבות המשרד, מקיימת הליך למחיקת חובות רשות התאגידים, הנושא נדון בוועדת המחיקות המשרדית. כמו כן, במהלך 2018, מתקיימים דיונים לבחינת מחיקת יתרות חוב נוספות המופיעות בספרים. מדובר בחוב בסכום נמוך ( כ- 5 א' ₪ למשרד) בין משרדי הממשלה . לדעת החשב, אין מדובר באובדן כספי למדינה ולכן פעל למחיקת החוב . יחד עם זאת לאור הערת המבקר בעתיד יפעל  החשב בהתאם להוראות התכם



מעקב- משרד להגנת הסביבה
מצב (סטאטוס): א' תוקן

4. 	הליקוי  כיום פחות רלוונטי שכן המרכז לגביית קנסות העביר חוות דעת משפטית שרק בסמכותו לדון במחיקת חובות או הפחתות לאחר שאלו הועברו לטיפולו.  הטיפול במרבית החובות שימחקו, יבוצע במרכז לגביית קנסות ובסמכותו, ומיעוט יבוצע במשרד, וזאת בהתאם להוראת התכ"מ.

מעקב- משרד הבינוי והשיכון
מצב (סטאטוס): א' תוקן

4. 	בוצע החישוב להפרשה לחובות מסופקים בדיור הציבורי.
   
מעקב- משרד העלייה והקליטה
מצב (סטאטוס): א' תוקן

3-4. 	בחינת החשב ומנכ"ל המשרד את מצבת החובות המשרדיים כולל הערכת סיכויי גבייה ואופן הגבייה נעשית, באופן שוטף ולאו דווקא בהקשר לעריכת המאזן. בשנה האחרונה ממשיך המשרד להשקיע משאבים רבים באפיון ובפיתוח בקרות שימנעו תשלומי יתר נוספים אשר ירשמו כחובות. מערכת לקביעת תשלומי הסיוע הכוללת את הבקרות הללו תכנס לשימוש בתקופה הקרובה ותשלם את סיוע סל הקליטה באופן ממוחשב. אפיון המערכת בוצע בהתאם לכתיבת נוהל אשר הסדיר את מרבית הנושאים שהועלו בעבר כגורמים לתשלומי יתר. המשרד ערך מיפוי מקיף של החובות אשר היו רשומים, והגיש לוועדה העליונה בחשב הכללי לאישור מחיקה של כ- 4 מיליון ₪ חובות אשר סיכויי גבייתם הוגדר כאפסי (אבודים בעיקר על פי גילם). על חובות אלו בוצעה לאורך השנים האחרונות הפרשה ספציפית לחובות מסופקים בשיעור של 100% בשל הערכת סיכויי הגביה כ-0. בתאריך 10.9.19 אישרה הוועדה העליונה את מחיקת החובות הנ"ל. עיקר החובות כלפי המשרד הינם חובות שמקורם בעסקאות שאינן חליפין (בעיקר תמיכות וסיוע לפרט). בשנים עברו, לא נעשו פעולות מידיות לגביית החוב, מה שהפחית את סיכויי הגבייה בעתיד. כיום יתרת החובות הרשומים בספרי המשרד, מטופלים באופן שוטף, וכן בימים אלו, נובמבר 2019, נמצא המשרד בשלבים סופיים של כתיבת נוהל גבייה המפרט את אופן הטיפול בחובות וגבייתם על מנת לשפר את אופן הניהול של החובות והטיפול בהם על ידי עובדי השטח.

מעקב- משרד הבריאות
מצב (סטאטוס): א' תוקן

4.  	יתרות החייבים וההפרשות נבחנות מידי שנה על ידי מנהלי הכספים ועל ידי רואי חשבון חיצוניים המבקרים את הדוחות הכספיים מידי שנה.

ליקוי

6. 	החשבים של משרדי המשפטים, הבינוי והשיכון, קליטת העלייה, הבריאות, הגנת הסביבה, החקלאות, החינוך, הפנים והתקשורת אישרו מחיקת חובות בשנת 2016, אך איש מהם לא העביר לחשב הכללי דיווח על המחיקות כנדרש.

מעקב- החשב הכללי- משרד האוצר
מצב (סטאטוס): א' תוקן

6.  	החל משנת 2017 ובאופו שוטף בכל סוף שנה, ובהתאם להוראת התכ"ם בנושא פשרות והסדרי חוב שפורסמה ביוני 2018, על משרדי הממשלה להעביר דיווחים שנתיים אודות המחיקות והפשרות שבוצעו במסגרת הסמכות שהוקנתה להם על ידי החשב הכללי.
מעקב- משרד הבינוי והשיכון
מצב (סטאטוס): א' תוקן

6. 	דוח המחיקות  הוכן והועבר לחשב הכללי בחודש יוני 2018.
מעקב- משרד הפנים
מצב (סטאטוס): א' תוקן 

6.   	חשבות משרד הפנים רעננה נהלים באגפיה השונים ובמשרד בנושא חובת בדיווח בגין מחיקת חובות. המשרד יפעל להעברת דיווחים בהתאם להוראת התכ"ם בנושא.

מעקב- משרד הבריאות
מצב (סטאטוס):  א' תוקן

6.  	בשנת 2018 לא אושרו חובות למחיקה ולכן לא נדרש  דיווח לחשכ"ל.

ליקוי

7. 	משרד מבקר המדינה בחן פרוטוקולים של 15 דיונים שקיימה הוועדה העליונה למחיקת חובות באגף החשכ"ל בשנת 2016. עלה כי ב-11 פרוטוקולים נרשם שנכחו בישיבה שניים בלבד מבין ארבעת חברי הוועדה. ההיעדרות של חברי ועדה ממספר רב של דיונים, ובמיוחד חברי הוועדה שלהם ההיכרות הטובה ביותר עם המשרד הרלוונטי, פוגעת בעבודת הוועדה ואינה מאפשרת לקבל החלטה תוך שימוש בניסיונם ובכישוריהם של חברי הוועדה החסרים.

מעקב- החשב הכללי- משרד האוצר
מצב (סטאטוס): א' תוקן 

7.   	ב-18 בנובמבר 2018 נכנס לתוקף כתב מינוי חדש אשר מקנה לחברי הועדה את האפשרות לשלוח נציג מטעמם לדיוני הוועדה למעט מקרים בעלי השלכות רוחב בהם חבר הוועדה חייב להיות נוכח.

ליקוי

8. 	בניגוד לנוהל העבודה של הוועדה העליונה למחיקת חובות, אין היא עוקבת אחר יישום הוראותיה. במרבית המקרים הוראות אלו אינן מקוימות.

מעקב- החשב הכללי- משרד האוצר
מצב (סטאטוס): א' תוקן

8.   	בחודש נובמבר 2018 פורסמה הוראת תכ"ם בנושא הליכי גבייה ואכיפה בממשלה אשר קובעת קווים כללים לביצוע הגביה במשרדי הממשלה. כמו כן, בחודש נובמבר 2019 סיים החשב הכללי את מיפוי משרדי הממשלה בעניין הכשלים והליקויים הקיימים בתחום ונמצא בעיצומו של מהלך רוחבי להעברת כלל החובות, כולל חובות העבר, לרשות האכיפה והגבייה.

ליקוי

9. 	בשנים 2016-2014 לא דיווח המרכז לגביית קנסות, אגרות והוצאות לחשבי המשרדים הרלוונטיים ולוועדת המחיקות העליונה על מחיקת חובות שטופלו אצלו, וזאת בניגוד לנדרש בהוראת התכ"ם הרלוונטית.

מעקב- רשות האכיפה והגבייה
מצב (סטאטוס): א' תוקן

9. 	בין השנים 2014 – 2016 לא בוצעו מחיקות תיקים למעט תיקים שבהחלטה של המג"ק של עלות תועלת נמחקו בהם ריביות והוצאות בגובה של 50 ₪ פלילי או 100 ₪ אזרחי (לא קרן – חישובי ריביות, פיגורים והוצאות).

ליקוי

10. 	בדוחות הכספיים של רשות המסים נרשמו חובות בסך 14.71 מיליארד ש"ח. מערכות המידע של רשות המסים אינן מאפשרות להפיק חלק מהמידע הניהולי הנדרש כדי לאמוד בצורה טובה יותר את הנתונים לצורך הרישום בדוחות הכספיים של רשות המסים. כך למשל, אי אפשר לבחון את ההכנסות שהתקבלו מגביית מסים ולא עמדו בכללי ההכרה כנכס בדוחות הכספיים, דוגמת חובות ששולמו אך לא נכללו מלכתחילה בסעיף החייבים במאזן מפני שהסבירות שישולמו הייתה נמוכה. על רשות המיסים והחשב הכללי לפעול לשיפור מערכות המידע הקשורות לרישום החייבים והגבייה ברשות המיסים. עליהם לפעול לתיקון הליקויים, המביאים לכך שבמשך שנים ארוכות נרשמות בדוחות הכספיים של הממשלה הסתייגויות מהותיות הנוגעות לסעיף כספי הנאמד במיליארדי שקלים.

מעקב- רשות המיסים
מצב (סטאטוס):  ב' בתהליך תיקון 

10. 	הרשות מקבלת את הטענה כי יש לשפר את המערכות לאופן בו המידע החשבונאי יהיה האיכותי יותר ובכך תוכל לפרסמו ללא הסתייגות ופועלת בהתאם להביא את הנתונים לתוך מערכת מרכב"ה, ומזה כשנתיים התחילה הרשות בשיתוף החשבונאי הראשי בחשכ"ל פרויקט לשיפור המידע החשבונאי, על ידי שיפור מערכות המידע בהיבט זה. עד עתה, הרשות השיגה הצלחה של 100% במגזרי המס של מיסי יבוא ובלו דלק.

ליקוי

15. 	פעילותה העצמאית של רשות האכיפה והגבייה אינה מתיישבת עם הכוונה העולה מהחלטה 545, שלפיה על מינהל הגבייה לגבות חובות ש"אופיינו וטויבו" בהתאם להחלטה. ייתכן שהדבר נגרם בשל היעדר פעולה סדורה של מינהלת היישום כגורם בעל האחריות העליונה לנושא הגבייה בממשלה.

מעקב- רשות האכיפה והגביה
מצב (סטאטוס): א' תוקן 

15. 	במסגרת הוראת התכ"ם בנושא הגבייה שפורסמה בנובמבר 2019, ביצע החשב הכללי מיפוי רוחבי של הכנסות המדינה ומצא חיובים וחובות בהם רשות האכיפה והגבייה לא מטפלת בשלב זה. כחלק ממהלך רוחבי אשר הוביל החשב הכללי, מבוצע תהליך להעברת כלל החובות שנותרו לרשות האכיפה והגבייה, דבר שגם מוסדר ומודגש בהוראת התכ"ם. 

ליקוי

17. 	עד מועד סיום הביקורת בדצמבר 2017 לא קבע שר האוצר מודל תמריצים לעידוד גביית חובות עבור אף לא אחד ממשרדי הממשלה, כנדרש בהחלטה 545, ולא בוצעה כל עבודת מטה כדי לבחון אפשרויות שונות לפעולה בנושא זה.

מעקב- החשב הכללי- משרד האוצר
מצב (סטאטוס): ב' בתהליך תיקון

17.   	כחלק מהוצאה לפועל של הנושאים המנויים בהחלטת הממשלה, החשב הכללי בחן ובדק יחד עם אגף התקציבים וכ- 10 משרדי ממשלה שונים את ביצוע מודל התמריצים. ממצאי האגף הוצגו למנהלת ולחשב הכללי ונמצא כי נכון לשלב זה אין למשרד האוצר את היכולת לבצע מודל תמריצים אפקטיבי שכן המידע אודות החובות לא נמצא בידי משרד האוצר באופן שוטף כך שלא ניתן לקבוע מודל אובייקטיבי. בימים אלה, נובמבר 2019, יחד עם הגורמים המנויים מעלה, נעשית עבודת מטה בנושא.

ליקוי

18. 	אף שחלפו יותר מארבע שנים מאז החליטה הממשלה שעל אגף החשכ"ל לפרסם הוראות תכ"ם בנושא הגבייה במשרדי הממשלה, הדבר לא נעשה.

מעקב- החשב הכללי- משרד האוצר
מצב (סטאטוס): א' תוקן

18.   	בחודש נובמבר 2018 פורסמה הוראת תכ"ם בנושא הליכי גבייה ואכיפה במשרדי הממשלה אשר הסדירה את תהליכי הגבייה וקבעה קווים כלליים למשרדי הממשלה לצורך ביצוע הגבייה. כמו כן, הוראה זו, עיגנה את ממצאי פרויקט הגבייה וספקי מכרז הגבייה שבוצעה בעבר וביצעה מיפוי להכנסות המדינה.

ליקוי
19. 	אגף החשכ"ל לא קיים עבודת מטה ולא הנחה את משרדי הממשלה כיצד להסדיר פעילויות עתידיות וחדשות של המשרדים שבהן עלולים להיווצר חובות, אילו אמצעים עליהם לשקול כדי לצמצם את הסיכויים לכשלים בגביית חובות בפעילויות עתידיות וחדשות וכיצד לנהל את הטיפול בהם.

מעקב- החשב הכללי- משרד האוצר
מצב (סטאטוס): א' תוקן

19.   	בחודש נובמבר 2018 פורסמה הוראת התכם בנושא הגבייה כאמור, ובמסגרתה, נקבע סרגל גבייה ואכיפה בו משרדי הממשלה צריכים לעמוד והודגש כי כלל החובות יועברו לרשות האכיפה והגבייה לזרועותיה השונות בהתאם לעניין. כמו כן, במסגרת יישום הוראת תכם זו, בוצע מיפוי רוחבי של הכנסות המדינה וקיימת עבודה פרטנית בשיתוף עם רשות האכיפה והגבייה עבור כל משרד ממשלתי על מנת להבטיח את העברת החובות בהקדם, ובהתאם לכל דין, לרשות האכיפה על מנת למצות את זכויות המדינה.

ליקוי
20. 	באגף החשכ"ל לא נמצאה עבודת מטה למיפוי כללי של גופי הממשלה המקיימים פעילות גבייה, ואף לא ידוע כמה גופים כאלו יש. לא נמצא תיעוד המסביר כיצד הוחלט באילו משרדים וגופים יחלו לפעול ארבעת הספקים שנבחרו במכרז בכמה מן המקרים לא נמצא באגף החשכ"ל תיעוד למיפוי מקדים של חובות המשרדים, שהזוכים במכרז נדרשו להכין.

מעקב- משרד התחבורה
מצב (סטאטוס): א' תוקן

20. 	בטרם פורסם דוח הביקורת, משרד התחבורה היה בעיצומו של תהליך מיפוי של כלל החובות ומאזני החשבונות, הליך מפורט מול בנק הדואר, מורשי החתימה בחשבונות וכיוצא בזאת. בשלב מענה על טיוטת הדוח נכתבו הדברים – כי המשרד מטפל בכלל הנושאים שהיו רלוונטים למשרד.


מעקב- החשב הכללי- משרד האוצר
מצב (סטאטוס):  א' תוקן

20.   	חשוב לציין כי בחודש נובמבר 2019 סיים החשב הכללי לבצע מיפוי שלב א' כאמור בכלל משרדי הממשלה, ובדיעבד, בחירת המשרדים בדרך זו לא השפיעה על עבודת הגבייה ועל מיצוי הפוטנציאל בתחום.

ליקוי
21. 	עד סיום הביקורת של משרד מבקר המדינה בדצמבר 2017, יותר מארבע שנים מאז החליטה הממשלה להעמיק את פעילות הגבייה בממשלה, החלה פעילות מכוח ההחלטה ב-13 גופים בלבד מבין כלל הגופים הממשלתיים שמתבצעת בהם פעילות גבייה. השלב הראשון בפעילות הסתיים בתשעה גופים. מבין תשעת הגופים האלה, השלב השני בפעילות החל בארבעה גופים בלבד, במקצתם באופן חלקי ומצומצם מאוד.

מעקב- החשב הכללי- משרד האוצר
מצב (סטאטוס): א' תוקן

21.  	בחודש נובמבר 2019, סיים החשב הכללי את ביצוע המיפוי במסגרת שלב א' של פרויקט הגבייה בכל משרדי הממשלה. זאת ועוד, במסגרת הטמעת הוראת התכ"ם בנושא גבייה, ביצע החשב הכללי מיפוי של כלל הכנסות המדינה אשר הסתיים בחודש יולי 2019 והיווה מהלך משלים ובחינת עומק לתהליך שבוצע במסגרת שלב א' של הפרויקט. בימים אלה, מבוצעת עבודת מטה בנושא.

ליקוי
23.	 אף שחוק מבקר המדינה, התשי"ח-1958 [נוסח משולב], קובע כי שר האוצר חייב להמציא למבקר המדינה דין וחשבון כולל על ההכנסות וההוצאות של המדינה באותה שנה לא יאוחר משישה חודשים לאחר תום שנת הכספים, הדוחות הכספיים של הממשלה לשנת 2016 פורסמו והומצאו למבקר המדינה רק ב-21.8.2017. גם הדוחות הכספיים של הממשלה לשנים 2014 ו-2015 פורסמו והומצאו למבקר המדינה באיחור. על שר האוצר ועל החשב הכללי לבחון מדוע חל איחור בפרסום הדוחות הכספיים של הממשלה בשנים האחרונות. אם אין יכולת לעמוד, כדרך קבע, במועד הקבוע בחוק לפרסום הדוחות, עליהם לשקול ליזום חקיקה לתיקון הוראות החוק בעניין זה, בתיאום עם הגורמים המתאימים.

מעקב- החשב הכללי- משרד האוצר
מצב (סטאטוס): א' תוקן

23.  	הדוחות הכספיים של הממשלה והמדינה לשנת 2018 הוגשו ביום 30.6.2019.

ליקוי
24. 	על מינהלת היישום, הכוללת את אגף החשכ"ל, לקיים עבודת מטה מקיפה לבחינת מעמדה של רשות האכיפה והגבייה ומקומה העקרוני במערך הגבייה הכולל של משרדי הממשלה. בכלל זה, יש לבחון אם לנוכח הקשיים של משרדי הממשלה לנהל את הגבייה בעצמם ולנוכח ריבוי היחידות המנהלות את הגבייה במשרדים, יש מקום לבסס את כלל פעילות הגבייה של משרדי הממשלה על רשות האכיפה והגבייה.

מעקב- רשות האכיפה והגבייה
מצב (סטאטוס): א' תוקן

24. 	קיימת הוראת חשכ"ל המחייבת את משרדי הממשלה לגבות את חובותיהם באמצעות מנהל הגבייה הממשלתי ברשות האכיפה והגבייה.

ליקוי

25. 	עד מועד סיום הביקורת לא פורסם תזכיר חוק לתיקון חוק המרכז לגביית קנסות כדי לאפשר למרכז לגבות חובות שיש לשלמם למוסד לביטוח לאומי, כנדרש לפי החלטת הממשלה.

מעקב- המוסד לביטוח לאומי
מצב (סטאטוס): ב' בתהליך תיקון 

25.	נכון ל חודש דצמבר 2019 המוסד לביטוח לאומי עדיין ממתין לתיקון החוק אשר נמצא בסמכות משרד המשפטים.







הליכי מינוי קצינים במשטרת ישראל
גופים מבוקרים: משטרת ישראל, המשרד לביטחון פנים

מעקב מעודכן לחודש: דצמבר 2019
	א
	 תוקן
	3 סעיפים
	18%

	ב
	 בתהליך תיקון
	4 סעיפים
	24%

	ג
	 לא תוקן
	
	

	ד
	 נדחה / לא רלוונטי
	10 סעיפים
	58%



ליקוי
1. 	הסמכות למנות קצינים בכירים במועד הביקורת משרתים במשטרה יותר מ-800 על-ידי קצינים בכירים בדרגות סנ"ץ עד ניצב. הסמכות למנות קצינים בדרגות האלה נתונה על פי פקודת המשטרה לשר לבט"פ, והיא חלה על כלל התפקידים במגזרים השונים בדרגות אלו, לרבות ראש אגף החקירות, ראש יחידת להב 433, ראש היחידה הארצית לחקירות הונאה וקציני החקירות המשרתים בהם, המופקדים בין היתר על ניהול חקירות רגישות של נבחרי ציבור וגורמים אחרים בשירות המדינה. 
	ההסדר הקובע את סמכויות המינוי של קצינים בכירים במשטרה נקבע לפני כ-46 שנים. כמה וכמה טעמים מצדיקים כיום את בחינת הצורך לבצע שינוי בהסדר: התפיסה הבסיסית של המינהל הציבורי בישראל ולפיה לשירות המדינה אופי ממלכתי, מקצועי וא-פוליטי; עמדת ועדה ציבורית בראשות עו"ד חיים צדוק (להלן - ועדת צדוק) שבחנה בשעתו את הנושא, ולפיה יש להפקיד בידי המפכ"ל חלק מהסמכויות הנוגעות למשטרה הנתונות כיום בידי השר, כגון הסמכות למנות את כל קציני המשטרה מדרגת סגן-ניצב ומעלה; מספר הקצינים הגדול בדרגות סנ"ץ עד ניצב המשרתים במגוון גדול מאוד של תפקידים אשר השר לבט"פ מוסמך למנותם; אופיים של תפקידי הקצונה במשטרה, תפקידים מקצועיים בעיקרם שככלל אינם דורשים יחסי אמון עם נבחר הציבור (השר לבט"פ), באופן הנדרש למשל בתפקיד של מנכ"ל משרד ממשלתי; השינוי הארגוני והתפקודי הנרחב שחל במשטרה במהלך 46 השנים מאז נקבע הסדר המינויים האמור. יצוין כי הגם שהמשטרה נמנית עם אותם גופים הפועלים בתחום ביטחון הפנים, הרי שמימוש יעדיה ומילוי משימותיה כרוכים באופן ברור באינטראקציה עם הציבור ובאמון שהוא רוחש למשטרה ולקציניה. ראוי כי הבחינה הנדרשת לעניין זה תתבצע גם בהתחשב במקומה ובתפקידה הייחודי של המשטרה בחברה.

מעקב המשרד לביטחון הפנים
מצב (סטאטוס): ד - נדחה

1. 1. למשטרת ישראל מקום ייחודי בחברה, ומימוש יעדיה ומילוי משימותיה כרוכים באופן ברור בציבור ובאמון שהוא רוחש למשטרה ולקציניה. על כן הליך המינוי במשטרת ישראל, על רקע השפעתו המשמעותית על חיי אזרחי ותושבי המדינה כמו גם על איכות חייהם, חייב להתבצע באופן מפוקח ומבוקר. כמו כן, על תהליך המינוי להתייחס לכלל ההיבטים הרלוונטיים, לרבות היבטים ציבוריים רחבים, תוך עמידה, ככל שניתן, בסטנדרטים הגבוהים ביותר. 
2.	מתוך כך, מינוי קצינים בכירים במשטרה הנו חלק בלתי נפרד ממוטת שליטתו של השר הממונה. הדבר נחוץ ביותר במדינה דמוקרטית, בה הדרג המדיני והאזרחי קובע את המדיניות, ועל כן חיוני להפקיד בידיו מוֹסְרוֹת שלטון איתנים.
3. בנוסף, הציבור בא במגע יומיומי עם שוטרי תחנות המשטרה בפיקודם של קצינים בדרגות סנ"צ ונצ"מ, דרג פיקודי מרכזי שבידיהם היכולת להשפיע על תדמית המשטרה ואמון הציבור בה. דבר זה, מייחד את המשטרה מול גופים ביטחוניים אחרים עם הירארכיה פיקודית. בעידן שבו כמעט כל מגע של אזרח מול שוטר יכול להיות מצולם ומתועד, קיימת חשיבות רבה בבחירה קפדנית ומבוקרת של קציני משטרה תוך בחינת מכלול שיקולים מעבר ליכולת הפיקוד והמקצועיות. כמו כן, לאור החוק שקידם השר לביטחון הפנים, הקצינים הבכירים ובהם הניצבים עוברים בדיקת פוליגרף כחלק מהליך הקידום שלהם.
4. לאור האמור, קיימת חשיבות רבה לביקורת ולפיקוח על מינוי קצינים החל בדרגת סנ"צ ומעלה ולשילוב הממד הציבורי הרחב בשיקול הדעת. משום כך, אין מקום לקבל את ההמלצה המובאת בדו"ח, לפיה יש לבחון מסירת סמכויות למשטרה למינוי קציניה הבכירים. מימוש ההמלצה משמעו שמבקר המדינה סבור שאין מקום לפיקוח ולבקרה חיצוניים למשטרה, וויתור דה-פקטו על בחינת כלל ההיבטים הציבוריים הראויים להיכלל במכלול השיקולים בעת החלטה על מינוי קצין בכיר. בעוד כלל המינויים במשרדי הממשלה, בכל דרכי המינוי הקיימים, כפופים לפיקוח, לבקרה ולאישור של נציבות שירות המדינה, הרי שמינוי של קצין משטרה רגיש הרבה יותר ממינוי של עובד מדינה לאור מכלול הסמכויות, לרבות מעצרו של אדם, הנתונות לו. 
5. לא זו בלבד, הדו"ח מצביע על ליקויים שונים, חלקם משמעותיים, בתהליכים הפנימיים הנוכחיים של משטרת ישראל לגיבוש המלצה על מינוי קצין בכיר. לאור הליקויים הללו, המלצה על בחינת העברת סמכויות נוספות למשטרה בעניין מינוי קצינים בכירים אינה מובנת. נהפוך הוא, היה מקום להמליץ על תגבור הפיקוח והבקרה של המשרד לביטחון הפנים, על מנת לתת כלים מתאימים למשרד לבצע את עבודת הפיקוח והבקרה כיאות.

מעקב משטרת ישראל
מצב (סטאטוס): ד - נדחה

1. 	הליך מינוי קצינים בכירים במשטרה יימשך כמבוצע ומחויב במינוי השר. במידת הצורך ינוהל הליך מקצועי ומשותף למשטרת ישראל והמשרד לביטחון פנים (להלן: בט"פ) לגיבוש עמדה עדכנית.

מעקב משרד המשפטים
מצב (סטאטוס): ב - בתהליך תיקון 

1. 	בעקבות הליקוי המתואר והמלצות מבקר המדינה, לפיהן על משרד המשפטים והמשרד לבט"פ לקיים בחינה של הליך המינוי המתואר ומעורבות הדרג הפוליטי במסגרתו, נעשתה פניה מטעם מחלקת יעוץ וחקיקה (ציבורי-מנהלי) במשרד המשפטים  ליועץ המשפטי למשרד לבט"פ על מנת לתאם בחינה כאמור. עמדת המשרד לבט"פ בתגובה לפניה הייתה כי המשרד מתנגד להמלצות הדו"ח – גם מהותית לגופן וגם לעצם הצורך בקיום בחינה של ההסדרים החוקיים והנהוגים. כן הובהר כי המשרד לבט"פ הביע התנגדותו בפני מבקר המדינה ואינו רואה עצמו מחויב לפעול בהתאם להמלצות בעניין זה וכי לא ישתף פעולה עם בחינה שייזום משרד המשפטים. מחלקת יעוץ וחקיקה (ציבורי- מנהלי): 
בעקבות פנייתנו ליועץ המשפטי למשרד לביטחון פנים, עודכנו בנובמבר 2018 כי המשרד נכון לקיים דיון ובחינה באשר להליך מינויים של קצינים בכירים במשטרה, לאחר שתכונן ממשלה חדשה. לאחרונה נמסר למשרדנו על-ידי המשרד לבט"פ כי "הליך מינוי קצינים בכירים במשטרה יימשך כמבוצע ומחויב במינוי השר. במידת הצורך ינוהל הליך מקצועי ומשותף למשטרת ישראל והמשרד לבט"פ לגיבוש עמדה עדכנית". עמדת מחלקת ייעוץ וחקיקה היא כי יש לפעול בהתאם להמלצות דו"ח מבקר המדינה ולקיים בחינה של ההסדרים האמורים. היות שעודנו מצויים בתקופת בחירות, פנייה בנושא למשרד לבט"פ תעשה רק לאחר כינונה של ממשלה חדשה. משכך נמתין להתייחסותו של השר שיכנס לתפקיד לאחר כינון ממשלה על מנת לבחון את אופן קידום הבחינה. 

ליקוי

2.	הליכי מינוי קצינים הגדרות ודרישות תפקיד: תהליך המינויים במשטרה הוא דינמי ותחרותי, בייחוד כשמדובר בקידום בדרגה, שכן מספר התפקידים מצטמצם ככל שהדרגה והמעמד רמים יותר. ממצאי הביקורת מלמדים כי המשטרה השקיעה מאמצים ניכרים בבניית שיטת מינויים חדשה במטרה להשיג אופטימיזציה בתחום מינויי הקצינים הבכירים ובהטמעתה בארגון. אך קיים עדיין חסר יסודי בהליך מינוי הקצינים הבכירים כפי שהתנהל בשנים 2017-2016, במספר מישורים, כפי שיפורט בדוח זה. המשטרה לא גיבשה אפוא הגדרות ודרישות לכלל תפקידי הקצונה בדרגות רפ"ק עד ניצב המאוישים על ידי כ-65% מכלל הקצינים במשטרה. זאת על אף נחיצותן לביצוע הליך מיטבי של איוש תפקידים, להגברת השקיפות הארגונית ולקידום שוויון הזדמנויות בין קצינים בבואם להתמודד על תפקיד פנוי. כתוצאה מכך במשך שנתיים, בין השנים 2017-2016, בוצעו מאות מינויים של קצינים והתקבלו אלפי החלטות בשלבים השונים של הליך השיבוץ, שלא על בסיס הגדרות תפקיד ודרישות תפקיד לתפקידים השונים, ולו כ"עוגן וקו מנחה", בעת קבלת ההחלטות במסגרת שיטת המינויים החדשה. בכך אף פעלה המשטרה שלא על פי הסיכום בינה ובין המשרד לביטחון פנים.

מעקב משטרת ישראל
מצב (סטאטוס): ב' – בתהליך תיקון 

2. 	בימים אלו מבוצע עדכון להליך השיבוץ והקידום לפיו לצד איכות הקצין ישנה התייחסות גם למסלול הקריירה של הקצין, הרקע המקצועי ממנו מגיע והתפקידים אותם ביצע. במסגרת זו עוסקת המשטרה  בימים אלה בבניית ספר תפקידים ומסלולי הקריירה בארגון.  	

ליקוי

3 	החלטות במסגרת הליך המינויים הבניית שיקול הדעת והנמקה: קיים חסר יסודי בהליך מינוי הקצינים הבכירים כפי שהתנהל בשנים 2017-2016 בשני מישורים, והוא משקף חולשה בהליך הבחינה וההכרעה: האחד- הבניית שיקול הדעת של כל הגורמים המעורבים בהליך המינויים והמקבלים החלטות במסגרתו, בבואם לקבל החלטות שמשמען סינון המועמדים או דירוגם; והשני - הנמקה ותיעוד. 

מעקב משטרת ישראל
מצב (סטאטוס): א - תוקן

3.	באשר להבניית שיקול דעת והנמקה, משטרת ישראל משתמשת  במדדים אינטגרטיביים ובלתי תלויים  וכלים נוספים המאשרים הבנייה של התהליך עם אמות מידה ברורות. בעקבות הביקורת, ישנה הקפדה יתרה על תיעוד הפרוטוקול. 
	
ליקוי

4. 	דיוני תנועות מכלול הנתונים שבידי המשטרה על הקצינים עשוי לשמש בסיס לתהליך המיון והשיבוץ שלהם, ולצורך כך יש לגבש אמות מידה, כגון ניסיון פיקודי וכושר מנהיגות, שלאורן ייבחנו כל המעמדים ואף ניתן יהיה להשוות ביניהם. נמצא כי ההחלטות בדבר המשך שירות של קצינים התקבלו שלא על בסיס אמות מידה וככלל, ללא תיעוד הנימוקים להחלטות. מדובר בהחלטות המתקבלות במסגרת דיוני תנועות לגבי המשך השירות של כל קצין בדרגת פקד עד תנ"ץ לשנה הקרובה: קידום פוטנציאלי בדרגה, אפשרות מעבר לתפקיד רוחב באותה דרגה או המשך שירות בתפקיד הנוכחי. אופן קבלת ההחלטות האמור יוצר קשיים כבדי משקל ראשית - הוא מעורר חשש לקבלת החלטות שרירותיות או שגויות, ולעתים אף החלטות שאינן שוויוניות ואינן עולות בקנה אחד עם סדרי מינהל תקין; שנית - הוא מצמצם במידה רבה את יכולתם של הקצינים המועמדים לבחון את מידת תקינותן של ההחלטות ולשקול לערער עליהן; ושלישית - הוא מצמצם את יכולתם של גורמי המטה במשטרה עצמה וכן של גורמי-חוץ לבצע בקרה אפקטיבית על ההחלטות שהתקבלו.

מעקב משטרת ישראל
מצב (סטאטוס): ד - נדחה

4. 	בדיון התנועות מוצגים הנתונים ומנותחים באופן מקצועי תוך הצגת כלל הזויות הרלוונטיות לדמותו של הקצין. במסגרת זו נבחן ניסיונו הפיקודי וכושרו המנהיגותי, התפקידים אותם ביצע והאופן בו ביצע אותם וכן יתר הכישורים הנדרשים לצורך קבלת החלטה בדיון התנועות. הטענה כי ההחלטות שמתקבלות בדיוני התנועות אינן מבוססות על אמות מידה אינה מבוססת וזו בלשון המעטה. כפי שפורט בעבר, במסגרת דיון התנועות עומדים בפני חברי הועדה מספר רב של תבחינים. בנוסף, בדיון נוכח מפקדו של הקצין אשר מכיר את הקצין ואת תפקודו היומיומי. כמו כן  משתתף בדיון הממונה המקצועי של הקצין כדוגמת ק' אח"מ מחוזי, קצין אג"מ מחוזי ובתפקידים מקצועיים מוצגת חוות דעת של  הדרג המקצועי. לדוגמא: קצין בדרג סנ"צ ממגזר האח"מ המשרת במרחב ציון יוערך על-ידי מפקד מרחב ציון וקצין אח"מ מחוזי. לעומת זאת קצין את"ל מחוזי יוערך על-ידי מפקדו (מפקד המחוז) וכן תתקבל חוות דעת  הגורם המקצועי, קרי:  ראש את"ל. כמו כן ניתנת התייחסות פורום המפקדים המשתתפים בדיון. לפיכך, המשרד אינו  שותף לחשש בדבר החלטות שרירותיות או שגויות.  

ליקוי

5. 	דירוג מפקדים לקראת דיונים בוועדת הדרג במסגרת הליך המיון נדרשים מפקדי המחוזות והאגפים לדרג את הקצינים שבתחום פיקודם אשר נמצאו מתאימים לקידום בדיוני התנועות. נמצאו מקרים בהם המפקדים דירגו את הקצינים באופן שונה במידה ניכרת מדירוגם על פי נתוני המדדים של המשטרה, זאת ללא נימוק החלטותיהם. הצורך בהנמקה מקבל משנה תוקף במצב הקיים שבו ההחלטות המתקבלות במסגרת יישום שיטת המינויים החדשה אינן נשענות על אמות מידה המשמשות כעוגן להבניית שיקול הדעת.

מעקב משטרת ישראל
מצב (סטאטוס): א- תוקן

5. 	במסגרת עדכון התהליך ולאור שילוב מסלול הקריירה בתוך  התהליך, הוחלט לבטל את מדד השחר ודירוג המועמדים, כפי שעלה בדו"ח מבקר המדינה.

ליקוי

6. 	החלטות ועדת הדרג תפקיד ועדת הדרג הוא לקבוע מי מהקצינים בדרגות רפ"ק עד ניצב משנה (להלן - נצ"ם) בעלי הפוטנציאל לקידום בדרגה כפי שנקבעו בדיוני תנועות הם הראויים והמתאימים ביותר לקידום, תוך שיוכם לקבוצת מגזר רלוונטית, כגון מטה, פיקוד ומבצעים. המשטרה לא קבעה אמות מידה שיסייעו בהבניית שיקול הדעת בקבלת החלטות על ידי ועדות הדרג בדבר התאמתם של הקצינים לקידום. כמו כן ועדת הדרג אינה נדרשת לנמק את החלטותיה וממילא אינה נדרשת לתעד את נימוקיה להחלטות. בדיקת פרוטוקולי ועדות הדרג לגבי קצינים בדרגות רפ"ק עד נצ"ם העלתה כי לעתים הוועדה מקבלת החלטה בדבר קצינים המועמדים לקידום בלי שדנה כלל בעניינם, אף לא בקצרה, ומסתפקת בהצגת נתוניהם בלבד.

מעקב משטרת ישראל
מצב (סטאטוס): א - תוקן 

6. 	תפקיד ועדת הדרג לבחון התאמתם של הקצינים לקידום לדרג הבא בראייה ארצית תוך בחינת כלל המועמדים בראייה מגזרית חוצת ארגון. ראשי האגפים במסגרת ועדת הדרג דנים בכלל נתוני הקצינים וכן קיימות אמות מידה שלא נבחנו בדיון התנועות ובהן תקציר המועמדים, חוות דעת ראש האגף המקצועי הרלוונטי, חוו"ד קציני השטח המקצועיים שהינם חברי וועדה. הבניה זו מכניסה למסגרת הרלוונטית את שיקול הדעת הנדרש לדיון מסוג זה תוך בחינת כלל הקצינים בדרג ובמגזר אל מול יתר הקצינים. ניתן לראות כי ישנו קשר משמעותי בין נתוני האיכות (שחר, שחק ומדד איכות תפקוד) לבין הכניסה של הקצינים למחסניות. משמע, שהנתונים העומדים בפני ועדת הדרג מהווים מסגרת ואמת מידה לקבלת ההחלטות בוועדה. יודגש כי ועדת הדרג דנה במועמדים אשר נמצאו מתאימים לקידום בדיון התנועות. משמע, הוועדה מדרגת את המתאימים ביותר מבין המתאימים בראייה מגזרית וארצית. נקודת המוצא הנה ששקלול עמדתם של מספר קצינים בכירים מהווה תוצר איכותי ומדויק. אין זה נכון כלל שאין דיון על כל הקצינים בוועדת הדרג. משך הדיון הנפרס על פני מספר ימים תמימים (מפגשים של יום מלא משקף גם הוא את עומק הדיון והיסודיות שלו. המוצג בפרוטוקולים הינן אמירות שמעבר לסקירה והצגת מכלול נתוניו של הקצין ועל כן אורך הפרוטוקול שמציג רק אמירות שאינן בכדי סקירת הכתוב -אינו משקף את עומק הדיון. עם זאת, במסגרת עדכון התהליך, הוחלט לבנות וועדות דרג המורכבות מקצינים מקצועיים, כך לדוגמא – בוועדת אח"מ ישתתפו ר' אח"מ וק' אח"מ מחוזיים. לרוב, חברי הוועדה מכירים את המועמדים בהיבט המקצועי ובמסגרת הוועדה ניתנת התייחסות גם לפן המקצועי לצד נתוני האיכות. בנוסף בהמשך למענה בסעיף 5, יודגש כי הוחלט לבטל את מדד השחר ודירוג המועמדים.




ליקוי

7. 	שיבוצים לתפקידים לאחר שאמ"ש מרכז את העדפות הקצינים והעדפות המפקדים לשיבוצים, הוא מכין לוח שיבוצים. לוח זה מגובש גם על פי העדפות הקצינים והמפקדים כאמור ומשמש בסיס לדיון שיבוצים בפורום סגל הפיקוד הכללי של המשטרה (להלן - ספ"כ). המפקדים אינם נדרשים לנמק את בחירת המועמדים המועדפים ואת דירוגם, זאת על אף המשקל הרב של החלטה זו בקביעת השיבוץ לתפקידים השונים

מעקב משטרת ישראל
מצב (סטאטוס): ד' - נדחה

7. 	העדפות המפקדים מתבצעות לאחר סיום ביצוע ראיונות לכלל הקצינים שנבחרו למחסניות וכן שנותבו לרוחב בשים לב למכלול הנתונים. עמדת המפקדים בדבר סדר העדיפויות שבחרו עולה ככל שנדרש בדיון שיבוצים פתוח במסגרת הספ"כ הארצי. משטרת ישראל אינה מקבלת את הערת הביקורת. 

ליקוי

8. 	הביקורת העלתה כי לא הותוו אמות מידה לצורך דיון בפורום ספ"כ וגיבוש החלטות המפכ"ל בדבר המלצותיו לשר לביטחון פנים לגבי שיבוצי קצינים. אמות המידה האלה נחוצות בין השאר משום שפורום זה הוא היחיד מהפורומים העוסקים בהליך המינויים שתפקידו לדון בהתאמת קצין לתפקיד ספציפי (זאת להבדיל מהתאמתו לקידום בדרגה), ולעתים הוא נדרש להכריע בין כמה מועמדים לכל תפקיד. על פי פרוטוקולי הדיונים של ספ"כ בנוגע לשיבוצי מאות קצינים בשנים 2016 ו-2017, לגבי חלק ניכר מהשיבוצים לא נבחנה מידת ההתאמה בין תחומי האחריות ודרישות התפקיד הספציפי ובין כישוריו של הקצין המועמד. כמו כן החלטות המפכ"ל בדבר רובם המכריע של השיבוצים הספציפיים לא נומקו, דבר הנדרש במיוחד כאשר יש כמה מועמדים לתפקיד. 

מעקב משטרת ישראל
מצב (סטאטוס): ד – נדחה 

8. 	המטריצה מאפשרת השמה ארגונית מיטבית של כלל הקצינים והתפקידים בדרג או/ו מגזר נתון על שולחן אחד. במטריצה מבוצעת אינטגרציה לכלל התפקידים ונבנית אופטימיזציה. זאת ועוד, בדיון הספ"כ הארצי נבחנים מכלול נתוני האיכות של כל קצין אל מול מועמדים אחרים באמצעות מערכת ממוחשבת המאפשרת השוואת נתוני מועמדים, נתוני משמעת (ככל שישנם), מרכז הערכה, הערכות תקופתיות ונתוני הכשרה. סדר הדיון מובנה באופן הבא: הצגת  נתוני כלל הקצינים המופיעים במטריצה, התייחסות ממ"ז/ראש אגף, התייחסות חברי הפורום, דיון בדבר המלצות אמ"ש כפי שמופיעות במטריצה והמלצת מפכ"ל. פרוטוקול דיון השיבוצים מסכם את עיקרי הדברים הנאמרים בדיון ואינו מהווה פרוטוקול סטנוגרמי.  במקרים בהם קם הצורך לדון לעומק במועמדותו של קצין,  נדון עניינו בעיקר במקום בו קיימת התלבטות או צורך בהסברת נתונים לעומק. כאמור, לגבי כל מועמד מתנהל דיון עומק וכן סקירת נתונים החל מדיון התנועות, עבור דרך ועדת הדרג ועד לדיון שיבוצים.

ליקוי

9. 	בביקורת הועלו שישה מקרים שבהם החלטת מפכ"ל בדבר מינויי קצינים התקבלה ללא הנמקה ולרוב אף בלא שפורום ספ"כ קיים דיון כלשהו בדבר התפקיד והמועמדים אליו, לרבות בדבר המועמד הנבחר. זאת על אף הפער הניכר בין דרישות התפקיד שהוגדרו בעבר כמחייבות ולא היו תקפות עוד במועד הביקורת (ראו להלן - ספרי התפקידים) לבין נתוני הקצין הנבחר על פי פרופיל השירות. מצופה היה מהמשטרה לתת את הדעת על כך במסגרת הדיונים ובעת קבלת ההחלטות ולתת לכך ביטוי במסמכים הרלוונטיים. 
	על המשטרה לגבש ספרי תפקידים, לפרט בהם את התפקידים הרלוונטיים לדרגות השונות, את הגדרות התפקידים ואת האחריות הכרוכה במילוים, וכן את דרישות התפקיד באופן שיאפשר להשיג את תכלית הליך המינויים מבלי לפגוע ברציונל העומד ביסוד שיטת המינויים החדשה. כשיגובש ספר התפקידים, עליו להיות פומבי לכלל המשרתים במשטרה ולשמש עוגן מתעדכן לכל הליכי השיבוץ והקידום, הן במסגרת סבב שיבוצים כללי והן במסגרת מכרזים פרטניים.
מעקב משטרת ישראל
מצב (סטאטוס): ב' – בתהליך תיקון 

9. 	משטרת ישראל מקבלת באופן חלקי את  הערת הביקורת . במסגרת הסבב הראשון של הנצ"מים הייתה תחושה כי היות ובשיח המקדים הוצגו נתוני כלל הקצינים, הצגה מובנה של הנתונים הפרטניים בדיון הספ"כ לגופו של כל אדם מתייתרת. במסגרת הפקת לקחים (לאחר דיון בודד שנערך כך עם שינויי התהליך ב-2016) נמצא שנכון יותר להציג את כלל נתוני הקצינים, על אף  חזרתיות ארוכה ומייגעת, וזאת כדי לאפשר להעלות רעיונות יצירתיים לשיבוץ שלא עלו בשלב הגיבוש המוקדם של המטריצה, לאתגר את המפקדים באיתור חלופות נוספות ולייצר אופטימיזציה. מאז, נערכים כלל הדיונים  בשיטה זו, למרות התארכות הדיון בצורה משמעותית. נוכח העובדה כי ספר התפקידים אינו תומך בבסיס השיטה הנהוגה  כיום, לא ניתן להשתמש בו. כפי שצוין בהתייחסות לסעיף 2  ,בימים אלו מבוצע עדכון להליך השיבוץ והקידום, לפיו לצד איכות הקצין ישנה התייחסות גם למסלול הקריירה של הקצין, הרקע המקצועי ממנו הוא מגיע והתפקידים אותם ביצע. במסגרת זו מגבש אמ"ש מ"י בימים אלה עבודת מטה לבניית ספר התפקידים ומסלולי קריירה.


ליקוי

10.	גיל הקצין כפרמטר בהליכי הקידום בחוק שוויון ההזדמנויות בעבודה, התשמ"ח-1988, נקבע כי לא יפלה מעסיק בין עובדיו מחמת גילם, בין השאר בתנאי העבודה; בקידום בעבודה; בהכשרה או בהשתלמות מקצועית. ממצאי הביקורת מלמדים שבמקרים מסוימים ניתן לפרמטר הגיל משקל בדיונים המתקיימים במסגרת הליך המינויים בדבר קידומו של מועמד או בדבר הכשרתו לצורך קידום בעתיד. בחינת קידומו של קצין מתוך התייחסות בין השאר לגילו אינה עולה בקנה אחד עם הוראות חוק שוויון הזדמנויות בעבודה האוסר על הפליה מטעמי גיל.
 	על המשטרה לוודא שלגיל הקצין לא יהיה שום משקל במסגרת קבלת ההחלטות בדבר קידומו או בדבר הכשרתו לצורך קידום עתידי. זאת להבדיל מהמשקל שיש לתת לבחינת ההתאמה בין יכולותיו של הקצין ובין דרישות התפקיד (כגון כושר גופני). 

מעקב משטרת ישראל
מצב (סטאטוס): ד - נדחה

10. 	משטרת ישראל מציינת כי אין אפליה מטעמי גיל. אחד הממצאים התומך בטענה זו הוא ניתוח המתייחס לקידום קצינים בדרגת רפ"ק בהבחנה לפי קבוצות גיל (סבב המינויים לשנת 2017). הממצאים בטבלה מראים כי סיכויי הקידום בפועל של קצינים מעל גיל 50 קטנים משמעותית לעומת שיעורם בקרב אלה שעמדו בתנאי הסף לקידום (לאחר דיוני התנועות). 
הממצא לפיו קיימת אפליה בקידום על רקע גיל אינו מושתת על ניתוח מקצועי.
יובא להלן ניתוח מעמיק של הקשר בין גיל לבין קידום, במטרה להראות כי הקשר הנ"ל אינו נובע מאפליה ויש לו הסבר הגיוני. יתרה מכך, קשר זה הוא תוצאה ישירה (שלא ניתן להימנע ממנה) של השימוש בנתוני איכות כאמת מידה במסגרת קבלת ההחלטות בתהליכי קידום.
טבלה א': אחוז המקודמים לסנ"צ, ממוצעי מדדי האיכות, ותק בדרגת רפ"ק בשלוש קבוצות גיל (הקידום מרפ"ק לסנ"צ בשנת 2017)
                                                    [image: ]       

הממצאים בטבלה אכן מצביעים על סיכויי קידום נמוכים יותר בקרב קצינים מעל גיל  50. למעשה, ניתן להבחין בקשר ליניארי בין גיל לקידום. סיכויי הקידום הטובים ביותר הם דווקא לרפ"קים צעירים יחסית בני 44 ומטה. אולם, ניתן לראות במקביל כי גם רמת מדדי האיכות יורדת משמעותית עם הגיל ובמקביל עולה הותק הממוצע בשנים בדרגת רפ"ק. 

בטבלה ב' שלהלן מוצגים מדדי מתאם (מדדי פירסון) בין גיל, מדדי איכות, וותק בדרגה לבין קידום בפועל (קודם/לא קודם).

		
	עוצמת הקשר עם קידום בפועל

	מדד השחק

	***0.36

	מדד התפקוד
	***0.29

	מרכז הערכה 
	***0.22

	ותק בדרגה
	***0.22-

	גיל 
	***0.21-



הממצאים מצביעים על קיום קשר ליניארי מובהק בין גיל לבין קידום בפועל, אולם הקשר המקביל בין מדדי האיכות ובמיוחד מדד השחק לבין גיל (שהנו מדד מרכזי בשלב הקידום לסנ"צ) גבוה ומשמעותי יותר. כדי להבין עד כמה פרמטר הגיל בפני עצמו משפיע על תהליכי הקידום בוצע ניתוח נוסף שבמסגרתו חושב המתאם בין גיל לבין קידום בפועל לאחר נטרול השפעת מדד השחק עליו (המתאם החלקי שבין גיל לקידום). המתאם ירד משמעותית מ – 0.21 ל – 0.10 בלבד. רמת קשר של 0.10 נחשבת לקטנה מאד ומצביעה על קשר זניח כמעט בין משתנים.  במקביל, בוצע גם הניתוח ההפוך שבמסגרתו חושב המתאם בין מדד השחק לבין קידום בפועל לאחר נטרול הגיל. המתאם ירד במעט מ- 0.36 ל-0.31, אבל עדיין נותר משמעותי באופן בולט בהשוואה להשפעה האפשרית של גיל על קידום. הממצאים המוצגים כאן מראים כי הקשר בין גיל לבין קידום נובע ברובו מן הקשר הקיים בין איכות הקצינים לבין גיל. דפוס הממצאים מראה כי משתני איכות המועמדים משפיעים הרבה יותר על תהליך הקידום בפועל בהשוואה למשתנה הגיל (שהשפעתו הנקייה קטנה בהרבה). דפוס ממצאים זה אינו מתיישב עם הטענה כי במשטרה קיימת אפליה של קצינים מטעמי גיל, כפי שעולה מדו"ח  הביקורת. טענה אפשרית כנגד הממצאים המוצגים כאן עשויה להיות שמדדי האיכות עצמם הנם מוטי גיל. כדי לטעון טענה זו יש להניח הנחות שסבירותן קלושה. למשל, שהמעריכים במרכזי ההערכה (שהינם מעריכים מקצועיים שהוכשרו להימנע מהטיות)  מושפעים מגיל או שמרכיבי הערכה כגון הערכות עמיתים בקורסים (שבהם חניכים מעריכים זה את זה) ו/או כפיפים המעריכים את מפקדם מבצעים הערכות מוטות גיל. לטענות והנחות מסוג זה אין אישוש בספרות המקצועית בתחום וסבירותן הלוגית נמוכה ביותר.
	
ליקוי 

11.	הליך למינוי קצינים בדרגת ניצב: בפברואר 2018 שירתו במשטרה 18 קצינים בדרגת ניצב והם שימשו כשדרת הפיקוד הבכירה ביותר. בין הניצבים - סגן המפכ"ל (להלן - סמפכ"ל), מפקדי מחוזות, ראשי אגפים כגון אגף החקירות ואגף משאבי אנוש ומפקד מג"ב. לאופן מינוי ניצבים נודעת חשיבות בין היתר לנוכח אמירתו של השר לביטחון פנים בדבר "משבר נורמטיבי שאירע במשטרה", דהיינו פרישתם של כמה קצינים בכירים מהמשטרה בנסיבות הקשורות לנורמות ערכיות בתקופה שקדמה לכניסת השר והמפכ"ל לתפקידם. מינוי ניצבים מתבצע על בסיס תשתית חסרה של כללים ומידע: המשטרה לא קבעה כללים למינויים לתפקידי ניצב ואלה מתבצעים שלא על בסיס הגדרות תפקיד ותחומי אחריות וללא כלים תומכי החלטה מספקים. 

ליקוי

12.	 מינוי שלא על פי הליך סדור עלול לפתוח פתח לאיוש לא מיטבי ואף למינויים משיקולים לא מקצועיים לתפקידים הבכירים ביותר במשטרה והמשפיעים ביותר על המשרתים בה ועל ציבור האזרחים בכלל. כמו כן, יש במינויים המתבצעים באופן הזה כדי לפגוע בשקיפות הארגונית וייתכן שגם באמון המשרתים במשטרה והציבור בהנהגת המשטרה. קשיים אלה מתחדדים בשעה שההכרעות בעניינם של מינויים האלה מתקבלות (בכפוף לבדיקות בקרה פנים-משרדיות במשרד לביטחון פנים) על ידי גורם מהמגזר הפוליטי (השר) לאחר התייעצות ב"ארבע עיניים" עם בעל תפקיד אחד בלבד (המפכ"ל), הן אינן מתועדות וכך גם הנימוקים להחלטות. ראוי כי קצין ימונה לתפקיד ניצב לאחר שפורום מתאים יבחן היבטים של כשירותו והתאמתו לתפקיד, ובכך ישמש ככלי עזר למפכ"ל בגיבוש המלצתו לשר. על המשטרה והמשרד לביטחון פנים להקפיד לתעד באופן מלא את כל שלבי הליך המינויים לתפקידי ניצב ולנמק את החלטותיהם באופן שגורמי הבקרה המוסמכים יוכלו ללמוד על השיקולים לקבלתן.

מעקב משטרת ישראל
מצב (סטאטוס): ד - נדחה

12-11. 	הקידום לדרגת ניצב נעשה לרוב מתוך רשימה מצומצמת של קצינים בדרג תנ"צ. קצינים אלו ביצעו מגוון רחב של תפקידים בארגון ומוכרים היטב למפכ"ל ולשר לביטחון פנים. הליך הקידום לתפקידים הללו מבוצע באופן פרטני תוך השקעת זמן ומחשבה רבה בבחינת מכלול הנתונים לעומקם. הקצינים מרואיינים על-ידי המפכ"ל וכן על-ידי השר לביטחון פנים וההחלטה מתקבלת תוך התייעצות מעמיקה בין השניים. בפני המפכ"ל והשר לביטחון פנים מצוי תיקם האישי, פרופיל שירותם לרבות תפקידים שביצעו וכן נתוני הערכות עמיתים וכפיפים. הליך המיון לדרג הניצב הנו קפדני ומבוצע על-ידי הדרג הבכיר ביותר במשטרה ובמשרד לביטחון פנים. מכאן שהטענה לפיה התשתית לבחינת מועמדות הקצינים לדרג הניצב חסרה ואינה נשענת על מידע, בטעות יסודה. יצוין כי המפכ"ל מתייעץ באופן א-פורמאלי עם ניצבים לגבי דור הניצבים הבא. אין אפשרות שההליך יהיה פורמאלי,  שכן דרג ניצב אינו שותף פעיל במינוי של דרג ניצב אחר.
המשטרה הינה גוף בטחוני. מינוי דרג הניצבים אינו יכול להיעשות במסגרת ועדה של קצינים מקבילים בדרגתם ולפיכך ההחלטה על מינוי ניצבים צריכה להתקבל על-ידי השר לביטחון פנים בהתייעצות עם המפכ"ל. יצוין כי הערה זו עלתה גם בביקורת על המינויים בצה"ל, אך עד כה לא נמצאה (גם לא הוצעה על ידי גורמי הביקורת)  הצעה מעשית לעשות זאת טוב יותר. כך גם נהוג ביתר מערכת הביטחון.

ליקוי

13. 	 גיוס מועמדים חיצוניים לתפקידי קצונה בכירים במשטרה: את רוב תפקידי הקצונה הבכירים במשטרה מאיישים קצינים המשרתים בארגון. לעתים מגויסים לתפקידים אלו מועמדים שאינם משורות המשטרה (להלן גם - מועמדים חיצוניים). בהיעדר כללים לאיתור ולבחינה של מועמדים חיצוניים לאיוש לתפקידים בכירים, שמונה מתשעת הקצינים הבכירים שמונו בהליכי גיוס חיצוניים גויסו בהליך לוקה בחסר וטעון הסדרה צופה פני עתיד. משרד מבקר המדינה מדגיש כי ממצאי הביקורת בדבר ליקויים בהליך איתורם וגיוסם של הקצינים האמורים נוגעים לפעולות המשטרה, כי אין בממצאים כדי להעיד כי המתמנים אינם ראויים לתפקידם וכי לא נמצא ליקוי או פגם בהתנהלותם של הקצינים עצמם בהליך המינוי. משהחליטה המשטרה על איוש תפקיד באמצעות גיוס חיצוני, היא פונה ככלל באופן ממוקד למועמד ספציפי או לארגון ספציפי. זאת ועוד, חלק מהתפקידים כלל לא פורסמו בתפוצה פנים-משטרתית, ועקב כך נבצר מקציני המשטרה להגיש את מועמדותם וממילא היא לא נבחנה מול זו של המועמד החיצוני. בכך צמצמה מלכתחילה המשטרה את מאגר המועמדים הפוטנציאליים.

ליקוי

14. 	למשטרה סמכות לגייס קצינים מחוץ לשורות המשטרה. עם זאת, קיום ההליך באופן המתואר לעיל עלול לפגוע ביכולת המשטרה לקבל החלטה מושכלת על בסיס מאגר מועמדים ומידע רחב לאיוש מיטבי של משרות בכירות, וכן עלול לפתוח פתח למינויים משיקולים שאינם מקצועיים. זאת ועוד, גיוס מועמד מחוץ למשטרה שלא על סמך כללים ברורים וידועים פוגע בשקיפות ההליך ולכן מחייב הסדרה צופה פני עתיד.




מעקב משטרת ישראל
מצב (סטאטוס): ב – בתהליך תיקון 

13-14. 	בטרם מתקבלת החלטה על מינויי בכירים עומדת בפני המפכ"ל רשימת הקצינים הבכירים בדרג הרלוונטי, תוך בחינת כישוריהם וניסיונם התעסוקתי. ככל שלא נמצא קצין מתאים בארגון, אך טבעי ונכון לגייס את המועמד המתאים ביותר לתפקיד. חשוב לציין כי מתוך מאות מינויים בכירים שנעשו בשנתיים האחרונות, גויסו רק תשעה קצינים בכירים מחוץ לארגון, ולתפקידים מקצועיים. ככלל, נדון המגויס החיצוני  בדיון השיבוצים הרלוונטי (על פי דרגתו). זאת ועוד, לדעת משטרת ישראל לא קביל בין ארגוני הביטחון שלמכרז חיצוני מתמודד קצין מסגל הקבע או ממערך המילואים הפעיל (ככל שישנה השלכה על זמינות) ללא  הסכמה מקדימה של הארגון על כך שהקצין יהיה מועמד. המשטרה פועלת באופן זה כאשר היא נדרשת להביא ידע מבחוץ כגון: תכנון ארגוני, תפעול מערכתי, תכנון שכר, סיגינט, סייבר, תודעה ועוד. דרך הפעולה היא פנייה לארגונים מקבילים בצירוף בקשה להצבעה  על קצין שמסוגל להביא עמו את הערך הנדרש לארגון ובדיקה שהארגון מסכים לשחרר אותו או להשאיל אותו.  בנוסף, מציינת משטרת ישראל  את עמדת השר לביטחון פנים כפי שנכתבה  בטיוטת דוח הביקורת:  "ככלל שוטר הוא מקצוע, קצין משטרה על אחת כמה וכמה, וראוי כי הקצונה הבכירה של המשטרה תכלול קצינים מתוך הארגון שביצעו קשת רחבה של תפקידים . עם זאת, לידע ולמומחיות חיצוניים ערך לא מבוטל ונכון לקיים את האיזון הראוי בנושא, תוך הזרמת ידע ומומחיות חדשים אל עורקי המערכת המשטרתית". בהקשר זה יובהר ויודגש כי הקצינים אשר גויסו מחוץ לארגון מונו לתפקידים מקצועיים הדורשים השכלה או/ו ניסיון תעסוקתי המהווים יתרון בולט לתפקידים אליהם גויסו. לעומת זאת, לדרג הפיקוד והתפקידים המבצעיים הקלאסיים קודמו ומונו קצינים מתוך המשטרה, על בסיס התפיסה שבאה לידי ביטוי בהתייחסות השר כי "משטרה היא מקצוע". בשל הצורך המידי לאייש תפקידים במשטרת ישראל, עקב היותה גוף בטחוני, ניתנה הסמכות בפקודת המשטרה למנות ולגייס קצינים מחוץ לארגון בהליך שאינו מכרזי. משטרת ישראל סבורה  כי יחסים אלו אמורים להישמר. יצוין כי בימים אלו פועל המשרד לבט"פ בשיתוף משטרת ישראל  לפרסום נוהל המפרט תהליך גיוס קצינים לתפקידי קצונה בכירים במשטרת ישראל במקרים בהם לא נמצא מועמד משורות הארגון. נוהל זה יסדיר את הליך הגיוס לתפקידי הקצונה הבכירים במשטרת ישראל .

ליקוי

15. 	לנוכח הטעמים המפורטים בדוח זה, על המשרד לביטחון פנים ומשרד המשפטים לבחון בשיתוף עם משטרת ישראל את הצורך לבצע שינוי בהסדרים הקיימים זה יותר מ-40 שנה ולשקול למסור למשטרה סמכויות החלטה בדבר מינוי קצינים בכירים או חלק מהם. בבחינה זו יש להבטיח את התָּווך בין הדרג הפוליטי לבין ההחלטות שמקבל הדרג המקצועי במשטרה; קיום סמכויות בקרה אפקטיביות של המשרד לביטחון פנים על ההליך שמקיימת המשטרה; ויכולת המשרד לביטחון פנים למנוע מינויים של קצינים מסיבות הנוגעות לאמינות, טוהר מידות ורקע משמעתי.

מעקב המשרד לביטחון הפנים
מצב (סטאטוס): ד - נדחה

15. 		ראה התייחסות המשרד לביטחון פנים לליקוי מס' 1 לעיל. 

ליקוי

16. 	על המפכ"ל ואמ"ש לנקוט את הפעולות הנדרשות לצורך אפיון תפקידי קצונה כאמור ולצורך השלמת החסר בהבניית שיקול הדעת בהליך המינויים. זאת באמצעות גיבוש אמות מידה שקופות שיסייעו בגיבוש ההחלטות בכל שלב משלבי ההליך ואף ישמשו בסיס לנימוקים תוך ציון השיקולים העיקריים שעליהם התבססו. יודגש כי בהשלמת החסר בעניינים אלו אין כדי להגביל ולצמצם את מרחב ההחלטה של המשטרה בבחירת המועמדים המתאימים ביותר. למשטרה נתון שיקול דעת הן בגיבוש אמות המידה שישמשו אותה בבואה לקבל החלטות והן באופן שבו היא תיישמן. יובהר כי בין אמות מידה כגון: ניסיון פיקודי, מנהיגות וכישורים מוכחים במילוי משימות מטה מורכבות, יכולים להיכלל גם שיקולים המשקפים אילוצים ארגוניים או אישיים הרלוונטיים להחלטה. מכל מקום, בבואה לנמק את החלטתה על המשטרה לציין את השיקול או השיקולים העיקריים שעמדו ביסוד בחירתה במועמד מסוים לתפקיד מסוים.

מעקב משטרת ישראל
מצב (סטאטוס): ב – בתהליך תיקון 

16. 	משטרת ישראל משתמשת במדדים אינטגרטיביים וכן מדדים בלתי תלויים. בנושא זה משטרת ישראל מובילה בכל מערכת הביטחון ואין אח ורע לכמות המדדים בדגש על אלה האינטגרטיביים.  מדדים אלו תוקפו מחקרית בדגש על יכולתם לנבא הצלחה בדרג הבא. זאת ועוד, מספר הכלים והמדדים הקיימים במשטרת חסר תקדים בהיקפו ביחס לארגונים אחרים. המדדים ויתר הכלים, מאפשרים הבנייה של התהליך עם אמות מידה ברורות לגבי סיכויי ההצלחה לאחר הקידום ומאפשרים הצפת הקצינים האיכותיים לטובת קבלת החלטה מושכלת. עם זאת, לא מדובר בהליך טכנוקרטי. ישנה אחריות של המפקדים הבכירים בבחינה עניינית לגבי קידום הקצין. לא יתכן להגביל את שיקול דעת המפקד ככול שהוא סבור כי המדד המשוקלל אינו משקף את פוטנציאל הקצין. המפקד לוקח בחשבון שבמעלה התהליך הקצין נבחן בתחנות נוספות וביכולתו לצלוח את התהליך כולו. להבנתנו, זאת נקודת האיזון הנכונה לתהליכים שמטבעם הם סובייקטיביים. למותר לציין כי שיקול דעת זה איננו יכול להפוך קערה על פיה אלא לאזן (משקלו מוגבל אחוזית).  רק האיזון ביניהם מאפשר יצירת תמונה טובה ומנבאת בסבירות גבוהה את הצלחת הקצין. לציין כי לגורם המטה ישנה היכולת לבצע בקרה סטטיסטית אם ישנה חריגה לא סבירה מהמדדים. באופן בלתי מפתיע,  ההלימה היא גבוהה מאד. בניגוד לשיטה הקודמת שעסקה במינוי וקידום  מועמד  לתפקיד נתון וכול דיון עומד בפני עצמו, מטריצה היא אינטגרציה של כלל התפקידים המאפשרת השמה ארגונית מיטבית של כלל הקצינים והתפקידים בדרג או/ו מגזר נתון על שולחן אחד. במטריצה, מבוצעת אינטגרציה לכלל התפקידים ונבנית אופטימיזציה ארגונית.  מכאן שהנמקה פרטנית על תפקיד או אדם אינה יכולה לייצג שום דבר בתהליך. 
לדוגמא- קצין נמצא כאיכותי ביותר לאייש תפקידX  , וכן את תפקיד Y. הארגון בוחר בו לתפקיד Y . האם יש בכך כדי לטעון שמי שמונה לתפקיד X טוב ממנו או אפילו רק טוב ממנו לתפקיד X ?  בוודאי אין בכך לומר אף לא מילה על שאר המתמודדים לתפקיד  X ואין בכך לטעון מי טוב ממי. אולי תפקיד Y  מקבל עדיפות איוש על פני יתר התפקידים? זאת ועוד,  במטריצת הקידום ישנם שיקולים כמו מיקום מגורים, מגבלות תעסוקתיות, התפתחות בציר מקצועי ועוד, מה ש"פורם" לחלוטין את היכולת להסיק מסקנות מהתוצאה הנקודתית על תפקיד ספציפי. מכאן שברור שניסיון לייצר "נימוקים" מול תפקיד, לחלוטין איננו מובן (ברור שבפרוטוקול, עשויות לעלות הערות לגבי חוסר התאמה נקודתי של קצין לתפקיד, אולם לא נימוקים מדוע קצין ספציפי נבחר דווקא לתפקיד זה, שכאמור נגזר מכלל השיקולים של המפה הכוללת). עוד נוסף, שחלק מהשיקולים הם רצון הארגון לבצע "מעברים" (מגולם בדירקטיבות מפכ"ל), זהו אילוץ חיצוני על כל שיבוץ נקודתי, שעניינו השבחת "מאקרו" של הארגון. למותר לציין שהדרך לייצג אותו "נקודתית" בנימוקים על כל תפקיד- פשוט לא קיימת. לצערנו, לא שמענו מגורמי הביקורת הצעה ישימה כלשהי, איך לייצג את ה"נימוקים" המתבקשים.
כאמור במשטרת ישראל קיימים תהליכים מובנים בדיוני הקידום על כל שלביהם. ראוי לציין,  כי בכלל הדיונים החל בדיוני התנועות וכלה בדיוני השיבוצים, קיימות אמות מידה לצורך קבלת החלטות כדלהלן:
	1)	וותק בתפקיד.
2)	מספר קדנציות.
	3)	מדד איכות תפקוד (קידום מסנ"צ לנצ"מ);
א)	מסלול ירוק לקצינים בדרגת סנ"צ בעלי ציון 110 ומעלה.
ב)	מסלול רגיל לקידום לקצינים בדרגת סנ"צ בעלי מדד 90-109. 
ג)	בסמכות ראש אמ"ש לאשר ניתוב לקידום כחריג קצינים בעלי מדד איכות תפקוד הנמוך מ-90.
	4)	מדד שחק (קידום מרפ"ק לסנ"צ);
א)	מסלול ירוק לקצינים בדרגת רפ"ק בעלי ציון 115 ומעלה.
ב)	מסלול רגיל לקידום לקצינים בדרגת רפ"ק בעלי מדד 85-114. 
ג)	בסמכות רמ"ח כ"א לאשר ניתוב לקידום כחריג קצינים בעלי מדד שחק הנמוך מ-85.
5)	הערכה תקופתית.
	6)	ציון וסיכום מרכז הערכה (לדרג סנ"צ ונצ"מ).
	7)	נתוני סוציומטריה.
	8)	רישום משמעתי.
	9)	הכשרות; ציונים וחוו"ד.
כאמור, כלים אלו, מהווים אמות מידה בעלי תוקף ניבוי שהוכח מחקרית להתאמתו של הקצין לדרג סנ"צ ומעלה, חלקם מהווים כלים בלעדיים שפותחו על בסיס מחקר במשטרת ישראל כגון מדד איכות תפקוד, מדד שחק. בנוסף לאמות המידה שפורטו לעיל עומד בפני מקבלי ההחלטות בכל אחד משלבי התהליך פרופיל שירותו של הקצין המפרט את נסיונו התעסוקתי, התפקידים אותם ביצע וכל נתון בעברו הרלוונטי לבחינת שיבוצו וקידומו. זאת ועוד, בשנת 2017 הופעל לראשונה מרכז הערכה לדרג נצ"מ המהווה אמת מידה נוספת וכן קיומן של מכסות לקידום . דיוני תנועות - בדיון התנועות מוצגים הנתונים ומנותחים באופן מקצועי תוך הצגת כלל הזויות הרלוונטיות לדמותו של הקצין. במסגרת זו נבחן ניסיונו הפיקודי וכושרו המנהיגותי, התפקידים אותם ביצע והאופן בו ביצעם ויתר הכישורים הנדרשים לצורך קבלת החלטה בדיון התנועות. הטענה כי ההחלטות שמתקבלות בדיוני התנועות אינן מבוססות על אמות מידה אינה מבוססת וזו בלשון המעטה, כפי שצוין במענה לליקוי 3, במסגרת דיון התנועות עומדים בפני חברי הועדה מס' רב של תבחינים, בדיון נוכח מפקדו של הקצין אשר מכיר את הקצין ואת תפקודו היומיומי. בנוסף, משתתף בדיון הממונה המקצועי של הקצין כדוגמת ק' אח"מ מחוזי, ק' אג"מ מחוזי ובתפקידים מקצועיים מוצגת חוו"ד דרג מקצועי. לדוגמא: קצין בדרג סנ"צ ממגזר האח"מ המשרת במרחב ציון יוערך ע"י ממ"ר ציון וק' אח"מ מחוזי, לעומת זאת ק' את"ל מחוזי יוערך ע"י מפקדו הממ"ז וכן תתקבל חוו"ד הגורם המקצועי, קרי; ר' את"ל. כמו כן, ניתנת התייחסות פורום המפקדים המשתתפים בדיון. לפיכך החשש בדבר החלטות שרירותיות או שגויות אינו מבוסס ואינו נכון. ועדות דרג – כפי שפורט בהתייחסותנו לסעיף 2 במסגרת עדכון התהליך ישנה התייחסות למסלול הקרירה, הרקע המקצועי והתפקידים שביצע הקצין לצד נתוני האיכות של הקצין.  לסיכום: באשר להבניית שיקול דעת והנמקה, משטרת ישראל משתמשת במדדים אינטגרטיביים ובלתי תלויים  וכן בכלים נוספים המאשרים הבנייה של התהליך עם אמות מידה ברורות. תהליך השיבוץ והקידום מנוהל במספר רמות, דבר המדגיש את האחידות בקבלת ההחלטות. תחילת התהליך הינה בקביעת מכסות על ידי הרמה הארצית ובכפוף לפוטנציאל הקצינים הקיים בכל מחוז אל מול כלל התפקידים המתפנים ברמה הארצית. המשכו, ברמה המחוזית במסגרת דיוני התנועות ולאחר מכן וועדות דרג ודיון שיבוצים המתבצעים ברמה הארצית. מטבע הדברים, קבלת ההחלטות ברמה הארצית נעשית על פי  אותם הגורמים ואמות מידה קבועות שפורטו לעיל. יצוין כי בעקבות הביקורת  מתבצעת  הקפדה יתרה על תיעוד הפרוטוקול. בנוסף, מגבש אמ"ש מ"י בימים אלה  עבודת מטה לבניית ספר התפקידים ומסלולי קריירה, בשלב הראשון לקצונה הבכירה.

ליקוי

17. 	על אמ"ש לגבש כללים לאיתור, למיון ולשיבוץ של מועמדים חיצוניים לתפקידי קצונה בכירים, כדי להציב שורה של מועמדים ראויים ולבחור במועמד המתאים ביותר מבניהם. כמו כן, שיקולי הוגנות ושוויון מחייבים כי גם למועמדים פנימיים תינתן האפשרות להתמודד על תפקידים, לצד מועמדים חיצוניים, וכי מועמדותם תישקל בנפש חפצה על פי אמות מידה זהות.

מעקב משטרת ישראל
מצב (סטאטוס): ב – בתהליך תיקון 

17. 	בטרם מתקבלת החלטה על מינויי בכירים עומדת בפני המפכ"ל רשימת הקצינים הבכירים בדרג הרלוונטי, תוך בחינת כישוריהם וניסיונם התעסוקתי. ככל שלא נמצא קצין מתאים בארגון, אך טבעי ונכון לגייס את המועמד המתאים ביותר לתפקיד. חשוב לציין כי מתוך מאות מינויים בכירים שנעשו בשנתיים האחרונות, גויסו רק תשעה קצינים בכירים מחוץ לארגון, ולתפקידים מקצועיים. ככלל, נדון המגויס החיצוני  בדיון השיבוצים הרלוונטי (על פי דרגתו). זאת ועוד, לדעת משטרת ישראל לא קביל בין ארגוני הביטחון שלמכרז חיצוני מתמודד קצין מסגל הקבע או ממערך המילואים הפעיל (ככל שישנה השלכה על זמינות) ללא  הסכמה מקדימה של הארגון על כך שהקצין יהיה מועמד. המשטרה פועלת באופן זה כאשר היא נדרשת להביא ידע מבחוץ כגון: תכנון ארגוני, תפעול מערכתי, תכנון שכר, סיגינט, סייבר, תודעה ועוד. דרך הפעולה היא פנייה לארגונים מקבילים בצירוף בקשה להצבעה  על קצין שמסוגל להביא עמו את הערך הנדרש לארגון ובדיקה שהארגון מסכים לשחרר אותו או להשאיל אותו.  בנוסף, מציינת משטרת ישראל  את עמדת השר לביטחון פנים כפי שנכתבה  בטיוטת דוח הביקורת:  "ככלל שוטר הוא מקצוע, קצין משטרה על אחת כמה וכמה, וראוי כי הקצונה הבכירה של המשטרה תכלול קצינים מתוך הארגון שביצעו קשת רחבה של תפקידים . עם זאת, לידע ולמומחיות חיצוניים ערך לא מבוטל ונכון לקיים את האיזון הראוי בנושא, תוך הזרמת ידע ומומחיות חדשים אל עורקי המערכת המשטרתית". בהקשר זה יובהר ויודגש כי הקצינים אשר גויסו מחוץ לארגון מונו לתפקידים מקצועיים הדורשים השכלה או/ו ניסיון תעסוקתי המהווים יתרון בולט לתפקידים אליהם גויסו. לעומת זאת, לדרג הפיקוד והתפקידים המבצעיים הקלאסיים קודמו ומונו קצינים מתוך המשטרה, על בסיס התפיסה שבאה לידי ביטוי בהתייחסות השר כי "משטרה היא מקצוע". בשל הצורך המידי לאייש תפקידים במשטרת ישראל, עקב היותה גוף בטחוני, ניתנה הסמכות בפקודת המשטרה למנות ולגייס קצינים מחוץ לארגון בהליך שאינו מכרזי. משטרת ישראל סבורה  כי יחסים אלו אמורים להישמר. יצוין כי בימים אלו פועל המשרד לבט"פ בשיתוף משטרת ישראל  לפרסום נוהל המפרט תהליך גיוס קצינים לתפקידי קצונה בכירים במשטרת ישראל במקרים בהם לא נמצא מועמד משורות הארגון. נוהל זה יסדיר את הליך הגיוס לתפקידי הקצונה הבכירים במשטרת ישראל .




















מערך הזיהוי הפלילי במשטרת ישראל

גופים מבוקרים: משטרת ישראל

מעקב מעודכן לחודש: דצמבר 2019

ליקוי 

1. 	הסמכת מערך הזיהוי הפלילי (מז"פ)במשטרה כדי לחזק את מעמדן של שיטות הבדיקה במעבדות ולחזק את מהימנות חוות הדעת שמציגים מומחי מז"פ בבתי המשפט. התחילה מז"פ בשנת 2006 תהליך של קבלת הסמכה מאת הרשות לשיטות המיושמות במעבדותיה בהתאם לתקן בין-לאומי. במועד סיכום הביקורת באוקטובר 2017, כעבור יותר מעשור, נמצא כי הוסמכו רק כמחצית מהשיטות שמפעילה מז"פ במעבדותיה במטה הארצי (מטא"ר). עוד נמצא כי כל התהליכים ושיטות הטיפול במוצגים שנוקטים חוקרי הזירה ומומחי המעבדות הניידות, וכן כלל השלבים בתהליך שרשרת המוצג שאינם מתבצעים במעבדות מז"פ במטה הארצי, אינם מוסמכים ואינם נתונים לפיקוח של הרשות. על המשטרה לפעול לכך שהרשות תסמיך את כל שיטות הבדיקה המיושמות לאורך שרשרת המוצג החל בשלב בדיקת זירת העבירה וכלה בשלב הבדיקות במעבדות מטא"ר.

מעקב- משטרת ישראל
מצב (סטאטוס): ב - בתהליך תיקון 

1.    	כל שיטות הבדיקה הנהוגות כיום על-ידי חטיבת הזיהוי הפלילי (להלן: "החטיבה") מבוצעות  על פי נהלי עבודה סדורים המושתתים על סטנדרטים מדעיים קבועים, והמקצועיות המתחייבת לכל שיטת בדיקה, ללא כל קשר להסמכה. משטרת ישראל בחרה להיכנס באופן וולונטרי לתהליך הסמכה על-ידי הרשות הלאומית להסמכת מעבדות (להלן: "הרשות") ופועלת לכך מזה כעשור. בהקשר זה ראוי לציין, כי עד לפני שנתיים נערך על-ידי הרשות מבדק אחת לשנה ולאור השיפור הניכר בהבטחת האיכות של החטיבה הוחלט על-ידי הרשות כי המבדק ייערך אחת לשנתיים. נכון להיום, עומד מניין שיטות הבדיקה המוסמכות על 61 בדיקות. בשים לב, כי שיטות בדיקה הינן דינאמיות ומתפתחות בהתאם לשדרוג הטכנולוגיות, והטמעתן מתבצעת באופן שוטף בעבודת המעבדות, לא ניתן להסמיך בו זמנית את כל שיטות הבדיקה.  בהקשר זה יצוין  כי מעבדת סימנים וחומרים ומעבדת מאגר ט.א ,המוזכרים בדו"ח, נכנסו זו השנה הראשונה לתהליך ההסמכה והמבדק עבר בהצלחה. למותר לציין, כי כל שיטות הבדיקה עמדו ועומדות בסופו של יום גם  בפני ביקורת משפטית ושיפוטית. חטיבת הזיהוי הפלילי פועלת ותמשיך לפעול להרחבת ההסמכות. החטיבה  עמדה בפני מבדק הסמכה נוסף בסוף שנת  2019 בו הוגשו  6 שיטות חדשות להסמכה: מעבדת מסמכים
•	בדיקות מדעיות של מסמכים.
מעבדת סימנים וחומרים
•	בדיקת זיופי מעות וטבעים (החותמות המייצרות את המטבעות) . 
•	בדיקת סימנים מחוקים.
•	השוואת תצלומים.
•	השוואת עקבות נעליים וצמיגים.
מעבדת דנ"א וביולוגיה
•	תבחין צבע ביוכימי – STK לזיהוי נוכחות נוזל  זרע על ראיות.
לסיכום, יצוין כי  הסמכת שיטת הבדיקה על-ידי הרשות מהווה גושפנקא נוספת לתקפות השיטה, ברם, אין בהעדרה כדי לפגום באמינות הבדיקה ו/או בחוות הדעת של מומחי מז"פ.
ליקוי
2. 	מעבדת דנ"א וביולוגיה (להלן - מעבדת דנ"א): במעבדה הצטבר עומס של מאות תיקים - כשליש מכמות התיקים השנתית המטופלת במעבדה, הדבר גרם לפיגור כרוני שסגל המעבדה לא היה מסוגל לטפל בו. המשטרה הגבילה את סוגי העבירות שבגינן יחידות החקירה מורשות לשלוח מוצגים למעבדה ואת סוגי המוצגים בתיקי החקירה, אך גם לאחר יישום ההגבלות האמורות המשטרה מתקשה לבצע את הבדיקות ללא עיכובים ניכרים ודחיית הטיפול במאות תיקי מוצגים. באשר לפשיעת רכוש, מז"פ הורתה לקבל לבדיקה מזירות הפשע רק מוצגים שבהם היה ליחידה החוקרת עניין מיוחד ובהתאם לקיבולת המעבדה. כתוצאה מכך רק חלק מכלל המוצגים והדגימות שנלקחו מזירות הפשע נשלח לבדיקת המעבדה.

מעקב- משטרת ישראל
מצב (סטאטוס):  ב – בתהליך תיקון 

2.    	א.	בשל הקיצוץ שהושת על משטרת ישראל בשנת 2019, לא תוגברו מעבדות מז"פ על פי תכנית העבודה. עם זאת,  מצבת כוח האדם במעבדה  נותרה   מאוישת במלואה. במעבדה נמצאים נכון להיום  7 מתמחים בשלבי הכשרה שונים. בסיום תהליך ההכשרה, תשתפר העלאת תפוקות המעבדה בזכות תוספת מומחים. 
ב.	במסגרת עבודת מטה שבוצעה זה מקרוב, הומלץ לתעדף את תגבור מעבדת DNA ומאגר DNA  ב- 12 תקני כ"א במסגרת תכניות העבודה השנתיות עפ"י המדרג הבא: 7 תקני כ"א בשנת 2020 ו- 5 תקני כ"א בשנת 2021. הנושא יובא להחלטה במסגרת תכנית העבודה הארגונית-שנת  2020. 
ג.	בשנתיים האחרונות מומש מודל תיעדוף תיקים (גובש יחד עם חטיבת החקירות). במודל זה מקבל כל מחוז  מכסה חודשית לבדיקת תיקי דנ"א שעל בסיסה  מנהל המחוז את מערך התעדופים וקובע אילו תיקים יבדקו ובאילו עבירות. המודל עובד בשוטף בצורה רציפה.
ד.	המעבדה הטמיעה שינוי שהביא לקיצור זמן כתיבת דוחות בתיקים שליליים. 
ה.	שינויים שהוכנסו בתהליכי העבודה הביאו לעלייה בקצב בדיקת התיקים (כדוגמת  עבודה במשמרות מתואמות).

ליקוי

3. 	מעבדת מאגר דנ"א: במשטרה אין פקודה או נוהל המסדירים את אופן הטיפול בדגימות דנ"א שניטלו מחשודים, מרגע נטילתן ועד הגעתן למעבדת מאגר הדנ"א. נמצא כי אלפי דגימות לא נקלטו במאגר עקב שגיאות וחוסר בנתונים. בסוף יולי 2017 המעבדה לא הפיקה פרופיל דנ"א מכ-16,500 (73%) מהדגימות שהתקבלו במעבדה באותה שנה. ליקויים אלו מלמדים על כשל מקצועי המחייב פעולת תיקון והסדרה. 

מעקב- משטרת ישראל
מצב (סטאטוס): א – תוקן 

3.    	חטיבת הזיהוי הפלילי וחטיבת החקירות באח"מ גיבשו תוספת לנוהל חטיבת החקירות: "נטילת אמצעי זיהוי למטרת זיהוי אדם ולשם הוכחת עבירה אמצעי זיהוי", במסגרתה התוסף פרק העוסק בשינוע וקליטת דגימות דנ"א  וכן תיאור של תהליכי ניטור, כל זאת על מנת לוודא שתהליך נטילת הדגימות והעברתן למאגר מבוקרים יתבצע באופן מיטבי. בימים אלה, דצמבר 2019 מתוקף נוהל מעודכן בין שתי החטיבות.

ליקוי

4. 	טיפול מז"פ שטח במוצגי דנ"א : חוקרי הזירה אינם מיישמים את כל דרכי המניעה לזיהום מוצגי דנ"א, ולא תמיד ממלאים את כל ההוראות בדבר שימוש בציוד מיגון אישי. במצב דברים זה מתעורר חשש לזיהום מוצגי הדנ"א המטופלים במעבדות השטח.




מעקב- משטרת ישראל
מצב (סטאטוס): א – תוקן 

4.    	בחטיבת הזיהוי הפלילי ובמערך הזיהוי הפרוס קיימת מודעות גבוהה מאוד למניעת זיהומים שמקורם בדנ"א. הופצו  הנחיות בנושא לכלל השוטרים העוסקים באיסוף ראיות לצורך שמירה מרבית על המוצג ומניעת זיהומים. כמו כן מונפקים למערך מז"פ במחוזות תרסיסי עיקור דנ"א, משטחים ואריזות חד פעמיים לטיפול במוצגי דנ"א. בנוסף, מבצעת החטיבה בקרות עיתיות בתחנות  והטמעת הנחיות מקצועיות בנושא זה ביחידות השטח. חשוב לציין, כי רוב הדגימות ניטלות בזירות העבירה ולא "בתנאי מעבדה" ואילו במחלקי הזיהוי ("מעבדות בשטח") נלקחות דגימות ממוצגים שנתפסו, כאשר לעתים, הבדיקה אף אמורה להתבצע על הרצפה (בהתאם לגודל המוצג) על משטח חד פעמי. אין חולק כי נדרש מיקום מרווח  בראש ובראשונה לרווחת השוטרים במקום, אך בשים לב להנחיות הקפדניות בנושא ולטכנולוגיה המפותחת בתחום הדנ"א, אשר יודעת להבדיל בין שני פרופילים של דנ"א, אמנם החשש במקומו, אך הלכה למעשה, הסיכוי לזיהום המוצג נמוך ולראיה, מבדיקה שנעשתה על-ידי החטיבה הוברר, כי מדובר במקרים חריגים (2%), בהם "זוהם" המוצג מדנ"א של השוטר המטפל; זהות השוטר מתגלה כאמור בבדיקה מול מאגר דנ"א של השוטרים המוכללים במאגר ומועברת לטיפול היחידה הנוגעת בדבר, לרבות פעולות לשיפור ומניעה לבל יחזור ויישנה מקרה נוסף. מיגון אישי (כדוגמת חלוק, כפפות וכו') מיועד בראש ובראשונה להגנה על בריאותו של השוטר המטפל במוצג מפני מפגעים ביולוגים וכימיים, וכן מפני "זיהום" מוצגים בדנ"א של השוטר המטפל. לאור הערת הביקורת לעניין היעדר מיגון, הנושא מטופל על-ידי החטיבה, הן ברמת  ההנחיות אשר חודדו לאנשי השטח באשר לשימוש באמצעי מיגון אישיים בעבודה, בזירה, וכן במשרד בעת הטיפול במוצגים; והן ברמת חלוקת אמצעי מיגון לעובדים דוגמת תרסיסים לחיטוי משטחי עבודה וכלים, ניירות בדיקה חד פעמיים ועוד, כל זאת  על מנת ליצור סביבת עבודה סטרילית, ככל שניתן בחלל בדיקה לא אידיאלי, בעת בדיקת מוצגים במשרדי מחלק הזיהוי. דגשים שוטפים בנושא טיפול במוצגים למניעת זיהומים מועברים ליחידות השטח ולשוטרים במעבדות מז"פ, הן בשיעורים שבועיים והן בבקרות המתקיימות ביחידות. יצוין  כי לאחרונה נכתבה ותוקפה הנחייה לחוקרי הזירה: "דיגום סימון ואריזה מוצגי דנ"א" במסגרתה גובשו הנחיות לאופן דיגום מוצגים בזירה ובמחלקי הזיהוי תוך מתן דגש על שימוש באמצעי מיגון למניעת זיהומים בין מוצגים. הנחיה זו תופץ עד סוף 2019 לכלל מערכי חקירת הזירה. הנחיה זו תשמש סטנדרט עבודה הן לחוקרי זירה חדשים בשלב ההכשרה והן לחוקרים  במערך הפרוס ובאמצעותה תוכל המשטרה  לבסס תהליכי פיקוח ובקרה בתחום.

ליקוי

5. 	הטבעת טביעות אצבע: המשטרה התקינה ביחידותיה עשרות עמדות אלקטרו-אופטיות שנועדו לצילום ולהטבעה של טביעות אצבע (להלן - טביעת אצבע). למרות זאת נמצא כי בחלק מהיחידות השוטרים עדיין מטביעים ט"א של חשודים על טופסי נייר באמצעות דיו. עיכוב ניכר שנמצא בסריקת טופסי נייר למאגר ט"א עלול לפגוע במקרים מסוימים בסיכוי לגלות התאמה בין ט"א שנלקחה מחשוד לט"א מזירות עבירה שטרם פוענחו, ולגבש כתבי אישום כנגד חשודים אלו.

מעקב- משטרת ישראל
מצב (סטאטוס): א – תוקן

5.    	כיום אין פיגור בסריקת הטבעות החשודים למערכת והם נסרקים בסמוך למועד ההטבעה. נוסיף ונציין, כי לאחרונה הוסטו עמדות אלקטרו-אופטיות ממקומות בהם השימוש בהן היה נמוך למקומות בהם הביקוש היה רב יותר. כיום מתבצעות הטבעות בדיו  רק במקרים חריגים בהן אין בנמצא עמדה קרובה או שהעמדה תקולה.

ליקוי

6.	מעבדת השוואת ט"א (טביעות אצבע): מעתקי ט"א מזירות עבירה מועברים למעבדה לצורך השוואתם לט"א במאגר החשודים המשטרתי. נמצא כי עקב עומס במעבדה זמן ההמתנה הממוצע להשלמת תהליך ההשוואה היה ממושך. במועד הביקורת המתינו במעבדה כ- 700 תיקים לכתיבת חוות דעת מומחה שנועדה לשמש להגשת כתבי אישום. מדובר בכ-64% מכלל חוות הדעת שמומחי המעבדה כותבים בשנה. 

מעקב- משטרת ישראל
מצב (סטאטוס): א – תוקן 

6.    	1.	נתקבל אישור מהמשנה לפרקליט המדינה בנוגע לעקרונות לייתור חוו"ד מומחה במקרים בהם החשוד מודה והנושא יושם במלואו.
	2.	לקראת סוף 2018 הוסמך מומחה נוסף במעבדה. מומחה נוסף נמצא לקראת סיום הכשרה והסמכה. התוצאה:  מענה מהיר יותר וצמצום פיגורים. כמות חוות הדעת הממתינות כיום במעבדה עומדת על 50 חוות דעת בלבד.
ליקוי

7.	המעבדה האנליטית: במעבדה זו האחראית לזיהוי מוצגים החשודים כסמים או כתחליפי סמים, במעבדה יש עומס זה כמה שנים והיא אינה יכולה לטפל בכל תיקי המוצגים המועברים אליה. 

מעקב- משטרת ישראל
מצב (סטאטוס): ב – בתהליך תיקון

7.    	בשנת 2019 תוקננו למעבדת סמים ארצית שני תקנים נוספים:  אחד אויש ושני בתהליך גיוס. בנוסף, במסגרת עבודת מטה שבוצעה זה מקרוב, הומלץ לתעדף את תגבור המעבדה האנליטית ב- 2 תקני  כ"א במסגרת תכניות העבודה השנתיות עפ"י המדרג הבא: תקן כ"א אחד  בשנת 2020 ותקן נוסף בשנת 2021. הנושא יובא להחלטה במסגרת תכנית העבודה הארגונית-שנת  2020. יצוין כי המעבדה עברה תהליכי התייעלות שהביאו לצמצום פערים ולקיצור זמני מענה. הסתיימו תהליכי חניכה והוסמכו מומחים חדשים. בתיקים מורכבים בעלי מספר רב של מוצגים, חוות הדעת החלקיות נותנות מענה מסוים לבתי המשפט. עם זאת, עומס התיקים, הגידול בתפיסת חממות/שדות קנביס וסד הזמנים הצפוף הנגזר מזמני המעצרים, עדיין מקשים על מתן מענה מיטבי.

ליקוי

8. 	המשטרה רכשה בדצמבר 2016 שני מכשירי מדידה שנועדו לשימוש במעבדה האנליטית. במועד הביקורת באוגוסט 2017, אחד המכשירים (שעלותו כ-250,000 ש"ח) טרם הוצא מאריזתו. מכשיר הבדיקה השני (שעלות רכישתו הסתכמה בכ-580,000 ש"ח) לא סופק למשטרה. שלא בהתאם להוראת החשב הכללי (להלן: תכ"ם)  שילמה המשטרה את מלוא התמורה בעדו בלי שקיבלה ערבות, ובסכום של יותר מ-25% מערך ההזמנה. 

מעקב- משטרת ישראל
מצב (סטאטוס): א - תוקן

8.    	לאור הערת הביקורת, חודדו על-ידי מדור תקציב אח"מ, הנהלים וההנחיות בנושא הרכש והתשלום. המכשיר הראשון הותקן במעבדה. התקנתו התעכבה בשל עיכוב בפריסה מחודשת של המעבדה ומחשש מפגיעה במכשיר בעת שיפוצים בחדרים הסמוכים. מכשיר הבדיקה השני שנרכש נמצא ברשות המשטרה והותקן במעבדה על-ידי החברה.
	
להלן תהליך בדיקת חשבונית בחשבות המשטרה כולל את הבדיקות הבאות:
1. תעודת המשלוח מתקבלת לרשות המחסנאי ומאושרת על ידו. התעודה לא נסרקת למערכת ה- ERP.
	2.	קבלת הטובין מתבצעת על-ידי המחסנאי בשטח והוא זה המאשר את קבלת הטובין על-ידי פעולה MIGO במערכת ה ERP- משמע אישור קליטת הטובין אל המלאי.
	3.	כאשר מתקבלת החשבונית לאישור בחשבות, בודקת חוליית ספקים  האם התקבל טובין בגין אותה חשבונית (GRIR) – משמע שאכן קליטת הטובין זהה לחשבונית.
	4.	כמו כן בוחנת חוליית ספקים כי החשבונית לתשלום שהועברה לרשותה, חתומה ומאושרת על-ידי הגורם המורשה לכך (תקציבן/קניין). אישור שכזה משמעו אישור קבלת הטובין לידי היחידה המזמינה.
5.	גם במקרה נשוא דוח הביקורת, נערכו כלל הבדיקות הנדרשות בחשבות (כפי שפורטו מעלה) באופן תקין.
יצוין כי במסגרת פורטל ספקים אשר פועל במשטרה מזה כשנתיים מתוכנן פיתוח עתידי של קבלת תעודת משלוח דיגיטאלית ישירות למערכת ה SAP, פיתוח אשר יש בו בכדי להגביר את בקרת החשבות בנושא תשלום חשבוניות.

ליקוי

9. 	בטיחות, גיהות ובריאות תעסוקתית - במועד הביקורת לא היה במז"פ ממונה בטיחות. כתוצאה מכך נפגעו הפיקוח והבקרה על קיום הוראות הדין בתחום הבטיחות, הגהות והבריאות התעסוקתית כנדרש.


מעקב- משטרת ישראל
מצב (סטאטוס): א - תוקן

9.	בדצמבר 2017 מונתה קצינת בטיחות בחטיבה. הגם שבאופן פורמאלי חוק ארגון הפיקוח והתקנות מכוחו אינם חלים על המשטרה, משטרת ישראל מחילה על עצמה את ההוראות מכוחו כעניין של מדיניות ראויה, ברוח הנחיית המשנה לפרקליט המדינה (עניינים אזרחיים) משנת 2006, והראיה לכך הינה פרסום פקודת מטה ארצי (להלן: מטא"ר) חדשה מספטמבר 2017 המסדירה את נושא הבטיחות והגיהות במשטרה באופן המותאם למאפיינים הספציפיים של הארגון וקובעת , בין היתר, חובת מינוי ממוני בטיחות, קציני בטיחות, ונאמני בטיחות.

ליקוי

10.	המשטרה לא הכינה תכנית לניהול הבטיחות והבריאות התעסוקתית במעבדות המטא"ר ובמעבדות מחלקי הזיהוי במחוזות המשטרה. תכנית הבטיחות נועדה להבטיח את איתור גורמי הסיכון במערך הזיהוי הפלילי ונקיטת אמצעים מתאימים להתמודדות עמם, כך שתימנע פגיעה בשוטרים ובאזרחים השוהים בתחנות המשטרה ובמשרדיה. 

מעקב- משטרת ישראל
מצב (סטאטוס): ב -  בתהליך תיקון 

10.    	בכלל מעבדות מז"פ (למעט מעבדת חקירה פסיכולוגית) בוצעו סקרים וניטורים (במקומות בהם היה צורך). נכון לנקודת זמן זו התחסנו חלק ניכר (מעל ל-75%) מכלל שוטרי מערך הזיהוי, בהתאם לבדיקות הנוגדנים שהועברו ולפוטנציאל המתחסנים שגובש, בחיסון נגד צהבת מסוג  A  ו -B  וכן בחיסון נגד טטנוס. המטרה :  100% מתחסנים עד אפריל 2020. יצוין כי תכנית לניהול בטיחות  שהוכנה על-ידי יועץ חיצוני מוסמך  נמצאת בשלבי אישורים סופיים.

ליקוי

11. 	כבר במרץ 2009 הודיעה מחלקת שירותי כבאות והצלה בעיריית ירושלים  כי היא מתנגדת להפעלת מעבדות מטא"ר עד שהמשטרה תכין תכנית בטיחות אש שתקבל את אישור המחלקה, והמשטרה תבצע את הוראותיה. עד מועד סיכום הביקורת באוקטובר 2017 המשטרה לא הכינה תכנית בטיחות כאמור, ולא הסדירה את הטיפול בסיכונים הקיימים במבנה מטא"ר ובמעבדות מז"פ.





מעקב- משטרת ישראל
מצב (סטאטוס):  ב – בתהליך תיקון 

11.    	בנובמבר 2019  בוצע סיור עם נציגי כב"ה בכלל מבני המטה הארצי, כולל מעבדות הזיהוי הפלילי, לשם   הצגת השיפורים  אשר בוצעו בהתאם לדו"ח  מיפוי הפערים של כב"ה מתחילת 2018.

ליקוי

12.	מז"פ עוסקת במעבדותיה ברעלים, ללא היתר רעלים הנדרש על פי דין. כמו כן המשטרה לא קיימה את חובתה לערוך במערך הזיהוי הפלילי בדיקות סביבתיות-תעסוקתיות. 

מעקב- משטרת ישראל
מצב (סטאטוס): ב- בתהליך תיקון 

12.    	מדור רפואה תעסוקתית מבצעת סקר תעסוקתי בכלל המעבדות בשילוב גורמי המקצוע הרלוונטיים במז"פ. בנוסף, בוצעו בכל המעבדות  סקר מקדים וניטור באמצעות בודק מעבדה מוסמך. בהתאם להמלצות הבודק ולהוראות החוק השונות: פקודת הבטיחות, חוק הארגון על הפיקוח והבריאות התעסוקתית ותקנות בטיחות וגהות בעבודה בוצעו ניטורים במקומות בהם קיימת סבירות לחשיפה תעסוקתית בתהליכי עבודה. בתאריך 30.10.19 התקבל דו"ח הניטור המתכלל הנוגע לאותן המעבדות בהן נבדק אם קיימת חשיפה תעסוקתית בתהליכי עבודה- (חומרים כימיים ורעש). המעבדות שנבדקו הן: מעבדת נשק, סמים וחומרים, פיתוח ט.א., חומר נפץ והצתות וכן מעבדת הנשק. בהתאם להמלצות הבודק נמסר לעובדים המצויים בחשיפה לפנות לרופא המשטרתי במטא"ר, לצורך הפנייתם בהתאם לבדיקות תעסוקתיות, כדוגמת  בדיקות שמיעה לעובדי מעבדת סמים וחומרים ועובדי מעבדת פיתוח ט.א. המלצה נוספת של הבודק הייתה לקיים הדרכה לעובדים בנושא חשיפה לעופרת והסכנות הכרוכות בכך. על ביצוע ההמלצה הופקד  ק' בטיחות מז"פ. 
פעולות נוספות שבוצעו:
-	 בדיקת החלפות אוויר בכל המעבדות - פעולות מתקנות מתבצעות על-ידי הגורמים האמונים על כך במחלקת שירותי מטה של משטרת ישראל.
-	הסתיים תכנון מחסן רעלים תקני. הבנייה אמורה להתחיל בימים הקרובים. 
ניתן יהיה להגיש בקשה להיתר רעלים רק לאחר שיותקנו הספרינקלרים במעבדות. עד כה בוצע מיפוי בכל שטחי המעבדה וכעת הנושא נמצא בשלבי תכנון הצבה. הנושא מובל ומטופל על-ידי מש"מ, בשילוב הגורמים המקצועיים במז"פ.

ליקוי

13. 	נמצאו ליקויים בעמידת המשטרה בדרישות תקנות הבטיחות בעבודה (בטיחות וגיהות תעסוקתית בעבודה עם גורמים מסוכנים במעבדות רפואיות, כימיות וביולוגיות), התשס"א-2001 (להלן - תקנות המעבדות), במעבדות מז"פ במטא"ר ובמחוזות המשטרה. נמצא כי: במעבדות מז"פ מותקנים מנדפים כימיים  שלא על פי ההוראות שנקבעו בעניין זה; ישנם ליקויים חמורים בכל הנוגע לקיום הוראות תקנות המעבדות בדבר אופן האחסון של החומרים במעבדות מז"פ במטה הארצי; מערכת הספקת מימן במז"פ לא טופלה ולא כוילה במשך יותר משבע שנים; במתחמים המשמשים לבדיקת כלי רכב על ידי חוקרי זירה חסרים אמצעים היוצרים סביבת בדיקה בטוחה. 

מעקב- משטרת ישראל
מצב (סטאטוס): ב – בתהליך תיקון 

13.   	א.	נרכשו והותקנו 5 מנדפים חדשים.
ב.	נרכשו  5 מנדפים נוספים אשר  יסופקו עד סוף שנת 2019.
ג.	מערכת גילוי מימן עברה כיול במאי 2019.
ד.	תחנת בת ים- המנדף וארון הסופרגלו הועברו למתחם עבודה תקני ומרווח.
ה.	תחנת באר שבע- נרכש מנדף חדש  שהותקן במתחם עבודה חדש, תקני ומרווח מחוץ למטבחון.
ו.	תחנת אשקלון- נרכש מנדף חדש   שהותקן במתחם עבודה חדש, תקני ומרווח.
ז.	בטווח הזמן הקרוב מתוכנן שיפוץ מעבדות מאגר ט"א ומעבדת סמים במטה הארצי. את התכנון ליווה ואישר יועץ בטיחות מוסמך.
עדיין קיים פער בנושא תאי בידוק כלי רכב  עבור חוקרי זירה.

ליקוי

14. 	על המשטרה לבחון חלופות שונות כדי לשפר את יכולות הטיפול והבדיקה של מעבדת דנ"א ולספק פתרון מקיף שיאפשר למלא את צורכי יחידות החקירה. על פעולות המשטרה בתחום זה להוביל להדבקת הפיגור המשמעותי שהצטבר בטיפול בתיקי המוצגים, וכן עליה לפעול לכך שגם בטווח הארוך הטיפול בתיקים לא יחרוג מלוח זמנים המתאים לצורכי החקירות. בתוך כך על המשטרה לבחון מחדש את אופן טיפול מעבדת דנ"א במוצגי פריצות ועבירות רכוש.

מעקב- משטרת ישראל
מצב (סטאטוס): א – תוקן 

14. 	חטיבת הזיהוי הפלילי וחטיבת החקירות באח"מ גיבשו תוספת לנוהל חטיבת החקירות: "נטילת אמצעי זיהוי למטרת זיהוי אדם ולשם הוכחת עבירה אמצעי זיהוי", במסגרתה התוסף פרק העוסק בשינוע וקליטת דגימות דנ"א  וכן תיאור של תהליכי ניטור, כל זאת על מנת לוודא שתהליך נטילת הדגימות והעברתן למאגר מבוקרים יתבצע באופן מיטבי. בימים אלה מתוקף הנוהל המעודכן בין שתי החטיבות.
כיום אין פיגור בסריקת הטבעות החשודים למערכת והם נסרקים בסמוך למועד ההטבעה. נוסיף ונציין, כי לאחרונה הוסטו עמדות אלקטרו-אופטיות ממקומות בהם השימוש בהן היה נמוך למקומות בהם הביקוש היה רב יותר. כיום מתבצעות הטבעות בדיו  רק במקרים חריגים בהן אין בנמצא עמדה קרובה או שהעמדה תקולה.

ליקוי

15. 	כדי להבטיח טיפול מיטבי בדגימות דנ"א שניטלו מחשודים, על המשטרה להסדיר בנוהל את כל היבטי הטיפול בהן. על המשטרה לוודא שיחידות החקירה יזינו את הדגימות שהן נוטלות מהחשודים בכל הנתונים הנדרשים להכנסתן למאגר. על המשטרה להמשיך ולצמצם את הפערים בהפקת פרופילי דנ"א, ולפעול כדי שבשגרה כל הדגימות במעבדה יעברו את שלב ההפקה וההשוואה מיד לאחר קליטתן.

מעקב- משטרת ישראל
מצב (סטאטוס): ב – בתהליך תיקון 

15. 	א.	בשל הקיצוץ שהושת על משטרת ישראל בשנת 2019, לא תוגברו מעבדות מז"פ על פי תכנית העבודה. עם זאת,  מצבת כוח האדם במעבדה  נותרה   מאוישת במלואה. במעבדה נמצאים נכון להיום  7 מתמחים בשלבי הכשרה שונים. בסיום תהליך ההכשרה, תשתפר העלאת תפוקות המעבדה בזכות תוספת מומחים. 
ב.	במסגרת עבודת מטה שבוצעה זה מקרוב, הומלץ לתעדף את תגבור מעבדת DNA ומאגרDNA  ב- 12 תקני כ"א במסגרת תכניות העבודה השנתיות עפ"י המדרג הבא: 7 תקני כ"א בשנת 2020 ו- 5 תקני כ"א בשנת 2021. הנושא יובא להחלטה במסגרת תכנית העבודה הארגונית-שנת  2020. 
ג.	בשנתיים האחרונות מומש מודל תיעדוף תיקים (גובש יחד עם חטיבת החקירות). במודל זה מקבל כל מחוז  מכסה חודשית לבדיקת תיקי דנ"א שעל בסיסה  מנהל המחוז את מערך התעדופים וקובע אילו תיקים יבדקו ובאילו עבירות. המודל עובד בשוטף בצורה רציפה.
ד.	המעבדה הטמיעה שינוי שהביא לקיצור זמן כתיבת דוחות בתיקים שליליים. 
ה.	שינויים שהוכנסו בתהליכי העבודה הביאו לעלייה בקצב בדיקת התיקים (כדוגמת  עבודה במשמרות מתואמות).

ליקוי

16. 	על המשטרה לדאוג לתנאים פיזיים נאותים במז"פ שטח כדי להפחית את הסכנה לזיהום המוצגים (ואף לצורך רווחת השוטרים). על פיקוד מז"פ להמשיך לקיים תהליך בקרה עיתי שמטרתו להבטיח את קיום ההנחיות למניעת זיהום מוצגי דנ"א בכל שרשרת המוצג - מזירת העבירה ועד הגעתם למעבדת דנ"א במטא"ר.

מעקב- משטרת ישראל
מצב (סטאטוס): א – תוקן 

16. 	בחטיבת הזיהוי הפלילי ובמערך הזיהוי הפרוס קיימת מודעות גבוהה מאוד למניעת זיהומים שמקורם בדנ"א. הופצו  הנחיות בנושא לכלל השוטרים העוסקים באיסוף ראיות לצורך שמירה מרבית על המוצג ומניעת זיהומים. כמו כן מונפקים למערך מז"פ במחוזות תרסיסי עיקור דנ"א, משטחים ואריזות חד פעמיים לטיפול במוצגי דנ"א. בנוסף, מבצעת החטיבה בקרות עיתיות בתחנות  והטמעת הנחיות מקצועיות בנושא זה ביחידות השטח. יצויין, כי רוב הדגימות ניטלות בזירות העבירה ולא "בתנאי מעבדה" ואילו במחלקי הזיהוי ("מעבדות בשטח") נלקחות דגימות ממוצגים שנתפסו, כאשר לעתים, הבדיקה אף אמורה להתבצע על הרצפה (בהתאם לגודל המוצג) על משטח חד פעמי. אין חולק כי נדרש מיקום מרווח  בראש ובראשונה לרווחת השוטרים במקום, אך בשים לב להנחיות הקפדניות בנושא ולטכנולוגיה המפותחת בתחום הדנ"א, אשר יודעת להבדיל בין שני פרופילים של דנ"א, אמנם החשש במקומו, אך הלכה למעשה, הסיכוי לזיהום המוצג נמוך ולראיה, מבדיקה שנעשתה על-ידי החטיבה הוברר, כי מדובר במקרים חריגים (2%), בהם "זוהם" המוצג מדנ"א של השוטר המטפל; זהות השוטר מתגלה כאמור בבדיקה מול מאגר דנ"א של השוטרים המוכללים במאגר ומועברת לטיפול היחידה הנוגעת בדבר, לרבות פעולות לשיפור ומניעה לבל יחזור ויישנה מקרה נוסף. 
מיגון אישי (כדוגמת חלוק, כפפות וכו') מיועד בראש ובראשונה להגנה על בריאותו של השוטר המטפל במוצג מפני מפגעים ביולוגים וכימיים, וכן מפני "זיהום" מוצגים בדנ"א של השוטר המטפל. לאור הערת הביקורת לעניין היעדר מיגון, הנושא מטופל על-ידי החטיבה, הן ברמת  ההנחיות אשר חודדו לאנשי השטח באשר לשימוש באמצעי מיגון אישיים בעבודה, בזירה, וכן במשרד בעת הטיפול במוצגים; והן ברמת חלוקת אמצעי מיגון לעובדים דוגמת תרסיסים לחיטוי משטחי עבודה וכלים, ניירות בדיקה חד פעמיים ועוד, כל זאת  על מנת ליצור סביבת עבודה סטרילית, ככל שניתן בחלל בדיקה לא אידיאלי, בעת בדיקת מוצגים במשרדי מחלק הזיהוי. 
דגשים שוטפים בנושא טיפול במוצגים למניעת זיהומים מועברים ליחידות השטח ולשוטרים במעבדות מז"פ, הן בשיעורים שבועיים והן בבקרות המתקיימות ביחידות. יצוין  כי לאחרונה נכתבה ותוקפה הנחייה לחוקרי הזירה: "דיגום סימון ואריזה מוצגי דנ"א" במסגרתה גובשו הנחיות לאופן דיגום מוצגים בזירה ובמחלקי הזיהוי תוך מתן דגש על שימוש באמצעי מיגון למניעת זיהומים בין מוצגים. הנחיה זו תופץ עד סוף 2019 לכלל מערכי חקירת הזירה. הנחיה זו תשמש סטנדרט עבודה הן לחוקרי זירה חדשים בשלב ההכשרה והן לחוקרים  במערך הפרוס ובאמצעותה תוכל המשטרה  לבסס תהליכי פיקוח ובקרה בתחום. דגשים מקצועיים  מועברים בשוטף ליחידות השטח ולשוטרים במעבדות מז"פ בנושא טיפול במוצגים למניעת זיהומים, הן בשיעורים שבועיים והן בבקרות המתקיימות ביחידות.

ליקוי

17. 	על המשטרה לסכם את בחינת דרכי ההתייעלות הנחוצים במעבדת השוואת ט"א, ולנקוט את הפעולות הדרושות על מנת שהמעבדה תיתן מענה מהיר לתהליך הבדיקה והשוואה של מעתקי ט"א, ולכתיבת חוות דעת מומחה. 

מעקב- משטרת ישראל
מצב (סטאטוס): א – תוקן 

17.	1.	נתקבל אישור מהמשנה לפרקליט המדינה בנוגע לעקרונות לייתור חוו"ד מומחה במקרים בהם החשוד מודה והנושא יושם במלואו.
	2.	לקראת סוף 2018 הוסמך מומחה נוסף במעבדה. מומחה נוסף נמצא לקראת סיום הכשרה והסמכה. התוצאה:  מענה מהיר יותר וצמצום פיגורים. כמות חוות הדעת הממתינות כיום במעבדה עומדת על 50 חוות דעת בלבד.



ליקוי

18. 	על המשטרה לבחון את השפעת הפעולות שהיא נוקטת לייעול הטיפול בתיקי המוצגים הקשורים לחקירת עבירות סמים וחומרים מסוכנים על יכולתה של המעבדה האנליטית לטפל בכל התיקים המגיעים אליה בלוח זמנים המתאים לצורכי החקירות.

מעקב- משטרת ישראל
מצב (סטאטוס):  ב - בתהליך תיקון 

18. 	בשנת 2019 תוקננו למעבדת סמים ארצית שני תקנים נוספים:  אחד אויש ושני בתהליך גיוס. בנוסף, במסגרת עבודת מטה שבוצעה זה מקרוב, הומלץ לתעדף את תגבור המעבדה האנליטית ב- 2 תקני  כ"א במסגרת תכניות העבודה השנתיות עפ"י המדרג הבא: תקן כ"א אחד  בשנת 2020 ותקן נוסף בשנת 2021. הנושא יובא להחלטה במסגרת תכנית העבודה הארגונית-שנת  2020. יצוין כי המעבדה עברה תהליכי התייעלות שהביאו לצמצום פערים ולקיצור זמני מענה. הסתיימו תהליכי חניכה והוסמכו מומחים חדשים. בתיקים מורכבים בעלי מספר רב של מוצגים, חוות הדעת החלקיות נותנות מענה מסוים לבתי המשפט. עם זאת, עומס התיקים, הגידול בתפיסת חממות/שדות קנביס וסד הזמנים הצפוף הנגזר מזמני המעצרים, עדיין מקשים על מתן מענה מיטבי.

ליקוי

19. 	על הגורמים במז"פ, באח"ם ובחשבות המשטרה להקפיד על ביצוע הוראות החשב הכללי בעניין ניהול מלאי הטובין והתשלום בגינו.

מעקב- משטרת ישראל
מצב (סטאטוס): א – תוקן 

19. 	לאור הערת הביקורת, חודדו על-ידי מדור תקציב אח"מ, הנהלים וההנחיות בנושא הרכש והתשלום.  המכשיר הראשון הותקן במעבדה. התקנתו התעכבה בשל עיכוב בפריסה מחודשת של המעבדה ומחשש מפגיעה במכשיר בעת שיפוצים בחדרים הסמוכים. מכשיר הבדיקה השני שנרכש נמצא ברשות המשטרה והותקן במעבדה על-ידי החברה. 

ליקוי

20. 	על המשטרה לקיים לאלתר את הוראות הדין בדבר בטיחות, גיהות ובריאות תעסוקתית הנדרשת במערך הזיהוי הפלילי - במטא"ר ובמחוזות המשטרה; עליה לוודא שפועלים במסגרתה ממוני בטיחות מוסמכים, לפעול להכנת תכנית בטיחות כוללת, להכין תכניות כיבוי אש באישור הרשות הארצית לכבאות והצלה, ולהסדיר את יישומן. 

מעקב- משטרת ישראל
מצב (סטאטוס): ב – בתהליך תיקון 

20. 	בכלל מעבדות מז"פ (למעט מעבדת חקירה פסיכולוגית) בוצעו סקרים וניטורים (במקומות בהם היה צורך). נכון לנקודת זמן זו התחסנו חלק ניכר (מעל ל-75%) מכלל שוטרי מערך הזיהוי, בהתאם לבדיקות הנוגדנים שהועברו ולפוטנציאל המתחסנים שגובש, בחיסון נגד צהבת מסוג  A  ו -B  וכן בחיסון נגד טטנוס. המטרה :  100% מתחסנים עד אפריל 2020. יצוין כי תכנית לניהול בטיחות  שהוכנה על-ידי יועץ חיצוני מוסמך  נמצאת בשלבי אישורים סופיים. מדור רפואה תעסוקתית מונעת ביצע סקר תעסוקתי בכלל המעבדות בשילוב גורמי המקצוע הרלוונטיים במז"פ. בנוסף, בוצעו בכל המעבדות  סקר מקדים וניטור באמצעות בודק מעבדה מוסמך. בהתאם להמלצות הבודק ולהוראות החוק השונות: פקודת הבטיחות, חוק הארגון על הפיקוח והבריאות התעסוקתית ותקנות בטיחות וגהות בעבודה בוצעו ניטורים במקומות בהם קיימת סבירות לחשיפה תעסוקתית בתהליכי עבודה. בתאריך 30.10.19 התקבל דו"ח הניטור המתכלל הנוגע לאותן המעבדות בהן נבדק אם קיימת חשיפה תעסוקתית בתהליכי עבודה- (חומרים כימיים ורעש). המעבדות שנבדקו הן: 
מעבדת נשק, סמים וחומרים, פיתוח ט.א., חומר נפץ והצתות וכן מעבדת הנשק.
בהתאם להמלצות הבודק נמסר לעובדים המצויים בחשיפה לפנות לרופא המשטרתי במטא"ר, לצורך הפנייתם בהתאם לבדיקות תעסוקתיות, כדוגמת  בדיקות שמיעה לעובדי מעבדת סמים וחומרים ועובדי מעבדת פיתוח ט.א.
 	המלצה נוספת של הבודק הייתה לקיים הדרכה לעובדים בנושא חשיפה לעופרת והסכנות הכרוכות בכך. על ביצוע ההמלצה הופקד  ק' בטיחות מז"פ. פעולות נוספות שבוצעו:
-	 בדיקת החלפות אוויר בכל המעבדות - פעולות מתקנות מתבצעות על-ידי הגורמים האמונים על כך במחלקת שירותי מטה של משטרת ישראל.
-	הסתיים תכנון מחסן רעלים תקני. הבנייה אמורה להתחיל בסוף שנת 2019.
ניתן יהיה להגיש בקשה להיתר רעלים רק לאחר שיותקנו הספרינקלרים במעבדות. עד כה בוצע מיפוי בכל שטחי המעבדה וכעת הנושא נמצא בשלבי תכנון הצבה. הנושא מובל ומטופל על-ידי מש"מ, בשילוב הגורמים המקצועיים במז"פ. בנוסף, פועלת מחלקת תפעול את"ל מ"י  לטיפול בכלל נושא בטיחות האש במטה הארצי ובתהליך להתקנת אמצעי כיבוי במעבדות זיהוי פלילי ובמחסנים.  

ליקוי

21. 	על כב"ה לוודא כי המשטרה מבצעת את הפעולות הנדרשות ועומדת בהוראות הדין בכל הקשור להבטחת בטיחות אש והצלה במבנה המטא"ר ובמעבדות מז"פ. על המשטרה לנקוט בפעולות הדרושות כדי שניתן יהיה לחדש בהקדם את היתר הרעלים ולפעול לפיו.

מעקב- משטרת ישראל
מצב (סטאטוס): ב – בתהליך תיקון 

21. 	בוצעה טבעת מים היקפית מסביב למבנה המטה הארצי. נפרצה דרך גישה בגדר ההיקפית לכניסת רכבי ביטחון באירוע חירום.
            	לעניין פנים המטה הארצי:
             	ההתקדמות בעבודה הייתה ותמשיך להיות בהתאם לקבלת התקציב. בשלב זה מתבצעים:  הליך התקנה של הספרינקלרים במעבדות מז"פ, הליך בנייה והקמה של מחסן חומ"ס, וכן הליך התקנה של הנחת ארובות. ככל שלא יהיו פערים תקציביים, תוכל המשטרה להמשיך ולהתקדם בפעולות הנדרשות.

ליקוי

22. 	על המשטרה לפעול בהתאם להוראת תקנות המעבדות באשר לאמצעי הבטיחות והגיהות התעסוקתיים במעבדות מערך הזיהוי הפלילי, לוודא כי המנדפים במעבדות עומדים בדרישות, כי החומרים והרעלים מאוחסנים כנדרש, וכי ציוד הבטיחות ומתקני הבטיחות במעבדות תקינים ומתוחזקים. 

מעקב- משטרת ישראל
מצב (סטאטוס):  ב – בתהליך תיקון 

22. 	א.	נרכשו והותקנו 5 מנדפים חדשים.
ב.	נרכשו  5 מנדפים נוספים אשר  יסופקו עד סוף שנת 2019.
ג.	מערכת גילוי מימן עברה כיול במאי 2019.
ד.	תחנת בת ים- המנדף וארון הסופרגלו הועברו למתחם עבודה תקני ומרווח.
ה.	תחנת באר שבע- נרכש מנדף חדש  שהותקן במתחם עבודה חדש, תקני ומרווח מחוץ למטבחון.
ו.	תחנת אשקלון- נרכש מנדף חדש   שהותקן במתחם עבודה חדש, תקני ומרווח.
ז.	בטווח הזמן הקרוב מתוכנן שיפוץ מעבדות מאגר ט"א ומעבדת סמים במטה הארצי. את התכנון ליווה ואישר יועץ בטיחות מוסמך.
עדיין קיים פער בנושא תאי בידוק כלי רכב  עבור חוקרי זירה.

ליקוי

23. 	מערך הזיהוי הפלילי הוא הגוף העיקרי, ובתחומים אחדים אף היחידי, העוסק בישראל בזיהוי פלילי באמצעות דיגום ושיטות בדיקה מדעיות וטכנולוגיות. בשנים האחרונות קיימת מגמת גידול במספר המוצגים שיחידות החקירה במשטרה מפנות לבדיקת מז"פ. הראיות שמציגה מז"פ לביסוס כתבי האישום המוגשים לבתי המשפט מהוות נדבך מרכזי בהכרעות השיפוטיות במשפט הפלילי. מערכי הבדיקה העיקריים שמפעילה מז"פ - דנ"א, ט"א ובדיקת הסמים והחומרים המסוכנים - אינם נותנים מענה מהיר ומספק לצורכי החקירה המשטרתיים. אף שהמענה הטכנולוגי קיים במעבדות - מוצגים, דגימות דנ"א וטביעות אצבע שנאספו בזירות עבירה למיניהן זוכים לטיפול במעבדות זמן ממושך לאחר שהגיעו אליהן, דבר הפוגע במאמצי החקירה ובסיכויים לגילוי העבריינים. על המשטרה לתת מענה למצב זה כדי שהטיפול במוצגים יהיה מיטבי.

מעקב- משטרת ישראל
מצב (סטאטוס): ב – בתהליך תיקון 

23. 	במסגרת עבודת מטה שבוצעה בנושא מעבדות מז"פ ומערך הזיהוי הפלילי הפרוס, הומלץ על תגבור מעבדות מז"פ לצד הקמת חו' סוקרים מחוזית שמטרתה הנגשת האמצעים לרמת השטח (יכולת לחפש ולהשוות ט"א, יכולת לתעד ולדגם דנ"א ממוצגים ועוד). ההנחה היא כי הקמת חולייה זו לצד תגבור המעבדות במז"פ יובילו לעמידה בדרישות המחוזות  בהיבטי כמות וזמן הבדיקות. סה"כ נדרשים 30 תקני כ"א בחלוקה לשנתיים: 16 תקני כ"א בשנת 2020 ו- 14 תקני כ"א בשנת 2021. הנושא יובא להחלטה במסגרת תכנית העבודה הארגונית-שנת  2020.




















מערך המזון בשירות בתי הסוהר

גופים מבוקרים: שירות בתי הסוהר, המשרד לביטחון פנים
מעקב מעודכן לחודש: דצמבר 2019
	א
	 תוקן
	4 סעיפים
	36%

	ב
	 בתהליך תיקון
	6 סעיפים
	55%

	ג
	 לא תוקן
	
	

	ד
	 נדחה / לא רלוונטי
	סעיף אחד
	9%



ליקוי
1. 	תפריט דיאטטי לכלואים : כלואים רבים זכאים לקבל תפריט דיאטטי מטעמים בריאותיים. שב"ס קבע לוח מזון לחולים במחלות מטבוליות, וענף המזון פעל להטמעת תפריטי הדיאטה במטבחים וכן נקט פעולות הסברה בדבר חשיבות ההקפדה על מתן תפריטי דיאטה בכלל ותפריטי הדיאטה המטבולית בפרט. למרות זאת, ואף שחלפה יותר משנה מאז הוחל בהטמעת תפריט הדיאטה המטבולית, מערך ההסעדה של שב"ס במתקני הכליאה השונים אינו מיישם באופן מלא את הוראות הגשת המזון הדיאטטי לכלואים הזקוקים לו: בחלק מהמטבחים לא התייחסו להנחיות פרטניות של רופאי המתקנים וניפקו תפריט קבוע; היו מקרים שבהם במנת הדיאטה המטבולית פריט אחד בלבד היה דיאטטי ואילו שאר מרכיבי הארוחה היו כבתפריט הרגיל; לא הייתה הקפדה על מתן מזון בכמויות הנדרשות. עוד נמצא כי באופן שינוע המזון הדיאטטי והגשתו לאסירים טמונה סכנה לבריאות הסועדים בשל הגשתו בטמפרטורה נמוכה מהנדרש. על שב"ס לקיים פיקוח ממוקד, הדוק וקפדני במטבחים כדי שאסירים שהוגדרו זכאים לתפריט דיאטטי יקבלו את ארוחותיהם בהתאם לדיאטה שנקבעה להם ולפי ההנחיות הרפואיות.

מעקב שירות בתי הסוהר
מצב (סטאטוס): א- תוקן

1. 	שב"ס מקפיד על ביצוע בקרות במטבחים בכלל ובנושא הדיאטה המטאבולית ואופן שינוע המזון בפרט. בנוסף, במסגרת יום עיון שהתקיים בחודש ספטמבר 2019 לקראת חגי תשרי תש"ף, הועברו דגשים להקפדה על נושא הדיאטה המטבולית ע"י דיאטנית ענף מזון. נוסף, התקיימו הדרכות בנושא בטיחות מזון והיחידות מקבלות הדרכה של ליווי קולינרי פרטני ב"בית הלקוח" במטבח היחידה ע"י שף מקצועי סוג 05 בכלל מטבחי שב"ס. לסיכום, שב"ס רואה חשיבות רבה בתחום בריאות האסיר, ועל כן ימשיך ויפעל מתוך כוונה להטמיע את הנושא בקרב כלל אנשי הסגל הרלוונטיים העוסקים בכך. לעניין הליקויים אשר עולים בחלק מבתי הסוהר, הרי שמדובר בתקלות שנמצאות בתהליך טיפול.	 

ליקוי
2. 	חסרון תקן תזונאי/דיאטן: שב"ס מעסיק יום בשבוע דיאטנית במיקור חוץ. היקף משרה זה מצומצם ואינו נותן מענה כלל-ארגוני לחסר המורגש בשטח בגורם מקצועי שירכז את הטיפול בכל הקשור במזון הדיאטטי ובתופעת ריבוי הדרישות מצד הכלואים לדיאטות ייחודיות. 

מעקב שירות בתי הסוהר
מצב (סטאטוס): א- תוקן

2.	במסגרת מכרז פומבי 52/2017, שב"ס מעסיק דיאטן מטה במשרה מלאה ושני דיאטנים מחוזיים (דיאטן אחד למחוז דרום ומרכז ודיאטנית למחוז צפון) באמצעות הספק הזוכה. הדיאטנים נותנים מענה לכלל האסירים ומתקיימות מרפאות דיאטן באופן שוטף במחוז צפון, מחוז דרום, מר"ש ומתחם הדרים בתאום עם מנהלי המרפאות. לציין כי אין פערים בנושא, רשימות ההמתנה קצרות ומתקבל מענה בזמן קצר. במקרים דחופים ניתן מענה גם ע"י דיאטן מטה לרבות שימוש "בוידאו קונפרנס".

מעקב המשרד לביטחון פנים
מצב (סטאטוס): א- תוקן

2.	בהתאם לעדכון שב"ס, במסגרת מכרז פומבי 52/2017 שב"ס רוכש שירותים קנויים של דיאטנים - דיאטן במטה/(ענף מזון (במשרה מלאה) ו-2 דיאטנים אשר נותנים מענה מלא לשלושת המחוזות  (יום בשבוע בכל מחוז).הדיאטנים נותנים מענה לכלל האסירים והמענה בזמן קצר ואין פערים בנושא. במקרים דחופים, בימים בהם אין דיאטן במחוזות, ניתן מענה ע"י הדיאטן במטה לרבות שימוש ב-   VC(היוועדות חזותית).

ליקוי
3. 	בטיחות מזון ותברואה - נמצאו ליקויים רבים בתחום בטיחות המזון. להלן העיקריים שבהם: טמפרטורת המזון: למרות הדרישה המפורטת בנוהל בטיחות מזון, נמצא כי בחלק ממתקני הכליאה אין הקפדה מלאה על שמירת טמפרטורת המזון הנדרשת למניעת זיהומים בתהליך ההכנה ובעת השינוע לאגפים והחלוקה, השימוש באמצעים המיועדים להבטיח טמפרטורה מתאימה לוקה בחסר. תזרים ייצור המזון: בחלק ממתקני הכליאה נמצא שאין שמירה על תזרים עבודה תקין ונכון: בין השאר אין הפרדה בין מזון גולמי למעובד בשלבי תהליך הטיפול במזון והכנתו למאכל דבר הפוגע בבטיחות המזון ועלול לגרום לזיהום צולב. שינוע המזון וחלוקתו באגפים: בחלק ממתקני הכליאה לא הייתה הקפדה על ניקיון אמצעי השינוע לאגפים ובתהליך החלוקה, כך שלא נשמרו כללי ניקיון ובטיחות המזון. עוד נמצא כי בחלק מהמתקנים הכלים המשמשים את הכלואים לקבלת המזון ולאכילה אינם ראויים לשימוש. ציוד ותחזוקה: חלק מהציוד במטבחים אינו מתוחזק כראוי ואינו ראוי לשימוש - מצב העלול להשפיע על איכות המזון. כמו כן העלתה הביקורת שקיימים פגמים ברצפות ובקירות המטבחים בכמה ממתקני הכליאה, דבר העלול לגרום לזיהומים ולפגוע בבטיחות המזון. ראוי ששב"ס יפקח באופן הדוק על יישום עקרונות בטיחות המזון בכל תהליך אחסונו, הכנתו והגשתו. ההקפדה על עקרונות בטיחות המזון היא קריטית לשמירה על בריאות הסועדים במערך המספק עשרות אלפי ארוחות מדי יום.

מעקב שירות בתי הסוהר
מצב (סטאטוס): ב- בתהליך תיקון

3.	התייחסות ארגונית לטיפול בנושא ממשיכה להיעשות בתהליך רב מימדי, תוך הקפדה על מדיניות האכיפה הקפדנית בנושא; השלמת פערי התקינה בציוד ומיכון בהתאם למגבלות התקציב; טיפול בנושא השלמת פערי התקינה (משאב אנושי), והמשך תכניות ההכשרה בקרב אנשי הסגל העוסקים בתחום; המשך הליך שיפוץ וחידוש המטבחים; ביצוע בקרות בהיקף נרחב במטבחי שב"ס. שב"ס ממשיך לקיים פעילויות רבות ומקיפות לטובת שיפור בטיחות המזון:
· בקרות תברואה ובטיחות מזון חיצוניות- שב"ס נעזר בחברה אזרחית מקצועית בתחום המזון ("האגודה לבריאות הציבור"), אשר מבצעת בקרות ממוקדות בנושא תברואה ובטיחות מזון בכלל יחידות שב"ס. אחת לשנה מופץ דו"ח בקרה בתפוצת פיקוד ומטה הארגון.
· ליווים קולינריים - ענף מזון מבצע פעילות הדרכה של ליווי קולינרי פרטני ב"בית הלקוח" במטבח היחידה ע"י שף מקצועי סוג 05 בכלל מטבחי שב"ס. בשנת עבודה 2018-2019, בוצעו 25 ליוויים במטבחי שב"ס השונים. יש בפעילות זו כדי לתת מענה בין היתר, להדרכה מעשית בנושא בטיחות המזון ובסיכומה יוצא דו"ח מסכם, המופץ בתפוצת פיקוד ומטה הכולל נושאים לטיפול. 
· הכשרות מקצועיות: שב"ס ממשיך לקיים קורס ייחודי לסוהרים המשרתים במטבחי שב"ס "ממונה תברואה ובטיחות מזון". קורס זה מועבר בהנחיית מרצה המוסמך ע"י משרד הבריאות. בשנים 2018-2019, עברו הכשרה זו 57 סוהרים המשרתים במטבחי שב"ס, וענף מזון החל לשלב קציני תמיכה לוגיסטית בהכשרות אלו. בימים אלו מתקיים קורס הכשרה לטבחות מסוג 1. הכשרה לטבחות סוג 3- בסיומה המשתתפים יקבלו תעודה ממשרד הרווחה והעבודה. הקורס נועד לקדם ולשדרג את המקצועיות ואיכות כ"א במערך המזון. הקורס מתוכנן להיפתח במהלך שנת העבודה 2020. 
· ליקויים מבניים המשפיעים על בטיחות המזון- כפי שהובהר בעבר חלק גדול ממטבחי שב"ס ובתי הסוהר נמצאים במבנים ישנים, חלקם אף מתקופת המנדט הבריטי, דבר היוצר פערים רבים הנובעים מתשתיות ישנות ומבנה בעייתי וצפוף. 


להלן נתוני שיפוץ ובניית מטבחים בשנים 2018-2019: 
1. בניית מטבח אסירים חדש בעופר בעלות של כ- 4,500 אש"ח.
2. בסוף 2019 החל שיפוץ במטבח רימונים בעלות של כ- 500 אש"ח.
3. ביס"ר מגידו – הרחבת חדר אוכל סגל.
4. סהרונים – שודרגה מערכת החשמל לטובת יישום ציוד מטבחי כבד. 
5. בשנת העבודה 2018, תוכנן שיפוץ מקיף ושדרוג מטבחי בית המעצר תל אביב ובית הסוהר נווה תרצה. עוד תוכנן בניית מטבח מתחמי בבית סוהר קציעות- לציין כי מפאת חוסר תקציב עדיין לא מומשו תכניות השיפוץ.
6. כמו כן בשנים  2018-2019, נרכש ציוד מטבחי כבד בעלות שנתית ממוצעת של כ- 3,000 וזאת לצורך שדרוג והחלפת ציוד בלוי וישן. 

ליקוי
4. 	כוח אדם במערך המזון - תקינה: עד מועד סיום הביקורת, ספטמבר 2017, תקינת כוח האדם במטבחי שב"ס הייתה שלא בהתאם לסוג המטבח, למצבת הכלואים, למספר המנות שהמטבח נדרש לספק ולעומסי העבודה. ענף מזון ומינהל משאבי אנוש בשב"ס ביצעו אמנם עבודת מטה מפורטת בכל הנוגע לתקינה הנדרשת, אך עד מועד סיום הביקורת טרם התקבלו החלטות באשר להמלצות המקצועיות שהוגשו. על שב"ס לקבוע תקן למספר הסוהרים עובדי מטבח הנדרש לתפעול המטבחים בהתאם לסוג המטבח, ולבחון דרכים לאיושו בהתאם. כן עליו לוודא שאיוש התפקידים במטבחים ייעשה על ידי סוהרים שהוכשרו לכך. נוסף על כך, יש לקבוע מפתח למספר מינימלי של אסירי עבודה הנדרש להפעלת המטבחים, ולחלופין במצבים שבהם לא ניתן להעסיקם יש להיעזר בכוח אדם חלופי.

מעקב שירות בתי הסוהר
מצב (סטאטוס): ב- בתהליך תיקון

4 . 	נושא תקינת כ"א במטבחים נבחן באופן מעמיק ונרחב ע"י גופי המטה הרלוונטיים בשב"ס, עבודה זו לרבות הפערים תוגש לאחר אישור פיקוד שב"ס, למשרד לבט"פ. עם זאת ובכדי לתת מענה לאיכות המזון הוחלט ע"י רמ"ט שב"ס לתגבר את המטבחים בשב"ס בכ-16 טבחים במיקור חוץ, בכל המטבחים בבתי המעצר זאת לצורך הכנת המזון לעצורים ובמטבחים נוספים כמפורט להלן:

	בימ"ר/ביס"ר
	מס' טבחים במיקור חוץ

	ת"א
	2

	ירושלים
	1

	הדרים
	1

	אוה"ק ואשל
	2

	שקמה
	1

	קישון
	1

	מגידו
	2

	רמון
	1

	קציעות
	1

	ניצן
	1

	צלמון
	2

	מעשיהו
	1

	סה"כ
	16



בנוסף במסגרת עבודת מטה בראשות רמ"ט שב"ס שודרג המזון לעצורים בבתי המעצר, באופן הבא: תוספת בירקות ופירות, לחמניות ובמוצרי חלב כמפורט להלן: 3 לחמניות בשבוע, לבן ומעדן, חמאה אישית במקום מרגרינה. כמו כן, המנות לעצורים שודרגו למנות אישיות לרבות: סלטים אישיים (חומוס, טחינה ועוד), מוצרי חלב אישיים, לחמניות ועוד. 
בנוסף לכך, בתי המעצר תוגברו בתפעוליות למעברים על בסיס יומי (תוספת מנות על הבסיס הקיים). וניתנה תוספת תקציב שנתית של כ- 60 אש"ח לכל בית מעצר לצורך שיפור ושדרוג המזון. אסירי עבודה מועסקים במטבחי היחידות בכלל שב"ס. ביישום החלטת בג"צ תנאי מחיה ומעבר ל 4.5 מ"ר לאסיר, ירדו באופן משמעותי מספרי האסירים המועסקים במטבחים וצפויה פגיעה נוספת בהמשך. כמו כן נושא תגמול אסירי עבודה במטבחים נבחן באופן מעמיק ונרחב ע"י גופי המטה הרלוונטיים בשב"ס.
	
ליקוי
5. 	תנאי שכר ושירות: במרץ 2016 יושם בשב"ס מודל שכר חדש לנגדים. היישום הוחל על הסוהרים המשרתים במטבחי בתי הסוהר, והביא לכך ששכר אחראֵי המטבחים נמוך משכר הסוהרים המשרתים תחתם. דבר זה הביא לירידה במוטיבציה של האחראים על המטבחים ואף למגמה של נטישת המקצוע. נושא מיצוב מעמדם של האחראים על המטבחים בשב"ס נמצא בדיונים זה כשנה, אך עד מועד סיום הביקורת טרם התקבלו החלטות על מעמדם, תנאי העסקתם ושכרם.

מעקב שירות בתי הסוהר
מצב (סטאטוס): ד- נדחה

5.	במרץ 2016 יושם בשב"ס מודל שכר חדש לנגדים. היישום הוחל על כלל הסוהרים המשרתים בארגון ובכללם סוהרים המשרתים במטבחי בתי הסוהר. חלוקת המקצועות לקבוצות השכר על ידי הפיקוד העליון של שב"ס, דירגה את המקצוע "טבח" בקבוצה 4, תחת תחום המנהלה ושירותים. קבוצה זו נמוכה יותר ממקצוע "טבח משמרת", אשר נמצא בקבוצה 6 ומסווג כסוהר ביטחון. ככל שהקבוצה גבוהה יותר, התמריץ גבוה יותר ולכך ישנה השפעה על גובה השכר. שכר אחראי המטבחים אינו נמוך משאר הסוהרים המשרתים בתחום כיוון שכפי שפורט בסעיף הקודם, "טבח משמרת" מסווג תחת תחום הביטחון ואחראי על ההיבט הביטחוני בעבודה מול האסירים. כמו כן הקביעה כי שכרם של אחראי המטבח נמוך משל פקודיהם אינה נכונה. במטבח קיימים שני סוגי סוהרים. הטבחים, וזקיפי המטבח שהם סוהרי ביטחון וחלק ממשמרת הביטחון,  המפקחים על עבודת האסירים במטבח. עוד הודגש כי נכון לתקופה הנוכחית, התקנים מלאים ואין חוסר מהותי בכוח האדם בתחום זה, ואף הגורמים הרלוונטיים נאלצים לדחות מועמדים לגיוס לתחום זה. בנוסף לאמור תוגבר התחום על ידי אזרחים בשירותים קנויים במטבחים גדולים. יחד עם זאת, צוין כי גם בימים אלו ממשיכה העבודה בראשותו של רמ"ט שב"ס, בניסיון למציאת פתרונות והטבות שירות שניתן יהיה להעניק לפלח אוכלוסייה זה. 

ליקוי
6. 	אסירי עבודה: העבודה במטבחים מתבססת בעיקרה על אסירי עבודה. שב"ס לא קבע מפתחות תקינה למספר האסירים הנדרש להפעלת המטבחים בהתאם לגודלם ולצורכי העבודה בהם, ולחלופין המטבחים גם לא נעזרים בשעת הצורך בכוח אדם חלופי כדי לאפשר את פעילותם השוטפת.

מעקב שירות בתי הסוהר
מצב (סטאטוס): ב- בתהליך תיקון

6.	בהמשך לתהליך שעובר הארגון בנוגע למרחב מחייה לאסיר זאת בעקבות החלטת בג"צ תנאי מחייה, כיום מרחב מחייה במתקני בתי הסוהר עומד על 3 מ"ר לאסיר. מצב זה גרם לירידה במצבת האסירים בכלל יחידות שב"ס והמגמה תמשך עם המעבר ל-4.5 מ"ר לאסיר (מתוכנן לחודש מאי 2020). בסוף שנת 2018, מחלקת לוגיסטיקה בשיתוף המחוזות המליצה על תקינת אסירי עבודה ביחידות שב"ס לפי תחומי עיסוק. יצוין כי סוגית תקינת אסירי העבודה במטבחים לרבות התגמול, אושרו לאחרונה ע"י פיקוד שב"ס. כבר היום הארגון מתמודד עם מצוקת חוסר באסירי עבודה בשת"מ בכלל ובמטבחים בפרט.  

ליקוי
7.	הכשרה: אף שענף המזון יזם פעילות בנושא להכשרת הסוהרים המשרתים במטבחים, נמצא כי כ-40 סוהרים (כרבע מסך כוח האדם במטבחים) לא עברו הכשרה כלשהי הקשורה לעבודתם.


מעקב שירות בתי הסוהר
מצב (סטאטוס): א- תוקן

	השתלמות בנושא
	שנת 2018
	שנת 2019
	סה"כ

	קורס טבחות סוג 1
	15
	14
	29

	קורס טבחות סוג 2
	21
	15
	36

	בטיחות מזון
	27
	30
	57

	Haccap
	-
	19
	19

	סה"כ כללי
	63
	78
	141


7.	מדי שנה מקיים שב"ס הכשרות מקצועיות לרבות קורס טבחות סוג 1 וסוג 2, במטרה לשפר את רמת המקצועית של העובדים במטבחים. להלן נתוני הכשרות בשנים 2018-2019 :










ליקוי

8. 	הקצאת הציוד המשמש את המטבחים לא נעשתה על סמך מספר המנות שהם נדרשים לספק. אף שכבר בסוף שנת 2015 הועלה הצורך לקביעת תקן לציוד המטבחים, עד מועד סיום הביקורת טרם החלה העבודה למיפוי הציוד הנדרש בהתאם למספר המנות המיוצרות במטבחים ובהתאם למספר הסועדים. על שב"ס להחיש את פעילותו לקביעת תקן לציוד הכבד והקל הנדרש למטבחים השונים בהתאם לאופיים, ולהבטיח כי הם יצוידו לפי התקן שייקבע.

מעקב שירות בתי הסוהר
מצב (סטאטוס): ב- בתהליך תיקון

8. 	נערכה עבודה ע"י יועץ שנתן במסגרתה המלצות עקרוניות לתקינת ציוד במטבחים בהתאם לסוג המטבח ותנאיו. החל מיפוי הציוד במטבחי שב"ס ובשנת 2020 תקבע תכנית רכש בנושא. 

ליקוי
9. 	בשנים האחרונות עושה שב"ס מאמצים רבים לשיפור מערך ההסעדה. עם זאת, ממצאי דוח זה העלו ליקויים הן בתחום איכות המזון שהשב"ס מספק לכלואים והן בתחום השמירה על בטיחותו כך שבניגוד להמלצות של ארגוני בריאות הוא סיפק לכלואים בתדירות גבוהה מוצרי מזון מעובדים העלולים לגרום לנזק בריאותי; במטבחיו אין די הקפדה על מתן תפריט דיאטטי לאלו הזכאים לו; ואין הקפדה מספקת על עקרונות בטיחות המזון בכל השלבים בתהליך הכנתו. 

מעקב שירות בתי הסוהר
מצב (סטאטוס): ב- בתהליך תיקון

9. 	ההמלצה של משרד הבריאות לצרוך כל סוג של בשר מעובד ולא יותר מפעם בחודש. בהמשך למגמה העולמית להפחתת הבשר המעובד, הוחלט בשב"ס על הורדת פריטי הבשר המעובד מתפריטי האסירים. תפריטי לוחות המזון החדשים מבוססים על טהרת התזונה הים תיכונית, תזונה שנחקרה רבות ונחשבת כמונעת מחלות כרוניות האופייניות בעיקר בעולם המערבי. ההנחיות מבוססות על ההמלצות התזונתיות לצריכת רכיבי תזונהDRI ובוצעו עבור: אסירים והסגל.
בארוחות הצהריים הושם דגש מיוחד על צמצום בשר אדום (בקר, כבש ועגל), בשר מעובד (נקניקים, נקניקיות והמבורגרים) ובשר על האש והעדפה לבחירת מנה עשירה בחלבונים- עוף/ דגים/ אופציות צמחיות כמו קטניות ומוצרי סויה. המוצרים כגון, שניצל מוכן, המבורגר וטבעות עוף הוחלפו במוצרי בשר איכותיים בעלי רמת עיבוד נמוכה. כיום מסופקים לאסירים ולסגל מנות חלבוניות: שניצל אמיתי, קציצות דגים, ירכי עוף, חזה הודו אפוי וקציצות שף. מוצרי הבשר המסופקים לאסירים בשב"ס מכילים מנת חלבון בסך כ- 20 גר' חלבון עם כמות נתרן וסוכרים נמוכה. צוין כי המוצר היחידי שנחשב 'אולטרא מעובד' שמסופק לאסירים פעם בשבוע הינו נקניקיות. במידה ותינתן תוספת תקציבית, ענף מזון יערך להחלפת כלל המזון המעובד ללא מעובד.


ליקוי
10. 	על מערך המזון בשב"ס מוטלת החובה לפעול לאלתר לתיקון הליקויים שהועלו בדוח, במיוחד בהיעדר פיקוח רגולטורי על המטבחים. כמו כן, על שב"ס לקיים פיקוח ובקרה הדוקים ומקצועיים על איכות המזון ועל עקרונות בטיחות המזון בכל התהליך - החל בשלב הראשוני של קבלת המוצרים מהספקים, עבור דרך האחסון וציוד המטבחים וכלה בהכנת המזון והגשתו. על שב"ס לוודא שפיקוח כזה אכן מתקיים ושהמזון המוגש לכלואים עומד באמות המידה הנדרשות בכל המטבחים המוסדיים המפוקחים.

מעקב שירות בתי הסוהר
מצב (סטאטוס): ב- בתהליך תיקון

10. 	במטרה לשפר את איכות המזון וההקפדה על עקרונות בטיחות המזון, שב"ס ממשיך לקיים בקרות בכל שלבי התהליך- החל מהשלב הראשוני של קבלת המוצרים מהספקים, דרך האחסון וציוד המטבחים וכלה בהכנת המזון שינוע המזון והגשתו. היקפי הבקרות: בכל מטבח מבוצעות שתי בקרות מזון שנתיות מקיפות ע"י בקרי מזון מקצועיים מטעם ענף מזון. דו"ח הבקרה מבוסס על נהלי שב"ס ותקנות משרד הבריאות בנושא מזון. הדוח מופץ לתפוצת פיקוד ומטה הארגון. בכל מתקן מעצר בבית משפט, מבוצעות שתי בקרות מזון מקיפות ע"י בקרי מזון מקצועיים מטעם ענף מזון. דו"ח הבקרה מופץ בתפוצת פיקוד ומטה הארגון. בקרות תברואה ובטיחות מזון חיצוניות: שב"ס נעזר בחברה אזרחית מקצועית בתחום המזון ("האגודה לבריאות הציבור"- חברה מקצועית אשר נמצאת בהתקשרות מכרזית עם שב"ס ומשטרת ישראל ומבצעת בקרות במזון במוסדות נוספים כגון מטבחי צה"ל, מטבחי משטרת ישראל, גני ילדים, משרד הביטחון ועוד). בנוסף לבקרות המפורטות לעיל, בקרים אזרחיים מטעמה של חברה זו מבצעים בקרות ממוקדות בנושא תברואה ובטיחות מזון בכלל יחידות שב"ס אחת לשנה ובכל סיום ביקורת מופץ דו"ח בקרה בתפוצת פיקוד ומטה הארגון. באופן שוטף במהלך השנה מבוצעות בקרות נושאיות בנושא מזון, בין היתר: בקרות היערכות לחגים, ביקורות בנושא תקציב, ביקורות ספקים וביקורות שינוע מזון. כל מטבח ויחידה בשב"ס מבוקרת לפחות שלוש פעמים בשנה, ע"י בקרות מזון מקצועיות, הן ע"י מטה שב"ס (ענף מזון) והן ע"י חברה מקצועית חיצונית אשר נמצאת בהתקשרות מכרזית עם שב"ס (האגודה לבריאות הציבור). בנוסף נבדקים נושאים נוספים על פי הצורך. לסיכום, סה"כ מבוצעות מעל 200 ביקורות מקצועיות בשנה בתחום המזון בשב"ס. לדעת שירות בתי הסוהר מהנתונים המפורטים לעיל עולה כי ניתן מענה מקיף בהיבטי הבקרה והפיקוח.  	

ליקוי
11. 	מתשובתו של שב"ס לדוח זה עולה כי נעשים מאמצים ואף הוחל בתיקון הליקויים שהועלו בדוח ובהם הוצאת הבשר המעובד מהתפריט ותקנון מערך ההסעדה בשב"ס, לרבות כוח אדם וציוד. משרד מבקר המדינה מציין לחיוב כי בביצוע מהלכים אלו יש משום תיקון משמעותי לחלק מהליקויים. עם זאת משרד מבקר המדינה מעיר כי כמה ליקויים יסודיים שיש לתת עליהם את הדעת עדיין לא טופלו. מן הראוי שהמשרד לביטחון הפנים יהיה מעורב בצורה פעילה בתהליך של שיפור מערך המזון בשב"ס.

מעקב המשרד לביטחון פנים
מצב (סטאטוס): א' - תוקן
11. 	המשרד לביטחון הפנים עוקב אחר תיקון הליקויים בהתאם לתוכניות העבודה של המשרד ובהתאם למדיניות השר לביטחון הפנים.


























רישום קבלנים והיבטים בהבטחת האיכות והבטיחות בענף הבנייה


גופים מבוקרים: משרד הבינוי והשיכון,  משרד העבודה,  הרווחה והשירותים החברתיים – מינהל הבטיחות והבריאות התעסוקתית, משרד האוצר – מינהל התכנון, משרד המשפטים  



מעקב מעודכן לחודש: דצמבר 2019

	א
	 תוקן
	5 סעיפים
	62%

	ב
	 בתהליך תיקון
	2 סעיפים
	25%

	ג
	 לא תוקן
	סעיף אחד
	13%

	ד
	 נדחה / לא רלוונטי
	
	




ליקוי 

1. חוסרים במערך האכיפה - משרד הבינוי ורשם הקבלנים אינם מפעילים מערך אכיפה יעיל ואפקטיבי הכולל מנגנון לאיסוף ראיות והכנת כתבי אישום נגד קבלנים מפירי חוק, וכפועל יוצא הם אינם מוגשים כלל. על משרד הבינוי להשלים ללא דיחוי נוסף את כל הפעולות הדרושות להקמת מערך הפיקוח והאכיפה שיאפשר למגר את תופעת ביצוע עבודות הנדסה בנאיות על ידי קבלנים שאינם רשומים. משרד מבקר המדינה מעיר למינהל הבטיחות ולמשרד הבינוי כי עליהם למסד את קבלתו הסדורה של המידע על צווי בטיחות ותאונות עבודה ואת טיובו, כדי לשפר את התשתית הראייתית להחלטות רשם הקבלנים על נקיטת אמצעי משמעת נגד קבלנים העוברים על פקודת הבטיחות. מאחר שתאונות עבודה הן אירועים חמורים שעלו בחיי אדם, ראוי שהמשטרה, הפרקליטות ומינהל הבטיחות יוסיפו ויפעלו לטיוב גיבוש התשתית הראייתית בתיקי תאונות העבודה להגברת אפקטיביות התביעה והאכיפה. ובכלל זה יוסיפו ויעמדו על הסיבות לסגירת התיקים בעילת חוסר ראיות ויבחנו את הדרכים לטיוב האכיפה במקרים עתידיים.

מעקב - משרד העבודה  הרווחה והשירותים החברתיים – מינהל הבטיחות והבריאות התעסוקתית 
מצב (סטאטוס): א- תוקן

1.	בוסס מנגנון לדיווח מצד מינהל הבטיחות, על בסיס קריטריונים הכוללים הפרה שיטתית של חוקי ותקנות הבטיחות בעבודה, אל רשם הקבלנים. במסגרת המנגנון שמוסד, נקבע אופן העברת החומר, ובכלל זה אופן קטלוגו, כתיבת חוו"ד נלווית לחומר מטעם מינהל הבטיחות וכיו"ב, לצד סד זמנים מחייב העומד על 60 ימים שבמסגרתו מטופלת פניית המינהל ומתקבלת החלטה בעניינו של נשוא הפנייה. באשר לממשק עם משטרת ישראל, מתקיים שת"פ מקביל הן עם יחידת להב 433, לה הוקצו 3 עובדים מנוסים מהמינהל שמלווים את פעילותה, והן עם המטה הארצי המכון את פעולת שאר יחידות המשטרה העוסקות בתחום. פעילות זו הובילה לגיבוש כתבי אישום כנגד קבלנים מבצעים, יזם בנייה, זייפני תעודות של מפעילי עגורן צריח ועוד.

מעקב-משרד הבינוי והשיכון
מצב (סטאטוס): ב- בתהליך תיקון

1. 	במרץ 2018  הכשיר משרד הבינוי והשיכון עובד משרד לתפקיד של מפקח (חוקר) בכיר לתכנון ולבניה באגף רשם הקבלנים. העובד עורך מעקב אחר תכנית עבודה שכוללת בדיקה פיזית של מרבית אתרי הבניה בארץ  ואיסוף נתונים אודות היתרי הבניה ומבצעי הבניה ברשויות המקומיות באותם אתרים. 
במקרים שבהם עולה כי מבוצעות עבודות הנדסה בנאיות ע"י מבצע שאינו רשום בפנקס הקבלנים  אוסף המפקח  ממצאים וראיות כדי להכין חומרים להגשת תביעה. 
במקביל מוציא רשם הקבלנים צו הפסקת עבודה מינהלי לאתר בתוקף ל-15 ימים. לצורך הגשת כתבי אישום, נקלטה בלשכה המשפטית עו"ד שתוכשר ותוסמך על ידי היועמ"ש לממשלה להגיש כתבי אישום, צפי להתחלת פעילותה לאחר שיוסדרו האישורים לעבודתה- הרבעון הראשון של שנת 2020.


ליקוי

2. 	אכיפה לקויה כנגד קבלנים שאינם רשומים - הרשם כמעט שאינו מפעיל את סמכותו להוציא צווי הפסקת עבודה מינהליים כנגד קבלנים לא רשומים. בשנים 2013 עד 2016 הוציא 30 צווים בלבד, פחות משמונה בשנה בממוצע - מספר בטל בשישים לנוכח היקפם המשוער של קבלנים פעילים בענף הבנייה שאינם רשומים (כ-20,000). על משרד הבינוי ורשם הקבלנים להשלים ללא דיחוי את טיפולם בנקיטת אמצעי משמעת כנגד קבלנים שקיבלו צווי בטיחות רבים. עיכוב הטיפול בכך פוגע בהרתעה הנדרשת בתחום השמירה על הבטיחות.

מעקב-משרד הבינוי והשיכון
מצב (סטאטוס): א- תוקן

2.	בנוסף למפקח מעסיק אגף רשם הקבלנים החל מאמצע שנת 2019 חוקר שעורך ביקורות באתרי בניה לאיתור מבצעי עבודות ללא רישיון ומכין חוות דעת לצורך הוצאת צווי הפסקת עבודה.

ליקוי

3. 	ליקויים בנקיטת אמצעי משמעת כנגד קבלנים שקיבלו צווי בטיחות: אף שמינהל הבטיחות הוציא צווי בטיחות רבים כנגד קבלנים בשנים 2013 עד 2016 (כ-590 לשנה בממוצע), רשם הקבלנים טרם נקט אמצעי משמעת כנגד קבלנים שקיבלו צווי בטיחות ושלמעשה פעלו דרך קבע בניגוד לנוהג המקובל במקצועם.  

מעקב-משרד הבינוי והשיכון
מצב (סטאטוס): א- תוקן

3. 	בעקבות הדוח נערכו ישיבות עם מנהל הבטיחות וסיור בשטח עם המנכ"לים של משרדים ובסופו של משא ומתן הגיעו המשרדים להבנות כיצד ניתן לטפל בנושא והוחלט כי מנהל הבטיחות יעביר תיק מסודר המורכב מכמה וכמה מסמכים של צווי בטיחות ודוחות ביקור על קבלנים המפרים כדרך קבע את כללי הבטיחות, התיק נבדק ברשם הקבלנים, נשלח לקבלן מכתב לקבלת תגובה והקבלן מוזמן לשימוע בפני הוועדה המייעצת ושם מתקבלת המלצה לרשם ובסוף הרשם מחליט כיצד לפעול בנושא. החל משנת 2018 ננקטו הליכי משמעת נגד 17 חברות כולל זימון לדיון בפני הוועדה המייעצת של רשם הקבלנים בגין ליקויי בטיחות. כנגד 13 מתוכם ננקטו אמצעי משמעת לרבות שלילת רישיון והתלית רישום בפועל.	

ליקוי

4. 	ליקויים ברישום קבלני שיפוצים: למרות ההכרה בחשיבות הרבה של הכללת קבלני שיפוצים רבים באסדרה, טרם הוסדר המתווה לסיווג ייחודי לענף השיפוצים בהיקף של עד 350,000 ש"ח, שיאפשר להגדיל את מספר קבלני השיפוצים הרשומים. בכך נפגע האינטרס הציבורי.

מעקב-משרד הבינוי והשיכון
מצב (סטאטוס): א- תוקן

4.	בתאריך 9/5/2018  פורסם   התיקון לתקנות רישום קבלנים לעבודות הנדסה בנאיות (סיווג קבלנים רשומים) (תיקון), התשע"ח-2018 לפיו מי שנרשם בפנקס בענף 131-שיפוצים יסווגו הרשם בסוג ק  ובהיקף כספי של עד 350,000 ₪ .
במקביל, חודשו המבחנים לענף השיפוצים  והם נערכים כשגרה על ידי רשם הקבלנים. מאז נרשמו בפנקס הקבלנים בסיווג החדש עשרות קבלני שיפוצים. 

ליקוי

5.  	פעולות הממשלה להבטחת האיכות והבטיחות בענף הבנייה - ממצאי מעקב: עד מועד סיום הביקורת הנוכחית טרם עלה בידי מינהל התכנון להשלים ולו פרק אחד בתקנות קוד הבנייה לצורך העברה לחתימת שר האוצר ופרסום ברשומות. מדובר בעיכוב של יותר מ-11 שנים ביישום החלטת הממשלה ויותר משלוש שנים ממועד החלטת המועצה הארצית לתכנון ולבנייה להמליץ על עיגון פרקי קוד הבנייה בחקיקה - עיכוב לא סביר, המקבע מצב מדאיג של היעדר הקפדה מספקת על איכות הבנייה ועל מניעת ליקויי בנייה ובטיחות מבנים. בשנים אלו התרחשו תאונות ואסונות באתרי בנייה, שנגרמו מכשלים בתכנון ובביצוע של הבנייה. כמו כן, טרם החלו לפעול מכוני הבקרה שמטרתם יישום בקרה הנדסית וטכנית על תכנון מבנים ובנייתם, וטרם חל השינוי המיוחל במערך הבקרה שביקרה בחומרה ועדת זילר  בשנת 2003. האחריות לכך מוטלת בעיקר על מינהל התכנון, אשר לא השכיל - בהסכמה עם הגורמים האחרים - לגבש את התקנות הנחוצות להפעלת המכונים ולהביא לאישורן. על מינהל התכנון לפעול ללא דיחוי לקידום התקנות הנוגעות לקוד הבנייה ולמכוני הבקרה ולאישורן, ואם נותרו מחלוקות בין-משרדיות על השרים הרלוונטיים - ובפרט שר האוצר, האחראי ליישום החוק - ליישב אותן לאלתר או להביאן בפני ראש הממשלה.

מעקב-מינהל התכנון
מצב (סטאטוס): ג- לא תוקן

5. 	לא דווח על תיקון הליקוי. 

ליקוי

6.  	בטיחותם של העובדים ובריאותם - ממצאי מעקב בנושא ענף הבנייה להלן בתרשים נתונים של מינהל הבטיחות על ההרוגים בתאונות עבודה בכלל ובענף הבנייה בפרט בשנים 2013 עד 2016.

 
מהתרשים עולה כי בשנים 2013¬ עד 2016 חלה ירידה במספר ההרוגים מתאונות עבודה בכלל ענפי המשק, אך בענף הבנייה חלה עלייה במספרם. שיעור ההרוגים בענף זה עלה לכ-62% בממוצע מכלל ההרוגים בתאונות עבודה, לעומת כ-51% בממוצע בשנים 2013¬ עד 2014. נמצא כי תדירות ביקורי הפיקוח של מינהל הבטיחות באתרי בנייה עודנה נמוכה: בשנת 2016 ביקרו מפקחי המינהל בפחות מ-50% מן האתרים המוכרים להם, וטרם חל המפנה הדרוש שיביא לשינוי המציאות העגומה בתחום תאונות העבודה בענף זה. עוד עלה כי מבין 7,000 מנהלי עבודה שהמינהל תכנן להכשיר לעבודה בגובה הוכשרו 3,377 בלבד (48%), וכי טרם הותקן תקן חדש לגידור אתרים.
על מינהל הבטיחות לוודא שהגדלת מספר המפקחים במהלך שנת 2017 תהיה יעילה ואפקטיבית ובהתאמה לצורך, כך שמספר הביקורים באתרי הבנייה יעלה משמעותית, יביא לאיתור רב יותר של כשלי בטיחות, ויסייע בהפחתת מספר התאונות והנפגעים באתרים אלה. 

ליקוי

7. 	ענף הבנייה עתיר סיכונים, וביצוע עבודות בנייה באיכות בלתי מספקת עלול לגרום נזק רב, מסכן את הציבור ועולה לא אחת בחיי אדם. ממצאי דוח זה העלו כי גופים ממשלתיים שהופקדו על אסדרת העיסוק בענף לא מימשו את אחריותם, ובכלל זה: רשם הקבלנים אינו נוקט זה שנים צעדים כנגד אלפי קבלנים שפועלים בענף בלא שהם רשומים כחוק; מינהל התכנון במשרד האוצר, שעליו הוטל לפני יותר מעשור להוביל את ההקמה של מכוני הבקרה ולפעול להתקנת תקנות   הבנייה - צעדים שהיו אמורים לזרז את הליכי הבנייה ולשפר את איכותה ובטיחותה - טרם עשה כן; פעילות מינהל הבטיחות והבריאות התעסוקתית בתחום הפיקוח על אתרי הבנייה עדיין לוקה בחסר במידה רבה, והמציאות בתחום תאונות העבודה בענף זה עודנה עגומה. לכשלים המתמשכים בנושאים אלה השלכות משמעותיות על המשק ועל שלום הציבור. על השרים הרלוונטיים - ובעיקר שר הבינוי, שר האוצר ושר העבודה, הרווחה והשירותים החברתיים - לפעול במרץ לתיקון הליקויים. על הממשלה לוודא כי המשימות שהוטלו על המשרדים והגופים הממשלתיים ימומשו ללא דיחוי.

מעקב  - משרד העבודה  הרווחה והשירותים החברתיים – מינהל הבטיחות והבריאות התעסוקתית 
מצב (סטאטוס): א- תוקן

6-7. 	פירוט הפעולות שבוצעו כמפורט בהמלצות לתיקון הליקויים:
1. המשרד קלט במהלך שנה"ע 2019, תוספת של כ-50 מפקחים חדשים אשר עברו הכשרה ורובם כבר החלו לעבוד עצמאית במחוזות המינהל השונים.
2. מינהל הבטיחות הגדיל את מספר ביקורי הפיקוח בשנה"ע 2019 ל- 6073 לעומת 5257 ביקורים בשנה"ע 2018.
3. מינהל הבטיחות פעל להגדלת היקף צווי הבטיחות שהוטלו על ליקויי בטיחות שונים באתרי בנייה והובילו לסגירתם לכ-1200 צווים במהלך שנה"ע 2019, לעומת כ-200 צווים במהלך שנה"ע 2018.
4. מינהל הבטיחות פעל לזימונם של עשרות בעלי תפקיד בתחומי הבטיחות (כגון מנהלי עבודה, מפעילי עגורנים ועוד) לשימועים ובירורים בעקבות ליקויי בטיחות שנמצאו באתרי הבנייה בהם הועסקו.
5. המינהל השלים היערכותו ויישם שורת חוקים שנכנסו לתוקף במהלך שנה"ע 2019, כגון חוק עוזר בטיחות, חוק חברות כח אדם להעסקת עגורנאים, חובת שימוש בפיגום על פי תקן מחייב המקביל לזה האירופי ועוד.
6. המינהל העביר לאחריותו, ממשרד התחבורה, את הסמכות להוצאת רישיון קשיח למפעילי עגורנים ובכך צמצם את היקף הזיופים בעניין זה.
7. המינהל הגדיל בעשרות אחוזים את בעלי התפקיד המוסמכים בתחומים הכלים טעוני הבדיקה, ובכלל זה הגדלת היקף הבודקים המוסמכים לעגורני צריח ומכונות הרמה.
8. המינהל פרסם בשנה"ע 2019, דוח השפעת נטל רגולטורי (RIA) שהציג שורת תיקונים נרחבת בתקנות הבטיחות בעבודות בנייה, ובכלל הטלת אחריות על שורת בעלי תפקיד מרכזיים שכיום מקומם נפקד מהתקנות, כגון יזם הבנייה, המתכנן, פיקוח עליון, מנהל הפרויקט ועוד.

ליקוי

8. 	משרד מבקר המדינה מעיר למשרד העבודה כי מעבר לפעולות האמורות, עליו להגביר עוד את הפעולות בתחום הנחיית המעסיקים.

מעקב  - משרד העבודה  הרווחה והשירותים החברתיים – מינהל הבטיחות והבריאות התעסוקתית 
מצב (סטאטוס): ב- בתהליך תיקון

8.  	פעולות הסברה לבטיחות מבוצעות באמצעות המוסד לבטיחות ולגיהות, הכפוף לשר העבודה, הרווחה והשירותים החברתיים. במסגרת פעילות זו, מבצע המוסד הדרכות באתרי הבנייה בשטח, המיועדות לבעלי תפקידים בענף. על מנת להנגיש שירותים אלו (הניתנים ללא תשלום) למעסיקים המעוניינים לזמן הדרכה, מאפשר המוסד כיום זימון הדרכות באינטרנט או בסלולר- שירות המוכוון ליזמים, לקבלנים ומנהלי עבודה, ומאפשר הזמנה באופן ידידותי תוך מתן מענה מהיר, בין השאר, לזימון של מדריכי בטיחות ו/או ניידות להדרכה אינטראקטיבית במגוון שפות. יצוין כי מספר ההדרכות המבוצעות ע"י המוס"ל (המוסד לבטיחות וגיהות) צפוי לגדול בשנת 2020 ל-9,150 הדרכות בשנה – גידול של 67% ביחס לשנת 2016. בנוסף, כחלק מקידום הבטיחות בענף הבניה הוחלט, לבקשת שר העבודה והרווחה, ובתאום עם משרד הפנים, לקדם את הבטיחות ברשויות ובמועצות מקומיות. לצורך כך, פותחה ובוצעה תכנית ייחודית, במטרה לספק כלים מקצועיים לקידום הבטיחות בקרב עובדי הרשות המקומית, בין השאר, ע"י לימוד של תחיקה רלוונטית בבטיחות, פעולות מחייבות באתרי בניה, איתור מפגעים ועוד. בשולי הדברים, יצוין כי לשיתוף הפעולה הפורה המתקיים בין המוס"ל לבין מינהל הבטיחות במשרד העבודה והרווחה יש משקל רב בקידום הבטיחות בענף הבנייה - הן בהיבט הטיפול בדיווחי האזרחים למוקד הלאומי "קו החיים", המתופעל ע"י המוס"ל, בשיתוף פעולה מלא בין הגופים, והן בהיבטי העברת מידע לגבי אתרי הבנייה בהם מבצע המוס"ל הדרכות.


























הסדרת ההכשרה הקלינית של רופאים בין מערכת הבריאות ובין האקדמיה 


הגופים המבוקרים: משרד הבריאות, (המועצה להשכלה גבוהה (מל”ג) והוועדה לתכנון ותקצוב (ות”ת), אגף התקציבים באוצר.


מעקב מעודכן לחודש: דצמבר 2019

ליקוי 

1.	שנות הלימוד הקליני - העומס הקיים במחלקות האשפוז - אי-הסדרת כללים להתקשרויות להפעלת ה"שדות הקליניים": ההוראה בבתי החולים במסגרת ה"שדות הקליניים" אינה מוסדרת. משרד הבריאות שאמור להיות גם גוף מנחה לא קבע הוראות להפעלת השדות הקליניים וגם המל"ג-ות"ת לא הסדירה את חלקה. היעדר הסדרה בראייה לאומית מקיפה מעוררת בין השאר מחלוקות בין שני המאסדרים בנוגע לגבולות האחריות שלהם. כתוצאה מכך אין ראייה מערכתית כוללת ותכתיבי השטח קובעים את הפעלת השדות הקליניים. על המל"ג ומשרד הבריאות להוביל עבודת מטה בשיתוף פורום הדיקאנים, ומנהלי בתי החולים, להסדרת התהליך של הכשרת הרופא בשדות קליניים. בכלל זה עליהם לקבוע תקן למספר הסטודנטים שישתתפו בקבוצות הלימוד, את מספר הקבוצות המרבי במחלקה, לבחון ולקבוע את מספר השבועות המרבי להוראה קלינית של כל מחלקה ואת אמות המידה להכרה ולאישור של מחלקה כמוסמכת להכשרה קלינית. כמו כן עליהם למפות את היקף השדות הקליניים הזמין ברמה הלאומית. בהתאם לכללים שייקבעו ולתוצאות המיפוי עליהם לקבוע אם אכן קיימת מצוקה אמתית בשדות הקליניים, או שניתן למזער אותה באמצעים ניהוליים. על משרד הבריאות, ות"ת-מל"ג ומשרד האוצר להיכנס בהקדם לעובי הקורה בסוגיית העומס בשדות הקליניים של בית הספר לרפואה באוניברסיטה העברית.

מעקב משרד הבריאות
מצב  (סטטוס) : ב - בתהליך תיקון

1.	למרות שהאחריות החוקית על הנושא אינה של משרד הבריאות, ומתוך מחויבות להגדלת מספר הסטודנטים לרפואה בארץ, משרד הבריאות פועל כל העת להסדרת תחום השדות הקליניים. כחלק ממאמץ זה, ב-30 באוקטובר 2018, מינו מנכ"ל משרד הבריאות ומנכ"ל המל"ג צוות עבודה להסדרת השדות הקליניים בלימודי הרפואה. לצוות מונו ד"ר ערן הלפרין, יו"ר איגוד מנהלי בתי החולים ופרופ' שמעון מרום, נציג פורום דיקני הפקולטות לרפואה. הצוות התבקש למפות את השדות הקליניים לרפואה, ולהציע חלופות להגדלת מספר הסטודנטים לרפואה, לכ- 950. 
בתאריך ה- 25 בדצמבר 2019 הגיש הצוות מתווה להגדלת מספר לומדי הרפואה בישראל, כפי שהתבקש. המתווה כולל מיפוי הסינופים, ושורה של המלצות להגדלת מספר הסטודנטים. עיקרי ההמלצות: סיוע בפתיחת פקולטה חדשה לרפואה באוניברסיטת אריאל וסיוע בסינופים לפקולטה זו, צמצום מספר תלמידי חו"ל בארץ, צמצום תכנית הלימודים הפרטית "ניקוסיה", הגדלת מספר העתודאים באוניברסיטה העברית, הגדלת מספר הסטודנטים לרפואה באוניברסיטת בר אילן, הסכמי סינוף אחידים, הגדלת התקצוב של תשתיות ההכשרה בבתי החולים ובאוניברסיטאות, הגדלת מספר תקני ההתמחות.
	מאז פרסום המלצות מרום – הלפרין, ולאחר עיכוב נוכח חילופי כוח אדם, פועל במשרד, במינהל תכנון אסטרטגי וכלכלי, צוות ליישום ההמלצות, בשיתוף המל"ג, משרד האוצר והמועצה הלאומית לכלכלה. הציפייה היא כי חלק מההמלצות יהיו ברות יישום בטווח זמן סביר, וחלק מההמלצות הן מורכבות יותר, ויישומן תלוי ביכולת התקצוב של הממשלה, בתקופה מורכבת של גירעון תקציבי. כמו כן המשרד בוחן מחדש כל העת המלצות נוספות שעולות מאנשי מקצוע בממשלה, במערכת הבריאות ובאקדמיה. המשרד בודק את העלות מול התועלת של כל אחת מההמלצות הקיימות ובוחן אותן זו מול זו, ומול מכלול שיקולים נוספים. המשרד מציין כי הוא משוכנע שהגדלת מספר הסטודנטים בארץ, גם של רופאים, וגם של אחיות ומקצועות רפואיים אחרים, הוא משמעותי בשימור הרמה המקצועית הגבוהה של המערכת הבריאות בישראל.
	מאז פרסום המלצות הביקורת ובעקבות עבודה מאומצת של הצדדים, ובראש ובראשונה של המל"ג, נפתחה באוקטובר 2019 הפקולטה לרפואה באריאל, והגדילה את מניין הסטודנטים החדשים לרפואה ב- 70. בנוסף לכך, שאר חמשת הפקולטות לרפואה הגדילו בשנת הלימודים 2019/2020 את מניין הסטודנטים ב- 33 סטודנטים נוספים, כך שסך מספר הסטודנטים שהתחילו את שנת הלימודים עומד על 803. זהו צעד מבורך, ואולם משרד הבריאות ממשיך לפעול להגדלה נוספת וחשובה של מספר הסטודנטים לרפואה, כמו גם לאחיות ולמקצועות בריאות אחרים. 

ליקוי

2.	שנות הלימוד הקליני - העומס הקיים במחלקות האשפוז - בשנים 2017-2015 קידמה מל"ג-ות"ת טיוטות הסכם על בסיס המלצות דוח גלזר-ישראלי אותן אימצה ות"ת ב-2013 ובהן כללים והגדרות בעניין ההתחשבנות שבין האוניברסיטאות לבתי החולים בסוגיית ההוראה בפקולטות לרפואה בישראל, לרבות מדדים לתגמול בתי החולים בגין ההוראה הקדם קלינית (פרה-קלינית) והקלינית. עד מועד סיום הביקורת, ספטמבר 2017, עדיין לא גובש נוסח סופי של ההסכם וממילא הוא עדיין לא נחתם. זוהי "גרירת רגליים" מתמשכת של מל"ג-ות"ת. על מנכ"ל מל"ג ומנכ"ל משרד הבריאות לקבוע לוח זמנים ברור ומוגדר לסיום המשא ומתן בין הגורמים וליישום הסכם בסיס קבוע לכלל הגורמים. לאחר שיוסכם עניין העלויות הנוספות הנדרשות, יש לקבוע את המקורות לכך בשיתוף משרד האוצר.

מעקב משרד האוצר – אגף תקציבים
מצב  (סטטוס) : ד - נדחה

2.	ככלל, משרד האוצר אינו מתערב ביחסים חוזיים שבין שני גופים פרטיים. ההתחשבנות שבין האוניברסיטאות לבתי החולים נדונה בין הגופים באופן פרטני ומשתנה בהתאם לצרכים השונים של הצדדים. כאמור, דוח גלזר-ישראלי פירט המלצות להסדרת ההתחשבנות בין בתי החולים לאוניברסיטאות, אך הסדרה זו איננה מגדירה צורך במקורות נוספים. להשלמת התמונה, המשרד מציין כי בשנים האחרונות הושקעו משאבים רבים בהרחבת מקומות הלימוד למקצועות הרפואה והסיעוד, עד כדי הכפלה, ואף יותר, של מספר הסטודנטים למקצועות אלה בישראל.

	באשר להתייחסות המדינה ליחסים הכלכליים שבין בית החולים הדסה לבין האוניברסיטה העברית, המשרד מבקש להבהיר שנית כי ככלל, הוא אינו מתערב ביחסים חוזיים שבין שני גופים פרטיים (על אף ששניהם זוכים לתמיכה ממשלתית). הנחה סבירה היא כי בתי החולים והאוניברסיטאות מרוויחים שניהם מההסכמים ביניהם, וכי אם הסכמים אלו אינם יעילים, על הצדדים לפעול בינם לבין עצמם לביטולם או שינויים. בהתאם, הכלי לשינוי או ביטול הסכם הסינוף שנחתם בין בית החולים לאוניברסיטה אינו מצוי בידי משרד האוצר, אלא נתון להתדיינות בין הצדדים. 

ליקוי

3.	כשל בהסדרת מצאי ה"שדות הקליניים" בבתי החולים: בעשור שבין השנים תשס"ו (2006-2005) לתשע"ו (2016-2015), עלה בעקביות מספר הסטודנטים לרפואה (למעט תשע"ה). למשרד הבריאות ולמל"ג-ות"ת אין תמונת מצב מלאה בנוגע למספר השדות הקליניים הקיימים ולפיזורם בין כלל בתי החולים. היעדר תמונת מצב מהימנה במשרד על הסטטוס של השדות הקליניים מעמיד מחסום של ממש לפני מתכנני המערך של לימודי הרפואה בארץ. היעדר המידע בשאלות כמו - האם מספר השדות הקליניים נותן מענה לצרכים הקיימים, מהו הצפי לצרכים העתידיים וכיצד יש להיערך לקראתם - אינו מאפשר לתכנן בצורה מושכלת את מספר הסטודנטים שיוכשרו בפקולטות לרפואה. למל"ג-ות"ת ולמשרד גם אין תכניות עבודה שכוללות היערכות עתידית לגידול במספרם של לומדי רפואה. זהו מחדל של משרד הבריאות ומל"ג-ות"ת.
	



מעקב משרד הבריאות
מצב  (סטטוס) : ב- בתהליך תיקון

3.	ראו מעקב לליקוי 1. מתווה מרום הלפרין הוא עבודה מעמיקה שנעשתה כדי לגבש את תכנית העבודה להיערכות עתידית. המשרד פועל ליישום ההמלצות כמו גם לגיבוש תכנית עבודה רחבה יותר למענה להגדלת מספר הסטודנטים לרפואה.

ליקוי

4.	מעומס הסטודנטים בשדות הקליניים בהם יש הכשרה קלינית עולה כי קיימת מצוקה של שדות קליניים; נמצא שבמחלקות רבות עולה מספר הסטודנטים המקבלים את הכשרתם הקלינית בסבבים על המספר המומלץ - שמונה סטודנטים לקבוצה - ולעתים אף מגיע ל-12 סטודנטים ויותר. מצוקה זו היא חסם להכשרה קלינית מספקת של סטודנטים; כדי להתגבר עליה הפקולטה והמחלקה מגדילות לפעמים את מספר הסטודנטים בקבוצת הלימוד בשדה הקליני, והעומס הגדול מדי אינו מאפשר לימוד אפקטיבי. המצוקה אף גורמת תחרות לא ראויה בין הפקולטות לרפואה על שדות קליניים בבתי חולים; כגון טענות על הפעלת לחצים על הפקולטות לרפואה מצד בית חולים, שמבקש לאפשר לקיים בו הוראה קלינית, אף שלדעת פורום הדיקאנים לא ברור אם הוא מתאים לכך.

ליקוי

5. 	השילוב בין מצוקה במקומות להכשרה קלינית, לתחרות בעיתית ויצירת הסכמים כובלים והיעדר הסדרה רגולטורית פותח פתח ל"שוק פרוע" - הפעלת לחצים, קביעת התניות, העלאת דרישות והצעת תשלומים שאינם מאוזנים ובלבד שניתן יהיה להבטיח את ההכשרה הקלינית. קיימים פתרונות פשוטים יחסית להוספת שדות קליניים בבתי החולים שלא נבחנו, ואולם היעדרה של ראייה מערכתית מקיפה אינה מאפשרת להוסיף שדות אלו. וקיים עומס רב בשדות הקיימים עקב כשל באסדרה וניהול לקוי. 

מעקב משרד הבריאות
מצב  (סטטוס) : ב- בתהליך תיקון

4-5.	ראו מעקב לליקוי 1.

ליקוי

6. 	אי-הסדרה של תהליך ההכרה במחלקות לצורך הכשרה קלינית: למל"ג, לפקולטות לרפואה ואף למשרד הבריאות אין הליך של הסדרה שיטתית כלשהי שלפיו יוכרו מחלקות כבעלות סמכות להכשרה קלינית. אף שמצופה כי מל"ג בשיתוף משרד הבריאות, מתוקף אחריותם כמאסדרים של מערכת ההוראה והבריאות, יגדירו אמות מידה לצורך זה - הם לא עשו זאת, ואף אינם דורשים לאשר הסמכה של מחלקה להפעלת שדה קליני. תהליך זה יכול לתרום גם להגדלת מספר השדות הקליניים בהם מכשירים סטודנטים.

מעקב המועצה להשכלה גבוהה
מצב  (סטטוס) : ב – בתהליך תיקון

6. 	בהמשך להמלצות שעלו בדו"ח הלפרין-מרום החליטה ות"ת ביום 27.11.2019 במסגרת הדיון על ההיבטים התקציביים של תוכנית הלימודים ברפואה באוניברסיטת אריאל, כי לא יתקיים סינוף של בי"ח אחד ליותר מפקולטה אחת (סינוף כפול).
נושא הסדרת השדות הקליניים נתון לשיקול דעתן של האוניברסיטאות להן הסמכה לתכניות לימוד ברפואה וזאת במסגרת עצמאותן האקדמית תוך שהן מבטיחות רמה אקדמית נאותה ועמידה בדרישות משרד הבריאות. הסדרה זו נעשית על ידן, באמצעות הר"י (ההסתדרות הרפואית) אשר בוחנת את התאמת המחלקות ללימודי רפואה.

מעקב משרד הבריאות
מצב  (סטטוס) : ב – בתהליך תיקון

6.	ראו מעקב לליקוי 1. המשרד נמצא היום בדיונים עם המל"ג ובתי החולים בנושאים אלו.

ליקוי

7. 	הצורך בצמצום מספר הסטודנטים מחו"ל הלומדים בתכניות ללימודי רפואה בארץ בשל המצוקה בשדות קליניים: בשנת תשע"ו (2016-2015) למדו בארץ 537 סטודנטים מחו"ל, שהם (כ-12%) מ-4,376 הסטודנטים בכל הפקולטות לרפואה בארץ. כחלק מהכשרתם גם הם חייבים בהכשרה קלינית במסגרת השדות הקליניים. שכר הלימוד של סטודנטים אלו הוא מקור הכנסה למוסדות. המל"ג ומשרד הבריאות לא בדקו את השפעת הצורך לספק שדות קליניים גם לסטודנטים זרים, נוסף על העומס של הסטודנטים הישראלים הקיים ב"שדות הקליניים". ועדת אנדורן המליצה לצמצם בהדרגה את מספרם ולקבוע להם מכסה מרבית. ואולם, בפועל, אף שחלפו חמש שנים מאז אימצה ות"ת את ההמלצות - הן טרם יושמו. יתר על כן, לא זו בלבד שמספר הסטודנטים מחו"ל לא הצטמצם - הוא אף עלה בשנת תשע"ו (2015-2016). מל"ג-ות"ת לא אכפה על האוניברסיטאות ליישם את ההמלצות ולא עקבה אחר יישומן ובכך הפכה את החלטתה לאות מתה, וגם משרד הבריאות גילה אוזלת יד כשלא מילא את חלקו באחריות זו. בכך לא מילאה מל"ג, הגוף האמון על קידום ההשכלה הגבוהה בישראל, את תפקידה כראוי. משרד מבקר המדינה מעיר למל"ג, ות"ת ולמשרד הבריאות על התנהלותם בכל הקשור ליישום המלצות ועדת אנדורן. מצוקה קשה בהכשרת רופאים בבית הספר לרפואה של האוניברסיטה העברית:  תמונת המצב העולה מהאופן שבו מתנהלים השדות הקליניים של בית הספר לרפואה באוניברסיטה העברית מדאיגה ביותר. לגידול שחל בשנים האחרונות במספר הסטודנטים בבית הספר לרפואה של האוניברסיטה העברית  לא ניתן מענה בהכשרה הקלינית ובשדות הקליניים. כך למשל, בשנת תשע"ז הוכשרו קלינית 15 סטודנטים בממוצע בכל אחת מארבע מחלקות הילדים בבתי החולים שבהסכם עמה, ובמחלקה הנוירולוגית באחד מבתי החולים לא פחות מ-27 סטודנטים.
	על משרד הבריאות ומל"ג לבחון הגדלה משמעותית של מקומות לישראלים בפקולטות לרפואה בישראל. בחינה זאת יש לעשות באיזון הראוי בין מכלול ההיבטים ובהם - איכות לימודי הרפואה של אלו שלמדו בחו"ל ונקלטים בשובם במערכת הבריאות בארץ.

מעקב המועצה להשכלה גבוהה
מצב  (סטטוס) : ב- בתהליך תיקון

7.	בישיבתה ביום 18.7.18 דנה ות"ת בבקשת אוניברסיטת אריאל לפתוח תכנית לימודים ברפואה. במסגרת דיון זה, דנה ות"ת מחדש בנושא צמצום מספר הסטודנטים הזרים לרפואה בהמשך לדו"ח ועדת אנדורן והשאירה על כנן את התכניות הבינלאומיות הקיימות במתכונתן ובהיקפן עד 130 סטודנטים לשנתון (לתקופת התכנית הרב שנתית הנוכחית תשע"ז-תשפ"ב) בכפוף לשמירה על מספרי הסטודנטים הישראלים הקיימים וזאת לאור הנימוקים שלהלן: 
	א. נוכח יעדי התכנית הרב שנתית לקידום הבינלאומיות המתמקדת בהגעת סטודנטים בינלאומיים לישראל, יש לאפשר המשך קיומן של תכניות בינלאומיות.
	ב. חשיבות התכניות הבינלאומיות ברפואה בקידום תהליך ההכרה הבינלאומית בבתי הספר הישראלים לרפואה.
	ג. חשיבותן של התכניות הבינלאומיות בבתי הספר לרפואה ליצירת תשתית וקשרים עבור הבוגרים הישראלים מחוץ לישראל.
	ד. היותן של התכניות הבינלאומיות משאב כספי חשוב עבור המוסדות.
הנושא יעלה לדיון בתחילת 2020.

מעקב משרד הבריאות
מצב  (סטטוס) : ב- בתהליך תיקון

7. 	ראו מעקב לליקוי 1. צמצום תכניות חו"ל היא צעד דרסטי מכמה סיבות: ראשית, העלות הגבוהה שלו פר תלמיד: במתווה מרום הלפרין נעשה חישוב שמניח פשרה מאוד משמעותית של האוניברסיטאות, וגם אז, העלות היא מעל 2 מיליון ש"ח למושב סטודנט יחיד. העלויות הללו מורכבות במיוחד נוכח הגירעון התקציבי הממשלתי השנה, ובשנים הקרובות. בנוסף, לביטול תכניות חו"ל תהיה משמעות מזיקה הן מבחינת ההד הבינלאומי של מערכת הבריאות הישראלית, והן ביכולתנו לגייס עולים חדשים שפונים למסלולים אלו, אך הופכים לרופאים בישראל, ולא במדינות אחרות. למרות העלויות הללו, המשרד בהחלט בוחן את ההמלצה הזו, גם בהשוואה לעלות ותועלת של מכלול ההמלצות הקיימות. לאחר סיום הסקירה הרחבה, המשרד יבחן, יחד עם המל"ג, משרד האוצר והמועצה הלאומית, את הצעדים הרצויים בתחום.

ליקוי

8.	ישראלים בוגרי פקולטות לרפואה בחו"ל שנקלטים בארץ - ריבוי של בוגרי מוסדות בחו"ל בין מקבלי הרישיונות: השיעור הגבוה של רופאים ישראלים שלמדו בחו"ל וקיבלו רישיון לעסוק ברפואה בישראל (להלן - רישיון לעסוק ברפואה) מצביע על כך שמדינת ישראל נסמכת במידה רבה על בוגרי לימודי רפואה שאין לה השפעה כלשהי על התכניות להכשרתם. בכך המדינה מוותרת על יכולתה להכשיר את עתודת הרופאים הטובים ביותר שהיא זקוקה לה, ואינה מאפשרת להם ללמוד בארץ במסגרת לימודית, שהיא קבעה את מתכונתה, תכניה והצוות האקדמי שלה.

מעקב משרד הבריאות
מצב  (סטטוס) : ב- בתהליך תיקון

8.	ראו מעקב לליקוי 1 בעניין הגדלת מספר הסטודנטים בארץ. במקביל, נעשו בשנתיים האחרונות צעדים דרסטיים במשרד להבטחת איכות הסטודנטים בוגרי חו"ל. בנושא זה ניתן לבחון את הפרסומים של האגף לרישוי מקצועות רפואיים במשרד הבריאות.

ליקוי

9.	ישראלים בוגרי פקולטות לרפואה בחו"ל שנקלטים בארץ - קורסי הכנה לבחינת הרישוי: קורס ההכנה נועד להכין עולים חדשים ותושבים חוזרים לקראת בחינת הרישוי של משרד הבריאות שעליהם לעמוד בה כדי לקבל רישיון לעסוק ברפואה . בסיום הקורס הם זכאים לבונוס בציון במבחן הרישוי. משרד הבריאות לא קבע הנחיות והוראות לבקרה על אופן הפעלתם של קורסי ההכנה ולפיכך לא ניתן להבטיח את רמתם האקדמית. כמו כן, הבונוס הנדיב המוענק רק למסיימי הקורסים, מאפשר קבלת רישיון לעסוק ברפואה גם כשקיים חשש כבד לכשירות המסיימים. רבים מאלו שלמדו בארמניה ומולדובה עברו את מבחני הרישוי בזכות הבונוס. מאז נקבעה מתכונת הבונוס, לפני למעלה מ- 25 שנה, לא בחנה ועדת הבחינה את תוצאותיה של הטבה זו, ובעיקר לא בדקה כמה נבחנים עברו בהצלחה את מבחן הרישוי רק בזכותו. גם משרד הבריאות לא עשה זאת. על האגף לרישוי שבמשרד לבחון מחדש את הליך אישור התארים של בוגרים מחו"ל. נוכח החשיבות הקריטית של מתן הבונוס לציון של מבחן הרישוי שביכולתו להכריע אם הרופא יקבל רישיון לעסוק במקצוע שבו הופקדו בידיו חיי אדם, על המשרד לבחון את מנגנון מתן הבונוסים.

מעקב משרד הבריאות
מצב  (סטטוס) : א – תוקן

9.	קורס ההכנה החל לפעול השנה (2019) במתכונתו החדשה תוך התייחסות לדו"ח מבקר המדינה. הקורס הינו באחריות הדיקאנים וינוהל ע"י דיקאן הפקולטה לרפואה באוניברסיטת ת"א. נקבע סילבוס אחיד לכלל הקורסים המתקיימים בבתי הספר. תכנית הלימוד בבתי הספר הינה על פי הסילבוס ומפת הבחינה. נערכה בחינת כניסה לסינון ומיון הנרשמים. בחינת המגן בסיום הקורס אחידה ומתקיימת באוניברסיטת תל אביב. הבחינה תהווה את הציון הסופי של הקורס שבגינו יזוכה הלומד בציון בונוס פרוגרסיבי  10% החל מציון מוחלט של 65 נקודות. ציון הבונוס מותנה בציון 53 ומעלה בבחינת הרישוי הממשלתית.  לגבי הליך אישור התארים של בוגרי חו"ל, האגף לרישוי מקצועות רפואיים גיבש ופרסם באתר משרד הבריאות קריטריונים להכרה במוסדות לימוד רפואה בחו"ל. 




ליקוי

10.	ישראלים בוגרי פקולטות לרפואה בחו"ל שנקלטים בארץ - אי-ידיעת השפה העברית: אגף הרישוי במשרד נותן את הרישיונות לעסוק ברפואה בלי שבדק אם מבקש שלא למד בארץ, אכן המציא אישור שיוכיח שיש לו ידע בסיסי בעברית. כתוצאה מכך ישנם רופאים שאינם שולטים כראוי בשפה העברית.


מעקב משרד הבריאות
מצב  (סטטוס) : ב – בתהליך תיקון

10.	בשלב זה המשרד תמך בתיקון בנושא בפנקס הסטאז'. פתיחת ההרשמה לקורס "טרמינולוגיה רפואית" המיועד לבוגרי רפואה בחו"ל מקרב האוכלוסייה הערבית בישראל בשיתוף משרד החינוך ומשרד העבודה והרווחה. קיום קורסי הכנה ובחינת מגן בשפה העברית בלבד. התניית ידע בשפה העברית לפני ביצוע סטאז' במערכת ה"עוסקים" (בתהליך) .

ליקוי

11.	ליקויים בשנת הסטז' בסיום לימודי הרפואה - חוסר היערכות לעליה במספר הסטז'רים: משרד הבריאות לא נקט שום צעד ממשי כדי לתת מענה לגידול הניכר במספר הסטז'רים ובמספר המתמחים שאמור לבוא בעקבותיו מבחינת תשתיות וכוח אדם שיידרשו לשם כך. זוהי אוזלת יד של משרד הבריאות העלולה להביא לידי כך ששנת הסטז' תהיה בלתי אפקטיבית. על משרד הבריאות בשיתוף פורום הדיקאנים ומל"ג לבצע עבודת מטה סדורה לבדיקת מספר הסטז'רים שכל אחד מבתי החולים יכול לקלוט בהתאם להיקף הצוות, המיטות ומספר החולים, כדי שלא תיפגע העבודה השוטפת של המחלקות ואיכות הלימוד של הסטז'ר. בהתאם למסקנות של עבודת המטה, עליהם לבחון ולהציע פעולות נוספות כדי לאפשר לבוגרי הרפואה שמספרם עולה מדי שנה לבצע סטז'.

מעקב משרד הבריאות
מצב  (סטטוס) : ב- בתהליך תיקון

11.	נבחן על ידי צוות לבחינת הצעדים הנדרשים, להתאמת מערך התמחויות הרופאים בישראל, בראשות פרופ' רוני גמזו מנהל איכילוב, נושא של ביצוע התמחויות בקהילה ומכאן גם אפשרות לפתיחת שדות נוספים בקהילה. עדיין לא פורסמו מסקנות ועדת גמזו. 

ליקוי

12.	ליקויים בשנת הסטז' בסיום לימודי הרפואה - אוזלת ידם של משרד הבריאות, המל"ג ופורום הדיקאנים בהסדרת ההפעלה של תקופת הסטז' – המשרד, הפקולטות לרפואה ופורום הדיקאנים לא קבעו כללים בסיסיים להפעלת שנת הסטז' כמו: מטרות בסיסיות, חובות ההתלמדות, אמות מידה לעמידה בהצלחה בלימודי הסטז' ולהערכת הסטז'ר. הגורמים האחראים להפעלת שנת הסטז' - משרד הבריאות והמל"ג וכן פורום הדיקאנים שהוא בעל עניין מהמעלה הראשונה בהבטחת יעילותו - כולם יחד וכל אחד מהם לחוד, הותירו לתכתיבי השטח בבתי החולים - יהיו אשר יהיו - לקבוע את אופייה של שנת הסטז'.
	על משרד הבריאות ופורום הדיקאנים לבצע את התיקונים הנדרשים בהפעלת שנת הסטז' על בסיס עבודת מטה סדורה לבדיקת מספר הסטז'רים שכל אחד מבתי החולים יכול לקלוט. בין היתר, על המשרד להגדיר את מטרת הסטז', להציב מטרות ויעדים ולקבוע אמות מידה כמותיות ואיכותניות להערכת הסטז'ר.

מעקב משרד הבריאות
מצב  (סטטוס) : א- תוקן

12.	ועדת הסטאז' פרסמה במפגש את ההערכה החדשה לסטאז'רים:  
	שאלון הערכת הסטאז'ר מפורט.	
	על הסטאז'ר יהיה להחתים במועד סיום כל סבב את מנהל המחלקה בה למד. 
     	 "שאלון הערכת הסטאז'ר"- שאלון לכל מחלקה. 
     	 האחראי על הסטאז' בבית החולים יחתום אף הוא על "שאלון הערכת הסטאז'ר"   לאחר שווידא כי הסטאז'ר קיבל ציון עובר.
	עותקים מלאים של כל שאלוני הערכת הסטאז'ר ישמרו:
	א. בבית-  החולים בו ביצע הסטאז'ר את שנת הסטאז', זאת באחריות האחראי על הסטאז' בבית-החולים.
	ב. בוגרי בתי-הספר לרפואה בארץ, גם במזכירות הסטודנטים, בפקולטה בה השלימו את לימודי הרפואה.
		
ליקוי

13.	משרד הבריאות לא דורש ממנהלי המחלקות שבהן עובר הסטז'ר להעריכו במפורט ואין מדדים שעליו לעמוד בהם. בכך נפגמת התועלת המופקת מהסטז', ונוצר פתח שמנהל מחלקה יאשר עמידה של סטז'רים בדרישות של סטז' גם אם אינם כשירים דיים. על משרד הבריאות ופורום הדיקאנים לחייב את המעריכים לפרט את הערכתם וזאת לאחר שיקבעו קריטריונים קבועים ואחידים לפי מדדים שניתן לנטרם. קריטריונים יתרמו גם לוודאות של הסטז'ר שידע בדיוק באיזה תחומים מעריכים אותו.

מעקב משרד הבריאות
מצב  (סטטוס) : א- תוקן

13.	ראה מעקב לליקוי 12.

ליקוי

14.	כשל בתכנון מקומות להתמחות לקראת תואר מומחה ברפואה - למשרד הבריאות אין מידע מרוכז על מספר מקומות ההתמחות שיש בכל מחלקה ובכל בית חולים. הוא אינו יודע כמה מהם מאוישים, כמה פנויים ומהו לוח הזמנים להתפנות של המקומות התפוסים. כמו כן אין לו תכנית רב-שנתית שתקבע את הצרכים העתידיים בכל תחום התמחות, וכמה מקומות הוא מתעתד להוסיף בכל תחום ובכל בית חולים. כל זה משקף ניהול לא מושכל של מערך כוח האדם הרפואי במדינה וכשל של המשרד בתכנון האסטרטגי שלו.
	על משרד הבריאות לפעול במרץ כדי להשלים את החסר ולקבוע את המתכונת לקבלת מידע מבתי החולים, בנוגע למקומות התמחות קיימים ומתפנים בשנים הקרובות ולפרסמם כמידע למתמחים. עליו לגבש תכנית שתתבסס על נתונים שיאסוף, בנוגע למחסור הקיים והצפוי במומחים שיצוין בהם באילו תחומים ובאילו מוסדות. כמו כן, עליו לפעול בשיתוף נציבות שירות המדינה ומשרד האוצר לפתיחת תקנים נוספים ככל שיידרשו. עליו ללוות את התכנית בלוח זמנים מדורג, לקבוע את תקציבה ואת המקורות למימונה; על המשרד לשפר גם את מידת השקיפות בעניין מקומות ההתמחות: התחומים הנדרשים להתמחות, מתי ואיפה מתפנים מקומות להתמחות, ותחומים שבהם יש תור להתמחות, ולפרסם באתר האינטרנט את מלוא המידע על כך, כדי שהמידע המרבי יונגש לסטודנט לצורך קבלת החלטות בנוגע לתחום עיסוקו המקצועי בעתיד.

מעקב משרד הבריאות
מצב  (סטטוס) : ב- בתהליך תיקון

14.	משרד הבריאות מציין את תגובתו ב"הערות 68ג'" כרלוונטית גם במעקב זה. המשרד מציין כי הוא פועל כעת להמשך המענקים שהופסקו ע"י האוצר. 

מעקב משרד האוצר – אגף תקציבים
מצב  (סטטוס) : ב- בתהליך תיקון

14.	בשנים האחרונות ניתנו תוספות תקנים משמעותיות לבתי החולים (תכנית להוספת 1200 מיטות, פתיחת אסותא אשדוד, הוספת תקני מתמחים במימון קופות החולים, ועוד). ביצוע חלק משנות ההתמחות בקהילה צפוי להיות גורם מפתח אשר יאפשר לפתיחת מקומות התמחות נוספים. זאת ועוד, מנגנוני התמחות בקהילה הינם צעד אשר כל הצדדים יכולים להרוויח ממנו- קופות החולים יכולות ליהנות מכח אדם מקצועי ובמחיר זול, יחסית, ובתי החולים יכולים לקבל מימון מקופת החולים לחלק מתקופת ההתמחות.

ליקוי

15.	כשל בתכנון מקומות להתמחות לקראת תואר מומחה ברפואה - משרד הבריאות מודע למצוקת מקומות ההתמחות העלולה להחריף עם הגידול במספרם של הסטז'רים והסטודנטים לרפואה. ואולם, מלבד ההכרה בכך והצהרה על דאגה ועל כוונות, משרד הבריאות לא נקט פעולות כלשהן למניעת המצוקה כפי שעלתה בביקורת או לפחות לצמצומה.

עדכון משרד הבריאות
מצב  (סטטוס) : ב- בתהליך תיקון

15.	ראה מעקב לליקוי 14

ליקוי

16.	התמחות לא מספקת במסגרת הקהילה -  התמחות מועטה של רופאים בקהילה - רק מיעוט מקרב אלפי הרופאים המתמחים עובר הכשרה בקהילה. על אף המגמה הקיימת והצפויה להתרחב, של מצוקת כוח אדם ברפואת הקהילה (כגון רפואת ילדים ומשפחה), ועל אף הפניות של בכירי מערכת הבריאות למשרד בעניין הגדלת מספר המתמחים בקהילה, לא דן בכך המשרד ולא עסק בדבר. רק במועד סיום הביקורת  הקים משרד הבריאות צוות ייעודי שימליץ על דרכים לעדכון מערך ההתמחויות כך שיינתן משקל רב יותר להכשרת מתמחים בקהילה. בנוסף, כפתרון חלקי וכצעד בכיוון הנכון משרד הבריאות גם גיבש מבחני תמיכה, שמטרתם לעודד את קופות החולים להגדיל את תקני ההתמחות ברפואת הקהילה ואולם שר הבריאות עדיין לא אישר אותם. על משרדי הבריאות והאוצר בשיתוף המועצה המדעית בהסתדרות הרפואית לישראל (להלן -הר"י) וקופות החולים לגבש תכנית סדורה בעניין הגדלת מספר המתמחים בקהילה.

מעקב משרד הבריאות
מצב  (סטטוס) : ב – בתהליך תיקון

16.	מדובר במסקנות ועדת גמזו שטרם פורסמו. יחד עם זאת ישנו מהלך של הקצאת תקני מתמחים דרך הקהילה, דבר שאמור לחזק את הקהילה. 

ליקוי

17.	איכות לימודי הרפואה - אי-יישום המלצות לשינויים מערכתיים: מל"ג גילתה אוזלת יד כשהתעלמה מההמלצות של ועדה בינלאומית מקצועית שהקימה בשנת 2014 שנועדה לייעל ולשפר את מערך ההכשרה הרפואית. מדובר בהמלצות הנוגעות לסוגיות מרכזיות ברמה המערכתית והלאומית, שהיה ראוי שיקבלו תשומת לב ייחודית ויובילו לקביעת מדיניות מתאימה ולתכנית עבודה שתיגזר ממנה. על מל"ג בשיתוף פורום הדיקאנים לבחון את מתכונת לימודי הרפואה הנהוגה כיום ואת התאמתה לעשור הקרוב, לעולם ההוראה בכלל ולהוראת הרפואה בפרט.

מעקב המועצה להשכלה גבוהה
מצב  (סטטוס) : ב- בתהליך תיקון 

17.  	לאור ההמלצות והממצאים שהועלו בדו"ח הוועדה הבינלאומית להערכת איכות לימודי הרפואה (2014), נכנסה המל"ג באמצעות האגף להערכת איכות, לתהליך משמעותי ומקיף אל מול ארגון הרפואה הבינלאומי (WFME). מטרת הליך זה הינו בין השאר קבלת אישור אשר יאפשר המשך לימודים, עבודה, שת"פ מחקריים וכו' לבוגרים של בתי הספר לרפואה מישראל, בארה"ב.
במסגרת זו, מובילה המל"ג תהליך משמעותי של ניסוח סטנדרטים ללימודי רפואה בשיתוף ובהסכמת כל בתי הספר לרפואה בישראל ובהתאמה לתהליכים ולסטנדרט בינלאומי בתחום. תהליך זה הינו ראשון מסוגו בתחום לימודי הרפואה בישראל ומהווה בסיס משמעותי לשיפור ולמיקוד מערך ההכשרה הרפואית.
כמו כן, תהליך קבלת האישור הבינלאומי כאמור, כולל בתוכו בחינה והערכת איכות ממוקדת של כל התכניות לחינוך רפואי בארץ, בהמשך להערכות קודמות של התחום. 
המל"ג החלה בפועל בתהליך הנ"ל במהלך שנת 2018, כשהוא מלווה על ידי ועדה ייעודית מקצועית שהוקמה לשם כך וכוללת את בכירי תחום החינוך הרפואי בישראל.


























מערך האשפוז בבתי החולים הממשלתיים לבריאות הנפש


הגופים המבוקרים: משרד הבריאות, המרכז הממשלתי לבריאות הנפש על שם יהודה אברבנאל (להלן - אברבנאל); המרכז הממשלתי לבריאות הנפש שער מנשה (להלן - שער מנשה). 

ליקוי

1.	ליקויים בהתנהלות הוועדות הפסיכיאטריות המחוזיות לאשפוז כפוי: בישראל מתקיימים מדי שנה כ-13,000-12,000 דיונים במטופלים מאושפזים במסגרת כ-1,100 ועדות פסיכיאטריות. 1. מחסור בחברי ועדות: למרות המחסור הקיים בחברי ועדה נמצא כי משרד הבריאות ומשרד המשפטים לא השלימו את היוזמה החקיקתית לתיקון מוצע לחוק הטיפול, כך שהרכב ועדה פסיכיאטרית לא יהיה חייב לכלול פסיכיאטר משירות המדינה. לפיכך לא נפתרה המצוקה הקיימת במינוי פסיכיאטרים כחברי ועדות. הדבר מקשה את כינוסן במועדים המחויבים בחוק ודורש את הסעת המטופלים לוועדות בבתי חולים אחרים; 2. מינוי יושב ראש ועדה: משרד הבריאות ומשרד המשפטים לא מינו, כנדרש בחוק הטיפול, יושב ראש תורן בכל מחוז שתפקידו לקבוע את הרכב הוועדות. בפועל קובעים את ההרכב הפסיכיאטרים המחוזיים או מי מטעמם, ומנגד חברי הוועדה דנים בערעור המוגש על החלטות אותו פסיכיאטר מחוזי; בכך נוצר ניגוד עניינים מובנה בעבודת הוועדות שעלול לפגוע לכאורה בשיקול דעתן המקצועי והעצמאי; 3. הכשרת חברי הוועדות: למשרד הבריאות אין תכנית הכשרה בסיסית לחברי הוועדות לרבות מזכירות הוועדות, לא בתחום הפסיכיאטריה ולא בתחום המשפט. המשרד גם אינו מקיים הכשרות ריענון ועדכונים, מעת לעת, לחברי הוועדות; 4. תיעוד ראוי של מהלך הדיונים: החלטות ודיונים רבים אינם מוקלדים ואינם מתועדים באופן מלא וברור; 5. קשיים אסדרתיים-חוקתיים באשפוז קטינים: משרדי הבריאות, הרווחה והמשפטים החלו כבר בשנת 2009 לדון בקשיים העולים במימוש הוראות חוק הטיפול בחולי נפש וחוק הנוער בנוגע לאשפוז ילדים ונוער, אולם עד ינואר 2018 לא הסתיימו הדיונים ולא קודמה הצעת חוק בנושא שתיתן מענה לקשיים שהועלו. מציאות זו מקשה על מתן הוראות אשפוז לקטינים והארכתן על ידי הוועדות הפסיכיאטריות. על משרד הבריאות ועל משרד המשפטים לקדם את התיקון המוצע לחוק ומתעכב כחמש שנים, ולפיו גם פסיכיאטר שהיה עובד מדינה ופרש לגמלאות או שופט בדימוס יוכלו להשתתף בהרכב הוועדות הפסיכיאטריות ולא רק פסיכיאטר עובד מדינה. בד בבד, ועד שתתקבל הצעת התיקון לחוק, על משרד הבריאות למצוא מענה למינוי חברים נוספים לוועדות; עליו להסדיר באישור משרד המשפטים את זהות יושב הראש התורן של הוועדות, כך שיהיה זה גורם בלתי תלוי שיכול לפעול עצמאית. על משרד הבריאות ועל משרד המשפטים להשלים את הפעולות הנדרשות למינוי יושבי ראש ופסיכיאטרים לוועדות מיוחדות כדי לאפשר את כינוסן בתדירות ובמועדים הנדרשים. על משרד הבריאות להשלים את קביעת התקן הנדרש לכל אנשי המקצוע המפעילים את הוועדות, לרבות מזכירותיהן; להכשיר את יושבי ראש הוועדות, הפסיכיאטרים והמזכירות כנדרש כדי להבטיח את תקינות הדיון ואת שמירת זכויות החולים. ולוודא כי דיוני הוועדות מתועדים כראוי כדי לאפשר בקרה. עליו גם להנחות את יושבי ראש הוועדות להקפיד על האמור. 

מעקב משרד הבריאות
מצב ( סטטוס) : ב- בתהליך תיקון

1.	בחודש דצמבר שנת 2018, אגף בריאות הנפש קיים יום הכשרה לכלל המעורבים בוועדות הפסיכיאטריות המחוזיות - חברי ויו"ר ועדות, מזכירות, סיוע משפטי, סנגוריה ציבורית , מטפלים וכו'.
	בימים הקרובים מתוכננת פגישה משותפת של האגף לבריאות הנפש והסיוע המשפטי במטרה לתכנן יום עיון/הכשרה משותף לתחילת שנת 2020 .
	בנוסף, מופצים לחברי ויו"ר הוועדות, פסקי דין של בתי המשפט אשר עניינם החלטות המציגות חידושים בתחום האשפוז הכפוי והסמכויות של הוועדות הפסיכיאטריות המחוזיות.
	המשרד ממשיך את ההתקשרות וקניית שירות חיצוני של קלדניות מקצועיות אשר מתעדות את מהלך הדיון בוועדות בצורה מוקלדת ומפורטת הצפי הוא כי במהלך שנת 2020 השירות יתקיים בכל הוועדות.
	הדיונים מול משרד המשפטים לגבי נוסח תיקון חקיקה המקובל והמאושר על ידם,  נמשך עד לסוף חודש מרץ 2019. משהסתיימו דיונים אלה, החלה הלשכה המשפטית לבחון את המודל שמשרד המשפטים סמך ידו עליו ולנסות לגבשו כדי נוסח הצעת חוק חדשה לצורך הפצת תזכיר.
	תוך כדי כך  התחדדה ההבנה שהמודל המוצע והמאושר על ידי משרד המשפטים לא ייתן מענה לקושי שנוצר ויחליף קושי אחד (איוש חבר הוועדה שהינו פסיכיאטר עובד מדינה) בקושי אחר (מציאת משפטנים עובדי מדינה שכשירים ומוכנים להתמנות לוועדה ושאינם בכל ניגוד עניינים) שלא לומר תוצאה ישירה של התיקון יהיה אובדן כל גוף הידע והמיומנות שנצטברה עד היום בידי יושבי הראש הקיימים שרובם המוחלט אינם עובדי מדינה ולכן לא יוכלו להמשיך ולשבת בוועדות.
	בין לבין ובשל תעדוף משימות וכן לאור המצב בו ממילא לא הייתה כנסת מתפקדת, הטיפול בקידום התיקון, לרבות החזרת הנושא לדיון נוסף במשרד המשפטים לאור ההבנה שהמודל שהוצע אין בו משום פתרון לקושי שהתעורר, נדחה.
	בימים אלה וככל שעומס המשימות על הלשכה המשפטית יאפשר זאת בכוונת הלשכה המשפטית לפתוח מחדש הדיון מול משרד המשפטים תוך הצגת מודל חלופי לזה שאושר (ולמודל המקורי שנפסל)."

מעקב משרד המשפטים
מצב ( סטטוס) : ב- בתהליך תיקון

1.	מחסור בחברי ועדות: עם כניסתו של יועץ משפטי חדש למשרד הבריאות, חודשה העבודה על גיבוש הסכמות בנוגע להרכב הועדות הפסיכיאטריות. מסתמן כיוון מוסכם לפתרון , המקובל על מחלקת ייעוץ וחקיקה ומשרד הבריאות. כיוון שיש בו השלכות גם עם נציגים קיימים בוועדות, הנושא מצוי כעת בליבון מול יחידות נוספות במשרד המשפטים [הסיוע המשפטי, הפרקליטות והסנגוריה ציבורית]. 	טרם הופץ תזכיר. תשומת הלב האחריות על הפצת התזכיר בידי משרד הבריאות. 
	מינוי יושב ראש ועדה: מבחינת אחריות משרד המשפטים הליקוי תוקן, שכן, שרת המשפטים ערכה רשימה של יושבי ראש של הוועדות, ומשכך על משרד הבריאות להקצות יושבי ראש תורנים.
	קשיים אסדרתיים-חוקתיים באשפוז קטינים: דיוני הוועדה החלו וקבועים מספר מועדים נוספים.
	
ליקוי 

2.	צפיפות במחלקות הפסיכיאטריות ומחסור במחלקות ייעודיות: בכמה בתי חולים הגיעה התפוסה בחודשים מסוימים לשיעורים גבוהים במיוחד, למשל באברבנאל, במחלקה בת 34 מיטות, הגיעה התפוסה באופן קבוע ומתמשך לממוצע של 60 מטופלים ביום ו-40 בלילה. צפיפות היתר גורמת להתגברות תופעות האלימות ולמצבים שבהם למטופלים אין מיטה משלהם במחלקה, ולפיכך בלילה הם נאלצים "לנדוד" למחלקות אחרות ובמהלך היום אין להם מיטה למנוחה. מצב זה הוא בלתי נסבל, פוגע בסיכויי ההחלמה ואף עלול להחריף את המצב הרפואי, גורם אי-נוחות רבה מאוד למטופל המאושפז ופוגע בכבודו כאדם ובזכויותיו כחולה .






מעקב משרד הבריאות
מצב ( סטטוס) : ב- בתהליך תיקון

2.	תפוסת היתר במחלקות הפעילות במרכזים הרפואיים הממשלתיים נובעת מהמחסור הכרוני הקשה שיש במיטות אשפוז במערך הפסיכיאטרי. חטיבת המרכזים הרפואיים הממשלתיים בנתה תכנית ארוכת טווח שמהותה המרת השימוש במיטות הכרוניות בבתי החולים והפיכתן למיטות אקוטיות. תהליך זה דורש מעט משאבים יחסית כיוון שרוב כוח האדם והמבנים הפיזיים כבר קיימים. יישום התוכנית מותנה בהוצאת המטופלים הכרוניים לפתרונות בקהילה. 
	בטווח הביניים, החטיבה יזמה פרויקט של וויסות המטופלים בין בתי החולים השונים. ברגע שבבית חולים אחד עולה התפוסה, באופן אוטומטי מטופלים בכפייה מועברים למרכזים רפואיים אחרים שאינם בתפוסה מלאה חולים אחרים. מנגנון זה מונע שיאים חריגים בתפוסת המחלקות. הגבול שהוגדר להפעלת הוויסות היא תפוסה של 125%. בפועל המשמעות היא שמחלקה המתוקננת כ 34 מיטות לא תכיל יותר מ-43 מטופלים בכל שלב. ברגע שהתפוסה במחלקה עולה על 43 מטופלים המחלקה ננעלת לקבלות חדשות.    

ליקוי

3.	החסמים הגורמים למצוקת האשפוז בבתי החולים הפסיכיאטריים: אי-קביעת מדיניות באשר לשיוכם ומיקומם של בתי החולים הפסיכיאטריים: משרד הבריאות לא קבע מהי מדיניותו באשר למודל ההפעלה הראוי של בתי החולים הפסיכיאטריים, ועדיין לא הכריע אם יש צורך להצמידם לבתי חולים כלליים או להמשיך בהפרדה הקיימת בין בתי החולים. חוסר ההחלטה בעניין עקרוני זה הוא חסם בולט המונע מציאת פתרון למצוקת האשפוז בבתי החולים הפסיכיאטריים. בכך לא מילא משרד הבריאות את תפקידו, כגוף התורתי שצריך להתוות את המדיניות הלאומית בדבר שירותי הבריאות בכלל ושירותי בריאות הנפש בפרט, המוענקים לציבור. על משרד הבריאות בשיתוף משרד האוצר להכריע לאלתר בדבר עתיד מערך בריאות הנפש, ולקבוע אם יהיה בבתי חולים נפרדים או בבתי החולים הכלליים. 

מעקב משרד הבריאות
מצב ( סטטוס) : ב- בתהליך תיקון

3. 	פרויקט העתקת באר יעקב למתחם אסף הרופא מתקדם כמתוכנן. הוקמו ארבע ועדות היגוי שפועלות בתחומי הכלכלה, משאבי האנוש, רפואה ותשתיות. חלק מהוועדות סיימו את עבודתן והגישו המלצות ואחרות עדיין פועלות. 
לאחרונה נבחר אדריכל לתכנון הפרויקט והחל תהליך בניית הפרוגרמה למבנים.
התוכנית האסטרטגית של החטיבה הוצגה למנכ"ל המשרד וקיבלה את אישורו. לאור התוכנית החטיבה פועלת לתכנון ופתיחת שירותים נוספים.
בשנת 2019 החטיבה למרכזיים רפואיים התקדמה מאוד בלימוד ובתכנון הנושא של איחוד קמפוס "באר יעקב- נס ציונה" עם בית חולים אסף הרופא. לאחר שיסתיים המהלך של האיחוד בין המרכז לבריאות הנפש "באר יעקב- נס ציונה" עם בית החולים אסף הרופא, המשרד ילמד את היתרונות והחסרונות של מהלך זה ויוכל להגיע למסקנות. מדובר בסוגיה מורכבת שגם בעולם יש מעט מאוד מקרי מבחן מהם ניתן ללמוד על איחוד שכזה. מודל ההפעלה המומלץ ביותר עבור מדינת ישראל ייבנה בשנים הקרובות לאחר שיילמדו הלקחים מפיילוט האיחוד. 

ליקוי

4.	החסמים הגורמים למצוקת האשפוז בבתי החולים הפסיכיאטריים: אשפוז פסיכיאטרי שלא לצורך: המשרד אינו מיישם הלכה למעשה את מדיניותו שהיא: אשפוז מטופלים רק בתקופה הפעילה של מחלתם והוצאתם למסגרת מגורים, ליווי ותמיכה לאחר שיצאו מהמשבר האקוטי. נמצא כי במחלקות הפסיכיאטריות מאושפזים במשך זמן רב מטופלים שאינם במצב אקוטי ואינם זקוקים לאשפוז, אלא למסגרות דיור מתאימות אחרות שיענו על צרכיהם הייחודיים. מדובר בכשליש (כ-1,200 מטופלים) מכלל המאושפזים בבתי החולים הפסיכיאטריים, ובהם: בעלי מוגבלות שכלית התפתחותית; קשישים; בעלי נכויות גופניות; מטופלים במצב תפקודי ירוד ופגועי ראש. מטופלים אלה נאלצים לשהות במחלקות האשפוז הממושכות המשמשות עבורם פתרון מגורים עד שיימצא פתרון חלופי מתאים, לעתים למשך תקופות ממושכות ואף שנים רבות. על משרד הבריאות להתוות, יחד עם משרד הרווחה ועם משרד האוצר, מדיניות בין-משרדית באשר לצורך לתת מענה למסגרות שהייה למטופלים שאינם זקוקים לאשפוז פסיכיאטרי, וכך לפַנות מקום למי שזקוק לאשפוז במוסדות אלו. על משרד הבריאות ועל משרד הרווחה ליישם את כוונותיהם, דבר שעד עתה לא התקיים; עליהם לגבש תכניות פעולה סדורות, המגובות בתקציב ובלוחות זמנים מוגדרים, כדי להעניק למטופלים מענה ראוי על צרכיהם, לרבות בכל הנוגע לתכניות משרד הבריאות להקים מסגרות שיקומיות בקהילה; זאת בין שמדובר במענה זמני עד שיוקמו המסגרות החדשות ובין שמדובר בפתרון קבע לאחר הקמתן. על שני המשרדים הללו גם לקדם את מעמד החלטות ועדת ההכרעה הבין-משרדיות כך שהן יחייבו אותם, ליזום במידת הצורך שינויי חקיקה או כתיבת תקנות שיאפשרו את יישום המדיניות ולקדם החלטות פנים-משרדיות בנושא.
	
מעקב משרד הבריאות
מצב ( סטטוס) : ב- בתהליך תיקון

4. 	המשרד עמל על הקמת מסגרות ייעודיות הקרויות "קהילות משקמות" שתוכלנה לתת פתרון קהילתי מיטבי למטופלים הרבים הנ"ל הנמצאים כיום באשפוז, בכך לשפר באופן מהותי את בעיית הצפיפות במחלקות וכתוצאה מכך לשפר את השירות הרפואי הניתן בבתי החולים הפסיכיאטרים. הנושא הוצג לוועדת המכרזים, אולם טרם התקבל אישור לפרסום.

מעקב משרד העבודה, הרווחה והשירותים החברתיים
מצב ( סטטוס) : ב- בתהליך תיקון

4.	קשישים – פורסם מכרז לתפקיד מנהל תחום איכות טיפול, בכדי לסייע בפיתוח מענים לצרכים המיוחדים של אוכלוסיית אזרחים ותיקים עם מאפיינים מיוחדים. כיום, המשרד מאשר באופן חריג קליטה בבתי אבות של אזרחים ותיקים שאינם עונים על הקריטריונים באופן מובהק וזאת על מנת למנוע את המשך אשפוזם שלא לצורך. אנו מבנים מודל להקמת מסגרת ייחודית, לטיפול באזרחים ותיקים ש"נופלים בין הכיסאות", שתוכל לתת מענים מותאמים לצרכיהם המיוחדים. בכוונת המשרד לפנות משרד הבריאות לצורך הקמת מסגרת משותפת שתוכל להכיל את כל המקרים החריגים דבר שימנע אשפוזים במחלקות ובתי חולים פסיכיאטריים שלא לצורך.
	מטופלים פגועי ראש – צוות בין-משרדי עוסק בכתיבת המכרז ונמצא בשלבים מתקדמים. מודל התעריף הסופי שיגובש יהיה כפוף לאישור משרד הבריאות.
	מטופלים הממתינים להכרעת הוועדה הבין-משרדית – מינהל מוגבלויות בוחן כל מקרה לגופו. אנשים שמצבם מאפשר, נקלטים במסגרות המינהל.

ליקוי

5.	החסמים הגורמים למצוקת האשפוז בבתי החולים הפסיכיאטריים: אשפוז חולים בתחלואה כפולה (סמים ואלכוהול ותחלואה נפשית): א) אף שמשרד מבקר המדינה כבר העיר בשנת 2010 כי ברוב בתי החולים הפסיכיאטריים בארץ אין מחלקות המיועדות להתמודדות עם חולים בתחלואה כפולה, לא חל שינוי במצב. הדבר מביא לעתים לעידוד חולים אחרים במחלקה לצרוך סמים ואלכוהול ומגביר את אווירת האלימות במחלקות; עבור נשים ובני נוער אין שום מחלקה ייעודית לתחלואה כפולה בכל הארץ; ב) הטיפול בחולים אלו אינו כולל תכניות גמילה מסודרות, ולכן נכי הנפש משתחררים מבית החולים בלי שנגמלו מהתמכרותם, ופעמים רבות הם חוזרים לאשפוז. 

מעקב משרד הבריאות
מצב ( סטטוס) : ב- בתהליך תיקון

5. 	בנוגע לאלימות וסמים- הוגשה בקשה לתוכניות העבודה ולקרן החילוט של הרשות למלחמה בסמים ואלכוהול ואלימות, תכנית מניעת אלימות וסמים בבית חולים פסיכיאטרי כפר שאול איתנים. מחכים לאישור תקציבי . 
	בסוף דצמבר- תחילת ינואר תתקיים הכשרה לתחלואה כפולה לנוער עבור מטפלים נוער. בנוסף בדצמבר יתקיים סמינר בנושא שימוש בחומרים בדגש על קנביס בקרב מתבגרים וצעירים בהנחיית פרופ יפרח קמינר, מומחה עולמי בתחום. ההכשרה תתקיים בביה"ח אברבאנל. 
	בנוסף, בסוף חודש נובמבר התקיימה הכשרת תחלואה כפולה שהועברה ע"י פרופ' שאולי לב רן וצוותו במרכז הישראלי להתמכרויות בו השתתפו 43 משתתפים כולל מקופות החולים. בינואר יפתח גם קורס מסוג זה בבאר שבע. 
	בשת"פ עם הרשות התקיים מפגש למידה בנושא תחלואה כפולה והנגשה תרבותית עבור יוצאי אתיופיה במרכז הארץ.
	בתוכנית האסטרטגית של החטיבה למרכזים רפואיים ישנה התייחסות ברורה לשירותי התחלואה הכפולה. ככל שהמטופלים הכרוניים ייצאו מהמרכזים הרפואיים  יתפנו אמצעים לפתוח שירותי תחלואה כפולה בכל הארץ. סוגיית הוצאת המטופלים הכרוניים הובהרה בעדכון לליקוי 4.
            
ליקוי

6. 	החסמים הגורמים למצוקת האשפוז בבתי החולים הפסיכיאטריים: אשפוז נכי נפש מאובחנים עם אוטיזם וטיפול לא ראוי בהם: זה שנים שמשרד הבריאות מכיר בצורך להרחיב את המענה לנכי נפש המאובחנים עם אוטיזם המאושפזים בבתי החולים הפסיכיאטריים. כוונותיו להוסיף מיטות, להקים מבנה חדש, ובו עשר מיטות לאשפוז ילדים, לשפץ את הקיים ולהקים הוסטלים ייעודיים למאובחנים עם אוטיזם המאושפזים שלא לצורך, לא צלחו וחלק מהכוונות נותרו בגדר תכנון בלבד. מבקר המדינה מעיר למשרד הבריאות ולמשרד הרווחה כי אין די בכוונות ובתכנון לטווח הארוך; על משרד הבריאות לאתר פתרונות שיקלו מידית את המצוקה הקיימת, הן באמצעות שינוי הגדרת סוג המחלקות מממושכות לפעילות והן באמצעות שיפוץ מהיר של מבנים קיימים והרחבת מספר המיטות שבהם עד לתקן הקיים, לפחות. כמו כן עליו לקדם, בשיתוף משרד הרווחה ומשרד האוצר, תכנית סדורה ומדורגת למתן פתרון מגורים מלא למאובחנים עם אוטיזם, שאינם יכולים להתגורר בבתיהם, אך אין צורך לאשפזם בבתי חולים. על שלושת המשרדים, לפקח שהתכנית עומדת בלוחות הזמנים שנקבעו במסגרתה וכן לסייע באיתור מקורות המימון הנדרשים לשם כך. פתרון לסוגיה זו עשוי להביא גם לפינוי מיטות בבתי החולים הפסיכיאטריים לטובת אלה שאכן זקוקים להם.

מעקב משרד הבריאות
מצב ( סטטוס) : ב- בתהליך תיקון

6. 	המשרד סיים את המטלות הקשורות אליו בהכנה ושיפוץ של ההוסטל ב"איתנים" לפני כשנה. 
	העיכוב לאכלוס ההוסטל נובע מקשיים בסיום המכרז כוח אדם של משרד הרווחה. ברגע שמשרד הרווחה יסיים את התהליך המכרזי- יסייע משרד הבריאות בוועדות ההשמה של הרווחה ויתקצב בהתאם לסיכום עם משרד הרווחה את המחצית מעלות ההפעלה של ההוסטל. בנוסף יספק משרד הבריאות יעוץ לרופא פסיכיאטר של ההוסטל בתדירות של פעם בשבוע.
	הוסטל בבית חולים "אברבנאל"  קיבל אישור בניה של העירית בת ים לאחר שנים של מאבק מול העיריה. ההוסטל נמצא בשלבים של הבניה.
	בנוסף- משרד הבריאות בונה מחלקה לילדים אוטיסטים (בשלבי בנייה מתקדמים) בבית חולים "מעלה הכרמל " ופועל להשגת אישורי בנייה למחלקה לילדים בבית חולים "איתנים".
	משרד הבריאות הגיש סטנדרט אשפוז חדש המתייחס להגדרת המחלקות לאוטיזם כ"מחלקות ייעודיות" הכולל פרוט כוח אדם הנדרש. משרד האוצר טרם אישר את הסטנדרט.

מעקב משרד העבודה והרווחה והשירותים החברתיים
מצב ( סטטוס) : ב- בתהליך תיקון

6.	עדכון לגבי הקמת הוסטל למאובחנים עם אוטיזם: המשרד פרסם מכרז משותף עם משרד הבריאות ונבחר מפעיל. המסגרת צפויה להיפתח בחודשיים הקרובים.

ליקוי

7. 	החסמים הגורמים למצוקת האשפוז בבתי החולים הפסיכיאטריים: אשפוז עצירים במחלקות פסיכיאטריות: בין 2006 ל-2016 עלה מספר צווי הסתכלות מ-1,350 עד לכ-1,800 צווים (33%), 25% מהם הפכו לצווי אשפוז. למרות המתח המובנה הקיים בנוגע לאופן שבו יש לבצע את הבדיקות הפסיכיאטריות של עצירים - בדיקה באשפוז תוך צפייה נמשכת בהתנהגותו הטבעית של הנבדק, דבר שאינו מתקיים כשהעצור הנבדק מלווה בזקיפים ולעתים גם אזוק; משרד הבריאות, שב"ס ומשטרת ישראל לא הסדירו במשך שנים את סוגיית העצירים שנדרשים לבדיקות פסיכיאטריות, וכל בית חולים נוהג על פי שיקול דעתו בעניין בדיקה פסיכיאטרית בליווי זקיפים ובתנאי איזוק.

מעקב משרד הבריאות 
מצב ( סטטוס) : ב- בתהליך תיקון

7. 	הקושי אינו בגלל שרופאים לא מסכימים לטפל באסירים אזוקים אלה בגלל שתפקידו הגנרי של בית חולים פסיכיאטרי הוא מתן טיפול בחולים ושקיימת סתירה בין המושגים של טיפול ואיזוק. למערכת המשפט, יש צורך באבחונים פסיכיאטרים של עצירים לצורך קביעת כשירות לעמוד לדין ואחריות פלילית בעת ביצוע העבירה. למשרד לביטחון פנים אחריות על העצירים וחובה לשמור עליהם בהתאם למסוכנות הנשקפת על פי קריטריונים פנימיים, משרד הבריאות יכול לקחת אחריות על ההיבט הטיפולי בלבד, על פי חוק, אין לו יכולת להגביל אדם אלא בקריטריונים מאוד ברורים. בנסיבות אלה הוא לא יכול להיות אחראי על שמירת אדם שאינו חולה בפני בריחה. ערבוב עצורים אזוקים ומלווים זקיפים יחד עם אוכלוסיית חולים הבאה לקבל מזור בבית חולים פסיכיאטרי פוגע גם באיכות ותקיפות של חוות הדעת הניתנות בתנאים אלה ובעיקר באוכלוסיית החולים המאושפזים כולל השפעות על היכולת להבריא  ממצבים כמו דכאון ואובדנות והשפעה ארוכות תווך על הפסיכוזה עצמה. מתוך הבנה זאת מתקיימת עבודת מטה בין משרד הבריאות למשרד לביטחון פנים.
במשרד הבריאות קיימת תכנית להפרדה בין מחלקות הסתכלות למחלקות אשפוז פסיכיאטריות רגילות. יש קושי בגיבוש הסכמות מקצועיות על הדרישות של תכנון ובינוי בין הרשויות לאכיפת החוק לבין גורמי משרד הבריאות וגם לגבי התקצוב הנדרש. בעבר, בעקבות סבב דיונים, משרד הבריאות תכנן ובנה מחלקות ל"ביטחון מוגבר" ונציגי המשטרה והשב"ס  לא הסתפקו בתנאי הבינוי. 
המשרד מציין  כי אסירים ועצורים עד תום ההליכים מקבלים מענה במחלקה הפסיכיאטרית במב"ן. מקרים קשים במיוחד של עצורים מתאשפזים במחלקה לביטחון מירבי בבית חולים שער מנשה.המתחים הם סביב המקרים בהם יש פער בין הערכת המסוכנות ביטחונית להערכת מסוכנות קלינית.
משרד הבריאות יזם תכנית "פיילוט" להקמת 6 מטות להסתכלויות במרכז לבריאות הנפש בבאר שבע. כעת הדיונים נעצרו וממתינים ליישור מחלוקות בין השב"ס והמשטרה על הדרישות המבניות."

מעקב המשרד לביטחון פנים
מצב ( סטטוס) : ב- בתהליך תיקון

7.	רופאים לא מסכימים לטפל באסירים אזוקים. מתקיימת עבודת מטה מול משרד הבריאות לקביעת אזורים בטוחים שבהם הרופאים יוכלו לטפל באסירים שאינם אזוקים. שב"ס העבירו תכנית מפורטת למשרד הבריאות בנושא. השלב הבא הוא דיון מנכ"ל משרד הבריאות. יש לציין, כי משטרת ישראל נתקלו בחוסר שיתוף פעולה מצד משרד הבריאות בנושא, מאחר ואינם מעוניינים לקחת על עצמם אחריות על אסירים אלו.	

ליקוי

8. 	התמודדות משרד הבריאות עם הצורך להגביל מטופלים במחלקות הפסיכיאטריות: משרד הבריאות לא קבע סטנדרטים ותקנים למספר חדרי הבידוד הנדרש, למבנה ולציוד שבתוכם, וכל בית חולים נוהג על פי שיקול דעתו. נמצא כי אין מספיק חדרי בידוד במחלקות, החדרים הקיימים אינם בנויים על פי תקן ומצבם של חלקם אינו ראוי לשהות מטופלים. חדרי הבידוד אינם מצוידים באמצעים שיקלו את השהות בהם כגון אמצעי תקשורת ותמונות. המשרד גם לא הכין תכנית הכשרה להתמודדות הצוותים הרפואיים והסיעודיים עם גילויי אלימות ומסוכנות, ולא הכשיר אותם למציאת דרכים למניעת הסלמה. מציאות זו מגבירה את הצורך בשימוש בקשירת מטופלים, כפי שנידון בוועדה של משרד הבריאות שעסקה בנושא והגישה המלצות לצמצום ההגבלות באשפוז הפסיכיאטרי במאי 2017 (במהלך הביקורת). על משרד הבריאות לקבוע מפרט ראוי לחדרי הבידוד על פי סדר העדיפויות שקבע כדי לאפשר שימוש בחדרים אלו כאמצעי להפחתת קשירת מטופלים; עליו גם לבחון פתרונות כגון הוספת תכניות הכשרה להתמודדות עם אלימות בכל המחלקות בבתי החולים הפסיכיאטריים.



מעקב משרד הבריאות 
מצב ( סטטוס) : ב- בתהליך תיקון

8.	בהתבסס על ההכשרות שעברו נציגים מכל בתי החולים הפסיכיאטריים באוקספורד בנושא  הדה אסקלציה, ממשיכות הדרכות שוטפות  בכל בתי החולים ע"י הצוותים  שעברו את ההדרכה. בנוסף, מרבית בתי החולים רכשו הדרכות נוספות בנושאי הדה אסקלציה ומשלבים את הידע בהכשרה משולבת. 
בשני בתי חולים- לב השרון באר יעקב נס ציונה כל הצוותים, המקצועיים והאחרים עברו הכשרה של לומדה ייעודית בנושא תקשורת להפחתת אלימות. יתר בתי החולים  מתוכננים להעביר  את הלומדה  עם קבלת התקציב.
חדרי בידוד: בכל המרכזים הפסיכיאטריים קיימים חדרי בידוד מרופדים, כאמור קיימת תכנית בניה לשדרוג של חדרי בידוד, וזאת ע"פ מודל חדשני של 3 צורות בידוד. התכנית מקודמת ע"י חברת שראל. 
הסטטוס נכון להיום – במרכז בריאות הנפש כפר שאול סיימו לבנות 3 חדרי בידוד ע"פ המודל החדש, במרכז בריאות הנפש לב השרון סיימו בניה של 2 חדרים, במרכז בריאות הנפש באר שבע נמצאים כיום בשלבי בניית חדרי הבידוד, שאר מרכזי בריאות הנפש עדיין בשלבי תכנון.
בתאריך 1 באפריל 2018 הופץ חוזר מנכ"ל "הגבלה מכנית ובידוד מטופלים באשפוז פסיכיאטרי". ראוי לציין שבכל המרכזים הרפואיים בארץ יש ירידה דרמטית בכל הקשור להגבלה מכנית ולשימוש באמצעי הבידוד. 

ליקוי

9.	ליקויים בתשתיות בתי החולים הפסיכיאטריים, בבינויָן ובתחזוקתן: מבקר המדינה העיר כבר בעבר על כך שבמשך עשרות שנים לא הכין משרד הבריאות תכנית אב לצורכי בינוי ופיתוח של בתי החולים הפסיכיאטריים. אי-הוודאות באשר לעתיד בתי החולים הפסיכיאטריים - בתי חולים נפרדים או מחלקות בבתי חולים כלליים - מונעת את גיבוש התכניות. הפערים התקציביים בסך מאות מיליוני שקלים בין צורכי הפיתוח, הבינוי והתשתיות לבין התקציב המצומצם שהקצה המשרד אינם מאפשרים אפילו לענות על צורכי התחזוקה וההפעלה השוטפים. במהלך הביקורת נמצאו תנאי אשפוז הפוגעים באיכות חייהם של המטופלים עד כדי ביזוי ופגיעה בכבודם. על משרד הבריאות לבצע ללא דיחוי עבודת מטה שבמסגרתה יבחן את תשתיות האשפוז הלקויות בבתי החולים הפסיכיאטריים ויכין סדרי עדיפויות לשיפוצן ולבינויָן, מתוך התחשבות במגוון צרכיהם של המאושפזים. במצבם העגום הנוכחי של התשתיות, גם מענה נקודתי מצומצם עשוי לשפר, ולו במעט, את סביבת חייהם של המאושפזים בהם. לכן על משרדי הבריאות והאוצר לעמוד על החסם שמונע את העברת המימון הנדרש לצורך יישום תכנית גופר, ולפעול להסירו לאלתר.

מעקב משרד הבריאות 
מצב ( סטטוס) : ב- בתהליך תיקון

9.	בכל המרכזים הרפואיים הממשלתיים מתקיימים פרויקטים שונים של בינוי על מנת לשפר את תנאי האשפוז של המטופלים. לדוגמא, באברבנאל נבנות כיום 2 מחלקות חדשות, במעלה הכרמל 2 מחלקות חדשות, במרכז לבריאות הנפש בב"ש מחלקה חדשה ועוד. בכל המרכזים הרפואיים מתקיימים תהליכי שיפוץ למחלקות הפעילות והבאתן לסטנדרט מודרני וראוי יותר.
               
ליקוי

10.	מערך כוח האדם באשפוז הפסיכיאטרי - המערך הרפואי: המחסור בפסיכיאטרים מקשה לאייש את התקנים הטיפוליים של פסיכיאטרים ופסיכיאטרים לילדים ונוער וגם את איוש הוועדות הפסיכיאטריות. גם היעדר פסיכיאטר לילדים ונוער באגף לבריאות הנפש במשרד במשך שנים רבות פגע בביצוע חלק מתפקידיו; המערך הסיעודי: נמצא כי היחס בין מספר המטפלים למטופלים בישראל נמוך בהרבה מן המקובל במדינות המערב: בשעות היום, הוא 1 ל-4 במערב לעומת 1 ל-8 בישראל, ובשעות הלילה - 1 ל-4 לעומת 1 ל-20, בהתאמה; המערך הפרה-רפואי: משרד הבריאות ונציבות שירות המדינה (להלן - נש"ם) לא קבעו למקצועות הפרה-רפואה בבתי החולים הפסיכיאטריים מפתח תקינה, ולכן כל בית חולים מתנהל על פי מספר המשרות שהיו לו בעבר. תקינה זו לא השתנתה במהלך השנים, אף על פי שהצרכים הלכו והתרבו, ואף נוספו בעלי תפקידים חדשים בתחום. על משרד הבריאות בשיתוף ההסתדרות הרפואית בישראל (הר"י) והאיגודים המקצועיים, לגבש צעדים לעידוד רופאים לפנות להתמחות בפסיכיאטריה ובפסיכיאטריית ילדים ונוער ולאייש את התקנים הקיימים. כמו כן עליהם לשקול לבצע הכשרות בפסיכיאטריה משפטית. על המשרד, בשיתוף משרד האוצר ונש"ם, לבחון מעת לעת את מפתח התקינה לכוח האדם הסיעודי במחלקות, ולוודא כי הוא עונה על הצרכים המשתנים.

מעקב משרד הבריאות 
מצב ( סטטוס) : ב- בתהליך תיקון

10.	נושא הגדרת התקינה במקצועות הבריאות בכלל המערכת הממשלתית ובכלל זה בבתי חולים לבריאות הנפש, נמצא בבחינת אגף מינהל ומשאבי אנוש. מדובר בתהליך מורכב שצריך להתבצע אל מול ובהסכמת נציבות שירות המדינה ומשרד האוצר. חטיבת המרכזים הרפואיים מכירה את הפער הקיים בנוגע לתקני המערך הפרא-רפואי. מתבצעת  עבודת מטה אשר תוצג למשרד האוצר והנציבות במטרה לשתף פעולה לתגבור המערך הפארא-רפואי בכל מערכת הבריאות, במהלך שנת 2020.

ליקוי

11.	מערך כוח האדם באשפוז הפסיכיאטרי - פעילות פנאי מועטה: משרד הבריאות לא קבע עקרונות לסדר היום של מטופלים, ובין היתר, מה יעשו בשעות הפנאי המרובות שלהם; לא התייחס לצרכיהם המיוחדים הן כדי להעסיקם וכך לצמצם אלימות, והן כדי להעשירם ולשפר את כישורי חייהם. לפיכך כל בית חולים קובע לעצמו סדר יום בהתאם לתפיסת חשיבותו ומשאביו. בחלק ממחלקות האשפוז מסתובבים מטופלים ללא מעש וללא תכלית, מעשנים, ולכן לעתים מתגרים בצוות ובמטופלים אחרים, והדבר מתלקח במהירות לאלימות. על המשרד לקבוע תורת הפעלה שתגדיר עקרונות לסדר היום של מטופלים, ובכלל זאת פעילות פנאי עשירה וראויה לאורך כל שעות היום.

מעקב משרד הבריאות 
מצב ( סטטוס) : א- תוקן

11.	בכל בתי החולים הממשלתיים, במחלקות האקוטיות, מופעלות תכניות פנאי ע"י ספקים חיצוניים. הפעילות מתקיימת  במחלקות  בין השעות 15:00  ועד 18:00. החוגים  הנם במגוון תחומים- יצירה ואומנות, פעילות גופנית, אקטואליה ועוד. בחודש יוני 2019  הועבר  תקציב נוסף לשמונה חודשים נוספים.


ליקוי

12.	בקרות משרד הבריאות על בתי החולים הפסיכיאטריים ויעילותן: (א) משרד הבריאות אינו מייחס לתחום הבקרה את תשומת הלב הראויה, הן מבחינת המשאבים הנדרשים לשם כך, והן מבחינת תכניות העבודה לבקרה על תיקון הליקויים שנחשפו. מדובר לא רק באי-תיקון ליקויים שעלו בביקורת של משרד מבקר המדינה אלא גם כאלו שעלו בבקרה הפנימית של משרד הבריאות עצמו; (ב) המשרד לא קבע מפתח למספר הבקרים הנדרשים בכל מחוז; (ג) המשרד אינו מבצע בקרות פתע בבתי החולים בתדירות שנקבעה ואינו עורך בקרות שוטפות כנדרש; (ד) המשרד אינו מפרסם את דוחות הבקרה לציבור. על משרד הבריאות לקבוע מפתחות ראויים לצוותי בקרה בכל הרמות, להפעיל בקרה הדוקה על הנעשה במוסדות הפסיכיאטריים ולפרסמה לציבור.
	בקרות משרד הבריאות על ועדות פסיכיאטריות: המשרד אינו מקיים כלל בקרות על תפקוד הוועדות הפסיכיאטריות באמצעות הפסיכיאטרים המחוזיים או על ידי גורם אחר.
	על המשרד לוודא כי דיוני הוועדות מתועדים כראוי כדי לאפשר בקרה. עליו גם להנחות את יושבי ראש הוועדות להקפיד על האמור. 

מעקב משרד הבריאות 
מצב ( סטטוס) : ב- בתהליך תיקון

12. 	צוותי הבקרה בלשכות הבריאות החלו בביצוע בקרות על העניינים המנהלתיים שלארגון וקיום הוועדות הפסיכיאטריות המחוזיות, בתכנון הגברה והגדלה של כמות הבקרות המבוצעות.
	הבקרה המקצועית על החלטות הוועדות הפסיכיאטריות המחוזיות מתקיימת בפועל ע"י בתי המשפט המחוזיים אשר דנים בערעורים על החלטות הוועדות, ואגף בריאות הנפש דואג לעדכן את הוועדות בהחלטות שמתקבלות ע"י בתי המשפט.
	לאחרונה עלה על ידי משרד המשפטים רעיון של הקמת גורם (עצמאי ככל שניתן) שתפקידו לבדוק ולבחון תלונות כנגד חברי ויו"ר ועדות. דיון בנושא עומד להתקיים בתאריך 24/11/19.

























פעולות רשויות השלטון לצמצום העישון ונזקיו


הגופים המבוקרים: משרד הבריאות; שירותי בריאות כללית, מכבי שירותי בריאות, קופת חולים מאוחדת ולאומית שירותי בריאות; רשות המסים בישראל; המינהל הפדגוגי, בשירות פסיכולוגי ייעוצי ובאגף תכניות סיוע ומניעה במשרד החינוך; מפקדת קצין רפואה ראשי ובאגף כוח אדם בצה"ל; מרכז השלטון המקומי בישראל. 

 
מעקב מעודכן לחודש נובמבר 2019	

ליקוי 

1.	המדיניות הממשלתית בעניין המאבק בעישון - עד מועד סיום הביקורת יושמו רק חלק מהפעולות שנקבעו בהחלטה הממשלה ממאי 2011. למשל, שר הבריאות לא הקים במשרדו יחידה למאבק בעישון, והמשימות בתחום זה מפוזרות בין עובדים שונים, לרבות מְרכז, בלי שבראשם עומד גורם מתכלל הנושא באחריות. הדבר אינו מאפשר טיפול ממוקד בתופעת העישון. משרד הבריאות אימץ כמה יעדים שנקבעו בדוח הוועדה הציבורית, אך ליעדים אלו ולאופן השגתם אין כל התייחסות בדוח השנתי של המשרד או בתכניות העבודה שלו. למשל, בתכניות העבודה לא נקבעו יעדים לגבי הגברת פעולות האכיפה וצמצום שיעור המעשנים, על פי שיוכם המגדרי, המגזרי והגילאי. המשימות שקבע המשרד בנושא העישון לשנים 2016 ו-2017 כלל לא בוצעו. רק בשנת 2017 המשרד קבע יעד כמותי של ירידה של 1% במספר המעשנים במגזר הערבי, כיוון שזיהה כי חל גידול במספר המעשנים במגזר זה. אולם הוא לא התחשב בשיוך המגדרי (בשנת 2016 עישנו כ-43% מהגברים וכ-10% מהנשים במגזר הערבי). המשרד קבע ששימוש בטבק ובמוצרי עישון גורם לנזקים קשים ואף קטלניים והרחיב בצו את ההגבלות על עישון במקומות ציבוריים, אולם ממרץ 2014 הפסיק לעסוק בקידום התיקון לחוק הגבלת הפרסומת והשיווק. יש לראות זאת בחומרה רבה. שר האוצר לא הגיש המלצות לממשלה בעניין שיעורי המס על מוצרי טבק. השר להגנת הסביבה לא הגיש לממשלה תכנית לצמצום הנזקים מבדלי הסיגריות שיוצרים מפגע של פסולת בשטח ציבורי. לגבי האמנה עלה כי ישראל פועלת על פיה באופן חלקי: על כמה מוצרי טבק מוטל מס נמוך יחסית; אין איסור על עישון בכל המקומות הציבוריים, ואין פיקוח על תכולת מוצרי הטבק; אין אזהרות גרפיות מרתיעות על האריזות; האזהרות המילוליות על החפיסות מצוינות על שטח קטן מהמומלץ באמנה; משרד הבריאות אינו מממן תכניות הסברה לציבור בעניין נזקי העישון; לא נאסר לפרסם מוצרי טבק בכל כלי התקשורת והרשתות החברתיות.
	מגמת הירידה במספר המעשנים בישראל נעצרה. ההתגייסות של הממשלה, ובראש ובראשונה של משרד הבריאות, למאבק בעישון היא תנאי הכרחי לצמצום התופעה ונזקיה. על משרדי הממשלה, ובפרט משרדי הבריאות, האוצר, החינוך והגנת הסביבה, להירתם במלוא המרץ למאבק בעישון ובנזקיו. עליהם לקדם פעולות חקיקה והסדרה, לבצע הסברה ולהגביר את פעולות האכיפה בתחום זה. על שר הבריאות ומנכ"ל משרדו להוביל בנחרצות את יישום המדיניות לצמצום תופעת העישון, לרבות את יישום החלטת הממשלה בנושא ואת יישום הוראות האמנה. על משרד הבריאות להוביל עבודת מטה בין משרדית, לגיבוש תכנית לאומית מערכתית ואופרטיבית שבה ייקבעו יעדים, מדדים ולוחות זמנים לשם השגת מטרת העל - צמצום ממשי של היקף העישון. השיעור הגבוה של המעשנים בקרב הצעירים מדאיג ביותר. על משרד הבריאות לנקוט פעולות כדי למנוע כניסה של צעירים למעגל המעשנים ולסייע לצעירים שכבר מעשנים להיגמל.




מעקב משרד הבריאות
מצב (סטאטוס): ב- בתהליך תיקון

1.	במהלך השנתיים האחרונות בוצעו פעולות רבות למאבק בעישון להלן עיקרן:
    	במהלך השנים 2018-2019 המשיך משרד הבריאות לפעול ליישום התכנית הלאומית לצמצום העישון ונזקיו בהתאם לתכניות העבודה והתעדוף שנקבע.
    	במאי 2018 אישרה הכנסת צו של שר הבריאות להרחבת ההגבלות על העישון במקומות ציבוריים שונים, בכלל זה הרחבת איסור העישון בכל שטחי בתי חולים, קביעת טווחי איסור עישון באזורי הכניסה והיציאה ממקומות ציבוריים שונים כגון משרדי ממשלה, גני ילדים, גני שעשועים, חניונים ועוד.
    	בדצמבר 2018 אישרה הכנסת הצעת חוק פרטית לתיקון חוק הגבלת הפרסומת והשיווק של מוצרי טבק, שקודמה בתמיכה ובחלקה אף בהובלה של משרד הבריאות. הצעת חוק זו מבוססת על הצעת החוק הממשלתית שיזם משרד הבריאות בהתבסס על המלצות הוועדה הציבורית לצמצום העישון ונזקיו, ויישומה מביא את הרגולציה על מוצרי עישון ועל פעילות תעשיית הטבק בישראל לשורה אחת עם המדינות המתקדמות בעולם במאבק בעישון, כך לדוגמה ביחס לחובות דיווח על תכולה ופליטה, הגבלות פרסום במדיה ובנקודות המכירה, הסתרת מוצרי עישון בנקודות הקצה, הכללת סיגריות אלקטרוניות תחת החוק ומדיניות עיצוב אחיד למוצרי טבק ועישון, ובעניינים מסוימים החקיקה החדשה אף יצרה תקדימים עולמיים כגון ביחס לעיצוב אריזות למוצרי עישון ואידוי חדשים.
    	במהלך השנה האחרונה, תוקן עיוות המס והמיסוי על טבק לגלגול השווה לסיגריות טבק רגילות. 
    	בנוסף משרד הבריאות מקדם מיסוי על סיגריות אלקטרוניות כפי שיפורט בהמשך. 
    	כמו כן, המשרד בוחן צעדים נוספים בנוגע לסיגריות אלקטרוניות, החל מאיסור על שימוש בטעמים ועד איסור גורף למכירה בישראל. 
    	וכמו כן, בימים אלו מוקם מוקד גמילה לאומי בטלפון אשר צפוי להתחיל לפעול בחודשים הקרובים. 

ליקוי

2.	שיווק של אריזות המכילות עשר קופסאות סיגריות - ביוני 2012 אישר סגן שר הבריאות דאז ח"כ יעקב ליצמן לחברת פיליפ מוריס לשווק בישראל חבילות של סיגריות הארוזות באריזות צלופן שקופות שאינן מכילות את האזהרה "העישון הורג", אף שסימון אזהרה כזאת נדרש בצו הגבלת הפרסומת למוצרי טבק לעישון (שינוי נוסחי אזהרה) (תיקון), התשמ"ד-2004. מן הראוי היה שסגן השר יקבל החלטתו לאחר בירור הסוגיה עם הגורמים הרלוונטיים.

מעקב משרד הבריאות
מצב (סטאטוס): ב- בתהליך תיקון

2.	בהתאם לחוק איסור הפרסומת והגבלת השיווק של מוצרי טבק ועישון ישנן חובות סימון עדכניות לאריזות של מוצרי עישון יחד עם חובת אריזות אחידות למוצרי העישון. עם כניסתן לתוקף ב-8 לינואר 2020 המשרד יפעל לוודא שכל יבואני ומפיצי מוצרי העישון פועלים בהתאם למתחייב בחוק.

ליקוי

3.	ליקויים בקבלת החלטות מקצועיות במשרד הבריאות - סיווג מוצר הטבק IQOS כמוצר שהחוק להגבלת הפרסומת והשיווק אינו חל עליו: בתחילת מאי 2016 פנתה חברת פיליפ מוריס למשרד הבריאות בבקשה לכלול את המוצר הטבק IQOS (להלן - מוצר הטבק החדש)  בקבוצת מוצרים אשר החוק להגבלת הפרסומת והשיווק אינו חל עליה, ובכך לפטור אותו מכל הגבלת פרסום ושיווק הנוגעת למוצרי טבק כהגדרתם בחוק. כבר לאחר חמישה ימים ממועד הפנייה שלח ראש שירותי בריאות הציבור דאז פרופ' איתמר גרוטו מכתב לרשות המסים, ובו ציין כי המוצר אכן נכלל בקבוצה זו, ולפיכך אין על חברת פיליפ מוריס חובה להדפיס על חפיסת המוצר אזהרות בריאות כלשהן . בניסוח המכתב היה מעורב היועץ הבכיר של שר הבריאות (להלן גם – יועץ שר הבריאות או היועץ הבכיר), מר מוטי בבצ'יק. אף שמדובר בהחלטה עקרונית לכאורה הנוגעת למוצר חדש, לא התייעץ פרופ' גרוטו לפני שקיבל את החלטתו האמורה עם אף גורם מקצועי במשרד הבריאות, לרבות הלשכה המשפטית ומְרכז למניעת עישון. הוא גם לא בחן את הכללים בנוגע למוצר שנקבעו בידי גופי בריאות בין-לאומיים, כגון מינהל המזון והתרופות האמריקני. יש לראות בחומרה את דרך פעולתו של פרופ' גרוטו, ששלח מכתב לרשות המסים, ללא בחינה מעמיקה ויסודית של התחייבויות מדינת ישראל על פי האמנה הבינלאומית, ובלא בחינה השוואתית למדיניות במדינות אחרות בעולם בדבר ההשפעות והסיכונים של מוצר הטבק החדש.
	


מעקב משרד הבריאות
מצב (סטאטוס): א- תוקן

3.	בהתאם להמלצות גופי המקצוע המובילים בעולם ובהתבסס על הידע המדעי שנצבר, משרד הבריאות הודיע באפריל 2018 שהוא רואה באייקוס כמוצר טבק לכל דבר ועניין, כמפורט בעמדה שהוגשה לבית המשפט העליון במסגרת עתירה בנושא. בהמשך פעל משרד הבריאות בהצלחה מול משרד האוצר להחיל על האייקוס מיסוי זהה לסיגרית טבק רגילה.

ליקוי

4.	ליקויים בקבלת החלטות מקצועיות במשרד הבריאות - בקשת אי החלת פטור ממס על מוצרי טבק בטיסות פנים-ארציות: בנובמבר 2016 נודע למשרד הבריאות כי בכוונת משרד התחבורה והבטיחות בדרכים לפרסם מכרזים להקמת חנויות לממכר אלכוהול וטבק בפטור ממס (להלן - חנויות הפטור) בנמל התעופה החדש "רמון" בתמנע שליד אילת, וכי חנויות הפטור ישמשו גם נוסעים בטיסות פנים-ארציות. בעקבות זאת הכין פרופ' איתמר גרוטו מכתב למנהל רשות המסים ובו טען שמכירת מוצרי טבק בחנויות הפטור נוגדת את המלצת הוועדה הציבורית לצמצם את מכירת מוצרי הטבק. ואולם מבירור שנערך במסגרת עבודת הביקורת עלה כי בעקבות שיחה שהתקיימה בין היועץ הבכיר של שר הבריאות מר מוטי בבצ'יק ובין פרופ' גרוטו לא שלח האחרון את מכתבו לרשות המסים. 
	היות וההחלטה על סיווג מוצר הטבק החדש ככזה שחוק הגבלת הפרסומת והשיווק לא יחול עליו, והבקשה שלא יינתן פטור ממס על מוצרי טבק, בחנויות המשמשות נוסעים בטיסות פנים-ארציות הן החלטות שבגדר עבודת הגורמים המקצועיים במשרד, הרי שהיה על מר מוטי בבצ'יק להימנע מלהתערב בכך שכן מדובר בפעולה שלא על פי הוראות התקשי"ר. 
	שאלת גבולות המעורבות של יועצי השרים, שמשרתם היא משרת אמון, עולה מדי פעם בפעם. נמצא כי לא פעם חורגים יועצי השרים מההנחיות הקבועות בתקשי"ר, באשר לסמכויותיהם וגבולות פעולותיהם; ולפיהן הם אמורים להביא את הוראות השרים לדרג הניהולי הבכיר של המשרדים, וגולשים למתן הוראות והנחיות לדרג המקצועי. מטרתו העיקרית של האיסור שחל עליהם בעניין זה היא לשמור על שיקול הדעת העצמאי של הדרג המקצועי ולאפשר לו לפעול על פי נהלים קבועים ואמות מידה ברורות ושוויוניות, ללא התערבות פרטנית של השר הממונה או נציגיו. עצמאות שיקול הדעת של הדרג המקצועי היא עקרון יסוד של שיטת המימשל בישראל ושל המשפט המינהלי, ומבקר המדינה כבר עמד על החשיבות שביישומו במינהל הציבורי. על השר כנושא באחריות כוללת לנעשה במשרדו, לרבות בלשכתו, לוודא שיועציו פועלים על פי הוראות התקשי"ר, דהיינו אינם יכולים להתערב בפעולות הדרג המקצועי. נוכח העובדה שמדובר בליקוי שעלה לא פעם בביקורת, על היועצים המשפטיים של משרדי הממשלה להבהיר את הכללים האמורים לנושאי משרות אמון בלשכות שרים וסגני שרים בעת כניסתם לתפקיד.

מעקב משרד הבריאות
מצב (סטאטוס): א-תוקן

4.	בעת כינונה של ממשלה חדשה וכניסת שרים ועוזרי שרים חדשים לתפקיד, היועצים המשפטיים מתזכרים את הנחיות היועמ"ש בעניין התערבות עוזרי השרים בעבודת המשרדים.

ליקוי

5. 	ליקויים בקבלת החלטות מקצועיות במשרד הבריאות - אי-החלת חוקי הטבק על מוצר הטבק החדש: בסוף פברואר 2017 קיים שר הבריאות דיון בנושא "מדיניות סיגריות אלקטרוניות וIQOS- ". בדיון השתתפו מלבד שר הבריאות, מנכ"ל משרד מר משה בר סימן טוב, ראש שירותי בריאות הציבור דאז פרופ' איתמר גרוטו והיועץ הבכיר לשר מר מוטי בבצ'יק. היועצת המשפטית וגורמים מקצועיים אחרים במשרד הבריאות לא זומנו לדיון עקרוני זה . שר הבריאות סיכם באותו דיון: על סיגריות אלקטרוניות "יחולו כל המגבלות של סיגריות רגילות. ובנוגע לסיגריות IQOS: נמתין למדיניות ה-FDA". יודגש כי משמעות הדבר היא כי ההנחיה בנוגע להגדרת מוצר הטבק החדש לא השתנתה, והמוצר נכלל במוצרים אשר חוק הגבלת הפרסומת והשיווק אינו חל עליהם. אי-הזמנת גורמים מקצועיים לדיון מקילה לכאורה את קבלת ההחלטות, שכן היא מסירה התנגדויות אפשריות. ואולם הדבר מונע שמיעה של מגוון דעות, לרבות עמדות משפטיות בדבר חוקיות ההחלטה ואינו מאפשר דיון לעומקו של עניין והתמודדות אמיתית עם היתרונות והחסרונות של ההחלטה הנדונה. מנכ"ל משרד הבריאות וראש שירותי בריאות הציבור דאז לא הביאו בדיון לידיעת שר הבריאות תכתובת בין היועצת המשפטית של משרד הבריאות לבין המשנה ליועץ המשפטי לממשלה, שבה ציינה היועצת המשפטית כי יש להחיל על מוצר הטבק החדש את החוקים החלים על מוצרי טבק. בכך קיבל השר החלטה ללא שעמד לפניו כל המידע. היה נכון שהשר יתייעץ עם היועצת המשפטית של משרדו כדי לוודא שהחלטתו שלא להחיל על מוצר הטבק החדש את החוקים הנוגעים למוצרי טבק תואמת את הוראות החוק. מהאמור עולה חשש כי נפלו פגמים בהליך קבלת ההחלטות. 

מעקב משרד הבריאות
מצב (סטאטוס): א- תוקן

5.	ב-30 לאפריל 2019 הודיע ה-FDA, מנהל המזון והתרופות האמריקאי, על מתן היתר לשיווק ה-IQOS בארה"ב, בדומה למצב בישראל. במסגרת אישור זה קבע ה-FDA כי המוצר לא בטוח לשימוש, הוא מסוכן ומכיל ופולט חומרים מסרטנים ומסוכנים בעת השימוש. ה-FDA  לא אישר שהמוצר מופחת סיכון בהשוואה לסיגריות טבק. מבחינת הגדרה האייקוס מוגדר כסיגריית טבק לכל דבר, עם כל ההגבלות החלות על סיגריות ויש הגבלות נוספות על אייקוס בכל הקשור למאמצי השיווק וקידום המכירות - איסור פרסום בטלויזיה ורדיו, הגבלות פרסום באינטרנט וברשתות החברתיות בדגש על מניעת חשיפה של צעירים למוצר, לפרסומות, למאמצי שיווק וקידום מכירות. ה-FDA עדיין לא החליט לגבי הבקשה להכיר במוצר כמופחת סיכון. מדיניות זו תואמת למדיניות משרד הבריאות לפיה יחולו על האייקוס כל אותן ההגבלות כפי שיש על כל מוצרי העישון וכן מיסוי זהה למס המוטל על סיגריות.

ליקוי

6. 	פגישות של שר הבריאות ובכירי משרד הבריאות עם נציגי חברות טבק ללא דיווח לציבור - שר הבריאות ח"כ יעקב ליצמן ובכירי המשרד נפגשו פעמיים עם נציגי חברות טבק, אך בניגוד להוראות שנקבעו באמנה לא הביא השר עובדה זו לידיעת הציבור. יש ליידע את הציבור על פגישות של מקבלי ההחלטות עם נציגי חברות הטבק, מאחר שחשיפה לציבור של פגישות אלה יש בכוחה לבלום הפעלת לחץ של חברות הטבק על מקבלי ההחלטות, ולמנוע קבלת החלטות שאינן עולות בקנה אחד עם הצורך בשמירה על בריאות הציבור. כמו כן, הסתרת הפגישות עם חברות הטבק נוגדת את הצורך החיוני בשקיפות.

מעקב משרד הבריאות
מצב (סטאטוס): א- תוקן

6.	החל מ "דו"ח שר הבריאות על העישון על שנת 2017", מופיע בדו"ח פרק שכותרתו "דיווח על פגישות שנערכו עם תעשיית הטבק". ככל שיתקיימו פגישות כאלו, הם ידווחו לציבור במסגרת פרק זה. 

ליקוי

7. 	מדיניות משרדי האוצר והבריאות ופעילותם בנושא מיסוי מוצרי טבק - לפי ארגון הבריאות העולמי, מס קנייה יכול לשמש כלי לוויסות צריכת מוצרי טבק, וממילא לשיפור בריאות הציבור, וכן להגדלת הכנסות המדינה. הביקורת העלתה כי מיסוי מוצרי הטבק אינו עולה בקנה אחד עם החלטת הממשלה ממאי 2011, לא עם הנאמר באמנה ואף לא עם המלצות הוועדה הציבורית, שאומצו על ידי הממשלה ולפיהן יש להתאים את שיעורי המס על מוצרי הטבק השונים: בעת הביקורת היה מס הקנייה על טבק לגלגול נמוך מאוד, והשימוש בו גדל - פי יותר מעשרה בין שנת 2012 לשנת 2016; יצוין שנזקי הסיגריות המגולגלות אינם קטנים מנזקי הסיגריות הרגילות. אולם, שר האוצר הנוכחי משה כחלון, מתנגד להעלאת מס הקנייה על טבק לגלגול, בשל מדיניות משרד האוצר שלא להעלות מסים. משרד הבריאות, שמופקד על בריאות הציבור, נקט במשך שנים רבות עמדה סבילה בעניין המיסוי. ואך לאחרונה, ביוני 2017, כתב שר הבריאות יעקב ליצמן לשר האוצר משה כחלון כי יש להשוות את המס על טבק לגלגול למס על סיגריות. בכל הנוגע למוצר החדש IQOS, רק בינואר 2018, לאחר סיום הביקורת, הוטל עליו מס קנייה.
	ההוצאה הלאומית השנתית על טיפול במחלות הנגרמות מחשיפה לעישון היא גבוהה ומוערכת ב- 3.7 מיליארדי ש"ח. בביקורת עלה שלמיסוי יש השפעה על צריכת מוצרי טבק. על שר האוצר ומשרדו לבחון מחדש ולעומק את סוגיית מיסוי כלל מוצרי הטבק, לרבות הטבק לגלגול.

מעקב משרד הבריאות
מצב (סטאטוס): ב- בתהליך תיקון

7.	עיוות המס בנוגע לטבק לגלגול תוקן והמס עליו השווה לזה הקיים על סיגריות רגילות. התקיימה עבודת מטה מסודרת בנוגע לגיבוש מדיניות מיסוי על סיגריות אלקטרוניות ונוזלי מילוי בשיתוף עם רשות המיסים. בשלב זה, העמדה המקצועית העקרונית של משרד הבריאות, שיש להשוות את המס על סיגריות אלקטרוניות לזה הקיים במוצרי טבק, הועברה לרשות המיסים ולאחר הקמת הממשלה החדשה הנושא יקודם. 

ליקוי

8.	פעילות דלה של קופות החולים למניעת עישון - אף שבהמלצות מקצועיות צוין כי לרופא המשפחה יש תפקיד חשוב במניעת עישון ובגמילה ממנו, לפי חוק ביטוח בריאות ממלכתי, התשנ"ד-1994, שירותי הרפואה המונעת הם באחריות משרד הבריאות ולא באחריות הקופות. לקופות אין תכנית פעולה שיטתית בעניין מתן כלים לרופאים הראשוניים שיסייעו להם לעודד את מטופליהם להפסיק לעשן או למנוע חזרה של נגמלים לעישון; רוב הרופאים גם לא עברו הכשרות מתאימות לשם כך. בסדנאות לגמילה שמקיימות הקופות משתתפים מעט מעשנים - כ-26,500 בממוצע בשנה (פחות מ-2% מכ-1.6 מיליון המעשנים בישראל).
	על הקופות לפעול לאיתור מעשנים ולהזמנתם להשתתף בסדנאות הגמילה מעישון. על משרד הבריאות לקדם תכנית למניעת עישון וגמילה ממנו ולבחון, בשיתוף הקופות, את האפשרות להכשיר את הרופאים הראשוניים לעבור סדנאות כדי לעודד מטופלים להפסיק לעשן.

מעקב משרד הבריאות
מצב (סטאטוס): ב-בתהליך תיקון

8.	ועדת ההיגוי לקביעת מדדי איכות בקהילה דנה בנושא הגדרת מדדי איכות נוספים בתחום הגמילה מעישון, טרם פורסמה החלטה בנושא. משרד הבריאות נמצא בשלבים מתקדמים בתהליך להקמת מוקד טלפוני לגמילה מעישון. עד כה נבחר ספק השירות, מונה מנהל למוקד, הוכנו פרוטוקולי טיפול, התשתית המחשובית נמצאת בעבודה וכבר הוחל בגיוס יועצי גמילה למוקד. תחילת השירות צפויה לקראת סוף שנת 2019.
	בהתאם להמלצות הוועדה הציבורית להרחבת סל שירותי הבריאות, החל מינואר 2019 הזכאות לסבסוד הטיפול התרופתי תינתן במקביל לליווי באמצעים תומכים או במקביל להתערבות תמיכתית מלווה, כך שמגוון האפשרויות לליווי וקבלת הזכאות לסבסוד גדלה באופן משמעותי. משרד הבריאות באמצעות הפיקוח על קופות החולים וגורמי מקצוע נוספים וכן בעזרת דיונים של המועצות הלאומיות עוקב אחר תהליך יישום המדיניות החדשה בקופות.
	במסגרת הסכם הייצוב לשנים 2018-2019 עם שירותי בריאות כללית, התחייבה הקופה להשקיע 7 מיליון ₪ בכל אחת מהשנים לטובת צמצום העישון ונזקיו בקרב מבוטחיה.

ליקוי

9.	פעולות הסברה, מניעה ואכיפה במערכת החינוך - משרד החינוך, כגורם חינוכי, אינו נאבק בנחישות בתופעת העישון, ופעילותו בנושא מצומצמת. בשנת הלימודים התשע"ה  עישנו כ-42,000 מ-409,000 (כ-10%) התלמידים בחטיבות העליונות. יישום התכניות של משרד החינוך למניעת עישון בבתי הספר הוא חלקי ואינו נותן מענה מלא לצורך להיאבק בנחישות בתופעת העישון. התכניות למניעת עישון, ובכללן תכנית "כישורי חיים", מופעלות באמצעות מובילים בית ספריים. בשנת 2017 פעלו בבתי הספר העל-יסודיים רק 1,061 מובילים בית ספריים, אף שבישראל יש כ-2,200 בתי ספר כאלה. ערכות הדרכה שפותחו עבור תלמידי כיתות ו', שבהן מוסברים נזקי העישון, הופצו רק ל-760 מ-2,800 בתי הספר יסודיים. על משרד החינוך לפעול ליישום החוזרים שפרסם בנושא מניעת עישון סיגריות ומוצרי טבק במוסדות החינוך. ראוי גם שמשרד החינוך יפתח מדדים לבדיקת אפקטיביות המלחמה בעישון.

מעקב משרד החינוך
מצב (סטאטוס): ב- בתהליך תיקון

9.	התכניות למניעת עישון, ובכללן תכנית "כישורי חיים", מופעלות באמצעות מובילים בית ספריים. בתשע"ט פעלו 1300 מב"סים ובתש"ף מונו 1392 מב"סים. 
	עדיין לא הופקו ערכות הדרכה נוספות לבתי הספר היסודיים בעניין נזקי העישון. 
	באפריל 2018 פורסם חוזר מנכ"ל "איסור עישון במוסדות חינוך", בעקבות הפרסום נעשו פעולות הטמעה במוסדות חינוך בעזרת אנשי המקצוע

ליקוי

10.	המאבק בתופעת העישון בצה"ל - לפי נתונים שהוצגו לרמטכ"ל רב אלוף גדי אייזנקוט בפברואר 2017, חלה עלייה בשיעור המעשנים בצה"ל. פעילות צה"ל בתחום מניעת העישון התמצתה בקורס גמילה לחלק מהחיילים המעשנים. מעט חיילים הועמדו לדין בגין הפרת הפקודות הצה"ליות הנוגעות לעישון. מחיר הסיגריות והטבק לגלגול, בדומה לכלל הפריטים שנמכרים לחיילים, הוא מחיר מוזל, דבר הנוגד את המדיניות הרווחת בעולם וגם בישראל לייקר את מחירי הסיגריות.
	משרד מבקר המדינה מציין לחיוב את החלטתו החשובה והעקרונית של הרמטכ"ל מקיץ 2017 על חזון של "צה"ל נקי מעישון" שיסייע לכשירות המבצעית של החיילים. ההחלטה תיושם בתחילה ב-56 בסיסים פתוחים (ובהם הקריה, צריפין והשלישות). ואולם בבסיס ההדרכה העיקרי של צה"ל בנגב, המשמש מדי שנה בשנה כ-80,000 חיילים בעיקר בתחילת דרכם הצבאית, ימשיכו להימכר סיגריות, מכיוון שקיים חוזה מסחרי ארוך טווח עם הגורם שמפעיל את החנויות בבסיס. על צה"ל לבחון דרכים לאסור מכירת סיגריות גם בבסיסים סגורים, ובייחוד בבסיס ההדרכה הראשי שבנגב. על הרמטכ"ל לעקוב אחר יישום החלטתו ולקבוע מדדים לבחינת הצלחתה.

מעקב צבא ההגנה לישראל
מצב (סטאטוס): א- תוקן

10.	בפברואר 2018 הופסקה מכירת סיגריות בקריית ההדרכה.

ליקוי

11. 	אכיפת החוק למניעת עישון במקומות ציבוריים - פעילות מועטה של הרשויות המקומיות: בניגוד לנדרש בחוק למניעת עישון, מרבית הרשויות אינן מדווחות לשר הבריאות על פעולות הפיקוח שנקטו ועל מספר המפקחים שהסמיכו לשם מניעת עישון במקומות ציבוריים. כמו כן, הרשויות כמעט אינן מטילות קנסות בגין עישון במקומות ציבוריים. כמה גופים, ובהם מרכז השלטון המקומי וקופת חולים מאוחדת, יזמו תכנית בשם "עיר נקייה מעישון". רק 45 מ-255 רשויות מקומיות חברו ליוזמה זו.
	ראוי שראשי הרשויות המקומיות, מרכז השלטון המקומי ושר הפנים, שהוא הממונה על הרשויות המקומיות, יאמצו את היוזמה של "עיר נקייה מעישון". על שר הפנים לעודד את הרשויות המקומיות להיאבק בעישון ולתמרץ את הרשויות שפעולותיהן אפקטיביות.

ליקוי

12.	אכיפת החוק למניעת עישון במקומות ציבוריים - אכיפה לקויה של איסור העישון במקום ציבורי: לבעלים ולמחזיקים של מקומות ציבוריים ולבתי החולים הממשלתיים יש אפשרות למנות סדרנים שיעסקו במניעת עישון, אולם יכולתם של הסדרנים מוגבלת, למשל עליהם להזעיק שוטר כדי להטיל על המעשן קנס. במרבית בתי החולים הממשלתיים לא מונו סדרנים, אף שבסמכותם להטיל קנסות ללא צורך להזעיק שוטר . לגבי עשרות בתי החולים שאינם ממשלתיים ומאות המוסדות הסיעודיים, אין אפשרות חוקית למנות בהם סדרנים.
	על משרד הבריאות לתת מענה למגבלות האכיפה של הסדרנים בנוגע לעישון במקומות ציבוריים ולפעול למניעת עישון בבתי החולים ובמוסדות הסיעודיים שאינם ממשלתיים. במידת הצורך יש ליזום תיקוני חקיקה. על משרד הבריאות, בשיתוף מרכז השלטון המקומי, לפעול על מנת לקדם את הגברת האכיפה של הרשויות המקומיות בתחום הפיקוח על העישון.

מעקב משרד הבריאות
מצב (סטאטוס): ב- בתהליך תיקון

11-12.	משרד הבריאות השקיע מאמץ רב לקידום נושא אכיפת איסור העישון במקומות ציבוריים. במסגרת מיזם מחו"ש (מקדמים חדשנות ושיתופיות) הקים משרד הבריאות צוות רב מקצועי בשיתוף גורמי מקצוע שונים מהמשרד, נציגי רשויות מקומיות, חברה אזרחית וחברות ייעוץ, במטרה לחקור, לאפיין ולגבש מודל יישומי לקידום אכיפת החוק. בהמשך לתהליך זה, מתבצעת עבודה עם נציגי הרשויות המקומיות השונות שלקחו חלק בתהליך לצורך המשך בחינת המודל ויישומו ברשויות.
    	אגף האכיפה והפיקוח של משרד הבריאות הרחיב את פעילותו המשותפת עם רשויות מקומיות ויזם שיתופי פעולה עם גופים ציבוריים שונים, כגון מבצעי אכיפה משולבים עם גורמי הפיקוח בערים תל אביב, חיפה, ראשון לציון, פרויקט משותף עם רכבת ישראל, בנייני משרדים גדולים ובתי חולים לצורך הכשרת סדרנים לאכיפת איסור עישון שיפעלו כזרוע הארוכה ובתיאום עם הפיקוח העירוני של הרשות המקומית הרלוונטית. 






















היבטים בפעילות אגף בריאות דיגיטלית ומחשוב


הגופים המבוקרים: משרד הבריאות - אגף המחשוב; מינהל משאבי אנוש; מינהל תכנון, תקצוב ותמחור (להלן - אגף התקציבים במשרד); חשבות; חטיבת המרכזים הרפואיים הממשלתיים; הלשכה המשפטית; ואגף השירות במינהל איכות, שירות ובטיחות. 


מעקב מעודכן לחודש דצמבר 2019.

	 תוקן
	11 סעיפים
	44%

	ב
	 בתהליך תיקון
	12 סעיפים
	48%

	ג
	 לא תוקן
	
	

	ד
	 נדחה / לא רלוונטי
	2 סעיפים
	8%



	

ליקוי 

1.	איוש תפקידי הליבה באגף המחשוב בעובדים חיצוניים - המשרד אייש חמש משרות באגף המחשוב של תפקידי ליבה בעובדים חיצוניים ולא בעובדי מדינה, בניגוד לחוזר נש"ם מ-2011 שהגדיר את תפקידי הליבה המרכזיים, בניגוד לחוזר נש"ם מ-2012 שהגדיר תפקידי ליבה על פי אמות מידה כמו סמכויות שלטוניות, אחריות לכספים ואחריות לעובדים, וכן בניגוד להנחיית סגן החשב הכללי מ-2017. כמו כן אייש המשרד שתי משרות נוספות בעובדים חיצוניים, אשר הגדרת תפקידם גם עונה על אמות המידה שלפיהן נקבעו תפקידי הליבה.
	מאחר שמשרד הבריאות מתקשה לאייש את תפקידי הליבה באגף המחשוב בעובדי מדינה, על נש"ם, רשות התקשוב ומשרד האוצר לבחון את החסמים לאיוש המשרות על ידי עובדי מדינה, לבחון פתרונות אפשריים לסוגיה זו וליישמם, ככל הנדרש, בכלל משרדי הממשלה.

מעקב משרד הבריאות
מצב ( סטאטוס): ב – בתהליך תיקון

1. 	איוש תפקידי הליבה באגף המחשוב – מתוך 4 משרות המוגדרות תפקידי ליבה מתוקננות:
	מנהל בכיר מערכות מידע – למשרה נבחרה מועמדת – לאור השגה שהוגשה לנציבות שירות המדינה לגבי המכרז – המשרה טרם אוישה.
	שאר המשרות, 3 משרות ליבה – המשרד ממשיך לנסות לאייש את המשרות. 
	תפקיד מנהל יישום אבטחת מידע – פורסם מכרז בשנית ולא נבחר מועמד. במכרז קודם המועמד שנבחר החליט שלא להגיע לאור פער בשכר.
	לתפקידים מנהל יישומים ומנהל טכנולוגיות ותשתיות פורסמו בעבר מכרזים וגם בהם המועמדים שנבחרו לא הגיעו לאור פערי שכר.
[bookmark: התחלה]	עם סיום הליך ההשגה בנציבות ולאחר כניסת מנהל האגף לתפקידו, יבחנו מחדש תקני הליבה ותבחן האפשרות לאייש אותם כנדרש.

ליקוי

2.	תכניות עבודה שנתיות של אגף המחשוב - בשנים 2017-2014 אגף המחשוב לא בנה תכניות עבודה שנתיות אחודות ומלאות הכוללות את הפעילויות העיקריות המתוכננות בכל פרויקט, לרבות לוחות הזמנים שלהן ותקציבן - ובהן פעילויות הייזום, הפיתוח והתחזוקה. על מנכ"ל המשרד לגבש הנחיה בנושא הכנת תכנית עבודה שנתית של אגף המחשוב ותקציבה, שתפרט את מרכיבי התכנית, תהליך האישורים שלה, מועד הגשתה וכיו"ב. הדבר נחוץ לאגף המנהל יותר מ-300 פרויקטים בשנה עבור כלל יחידות המשרד ומטה ישראל דיגיטלית בהיקף כספי של כ-454 מיליון ש"ח בשנה. 



מעקב משרד הבריאות
מצב ( סטאטוס): ב – בתהליך תיקון

2.	בשנים 2018 ו- 2019, משרד הבריאות גיבש תהליך תכנון אסטרטגי חדש ברמת כלל המשרד. אגף מערכות מידע ומחשוב במשרד סנכרן את תהליך התכנון האגפי יחד עם תהליך התכנון במשרדי, ובמקביל המשיך בפעילויות המתוארות בתגובתו הקודמת; בשגרות הניהול, התכנון והבקרה, לצורך גיבוש תכניות העבודה והמעקב אחר העמידה בהן. בתוך כך, האגף זכה בשנית בפרס איכות ומצוינות מטעם נציבות שירות המדינה, לשנת 2018. להלן מספר דוגמאות לצעדים נוספים אותם נוקט האגף: 
	א.	האגף ממשיך בריכוז תכנית העבודה השנתית, תחת מסמך אחד ("ספר 	פרויקטים"), ובהפצתו לכלל הלקוחות והשותפים הרלוונטיים בתוך המשרד 	ומחוצה לו.
	ב.	האגף מקיים שגרות דיונים ייעודיים, כדוגמת דיוני סטאטוס חודשיים בפורום 	הנהלת אגף (PRB = Project Review Board). 
ג.	האגף ממשיך לעשות שימוש נרחב בדוחות רלוונטיים במערכת "עופר" לניהול פרויקטים, ובמערכת "משקפת" (דוחות מבוססי BI) המאגדת נתונים ממערכת "עופר", מערכת "מרכבה" וקבצים ידניים. בתוך כך לדוגמא, 17 דוחות חדשים במערכת "עופר" הנוגעים לעולם התקציב, לצד 20 תהליכי ייבוא נתונים חדשים ו- 45 דוחות חדשים בקירוב במערכת "משקפת" וביניהם "דוח מקורות ושימושים לפרויקט" המציג תמונה עדכנית של מקורות התקציב לפרויקט (לפי מקור ותקנה), אל מול הביצוע. המשרד מציין שבנוסף לדוחות ממוכנים אלה, מנוהלים גם מספר דוחות ידניים, כולל מצרפיים, הנסמכים על פלטי מידע ממערכות אלו, ואשר מיכונם ייבחן בהמשך. 
	ד.	האגף גיבש תכנית אסטרטגית לשנים 2020 – 2022, אשר שמה לה למטרה לשפר 	את מימוש הפוטנציאל הגלום בטכנולוגיות, לשפר את מימוש חזון ומטרות העל 	של המשרד, ולשפר את שביעות רצון המערכת והאזרח. וכל זאת, תוך התייחסות 	לאתגרים ארגוניים, תשתיתיים, טכנולוגיים ותהליכיים, ותוך גזירת תכנית 	עבודה ליישום.  

ליקוי

3.	בדיונים על אישור תכניות עבודה שנתיות שנערכו בשנים 2017-2014 המידע שהוצג למנכ"ל היה חסר ושונה משנה לשנה. למנכ"ל ולראש אגף התקציבים במשרד לא הוצגה תמונה אחודה של פעילות אגף המחשוב. זאת ועוד, גם לאחר שהמנכ"ל אישר את התקציב, לא בנה אגף המחשוב תכנית עבודה מפורטת שבה גיבש את כל פעילויותיו במסמך אחד מרכז, בהתאם לתקציב שאישר המנכ"ל, אלא הסתפק בעדכון תכניות העבודה של כל פרויקט בנפרד במערכת עופר. 

מעקב משרד הבריאות
מצב ( סטאטוס): ב – בתהליך תיקון

3.	אגף מערכות מידע ומחשוב במשרד הבריאות ממשיך לפעול לקידום הצגת תמונה אחידה של פעילות אגף. בתוך כך, ננקטים למשל הצעדים הבאים:
	האגף ממשיך בריכוז תכנית העבודה השנתית, תחת מסמך אחד ("ספר פרויקטים"), ובהפצתו לכלל הלקוחות והשותפים הרלוונטיים.
	במהלך השנים 2018 ו- 2019, האגף ממשיך לרכז את נתוני התקציב המאושר תחת מסמך אחד, וכן באזור ייעודי במערכת "עופר" לניהול פרויקטים. 
	התכנית האסטרטגית של אגף מערכות מידע ומחשוב לשנים 2020 – 2022, מאגדת את תכנית העבודה וניהולה התקציבי תחת 5 סלים נפרדים ומתממשקים. 
	התכנית קיבלה את תמיכת מנכ"ל המשרד, ותוכללה במסגרת התכנון השנתי לשנת 2020 יחד עם אגף תכנון, תקצוב ותמחור במשרד. 
	אגף מערכות מידע ומחשוב סבור שמודל זה יאפשר הצגת תמונה טובה יותר של כלל פעילות האגף, יסייע לתהליך התעדוף וקבלת ההחלטות בתוך הסלים, כמו גם לשיפור מימוש הפוטנציאל הגלום בטכנולוגיות, ולמימוש חזון משרד הבריאות. 
להלן פירוט הסלים :
-	סל פרויקטים אסטרטגיים: חדשים (כולל ייזום) וממשיכים, הנגזרים מתכניות 		לאומיות  במיקוד הנהלה ובמתודולוגיה רב צוותית.
-	סל פרויקטים עסקיים: חדשים (כולל ייזום) וממשיכים, הנגזרים מהפעילות 		העסקית של היחידות המקצועיות הלקוחות. 
-	סל שושים: שינויים ושיפורים במסגרת מערכות קיימות, או תהליך עסקי קיים. 
-	סל פרויקטים רוחביים, תשתיתיים ואפליקטיביים, אשר אמורים להוות בסיס 	ליישום מהיר של פתרונות עבור פרויקטים אסטרטגיים ועסקיים. 
-	מודל קיום: הכולל את כלל העלויות הנדרשות לטובת קיום הפעילות השוטפת, 	בהיבטים של תשתיות (פיזיות ואפליקטיביות) כמו גם תחזוקת מערכות, אבטחת 	מידע וסייבר, המשכיות עסקית, ושמירה על נכסי המידע. 

ליקוי

4.
תכניות העבודה וההיקף הכספי הכולל של כלל פעילות אגף המחשוב כפי שהועברו לרשות התקשוב בשנים 2017-2016 לא הוצגו למנכ"ל. לרשות התקשוב הוצגו גם, בהתאם להנחייתה, פרטים על כל פרויקט עיקרי: לוחות הזמנים, אבני הדרך המתוכננות, התקציב הרב-שנתי, התקציב בשנה הבאה וכן נתוני ביצוע בשנה הקודמת; חלק מנתונים אלו גם לא הוצגו למנכ"ל. על אגף המחשוב למסור למנכ"ל משרד הבריאות בכל שנה את תכניות העבודה לשנה הבאה לאחר יישום המלצות רשות התקשוב, וכן את נתוני ביצוע תכנית העבודה לשנה הנוכחית לרבות ההתקדמות בביצוע הפעילויות והשוואתם לנתוני התכנון מבחינת לוח הזמנים, התקציב והתוצרים. על אגף המחשוב לפעול בהתאם להנחיית רשות התקשוב ולהעביר לה בכל שנה את תכנית העבודה לשנה הנוכחית עם נתוני ביצוע של לוחות הזמנים, התקציב ותוצרים מרכזיים שהוגדרו, ואת תכנית העבודה לשנה הבאה עם פירוט לוחות הזמנים המתוכננים, התקציב והתוצרים המרכזיים.

מעקב משרד הבריאות
מצב ( סטאטוס): ב – בתהליך תיקון

4.	במהלך השנים 2018 ו- 2019, אגף מערכות מידע ומחשוב במשרד הבריאות המשיך להציג את תכניות העבודה השנתיות של האגף ללקוחותיו ולשותפיו הרלוונטיים בתוך המשרד ומחוצה לו, הן במסגרת מסמך אחד ("ספר פרויקטים"), והן במסגרת פורמטים ייעודיים בהתאם לדרישות השותפים. זאת כאמור גם מול רשות התקשוב הממשלתי, גם מול מנכ"ל המשרד, וגם מול סמנכ"ל תכנון, תקצוב ותמחור.  
מול רשות התקשוב הממשלתי, הדיווח מבוצע תוך הזנת נתונים לכלי של התקשוב בענן. לאור בדיקה קצרה שביצע, נכון להיום, ובניגוד לאמור בתגובתו הקודמת, נראה כי המשרד טרם העביר ללשכת המנכ"ל וללשכת סמנכ"ל תכנון, תקצוב ותמחור, את פלט הדיווח שהוזנו לכלי. המשרד יבחן את אופן הפקת פלט הדיווח מתוך הכלי בדיעבד, וכן גם אל מול מערכת תכניות העבודה החדשה של רשות התקשוב החל משנת 2020. המשרד מציין כי: 
1. כל פרויקט בהיקף נרחב נידון באופן מעמיק וייעודי מול המנכ"ל ואגף תקציבים.
2. במהלך השנים 2018 ו- 2019, כלל הדיווחים שהעביר המשרד אל רשות התקשוב הממשלתי, מוכלים בדיווחים שהועברו אל מנכ"ל המשרד, וסמנכ"ל תכנון, תקצוב ותמחור. הכוללים גם היבטים נוספים שאינם נדרשים בדיווח לרשות התקשוב הממשלתי.  
3. כמדי שנה, וכך גם במהלך השנים 2018 ו- 2019, ראש רשות התקשוב הממשלתי מפיץ למנכ"ל משרד הבריאות את חוות דעתו לתכניות העבודה של אגף מערכות מידע ומחשוב במשרד, אשר הוצגו בפניו. חוות הדעת כוללות פירוט הישגי השנה הקודמת, פעילויות מרכזיות בתכנית העבודה השנתית, והמלצות.  

ליקוי

5.	לשניים מהתחומים באגף המחשוב לא היו תכניות עבודה לשנים 2017-2015, וליתר התחומים ויחידות המטה היו תכניות עבודה חלקיות בלבד. רק תחום אחד - תחום שירותי פיתוח ובדיקות, שהוקם ב-2016 - הכין תכנית עבודה מלאה ל-2017 שפורטו בה כל הנתונים הדרושים. על אגף המחשוב לבנות תכניות עבודה שנתיות המשקפות את כל פעילותו תוך פירוט המשימות העיקריות ולוח הזמנים לביצוען בהלימה לתקציבו ולהגישן למנכ"ל. כמו כן על האגף להנחות את ראשי יחידות המטה והתחומים באגף להכין תכניות עבודה שנתיות שיפרטו את הפעילויות המרכזיות שהם מתכננים לשנת העבודה.

מעקב משרד הבריאות
מצב ( סטאטוס): א - תוקן

5.	כלל נתוני התכנון באגף מנוהלים במערכת "עופר", וכחלק מנתוני כל פרויקט מצוין מנהל הפרויקט האחראי לו, המשויך במערכת למחלקה ספציפית ולתחום ספציפי באגף. המערכת מאפשרת הפקת דוחות מרכזים, ואחד החתכים האפשריים הוא על פי תחום באגף. כלומר, תכנית העבודה של התחום היא ריכוז כלל הפעילות הפרויקטלית של התחום בדו"ח המתאים ממערכת "עופר". תכנית זו מעודכנת לפי אישור תכנית העבודה על ידי המנכ"ל, ולכן מהווה תכנית שנתית מלאה.

ליקוי

6.	תקציב אגף המחשוב בשנים 2017-2012 - אגף המחשוב מנהל עשרות פרויקטים רב-שנתיים, מרביתם במיליוני ש"ח וחלקם אף בעשרות מיליוני ש"ח ועד יותר ממאה מיליון ש"ח. פרויקטים אלו מנוהלים יחד תחת תקנות תקציב מועטות, ורובם מתנהלים באמצעות תקציב מזומן בלבד, בלא תקצוב הרשאה להתחייב  המתאים לתקצוב של פרויקטים רב-שנתיים. על אגף התקציבים במשרד האוצר ועל רשות התקשוב לשקול הקמת צוות בין-משרדי לבחינת סוג התקצוב המתאים ביותר לפרויקטים רב-שנתיים. כמו כן עליהם לשקול את הצורך בהקמת מערכת ממוחשבת רוחבית שתשמש את כלל המשרדים בניהול תקציב פרויקטים אלו ובבקרה עליו.

מעקב משרד הבריאות
מצב ( סטאטוס): ב – בתהליך תיקון

6.	משרד הבריאות מקדם הסדר מול אגף תקציבים במשרד האוצר לתקציב הרשאה. בסוף שנת 2018, אישר משרד האוצר תקציב הרשאה חד-פעמי, להתנהלות אגף מערכות מידע ומחשוב במשרד. עבור שנת 2019, הנושא נבחן בשנית, ובראייה ארוכת טווח. עם זאת, המשרד מציין כי מניסיונו עד כה, תקציב ההרשאה לעיתים פחות מתאים לשימוש בפרויקטים שאפשרי שיתחייב בהם ביצוע שינוי בהזמנות, נוכח ניהול שינויים נדרש בפרויקטים וזאת מאחר, שביצוע שינוי בהזמנות על בסיס תקציב הרשאה מחייב שימוש במקור הרשאה חדש ובאובדן תקציב מקור ההרשאה הראשוני. באשר לזיכוי של תקציב ההרשאה להתחייב, להבנת המשרד  קל לבקש זיכוי זה - במקרים בהם נדרש שינוי שמהותו היא "טכנית" (כמו שינוי שם ספק ששינה את  שמו, או תיקון טעות).  
בקשת זיכוי של תקציב ההרשאה להתחייב – כאשר מדובר על שינוי הקשור למהות ההתקשרות, ותכולתה – מצריכה התנהלות בירוקרטית ארוכה. בזמן זה ההתקדמות בפרויקט עלולה להיעצר, ובתוצאותיה עלולים להיות כבולים להתקשרות שאינה מספקת מענה הולם, או לחילופין לאבד תקציב. 
 	פרויקטים מחשוביים מורכבים אשר מקדמים טרנספורמציה דיגיטלית, הינם מטבעם, נוטים להשתנות; פתרון מחשובי וטכנולוגי מורכב שגובש במועד ההתחייבות, יכול להשתנות תוך כדי התקדמות הפרויקט, ולהצריך גם שינויים בהתקשרויות מול ספקים ומוצרי צד ג'. 
הקושי לבצע כאן את השינוי - אינו תזרימי במהותו, אלא בירוקרטי והתקשרותי, ועל כן סבורים שנדרשת התנהלות בירוקרטית מתאימה.
המשרד מבקש להדגיש שככלל הוא בעד להשתמש בהרשאה להתחייב, וסבור שנכון להשתמש בכלי זה של הרשאה להתחייב, בהינתן הכלים הקיימים. על כן, יש לבחון כיצד לאפשר זאת בפרויקטים טכנולוגיים, בהם צריכה להיבחן הכדאיות והוודאיות כתלות בבשלות הדרישות והפתרון. 
בכוונת המשרד להמשיך לבחון סוגיה זו מול משרד האוצר ומטה ישראל דיגיטלית, לצורך איתור פתרונות אפשריים.	

ליקוי

7.	בשנים 2016-2011 היה תקציב אגף המחשוב על שינוייו  גדול ב-99%¬-566% מתקציב הבסיס. משנת 2015 כמחצית מהתקציב על שינוייו מקורה בעודפים המחויבים, המתקבלים במהלך השנה, ועודפים אלו גדולים באופן ניכר מתקציב הבסיס. מכאן שבתחילת כל שנה ועד להגעת כספי העודפים המחויבים, נפגעת יכולתו של אגף המחשוב לשלם לספקים עבור התחייבויותיו ועבור פעילותו השוטפת. 

מעקב משרד הבריאות
מצב ( סטאטוס): ב – בתהליך תיקון

7.	משרד הבריאות ממשיך לפעול עם אגף תקציבים במשרד האוצר להסדרת תקציב מודל קיום אגף מערכות מידע ומחשוב, הן ביחס לגודלו ; כך שישקף את הפעילות השוטפת של האגף, והן ביחס לעיתוי קבלתו ; קרי בתחילת שנה קלנדרית. וכך, בכל אחת מהשנים, 2018 ו- 2019, ובמסגרת תהליך מיפוי פערים ותכנון עתידי, התקבל תקציב בסיס על סך 110 מלש"ח מיד עם תחילת השנה הקלנדרית. שאר התקציב התקבל רק בהמשך השנה, כך שטרם הגיע למיצוי כלל ההסדרה. המשרד מציין כי מודל הקיום צפוי לגדול מדי שנה, גם כתלות במערכות חדשות המתווספות מדי שנה, ועל כן, ננקטו מספר מהלכים, כדוגמת: 
	-	התכנית האסטרטגית של אגף מערכות מידע ומחשוב לשנים 2020 – 2022, מכילה התייחסות לקונסולידציה של מערכות, ולהפרשת מערכות End Of Life, אשר בהשקעה של 15  מלש"ח יתאפשר חסכון שנתי של 6% בתחזוקת המערכות. 
	-	באוקטובר 2019, משרד הבריאות ומשרד האוצר הגיעו להבנות לפיהן תקציב תחזוקת כלל המערכות ינוהל במסגרת מודל הקיום של אגף מערכות מידע ומחשוב, וללא תלות במקורות הקמת המערכות.
	-	בשנת 2019 תקציב הבסיס גדל משמעותית, עם זאת - עדיין קיים פער משמעותי, ועל כן עבור שנת 2020 הנושא ממשיך לקבל התייחסות עמוקה.  

ליקוי

8.	התכניות התקציביות של אגף המחשוב שאישר מנכ"ל המשרד בשנים 2017-2012 היו חסרות, ולא שיקפו את כלל הפעילויות שמבצע האגף; חלקן כללו פעילויות תחזוקה בלבד (ב-2012) או בקשות לפרויקטים חדשים בלבד (ב-2013). 

מעקב משרד הבריאות
מצב ( סטאטוס): ב – בתהליך תיקון

8.	במהלך השנים 2018 ו- 2019, אגף תכנון, תקצוב ותמחור במשרד הבריאות הקפיד להפיץ מסמך אישור תקציב פר חטיבה ומינהל במשרד.
אגף מערכות מידע ומחשוב במשרד, מרכז את תמונת התקציב המאושר, הן בקובץ ייעודי, והן באזור ייעודי במערכת "עופר" לניהול פרויקטים. האגף יבחן גם אופן הפצת מסמך מסכם למנכ"ל המשרד וגם לאגף תכנון, תקצוב ותמחור.  
המשרד מבקש לציין שהחל משנת 2018, תקציב בתי החולים, נידון על ידי חטיבת המרכזים הרפואיים הממשלתיים, ולא על ידי אגף מערכות מידע ומחשוב, וזאת לאור העברת ניהול פרויקטי המחשוב של בתי החולים הממשלתיים, לידי חטיבת המרכזים הרפואיים הממשלתיים.

ליקוי

9.	נתוני תקציבי הפיתוח והתחזוקה לשנים 2016¬-2017 שנמסרו לרשות התקשוב לקבלת חוות דעתה על תכניות העבודה היו שונים מנתוני התקציב שאישר המנכ"ל בשנים אלו.

מעקב משרד הבריאות
מצב ( סטאטוס): ד -נדחה

9.	המשרד מעדכן כי אין שינוי מתגובתו הקודמת בהתייחס לליקוי זה דהיינו, "נתוני התקציב נמסרים לכל גורם בפורמט לפי דרישתו, על בסיס הנתונים האחודים המנוהלים באגף. הנתונים נמסרים במועד הנדרש, על פי הידוע באותו מועד והשלב בו נמצא המשרד בתהליך התכנון. כך, תכנון הפעילות התקציבית השנתית מול רשות התקשוב מבוצע מספר חודשים לפני אישור תכנית העבודה השנתית של המשרד ולכן אין ולא יכולה להיות זהות בין נתוני התקציב. נתונים שמוגשים בחודש נובמבר לרשות התקשוב מבוססים על הערכה לגבי התקציב אשר יאושר אצל המנכ"ל במהלך הרבעון הראשון של השנה העוקבת. בסופו של דבר מתעדף המנכ"ל הן היקפים תקציביים והן תכולות לביצוע, ותוכנית העבודה המאושרת נקבעת על ידו. לאור האמור לעיל, אגף המחשוב ימשיך לדווח לגורמים הרלוונטיים במועד בו יתבקש ובחתכי המידע המבוקשים, בהתבסס על המידע העדכני ביותר באותה נקודת זמן".

ליקוי

10.	בשנים 2016-2014 העביר מטה ישראל דיגיטלית למשרד הבריאות כרבע מיליארד ש"ח למימוש הפרויקטים המשותפים לו ולמשרד בלי שתכניות העבודה השנתיות שגובשו בידי משרד הבריאות ומטה ישראל דיגיטלית אושרו בידי מנכ"לי שני המשרדים ובלי שהתכניות לשנים 2015-2014 פירטו עבור כל פרויקט את התקציב הנדרש, אבני הדרך העיקריות ולוחות הזמנים למימושן. 

מעקב משרד הבריאות
מצב ( סטאטוס): א - תוקן

10.	במהלך השנים 2018 ו- 2019, אגף מחשוב ומערכות מידע במשרד הבריאות ומטה ישראל דיגיטלית, המשיכו לייצר סיכום תקציבי משותף מדי שנה בתקציב הרשאה. כמו כן, השניים ממשיכים לקיים שגרות בקרה וניהול, כדוגמת: דוחות סטאטוס חודשיים, דיווחים רבעוניים, ודיונים משותפים שוטפים ואד-הוק. 

מעקב המשרד לשוויון חברתי
מצב ( סטאטוס): א – תוקן

10.	התכניות שגובשו בידי משרד הבריאות ומטה ישראל דיגיטלית בשנים המדוברות פורטו ברמה מספקת, לרבות אבני  דרך ולוחות זמנים. משנת 2017, מנכ"לי המשרדים מאשרים את התכניות ברמה השנתית.

ליקוי

11.	עד ספטמבר 2017 לא ריכז אגף המחשוב את כלל העלויות של כל פרויקט, ולא נמצא שהייתה בקרה על ביצוע התקציב בכל פרויקט ביחס לתקציב שתוכנן עבורו. רק במהלך הביקורת החל האגף בהקמת מערכת חדשה שמטרתה ניהול תקציבי הפרויקטים.

מעקב משרד הבריאות
מצב ( סטאטוס): א – תוקן

11.	אגף המחשוב ניהל לאורך השנים את עלויות הפרויקטים, תוך סיווג כלל הפעילות הפרוייקטלית – ספקים, כ"א פנימי וכדומה, לכל פרויקט ופרויקט. בשנת 2017 הקים האגף מערכת תקציב ייעודית (מערכת משקפת) שאוספת נתונים מכלל המערכות התפעוליות הרלוונטיות (לרבות כל הנתונים שנוהלו עד כה ע"י האגף, ונתונים נוספים) ובהן מערכת מרכב"ה ומערכת עופר, ומאפשרת, בין היתר, קבלת תמונה תקציבית מלאה ומהירה לפרויקט ולכלל הפעילות הכספית המנוהלת באגף. תמונה פרוייקטלית ותמונה כוללת הייתה קיימת גם לפני הקמת המערכת, אולם עם הקמת המערכת ניתנת תמונה זו בצורה מהירה ומדויקת יותר.

ליקוי

12.	אגף המחשוב משתמש במתודולוגיה פנים-משרדית (להלן - המסמך המנחה) לניהול פרויקטי פיתוח ותחזוקה של מערכותיו. במסמך המנחה שהוציא אגף המחשוב בנושא הערכת התקציב הנדרש לפרויקט, אין דרישה שהערכת תקציבי הפרויקטים תתבצע עוד בשלב הייזום ותכיל את עלויות שלב התחזוקה, אף שאגף המחשוב העריך שעלויות תחזוקת מערכת הן כשליש מעלויות הקמתה. כמו כן, בהערכת העלויות של 13 מ-24 הפרויקטים שנבדקו לא חושבו כלל עלויות תחזוקה. על אגף המחשוב לבצע לכל הפרויקטים החדשים עוד בשלב הייזום הערכת עלויות מפורטת שתכיל את עלויות שלב ההקמה ועלויות התחזוקה השנתיות ולעדכן אותה בשלב האפיון. עליו לשמור את ההערכה כתכנית בסיס במערכת עופר, ולבחון לעומתה את עלויות המערכת בפועל. בנוסף, על האגף להימנע ככל האפשר מהגדרת עלויות מזעריות ומרביות לכל פרויקט שהן שונות מאוד זו מזו בהיקפן. כמו כן על האגף לצרף למסמך המנחה תבניות לכתיבת הערכת עלויות ולבקרת עלויות כדי שהן יכתבו במתכונת אחידה.


מעקב משרד הבריאות
מצב ( סטאטוס): א – תוקן

12.	בעקבות הביקורת הגדיר אגף המחשוב קווים מנחים בנושא התקציב בשלבים שונים בחיי מערכות המידע שיאפשרו לסווג ולתקצב פרויקטים באופן מיטבי, בין היתר מן ההיבטים האלה: 
	עלות פיתוח/הקמה - האגף פירט את כלל המרכיבים הנדרשים להקמת מערכת עד העלאתה לאוויר והכין רשימת תיוג של הרכיבים שיש להביא בחשבון בתכנון תקציבה. 
	עלות תחזוקה ותפעול - האגף פירט את כלל מרכיבי העלות הנדרשים לתפעול השוטף של המערכת וקבע כי בשלב ההערכות התקציביות תוערך תחזוקת כל אחד ממרכיבי הפרויקט .
	בינואר 2018 עדכן המשרד את המסמך המנחה והוסיף בנספח את הקווים המנחים האמורים. המשרד עדכן את תבנית מסמך הייזום בהתאם, כולל הנחייה להכליל את עלויות התחזוקה הצפויות כבר בשלב הייזום.
	בעקבות דוח הביקורת, אגף מערכות מידע ומחשוב במשרד הבריאות מקפיד לנהל עלויות תחזוקה בנפרד, ולצד עלויות פיתוח. 
	הפרדה זו מנוהלת גם במסמכי האגף ומערכותיו ; מערכת "עופר" לניהול פרויקטים, ומערכת "משקפת" (דוחות מבוססי BI). 
	המשרד מציין כי במסגרת תמחור התחזוקה לשנת 2019, חודדו הרכיבים הנכללים בעלויות התחזוקה (תקלות, תחזוקה מונעת, שדרוגים הכרחיים) ביחס לשנת 2018.  

ליקוי

13. 	עד אוקטובר 2017 לא הוסדר תקצוב תחזוקת הפרויקטים המשותפים למטה ישראל דיגיטלית ולמשרד הבריאות, אף שהקמתם בעיצומה, שכבר הושקעו בהם מאות מיליוני ש"ח, ואף שבעתיד הקרוב יהיה צורך לשלם עשרות מיליוני ש"ח בשנה בגין תחזוקתם. על משרד הבריאות ומשרד האוצר לפעול לאלתר להסדרת תקצוב תחזוקת הפרויקטים האמורים. על מטה ישראל דיגיטלית ועל משרד הבריאות לשפר את בסיס ההצגה הקיים של סטטוס הפרויקטים והפערים ביחס לתכנון מבחינת התכולות, לוחות הזמנים ותקציב הפרויקטים, כדי שיהיה אחוד וסדור ויאפשר קבלת החלטות. זאת נוכח ההיקף הכספי הרחב של הפרויקטים שבניהולם המשותף. כמו כן עליהם להציג נתונים אלו למנכ"ל המשרד לשוויון חברתי ולמנכ"ל משרד הבריאות במסגרת דיונים חצי-שנתיים כפי שנקבע בסיכום התקציבי לשנת 2017.

מעקב המשרד לשוויון חברתי
מצב ( סטאטוס): א - תוקן

13.	בסיס ההצגה של סטטוס הפרויקטים והפערים ביחס לתכנון הינו סדור, איכותי ומספק, ומאפשר קבלת החלטות. הנתונים הללו אכן מוצגים למנכ"לים במסגרת הדיונים החצי-שנתיים.
	
מעקב משרד הבריאות
מצב ( סטאטוס): א – תוקן

13.	באוקטובר 2019, משרד הבריאות ומשרד האוצר הגיעו להבנות לפיהן תקציב תחזוקת כלל המערכות ינוהל במסגרת מודל הקיום של אגף מערכות מידע ומחשוב, וללא תלות במקורות הקמת המערכות, כמו גם ישראל דיגיטלית. 
תקציב פיתוח מערכות בפרויקטים משותפים עם ישראל דיגיטלית, ימשיכו להיות מתוקצבים בהתאם לסיכומים תקציביים, ותקציב הרשאה, פר שנה. 
תמונת מצב אודות סטאטוס הפרויקטים המשותפים, מסופקת לישראל דיגיטלית, הן באמצעות דוחות חודשיים ודיווחים רבעוניים, והן באמצעות דיונים משותפים, שוטפים ואד-הוק. 
המשרד ממשיך לפעול ליצירת מופעים מול משרד האוצר בהם ישוקפו המשמעויות התקציביות עבור תחזוקת מערכות קיימות ופרויקטים חדשים.

ליקוי

14.	 ועדת היגוי משרדית לתחום התקשוב - רק במאי 2017, יותר משנתיים לאחר החלטת הממשלה שהטילה על מנכ"לי המשרדים לבחון הקמת ועדת היגוי משרדית לתחום התקשוב, וכארבעה חודשים לאחר שהמליצה רשות התקשוב למנכ"ל משרד הבריאות להקים את הוועדה עקב ריבוי פרויקטים מורכבים בהיקפים גדולים במשרד, מינה מנכ"ל המשרד את הוועדה. מטרות הוועדה היו, בין היתר, אישור תכניות העבודה והתקציבים בתחומי מערכות המידע והתקשוב, וידוא ביצוען של התכניות ואישור שינויים מהותיים בהן ובתקציב. התברר כי מאז מינויה הוועדה טרם התכנסה, וכי היא אמורה להתכנס לראשונה רק במרץ 2018.
	
מעקב משרד הבריאות
מצב ( סטאטוס): ב- בתהליך תיקון

14. 	אגף מחשוב ומערכות מידע במשרד הבריאות ממשיך לקיים דיונים שוטפים רוחביים ונקודתיים בפורומים בכירים של המשרד, ובראשות מנכ"ל וסמנכ"לים. האגף קיים התכנסות ראשונה של וועדת ההיגוי המשרדית לתחום מחשוב - באפריל 2018. התכנסות שנייה של הוועדה צפויה להתקיים בחודשים הקרובים ; שנת 2019 הוקדשה לבניית התכנית האסטרטגית של האגף לשנים 2020 – 2022, ובמסגרת זו התקיימו דיונים פנימיים ייעודיים ומשותפים בנושא. 

ליקוי

15. 	ניהול פרויקטים באגף המחשוב - לא נכתבו מסמכי ייזום ל-12 מ-24 הפרויקטים שנבדקו. במרבית מסמכי הייזום שנכתבו חסרים פרטים מהותיים ובהם הערכת עלות, סיכונים ולוחות זמנים. 

מעקב משרד הבריאות
מצב ( סטאטוס): א – תוקן

15.	אגף המחשוב שיפר את תבנית מסמכי הייזום, וחידד את הצורך בתיעוד תוצרי תהליך הייזום הפורמליים. בעקבות דוח הביקורת, אגף מערכות מידע ומחשוב מקפיד לוודא שתהליך הייזום מלווה בתיעוד וסיכום כתוב. במהלך 2019, ישנה גם הקפדה על ניהול סיכום ייזום בפורום של כלל הנהלת האגף.

ליקוי

16.	המערכת לניהול פרויקטים שבשימוש אגף המחשוב (להלן - מערכת עופר) מציגה נתונים על כל פרויקט בנפרד ואינה מאפשרת לקבל תמונת מצב כוללת על יותר מ-300 הפרויקטים המנוהלים באגף, לרבות עמידתם בלוחות הזמנים ובתקציבים. 

מעקב משרד הבריאות
מצב ( סטאטוס): ב – בתהליך תיקון

16.	אגף מחשוב ומערכות מידע במשרד הבריאות ממשיך לפעול לבניית דוחות המספקים תמונת מצב על כלל הפרויקטים המנוהלים באגף.  במסגרת זו, במהלך השנים 2018 ו- 2019, בנה האגף דוחות רבים נוספים, הן במערכת "עופר" לניהול פרויקטים, והן במערכת "משקפת" (דוחות מבוססי BI) המאגדת נתונים ממערכת "עופר", מערכת "מרכבה" וקבצים ידניים. לדוגמא, 17 דוחות חדשים במערכת "עופר" הנוגעים לעולם התקציב, לצד 20 תהליכי ייבוא נתונים חדשים ו- 45 דוחות חדשים בקירוב במערכת "משקפת" וביניהם "דוח מקורות ושימושים לפרויקט" המציג תמונה עדכנית של מקורות התקציב לפרויקט (לפי מקור ותקנה), אל מול הביצוע. המשרד מציין שבנוסף לדוחות ממוכנים אלה, מנוהלים גם מספר דוחות ידניים, כולל מצרפיים, הנסמכים על פלטי מידע ממערכות אלו, ואשר מיכונם ייבחן בהמשך.

ליקוי

17.	אגף המחשוב קבע שהמשימות בפרויקטים יירשמו במערכת לניהול פרויקטים רק ממועד עלייתה לאוויר - תחילת 2015, וכתוצאה לא הוזנו במערכת נתונים על מועד ההתחלה של פרויקטים שהותנעו לפני 2015 ואף לא הוזנו נתונים על אבני דרך שהושלמו לפני שנה זו. החלטה זו גרמה להצגה לא נכונה של לוחות הזמנים של פרויקטים רבים המנוהלים באגף ושל המשימות שבוצעו עד 2015, ופגמה ביכולת להעריך את עמידת הפרויקטים ביעדיהם המקוריים. 

מעקב משרד הבריאות
מצב ( סטאטוס): ד -  נדחה

17.	המשרד מעדכן כי אין שינוי מתגובתו הקודמת: "טרם עלייתה לאוויר של המערכת בפברואר 2015, מרבית הפרויקטים באגף נוהלו בקבצי אקסל ייעודיים ובמערכת בפיתוח עצמי (מערכת חסידה), ללא תרשימי גאנט. פרויקטים בודדים נוהלו גם באמצעות תרשימי גאנט שנשמרו בקבצים מקומיים. בפרויקט הקמת מערכת עופר ונוכח אילוצי לוחות זמנים, שיקולי עלות תועלת, ולאחר שמופו המאמצים שיידרשו לטיוב מידע – התקבלה החלטה ניהולית לבצע הסבות מינימאליות של נתוני הפרויקטים, ביניהם: רשימת פרויקטים, נתוני מסגרת, טבלאות מערכת. המשרד אינו מקבל את הערת הביקורת  כי ההחלטה פגעה ביכולת הבקרה, שכן יכולת הבקרה ממוקדת מטבעה בליווי הפעילות השוטפת והמתוכננת קדימה ושיפורה המתמיד ואינה מיועדת לבחון האם אבן דרך משנים מוקדמות יותר בוצעה במועדה. נתונים רלוונטיים להמשך התנהלות הפרויקט – עודכנו בעופר בפרויקטים הפעילים באמצעות עדכון הגאנט במערכת ואילו העלויות התקציביות של הפרויקטים בראיה רב שנתית נשמרו היסטורית, היות ומלכתחילה נוהלו במרכבה ועבורם בוצע מיפוי היסטורי".

ליקוי

18.	רק ל-16 מ-24 מהפרויקטים שנבדקו מונו ועדות היגוי. בעשרה פרויקטים הוועדה מונתה זמן רב לאחר שהחלו; נוסף על כך, שבע ועדות היגוי לא התכנסו בשנים 2017-2016. 
	על מנכ"ל משרד הבריאות לפעול לאלתר למינוי ועדות היגוי לכל הפרויקטים שבניהול אגף המחשוב בהתאם להנחיית רשות התקשוב ולוודא כי יתכנסו בתדירות שתאפשר להן לקיים בקרה נאותה על הפרויקטים.

מעקב משרד הבריאות
מצב ( סטאטוס): א – תוקן

18.	משרד הבריאות ממנה ועדת היגוי או מינהלת לפרויקט בהתאם למורכבותו ולמידת הסיכון בו ובהתאם להנחיות רשות התקשוב הממשלתית. בדרך כלל ממנים מינהלת בפרויקטים רוחביים המתאפיינים במעורבות גורמים רבים ובקבלת החלטות דחופה ואופרטיבית. ועדת היגוי מתמנית כאשר נדרשת הכוונה עקרונית של שותפים ולקוחות, והיא מתכנסת על פי רוב בתדירות נמוכה יחסית (פעם עד פעמיים בשנה). בחלק מהפרויקטים ממנים הן מינהלת והן ועדת היגוי. אגף המחשוב עדכן את המסמך המנחה כך שיגדיר טוב יותר את הכללים למינוי כל אחד מהגופים ועיתוי המינוי ויפעל להגדרת נוהל סדור להחלטה לגבי מינוי ועדת היגוי. בפרויקטים בהם הוחלט למנות וועדות היגוי, בעקבות דוח הביקורת, אגף מערכות מידע ומחשוב מקפיד לוודא התכנסות  הוועדות בתדירות הנדרשת. 

ליקוי

19.	בעשרה מ-24 הפרויקטים שנבדקו בוצע תהליך ניהול סיכונים חלקי, ובשלושה מהם לא בוצע כלל. על אגף המחשוב ליישם את תהליך ניהול הסיכונים במלואו, עבור כל פרויקט ומערכת, ובפרט להגדיר עבור כל סיכון דרכי התמודדות ולפעול להפחתתו ולמניעתו. ראוי שניהול הסיכונים יתבצע לאורך כל חיי המערכת, יתועד במסמכיה ויוצג בוועדות ההיגוי.

מעקב משרד הבריאות
מצב ( סטאטוס): א – תוקן

19.	אגף מערכות מידע ומחשוב במשרד הבריאות ממשיך לעקוב אחר הנחיות ניהול הסיכונים מטעם רשות התקשוב הממשלתי, וכן ממשיך לנהל סיכונים בהתאם למודל חשיבה מותאמת סיכון, תלוית פרויקט ומהותו, ותוך הפעלת שיקולי עלות/תועלת. 
	בנוסף לכך, במהלך 2019 הגדיל המשרד את תקציב ניהול הסיכונים, ובתוך כך קיים, למשל, תהליך ניהול סיכונים מעמיק לפלטפורמה רוחבית בשימוש המשרד Microsoft Dynamic XRM.


ליקוי

20.	מסמכי הערכת העלויות של הפרויקטים שנבדקו לא נכתבו במתכונת אחידה, ולא היו בהן נתונים על מועד ביצוע הערכת העלויות, מנגנון האישורים שעברה הערכת העלות ועדכונים שבוצעו במסמך. לשישה מהפרויקטים שנבדקו הוכנה הערכת עלויות רק לחלק מהשנים שבהן פותחה המערכת; ליתרתם היו הערכות עלות חלקיות ולא מפורטות וכל סעיף הוערך במאות אלפי ש"ח עד עשרות מיליוני ש"ח, באופן שאינו מאפשר לקיים בקרה על העלויות בפועל לעומת הרכיבים שנכללו בהערכה. על אגף המחשוב להקפיד שבכל המסמכים, ובהם תכניות עבודה, הערכת עלויות ומסמכי הבקרה, ייכתבו מועד כתיבת המסמך, מועד האישור והגורמים המאשרים, מספר גרסת המסמך ופירוט קצר על טיב השינויים שנעשו בכל גרסה. ללא הפרטים האמורים אי-אפשר לדעת אם מדובר בטיוטה או במסמך מאושר תקף ומחייב.

מעקב משרד הבריאות
מצב ( סטאטוס): א – תוקן

20.	בעקבות דוח הביקורת הגדיר אגף המחשוב קווים מנחים בנושא הערכת עלויות בשלבים שונים בחיי מערכות המידע. האגף עדכן בינואר 2018 את המסמך המנחה והוסיף בנספח את הקווים המנחים האמורים. המשרד מבהיר כי בשלבים שונים בפרויקט הערכת העלויות משתנה, שכן בשלב הייזום ניתנת הערכה ראשונית בלבד, ואילו בשלב שלאחר קבלת הצעות מחיר מספקים (ככל שמדובר בפרויקטים שאינם מבוצעים באופן עצמאי על ידי המשרד) מבוצע עדכון העלויות בהתאם הצעות המחיר שהתקבלו בפועל. במהלך הפרויקט מבוצעים אף שינויים, הנגזרים מדרישות חדשות של משתמשים ו/או דרישות לשינויים ו/או התממשות סיכונים. בכל שלב ההערכות מתועדות במסמכים הרלוונטיים לשלב בו נמצא הפרויקט. לדוגמא: בשלב הייזום – במסמכי הייזום, לפני יציאה למכרז – בהערכת העלויות במכרז וכיוב'. לאחר מעבר הפרויקט משלב הייזום לשלב הביצוע מתבצע תמחור במנגנון אחיד ומובנה במערכת לניהול פרויקטים (עופר), תוך התייחסות לכלל העלויות הרלוונטיות לפרויקט. אגף מערכות מידע ומחשוב במשרד הבריאות ממשיך לנהל את תמחוריו במסמכי הייזום, המכרזים, ובמערכת "עופר" לניהול פרויקטים, וזאת לצד התקציב השנתי המאושר, ותוך התכנסות תכנון וביצוע במידת הנדרש.

ליקוי

21.	אגף המחשוב הכין לפרויקט הלב שלוש הערכות עלות שונות באופן ניכר, ואולם אף לא אחת מהן הייתה מפורטת במידה המאפשרת לנתח את הסיבות להבדלים ביניהן.

מעקב משרד הבריאות
מצב ( סטאטוס): א – תוקן

21.	בעקבות דוח הביקורת, אגף מערכות מידע ומחשוב במשרד הבריאות מקפיד לציין בהערכותיו התקציביות את התכולות והתוצרים העסקיים המתומחרים. במהלך 2019, גם נתן דגש על הנושא במסגרת תהליך התכנון השנתי.

ליקוי

22.	אגף המחשוב לא ביצע סקרי שביעות רצון עבור הפרויקטים והמערכות שהקים בשנים 2017-2012. סקר של אגף השירות במשרד מ-2016 העלה כי שביעות הרצון משירותי פיתוח מערכות המחשוב הייתה נמוכה מאוד: 44% מהמנהלים היו מאוד לא מרוצים, ורק 36% היו מרוצים. על אגף המחשוב לבצע סקרי שביעות רצון בסיום הקמת כל מערכת מידע ולהפיק לקחים מתוצאותיהם, כדי לשפר את תהליכי הפיתוח של יתר מערכותיו.

מעקב משרד הבריאות
מצב ( סטאטוס): א - תוקן

22.	אגף מערכות מידע ומחשוב במשרד הבריאות מכיר בחשיבות שביעות הרצון של לקוחותיו ושותפיו, וכן ממשיך לקיים בחינה של שביעות הרצון באפיקים שונים, תלוי הפרויקט ומהותו. בתוך כך, במהלך 2019, קיים ראיונות שביעות רצון בקרב לקוחות מייצגים, באמצעות יועץ חיצוני, ותוך שמירה על אנונימיות המשיבים, להיוודעות עמוקה ומהימנה. כמו כן, קיים בחינה של שאלות ותוצאות סקר השירות הפנים-ארגוני מטעם משרד ראש הממשלה, אשר פורסם השנה. אחת ממסקנות ניתוח הסקר, שנדרש להפריד להבא בין השאלות המתייחסות להיבטי תמיכה לבין השאלות המתייחסות להיבטי פיתוח.  
	כנגזרת מהפעולות לעיל, ולאור הבנת חשיבותו של הנושא, הוא הוגדר בליבת התכנית האסטרטגית של אגף מערכות מידע ומחשוב לשנים 2020 – 2022, בה ישנו דגש רב על שיפור שביעות רצון האזרח והמערכת, תוך שיפור מימוש הפוטנציאל הגלום בטכנולוגיות, ותוך גיבוש תפישת שירות חדשה מקיפה ומלאה.  

ליקוי

23.	אחד הפרויקטים המרכזיים של המשרד הוא פרויקט מזור להקמת מערכת לניהול המשאבים הארגוניים של בתי החולים הממשלתיים, שעלות הקמתו הוערכה בכ-250 מיליון ש"ח ועלות התחזוקה השנתית - כ-45.5 מיליון ש"ח. הפרויקט החל ב-2015 והיה מתוכנן להסתיים ב-2020. לפרויקט תוכננו שני שלבים. שלב א' עלה לאוויר בבית החולים רמב"ם בינואר 2017 בתכולות חסרות וללא בדיקות מספקות. בעקבות ליקויים שהיו בעלייה לאוויר נדחה שלב ב' בבית חולים רמב"ם ביותר משנה והמשך פריסת המערכת לבית החולים השני נדחה ביותר משנה וחצי - לנובמבר 2018. על המשרד לתקן את הליקויים שהועלו בפרויקט מזור ולפעול ליישום לאלתר של הפעולות שלהלן: לבנות תכנית עבודה ותכנית תקציבית מלאות ועדכניות לפרויקט; למנות מנהלי שינוי בכל בתי החולים, שיפעלו משלבי ההקמה, יבחנו את התהליכים שאופיינו למערכת ויאשרו שהם תואמים לדרישותיהם; להגדיר את ההרשאות לפני העלייה לאוויר בכל בית חולים; לקיים בדיקות קבלה בידי משתמשים באופן שידמה את הפעלת המערכת; לתכנן את ההדרכות מבעוד מועד ולקיימן בצורה מקצועית, ולפקח באופן שוטף על התקדמות הפרויקט כדי שיעמוד ביעדיו ויסתיים בהצלחה. ראוי שמנהלי בתי החולים הממשלתיים יהיו מעורבים בניהול הפרויקט ובהחלטות העיקריות שמתקבלות לגביו, וכן שהמנכ"ל, אגף התקציבים במשרד ורשות התקשוב יהדקו את בקרתם על הפרויקט כדי להבטיח את הצלחתו תוך עמידה בכל יעדיו.

מעקב משרד הבריאות
מצב ( סטאטוס): ב – בתהליך תיקון

23. 	החל משנת 2018, האחריות במשרד הבריאות על ניהול פרויקטי המחשוב של בתי החולים הממשלתיים, עברה מאגף מערכות מידע ומחשוב לידי חטיבת המרכזים הרפואיים הממשלתיים. 
	נכון להיום, מערכת "מזור" נפרסה בארבעה מרכזים רפואיים ממשלתיים בהצלחה מרובה. לפרויקט "מזור" מונתה ועדת היגוי חטיבתית ומינהלת פרויקט, בראשותו של רו"ח יניב זוהר, חשב החטיבה. כמו כן, קיימות תכניות עבודה מעודכנות, אשר נבנו מתוך ראייה של האצת קצב הפריסה (כולל חלופות למימוש), ואשר נבנו בשיתוף ובליווי רשות התקשוב הממשלתי.  

ליקוי

24. 	היבטים בניהול הגנת הסייבר - עד מועד סיום הביקורת, אוקטובר 2017, שנתיים וחצי לאחר שמנכ"ל משרד הבריאות החליט שיש לגבש מדיניות להגנת הסייבר ואבטחת המידע, המשרד טרם סיים את הכנתה. על משרד הבריאות לזרז את אישורה ותיקופה של המדיניות בתחום הגנת הסייבר המגזרי ולהפיצה לכל ארגוני הבריאות, כדי לחזק את מוכנות הארגונים הרפואיים ומגזר הבריאות לאירועים בזמן אמת, ליצור דפוס פעולה אחיד וכן לצמצם את הסיכונים של פגיעה במידע רפואי, במכשור רפואי, במתן שירותים מקוונים לציבור ובמאגרי המידע ומערכות המידע. כמו כן עליו להכין לאלתר את התכנית להמשכיות עסקית וליישמה בטרם יתרחש אירוע שיסב נזק למידע חיוני ורגיש.

מעקב משרד הבריאות
מצב ( סטאטוס): ב – בתהליך תיקון

24.	באשר לסייבר המשרדי, משרד הבריאות ממשיך לעקוב אחר הנחיות יחידת הגנת הסייבר (יה"ב) ברשות התקשוב הממשלתי.
	באשר לסייבר המגזרי, משרד הבריאות גיבש מסמך מדיניות ואסטרטגיה במהלך 2016, וכן תכנית עבודה תלת-שנתית לשנים 2016 - 2019. בהתאם לתכנית זו, המשרד פעל לקידום אסדרה של אבטחת מידע, סייבר ותורת הגנה לארגון בריאות. בחודשים הקרובים, יחל סבב האישורים, ולאחריו תופץ הרגולציה המאושרת לכלל ארגוני הבריאות.  

 ליקוי

25.	אף שהנהלת משרד הבריאות הורתה כבר ב-2009 על גיבוש מדיניות המשכיות עסקית בעת אסון, ואף שכותבי המדיניות המליצו באותה שנה על בנייה ויישום של תכנית אופרטיבית להמשכיות הפעילות במצבי חירום (BCP) ועל הקמת אתר גיבוי "חם" , עד אוקטובר 2017, שמונה שנים לאחר מכן, לא הכין משרד הבריאות את התכנית וגם לא הקים אתר שכזה.

מעקב משרד הבריאות
מצב ( סטאטוס): ב – בתהליך תיקון

25. 	אגף מערכות מידע ומחשוב במשרד הבריאות מבין את חשיבות הקמת מערך ה- DRP, ומנסה לקדם את הקמתו. עם זאת, עד כה טרם התקבל תקציב לנושא.  
	במהלך 2019, בוצע תהליך תיקוף בחינת חלופות, וכן גובשה הערכת תקציב מחודשת, המסתכמת בסך של 16.5 מלש"ח. 
	במסגרת התכנית האסטרטגית של אגף מערכות מידע ומחשוב לשנים 2020 – 2022, ולאור הבנת חשיבותו של הנושא, מערך ה- DRP  הוגדר כפרויקט תשתיתי אסטרטגי, אשר נפרש על פני 3 שנים, ואשר ינוהל כתלות בקבלת תקציב, ותוך נקיטת Design to Budget.
































קידום למידה משמעותית בבתי הספר
הגופים המבוקרים:  משרד החינוך.
מעקב מעודכן לחודש: דצמבר 2019

ליקוי
1.	מרכיבים מרכזיים בתהליך התכנון הדרושים להגדלת סיכויי הצלחתה של רפורמת הלמידה המשמעותית לא התקיימו בתהליכים שביצע משרד החינוך, ערב החלתה על כל בתי הספר. המשרד החל ביישום מרכיבי הרפורמה ללא התשתית הבסיסית שנדרשה לשם יישומה המוצלח. החסר במרכיבים אלה השפיע על טיב הטמעתה של הרפורמה והקשה את תיקון התהליכים שבבסיסה בהמשך הדרך.
	על משרד החינוך לשקול לעגן את רפורמת הלמידה המשמעותית בהחלטת ממשלה; מהלך זה עשוי לעלות את הרפורמה גבוה יותר בסדר העדיפות הלאומי ולהעניק לה גיבוי ארוך טווח ומחויבות רחבה יותר מצד בעלי העניין וגם מבחינת הצרכים התקציביים והצורך בשיתוף פעולה שיביא לידי הסרת חסמים ביישומה.

מעקב- משרד החינוך    
מצב (סטאטוס):  א – תוקן  

1. המשרד גיבש צוות של 'הצעד הבא' שתכליתו היתה להבנות כלי משמעותי המאגד בתוכו פרקטיקות הוראה איכותיות מהארץ ומהעולם. הובלת המהלך היתה על ידי המינהל הפדגוגי בשיתוף המדען הראשי, אגף מחקר ופיתוח, מזכירות הוראה ומינהל עובדי הוראה. מעבר לכך המזכירות הפדגוגית מובילה מהלך של פיתוח יחידות הוראה במגוון תחומי דעת. יחידות ההוראה מממשות בעצם תוכנן את ההיבטים של הלמידה המשמעותית דהיינו, יחידות המותאמות למגוון של לומדים, במספר רמות, במספר אופנויות למידה, למידה דרך רעיונות גדולים – יחידות מתוקשבות המותאמות למאה ה-21 ונגישות בפורטל עובדי הוראה לטובת כלל הציבור. קיימת מפת ידע מחקרית ששימשה מסד לאיסוף פרקטיקות וליישומן והטמעתן בשטח.

ליקוי
2.	עבודת מטה חסרה ואי-תכלול התכנון: הדיון על מושגי היסוד המרכזיים של רפורמת הלמידה המשמעותית ועל כיווניה האסטרטגיים ומטרותיה, גיבוש מסמך המדיניות של הרפורמה וכן חוזר המנכ"ל מאוגוסט 2014 שגובש על פי מסמך המדיניות נעשו במסגרת מהלכים מואצים לתכנון והיערכות לצורך הטמעת רפורמת הלמידה המשמעותית כדי לאפשר את החלתה בתחילת שנת הלימודים התשע"ה (ספטמבר 2014 - אוגוסט 2015), על פי המועד שהציב השר לשעבר, וכן בלי שהתקיים תהליך מובנה ממצה של חשיבה ותכנון שיבטיח את הצלחתה של הרפורמה לאורך זמן.

מעקב- משרד החינוך    
מצב (סטאטוס):  א – תוקן

2.	צוות המשימה סיים את עבודתו וכאמור לעיל גיבש את הכלים לפרקטיקות הוראה איכותיות. 



ליקוי
3.	אי-שימוש בתמונת המצב בתהליך התכנוני לגיבוש מדיניות הרפורמה: בעת תכנונה של הרפורמה, טרם יציאתה לדרך, לא השתמש מטה המשרד במפת הידע המחקרית והיישומית הנמצאת ברשותו בנושא למידה משמעותית, והוא לא דן ברפורמות דומות שנעשו בעולם, וממילא גם לא השווה בין מאפייני מערכת החינוך בישראל למאפייניהן של מערכות החינוך במדינות אחרות שביצעו רפורמת למידה משמעותית, כדי להפיק לקחים לצורך גיבוש מושכל של מרכיבי הרפורמה. כמו כן, המשרד לא החזיק בתמונת מצב על כל בתי הספר במערכת החינוך והוא חסר תשתית נתונים שתאפשר לו לסווג את בתי הספר על פי מידת מסוגלותם ומוכנותם להטמיע את הרפורמה; בכך נפגעה יכולתו לתכנן הקצאה נכונה ואפקטיבית של המשאבים לסיוע לבתי הספר לפי צרכיהם.

מעקב- משרד החינוך    
מצב (סטאטוס):  א – תוקן 

3.	קיימת מפת ידע מחקרית ששימשה מסד לאיסוף הפרקטיקות וליישומן והטמעתן בשטח.

ליקוי
4.	אי-הסכמה על מושגי היסוד וסוגיות אסטרטגיות מרכזיות: החלטת הנהלת המשרד להחיל את תכנית ההיבחנות החדשה בכל בתי הספר כבר בשנת הלימודים התשע"ה עוררה קשיים רבים ביישום מרכיבי התכנית. נוסף לכך, המשרד המשיך לקדם את יישום הרפורמה בלי –שהצליח להביא לידי הסכמה בין כל בעלי העניין בסוגיה זו.

מעקב- משרד החינוך    
מצב (סטאטוס):  א – תוקן

4.	נבנה צוות משימה שכלל את מינהל עובדי הוראה, המינהל הפדגוגי והמזכירות הפדגוגית. המשרד גיבש תוכנית של TOP-5  תכנית אשר כוללת חמישה נושאי על בפיתוח המקצועי ובהכשרת עובדי ההוראה. במסגרת הפיתוח המקצועי הארצי המקוון, פותחו במזכירות הפדגוגית מאות  השתלמויות בתחומי הדעת  במודלים שונים. השתלמויות אלה מכוונות  להטמעת פרקטיקות הוראה, כשירויות ואסרטגיות חשיבה מסדר גבוה תוך בנייה של שפה פדגוגית משותפת . בכל שנה גדל מספר המורים המשתלמים בהן ומונה בשנת תש"ף  קרוב ל20.000 מורים.

ליקוי
5.	חסר בתרגום המדיניות למרכיבים אופרטיביים: הנהלת המשרד לא גיבשה מסמך פעולה שקבע את מרכיביה השונים של הרפורמה, לרבות יעדים ומשימות לטווח קצר וארוך, ולא פעלה לאיתור חלופות, בחינתן ודירוגן וקביעת קריטריונים להערכתן. הנהלת המשרד אף לא בחנה אפשרות ליישום הדרגתי של הרפורמה, אלא החליטה להחיל את הרפורמה כמקשה אחת על כל בתי הספר בכל שכבות הגיל, מתחילת שנת הלימודים התשע"ה, וזאת בלי שתחזיק בתמונת מצב הנוגעת למידת הבשלות והמוכנות של כל בתי הספר למהלך זה.

מעקב- משרד החינוך    
מצב (סטאטוס):  ב – בתהליך תיקון 

 5.	הרפורמה מיושמת במסגרת תהליך עומק אשר נמצא בשלבי ביצוע ברמת השטח. 

ליקוי
6.	חסמים וליקויים בניהול הרפורמה: עד פרישתה במרץ 2017 ריכזה, הובילה וניהלה המנכ"לית לשעבר את רפורמת הלמידה המשמעותית. הנהלת המשרד לא הקנתה לוועדת היגוי שהקימה לצורך ניהול הרפורמה סמכויות ושליטה על משאבים כדי להוביל את תהליך השינוי העמוק. הוועדה לא התמקדה די הצורך במשימות שלתכליתן היא הוקמה ולא דנה בשאלות יסוד הנוגעות לקידום הרפורמה, כיווניה הרצויים, יעדיה, טיב יישום משימותיה והמדדים להערכתה. בהתנהלותה החמיצה ועדת ההיגוי את משימתה לשמש גורם-על המנווט את יישום הרפורמה, משלב בין מפעיליה ומתאם את תהליכיה.

מעקב- משרד החינוך    
מצב (סטאטוס):  ב – בתהליך תיקון 

6.	מנכ''ל המשרד גיבש צוותי עבודה שעניינן : פרקטיקות הוראה  איכותיות, יחידות הוראה, דמות הבוגר, תיק תוכניות לימודים. תיק תוכניות הלימודים ממקד את התכנים, השיטות, כלים, מיומנויות וערכים. המשרד מפתח כעת ערכות הוראה בתחומי למידה מגוונים.  קישור לתיק תוכניות לימודים: https://edu.gov.il/special/Curriculum/Pages/hp.aspx

ליקוי
7.	עם הפסקת פעילותה של ועדת ההיגוי לא עמד לצד המנכ"לית לשעבר גורם אחד שהיה אחראי לניהול הרפורמה. כל יחידת מטה פעלה בנפרד לפי יעדים ומשימות שהציבה לעצמה, והיא עשתה כן בין היתר ללא תיאום עם הגורמים הרלוונטיים האחרים.

מעקב- משרד החינוך    
מצב (סטאטוס):  ב – בתהליך תיקון 

 7.	העמקת הלמידה המשמעותית על רבדיה השונים דורשת עבודת עומק של היחידות השונות, כל אחת בתחום עיסוקה. המפגש בין ההתמחויות השונות והרכיבים מצוי תחת ידו האמונה של המנכ''ל והוא מקיים מפגשי עבודה קבועים להם שותפות יחידות המשרד הרלבנטיות לשם בירור התקדמות ניסוח יעדי המשך, סינכרון בין יחידות המטה השונות וקביעת יעדים ומדדים. בישיבות ההנהלה והמטה מקפידים המנכ''ל והיחידות הרלבנטיות להציג את סטטוס ההתקדמות, כיוונים ויעדי המשך. 

ליקוי
8.	חסמים וליקויים בהיערכות גופי המטה ושילוב עקרונות הרפורמה בתחומי הדעת של החינוך היסודי: אי-הבהירות בנוגע לחלוקת תחומי האחריות בין המזכירות הפדגוגית ובין האגף לחינוך יסודי שבמינהל הפדגוגי היא חסם לקידום הלמידה המשמעותית בחינוך היסודי. רוב תכניות הלימודים לבתי הספר היסודיים לא עודכנו לפי עקרונות הלמידה המשמעותית, לא הוגדרו ההישגים המעשיים הנדרשים מהרפורמה בבתי הספר היסודיים ולא גובשו תכניות לימודים סדורות ומתאימות. כמו כן, לא ניתנו למורים בבתי הספר היסודיים לא הדרכה פדגוגית-דיסציפלינרית ולא פיתוח מקצועי בחמשת תחומי הדעת. הממצאים מעידים על קיומה של חולשה מהותית ביישום רפורמת הלמידה המשמעותית בחינוך היסודי. על הנהלת המשרד להבהיר את חלוקת תחומי האחריות בין המזכירות הפדגוגית ובין האגף לחינוך יסודי שבמינהל הפדגוגי בכל הנוגע לחינוך היסודי כדי לשפר הטמעתם של תהליכי למידה והוראה חדשים בבתי הספר היסודיים.

מעקב- משרד החינוך    
מצב (סטאטוס):  א – תוקן

8.	הוגדרו באופן בהיר וברור הסמכויות של היחידות השונות, קרי מפמ''רים ויחידות האגף היסודי והם עובדים שכם אל שכם. 

ליקוי
9.	ליקויים בהיערכות המזכירות הפדגוגית: כשנתיים וחצי לאחר שגיבשה המזכירות הפדגוגית מסמך המפרט את ההתאמות הנדרשות בהוראה, בלמידה ובהערכה של תחומי הדעת, היא טרם החלה לשלב בתכניות הלימודים היבטים המקדמים למידה משמעותית. משרד החינוך לא עדכן את הנהלים ואת התבחינים לכתיבת ספרי לימוד ולא בחן אם יש צורך לעדכן את חומרי הלימוד שאושרו בעבר כדי שיתאימו לעקרונות הלמידה המשמעותית.



מעקב- משרד החינוך    
מצב (סטאטוס):  ב – בתהליך תיקון

 9.	אין אפשרות להחיל על חומרים ברי אישור רטרואקטיבית. תכניות הלימודים עודכנו והותאמו לשפת הלמידה המשמעותית, כיום קיימות תכניות ספורות שנמצאות בשלבי עדכון והתאמה. 

ליקוי
10.	ערב תחילת היישום של רפורמת הלמידה המשמעותית הייתה הנהלת המשרד מודעת לאתגר העצום הטמון בהטמעת השינוי הפדגוגי שבבסיס הרפורמה. אולם היא לא יצרה מנגנוני הטמעה ייחודיים ולא חיזקה את המנגנונים הקיימים, במטה המשרד ומחוזותיו, וגם לא הסירה חסמים שהתגלו בהפעלת המנגנונים במהלך יישום הרפורמה. על המינהל הפדגוגי למסד את הדרך שבה ניתן יהיה להנחיל בבתי ספר נוספים את הפעילות הפדגוגית המצטיינת של בתי ספר חלוצים הנוגעת לחידושים בשיטות הוראה ולמידה וארגונן.

מעקב- משרד החינוך    
מצב (סטאטוס):  ב – בתהליך תיקון 

10.	הטמעת השינוי  הינה חלק מתהליך העבודה אותו המשרד מקדם, הוקצו בעלי תפקידים וימי הדרכה ייעודיים – הן במחוזות והן ברמת השטח.  הוסקו מסקנות מתהליכים שונים ונערכו שינויים והרחבות בהתאם לכך. 

ליקוי
11.	מנגנוני הטמעה חסרים במטה המשרד ובמחוזות: המשרד קבע כי המדריכים הכפופים למפמ"רים (מפקחים מרכזים) ישמשו כלי הטמעה מרכזי של הרפורמה. אולם הוא לא גיבש ערב החלתה של הרפורמה תכנית רב-שנתית שבה ייקבעו כמות משאבי ההדרכה הנחוצים למפמ"רים לאורך שנות הטמעתה, אף שבשנה הראשונה להחלת הרפורמה תיגבר מטה המשרד את מערך המדריכים הארציים (באמצעות תוספת ימי הדרכה), אך משנת הלימודים התשע"ז (ספטמבר 2016 - אוגוסט 2017) הוא שב וצמצם את היקף ההדרכה בלי שהתבסס על תשתית עובדתית בדבר היקף הטמעת הרפורמה ואיכותה במקצועות הדעת השונים.

מעקב- משרד החינוך    
מצב (סטאטוס):  א – תוקן

11.	המשרד מקצה ימי הדרכה בכל שנה לפי תיעדוף הנושאים שלו לפי התכנית האסטרטגית המשרדית.

ליקוי

12.	קידום הלמידה המשמעותית בבתי הספר שבאחריות המחוזות היה תלוי במידה רבה במידת המוטיבציה האישית של כל מפקח ומפקח וברמת החשיבות שהוא רואה בלמידה משמעותית לעומת משימות אחרות שהוא מקדם. המשרד קבע את מכסת ההקצאה של משאבי ההדרכה למחוזות ללא עבודת מטה מסודרת וללא התבססות על תמונת מצב עדכנית בנוגע לצורכי ההדרכה של בתי הספר. מיעוט משאבי ההדרכה שהקצה המשרד להטמעת הרפורמה פגע מלכתחילה ביכולתו של המשרד לשנות מהיסוד את תהליכי ההוראה והלמידה בבתי הספר כנדרש במטרות הרפורמה.

מעקב- משרד החינוך    
מצב (סטאטוס):  א – תוקן

12.	ימי הדרכה ייעודיים לטובת קידום והטמעה של למידה משמעותית מתקיימים בפועל. למעלה מ 40 ימי הדרכה  מוקדשים להטמעה. כך לדוגמא, באגף הגיל היסודי הוקצו השנה כ 8 מדריכים ארציים ו- 25 מדריכים מחוזיים .




ליקוי

13.	אי-הפקת לקחים מהערכת טיב ההטמעה של מרכיבי הרפורמה: ממצאי מחקרי ההערכה של הרשות הארצית למדידה והערכה בחינוך (להלן - ראמ"ה) ושל אגף תכנון ואסטרטגיה במשרד החינוך הצביעו על כך שרוב בתי הספר התקשו בהטמעת הרפורמה בחלק ניכר ממרכיביה המרכזיים וכי לא חל שיפור בטיב ההטמעה במהלך שלוש השנים מאז החיל המשרד את הרפורמה בבתי הספר; ככל שעולים בשלבי הגיל רוב התלמידים מדווחים שחלק הארי של מרכיבי הלמידה המשמעותית אינם מתקיימים.

מעקב- משרד החינוך    
מצב (סטאטוס):  א – תוקן

13.	המשרד מטמיע את רכיבי הרפורמה. כך לדוגמא עולה ממצאי הראמ"ה בתשע"ח: "נרשמה בתשע"ח עלייה ניכרת בשני מגזרי השפה). כמו כן, בשימוש בתקשוב ככלי לקידום למידה משמעותית (באמצעות לימוד, תרגול והיבחנות מתוקשבים)".
 "דיווחי התלמידים על תפיסת ההוראה כמעניינת וברורה, על פרקטיקות הוראה-למידה-הערכה איכותיות, על אסטרטגיות ללמידה עצמית ועל קבלת הערכה ומשוב מקדמי למידה מהמורים - נרשמה יציבות בשיעורי הדיווח של תלמידים דוברי עברית בכל שכבות הגיל ואילו בקרב תלמידים דוברי ערבית נרשמו עליות, שעיקרן בשנה האחרונה"

ליקוי
14.	בדוח האגף לתכנון ואסטרטגיה מינואר 2016 הועלו חסמים רבים בהיערכות לרפורמה בבתי הספר ובהטמעתה. בין החסמים שהועלו בדוח: עומס לימודים רב והיעדר זמן ייחודי לחקר והעמקה; היעדר ידע וכלים בקרב המורים שיסייעו בידם להטמיע את עקרונות הרפורמה והיעדר הכשרה מתאימה למורים ולמנהלים בנושא; קושי של המורים ליישם את עקרונות הלמידה המשמעותית בכיתה גדולה ומגוונת של תלמידים; מסמכים המופקים במשרד ומחוזותיו אינם מובנים למנהלים ולמורים; מורים החסרים את המוטיבציה לבצע שינוי פדגוגי; היעדר אחידות וסטנדרטים; וחסרים בתשתית פיזית שאינם מאפשרים לבתי הספר ליצור סביבה מעצימה ללמידה משמעותית.

מעקב- משרד החינוך    
מצב (סטאטוס):  א – תוקן

14.	הטמעת נושא הלמידה המשמעותית מוטמע בדרכים מגוונות להלן מספר דוגמאות לכך :
                      מנהלת האגף לפיתוח, ניהול ידע ומידע של תוכניות חדשות הובילה את הטמעת הנושא,  פותחו כלים וערכות להטמעה  ונפתחו קבוצות עבודה ולמידה לנושא (קבוצות מתוקשבות ומפגשים פנים אל פנים) – קישור מצורף לאתר המסע: http://cms.education.gov.il/EducationCMS/Units/LemidaMashmautit/HaMasa/Hamasa.htm
                      התנאים הפיזיים בבתי הספר הינם חלק משמעותי בתהליך השינוי ולכן פורסמו מכרזי  21M שנועדו לאפשר לצוותי ההוראה לערוך שינוי בתנאים הפיזיים ולהתאים את סביבת הלמידה . פירוט בקישור המצורף : http://cms.education.gov.il/EducationCMS/Units/Pituach/ItzuvChazut/M21Class.htm
                     בהלימה למהלך זה הותאמו מרחבי הפסג''ה המשמשים מקור ללמידה עבור צוותי ההוראה לשינויים בדרכי הלמידה ופורסמו מכרזי 21P . פירוט בקישור המצורף : http://cms.education.gov.il/EducationCMS/Units/Pituach/ItzuvChazut/P21.htm
                      בעלי תפקידים נוספו לצוותי ההוראה ותפקידם תמיכה במהלך בהם רכזים פדגוגיים המובילים את הטמעת השינוי וכן רכזי הכלה והשתלבות אשר מקדמים הוראה מקדמת פרט ופדגוגיה של הוראה בכיתה הטרוגנית הנותנת מענה להיבטים של כיתה גדולה ומגוונת – הדגש מושם על הוראה אוניברסלית שעניינה מתן מענה כל תלמיד בהתאם לצרכיו, בהתאמה לכיתה הגדולה. בכל בתי הספר מונו רכזי הכלה והשתלבות שעיסוקן נותן מענה לסוגיה. הרכזים מקבלים הכשרה מקצועית, תמיכה ON-LINE ולמידה משותפת בקבוצות וואטסאפ ועוד. קישור מצורף : http://cms.education.gov.il/EducationCMS/Units/Yesodi/yaad_12/talkit.htm

ליקוי

15.	הנהלת המשרד וועדת ההיגוי לא בחנו, לנוכח ממצאי הדוחות האמורים, את הנחות היסוד של הרפורמה ושל התכנית ליישומה. הן לא בחנו לא את טיב מנגנוני היישום ולא את קצב השינוי ומיקודו, שלביו וחלוקת האחריות לביצועו.

מעקב- משרד החינוך    
מצב (סטאטוס):  א – תוקן

15.	הנהלת המשרד בהובלת המנכ''ל מקיימת ישיבות קבועות וסדורות עם כל יחידות המטה הרלבנטיות בהלימה לדגשי העבודה שנבחרו, נבחנות הנחות היסוד ומתוקפות (כפי שמתואר בליקוי 7).

ליקוי

16.	היעדר תכנית הכשרה מערכתית להוראה המקדמת למידה משמעותית: המשרד לא גיבש תכנית כוללת לפיתוח מקצועי של מורים. על אף החיוניות שאנשי מקצוע חיצוניים יהיו חברים בוועדת ההיגוי כגורמים מומחים בתחום הכשרה ופיתוח מקצועי של מורים, לא שיתף משרד החינוך בוועדת ההיגוי נציגים מהמועצה להשכלה גבוהה, ממוסדות הכשרה אקדמיים ומרשויות מקומיות וכן נציגים מגופים הפועלים בשטח, כמו מחוזות המשרד ובתי הספר. היעדר שיתופם של גורמים אלה הגביל מלכתחילה את יכולתה של הוועדה לקבוע מטרות ארוכות טווח ולהכריע בסוגיות ליבה הנוגעות לנושא זה.

מעקב- משרד החינוך    
מצב (סטאטוס):  א – תוקן

16.	נושא הפיתוח המקצועי נעשה במרחבי הפסג''ה עפ"י מתווה המופיע בליקוי 5. 
 
ליקוי
17.	בשנות הטמעתה הראשונות של הרפורמה הותיר מינהל עובדי הוראה את המורים בבתי הספר ללא הכוונה שיטתית, ללא ידע וללא כלים שיסייעו בידם ליישם שיטות הוראה ולמידה חדשות שכבר ניתן להן ביטוי בחומרי הלימוד. הוא לא גיבש תכנית אחידה מתוך ראייה מערכתית ארוכת טווח לפיתוח מקצועי של המורים משלב ההכשרה ובמהלך חייהם המקצועיים בתחום ההוראה לקידום למידה משמעותית.

מעקב- משרד החינוך    
מצב (סטאטוס):  א – תוקן

17.	האגף לפיתוח מקצועי במינהל עו"ה איפשר קידם וסייע בבניית התשתיות להובלת הפיתוח המקצועי של המורים בתחומי הדעת ובתחומי הרוחב השונים. שילוב היבטים הכוללים כלים, גישות ומתודות של הלמידה המשמעותית מצאו ביטוים במתווים ובמסגרות הלמידה השונות כחלק בלתי נפרד מתהליך הלמידה והיוו מודלינג לעו"ה כיצד עליהם לשלבם במסגרת ההוראה. אין משמעות לקיום מסגרות למידה בנושא למידה משמעותית אלא יש לשלב את הגישה בדרכי ההוראה וכך נהגו במסגרות הלמידה של עו"ה.

ליקוי
18.	היעדר יוזמות של האגף לפיתוח מקצועי: האגף לפיתוח מקצועי לא גיבש תהליך פיתוח מקצועי ארוך טווח, מקיף ומערכתי לקביעת דפוסי הוראה חדשים הנדרשים לקידום למידה משמעותית, והוא גם לא בחן את המסגרות התקציביות הדרושות לתהליך מעין זה.

מעקב- משרד החינוך    
מצב (סטאטוס):  א – תוקן

18.	תהליך השינוי מופיע בתכנית המתוארת בסעיף 4. 



	 























רשת גני הילדים של אגודת ישראל
יישום הסכם הבראה
והיבטים בהתנהלותה של הרשת

הגופים המבוקרים: משרד החינוך, משרד האוצר.  

מעקב מעודכן לחודש: דצמבר 2019
	א
	 תוקן
	12 סעיפים
	86%

	ב
	 בתהליך תיקון
	2 סעיפים
	14%

	ג
	 לא תוקן
	
	

	ד
	 נדחה / לא רלוונטי
	
	




ליקוי 

1. בשנים 2010 עד 2013 העביר משרד החינוך לרשת כ-98 מיליון ש"ח כתמיכות, למעלה מפי ארבעה מהסכום שאושר בהסכם ההבראה.

מעקב- משרד החינוך    
מצב (סטאטוס):  א-תוקן

1.	ראה תגובה בהערות רה"מ 68ג' עמ' 292.

ליקוי 

2. כדי לעקוב אחר ביצועו של הסכם ההבראה הוחלט על הקמתה של ועדה מלווה, שתורכב מנציגי משרד החינוך ומשרד האוצר (להלן - הוועדה המלווה). לא נמצא שהוועדה המלווה קיימה ישיבות. על משרד החינוך ומשרד האוצר לפעול לעגן את הפעולות הנדרשות לתיקון הליקויים העולים מדוח ביקורת זה בכל הסכם עתידי שייחתם עם הרשת.

מעקב- משרד החינוך    
מצב (סטאטוס): א – תוקן  

2.	הוועדה מונתה ובמסגרת הסכם ההבראה שנחתם בשנת 2018 נכנס סעיף לקיום ישיבות הוועדה המלווה פעמיים בשנה ובמקרים חריגים במידת הצורך.

ליקוי

3. הרשת לא צירפה להסכם ההארכה נספח המפרט את רשימת הגנים הגירעוניים שבהפעלתה, ומשרד החינוך לא דרש זאת ממנה, ולפיכך היא גם לא פעלה לסגור גנים אלו.

מעקב- משרד החינוך    
מצב (סטאטוס):  א – תוקן 

3.	ככלל הוועדה אינה מאשרת פתיחת גנים מתחת ל- 29 ילדים. עם זאת, במקרים חריגים העולים מן השטח, במסגרת כינוסה של הוועדה, מובאים לדיון הבקשות לפתיחת גנים מתחת ל- 29 ילדים אך ורק במקרים חריגים ולאחר שהנימוקים מובאים לידיעתם של חברי הוועדה. 

ליקוי

4. משרד האוצר ומשרד החינוך לא מילאו כראוי את תפקידם בפיקוח על יישום ההסכם, וגם כשהוצגו לפניהם עובדות על הפרות של הסכם ההבראה על ידי הרשת הם לא פעלו כנגדן. על משרד האוצר ומשרד החינוך לפקח על פעילותה של הרשת בהתאם לקבוע בהסכם ההבראה, ובכלל זה לסגור גנים גירעוניים.
מעקב- משרד החינוך    
מצב (סטאטוס):  א - תוקן 

4.	התיקונים בוצעו במסגרת ההסכם החדש. 

ליקוי

5. על פי הדוחות הכספיים של הרשת, בסוף שנת 2016 היה הגירעון המצטבר של הרשת כ-40 מיליון ש"ח.

מעקב- משרד החינוך    
מצב (סטאטוס):  ב – בתהליך תיקון 

5.	מאז 2016 הגירעון המצטבר פחת בעוד כ- 7.5 מלש"ח.

ליקוי

6. ב-80 מתוך כ-330 גנים שהפעילה הרשת בשנת הלימודים התשע"ז (שנפתחה בספטמבר 2016) למדו פחות מ-29 ילדים. גנים כאלה נחשבים על פי הסכם ההבראה גנים גירעוניים (להלן - גן גירעוני), ופתיחתם לא אושרה על ידי הוועדה המלווה (שכלל לא התכנסה כנדרש). פתיחתם הייתה בבחינת הפרה יסודית של הסכם ההבראה.

מעקב- משרד החינוך    
מצב (סטאטוס):  א-תוקן 

6.	הנושא טופל במסגרת הסכם ההבראה שנחתם בשנת 2018 ופתיחת גנים עם פחות מ- 29 ילדים לא נפתחים ללא אישור הוועדה המלווה ורק במקרים חריגים.

ליקוי

7. בשנים 2010 עד 2013 התקשרה הרשת בחוזים עם קבלני שיפוצים לביצוע שיפוצים, תיקונים והכשרות של מבנים לגני ילדים בלא אישור מהחשבת המלווה, בניגוד להסכם ההבראה. חובות הרשת לקבלני השיפוצים הגיעו בנובמבר 2016 ל-2.7 מיליון ש"ח. הרשת ניהלה רשימת חובות אלו מחוץ לספרי הנהלת החשבונות שלה, באופן שאינו עולה בקנה אחד עם עקרונות הניהול הכספי התקין.

מעקב- משרד החינוך    
מצב (סטאטוס):  ב – בתהליך תיקון

7.	החובות לקבלנים נרשמים בדוחות בסעיף " הוצאות לשלם".

ליקוי

8. בתקופה שעל פי הסכם ההבראה נדרשה לפי תקנות חינוך ממלכתי (מוסדות מוכרים), התשי"ד-1953 (להלן - תקנות חינוך ממלכתי) הקפאת שכר לכל עובדי הרשת, וכן התחייבות להפחתת שכרו של מנכ"ל הרשת אם היא לא תצליח לסגור גנים גירעוניים, שכר המנכ"ל לשעבר ברשת עלה ב-55% בשנים 2010 עד 2013, וגם שכרם של עובדי מנהלה אחרים עלה, תוך הפרה יסודית של הסכם ההבראה. על הרשת להשלים הכנת תכנית להפחתת הגירעון המצטבר ובתוך כך לשלם את שכר עובדי הרשת על פי תקנות חינוך ממלכתי, לפי השיעורים והכללים הנהוגים במוסדות חינוך רשמיים.

מעקב- משרד החינוך    
מצב (סטאטוס): א – תוקן 

8.	בהארכת ההסכם מחודש יולי 2018 נכלל סעיף כי שכר המנכ"ל ושכר הסמנכ"ל לא יעודכן אלא באישורה של הוועדה המלווה.

ליקוי

9. מאז שנחתם הסכם ההבראה חלפו כשבע שנים, ובמהלך תקופה זו חתמה הרשת גם על הסכם הארכה. למרות פרק הזמן שחלף מתחילת תהליך ההבראה לא עמדה הרשת במכלול התחייבויותיה. בחתמה על הסכמים עם המדינה ציפתה הרשת, מחד גיסא, שהמדינה תעמוד בהתחייבויותיה ותעביר לה תקציבים לצמצום הגירעון, ומאידך גיסא, טענה כי יש נסיבות המקשות עליה לעמוד באותם הסכמים.
אף שביוני 2017 הסתיימה הארכה שניתנה להסכם ההבראה, הרשת, משרד החינוך ומשרד האוצר לא נערכו לקראת השלכות סיום תוקפו של ההסכם. נכון לנובמבר 2017 לא נחתם הסכם חדש, וקיים חשש שהרשת תחזור לצבור גירעונות ושגירעונותיה ישובו להתגלגל לפתחה של הקופה הציבורית.

מעקב- משרד החינוך    
מצב (סטאטוס): א – תוקן 

9.	במסגרת הסכם ההבראה שנחתם ב- 2018 אחת מהתחייבות  הרשת היא צמצום הגירעון האקטוארי בכ- 3 מלש"ח.

ליקוי

10.	קשרי הרשת עם צדדים קשורים אינם באים לידי ביטוי בדוחות מילוליים שהגישה הרשת לרשם העמותות בשנים 2013, 2014 ו-2015. הרשת גם לא דיווחה על עסקאותיה במקרקעין, כנדרש בחוק העמותות.

מעקב- משרד החינוך    
מצב (סטאטוס): א – תוקן 

10.	ההסכם נחתם ביולי 2018 ונכללו בו סעיפים לטובת הפחתת הגירעון והגבלת שכר ההנהלה וזאת על מנת שיוכלו לפעול באופן עצמאי.

ליקוי

11.	בין מקימיה של עמותה המפעילה צהרונים ברחבי ישראל לבין הרשת מתקיימים יחסי גומלין: מורשה חתימה בעמותה מועסק על ידי הרשת כרכז; מנהל העמותה משכיר נכס לרשת; הרשת שוכרת באשקלון מהעמותה שני מבנים לגני ילדים, ואולם לפי מסמכי העמותה עמותה זו אינה מחזיקה נכסים בבעלותה. העמותה מפעילה צהרונים בגני הרשת ללא תמורה.
	לעמותה אחרת, שכתובתה היא כתובת מגוריו של רכז שהרשת מעסיקה, הרשת שילמה בשנים 2008 עד 2015, לפי הדוחות הכספיים של העמותה, סך של 172,540 ש"ח. בשנת הלימודים התשע"ז שכרה הרשת מאותה עמותה שני מבנים לגנים, ואולם לפי מסמכיה של עמותה זו אין היא מחזיקה נכסים בבעלותה.

מעקב- משרד החינוך    
מצב (סטאטוס): א – תוקן 

11.	הנושא טופל במסגרת הסכם ההבראה שנחתם ביולי 2018 ולא מאושרים מקרים כאלה על ידי החשבת המלווה או הוועדה המלווה. 

ליקוי

12.	באוגוסט 2015 התקשרה הרשת עם חברת כוח אדם ושילמה לה 730,000 ש"ח. בעל החברה האמורה הוא אחיה של גזברית הרשת, הממונה, בין השאר, על התשלום לספקים. העסקת קבלן שהוא קרוב משפחה של הממונה על התשלומים לספקים מעלה חשש לניגוד עניינים. על הרשת להסדיר בכתב חשש להימצאות של עובדים בניגודי עניינים ולהבטיח שעובד לא יהיה מעורב בהתקשרות עם קרוב משפחה שלו או בתשלומים הנובעים ממנה.



מעקב- משרד החינוך    
מצב (סטאטוס): א – תוקן 

12.	 הנושא אכן טופל במסגרת ההסכם שנחתם ביולי 2018 ובו נכללו סעיפים האוסרים על מתן שירותים או השכרת נכסים ללא תמורה.   

ליקוי

13.	משרד החינוך משית פיקוח פדגוגי על גננות הרשת ועל גניה באמצעות מפקחות. ואולם, הפיקוח אינו אחיד ומשתנה בהתאם לזהות המפקחת והדגשים שלה. ראוי היה שמחוז החינוך החרדי ייצר תכנית פדגוגית ותכנית פיקוח אחידות לכלל גני הרשת; התכנית הפדגוגית תכלול, בין היתר, ימי עיון ופעילויות זהות, שיועברו באופן זהה בכל הגנים של הרשת ברחבי ישראל.

מעקב- משרד החינוך    
מצב (סטאטוס): א – תוקן 

13.	רשת הגנים מפעילה מערך גנים בפריסה ארצית חלק מהם בערים עם קהל יעד מהמיינסטרים החרדי  וחלק בערים מעורבות שקהל היעד מסורתי ובעקבות זאת יש להתאים את הפיקוח והתכניות בהתאם לקהל היעד .
          	לגבי ימי עיון, גם עבורם מותאמים חומרים בהתאם לדרישות וליעדי משרד החינוך, יחד עם זאת החומרים הפדגוגיים מותאמים לכל אזור ואזור.

ליקוי

14.	באוגוסט 2015 התקשרה הרשת עם חברת כוח אדם ושילמה לה 730,000 ש"ח. בעל החברה האמורה הוא אחיה של גזברית הרשת, הממונה, בין השאר, על התשלום לספקים. העסקת קבלן שהוא קרוב משפחה של הממונה על התשלומים לספקים מעלה חשש לניגוד עניינים. על הרשת להסדיר בכתב חשש להימצאות של עובדים בניגודי עניינים ולהבטיח שעובד לא יהיה מעורב בהתקשרות עם קרוב משפחה שלו או בתשלומים הנובעים ממנה.

מעקב- משרד החינוך    
מצב (סטאטוס): א – תוקן 

14.	הרשת הפסיקה את פעילות החברה האמורה. ראה דוח הערות רה"מ 68ג' עמ' 298. 












תמיכות הממשלה בענף החקלאות והשפעתן על מחירי התוצרת החקלאית


הגופים המבוקרים: משרד החקלאות. אגף התקציבים - במשרד האוצר


מעקב מעודכן לחודש: דצמבר 2019
	א
	 תוקן
	סעיף אחד
	9%

	ב
	 בתהליך תיקון
	7 סעיפים
	64%

	ג
	 לא תוקן
	3 סעיפים
	27%

	ד
	 נדחה / לא רלוונטי
	
	



	
ליקוי 

1. תמיכות מְעַוְותות סחר וייצור על פי אומדני ה-OECD וארגון הסחר העולמי - על פי אומדני ה-OECD, שיעור התמיכות מעוותות הסחר והייצור בחקלאות בישראל מסך התמיכות בחקלאים גבוה במידה ניכרת משיעורן במדינות ה-OECD ובמדינות האיחוד האירופי (להלן - האיחוד האירופי). מגמה זו אף החריפה בשנים האחרונות, עקב ירידה במחירי התוצרת החקלאית במדינות ה-OECD ובאיחוד האירופי .
בהסכם החקלאות נקבעה לישראל תקרה שנתית לסכום התמיכות מעוותות הסחר והייצור בסך 569 מיליון דולר. על פי הדיווחים שמסר משרד החקלאות לארגון הסחר העולמי, סכום התמיכות מעוותות הסחר והייצור בחקלאות בישראל בשנת 2008 ובשנים 2011 עד 2014 היה גבוה מהתקרה השנתית שנקבעה בהסכם, ובשנים 2015 ו-2016 היה 95% ו-88% מהתקרה השנתית, בהתאמה. תמיכות אלו התרכזו בשני ענפים: החלב והביצים.

מעקב משרד החקלאות
מצב (סטאטוס):  ג- לא תוקן

1.	מכיוון והמעבר לתמיכה ישירה דורש שינויים חוקתיים גדולים, ומהווה רפורמה משמעותית ביותר, לא ניתן ליישמו בתקופת ממשלת מעבר, ואף לא בימיה האחרונים של ממשלה יוצאת. התייחסות המשרד לניסיונות הרבים ליישום רפורמה זו בתחילת הקדנציה, הועברה כמענה לטיוטת הדו"ח. אף על פי כן, בשנים האחרונות ניסה משרד החקלאות לקדם שינוי מדיניות בכל הקשור לתמיכות החקלאיות בענפי החלב הלול. המשרד קיים שיחות עם החקלאים, עם נציגיהם ועם משרדי הממשלה השונים. הוצעו פתרונות של תמיכות ישירות בצורה הדרגתית ועד לתמיכה גורפת שהשינוי ייפרס על פני מספר שנים. נציגי החקלאים ומשרדי הממשלה לא הגיעו לכלל הסכמות בנושא שינוי המדיניות ומעבר לתמיכות פחות מעוותות סחר.

מעקב משרד האוצר - אגף תקציבים
מצב (סטאטוס):  ד- נדחה

1.	גובה התמיכה בענפים אינו חייב להיות בהכרח גובה התמיכה באירופה אלא יש להתאים חליפה לכל ענף בהתאם לתנאיו. בענפי הצומח למשל, בחלק גדול מהמוצרים החקלאות המקומית יעילה יותר. בענף החלב למשל, את רובם של המוצרים לא ניתן לייבא בשל תוקף חיי מדף קצר ועל כן למשק המקומי לא תהיה בהם תחרות. דוגמאות אלה נועדו להבהיר שהמטרה היא שוק תחרותי וחקלאות מקומית חזקה, אך האמצעים יכולים להיות מגוונים.

ליקוי

1. החלטת הממשלה לפעול לשינוי מדיניות התמיכה בחקלאות - בהחלטת הממשלה משנת 2013 נקבע שימונה צוות שיגבש המלצות בעניין שינוי מדיניות התמיכה בחקלאות. התברר כי הצוות לא השלים את עבודתו, מפני שלא הגיע להסכמות מקצועיות על אופן הפעולה הנדרש. הוא לא הוציא מסמך מסכם סופי של עבודתו, לא גיבש תכנית פעולה מלאה לגבי ענפי החי והצומח, וממילא לא הגיש אותה לשר החקלאות ולשר האוצר כפי שנדרש. צוות נוסף שהוקם בשנת 2014 לא הגיע אף הוא להסכמות מקצועיות. על משרדי האוצר והחקלאות להשלים את גיבוש ההמלצות ולקבוע תכנית פעולה מוסכמת בעניין שינוי מדיניות התמיכה בענפי החקלאות, הן בתחום החי והן בתחום הצומח. כמו כן עליהם לבצע מעקב רב-שנתי אחר הפעולות שנעשו, ובכלל זה לעמוד על תרומתן לייעול ענפי החקלאות השונים.
השיעור הגבוה של התמיכות מעוותות הסחר והייצור בחקלאות בישראל, הפגיעה שיש לכך ביעילות ובתחרות בענפי החקלאות השונים וההשפעה שיש למצב זה על יוקר המחיה, מחייבים את משרדי האוצר והחקלאות לבצע הליך של בחינה מחודשת בנוגע למדיניות התמיכה בחקלאות, לצורך קבלת החלטות אשר יבטיחו את פעילותו המיטבית של המשק ואת טובתו של הצרכן. במסגרת זו יש מקום לבחון כיצד ניתן להשיג מטרות אלו וכן מטרות מדיניוּת נוספות, באמצעות השימוש בתמיכות ישירות ממוקדות ויעילות שאינן מעוותות סחר וייצור.

מעקב משרד החקלאות
מצב (סטאטוס):  ג- לא תוקן 

2. 	כפי שנכתב בהתייחסות לליקוי 1 נציגי החקלאים ומשרדי הממשלה לא הגיעו לכלל הסכמות בנושא שינוי המדיניות ומעבר לתמיכות פחות מעוותות סחר.

ליקוי

3.	מדיניות התמיכות בענפי החלב והביצים - ענף הבקר לחלב: בשנים 2012 ו-2014 חתמו הממשלה, מועצת החלב והתאחדות מגדלי הבקר לחלב על שני הסכמים; ההסכמים נועדו לייעל את הענף, להפחית את העלות של ייצור החלב ולהוזיל את מחיר החלב ומוצריו לצרכן. למרות יישום ההסכמים בעלות של כ-265 מיליון ש"ח, חלה בשנת 2017 עלייה של 6% במחיר המטרה הממוצע לחלב , לעומת שנת 2016. זאת לאחר שבשנים 2015 ו-2016 ירד מחיר המטרה לחלב. עלייה במחיר המטרה לחלב עלולה לקרב את ישראל לתקרה השנתית שקבע ארגון הסחר העולמי לגבי תמיכות מעוותות סחר וייצור ואף לגרום לחריגה ממנה. כמו כן, עלייה כאמור עלולה לייקר את מוצרי החלב לצרכנים.
	
מעקב משרד החקלאות
מצב (סטאטוס):  ב – בתהליך תיקון

3. 	המשרד, יחד עם משרד האוצר ונציגי החקלאים הגיעו להבנות, ואף חתמו על הסכם לשדרוג ענף החלב, שנחתם באוקטובר 2018. אולם בשל פיזור הכנסת לקראת סוף שנת 2018 נמנעה היכולת ליישמו, משום שהצריך שינויי חקיקה שלא ניתן ליישם בתקופת בחירות או בתקופת ממשלת מעבר. המאמצים להגיע להסכם בענף הלול בשנת 2018 לא הבשילו לכדי חתימה על הסכם.

מעקב משרד האוצר – אגף תקציבים
מצב (סטאטוס):  ב- בתהליך תיקון

3.	בסוף שנת 2018 נחתם הסכם בין משרד האוצר, משרד החקלאות ויצרני החלב שעיקרו הורדת מכסים (הורדת תמיכה עקיפה), מתן תמיכות תקציביות (תמיכה ישירה) והפחתת מחיר המטרה (הורדת תמיכה עקיפה). מטרת משרד האוצר היא לקדם את ההסכמות עם כינון ממשלה חדשה. 

ליקוי

4.	מדיניות התמיכות בענפי החלב והביצים - ענף הצאן לחלב: החלטת הממשלה משנת 2015, שנועדה לצמצם את מעורבותה בענף הצאן לחלב ולהוזיל את המוצרים המיוצרים מחלב צאן, לא הבשילה לכדי ביצוע תיקוני החקיקה הנדרשים ליישומה, בין היתר עקב אי-הסכמות בין משרדי האוצר והחקלאות לבין נציגי החקלאים על המתווה שהוצע בעניין זה.
על משרדי החקלאות והאוצר לבצע בחינה יסודית של השינויים שנעשו עד כה ושל השינויים הנוספים הנדרשים במדיניות התמיכה בענף הבקר לחלב, כדי לייעל את הענף ולהוזיל את מוצרי החלב לצרכן וכדי לאפשר לישראל לעמוד בהתחייבויות שלה לארגון הסחר העולמי. כמו כן, על משרד החקלאות לעקוב מקרוב אחר מחיר המטרה לחלב, ואם יעלה מהנתונים כי מגמת העלייה במחיר זה נמשכת, יש להיערך ליישום מתווה פעולה שייתן מענה אפקטיבי בעניין זה.

מעקב משרד החקלאות
מצב (סטאטוס):  ב – בתהליך תיקון

4. 	כפי שמופיע בהתייחסות לליקוי 3. נחתם הסכם בענף החלב, שלא ניתן עדיין ליישמו.

ליקוי

5. 	 מדיניות התמיכות בענפי החלב והביצים - ענף ההטלה: תכנון הייצור בענף ההטלה מעודד תופעות של חוסר יעילות, ובעיקר את הנצחת קיומם של לולים קטנים, שאינם מאפשרים לנצל את היתרונות לגודל.  עקב כך, אף שהממשלה מפקחת על מחיר הביצה, משנת 2014 עד ספטמבר 2017 היה המחיר המקומי של ביצים (למגדל) גבוה בכ-18% בממוצע ממחיר היבוא שלהן. פער זה מבטא את חוסר היעילות בענף. משנת 2007 נעשו ניסיונות לבצע רפורמה כוללת בענף ההטלה, אך הם לא נשאו פרי.
	נוכח חוסר היעילות שמעודד תכנון הייצור בענף ההטלה וההשפעות שיש לכך על מחיר הביצים לצרכן, על משרדי האוצר והחקלאות לבחון את השינויים הנדרשים במדיניות התמיכות בענף זה ולפעול ליישומם בהקדם. הרפורמה בענף זה נחוצה הן לצורך התייעלות הענף והוזלת המחירים לצרכן והן מטעמים הנוגעים לבריאות הציבור, לרווחת בעלי החיים ולאיכות הסביבה.

מעקב משרד החקלאות
מצב (סטאטוס):  ב – בתהליך תיקון

5. 	כפי שמופיע בהתייחסות לליקוי 3, המאמצים בשנת 2018 לא הבשילו לכדי חתימה על הסכם.  בשנת 2019, לאור דיונים ושיחות רבות שהתקיימו בין המשרד לבין בעלי העניין בענף ההטלה, נחתם מסמך הבנות על ידי נציגי מגדלים משמעותיים בענף, אשר נשלח למשרד, ובו הבנות משמעותיות לקראת הסכם שיוכל להחתם בממשלה הבאה. 

מעקב משרד האוצר – אגף תקציבים
מצב (סטאטוס):  א- תוקן

5.	בסוף שנת 2018 יצא משרד החקלאות בקול קורא להקמת משטחי לולים ביישובים בהמשך לאישור התקציב בינואר 2018. הקול הקורא תוקצב ב-60 מלש"ח על ידי אגף תקציבים ומטרתו להקים משטחים ללולים גדולים ויעילים מחוץ לישובים.

ליקוי

6. 	היעדר מתווה מדיניות מוסכם לשיפור מבנה התמיכות בענפי החקלאות - אף שהצורך ברפורמה במדיניות התמיכות בחקלאות שב וצוין במסמכי משרדי האוצר והחקלאות, ואף שבמדינות רבות בעולם קיימת מדיניות כוללת ורב-שנתית בעניין התמיכות בחקלאות, לא הצליחו משרדי האוצר והחקלאות לגבש מתווה מדיניות מוסכם וארוך טווח לשיפור מבנה התמיכות בכל ענפי החקלאות ובהתאם להמלצות ה-OECD, בין היתר מכיוון שהמשרדים האמורים ונציגי החקלאים לא הגיעו להסכמות בעניין זה.

מעקב משרד החקלאות
מצב (סטאטוס):  ג- לא תוקן

6. 	כפי שנכתב בתגובה 1, נציגי החקלאים ומשרדי הממשלה לא הגיעו לכלל הסכמות בנושא שינוי המדיניות.

ליקוי

7. 	החוק לעידוד השקעות הון בחקלאות - החוק לעידוד השקעות הון בחקלאות מסמיך את משרד החקלאות להעניק מענקים כספיים לחקלאים (להלן - מענקי חוק). נוסף על מענקי החוק נותן משרד החקלאות מענקים מכוח הסמכות השיורית של הממשלה (להלן - המסלולים המינהליים). אף שלפי חוות דעת של המשנה ליועץ המשפטי לממשלה (כלכלי-פיסקלי) משנת 2013 ראוי לקבוע מסלולים מינהליים רק במקרים מוגבלים בהיקפם, בשנים 2014 עד 2016 נתנה מינהלת ההשקעות במשרד החקלאות מענקים בעיקר במסלולים המינהליים. על משרדי החקלאות והאוצר לפעול בהקדם להסדרת המצב שבו הרוב המכריע של תקציב ההשקעות ניתן במסלולים המינהליים שמטרותיהם חופפות למטרות החוק, דבר העוקף למעשה את אמות המידה שנקבעו בחוק. יצוין כי בתקופה זו נעשות פעולות לתיקון החוק, אך הן לא הבשילו לכדי נוסח סופי, המוסכם על כל הגורמים המעורבים.

מעקב משרד החקלאות
מצב (סטאטוס):  ב – בתהליך תיקון

7.	עקב פיזור הכנסת לקראת סוף שנת 2018 משרדי האוצר והחקלאות לא יכלו להמשיך בהליך שינוי החוק.

ליקוי

8.	החוק לעידוד השקעות הון בחקלאות - שיעור המענק שנתנה מינהלת ההשקעות במסגרת המסלולים המינהליים שמטרותיהם דומות למטרות החוק בשנים 2014 עד 2016 היה גבוה במידה ניכרת משיעור המענק המירבי שנקבע בחוק (20%). לדוגמה, שיעור המענק במסלול המינהלי "עידוד השקעות בחקלאות ביישובי עוטף עזה" היה 40% ושיעור המענק במסלול המינהלי "תמיכה למגדלי פלפל ליצוא באזורי עדיפות לאומית" היה 70%.

מעקב משרד החקלאות
מצב (סטאטוס):  ב – בתהליך תיקון

8.	עקב פיזור הכנסת לקראת סוף שנת 2018 משרדי האוצר והחקלאות לא יכלו להמשיך בהליך שינוי החוק.

ליקוי

9.	הליך מתן התמיכות מתקציב משרד החקלאות -  מעבודה שהכינה חברת ייעוץ לבקשת משרד החקלאות בשנת 2014 עלה כי יש שונות רבה באופני הטיפול בבקשות לתמיכה ובמערכות התומכות בכל סוג תמיכה שהמשרד נותן. הדבר גורם לחוסר יעילות וכן פוגע ביכולת לבצע בקרות ולנתח נתונים, ובכלל זה לאתר כפילויות בתמיכות. עד מועד סיום הביקורת, שלוש שנים לאחר מכן, לא יישם המשרד פתרון ממוחשב לריכוז התמיכות, לייעול הליך מתן התמיכות ולבקרה עליו, אף שמדובר ביותר מ-50 סוגי תמיכות המסתכמות במאות מיליוני ש"ח בשנה.

מעקב משרד החקלאות
מצב (סטאטוס):  ב – בתהליך תיקון

9.	למנהלת ההשקעות גויס עובד המרכז את התמיכות במשרד החקלאות, ובמקביל מרכז את הפיתוח של מערכת התמיכות המשרדית. בימים אלה (דצמבר 2019) עלה לאוויר השלב הראשון של מערכת התמיכות המרכזית, האמורה להחליף את המערכת הנוכחית. השלבים הבאים של המערכת אמורים להתחיל בבדיקות בתחילת שנת 2020.

ליקוי

10.	הליך מתן התמיכות מתקציב משרד החקלאות -   מינהלת ההשקעות אינה מדווחת על התמיכות במודול "תהליך תמיכות" במרכב"ה (מערכת למחשוב רוחבי כולל במשרדי הממשלה) אף שהדבר נדרש בהוראות תקנון כספים ומשק, ואף שהיא מעניקה מדי שנה בשנה אלפי מענקים המסתכמים במאות מיליוני ש"ח (בשנת 2016 נתנה מינהלת ההשקעות כ-2,700 מענקים שהסתכמו בכ-345 מיליון ש"ח). על משרד החקלאות להשלים בהקדם את פעולתו לפתרון ממוחשב שיאפשר ניהול מרכזי של התמיכות. הדבר יאפשר לאגור נתונים ולנתחם, יגביר את השקיפות, ישפר את הבקרה על מתן התמיכות, יסייע לזהות כפל תמיכות ויאפשר להפיק מידע זמין על כל סוגי התמיכות ועל מצב הטיפול בבקשות התמיכה.



מעקב משרד החקלאות
מצב (סטאטוס):  ב – בתהליך תיקון

10.	מערכת המחשוב המפותחת בימים אלו, תפתור "על הדרך" גם סוגיה זו.

ליקוי

11.	הליך מתן התמיכות מתקציב משרד החקלאות -  שנים 2014 עד 2016 חתם רק מנהל מינהלת ההשקעות על כתבי אישור למענקים שניתנו על פי חוק, שהסתכמו בכ-40 מיליון ש"ח בשנה. הדבר מנוגד להחלטת הממשלה בנושא הרשאות לנושאי משרה במשרד החקלאות, ולפיה מנהל מינהלת ההשקעות מורשה לחתום על מסמכים הנוגעים לעסקות בנכסי מדינה רק עם חשב המשרד או עם סגן החשב.	

מעקב משרד החקלאות
מצב (סטאטוס):  א – תוקן

11.	הליקוי תוקן בהערות 68 ג' עמ' 307-8.


















הטיפול במחלות בקר וצאן


הגופים המבוקרים: משרד החקלאות – השירותים הווטרינריים, משרד הבריאות – לשכת הבריאות מחוז דרום – באר שבע


מעקב מעודכן לחודש: דצמבר 2019
	א
	 תוקן
	6 סעיפים
	75%

	ב
	 בתהליך תיקון
	2 סעיפים
	25%

	ג
	 לא תוקן
	
	

	ד
	 נדחה / לא רלוונטי
	
	




ליקוי 

1.	אי ביצוע פעולות מספקות למניעת התפשטות מחלת הברוצלוזיס - בְּרוּצֵלוזיס, המכונה גם קדחת מלטה , היא מחלה זואונוטית, כלומר עוברת מבעלי חיים לבני אדם. זוהי גם מחלה אנדמית בישראל, כלומר היא קיימת בה בקביעות. המחלה שכיחה בעיקר בקרב חיות משק, ובייחוד צאן (כבשים ועזים), וכן בקר וגמלים. בני אדם עלולים להידבק במחלה במגע עם בעלי-חיים נגועים או בעקבות צריכת מוצרי חלב לא מפוסטרים המופקים מחלב של בעלי-חיים נגועים. במהלך השנים האחרונות מאות בני אדם בישראל, בעיקר באזור הדרום, נדבקו בכל שנה במחלה זו. עיקר היארעות מקרי הברוצלוזיס בבני אדם בישראל היא בקרב אוכלוסיית הבדואים בנגב. בשנת 2014 החל משרד החקלאות לבצע תכנית חומש (מבצע) למזעור מחלת הברוצלוזיס באזור הנגב בעקבות שיעורים גבוהים של תחלואה שנמצאה בקרב עדרי צאן באזור.

	א.	השירותים הווטרינריים (להלן - השו"ט או היחידה) ידעו על עלייה בתחלואה בברוצלוזיס של בני אדם באזור הנגב עוד בשנת 2012. למרות זאת הם לא אספו מידע כולל על מספר עדרי הצאן של מגדלים בדואים בנגב, על שיעור עדרי הצאן שלהם הנגועים במחלה ועל מיקומם עד שנת 2014, מועד שבו המחלה כבר פגעה בשיעורים גבוהים של עדרי הצאן בנגב.

	ב.	לפני תחילת המבצע לא נהגו השו"ט לאכוף על המגדלים את חובת החיסון נגד ברוצלוזיס וגם לא קיימו מעקב או פיקוח שיטתיים כדי לדעת אם המגדלים מחסנים את הצאן; החיסון ניתן רק לעדרים של מגדלים שפנו ביוזמתם לשו"ט. כתוצאה מכך, סמוך לאחר תחילת המבצע, בשנת 2014, התברר לשו"ט כי כ-70% מעדרי הצאן בנגב לא חוסנו נגד המחלה. דבר זה מלמד שהשו"ט לא ביצעו פעולות מניעה מספקות למזעור שיעורי התחלואה בברוצלוזיס בקרב העדרים בנגב.

	ג.	בשנים שקדמו לתחילת המבצע השו"ט גם לא פעלו באופן שיטתי כדי להמית חיות משק, בעיקר צאן וגמלים, שהיו נגועים בברוצלוזיס, ופעולות כאלה ננקטו רק מדי פעם.

	ד.	אף שהשו"ט ידעו על עלייה במקרי תחלואה של בני אדם בברוצלוזיס בנגב עוד ב-2012, עד אוקטובר 2015 הם לא ביצעו פעולות להמתת צאן וגמלים נגועים בברוצלוזיס של מגדלים בדואים בנגב. הסיבה העיקרית לדחיית ההמתה הייתה היעדר תקציב לפיצוי לפנים משורת הדין של מגדלים שלא היו זכאים לפיצוי לפי פקודת מחלות בעלי חיים מפני שלא סימנו או לא חיסנו ראשי צאן כנדרש, או לא עשו פעולה אחרת שנדרשה מהם, כפי שנקבע בפקודה.

	כתוצאה מכך המשיכו בעלי חיים נגועים להיות במשך תקופה ארוכה מקור להפצת המחלה בקרב העדרים בנגב ובקרב בני אדם בישראל. על השו"ט להקפיד על ביצוע שיטתי של פעולות מניעה כנגד התפרצות מחלות בעלי חיים. לשם כך יש לפעול לעדכון שוטף של המידע על העדרים בארץ - מספר הראשים ומקומם, לאסוף מידע ולפקח על ביצוע חיסונים, ולהמית בעלי חיים הנגועים במחלות אשר לא ניתן לרפא ושמהווים סכנה לבריאות הציבור ולעדרים. הדבר יפחית את סכנת ההתפרצות של מחלות כפי שאירע במקרה של מחלת הברוצלוזיס.

מעקב משרד החקלאות
מצב (סטאטוס):  א-תוקן

1.	ראה מעקב לליקוי 4.

ליקוי
2.	תחקירי משרד הבריאות בנוגע לתחלואת בני אדם בברוצלוזיס - כאשר משרד הבריאות מקבל דיווח על אדם שחלה בברוצלוזיס נדרשים עובדי הלשכה האזורית של משרד הבריאות לתשאל את החולה באמצעות "שאלון חקירה אפידמיולוגית לחולה בברוצלוזיס" כדי להתחקות אחר מקור ההדבקה ולמנוע התפשטות המחלה לבני אדם נוספים. אם נמצא שהחולה בא במגע עם בעלי חיים נגועים יעביר משרד הבריאות את המידע למשרד החקלאות, כדי שיפעל לבודד ולהמית את בעלי החיים הנגועים; מוצרי חלב נגועים בחיידק הברוצלה יושמדו על ידי משרד הבריאות. בלשכת דרום של משרד הבריאות ממלא את השאלון הרופא הכפוף לממונה על המחוז במשרד הבריאות. לדבריו, התחקיר מבוצע טלפונית ולא בשטח משום שעומס עבודתו והיעדר עובדים לסיוע אינם מאפשרים להגיע למקומות המגורים של החולים. הרופא ציין כי לו נעשה התחקיר במקום מגורי החולה היה יכול להתרשם מהסביבה - ולבחון אם יש בה צאן וגמלים, ואם בני משפחה נוספים באים במגע עמם - וכך היה בידיו מידע מלא יותר על מקורות אפשריים להידבקות. הוא ציין, כי בשיחת טלפון עלול החולה להסתיר את העובדה שהוא מגדל חיות משק. מן האמור לעיל עולה כי תחקירי משרד הבריאות באמצעות הלשכה במחוז דרום על תחלואת בני אדם בברוצלוזיס עלולים שלא לשקף את כל המידע הרלוונטי להתפשטות המחלה, כיוון שהם מבוצעים בטלפון ולא במקום מגורי החולה. עקב כך עלול המשרד שלא לאתר בהקדם חיות משק נגועות בברוצלוזיס שגרמו להדבקה, ובני אדם נוספים עלולים להיחשף למחלה. משרד מבקר המדינה מעיר כי מן הראוי שמשרד הבריאות יבחן אם ניתן לספק לרופא בלשכת מחוז דרום כלי עזר שיאפשרו לו להתגבר על עומס העבודה, כדי שניתן יהיה לבצע תחקירים במקום המגורים של האדם החולה, כשיש בסיס לשער שהוא או שכניו מחזיקים בראשי צאן.

מעקב משרד הבריאות
מצב (סטאטוס):  ב- בתהליך תיקון

2.	תוכנת IBM לבסוף נמצאה לא מתאימה לצורכי משרד הבריאות והטמעתה בוטלה. במקום זה, החל אגף שירותי בריאות הציבור (האגף לאפידמיולוגיה) בשיתוף עם אגף המחשוב באפיון ופיתוח תוכנה ייעודית לדיווח וחקירה אפידמיולוגית של מחלות המחייבות הודעה. מערכת זו צפויה לאפשר ביצוע חקירה אפידמיולוגית בשטח והעברת המידע בזמן אמת למטה משרד הבריאות. משך הפיתוח מוערך כעת בכשנתיים, בתלות בתקציבים שיועברו לצורך זה. 

ליקוי

3.	הפסקת ביצועה של תכנית החומש למזעור מחלת הברוצלוזיס - משרד החקלאות פעל לגייס עובדים לסיוע בביצוע תכנית החומש למזעור מחלת הברוצלוזיס בנגב. בעקבות גיוס עובדים אלה בדרך של מיקור חוץ התגלע בשנת 2016 סכסוך עבודה בין המשרד לבין ועד עובדי השו"ט, ודבר זה הציב לפני המשרד קשיים ביישום המבצע. סכסוך העבודה נמשך גם ב-2017. 

בנובמבר 2017 הודיע מנכ"ל משרד החקלאות למשרד הבריאות ולמשרד האוצר על הפסקת ביצוע תכנית החומש עקב סכסוך העבודה ועל החזרת יתרת התקציב לקופת המדינה. המנכ"ל מסר כי לאחר סיום המבצע יפעל משרד החקלאות להגברת המודעות הציבורית למחלת הברוצלוזיס ולדרכים להישמר ממנה ויפנה למשרד האוצר בבקשה לאשר לו תקציב לכך. 

ביצוע תכנית החומש הופסק לאחר שהושקעו בתכנית משאבים רבים וטרם הושגו היעדים החשובים שנקבעו, ובעוד שהמחלה המסכנת את בריאות הציבור בישראל ואת האיתנות הכלכלית של ענפי המִקְנֵֶה , פעילה וקיימת בשיעורים לא מבוטלים בקרב עדרי צאן בנגב. בינואר 2018 כתב משרד האוצר למשרד מבקר המדינה כי נמצאה נוסחה לפתרון סכסוך העבודה במשרד החקלאות, וכי הוא - משרד האוצר "יאפשר פתרון תקציבי" לחידוש מידי של המבצע. משרד החקלאות מסר גם הוא הודעה למשרד מבקר המדינה לפיה, הוא הגיע להסכמות עם ועד עובדי השו"ט ויפעל מידית לקדם את הטיפול במחלת הברוצלוזיס בנגב. עד תחילת פברואר 2018, מועד עדכון הביקורת, המבצע לא חודש. אם תתממש האפשרות להתניע מחדש את המבצע למזעור מחלת הברוצלוזיס שהופסק באיבו, על משרד החקלאות לשנס מותניו ולחדש את המבצע, כיוון שהמחלה מסכנת את בריאות הציבור ואת איתנות ענפי המקנה.

מעקב משרד החקלאות
מצב (סטאטוס):  ב – בתהליך תיקון

3.	הושגה הסכמה עם האוצר על הקצאת כוח אדם בהיקף של 11 תקנים למשך 5 שנים לטובת ביעור הברוצלוזיס בישראל. המכרזים לגיוס כוח האדם מוכנים ויפורסמו עם קבלת אישור הכנסת. במקביל החלה התאמת התכנית מ- 2015 וגיבוש דרישות תקציביות לשם חידוש המבצע בנגב. עם כינון ממשלה וקבלת אישור הוועדה הרלוונטית יחל גיוס העובדים. גיוס עובדים בתקנים זמניים יאיין את התנגדות הוועדים.

ליקוי

4.	אי-קביעת דרכי ניטור למניעת התפרצות ברוצלוזיס בבקר - ענף הבקר בישראל מספק מוצרי חלב ובשר בהיקף נרחב וערך הייצור שלו היה בשנת 2014 כ-4.5 מיליארד ש"ח. חיידקי מחלת הברוצלוזיס מהווים סכנה לא רק לבני אדם אלא גם לצאן ולבקר. במרץ 2015 הפסיקו השו"ט לבצע בדיקה בה נקטו ברפתות לאבחון המחלה זאת כיוון שמצאו שאינה רגישה דיה לאתר תחלואה ברפת. אולם, מאז ועד למועד סיום הביקורת בספטמבר 2017, לא קבעו השו"ט דרכי ניטור חלופיות שיסייעו להם לחשוף בקר נגוע בברוצלוזיס; הניטור יכול לאפשר לשו"ט לפעול בהקדם למניעת התפרצות המחלה. התפרצות מחלת הברוצלוזיס בשנת 2015 ברפת גדולה, גרמה לה נזקים כבדים, נדרש היה בין היתר, להמית 600 פרות שחלו. גם למדינה נגרמו נזקים כיוון שמשרד החקלאות נדרש לפצות את בעלי הרפת.
	על השו"ט לפעול בהקדם כדי לקבוע וליישם דרכי ניטור ברפתות כדי שאם פרה או עגל יחלו בברוצלוזיס, לא תתפשט המחלה ברפת. המקרים של תחלואה בברוצלוזיס ברפתות אחדות ממחישים את הסכנה של זליגת מחלת הברוצלוזיס מן הצאן אל הבקר ואת הצורך למזער את המחלה בעדרי הצאן בנגב.

מעקב משרד החקלאות
מצב (סטאטוס):  א-תוקן 

4.	בסוף ינואר 2018 פורסם נוהל לביצוע בדיקות ניטור מבוסס סיכונים בעדרי הבקר לחלב.  השירותים הווטרינריים מבצעים ניטור שנתי של עדרי הצאן בישראל ובכלל זה בנגב. עם גילוי עדר נגוע מבוצעת המתה בהתאם לנוהל ובעל העדר מפוצה בהתאם לפקודה. במקביל לפעילות זו, שמוגבלת עקב חוסר יכולת לפצות את המגדלים, המודעות של המגדלים עולה עקב פעילות הסברה של המשרד בכלל, ופעילות שה"מ והשו"ט בפרט. פעילות זו מביאה לירידה בתחלואה בעדרי הצאן בארץ בכלל ובנגב בפרט, ובעקבות זאת גם התחלואה בבני האדם בארץ בירידה.

ליקוי

5.	החיסון נגד מחלות של אבעבועות ושל דבר בצאן - בינואר 2015 הפסיקו השו"ט לחסן בעצמם עדרי צאן נגד אבעבועות צאן ודבר צאן. המגדלים התבקשו לפנות לווטרינרים פרטיים כדי שיבצעו את החיסונים וידווחו על כך לשו"ט. ביולי 2016 ביטלו השו"ט את חובת החיסון נגד מחלות אלה והחיסונים נגדן הפכו לחיסוני רשות. וטרינריים פרטיים התבקשו להמשיך לדווח לשו"ט על החיסונים שביצעו. נמצא כי וטרינרים פרטיים לא הקפידו למסור לשו"ט דיווחים אלה, ולכן המידע בידי השו"ט בנוגע לכיסוי החיסוני נגד אותן מחלות לוקה בחסר.
	נוכח הלקח שניתן להפיק מיישום מדיניות ההפרטה של החיסונים ומביטול חובת החיסון נגד אבעבועות ודֶבֶר הצאן על הדיווח החסר לשו"ט של וטרינרים פרטיים על חיסונים שביצעו - ראוי שהנהלת השו"ט תבחן דרכים לשיפור האכיפה בעניין.


מעקב משרד החקלאות
מצב (סטאטוס):  א-תוקן 

5.	השירותים הווטרינריים ומשרד החקלאות פיתחו יישומון לדיווח על חיסונים בה הרופאים הפרטיים יכולים לדווח בזמן אמת על ביצוע החיסון תוך שמירת המקום של הדיווח ופרטי האירוע. במקביל יוצאת דרישה מדי שנה אל יבואני התרכיבים לדיווח על מכירת החיסונים.

ליקוי

6. 	תרכיבים וטרינריים - משרד החקלאות לא עדכן את תקנות התרכיבים שהותקנו בשנות השבעים של המאה העשרים, למניעת מחלות בעלי-חיים. עקב כך זה יותר מארבעה עשורים חסרות תקנות אלה הוראות ביצוע נדרשות. על משרד החקלאות להשלים בהקדם את תיקון תקנות התרכיבים כנדרש על פי החלטת הממשלה.

ליקוי

7. 	נוהל בנוגע לתנאי ייצור נאותים של תרכיבים טרם הושלם עד למועד סיום הביקורת - ספטמבר 2017, אף שבהחלטת ממשלה נקבע שיש להשלימו עד דצמבר 2016.

מעקב משרד החקלאות
מצב (סטאטוס):  א-תוקן 

6,7.	נוהל יצור תרכיבים בתנאים נאותים :
https://www.moag.gov.il/Procedures/Documents/nohal_tnaey_yetzur_tarkivim.pdf
	נוהל להחרגת אישור לתרכיבים ובכלל זה תרכיבים אוטוגניים:
https://www.moag.gov.il/Procedures/Documents/heyterim_charigim.pdf

ליקוי

8. 	לשו"ט נודע רק בדיעבד על ניסוי בתרכיב וטרינרי, שנעשה בשלושה משקים חקלאיים על ידי החברה המייצרת אותו. הניסוי בוצע מבלי שהשו"ט נתנו אישור לכך; בטרם הגישה החברה לשו"ט את כל המסמכים שנדרשו בתיק התרכיב, מבלי שהשו"ט בדקו אצווה של התרכיב ובלא שהחברה הגישה לשו"ט את פרוטוקול הניסוי לבדיקה. ביצוע ניסוי שדה בתרכיב וטרינרי בלא אישור השו"ט לא רק שאינו מתיישב עם נוהל בעניין זה שקבעו השו"ט, הוא גם עלול לסכן את בעלי החיים שקיבלו את התרכיב ולפגוע בפרנסת החקלאים המגדלים אותם.

מעקב משרד החקלאות
מצב (סטאטוס):  א-תוקן 

8.	בוצע חידוד והקפדה על הנהלים הקשורים בניסויים וטרינריים ויישומם בעת ביצוע ניסויים על ידי החברות המסחריות.
הליקוי בסעיף 8 הנו תוצאה של אי הבנה נקודתית שנבעה מטעות בתקשורת בין החברה המייצרת והשירותים הווטרינריים. ללא קשר, החברה והתרכיב האמורים נרכשו על ידי חברה אחרת, ואינם קיימים יותר. 





פעולות המדינה לקידומם של מקבלי גמלת הבטחת הכנסה ולשילובם בתעסוקה


גופים מבוקרים: שירות התעסוקה, ביטוח לאומי, משרד העבודה והרווחה, משרד החינוך, משרד האוצר, משרד  העלייה והקליטה, משרד הבריאות  


מעקב מעודכן לחודש: דצמבר 2019

	א
	 תוקן
	3 סעיפים
	17%

	ב
	 בתהליך תיקון
	9 סעיפים
	50%

	ג
	 לא תוקן
	4 סעיפים
	22%

	ד
	 נדחה / לא רלוונטי
	2 סעיפים
	11%




ליקוי

1. 	טיפול חלקי וליקויים בהסרת החסמים המונעים השתלבות בעבודה : חסמים רבים ומורכבים מונעים ממקבלי הבטחת הכנסה (להלן ה"ה) השתלבות בשוק העבודה. מגוון גופים ממשלתיים מציעים כיום כלים ותכניות תעסוקתיות: משרד העבודה והרווחה ומשרד העלייה והקליטה - מציעים תכניות לקהל יעד רחב, שלפחות מקצת ממקבלי ה"ה יכולים להיות זכאים להשתתף בהן; ושירות התעסוקה - לצד פעילותו השוטפת לתיווך ישיר בין תובע ה"ה ובין מעסיק ומשרה מסוימים - מפעיל מסוף 2014 את תכנית "מעגלי תעסוקה" בעבור תובעי ה"ה. זהו רכיב מרכזי בפעולות שנקט שירות התעסוקה בשנים האחרונות. מטרת תכנית זו לשלב בתעסוקה תובעי ה"ה חדשים שגילם 50 או פחות באמצעות הסרת חסמים המונעים את השתלבותם בעבודה; המשתתפים בתכנית נפגשים מדי שבוע עם מתאם השמה ייעודי בשירות התעסוקה ופעמיים בשבוע עם מאמן אישי או עם מנחה סדנאות, ומקבלים מגוון כלים תעסוקתיים. מנתוני המחקר המלווה של התכנית - עד מועד סיום הביקורת התכנית הוכחה כאפקטיבית. תקציב התכנית, שנקבע בסיכומים תקציביים שנחתמים מדי שנה בין משרד האוצר לשירות התעסוקה, הוא כ-37 מיליון ש"ח לשנה. שירות התעסוקה גם מעניק לחלק קטן מתובעי ה"ה שאינם ב"מעגלי תעסוקה" כלים תעסוקתיים שונים שמאפשרים להם למצוא עבודה בכוחות עצמם, ולאחרים הוא מציע את תכנית "תנופה".  הפעלת תכנית "מעגלי תעסוקה" אמנם הגדילה באופן ממשי את מספר מקבלי ה"ה שמקבלים כלים תעסוקתיים, אך רוב מקבלי ה"ה עדיין זוכים לטיפול חלקי ומועט ביותר - לפחות 81% ממקבלי ה"ה ב-2016 לא קיבלו אף כלי תעסוקתי בשנים 2016-2014: הסרת חסמים להשתלבות בעבודה: לאור חשיבות השילוב בתעסוקה של מקבלי ה"ה - על שירות התעסוקה, ביטוח לאומי, משרד העבודה והרווחה ומשרד החינוך לפעול ביתר שאת כדי להסיר את החסמים המונעים יציאה לעבודה (או הרחבה של היקף העבודה) ממקבלי ה"ה, ולהתמקד בפתרונות המתאימים ביותר לכל אחד מהם. 
	
מעקב-  משרד עבודה ורווחה 
מצב (סטאטוס): א - תוקן

1. עד לחודש אוגוסט 2019 הפעיל משרד העבודה והרווחה את תכנית "תנופה", שהינה תכנית ייעודית לאוכלוסיית מקבלי הבטחת הכנסה, ומטרתה כפי שהנחה המבקר הסרת חסמים לתעסוקה בפני מקבלי הבטחת הכנסה. פעילות התוכנית תחת קורת הגג של מינהל תעסוקת אוכלוסיות בזרוע העבודה הסתיימה, כאמור, באוגוסט האחרון, וכיום התכנית פועלת תחת קורת הגג של שירות התעסוקה, בליווי הגורמים המקצועיים בזרוע העבודה במשרד העבודה והרווחה, ותוך המשך תקצוב חלקי על ידי המשרד.
 



מעקב-  שירות התעסוקה 
מצב (סטאטוס): א - תוקן 

1. 	בשנת 2019 הרחיב שירות התעסוקה את פריסת תכנית מעגלי תעסוקה לכל הארץ, תכנית מעגלי תעסוקה מופעלת  ב- 66 לשכות מתוך 72 הלשכות הארץ, כאשר בשש הלשכות הנותרות אין הצדקה לפתוח מרכז בעיקר מפאת מיעוט דורשי עבודה בהבטחת הכנסה. כמו כן, הרחבנו את גיל דורשי העבודה שמופנים לתוכנית והוא עומד כיום על גיל 55 וכן את וותק זמן ההימצאות בהבטחת הכנסה לעד עשר שנים. מעבר לגיל 55 הכלי פחות אפקטיבי ודורשי העבודה יטופלו במסגרת תוכנית שיקומית חדשה שאמורה להתחיל בתחילת 2020 ולתת מענה לאוכלוסייה "הקשה" יותר מבין מקבלי הבטחת הכנסה.

ליקוי

2. 	אנשים עם מוגבלות: לכשליש ממקבלי ה"ה יש מוגבלות בינונית או קשה, אך לא נקבעו כללים בנוגע למקבלי ה"ה עם מוגבלות המטופלים בשירות התעסוקה, אף שהדבר מחויב על פי דין עוד משנת 2002. כמו כן, כתוצאה מפערים בשיתוף הפעולה ובהעברת המידע בין שירות התעסוקה לבט"ל - יש מקבלי ה"ה רבים ששירות התעסוקה הכיר במוגבלותם, אך הם לא אובחנו בבט"ל, ולהפך - כאלה שיש להם אחוזי נכות מבט"ל אך מוגבלותם אינה מוכרת בשירות התעסוקה, ושיקום מקצועי (בבט"ל או במשרד העבודה והרווחה) כמעט שאינו ניתן למקבלי ה"ה. לפיכך, זכויותיהם של חלק ממקבלי ה"ה לקצבת נכות, לשיקום מקצועי, ולהשמה בהתאם למוגבלותם - אינן ממוצות. אף על פי כן, הפעילות ששירות התעסוקה נוקט כדי להפנותם לאבחון הולם בבט"ל היא מצומצמת בהיקפה ומתקיימת רק בחלק מהלשכות, ובט"ל כמעט שלא פעל לקדם את מיצוי זכותם לשיקום מקצועי. 

מעקב-  משרד עבודה ורווחה 
מצב (סטאטוס): א - תוקן

2. בהמשך לתגובת המשרד יצוין כי תכנית "תנופה" עברה לאחרונה להפעלת שירות התעסוקה, תוך המשך ליווי מקצועי מצד מינהל תעסוקת אוכלוסיות. המשרד ממשיך להעניק את שירותיו לאוכלוסייה זו, בין היתר, במסגרת התכניות המופעלות ע"י מינהל תעסוקת אוכלוסיות בזרוע עבודה, וכן כאמור לעיל ממשיך ללוות את תכנית "תנופה" לאחר המעבר באמצעות ייעוץ מקצועי לשירות התעסוקה, וכן באמצעות המשך תקצוב חלקי ע"י המשרד, וזאת על מנת לאפשר את הנגשת התכנית לאוכלוסייה רחבה ככל שניתן.	

מעקב-  המוסד לביטוח לאומי 
מצב (סטאטוס): ב - בתהליך תיקון

1-2. 	א. כחלק מהעבודה השוטפת של איתור יזום – מונפקות רשימות של אנשים שנקבעו להם 20% נכות ומעלה, הכוללות מקבלי קצבת נכות ואנשים שאינם מקבלים קצבת נכות. החל מיוני 2019 הוכנס לתוך הרשימות סימון של קבלת הבטחת הכנסה כדי לתת מענה מיטבי ובמועד מוקדם ככל האפשר. 
ב. מיולי 2017 מתקיימות סדנאות הכנה לעולם העבודה בה משתתפים אנשים עם מוגבלות המוכרים בנכות כללית– כולל מי שמקבל גם ה"ה. במהלך שנת 2018-2019 התקיימו  כ-135 סדנאות.
ג. מתקיימות בדיקות לקראת הפעלת פיילוט לקיום סדנת הכנה לעולם העבודה ייעודית לאנשים עם מוגבלות המקבלים ה"ה. עד כה נשלחו רשימות לאיתור יזום ונעשות בדיקות היתכנות מבחינת גודל האוכלוסייה ומאפייניה. 
ד. נערך פיילוט בשיתוף אגף השיקום, אגף ה"ה ואגף נכות לבדיקה מחודשת של מקבלי ה"ה, הן לעניין זכאות לנכות והן לעניין זכאות לשיקום – ממצאי הפיילוט הצביעו על אחוז מיצוי נמוך של שיקום מקצועי בקרב אנשים המוכרים בנכות ומקבלים ה"ה - על כן הוכנס הסימון המתואר בסעיף א ומתכונן סדנה ייעודית – כמפורט בסעיף ב.
ה. במחצית 2020 תיעשה בדיקה האם ישנה עלייה במספר האנשים עם מוגבלות המקבלים ה"ה שנמצאים בתכנית שיקום.


מעקב-  שירות התעסוקה 
מצב (סטאטוס): א - תוקן

2. 	בשנת 2019 סוכם על העברת מידע דו כיווני בין שירות התעסוקה לבין המוסד לביטוח לאומי. ביחס לכל דורשי העבודה שמתייצבים בשירות התעסוקה שנקבעה להם מוגבלות כלשהי הוסכם ששירות התעסוקה יעביר לביטוח הלאומי את כל המידע הרלוונטי שמצוי ברשותו ובפרט את סוג המגבלה וחומרתה והביטוח הלאומי אמור ליזום פעילות למיצוי זכויות לטובת אנשים אלו. עוד הוחלט ששירות התעסוקה יקבל נתונים מהביטוח הלאומי אודות כל דורש עבודה אשר הגיש בקשה להיבחן בוועדת הכושר בשירות התעסוקה. המנגנון שהוסכם הוא שדורש העבודה יחתום על טופס ויתור סודיות ובפרט הוחלט שהמידע שנקבל הוא על דרגת אי הכושר שנקבעה לו בביטוח הלאומי.	

ליקוי

3. 	חסמים משפחתיים: המחלקות לשירותים חברתיים ברשויות המקומיות הן המקום הטבעי לטיפול הוליסטי במשפחה מרובת חסמי תעסוקה, ואולם רוב מקבלי ה"ה (55%) אינם מוכרים בהן. משרד העבודה והרווחה אינו פועל באופן יזום לאתר את הזקוקים לעזרתו, ושירות התעסוקה כמעט שאינו פועל להפנותם למחלקות לשירותים חברתיים.

מעקב-  משרד עבודה ורווחה 
מצב (סטאטוס): ד- נדחה

3.	משרד העבודה והרווחה מדווח כי אין עדכון חדש מההתייחסות של המשרד בדוח 68ג' עמ' 325. המשרד מפעיל עשרות רבות של מרכזי עוצמה ברחבי הארץ. הפנייה למחלקות הרווחה ברשויות המקומיות הינה וולנטרית וע"כ אין מקום להתערבות המשרד בעניין.

מעקב-  שירות התעסוקה 
מצב (סטאטוס): ב - בתהליך תיקון

3. 	בתהליך תיקון במסגרת התוכנית השיקומית החדשה יטופלו דורשי עבודה בעלי חסמים משפחתיים, במסגרת התוכנית שירות התעסוקה יעסיק עו"ס ופסיכולוגים שבמטרתן לסייע לאוכלוסייה זו. בנוסף, שירות התעסוקה בשת"פ עם ההוצאה לפועל נותן מענה לדורשי עבודה בעלי חובות.

ליקוי

4. 	חסמים כלכליים ומיצוי זכויות: משרד העבודה והרווחה מטפל במיצוי הזכויות הכספיות של מקבלי ה"ה ובחובותיהם טיפול חלקי ביותר. הוא אף לא פעל ליצירת שיתוף פעולה עם שירות התעסוקה או עם בט"ל כדי לבצע פנייה יזומה לאלו שיכולים להיעזר בשירותיו. ואף שלשירות התעסוקה יכול להיות תפקיד חשוב בהנגשת המידע על זכויותיהם של מקבלי ה"ה ובהפנייתם לכתובת המתאימה לשם מיצוי הזכויות, הוא כמעט שאינו עוסק בכך.

מעקב משרד העבודה והרווחה
מצב (סטאטוס): א- תוקן

4.	המשרד מפעיל עשרות רבות של מרכזי עוצמה ברחבי הארץ. במרכזים אלה מפעילים פעילויות קהילתיות בהן מיצוי זכויות ותכניות תעסוקה.
מעקב-  המוסד לביטוח לאומי 
מצב (סטאטוס):  ב' בתהליך תיקון
4. במהלך חודשים  3/2019 – 6/2019 נשלחו מכתבים  לזכאים פוטנציאליים לקצבת הבטחת הכנסה  יחידים בגילאים 30-55 . 
המכתבים נשלחו בשפה העברית והערבית . סך המבוטחים שאליהם נשלחו מכתבים  לאחר שבוצעו סינונים מתוך המידעים השונים במערכת המוסד: 
עד כה הוגשו 471 תביעות ,  מתוכם  215  אושרו .
 	להלן הפעולות אותן מבצע המוסד לביטוח לאומי נכון לחודש דצמבר 2019:
	1. מתבצע פיילוט מול  אגף הרווחה בעירית ירושלים – בניסיון לערב עו"ס משפחה או עו"ס ממרכזי עצמה  לאיתור וליווי מבוטחים שלא פנו.
 2. מתבצע סקר טלפוני  באמצעות מנהל המחקר של בטוח לאומי – למבוטחים שלא הגישו תביעות בניסיון לברר  מה הסיבה . 

ליקוי

5. 	חסמי השכלה ושפה: זהו החסם המרכזי ביותר בעבור הקבוצה הגדולה ביותר בקרב מקבלי ה"ה, אך הוא מוזנח כמעט לחלוטין, ורק מתי מעט מהם מקבלים קורסים בעברית תעסוקתית והשלמת השכלה. 

מעקב-  שירות התעסוקה 
מצב (סטאטוס): ב - בתהליך תיקון

5. 	שירות התעסוקה פועל בשיתוף פעולה עם האגף להכשרה מקצועית לפתיחת כיתות ללימודי עברית תעסוקתית לדורשי עבודה דוברי השפה הערבית המתייצבים בלשכות, אעפ"כ ישנם קשיים לשלב את דורשי העבודה בחלק מהכיתות הנפתחות ע"י האגף. שרות התעסוקה והאגף להכשרה מקצועית פועלים להסדיר חסם זה.  בנוסף, שירות התעסוקה יצא למכרז ללימודי עברית עבור דו"ע ולאו דווקא לדוברי ערבית. בשלב זה שירות התעסוקה יחד עם הזכיין מפתחים לימודי עברית  גם לדוברי שפות נוספות. כמו"כ שרות התעסוקה יחד עם זרוע העבודה וישראל דיגיטאלית מפתחים קורסי עברים מקוונים לכלל האזרחים. בשלב ראשון לדוברי השפה הערבית ובהמשך תיבחן האפשרות להרחיב זאת לבעלי שפות נוספות.

ליקוי

6. 	טיפול שירות התעסוקה בחסמים הקשורים באי-מוכנות לעולם העבודה: תכנית "מעגלי תעסוקה" טיפלה בשנת 2017 בכ-21,000 תובעי ה"ה ובשנת 2018 היא אמורה לטפל בכ-25,000 תובעי ה"ה - בעיקר בתובעי ה"ה חדשים; תכנית "תנופה" מטפלת במספר מועט של מקבלי ה"ה. יוצא שמרבית מקבלי ה"ה ייוותרו גם בעתיד ללא מענה של תכנית תעסוקתית.

מעקב-  משרד עבודה ורווחה  
מצב (סטאטוס): א - תוקן

6. 	בנוסף לתכניות הייעודיות המוזכרות בדו"ח המבקר, יצוין כי על מקבלי השירותים שמפעילה זרוע העבודה נמנים כמובן גם מקבלי הבטחת הכנסה, וככל שיתאפשר הדבר בתקציב ובהסכמים הקיבוציים של שירות התעסוקה, המשרד ישמח להרחיב את השירות גם למקבלי הבטחת הכנסה נוספים. כאמור לעיל, פעילות תכנית "תנופה", במסגרתה טופלו משנת 2017 2,568.  המשך הפעילות מבוצעת תחת קורת הגג של שירות התעסוקה, ובליווי מקצועי ותקציבי של מינהל תעסוקת אוכלוסיות בזרוע העבודה.

מעקב-  שירות התעסוקה 
מצב (סטאטוס): ב - בתהליך תיקון

6. 	בשנת 2019 במסגרת ההסכם הקיבוצי המתגבש הרחיב שירות התעסוקה את הפריסה של תוכנית מעגלי תעסוקה לכל הארץ, זאת כאמור, לאחר ששונו גם הקריטריונים להכללת דורשי עבודה בתוכנית (גיל וותק בקצבה). לא זאת בלבד, בימים אלה שוקד שירות התעסוקה על עדכון הכלים והסדנאות הכלולים במסגרת התוכנית מעגלי תעסוקה, כדי להרחיב את השפעתה.
כמו"כ התוכנית השיקומית החדשה שיישומה ייחל בתחילת 2020, ובהנחה שיתקבלו התקציבים הנדרשים מזרוע עבודה ואגף התקציבים אמורה לתת מענה לדורשי עבודה מקבלי הבטחת הכנסה נוספים בעלי חסמים מרובים.




ליקוי

7.	אי-התאמה של ההכשרות המקצועיות המוצעות למקבלי ה"ה: אחת התכניות המרכזיות שהאגף להכשרה מקצועית ולפיתוח כוח אדם במשרד העבודה והרווחה (להלן - האגף להכשרה) מפעיל - בעיקר למען אנשים הנמצאים מחוץ למעגל העבודה - היא תכנית השוברים. אף ששירות התעסוקה בדק את סיבת הנשירה של תובעי ה"ה מתכנית השוברים, הוא לא פעל מול האגף להכשרה להסרת החסמים הגורמים לנשירה; הוא לא בחן עם האגף את האפשרות להתאים את סדרי התשלומים לקורסים באופן שיקל על תובעי ה"ה ולא הכין מערך בדיקה מקדמי כדי לוודא שמאפייני הלומד מתאימים לדרישות הקורס. על האגף להכשרה בסיועו של שירות התעסוקה להכין תכנית ייעודית למקבלי ה"ה שמתחשבת במכלול החסמים שלהם, ולבחון בין היתר את התאמתו של מנגנון התשלום בתכנית השוברים למקבלי ה"ה. על שירות התעסוקה המפנה את תובעי ה"ה לקבלת השובר לבחון דרכים לליווי המשתתפים לאורך הקורס ולסייע במניעת נשירה.

מעקב-  משרד עבודה ורווחה  
מצב (סטאטוס): א- תוקן

7. 	האגף להכשרה מקיים קשרי עבודה רציפים וטובים עם שירות התעסוקה כל העת, בין היתר בנושא מקבלי ה"ה. נושא מנגנון התשלומים לאוכלוסיות עם קושי כלכלי עלה, בעקבות האמור לעיל, בוועדת ההיגוי בנושא שוברים (המורכבת מנציגי מינהל אוכלוסיות, האגף להכשרה, משרד האוצר, לשכה משפטית והחשבות) אולם לא התקבלה החלטה לשנות מנגנון זה. יודגש כי נכון להיום, נקבע גובה השובר בהתאם למגמת הקורס הנלמד ולשיוך לאוכלוסיות היעד, כאשר השיוך לאוכלוסיית היעד נקבע בהחלטות ממשלה. בהתאם להבחנה זו, נמצאים מקבלי ה"ה באוכלוסייה בדירוג ב'. בהתאמה, זכאית קבוצה זו לקבלת 65%-85% מתקרת המימון, וזאת ביחס לאוכלוסיית קבוצה א', הזכאית לקבלת 75%-90% מתקרת המימון. בנוסף לתכנית השוברים, האגף מפעיל מספר מסלולים שונים להכשרות מקצועיות, ביניהם תכנית סטארטר (תכנית הכשרה בשיתוף מעסיקים בליווי חונכים ורכזים מקצועיים אשר משלבת הכשרה עם עבודה בשכר) או כיתה במפעל (תכנית הכשרה בתוך מפעל בליווי חונכים מהמפעל). כל הקורסים בכל מסלולי ההכשרה של האגף מובאים לידיעת שירות התעסוקה, על מנת לאפשר לשרות להפנות את המועמד למסלול ההכשרה המתאים ביותר לצרכיו ויכולותיו. בהקשר זה יודגש כי תהליכי מיון איכותיים, מתן השובר וליווי במהלך הקורס, הוכחו כגורם מאד משמעותי העשוי להפחית בצורה ניכרת נשירה של תלמידים. האגף להכשרה קיים בזמנו מספר ימי הטמעה לגופים המפנים, לרבות שירות התעסוקה, על מנת לחדד הנחיות אלה בעבודתם מול המועמדים.

מעקב-  שירות התעסוקה 
מצב (סטאטוס): ד - לא רלוונטי

7.  	לשירות התעסוקה אין עדכון מעבר  להתייחסותם בהערות ראש הממשלה 68ג' עמ' 329. 

ליקוי

8. 	האגף להכשרה מפעיל גם קורסים מתוקצבים . במועד סיום הביקורת (אוגוסט 2017) עדיין התאפיין היצע הקורסים שהציע האגף להכשרה בקורסים שאינם מתאימים לאוכלוסיית מקבלי ה"ה: הקורסים ארוכים מדי; מתבצעים במנותק מהסביבה העסקית ומתהליך חיפוש העבודה; אינם ממוקדים; לרוב אינם קשורים למעסיק מסוים המעוניין בעובד מסוים; וחסרה בהם התנסות מוקדמת בעבודה מעשית.

מעקב-  משרד עבודה ורווחה  
מצב (סטאטוס):  ב – בתהליך תיקון 

8.  	האגף להכשרה מקצועית פועל לקיצור משך הקורסים ו/או פירוקם למודולות קצרות יותר והדבר נעשה בשנת 2018.  המשרד הגדיל את המשאבים המוקצים להכשרה בשיתוף המעסיקים, והדבר בא לידי ביטוי בתקציב 2019 באמצעות מימון נוסף למסלולי סטארטר וטאלנט דיגיטלי. במקביל, הקים האגף  ועדות מקצוע לתחומים שונים (תחום המתכת שהעבודה בו הסתיימה, תחום הרכב שנמצאת בראשית עבודתה, ובהמשך מתוכננת וועדה לתחום ה-QA), אשר במסגרתן נעשית עבודה עם כלל בעלי העניין בתחום במטרה, לעדכן ולטייב את תכניות ההכשרה בצורה מעמיקה. האגף להכשרה ממשיך לפעול ביתר שאת לקיצור משך הקורסים ולגידול במשאבים המוקצים להכשרה בשיתוף מעסיקים המשלבת עבודה מעשית.

ליקוי	
	
9. 	טיפול חסר באוכלוסיות בעלות פוטנציאל תעסוקתי : טיפול חלקי במקבלי ה"ה בני 50 ויותר,  אף שכמחצית מתובעי ה"ה בשירות התעסוקה הם בני 50 או יותר, ולחלקם יש מסוגלות תעסוקתית, שירות התעסוקה אינו עושה די כדי להכניס אותם למעגל התעסוקה ואינו מאתר את אלו שלהם מסוגלות גבוהה יותר להשתלב בעבודה. טיפול באוכלוסיות בעלות פוטנציאל תעסוקתי: על שירות התעסוקה לבחון בהקדם ובאופן מעמיק את הטיפול בתובעי ה"ה בני 50 או יותר, כדי למצוא דרכים מתאימות לקדמם; לברר את הסיבות לתופעת "הדלת המסתובבת" בקרב תובעי ה"ה ולבחון את האפשרות ללוות אותם לאחר ההשמה כדי להקל עליהם להתמיד בתעסוקה; בקרב מקבלי ה"ה שעובדים כבר, יש לאתר את המתאימים ולהציע להם כלים תומכי תעסוקה כדי שיכלו להתקדם מקצועית, להרחיב את היקף המשרה שלהם ואת משכורתם ולייצבם בשוק התעסוקה כדי לשחררם מהתלות בגמלה.

מעקב-  שירות התעסוקה 
מצב (סטאטוס): ב - בתהליך תיקון

9. 	בימים אלה יוצאת לדרך התוכנית השיקומית החדשה לטיפול בדורשי עבודה מקבלי קצבת הבטחת הכנסה מרובי חסמים. תוכנית זו אמורה לתת מענה בחלקה הגדול גם לאנשים בני 50 ומעלה.

ליקוי

10. 	היעדר מדיניות ממשלתית כוללת לטיפול במקבלי ה"ה - מקבלי ה"ה מתאפיינים בעוני ובריבוי חסמים, והם זקוקים לסיוע רב כדי להשתלב בתעסוקה. ואולם, המדינה הזניחה את הטיפול בחסמים המונעים מהם השתלבות בתעסוקה. גופים רבים מציעים באופן עצמאי תכניות ומענים, כך שהטיפול מתבצע במקטעים שונים ובלתי מתואמים, יש חסמים שאינם מטופלים כמעט, ומרבית מקבלי ה"ה אינם מקבלים כלים תעסוקתיים כלל. אין בנמצא גורם המתכלל את כלל המענים המוצעים - לא ברמת התכניות, ואף לא ברמת הפרט, וכך אין למקבל הגמלה כתובת אחת לטיפול מותאם לקראת שילוב בתעסוקה. 

מעקב-   משרד העבודה והרווחה 
מצב (סטאטוס): ד- נדחה

10. 	משרד העבודה והרווחה מפעיל תכניות רבות לקידום נושא התעסוקה בקרב אוכלוסיות רווחה מרובות חסמים, ופועל בשיתוף פעולה עם מגוון גופים בנושא זה, ביניהם שירות התעסוקה. בנוסף לתמיכה המקצועית והתקציבית של המשרד בשירות התעסוקה סביב תכנית "תנופה", מקבלות אוכלוסיות רווחה, ביניהן גם תובעי ה"ה, שירותים במסגרת תכניות התעסוקה של המשרד. כשליש ממקבלי השירות בתוכניות אלו ידועים כמקבלי ה"ה. 

ליקוי

11. 	ועדות מקצועיות ומומחים שונים המליצו על יישום תכנית ארצית מתואמת לטיפול בחסמי תעסוקה למקבלי ה"ה. ואולם, על אף פריסתה של תכנית "מעגלי תעסוקה" שהביאה לירידה עקבית במספר תובעי ה"ה, תכנית זו אינה מתכללת את כלל המענים והטיפול הממשלתי, ויש חסמים שאינם מטופלים גם בה. כמו כן, אין זה מובטח שהתכנית תמשיך לפעול אחרי שנת 2018. משום כך לא מובטח היום לכלל מקבלי ה"ה "מבחן תעסוקה אפקטיבי" שיציע תהליך עומק של אבחון, ליווי וטיפול המותאמים אישית לשילובם בתעסוקה, ובסופו אפשר יהיה לאבחן ולזהות במדויק:  (א) את אלו המסוגלים, בתמיכה הראויה, להשתלב בתעסוקה; ומצד שני -  (ב) את אלו שאינם מסוגלים לפרנס את עצמם אף אם הם מנסים בכנות לעשות זאת. מתפקידה של המדינה לקבוע מהם תנאי הקיום המינימליים המתחייבים מחוק יסוד: כבוד האדם וחירותו, ולגזור מהם את מערך הרווחה. כיום אין בדין הגדרה להיקפו של "מינימום קיום בכבוד", אך מיטב המומחים העובדים בגופים ממשלתיים מצביעים על פער ניכר בין גובה גמלת ה"ה (גם כשמביאים בחשבון את ההטבות הנלוות) ובין הסכום הנחוץ לקיום מינימלי בכבוד. יוצא, שעבור קבוצה מצומצמת של מקבלי ה"ה שלאחר "מבחן תעסוקה אפקטיבי" יתברר שאינם מסוגלים להתפרנס ושגמלת ה"ה היא הכנסתם האחת והיחידה, ספק אם ביכולת הגמלה להבטיח מינימום קיום: משפחה הנאלצת להסתמך רק על גמלת ה"ה עלולה להגיע לידי חרפת רעב, לשקוע בחובות הולכים וגדלים, להזדקק לתרומות ולצדקה ולוותר על צריכת שירותים חיוניים, לרבות מזון ותרופות. ילד שגדל במשפחה כזאת יתקשה מאוד לצאת ממעגל העוני.

ליקוי

12. 	גיבוש מדיניות כוללת ו"מבחן תעסוקה אפקטיבי": בהתחשב בהיקף האוכלוסייה של מקבלי ה"ה והשיעור הגבוה מהם שאינו מועסק ונותר לאורך שנים במעגל הגמלה - על שר העבודה והרווחה בשיתוף משרד האוצר, לפעול לגיבוש מדיניות ממשלתית מתכללת לטיפול במקבלי ה"ה, ובכלל זה להפעיל "מבחן תעסוקה אפקטיבי" לכלל אוכלוסיית מקבלי ה"ה, בין השאר גם באמצעות הרחבה של תכנית "מעגלי תעסוקה". במבחן זה, לאחר אבחון איכותי וסיוע מעמיק ומותאם אישית בהסרת החסמים - ניתן יהיה לשלב בעבודה, בתמיכה הדרושה, את המתאימים לכך. עם השלמת המהלך, ובעקבותיו צמצום צפוי של מספר מקבלי הגמלה, עליהם לבחון את האפשרות להפנות משאבים לאלו שאינם מסוגלים לצאת לעבודה ויוותרו במעגל הגמלה, כדי לאפשר גם להם קיום מינימלי בכבוד.

ליקוי

13. 	גמלת הבטחת הכנסה נועדה להעניק רשת ביטחון אחרונה לחסרי כול. נשיאת ביהמ"ש העליון לשעבר דורית ביניש עמדה על חשיבותה: "כגמלה מחליפת הכנסה, נועדה היא לאפשר לזכאים לה לרכוש את הדרוש להם לצורך מחייתם הבסיסית והמינימלית... חיוניותה וחשיבותה הן כה גדולות עד שספק בעיניי אם אין לה השפעה גם על... הזכות לחיים" . מקבלי גמלת הבטחת הכנסה הם העניים שבעניים. כדי לצמצם את אי-השוויון הכלכלי בישראל, שהוא מהחמורים בקרב מדינות ה-OECD, וכדי לצמצם את ממדי העוני, יש צורך בפעילות ממוקדת ומעמיקה בקרב אוכלוסייה זו שמנתה ב-2016 כ-91,000 משפחות בממוצע חודשי.

מעקב-  משרד העבודה והרווחה
מצב (סטאטוס): ג- לא תוקן

11-13. 	 לא דווח על תיקון הליקוי

ליקוי

14. 	יש לציין לחיוב את פעילותו של שירות התעסוקה בשנים האחרונות לקידום אוכלוסיית מקבלי גמלת הבטחת הכנסה בעיקר באמצעות תכנית "מעגלי תעסוקה", אך אין די בכך כדי לטפל בכל אותם חסמים של מקבלי גמלת הבטחת הכנסה שלא טופלו במשך שנים רבות. ממצאי ביקורת זו מלמדים כי המדינה לא קיבלה על עצמה לטפל בקבוצה זו באופן מעמיק, שיטתי ומקיף תוך הקדשת מאמץ ומשאבים הולמים להסרת החסמים להשתלבות בעבודה במטרה לשחררם מהתלות בגמלה: מרבית מקבלי הגמלה לא קיבלו כלים להסרת החסמים; אנשים עם מוגבלות אינם מאובחנים ואינם משוקמים כראוי; ואנשים עם חסמי שפה והשכלה כמעט שאינם מטופלים בהקשר זה. מרבית מקבלי גמלת הבטחת הכנסה גם אינם זוכים לתמיכה ולליווי הדרושים להם, בין היתר מהמחלקות לשירותים חברתיים, והדבר פוגע ביכולתם למצות את זכויותיהם, להשתלב בעבודה ולהתמיד בה. מבנה הגמלה, כפי שהוא היום, עלול לשמש למקבלי גמלת הבטחת הכנסה תמריץ שלילי להצטרפות לשוק העבודה. גם מקבלי גמלת הבטחת הכנסה בעלי פוטנציאל תעסוקתי המושמים בעבודה עובדים במשרות חלקיות ובשכר נמוך, וכך נותרים אף הם בעולם הקצבאות ובעוני, ואין חתירה להשמתם בתעסוקה איכותית יותר. אלה המעוניינים בהכשרה מקצועית כדי לשפר את סיכוייהם להשמה איכותית נתקלים בחסמים, בעיקר אי-התאמה של סדרי התשלומים בתכנית השוברים ואי-התאמה של ההכשרות המקצועיות למקבלי גמלת הבטחת הכנסה. אחרים נכנסים ויוצאים מעבודות בשכר נמוך (תופעת "הדלת המסתובבת") ואינם מקבלים ליווי שיש בו כדי לסייע בהגברת ההתמדה בעבודה. במצב הנוכחי שבו ניתן טיפול חלקי ובלתי מתואם, אי-אפשר לזהות מי ממקבלי גמלת הבטחת הכנסה יכולים, בעזרת תמיכה ראויה, להשתלב בתעסוקה, ומי הם המעטים שבאמת ובתמים אינם מסוגלים לדאוג לפרנסתם בעצמם. אשר לאלו האחרונים - ספק אם הם יכולים להתקיים בכבוד מהגמלה הניתנת להם כיום.  על בט"ל ומשרד האוצר לבחון את מבנה הגמלה וההטבות ואת היציאה מהן כך שלא ישמשו תמריץ שלילי ליציאה לעבודה או להגדלת היקף העבודה, ולחתירה לעצמאות כלכלית. יש לבחון את האפשרות להעניק תקופת הסתגלות למקבלי ה"ה שנכנסו למעגל העבודה כדי להפחית את החשש העמוק מפני אובדן ההטבות לפני שהם מתייצבים בעבודה. כך יוכלו להסתגל ביתר קלות ליציאה לעבודה ולהתנתקות מעולם הקצבאות. זאת ועוד, יש מקום לבחון את התוצאות של תכנית הפיילוט שנעשתה על משפחות חד-הוריות, כדי לברר אם נכון להחיל מודל זה על כלל המשפחות בה"ה להגברת התמריץ להשתלבות בתעסוקה (או להגדלת היקף העבודה).

מעקב-  המוסד לביטוח לאומי  
מצב (סטאטוס): ב - בתהליך תיקון

14. 	בט"ל פועל לקידום תיקוני חקיקה  בנושא מבנה הגמלה,  ובחינת    ההטבות  כך שלא ישמשו תמריץ שלילי ליציאה לעבודה או להגדלת היקף העבודה וזאת בכדי לחתור  לעצמאות כלכלית.  לגבי התקנות להורה עצמאי – עפ"י נתוני מנהל המחקר אשר הוגשו לכנסת בתחילת  שנת 2019 עולה כי חל  שיפור בגמלתם ובשכרם של הורים עצמאים מקבלות גמלה לפי חוק הבטחת הכנסה או מזונות. השכר הממוצע של מקבלות הגמלה שעבדו עלה .היקף השינוי בשכר תלוי בסוג הקצבה וסוג האוכלוסייה. לדוגמה מי שקיבלו גמלה להבטחת הכנסה בינואר ובנובמבר ועבדו בחודשים אלה שיפרו את שכרן ב-297 ₪ בממוצע, שהם כ-11%.לפיכך גדל גם סך ההכנסה מגמלה ומשכר של ההורים העובדים. בנוסף לעלייה בשכר עלה שיעור מקבלות הגמלה להבטחת הכנסה המועסקות מ-50% ל-53%. יחד עם זאת, יש קבוצה גדולה של הורים בכל אחת מהגמלאות שלא היו מועסקים בשתי נקודות הזמן שנבדקו והשינוי לא הוביל לשינוי בתעסוקה. לצדם יש קבוצות קטנות יחסית של מקבלים שנכנסים ויוצאים משוק העבודה. סכום הגמלה לעובדים המשתכרים מעל לדיסריגרד  ( הסכום שנקבע בחוק כי אם הכנסתו של הנכה עולה עליו, הוא לא יהיה זכאי לקצבתו) גדל עקב הוראת השעה. תפקידו של הביטוח הלאומי להבטיח רמת חיים נאותה ושינוי זה בגמלה מהווה צעד בכיוון זה.

ליקוי

15. 	על שר העבודה והרווחה, שתחת סמכותו רוכז כל תחום התעסוקה והגופים שבו, לגבש עם משרד האוצר מדיניות כוללת בנושא הטיפול במקבלי גמלת הבטחת הכנסה, הסרת חסמיהם לעבודה והבטחת קיום מינימלי בכבוד. בכלל זה יש להקים מערך אפקטיבי ומתואם של מענים וליווי למקבלי גמלת הבטחת הכנסה רבים ככל האפשר, בין השאר גם באמצעות הרחבת תכנית "מעגלי תעסוקה". יש לוודא שכל משפחה המקבלת גמלת הבטחת הכנסה תקבל את הטיפול הראוי והמותאם לה ושיש גורם אחד שמכיר אותה על כל צרכיה, שמלווה אותה ומסייע לה בתיאום הטיפול ובמיצוי זכויותיה. יודגש כי תהליך עומק שיש בו כדי לשלב בתעסוקה את מי שמסוגל לכך יהיה "מבחן תעסוקה אפקטיבי", וזהו תנאי הכרחי לגיבוש מענה גם לאלו שיימצא שאינם מסוגלים לעבוד כלל. בין היתר, עליהם לבחון את האפשרות להפנות משאבים לאלו שאינם מסוגלים לצאת לעבודה ויוותרו במעגל הגמלה, כדי לאפשר גם להם קיום מינימלי בכבוד.

מעקב – משרד העבודה והרווחה 
מצב (סטאטוס): ב- בתהליך תיקון

15. 	בכל הנוגע לפעילות זרוע העבודה, מתקיימים ממשקים שוטפים עם שירות התעסוקה בהיבטי ייעוץ מקצועי ותקצוב, וזאת במטרה לאפשר את הנגשת תכנית "תנופה" לאוכלוסייה רחבה ככל שניתן. כמו כן, כאמור בהתייחסות המשרד לליקויים השונים, ככל שיתאפשר הדבר בתקציב ובהסכמים הקיבוציים של שירות התעסוקה, המשרד ישמח להרחיב את השירות גם למקבלי הבטחת הכנסה נוספים. יצוין כי הגופים פועלים בהתאם למעמדם הסטטוטורי כמוגדר בחקיקה ובהחלטות ממשלה. 

ליקוי

16.	על בט"ל ושירת התעסוקה  לבחון במשותף מודל מיטבי לפישוט ההליך הבירוקרטי שיהיה יעיל למערכת וידידותי למקבל הגמלה, וליישמו בהקדם. אם לא ימצאו הגופים בהקדם פתרון למחלוקת ביניהם, עליהם לפנות בעניין לשר העבודה והרווחה הממונה על שניהם.
	
מעקב-  המוסד לביטוח לאומי  
מצב (סטאטוס): ב - בתהליך תיקון

16. 	נושא העברת הטיפול בתעודות מחלה מביטוח לאומי לשרות תעסוקה הועלה בישיבת סמנכ"לים של בטוח לאומי ושרות תעסוקה, עם מינויו של מר רמי גראור למנכ"ל שרות התעסוקה סוכם שהנושא ייבדק מחדש בשרות התעסוקה.

ליקוי

17. 	בביקורת עלה עוד כי אין מדיניות מקיפה להשכלת מבוגרים ולהקניית עברית תעסוקתית למבוגרים בכלל ולמקבלי ה"ה בפרט. שיתוף הפעולה בין ש"ת לאגף לחינוך מבוגרים בעניין זה לוקה בחסר: אין תיאום מלא בפתיחת כיתות להשלמת השכלה (בעיקר ביישובים יהודים) ואוכלוסיית תובעי ה"ה אינה נמנית עם האוכלוסיות המועדפות לפתיחת כיתות אלה, על אף נזקקותה. לפיכך, כאשר ש"ת מאתר תובעי ה"ה שמתאימים ללמוד בקורסים להשלמת השכלה והם מעוניינים בכך, בדרך כלל לא נמצאת בעבורם כיתה זמינה ביישוב מגוריהם.

מעקב – משרד החינוך 
מצב (סטאטוס): ב - בתהליך תיקון

17.	משרד החינוך מדווח כי מתקיים שיתוף פעולה של האגף לחינוך מבוגרים עם שירות התעסוקה ועם שותפי עשייה נוספים  ממשרד הכלכלה ומשרד העבודה  והרווחה, להשכלת מבוגרים ולהקניית עברית תעסוקתית. לגבי המסגרות במגזר הדובר עברית וערבית, משרד החינוך באמצעות האגף האחראי  מעביר את המידע על פתיחת הכיתות, במידה והלומדים מופנים הם משתלבים  בכיתות. 
משרד החינוך פרסם קול קורא לפתיחת כתות השכלה למבוגרים לרשויות המקומיות. המשרד משתתף בצוות היגוי בנושא תעסוקת צעירים מעל גיל 18 ביחד עם משרדי ממשלה ועמותות בג'וינט.
ליקוי

18. 	פגיעה בקיומו של הליך הוגן טרם הפסקת הגמלה  - מנתוני הלשכה המשפטית של ש"ת עולה כי מ-243 ועדות ערר שהתכנסו בשנת 2016, כ-66% מהוועדות היו בהרכב חסר, כלומר עם נציג ציבור אחד או בלי אף נציג ציבור. מכאן שהדיון ברוב הוועדות התקיימו בהרכב חסר, ללא איזון נדרש של נציגי ציבור. בשנת 2016 נרשמו לתובעי ה"ה 10,326 סירובים והוגשו 2,951 עררים בגין סירובים ואי-התייצבות, מהם התקבלו 168 עררים ונדחו 1,412.לנוכח החובה המוגברת של רשויות המדינה לקיים הליך הוגן, על ש"ת לאייש לאלתר את ועדות הערר בנציגי ציבור ולבחון את האפשרות להגביל את תקופת כהונתם של יושבי ראש ועדות הערר. בביקורת נמצא כי במשך יותר מעשור לא הסדירו משרד המשפטים וש"ת את הסוגיה של ייצוג משפטי הולם לעוררים בוועדות הערר. גם במועד של סיום ביקורת זו, העוררים אינם זוכים לייצוג של הלשכה לסיוע משפטי בוועדות הערר.צבר הממצאים בעניין ועדות הערר, ובכללם העובדה שמרבית הדיונים התקיימו בהרכב חסר ולעתים רק לפני יו"ר הוועדה ששכרו משולם בידי ש"ת, ומשך כהונתו בתפקיד אינו מוגבל - מעוררים ספק אם אופן התנהלותן של הוועדות ואי-ייצוג העוררים, אכן מעניקים למקבל הגמלה הזדמנות ראויה להגן על עצמו לפני שנשללת ממנו קצבת הקיום.
ועדות הערר צריכות להיות עצמאיות ובלתי תלויות ולהתנהל באופן מידתי ומאוזן ולאפשר לעורר ייצוג נאות. על ההליך להתקיים בנוכחות נציגי ציבור וההחלטה לדחות ערר חייבת להיות מנומקת. 
חוסנה של חברה נמדד ביחסה לחלשים ביותר שבה. על כן, על ש"ת לפעול לצמצום הליקויים בהתנהלות לשכות התעסוקה וועדות הערר כדי למנוע ככל האפשר שלילת גמלה וסירוב עקב סיבות לא מוצדקות. לנוכח חובתן המוגברת של רשויות המדינה לקיים הליך הוגן, משרד מבקר המדינה מעיר למשרד המשפטים על כך שטרם מצא פתרון ומקור תקציבי לסוגיית הייצוג הנאות בכל הנוגע לשלילתה של הגמלה שמטרתה לממש את קיומו המינימלי של כל אדם בכבוד.

מעקב –  המשפטים 
מצב (סטאטוס):  ג – נדחה

18. 	בדו״ח הביקורת מצוין כי חוק הסיוע המשפטי, התשל״ב-1972 מאפשר מתן ייצוג משפטי על-ידי הלשכה לסיוע משפטי רק בערעורים על החלטות ועדות ערר בבתי המשפט. לפיכך העוררים על החלטות שירות התעסוקה בפני ועדת הערר אינם זכאים לקבלת ייצוג מאת הסיוע המשפטי.
האפשרות לתקן את חוק הסיוע המשפטי באופן שירחיב את היקף הזכאות לייצוג ע״י הסיוע המשפטי, כך שיתאפשר ייצוג בידי לשכת הסיוע גם בפני ועדות הערר של שירות התעסוקה, היא עניין שבמדיניות המחייב הקצאת תקציבים מתאימים בהתאם לסדרי העדיפויות.
עלות הייצוג של העוררים בפני ועדת הערר הוערכה על-ידי הסיוע המשפטי ואגף התקציבים של משרד המשפטים ביותר מ-7 מיליון ₪ בשנה, לאור כמות התיקים הצפויה. מדובר בסכום משמעותי, המחייב הקצאת מקור תקציבי מיוחד למימון תוספת הפעילות, ואשר משרד המשפטים אינו יכול לספוג אותו במהלך העסקים הרגיל.
משרד המשפטים קידם ומקדם תיקונים לחוק הסיוע המשפטי, המרחיבים את הזכות לקבלת סיוע משפטי על חשבון המדינה, בהתאם לסדרי העדיפויות של הממשלה ושל שרת המשפטים ובהתחשב במגבלות התקציביות. בתוך כך, קודמו בשנים האחרונות תיקוני חקיקה המאפשרים מתן סיוע משפטי ללא בחינת זכאות כלכלית לניצולי שואה, נפגעי עבירות המתה, חושפי שחיתויות, נפגעי עבירות מין, ייצוג קטינים בפני צו הגנה לפי חוק מניעת אלימות במשפחה, ייצוג הורה לפי הוראות סעיף 24 לחוק אימוץ ילדים ועוד; המשרד מקדם בימים אלו תיקוני חקיקה המרחיבים את זכות הייצוג על-ידי הסיוע המשפטי גם לקטינים העומדים בפני הוצאה מבית הוריהם בהליכים לפי חוק הנוער (טיפול והשגחה), לתובעים שסבלו מאפליה מחמת גזענות, לקטינים מתחת לגיל 15 המאושפזים בכפייה ועוד. כל זאת - בעלויות של מיליוני שקלים מתקציב המדינה.
בין השנים 2008 ל-2017 גדל תקציב הסיוע המשפטי המשמש למתן ייצוג משפטי על-ידי עורכי דין חיצוניים מ-62 מיליון ₪ בשנת 2008 ל-174 מיליון ₪ בשנת 2017 - גידול של 280 אחוזים. גידול זה משקף הן את הגידול הטבעי באוכלוסייה והן את תיקוני החקיקה שהרחיבו את זכות הייצוג על-ידי הסיוע המשפטי, כמו גם גידול בשכר הטרחה הממוצע המשולם עבור כל תיק.
בנסיבות אלו, ובהתחשב במגבלות התקציביות המוטלות על הממשלה ועל משרד המשפטים בתוכה, בסדרי העדיפויות של הממשלה ושל שרת המשפטים ובמדיניות הסיוע המשפטי, שאינו מעניק ייצוג בפני ועדות ערר מסוג זה הן משיקולים תקציביים והן משיקולים נוספים כעניין שבמדיניות - לא קודם התיקון המאפשר מתן ייצוג בפני ועדת הערר של שירות התעסוקה.
משרד המשפטים רואה חשיבות רבה בנושא מתן ייצוג משפטי לאוכלוסיות הזכאיות לכך ואף פועל להרחבת זכות הייצוג במקרים המתאימים תוך התחשבות במגבלות תקציב המדינה. במקרה זה, מדיניות המשרד לאור שיקולי התקציב וסדרי העדיפויות היא שלא לקדם תיקון זה ללא הסדרת המקור התקציבי לכך. הנושא יעלה לדיון אצל שר המשפטים.





















מערך שירותי הסמך של משרד הרווחה
גופים מבוקרים: משרד העבודה והרווחה, עיריית באר שבע, עיריית  ירושלים

ליקוי
1. 	ליקויים בהליך קביעת תעריף הסמך: המשרד קבע כי תעריף שירותי הסמך יוצמד לתעריף שירותי הסיעוד שהמוסד לביטוח לאומי משלם למטפלים הסיעודיים עבור טיפול בקשישים סיעודיים. אולם בביקורת לא נמצאו מסמכים היכולים להסביר את קביעתו זו של המשרד; מה גם, שמניתוח נתוני משרד הרווחה עולה כי רק שיעור קטן של 12% משעות הסמך בשנים 2017-2015 הוקצו לטיפול בקשישים ויתר השעות הוקדשו לטיפול במשפחות, ילדים ובני נוער ובאנשים עם מוגבלות. לכן לא ניתן להבטיח כי התעריף שנקבע משקף את עלות ההוצאה לאשורה. תעריף אחיד שאינו נותן מענה לשונות בצרכים: אף שבמערך הסמך כלולים סוגים שונים של שירותים הנבדלים ביניהם בין היתר בדרישותיהם ובכישורי עובדי הסמך, הבדיקה העלתה כי להבדלים אלו לא ניתן כל ביטוי בתעריף הסמך וכי המשרד קבע תעריף זהה לכל תפקידי הסמך. יוצא מכך שהתעריף המשולם לחברת כ"א עבור עובד סמך האחראי לבישול ולניקיון הבית זהה לתעריף המשולם למטפח אישי המסייע לילד המאובחן עם אוטיזם, וכך גם התגמול - שכר מינימום לכל עובדי הסמך. בקבוצת מיקוד שערך משרד מבקר המדינה להורים לילדים המאובחנים עם אוטיזם, חלקם ציינו כי איתרו בעצמם עובד סמך לילדם ושילמו לו תשלום נוסף על השכר שקיבל מחברת כ"א. 

מעקב  משרד העבודה והרווחה
מצב (סטאטוס):  ב- בתהליך תיקון

1.  	ההגדרה המקצועית לנושא תפקידי הסמך השונים גובשה ותוכנס למכרז כשיתפרסם.

ליקוי
2.	על משרד הרווחה לבצע עבודת מטה מסודרת שבה יאותרו החסמים לגיוס עובדי סמך והסיבות לתחלופה הגבוהה של העובדים. כמו כן, על המשרד להגדיר מהם המאפיינים השונים, ככל שישנם, הנדרשים מכל עובד סמך וזאת על מנת לתת מענה לצרכים המשתנים של מקבלי השירות. יש מקום לכנס את ועדת התעריפים כדי לדון בהקדם במנגנון לקביעת תעריף הסמך ועדכונו, באופן שיתאים לצרכים המשתנים של הנזקקים לשירות זה, היות שכאמור תמחור לא הולם עלול לפגוע בשירות שמקבלים הזקוקים לו.  לקראת המכרז החדש העתיד להתפרסם בשנת 2018, על משרד הרווחה לקבוע מדדי איכות שיבטיחו הספקת שירותים באיכות הנדרשת. איכות השירות מחוייבת במיוחד לעניין שירותי הסמך, על מנת לתת מענה לצרכי הנזקקים ליקויים בפיקוח על איכות הטיפול : אי-בדיקת איכות הטיפול,  אף שהמשרד החל כבר בשנת 2001 לגבש תקני איכות להספקת שירותי סמך, ובשנת 2008 השלים את הכנתם של תקני איכות לשישה תפקידי סמך מרכזיים, הוא טרם השלים את יישומם, וגם תכנית חלוץ שהחל בה לא מומשה. 

מעקב  משרד העבודה והרווחה
מצב (סטאטוס): ב - בתהליך תיקון

2. 	המשרד בתהליך התאמה ודיוק של מערכות הפיקוח לתחום הסמך מקצועי. בנוסף, פותח כלי לבקרה וניהול התהליך הטיפולי ומעקב נוכחות. הכלי מיועד להפעלה ישירה מול ארגונים.



ליקוי 
3. 	הכשרה לקויה של עובדי סמך משרד הרווחה מזניח את נושא הכשרתם של עובדי הסמך. חובת ההכשרה שנקבעה במכרז ואחר כך גם בהסכם ההתקשרות אינה נאכפת, והדבר מלמד על חולשת הפיקוח של משרד הרווחה. במצב הדברים הנוכחי עולה חשש כי לפחות חלק מעובדי הסמך אינם עומדים בדרישות הבסיסיות ביותר לצורך ביצוע עבודתם, והדבר מביא גם לידי תחלופה גבוהה של עובדי סמך ועלול לגרום לפגיעה באיכות השירות הניתן, היכולה אף לעלות כדי חשש לפגיעה בכבודם ובשלומם של מקבלי השירותים. על משרד הרווחה לדרוש מהחברות להמציא לו באופן שוטף וקבוע דיווח בנוגע להכשרת עובדי הסמך כדי לוודא שהכשרתם נעשית לפי הסכם ההתקשרות. כמו כן, עליו לוודא כי בתנאי המכרז החדש רוב עובדי הסמך יקבלו הכשרה מקצועית וייקבע מנגנון שיאפשר לו לפקח על הכשרתם של עובדי הסמך, כל אחד על פי מאפייני תפקידו.

מעקב-  משרד העבודה והרווחה
מצב (סטאטוס): ב - בתהליך תיקון

3. 	במסגרת המכרז שיפורסם, המשרד לוקח אחריות על תוכן וארגון ההכשרות. הארגון יקבל תשלום על עבודתו בהתאם לכמות העובדים המוכשרים. המערכת הממוחשבת החדשה תעשה בקרה על התהליך. המשרד מפתח הכשרות מקוונות.

ליקוי 
4. 	עולה חשש כי המשרד העביר תשלומים עבור שירות שלא ניתן או שניתן במתכונת שאינה תואמת את קביעותיו המקצועיות. מהמתואר בדוח מתחדדת חשיבותה של ביקורת תקציבית, חיצונית, סדורה ושיטתית שתשמש גורם הרתעה ואמצעי לאיתור דיווחים כוזבים, על רקע נזקיה של בקרה תקציבית חלקית עד כדי היעדר בקרה בכלל. היעדר הסדרה של תשלומי הסמך ופיקוח עליהם  ובניגוד לנדרש ממנו הוא אינו מוודא לפני העברת התשלום לחברות כ"א שהשירות אכן ניתן. חולשת הפיקוח של המשרד מעלה חשש כי חלק מהשירותים שהאוכלוסיות נזקקות להם והמשרד משלם עבורם אינם מגיעים ליעדם. גם במקרים בהם ערך המשרד ביקורות חשבונאיות באמצעות משרדי רו"ח חיצוניים, מהם עלה חשש כי הוא העביר תשלום עבור שירות שלא ניתן או שניתן במתכונת שאינה תואמת את קביעותיו המקצועיות, הוא לא נקט פעולה מרתיעה כלשהי או דרש לקבל בחזרה כספים ששילם. לנוכח ממצאי דוח זה, על משרד הרווחה והמחלקות לשירותים חברתיים להגביר את הפיקוח על מערך שירותי הסמך. ראוי שהמשרד והמחלקות ישקלו בין היתר שימוש באמצעי הבקרה האלו: (א) דרישה מהחברות לנהל את מערך שירותי הסמך באמצעות מערכת ייעודית שתאפשר להם לפקח אחר השירותים שניתנו ועל התשלום עבורם; (ב) בקרת עומק פרטנית במחלקות הרווחה, באמצעות משרד רו"ח חיצוני, על פי תכנית שתיקבע מראש או כביקורת לפי צרכים שיתעוררו.

מעקב-  משרד העבודה והרווחה
מצב (סטאטוס):  א -  תוקן

4. מערכת התשלום הפכה דיגיטלית לחלוטין. מערכת ניהול ההתערבות והנוכחות תעקוב אחר הנתונים.

ליקוי 
5.	עיריית באר שבע: שיטת העבודה הנהוגה במחלקה בתחום סומכות למשפחות במצוקה וסיוע לקשישים הייתה הזמנת שירות סמך עבור אדם אחד בהיקף מסוים, כאשר עובד הסמך סייע בפועל גם לאנשים נוספים שעבורם כלל לא הוזמן השירות, וממילא הם אינם מופיעים במערכת הממוחשבת כמקבלי שירות סמך. למשל, הוזמן שירות מסוג "עובד בין חמישה קשישים נוספים. עובדי סמך אלו נהגו להגיע למחלקות הרווחה בעירייה ושם תודרכו על ידי העו"ס בנוגע לנזקקים שהם נדרשו לסייע להם באותו השבוע (מעין "תכנית 	עבודה שבועית"). לפעמים הגיעו עובדי סמך אלו למחלקות בימי קבלת קהל וסייעו למשפחות במענה מסוג צילום טפסים ושליחת פקסים. לדברי נציגי עיריית באר שבע, שיטת עבודה זו נדרשת כדי להתמודד עם עומסי העבודה וכדי להגיע למספר רב של נזקקים ולספק את השירות הנדרש באופן מידי ויעיל. משרד מבקר המדינה מעיר לעיריית באר שבע כי הליך דיווח זה מנוגד להנחיות האמורות ואינו תואם את מטרותיו של שירות סמך פרטני. זאת ועוד, דיווח לא מדויק ודיווח שאינו משקף את שיטת העבודה מביאים לידי כך שבידי מטה המשרד תמונת מצב חלקית ולא מדויקת בדבר מספר מקבלי שירותי הסמך בעיר באר שבע. 

מעקב-  עיריית באר שבע
מצב (סטאטוס):  א - תוקן 

5. עיריית באר שבע דיווחה כי הצוות המקצועי נערך ובחן מחדש את סוגיית הסמך ובהתאם לכך, ערך את השינוי ועשה התאמה בין הזמנת השירות מהחברה ממנה מוזמנים שירותי הסמך לבין מספר שעות הניתנות בפועל לאותה משפחה. עיריית באר שבע דווחה בהערות ראש הממשלה 68ג עמ' 344,  כי הליקוי תוקן. כמו כן, נעשית בקרה באופן שוטף ע"י צוותי אגף הרווחה והשירותים החברתיים בעריית באר שבע.

מעקב-  משרד העבודה והרווחה
מצב (סטאטוס):  א - תוקן 

5. 	ראה התייחסות עיריית באר שבע בהערות ראש הממשלה  68ג'  ע"מ 344.

 ליקוי 

6.	הביקורת העלתה כי משרד הרווחה ניסה לגבש פתרונות שונים להסדרת דיווח זה, לרבות קידום תעריף קבוצתי, אך אלו לא צלחו. למועד סיום הביקורת, עיריית ירושלים ממשיכה לדווח על חלק מעובדי הסמך באופן לא תקני זה, והדבר נעשה בידיעת משרד הרווחה.  הבדיקה העלתה כי בפועל חלק ניכר מתקציב הסמך של עיריית ירושלים המיועד למשפחות במצוקה בקהילה מממן את עלות שירותי הסמך התיווכי. יודגש כי כבר משנת 2009 המשרד מודע לפער שבין החלטתו זו ובין יישומה בפועל (ניצול של קרוב ל-90% מהתקציב עבור סמך תיווכי). לא זו אף זו, בביקורת עלה שרוב תקציב הסמך עבור קשישים מופנה אף הוא לסמך תיווכי ולא לסמך פרטני, וכתוצאה מכך על פי רוב לא ניתן בעיר ירושלים מענה פרטני בביתם של הקשישים הזקוקים לכך. בפועל, בעיריות ירושלים ובאר שבע ישנה זליגה של שירותי סמך פרטניים לשירותי סמך בצורתם התיווכית. עולה חשש כי מקבלי שירותים הנזקקים לשירות סמך פרטני אינם יכולים לקבלו לנוכח סדר עדיפויותיה של הרשות להעניק שירות בעל טיב והיקף שעות מצומצם למספר רב יותר של נזקקים, שלשם נתינתו היא נעזרת בחלקו הארי של תקציב הסמך העומד לרשותה. המשרד משתהה בהסדרת תחום זה ואינו נותן פתרון לבעיות אלו שהוא מודע להן מזה כעשור. כאחראי להתווייתה של מדיניות הספקת שירותי סמך וכבעל הסמכות הרגולטורית לקבוע כיצד שירותים אלו יסופקו, על המשרד להכריע בהקדם אם יש צורך בהפעלת מודל של סמך תיווכי אם לאו. אם כן, עליו להסדיר את הנושא על כלל היבטיו ולקבוע תקציב נפרד לנושא כדי למנוע זליגה מסמך פרטני לסמך תיווכי. 

מעקב-  משרד העבודה והרווחה
מצב (סטאטוס):  א - תוקן

6.		ראה הערות ראש הממשלה 68ג'  ע"מ 345.








היבטים בטיפול המדינה באפר הפחם
הגופים המבוקרים: המשרד להגנת הסביבה, מינהלת אפר הפחם, חברת החשמל לישראל בע"מ, החברה הלאומית לאספקת פחם בע"מ, משרד התשתיות הלאומיות, האנרגיה והמים, מינהל התכנון. 

מעקב מעודכן לחודש דצמבר 2019

	 תוקן
	12 סעיפים
	75%

	 בתהליך תיקון
	4 סעיפים
	25%

	ג
	 לא תוקן
	
	

	ד
	 נדחה / לא רלוונטי
	
	




מעקב כללי : שר האנרגיה החליט על סגירת מינהלת אפר הפחם והיא נמצאת כיום בתהליכי סגירה.


ליקוי

1. על פי החלטת ממשלה 282 מיום 23.12.79, הוקמה במשרד הפנים ועדה קבועה שחבריה הם מומחים מקצועיים המכונה: הדרג המקצועי הארצי. מטרות הדרג המקצועי הארצי הן לפקח על תכנית המתאר הארצית המפורטת בהחלטת הממשלה , "לרבות התכנית למניעת מפגעים סביבתיים הנזכרת בה" ו"לעקוב אחר השפעתה של הפעלת תחנת הכוח שבתחום התכנית האמורה", במגוון היבטים הקשורים לתחומי הבריאות, הקרקע, המים, החקלאות וכד'. ביוני 2013 הנחתה ועדת השרים לענייני פנים, שירותים ושלטון מקומי את מינהל התכנון במשרד הפנים לפעול להעברת האחריות על היבטים בהגנת הסביבה הקשורים לפעילות חברת החשמל לישראל (חח"י) לידי משרד להגנת הסביבה (הג"ס). בפועל, החל מראשית 2014, הפסיק הדרג המקצועי הארצי להתכנס, והלכה למעשה הוא פסק מלתפקד מבלי שהמשרד להג"ס או כל גורם אחר נכנס לנעליו וקיבל עליו את סמכויותיו בפעילותו מול מינהלת אפר הפחם. למעשה, במצב הדברים הזה אין כל בקרה על האישורים שמנהל מינהלת אפר הפחם מוציא. על מנהל התכנון במשרד האוצר והמשרד להג"ס לפעול לאלתר ולהעביר פורמלית ופרקטית את מלוא הסמכויות של הדרג המקצועי הארצי אל המשרד להג"ס, ובפרט את הסמכויות הקשורות לתפקידיו של הדרג המקצועי הארצי בכל הקשור למניעת פעולות זיהום הנגרמות על ידי תחנות הכוח הפחמיות, ובכלל זה מניעת זיהום אפשרי משימוש הנעשה במוצרים המכילים אפר פחם.

מעקב – משרד האנרגיה
מצב (סטאטוס): א – תוקן

1. 	החל מאוקטובר 2018, תהליך הרישוי ומתן ההיתרים עבר לידי המשרד להגנת הסביבה.

ליקוי

2. למינהלת אפר הפחם אין מעמד מכוח החוק ואין לה סמכויות בחוק, ובדרך כלל היא פועלת לפי נוהלי עבודה פנימיים. הדרג המקצועי הארצי קבע בנהליו כי הוצאת אפר פחם מאתרי חח"י טעונה היתר של מנהל מינהלת אפר הפחם. ספק רב אם הדרג המקצועי הארצי היה מוסמך להאציל סמכות זו למינהלת אפר הפחם, שכן אין לה מעמד בחוק ואף סמכויות בחוק אין לה; ספק רב אם יש לה סמכות במצב דברים זה, כאמור. את התקציב למינהלת אפר הפחם קבעה רשות החשמל על פי הנוסחה שקבעה הרשות, וחח"י וחברת הפחם אחראיות להעביר לה את התקציב. ועדת המכרזים של חברת הפחם מוציאה לפועל את מכרזי הרכש של מינהלת אפר הפחם. היועץ המשפטי של ועדת המכרזים הוא עובד חח"י המועסק גם בחברת הפחם. מנכ"ל מינהלת אפר הפחם מועסק ישירות בחברת הפחם. לחח"י ולחברת הפחם אינטרס ברור לפנות את אפר הפחם מהר ובזול ולנסות להפיק ממנו את מרב הרווחים. כשכך הם פני הדברים, ובמיוחד בהיעדר דרג מקצועי מפקח, יש בהם כדי לסכן את עצמאותה של מינהלת אפר הפחם והיא אף עלולה לפעול בניגוד עניינים מובנה. על הממשלה לשקול אם יש הצדקה להמשך קיומה של מינהלת אפר הפחם ולתקצובה בעת שכמויות אפר הפחם הולכות ופוחתות והביקוש לאפר הפחם עולה על ההיצע.

מעקב – המשרד להגנת הסביבה
מצב (סטאטוס): א – תוקן

2. 	בדיון שהתקיים עם משרד האנרגיה ב 30.6.2019 משרד האנרגיה עדכן כי מנהלת אפר הפחם נמצאת בהליכי פירוק.

מעקב – משרד האנרגיה
מצב (סטאטוס): א – תוקן

2. 	שר האנרגיה החליט על סגירת מינהלת אפר הפחם והיא נמצאת כיום בתהליכי סגירה. כאמור, תחום הרישוי הועבר לאחריות המשרד להג"ס. תחום המחקר, נכון להיום, בעיקר שימור תשתית הידע, עבר לניהול של המדען הראשי במשרד האנרגיה. בדיקות הרכב האפר יבוצעו על ידי חברת החשמל במתכונת מצומצמת. 

ליקוי

3. למרות המלצתם של כל הגורמים הנוגעים לעיסוק באפר הפחם  משנת 1996, ולפיה תמשיך מינהלת אפר הפחם לשאת באחריות לקידום השימוש באפר הפחם רק עד הקמת גוף עסקי בחח"י, ואף שהביקוש כיום לאפר פחם עולה על ההיצע, והצפי הוא שכמויות אפר הפחם המיוצר יצטמצמו עוד יותר בעתיד, מינהלת אפר הפחם ממשיכה לפעול במתכונת שפעלה בה מאז הקמתה.

מעקב - משרד האנרגיה
מצב (סטאטוס): א –תוקן

3.  	שר האנרגיה החליט על סגירת מינהלת אפר הפחם והיא נמצאת כיום בתהליכי סגירה. 

ליקוי

4. המשרד להג"ס פרש מצוות ההיגוי של מינהלת אפר הפחם במרץ 2013. פרישתו ממחישה את המבנה הבעייתי שלה, אשר כורך בכפיפה אחת את הרגולטור ואת הגופים שהרגולטור מפקח עליהם, וכך הרגולטור מוצא עצמו שותף לקבלת החלטות שמתווה אותן הגוף שהוא אמור לפקח עליו. ההרכב הבעייתי של מינהלת אפר הפחם יצר מצב שהמשרד להג"ס היה בו במיעוט מול רוב חברי מינהלת אפר הפחם, שרצו לדאוג לסילוק אפר הפחם על ידי קידום השימושים בו. אם תתקבל החלטה להמשיך את פעילותה של מינהלת אפר הפחם, אפשר ששרי ההג"ס והאנרגיה, ובמידת הצורך בשיתוף שרים נוספים (שר האוצר, שר הבריאות ושר החקלאות), יבחנו את הרכב מינהלת אפר הפחם, את ההשלכות הנובעות מהעבודה המשותפת של גורמי הרגולציה והגורמים המפוקחים על ידם במינהלת אפר הפחם, באופן שיבטיח רגולציה יעילה ובת תוקף. כמו כן ראוי לבדוק את הצורך לשלב במינהלת אפר הפחם נציג ציבור.

מעקב - המשרד להגנת הסביבה
מצב (סטאטוס): א – תוקן

2-4. 	לאור פירוק מינהלת אפר הפחם, הנושא אינו רלוונטי עוד. המשרד מנפיק את ההיתרים ע"פ הכלים החוקיים העומדים לרשותו.

ליקוי

5. תהליך הסדרת השימוש באפר הפחם, ובכלל זה בתחום הבנייה, וכן הפיקוח עליו, מתאפיין בבוקה ומבולקה. התקן הישראלי (להלן - ת"י) 5098 העוסק בתכולה מרבית של יסודות רדיואקטיביים טבעיים במוצרי בנייה ובמנגנוני הפיקוח, עבר רוויזיות חוזרות ונשנות, וההחלטות לאכוף את התקן מתקבלות אך אינן מיושמות מחוסר יכולת ומחוסר סמכות. על המשרד להג"ס בשיתוף משרד האנרגיה לפעול לאלתר להסדרת המצב הרגולטורי בתחום שימושי אפר הפחם במוצרי בנייה, ולוודא שיש בו מתן מענה לשיקולים של איכות הסביבה ובתוך כך לשיקולים של בריאות הציבור מצד אחד, ולשיקולים הנוגעים לצורך לתת מענה מועיל לאפר הפחם המצטבר בחצרי תחנות הכוח מצד אחר.

מעקב - המשרד להגנת הסביבה
מצב (סטאטוס): א – תוקן

5. 	המשרד הגיע להסכמות עם משרד האנרגיה באשר להסדרה החוקית של הנושא. עקב אי כינון ממשלה במהלך השנה האחרונה, לא ניתן היה לאשר אותו. הנושא יקודם ע"י המשרד לאחר שתכונן ממשלה. 

מעקב - משרד האנרגיה
מצב (סטאטוס): א – תוקן

5. 	החל מאוקטובר 2018 תהליך הרישוי ומתן היתרים עברו לטיפול של הג"ס. עם זאת, יש צורך בהמשך מגעים בין המשרדים כדי לגשר על הפערים הקשורים במחלוקת המקצועית ולדיון הקשור בהיבטים המערכתיים של שימוש באפר הפחם.

ליקוי

6. מינהלת אפר הפחם פעלה לשנות את ת"י 5098 של מכון התקנים והעלתה את רף החשיפה לקרינה המייננת ממוצרי הבנייה, בניגוד לדעתו של המשרד להג"ס.

ליקוי

7. רמות אפר הפחם שניתן לשלב במוצרי בנייה כיום, מכוח ת"י 118, מאפשרות הלכה למעשה תוספת חשיפה לקרינה בחדרי מגורים בבתים ברמה השקולה לכ-30 צילומי רנטגן בשנה, לעומת הקרינה הטבעית שאדם חשוף אליה .

מעקב - המשרד להגנת הסביבה 
מצב (סטאטוס): ב- בתהליך תיקון

6-7. 	במהלך הרבעון הראשון ב-2020 המשרד יוציא דרישה למכון התקנים לבצע רביזיה בתקינה  הרלוונטית, כך שתכיל חומרים עד לערכים המאושרים.

ליקוי

8. במצב הדברים הקיים לא ברור אם השימושים הנעשים באפר הפחם עולים בקנה אחד עם ההכרח לשמור על איכות הסביבה ועל בריאות הציבור, ואף לא ברור אם יש במסד הנורמטיבי בכללותו, לרבות בתקנות ובתקנים, כדי לאפשר פיקוח יעיל על השימוש באפר הפחם במוצרי בנייה וכן אכיפה יעילה שלו. אי הבהירות מתעצמת נוכח המחלוקות העמוקות הקיימות בין המשרד להג"ס מצד אחד (ואף בתוך המשרד להג"ס) לבין משרד האנרגיה ומינהלת אפר הפחם מצד אחר. צמצום ייצור אפר הפחם בעקבות המעבר להפקת חשמל בגז, יש בו כדי לאפשר הפחתה ניכרת בכמויות אפר הפחם המשולבות כחומר גלם במוצרי בנייה, ובתוך כך להפחית את חשיפת הציבור לקרינה. על המשרד להג"ס ומשרד האנרגיה לבחון את המשמעויות הנובעות מכך על השימושים באפר הפחם ועל היקפם.

מעקב - המשרד להגנת הסביבה
מצב (סטאטוס): א – תוקן

8. 	המשרד ביצע בדיקת אופטימיזציה כלל משקית כדי להבטיח תיעדוף מיטבי של השימושים באפר הפחם. הבדיקה ועמדת המשרד פורסמו באתר המשרד. המשרד משתמש בכלים החוקיים העומדים לרשותו כדי לוודא שימוש נאות באפר הפחם.




ליקוי

9. אף על פי שבשנת 2008 המשרד להג"ס הוציא הוראה מחייבת עם התניות מפורשות באשר לאופן השימוש באפר פחם בחקלאות ובגינון, מינהלת אפר הפחם לא התייחסה אל אותן התניות בעת שהנפיקה את ההיתרים והאישורים לשימוש באפר הפחם בענפי החקלאות. על המשרד להג"ס ועל מינהלת אפר הפחם להביא בחשבון את עמדתו של משרד החקלאות בעניין השימוש באפר פחם בגינון ובחקלאות.

מעקב - המשרד להגנת הסביבה
מצב (סטאטוס): א – תוקן

9. 	המשרד פרסם חוות דעת שאוסרת את השימוש באפר פחם בגינון וחקלאות. זאת לאחר שמבדיקת גורמי המקצוע בתחום עלה כי ההרכב הכימי של אפר הפחם אינו עומד בערכי הסף הנדרשים לשימוש חוזר בקרקע.

ליקוי

10. מינהלת אפר הפחם נטלה לעצמה סמכויות פיקוח אשר אינן מעוגנות בחוק או בנוהל של הדרג המקצועי הארצי. מצד אחר, המשרד להג"ס, שהוא בעל הסמכות הרגולטורית בכל הנוגע לפיקוח על השימוש באפר הפחם, פיקח חלקית על השימוש באפר הפחם ועל שמירת דרישותיו והתניותיו לכל שימוש, כפי שהוא הגדיר אותן, והבקרה שלו הייתה מוגבלת ביותר.

מעקב - המשרד להגנת הסביבה
מצב (סטאטוס): א – תוקן

10. 	כאמור, מינהלת הפחם בשלבי פירוק, וסמכויות הנפקת ההיתרים הינם באחריות המשרד להגנת הסביבה. היתרים חדשים הונפקו ע"י המשרד, והפיקוח יבוצע בכפוף למגבלות כח האדם החמורות הקיימות במשרד.

ליקוי

11. ישנן סוגיות מהותיות הקשורות לנושא אפר הפחם המונחות על סדר היום זה מכבר, והגורמים האחראים טרם הגיעו לידי הכרעה בהן. בכלל זה: היבטים סביבתיים ובריאותיים של השימוש באפר הפחם נוכח סכנת הקרינה; תיעדוף השימושים ועריכת אופטימיזציה שלהם; היבטים הקשורים לייבוא אפר פחם; סוגיות מהותיות הקשורות לרגולציה על השימוש בו; היבטים הקשורים ליחסי הגומלין בין מגוון הגופים הרלוונטיים ולסמכויותיהם, לצד חילוקי דעות מהותיים ומתמשכים בין בעלי תפקידים מרכזיים במשרד להג"ס לבין בעלי תפקידים במשרד האנרגיה ומינהלת אפר הפחם. כאשר מתגלעת מחלוקת בין המשרדים באשר לחלוקת הסמכויות הרגולטוריות ביניהם - יש להביאה להכרעת ועדת שרים לרגולציה . כשהמחלוקת נסבה על עניין משפטי - תובא המחלוקת להכרעת היועץ המשפטי לממשלה . על שרי הג"ס והאנרגיה לפעול בדחיפות להסדרת הנושאים השנויים במחלוקת ולהכרעה בסוגיות המהותיות הנמצאות על סדר היום.

מעקב - המשרד להגנת הסביבה
מצב (סטאטוס): א – תוקן

11. 	בתאריך 23.7.18 ניתן פסק דין בג"ץ בעניין אשר קיבל את עמדת המדינה שלא לאפשר בשלב זה ייבוא אפר פחם. בעתיד, הנושא ייבחן מחדש בהתאם למצב השוק ואופן השימוש באפר פחם והשפעתו על רמות קרינה בבתים. בנושא אפר פחם, המשרד לא מצא כי ישנה מחלוקת בחלוקת הסמכויות שניתנו למשרד על-פי דין. כמו כן, הכרעת היועץ המשפטי לממשלה ניתנה בסוגיה.  משרד האנרגיה מצידו לא יזם פניה לועדת שרים לרגולציה או ליועץ המשפטי לממשלה. מכיוון שהנושא עולה שוב אגב הדיונים בהצעת חוק הגנת הסביבה מפני קרינה מייננת, המשרד יזם הליך התייעצות עם מומחי קרינה בתיאום עם משרד האנרגיה שנועד ליישב את המחלוקות המהותיות בין המשרדים בנושא. הצעת החוק עדיין בדיונים עם משרד האנרגיה.


מעקב - משרד האנרגיה
מצב (סטאטוס): א –תוקן

11. 	שר האנרגיה החליט על סגירת מינהלת אפר הפחם והיא נמצאת כיום בתהליכי סגירה. יחד עם זאת, גם לאחר סגירת המינהלת משרד האנרגיה קורא לשיתוף פעולה מקצועי בנושא שימוש באפר הפחם, למען פיתוח מדיניות מקיימת בישראל. גם כאשר ביקוש באפר הפחם עולה על ההיצע (שהולך ויורד), עלול להיווצר מצב של עודפי האפר (למשל בשל שריפה לא שלמה), ואף אם לא יינתנו אישורים לשימוש, נדרשת הנחיות פינוי והטמנה של אפר העודף - נדרשות הנחיות מיוחדות שיש לגבש בשיתוף פעולה בינמשרדי.

ליקוי

12. בביקורת עלה שאין במשרד להג"ס ובמינהלת אפר הפחם ריכוז נתונים של המבנים המכילים אפר פחם בבטון, ואין נתונים על אזורים בארץ שיש בהם חשיפה רבה יותר לאפר פחם במוצרי בנייה.

מעקב - המשרד להגנת הסביבה
מצב (סטאטוס): ב- בתהליך תיקון

12. 	בכוונת המשרד לערוך עבודה שתיבחן את עליית רמת הקרינה במבני מגורים לאורך השנים, לפני התחלת השימוש באפר פחם בבנייה ולאחר התחלת השימוש. ממצאי הבדיקה יפורסמו לציבור. בכוונת המשרד לייצר מאגר כפי שמציע המבקר. המשרד להגנת הסביבה החל בבניית המחקר, אופן קיום המדידות, יצירת מאגר נתונים, וניתוח התוצאות, אולם במהלך הבחינה המקצועית של מרכיבי הסקר עלה כי בלתי אפשרי לבודד סטטיסטית את ההשפעה של אפר פחם על רמות הקרינה בבתים, וזאת בשל משתנים רבים כגון סוג בניה שונה של מבנים, עובי הקירות והתקרות, שנת הבנייה, שינוי בחומרי הבניה במהלך השנים, העדר רישום של מרכיבי חומרי בנייה ששימשו בבנייה, היעדר רישום של פיזור אפר הפחם במבנים, רמת קרינת רקע שונה במרחבים גיאוגרפיים שונים ועוד. במקביל לבדיקת היתכנות הסקר, המשרד קיים הליך היוועצות עם מומחים בנושא קרינה מייננת ואף אירח מומחה מארגון ה-ICRP (הארגון המנחה לתקינה הבין-לאומית) לנושא קרינה ממקורות טבעיים כמו אפר פחם. השיח עם המומחים העלה כי תרומת אפר פחם לחשיפה לקרינת גמא בבתים היא נמוכה ולכן אינה סוגיה של הגנה מקרינה אלא של מדיניות.  המשרד פרסם באתר האינטרנט את השימושים באפר פחם ומידע על ההיתרים הנדרשים.

מעקב – משרד האנרגיה
מצב (סטאטוס): ד – נדחה

12. 	על סמך המחקרים שנעשו במסגרת פעילות המינהלת, חשבון הכולל תרומת אפר הפחם למנת הקרינה לה נחשף אדם מהציבור מסווגת כזניחה במונחי הגופים המקצועיים הבינלאומיים. התייחסות לכל תוספת קרינה כאל זיהום שגויה מקצועית והיא עלולה לעורר בהלה מיותרת בציבור. אכן יש צורך בהמשך מגעים בין המשרדים כדי לגשר על הפערים הקשורים במחלוקת המקצועית ולדיון הקשור בהיבטים המערכתיים של שימוש באפר הפחם.

ליקוי

13. על המשרד להג"ס להשלים בדיקת אופטימיזציה כלל משקית לאפר הפחם. השלמת הבדיקה נדרשת כדי להבטיח תיעדוף מיטבי של השימושים באפר הפחם, והיא אף מתחייבת מהמגמה הכללית של הירידה בכמות אפר הפחם, מהסכנות הכרוכות בשימוש בו מצד אחד ומהיתרונות הגלומים בשימוש בו מצד אחר.

מעקב - המשרד להגנת הסביבה
מצב (סטאטוס): א – תוקן

13. 	המשרד ביצע בדיקת אופטימיזציה כלל משקית כדי להבטיח תיעדוף מיטבי של השימושים באפר הפחם. הבדיקה ועמדת המשרד פורסמו באתר המשרד.
ליקוי

14. כאשר מתגלעת מחלוקת בין משרד האנרגיה ומינהלת אפר הפחם לבין המשרד להג"ס בתחום של הגנה מפני מפגעים סביבתיים - כמו למשל תנאים המיועדים לספק הגנה מפני קרינה מייננת שמקורה בשימושים באפר פחם - על משרד האנרגיה ומינהלת אפר הפחם לפעול על פי הנחיות המשרד להג"ס.

מעקב - משרד האנרגיה
מצב (סטאטוס): א – תוקן

14. 	אכן יש צורך בהמשך מגעים בין המשרדים כדי לגשר על הפערים הקשורים במחלוקת המקצועית ולדיון הקשור בהיבטים המערכתיים של שימוש באפר הפחם.

ליקוי

15. על מינהלת אפר הפחם להבטיח שפרסומיה לציבור יכללו את מלוא המידע הרלוונטי באשר לשימושים באפר הפחם, את כלל ההתניות וההגבלות הנוגעות לשימוש באפר הפחם וכן מידע רלוונטי הנוגע לפיזור המוצרים המכילים אפר פחם ברחבי הארץ.

מעקב - משרד האנרגיה
מצב (סטאטוס): א – תוקן

15. 		שר האנרגיה החליט על סגירת מינהלת אפר הפחם והיא נמצאת כיום בתהליכי סגירה.

ליקוי

16. על המשרד להג"ס לבחון אם נדרש לאסוף נתונים על פיזור המוצרים המכילים אפר פחם ברחבי הארץ ואת המשמעויות הנובעות מבניית מאגר הנתונים כאמור ומפרסומו. כמו כן, עליו לפעול להביא לידיעת הציבור את כל המידע הרלוונטי לשימושים המותרים באפר הפחם, את ההגבלות החלות על שימושים אלו ואת ההיתרים הנדרשים לצורך השימוש בו.

מעקב - המשרד להגנת הסביבה
מצב (סטאטוס): ב- בתהליך תיקון

16. 	כאמור, המשרד להגנת הסביבה החל בבניית המחקר, אופן קיום המדידות, יצירת מאגר נתונים, וניתוח התוצאות, אולם במהלך הבחינה המקצועית של מרכיבי הסקר עלה כי בלתי אפשרי לבודד סטטיסטית את ההשפעה של אפר פחם על רמות הקרינה בבתים, וזאת בשל משתנים רבים כגון סוג בניה שונה של מבנים, עובי הקירות והתקרות, שנת הבנייה, שינוי בחומרי הבניה במהלך השנים, העדר רישום של מרכיבי חומרי בנייה ששימשו בבנייה, היעדר רישום של פיזור אפר הפחם במבנים, רמת קרינת רקע שונה במרחבים גיאוגרפיים שונים ועוד. במקביל לבדיקת היתכנות הסקר, המשרד קיים הליך היוועצות עם מומחים בנושא קרינה מייננת ואף אירח מומחה מארגון ה-ICRP (הארגון המנחה לתקינה הבין-לאומית) לנושא קרינה ממקורות טבעיים כמו אפר פחם. השיח עם המומחים העלה כי תרומת אפר פחם לחשיפה לקרינת גמא בבתים היא נמוכה ולכן אינה סוגיה של הגנה מקרינה אלא של מדיניות.  המשרד פרסם באתר האינטרנט את השימושים באפר פחם ומידע על ההיתרים הנדרשים.






מינוי הרכבי מועצות דתיות ובחירת רבני עיר 


הגופים המבוקרים: המשרד לשירותי דת

מעקב מעודכן לחודש דצמבר 2019.

	א
	 תוקן
	5 סעיפים
	42%

	ב
	 בתהליך תיקון
	סעיף אחד
	8%

	ג
	 לא תוקן
	
	

	ד
	 נדחה / לא רלוונטי
	6 סעיפים
	50%




ליקוי 

1.	היקף נמוך של מינוי הרכבי מועצות דתיות - ב- 100 מ-129 המועצות הדתיות (78%) הפועלות בישראל לא חודש הרכב המועצה בתוך שנה מהבחירות האחרונות ברשויות המקומיות, שנערכו באוקטובר 2013 בניגוד למה שנקבע בחוק. נכון לאוקטובר 2017, רק ל-59 מועצות (46%) יש הרכב מועצה ויו"ר נבחר; ב-70 מועצות דתיות (54%) עדין אין הרכב נבחר. עם הערים הגדולות שבהן אין הרכב נבחר למועצה הדתית נמנות ירושלים, חיפה ובאר שבע.
	מאז הבחירות לרשויות המקומיות (להלן גם - הרשויות) באוקטובר 2013 מינו השרים נפתלי בנט ודוד אזולאי 59 מועצות דתיות בלבד, מתוך 129 מועצות אשר מינוין נדרש מאז הבחירות על פי החוק כאמור. ממועד הבחירות לרשויות המקומיות ועד דצמבר 2014, אז פוזרה הכנסת, מינה השר בנט 39 הרכבים (מהם 29 הרכבים שמינוים חודש תוך שנה כנדרש בחוק , ועשרה הרכבים חדשים, שמונו לאחר תום השנה), ואילו השר דוד אזולאי מינה 20 הרכבי מועצות דתיות בלבד מ-90 מועצות שנותרו בתחילת כהונתו ללא הרכב נבחר. מכאן שהשרים נפתלי בנט ודוד אזולאי לא עמדו בהוראות החוק.	
	ל-70 המועצות שלהן אין הרכב נבחר: במקום להביא למינוי הרכב נבחר מינו השרים ממונים (ב-59 מועצות דתיות), מורשי חתימה (ב-7 מועצות) או ועדות ממונות (ב-4 מועצות) המנהלים אותן.
	ביולי ובאוקטובר 2015 פנה השר המכהן לרשויות מקומיות בנוגע לצורך לקיים הליך לבחירה של נציגיהם למועצות הדתיות. מבדיקה שערך משרד מבקר המדינה ב-12 רשויות מקומות, שבסופו של דבר לא מונה להן הרכב של חברי מועצה , עלו הממצאים האלה:
	א. בשש רשויות (רמת גן, עפולה, באר שבע, מטולה, יבנאל ומטה בנימין) פעלו הרשויות בהתאם להנחיות השר ובחרו נציגים בסמוך לפניית השר, אך בארבע רשויות מתוכן (רמת גן, עפולה, מטולה, ומטה בנימין) לשכת השר לא קידמה את התהליך להקמת ההרכב ועשתה זאת ללא נימוק. רשויות אלה גם פנו לשר והלינו לפניו כי אף שבחרו את נציגיהן ואף אישרו את הנציגים שהציע, ההליך אינו מקודם. במקרים אלה נמצא כי השר גם לא פנה לוועדת השרים ליישוב מחלוקות בעניין מינוי הרכבי מועצות דתיות. על המשרד לבחון את ביטול הצורך בהסכמה הדדית הנדרשת מצד שלושת הגורמים המעורבים בבחירת הנציגים להרכב המועצה הדתית (השר, הרשות המקומית והרבנות המקומית) ולאפשר לכל צד לבחור את נציגיו. לחילופין על המשרד לבחון קביעת לוח זמנים מחייב להבאת המחלוקות לפני ועדת השרים; ראוי שהמשרד יבחן פתרון שיאפשר מתן שירותי דת על ידי הרשות המקומית המעוניינת בכך, כפי שכבר נעשה בכמה מהן.
	ב. אשר לשש הרשויות האחרות (חיפה, קריית יערים, גדרה, מבשרת ציון, בית שאן ואליכין). לא נעשה כל מאמץ, הן מצד הרשות והן מצד לשכת השר, להביא לסיום ההליך ולמנות הרכב למועצה הדתית. השר פנה לרשויות, אך הן לא הציעו מועמדים מטעמן, ולשכת השר לא פעלה בהתאם לסמכותה ולא מינתה נציגים במקום מועמדי הרשות - ובכך נעצר הליך הרכבת המועצה הדתית. על המשרד לבחון את האפשרות שחברי מועצה דתית ימשיכו בכהונתם כל עוד לא מונו חברים חדשים במקומם, מה שעשוי להבטיח  שלא ייווצר מצב שבו אין בעצם הרכב נבחר של מועצה דתית במרבית היישובים במדינה.
	ג.	 מכתב השר לכלל הרשויות המקומיות מיולי 2015 לא היה מפורט דיו והביא לאי-בהירות ולהתכתבויות מיותרות בין לשכת השר ובין הרשויות המקומיות. שתיים משש הרשויות המקומיות (באר שבע ומטה בנימין) נאלצו לחזור ולהביא למועצת הרשות הצעה לשינוי המועמדים שכבר אישרו, בשל דרישות חדשות של לשכת השר, שהועלו מידי פעם. פעולות אלה האריכו עד מאוד את פרק הזמן הנדרש לגיבושה של רשימת מועמדים העונה לתנאי הסף. על המשרד להפנות את הרשויות המקומיות לכללים ולדרישות שבחוזר מנכ"ל המרכז את הכללים ומפרט את הליך הטיפול באישור של רשימת המועמדים, ולהפיצו בקרב הרשויות המקומיות עם התנעת תהליך הבחירה. הדבר ייעל את הליך הגיבוש של רשימת המועמדים המומלצים, יקצר הליכים וימנע סחבת, יחסוך התכתבויות רבות וכן את הצורך להביא שינויים במועמדי הרשות לאישורה של מועצת הרשות המקומית.
	מזה למעלה מ-25 שנה ששבה ועולה, במשרד לשירותי דת על גלגוליו השונים, הבעייתיות המבנית בהליך למינוי הרכב נבחר למועצות הדתיות - ועדה ציבורית התייחסה לכך בדוח עוד בשנת 1993, מבקר המדינה התייחס לכך בדוחות ביקורת שפרסם בשנים 2001 ו-2006, הממשלה התייחסה לכך בהחלטתה משנת 2013, וועדת הפנים של הכנסת בדיון שקיימה בסוף 2014. על אף זאת, וכפי שעולה מדוח ביקורת זה, המשרד לא הביא לשינוי ההליכים.
		
מעקב המשרד לשירותי דת
מצב (סטאטוס): ד-נדחה

1.	הנושא נבחן והוחלט שלא לשנות את החוק.
	עקב המצב הפוליטי נעצר נושא קידום ההרכבים מול המועצות המקומיות.

ליקוי

2. 	מינוי ממונים על מועצה דתית לתקופות ממושכות שקבעו השרים ללא הליך תחרותי ושוויוני - ב-59 המועצות הדתיות (46% מכלל המועצות הדתיות) שבהן מכהנים ממונים שמונו בידי השרים, נעשה המינוי בדרך של מינוי ראשי מועצות דתיות שכיהנו בהרכב שפוזר או בממונים שמונו בעבר באותה מועצה דתית והרכב המועצה הדתית לא חודש, מיעוטם מינויים חדשים. המשרד לא פנה לציבור כדי שאדם הרואה את עצמו כמועמד ראוי יציג מועמדות לתפקיד ממונה על מועצה דתית. שיטה זו פוגעת בעקרון השקיפות ושוויון ההזדמנויות למועמדים העומדים בקריטריונים לתפקיד, אינה מבטיחה כי לתפקיד ייבחר המתאים והכשיר ביותר, ועלולה לשרת אינטרסים אישיים, לרבות אינטרסים פוליטיים. על המשרד להסדיר את אופן בחירת הממונה על מועצה דתית כך שיתאפשר הליך בחירה שוויוני.
	ממונים אלה, שהתמנו לכהונה שאמורה הייתה להיות זמנית, מכהנים בתפקיד זה שנים רבות. ב-26 מועצות דתיות (20% מהמועצות הדתיות) מכהנים ממונים שמונו עוד בשנים 2010-2004. מינוי ממונים זמניים כביכול המכהנים בפועל שנים רבות ושנבחרו ללא הליך תחרותי ושוויוני, במקום לבחור הרכב למועצה הדתית, היא פעולה המנוגדת לרוח החוק שלפיה "הממונים יכהנו עד לחידוש הרכב המועצה", והפותחת פתח למינוי של מקורבים לשר ולמפלגתו.

מעקב המשרד לשירותי דת
מצב (סטאטוס): ד-נדחה

2.	רוב רובם של הממונים הינם ראשי מועצות שנבחרו וכיהנו בהרכב שהתפזר בחלוף שנה ממועד הבחירות לרשויות המקומיות או שמונו בעבר ולאורך השנים לא חודש ההרכב. הנחיית היועץ המשפטי של המשרד המבוססת על הוראת החוק לפיה "הממונים יכהנו עד לחידוש הרכב המועצה" היא שלמעט חריגים, אין אפשרות להחליף ממונה בממונה אלא רק בהרכב. מכוח ההוראה המדוברת ביצע השר אזולאי החלפה של 3 ממונים בלבד, לאורך כל תקופת כהונתו – כ -3 שנים – וזאת אך ורק במקום שהממונה הקודם התפטר או חדל לכהן בנסיבות שחייבו זאת. העובדה שהשר אזולאי מינה 3 ממונים בתקופה של קרוב ל- 3 שנים, מועמדים שהוסכמו בינו לבין ראש הרשות והותאמו למקום המסוים מבחינת כישורי סף (ניהול של גוף מקביל מבחינת היקף כספי וכמות עובדים),  מוכיחה כי אין צורך והגיון במאגר.	 

ליקוי

3. 	אי-ביצוע החלטת הממשלה לבחון את האפשרות לבטל את הרכבי המועצות הדתיות ולמנות במקומם ממונים מקצועיים - במאי 2013 החליטה הממשלה  להקים צוות בראשות מנכ"ל המשרד לשירותי דת דאז לבחינת האפשרות לבטל את הרכבי המועצות הדתיות המתמנים לפי החוק, למנות במקומם ממונים מקצועיים ולהעביר להם את כל הסמכויות והתפקידים של הרכב מועצה דתית. המשרד לשירותי דת הקים צוות שגיבש כללים, אך לאחר הקמת הממשלה ב-2015 הצוות לא כונס שוב, בפועל המשרד לא ביצע את החלטת הממשלה אך גם לא פעל לשינוי החלטת הממשלה. בשל כך נותר הליך המינוי של הממונים ללא שינוי.
	
מעקב המשרד לשירותי דת
מצב (סטאטוס): ד-נדחה

3.  הנושא נבחן והוחלט שלא לשנות את החוק לגבי המשך כהונת ההרכב עד להחלפתו.

ליקוי
4.	היקף משרה חריג של כמה ממונים על מועצות דתיות - עלה כי שלושה ממונים מכהנים כממונים על כמה מועצות דתיות וכי היקף המשרה הכולל של כל אחד מהם הוא גדול מהמותר על פי חוזר מנכ"ל וממה שקבע הממונה על השכר באוצר, וכי אין הוא מתיישב עם היקף השכר שאמור להיות משולם להם בגין מספר התושבים שהם משרתים. 
	מכאן שהיקפי המשרה שאישר המשרד לשירותי דת לממונים האמורים על המועצות הדתיות אינם מתיישבים עם כללי המשרד ועם קביעתו של סגן הממונה על השכר, ויוצרים עיוות של ממש בכך בהיקף השכר שמשולם לממונים כאלה. שכר שאינו עומד ביחס להיקפי המשרה שאושרו ולמספרם הכולל של תושבי היישובים שהם משרתים.
	המשרד קבע מחדש את היקפי המשרות של שני הממונים, כך שבסך הכול יהיה היקף העסקתו של כל ממונה בשתי המועצות הדתיות יחד 150% משרה.
	משרד מבקר המדינה מעיר למשרד לשירותי דת כי ההנחיות שלו עצמו ושל סגן הממונה על השכר מגבילות את היקף משרתו המצטבר של ממונה בעל סמכות הכרעה המכהן כממונה במועצה דתית נוספת ל-130% משרה בלבד. על המשרד אפוא לעמוד במגבלה זו. כמו כן עליו לעשות עבודת מטה ולבחון את היקפי המשרות של כלל הממונים על המועצות הדתיות, בהתאם להנחיות האמורות לעיל ועל פי צורכי התפקיד.

מעקב המשרד לשירותי דת
מצב (סטאטוס): א- תוקן

4.	המשרד הגביל את היקף פעילות הממונים המכהנים במקביל למקסימום של 150% - 90% בתפקיד אחד ועוד 60% בתפקיד השני. היקף המשרד נקבע באישור כל הגורמים הרלוונטיים לרבות הגורמים המשפטיים. 

ליקוי

5.	ניגוד עניינים בפעילותם של ממונים על מועצות דתיות - מינוי מורשה חתימה בתפקידים צולבים מביא לניגוד עניינים ופגיעה בפיקוח. על המשרד למפות את המקרים שבהם מתעורר מצב של הצלבה בין ממונים על המועצות הדתיות לקבוע סייגים שינטרלו חשש לניגוד עניינים ולפעול לאלתר להפסקת התופעה.	

מעקב המשרד לשירותי דת
מצב (סטאטוס): ב- בתהליכי תיקון

5.	המשרד פועל לצמצום והפסקת התופעה. לו"ז לסיום תיקון הליקוי 12.2020.

ליקוי

6.	התערבותו של שר הפנים, חה"כ אריה דרעי, בבחירת ממונה על מועצה דתית - על פי מכתב של ראש עירית חיפה מר יונה יהב לשר לשירותי דת, חה"כ דוד אזולאי ממאי 2016, שר הפנים, מר אריה דרעי (להלן-שר הפנים), דיבר אתו "על מינויו של נסים דהן כממונה על המועצה הדתית". המועמד המוצע כיהן בעבר כשר מטעם מפלגת ש"ס, מפלגתו של שר הפנים, ומכאן שהמינוי שהציע שר הפנים הוא של מקורב פוליטי שלו. יש לראות בכך התנהלות פסולה בייחוד בגלל מעמדו ותפקידו של השר דרעי כשר הפנים הממונה על הרשויות המקומיות, ושלו השפעה מכרעת על תקציביהן ועל החלטות עקרוניות ומרכזיות אחרות הנוגעות להן. נוכח האמור, יש חשש שמדובר בניסיון לנצל את מעמדו כשר בעל סמכויות רחבות הנוגעות לעיריית חיפה ולעומד בראשה, העלול לפתוח פתח להפעלת לחץ פסול, בין במפורש ובין במשתמע. יצוין כי בסופו של דבר המינוי לא יצא לפועל.




מעקב המשרד לשירותי דת
מצב (סטאטוס): ד- לא רלוונטי

6.	בדוח הביקורת הובאה תגובת השר דרעי. אין מה להוסיף בנושא.

ליקוי

7.	בחירת רבני עיר - בכ-24% מהרשויות המקומיות לא מכהן רב עיר - נכון לסוף שנת 2017 רק ב-84 רשויות מקומיות מ-110 (76%) רשויות מקומיות  בהן מועצות דתיות מכהנים רבני עיר; ב-26 מ-110 רשויות מקומיות (24%) אין רבני עיר, בהן ערים גדולות או בינוניות. בין השנים 2013 עד סוף 2017, מועד כהונתם של השר לשעבר נפתלי בנט והשר המכהן דוד אזולאי החריפה התופעה של רשויות מקומיות שבהן לא מכהן רב עיר:  פחת ב-21 מספרם של רבני העיר המכהנים, ונוספו 13 רשויות מקומיות שבהן לא מכהן רב עיר אחד לפחות.  זוהי מגמה שלילית המנוגדת לכוונה המשתקפת בחוק לבחירת רב עיר ולהנחיות המשנה ליועץ המשפטי לממשלה. השרים שכיהנו בתקופה זו והמשרד לא פעלו בהתאם למצופה מהם. בכך לא הצליחו השרים לעמוד במשימה שהוטלה עליהם בחוק.

מעקב המשרד לשירותי דת
מצב (סטאטוס): ד- נדחה

7.	החסם העיקרי לקידום הליכי בחירת רבני עיר הוא הצורך בקבלת הסכמת הרשות המקומית. לשכת השר פעלה לקבוע סדרי עדיפויות כללי ושוויוני בנושא רבני עיר, כאשר השיקול היחיד הוא קידום הליכי בחירות בערים רבות ככל האפשר, זאת  ללא כל התייחסות לעיר ספציפית. העיכוב במקומות שישנו אינו נובע מתפקוד לשכת השר ולפיכך אין צורך בקביעת סדרי עדיפויות בעניין. הנושא נבחן והוחלט שלא לקדמו.

ליקוי

8.	טיפול לא מספק בפעולות למינוי רבני עיר - לשכת השר דוד אזולאי לא פעלה בהתאם להנחיית המשנה ליועץ המשפטי לממשלה ממאי 2015 לפעול ללא דיחוי כדי לחדש את הליכי הבחירות לרבני ערים במקומות שבהם לא מכהן רב עיר וכן במקומות שבהם כהונתו של רב עיר יחיד עומדת להסתיים: היא לא ערכה מיפוי של היישובים שבהם אין רב עיר ולא גיבשה תכנית עבודה לבחירת רבני ערים; עד אוקטובר 2017 פרסם השר הודעה ברשומות על הצורך לבחור רבני עיר רק ב-15 מ-26 הרשויות שבהן לא מכהן רב עיר; אותן הודעות שפורסמו מטעמו בנושא לעתים נעשו באיחור של חודשים או שנים מהמועד שבו התפנתה הכהונה; כמו כן, השר הקים ועדות לבחירת רב עיר בשמונה רשויות מקומיות בלבד, מהן רק ארבע ועדות הגיעו לשלב המעשי של בחירת בתי כנסת שנציגיהם יהיו חברים באסיפה הבוחרת. על השר לשירותי דת להוביל עבודת מטה לבחינת ההליכים למינוי רבני עיר ולהציע הצעות לייעול ולפישוט ההליכים. ראוי שייקבעו בה צעדים להיערכות מקדמית ולוחות זמנים להליך אשר יחל במועד שבו התפנתה משרת רב עיר עד הבחירה, כמו לוח הזמנים הנדרש בחוק לבחירת ראש עיר שהחליט לסיים את תפקידו.

מעקב המשרד לשירותי דת
מצב (סטאטוס): א- תוקן

8.	עם כניסת השר דוד אזולאי לתפקידו פעל יועץ השר בשליחותו כמתחייב מתפקידו מול כל רשות אפשרית כדי לקדם את הליכי בחירת רב עיר, והוציא מכתבים בעניין, לרבות פרסום ברשומות במקומות הרלוונטיים וכן ניסיונות להקים ועדות לבחירת רב עיר בערים השונות. במקום שבו נאמר למשרד בכתב או בעל פה, מפי נציגי הרשות, כי אין בכוונתם לקדם הליכי בחירות לרב עיר, לא היה טעם בקידום הליכי הבחירות משנדרשת הסכמת הרשות בשלבים קריטיים של ההליך וללא הסכמתם זו לא ניתן לקדם הליכים. השר לשירותי דת השקיע את משאביו היקרים בעיקר במקומות שבהם היה שיתוף פעולה עם הרשויות ובמקום בו הסכימו הרשויות באופן עקרוני לקידום ההליכים ולכל הפחות לא הביעו התנגדות לכך. כפי שמצוין בדוח הביקורת, הוחל בביצוע הפעולות כאמור כבר במהלך הביקורת, ובכלל זה מיפוי המצב הקיים ופרסום הודעות כנדרש. פעילות זאת נמשכת באופן שוטף כנדרש ובהתאם לצורך ולפיכך תיקון הליקוי הושלם.


ליקוי

9.	היעדר נימוקים ושקיפות בנוגע לקידום סדרי מינוים של רבני עיר - לא נמצאו הסברים לכך שברשויות מקומיות שהשר הכריז על הצורך לבחור להן רב עיר עוד בשנים 2015 ו-2016, טרם הקים השר ועדות בחירות . במקרים אחרים, לא נמצאו נימוקים לפרק הזמן הממושך שחלף מאז הודעת השר ועד הקמת ועדת הבחירות - לעתים שנה או שנתיים.

מעקב המשרד לשירותי דת
מצב (סטאטוס): א- תוקן

9.	ראה מעקב ליקוי 8.

ליקוי

10.	התערבותם של יועץ השר ולשכת השר בעבודת ועדות לבחירות רב עיר - בשני הליכים של בחירת רב עיר - לעיר בת ים ולעיר לוד - התערבו לשכת השר ויועץ השר בעבודת ועדת הבחירות, לאחר שהוקמה. הוועדה לבחירת רב עיר היא ועדה עצמאית בראשות שופט-דיין האמורה לפעול בהתאם לשיקול דעתה העצמאי. התערבותם של לשכת השר או של יועץ השר בסדרי עבודתה של הוועדה לבחירת רב עיר אסורה. ראוי שהשר המכהן ינחה את יועצו באופן ברור וחד-משמעי מהם גבולות גזרתו, לרבות היעדר סמכויות לביצוע או למתן הנחיות לדרג המקצועי במשרדו, או לוועדות לבחירת רב עיר.

מעקב המשרד לשירותי דת
מצב (סטאטוס): א-תוקן

10.	השר הנחה את עובדי לשכתו בהתאם.

ליקוי

11.	אי-קציבת כהונתם של רבנים מקומיים - כהונתם של רבני עיר, שנבחרו עד סוף שנת 1974, לא נקצבה בתקנות שהיו תקפות באותה עת לתקופת זמן; בפועל הם יכולים לכהן במשך עשרות שנים. מדובר במינויים שאינם מתרעננים, מצב העלול לעתים לגרום לתפקוד לא מספק של רבנים או לכך שרבנים שנבחרו לפני שנים רבות אינם מתאימים עוד לקהילתם שהתחדשה. על המשרד לשירותי דת, יחד עם מועצת הרבנות הראשית לבחון אם ראוי לקצוב את תקופת הכהונה של רבני עיר.

מעקב המשרד לשירותי דת
מצב (סטאטוס): ד- נדחה

11.	מספר הרבנים שנבחרו לתפקידם על פי התקנות הישנות המאפשרות כהונה כל ימי חייהם הוא מועט, ועם השנים, לאחר אריכות ימים, לא יהיו עוד רבנים שמכהנים ללא הגבלת זמן. המצב המשפטי לא מאפשר הדחת רב עיר שנבחר כדין תוך הסתמכות על התקנות הרלוונטיות לתקופת בחירתו  ללא שינוי חקיקה. עמדת השר הינה כי אין מקום לקציבת כהונה של רבנים שנבחרו לתפקידם בהתאם לכללים הקודמים.

ליקוי 
12.	היקף משרה חריג של כמה ממונים של מועצות דתיות - שלושה ממונים מכהנים כממונים על מספר מועצות דתיות. היקפי המשרה שאישר המשרד לשירותי דת לממונים האמורים על המועצות הדתיות אינם מתיישבים עם כללי המשרד ועם קביעתו של סגן הממונה על השכר, ויוצרים עיוות בהיקף השכר שמשולם לממונים כאלה. שכר שאינו עומד ביחס להיקפי המשרה שאושרו ולמספרם הכולל של תושבי היישובים שהם משרתים. משרד מבקר המדינה מציין לחיוב את פעולתו המהירה של המשרד לשירותי דת לתיקון הליקוי שעליו הצביע מבקר המדינה. עם זאת, משרד מבקר המדינה מעיר למשרד לשירותי דת כי ההנחיות שלו עצמו ושל סגן הממונה על השכר מגבילות את היקף משרתו המצטבר של ממונה בעל סמכות הכרעה המכהן כממונה במועצה דתית נוספת ל-130% משרה בלבד. על המשרד אפוא לעמוד במגבלה זו. כמו כן עליו לעשות עבודת מטה ולבחון את היקפי המשרות של כלל הממונים על המועצות הדתיות, בהתאם להנחיות האמורות לעיל ועל פי צורכי התפקיד.

מעקב המשרד לשירותי דת
מצב (סטאטוס): א- תוקן

12.	המשרד הגביל את היקף פעילות הממונים המכהנים במקביל למקסימום של 150% - 90% בתפקיד אחד ועוד 60% בתפקיד השני. היקף המשרד נקבע באישור כל הגורמים הרלוונטיים לרבות הגורמים המשפטיים. 


	

























היעדרויות לא מדווחות של רבני ערים לצורכי נסיעות לחו"ל וליקויים נוספים בהתנהלותם האישית

הגופים המבוקרים: המשרד לשירותי דת, מנהל מעברי גבול – ברשות האוכלוסין וההגירה


מעקב מעודכן לחודש דצמבר 2019.

ליקוי 

1.	אי-הסדרת הדיווח על היעדרויות רבני ערים - כמה מרבני הערים כופרים בחובתם המנהלית לדווח על היעדרותם מעבודה, בהתבסס על עמדה שלפיה לרב בישראל אין חופשה והוא משועבד לציבור בכל ימות השנה וזמין 24 שעות ביממה, גם בימי היעדרותו ממשרדי הרבנות או מהעיר. בתקופת הביקורת רבני ערים נסעו לחו"ל בין השאר למטרות אלה: הקמת ישיבה וטיפול בתחזוקתה; גיוס תרומות למוסדות חינוך ומוסדות דת שהם מעורבים בהנהלתם ובקידומם - בין אם אלה פועלים לרווחת בני עירם אם לאו; הפצת תורה בתפוצות ישראל; השתתפות באירועים משפחתיים וקהילתיים ובכנסי רבנים; טיפוח הקשר של מדינות אחרות עם ישראל והאדרת שמה; עבודה במסגרת תפקידים אחרים שלהם; טיפוח הקשר עם "שלוחים" של חסידות חב"ד; לשמש בדין בבית דין רבני של חב"ד; תפילות באומן שבאוקראינה; העברת קורסים בחופה וקידושין לשלוחי חב"ד; וייעוץ בענייני כשרות.
רבני ערים נוסעים לחו"ל למטרות שונות, לרבות נסיעות שקשה להגדירן נסיעה בתפקיד ואין הן חלק מעבודתם וממשימותיהם. בולט מתוך כך חלל רגולטיבי - היעדר כללים המסדירים את נסיעות הרבנים לחו"ל במסגרת תפקידם, לרבות מטרותיהן המאושרות, מתכונת הדיווח עליהן ומימונן.
על המשרד לשירותי דת ומועצת הרבנות הראשית להסדיר כללים בנוגע לנסיעות בתפקיד של רבני ערים. עליהם גם לדון בהצדקת מימון המשרד והרשות המקומית לשהיית רבנים בחו"ל בנסיעות שמטרתן אינה מילוי צרכים ישירים ומובהקים של תושבי העיר או כאלה הקשורים למוסדות שבניהול הרבנים.

מעקב המשרד לשירותי דת
מצב (סטאטוס): ב- בתהליכי תיקון

1.	החלה עבודת מטה בנושא. מועד לתיקון – 12.2020

ליקוי

2.	תדירות הנסיעות ומשכי השהות בחו"ל של רבני הערים מרבי הנסיעות – 22 מכלל 95 רבני הערים נמצאו מרבים בנסיעות לחו"ל בתקופה שנסקרה. חלקם שהו בחו"ל תקופות ארוכות מאוד, עד כדי מאות ימים, בנסיעות שלרבות מהן לא הייתה זיקה לצורכי תושבי העיר. שמונה מ-22 הרבנים מרבי הנסיעות נסעו בתדירות גבוהה במיוחד - בארבע וחצי השנים האחרונות נסעו עשרות פעמים לחו"ל (אחד מהם נסע 87 פעם); ותשעה מהם שהו בתקופה זו בחו"ל יותר מ-26 יום בשנה בממוצע - המכסה השנתית של ימי החופשה המוקצים לרבנים.
השהיות הארוכות של הרבנים האמורים בחו"ל עשוית לפגוע באופן שבו הם ממלאים את תפקידם ומסוגלים לשרת את קהילותיהם ואת בני עירם, להקפיד על טיפוח הקשר עמם ולעמוד באופן שוטף לרשותם ולרשות המועצה הדתית. 
על יושבי הראש של המועצות הדתיות לבדוק את ימי ההיעדרות של רבני הערים על בסיס דיווחי ביקורת הגבולות ולחשב מחדש את מאזן ימי חופשותיהם מתחילת כהונתם. במידת הצורך יש לעדכן את המאזן או לנכות משכר הרבנים את שווי ימי ההיעדרות.




מעקב המשרד לשירותי דת
מצב (סטאטוס): ב- בתהליכי תיקון 

2. 	ראה מעקב לליקוי 1.	 

ליקוי

3.	אי-עמידת רבני הערים בחובת הדיווח על היעדרויות – 14 מ-22 הרבנים מרבי הנסיעות שנאספו נתונים לגביהם (כשני שליש) דיווחו למועצה הדתית על פחות מ-80% מימי היעדרותם לצורך נסיעות לחו"ל, וממילא ימי ההיעדרות - כאשר נעדרו שלא במסגרת התפקיד - לא נספרו במניין ימי החופשה שהם ניצלו. שלושה רבנים לא דיווחו על נסיעותיהם כלל. תופעה זו מנוגדת לסדרי המינהל התקין ולהנחיות מפורשות של המשרד, ומשמעה קבלת שכר מלא עבור ימי היעדרות מהעבודה.
 	השווי הכספי של ימי ההיעדרות ש-12 רבני הערים מרבי הנסיעות לא דיווחו עליהם כנדרש בתקופה שנבדקה עומד על קרוב ל-1.3 מיליון ש"ח . יצוין לחיוב כי בעקבות הביקורת הודיעו תשעה רבני ערים ויושבי ראש מועצות דתיות כי הם נערכים להשבת ימי חופשה שלא דווחו או שנרשמו ביתר, בהיקף כספי שמסתכם בכ-535 אלף ₪.
אי-דיווח סדור ואמין של רבני הערים על היעדרויות לצורך נסיעות לחו"ל מנע מהמועצות הדתיות לעקוב אחר ניצול ימי החופשה שלהם. משמעות הדבר כי צברו לזכותם, שלא כראוי, ימי חופשה שלכאורה לא היו זכאים להם - הטבה כלכלית שאף יכולה לעמוד לרשותם כשיפרשו לגמלאות ויפדו את שווי ימי החופשה שלא ניצלו.
על יושבי הראש של המועצות הדתיות להקפיד לנהל כנדרש את כרטסות ימי החופשה של רבני הערים ולמלא את הוראות המשרד לגביהן, לרבות ניכוי ממאזן החופשות או מהשכר, בהתאם לנסיבות.
על המשרד לשירותי דת לממש את אחריותו לתקינות ההליכים המינהליים הקשורים להתנהלות עובדי המועצות הדתיות, ובכלל זה רבני הערים. עליו לדרוש מיושבי הראש של המועצות למסור לו תוך זמן קצוב את תוצרי בדיקותיהם לגבי תקינות הדיווח והרישום של חופשות רבני הערים, ולעקוב באופן תדיר אחר דיווחם.

מעקב המשרד לשירותי דת
מצב (סטאטוס): א- תוקן

3. 	המשרד לשירותי דת הנחה את המועצות הדתיות בדבר אחריותן לנושא. נשלח מכתב בתחילת שנה לגבי עובדי המועצ"ד כולל רבני עיר. אגף משאבי אנוש במועצ"ד יפעל השנה במסגרת פעולות ביקורת לבדיקת תקינות דיווח ורישום חופשות רבני ערים בכרטסת שמנוהלת ע"י המועצה הדתית – הנושא שולב בתכנית הביקורת בנושא.

ליקוי

4.	נסיעות רבני הערים בגין עיסוקים נוספים והמימון לנסיעותיהם - כ-56% מנסיעות 15 רבני הערים שהשיבו לשאלון משרד מבקר המדינה על מטרות נסיעותיהם בתקופה 1.1.15 עד 30.6.17 ועל מקורות מימונן - היו במימון גורמים חיצוניים, לרבות קהילות בחו"ל, מוסדות ועמותות שהם עומדים בראשם, וגורמים עסקיים פרטיים (יבואני מזון). המשרד לשירותי דת לא התנה נסיעת רבנים לחו"ל במימון שאינו ממשלתי בפנייה לייעוץ המשפטי ומסירת כל המידע על הנסיעה המתוכננת - כנהוג לגבי שרים בממשלה, ראשי רשויות, עובדי מדינה ועובדי רשויות מקומיות, כדי למנוע ניגוד עניינים וקבלת טובות הנאה. 
	על המשרד להסדיר את נושא נסיעות רבני ערים לחו"ל במימון חיצוני ולהתקין הנחיה המחייבת אותם לדווח מבעוד מועד ליועץ המשפטי למשרד על נסיעותיהם, לרבות מטרותיהן ומקורות מימונן; זאת כדי שגורם מוסמך יבחן אם הנסיעות המתוכננות קשורות למילוי התפקיד ויבחן את סוגיית ניגוד העניינים האפשרי, כנהוג לגבי עובדי המדינה, שרים וסגני שרים.
	
מעקב המשרד לשירותי דת
מצב (סטאטוס): ב- בתהליכי תיקון

4. 	נושא ניגוד העניינים – נמצא בטיפול הלשכה המשפטית.
	הנחיות לרבנים – תבוצע עבודת מטה. מועד לתיקון – 12.2020

ליקוי

5. 	קרבה משפחתית בין רבני ערים לבין עובדי מועצה דתית ומשגיחי כשרות - חשש לניגוד עניינים - לחמישה רבני ערים היה לפחות קרוב משפחה שהועסק באותה מועצה הדתית או מוצבים מטעמה כמשגיחי כשרות בבתי עסק (ובסה"כ 8 קרובי משפחה); זאת בניגוד להנחיות המשרד והרבנות הראשית, וכללי המינהל התקין למניעת ניגוד עניינים. העסקת קרובי משפחה של רבני ערים כעובדי המועצה הדתית או כמשגיחי כשרות בתחומה מעמידה את הרבנים ואת קרובי המשפחה המועסקים במצב של ניגוד עניינים. המועצות הדתיות שבהן הועסקו קרובי המשפחה לא דאגו לנטרל את ניגוד העניינים, על מנת למנוע מצב שבעת מילוי תפקידו הציבורי יושפע רב העיר מאינטרסים זרים, שלו או של גורם הקשור אליו, המנוגדים לאינטרסים שהוא מופקד על שמירתם מתוקף תפקידו הציבורי.
	העסקת קרובי משפחה של רבני ערים: על המשרד לפעול בנחישות להפסקת תופעת העסקתם של בני משפחות רבני ערים במועצות הדתיות שבהן הם מכהנים- אם כמשגיחי כשרות מטעם המועצה הדתית, אם כעובדיה.

מעקב המשרד לשירותי דת 
מצב (סטאטוס):א – תוקן

5. 	פורסמה הנחיית ריענון- לאיסור העסקת קרובי משפחה. בוצעה אסדרה בנוהל במסגרת חוזר מנכ"ל. הנוהל כולל דרישת דיווח ואפשרות לבקרה ולשימוע במידת הצורך. נושא בנו של הרב הדאיה – הרב הראשי של אילת, טופל ע"י הלשכה המשפטית – הוצאה הנחייה להפסקת העסקתו.

ליקוי

6. 	רבני ערים שאינם גרים במקום כהונתם - למשרד ידוע על רבני ערים שאינם מתגוררים ביישוב שהם מכהנים בו, ואף על פי כן הוא התמהמה בטיפול בכך במשך שנים רבות.
	רבני ערים שאינם מתגוררים במקום כהונתם: על המשרד לוודא שרבני ערים מתגוררים בעיר כהונתם. על המשרד לטפל בפרק זמן סביר במידע ובתלונות העומדות לפניו בנושא רבנים הגרים מחוץ למקום כהונתם.

מעקב המשרד לשירותי דת
מצב (סטאטוס): א – תוקן

6. 	מגורי הרבנים – בטיפול שוטף של הלשכה המשפטית.

ליקוי

7. 	 הטיפול בתלונות על התנהלותם של רבני ערים - במשך השנים התקבלו אצל הרבנים הראשיים לישראל, אצל השר לשירותי דת, ואצל היועצים המשפטיים של הרבנות הראשית ושל המשרד תלונות חוזרות ונשנות על התנהלות לא תקינה של רבני ערים. בדיקה של הטיפול בתלונות בנוגע לשלושה רבני ערים העלתה כי רוב הפונים לא קיבלו מענה ממצה לתלונותיהם, וכי הרבנים הראשיים והשרים לשירותי דת לא טיפלו ברובן וגם לא העבירו אותן לבדיקת שרת המשפטים, הממונה על פי חוק על הדין המשמעתי לרבני ערים. אי טיפול בתלונות הופך את הליך הדין המשמעתי לאות מתה.
	על המשרד ועל הרבנות הראשית לפעול בהתאם לחוק ולבחון העברת התלונות לשרת המשפטים, או להקים ועדת בירור עליונה במידה וקיימים חילוקי דעות בין רב עיר לבין המועצה הדתית בעירו . על שרת המשפטים לתת מענה לתלונות שרק מיעוטן הועבר לטיפולה, ולפעול להפיכת הליך הדין המשמעתי לכלי אפקטיבי בטיפול בתלונות כנגד רבני עיר, במקרים בהם הדבר נדרש.

מעקב  הרבנות הראשית לישראל
מצב (סטאטוס): א – תוקן

7.	נקבעה עובדת שהוגדר שהיא אשת הקשר אליה יועברו תלונות משמעת שיתקבלו ברבנות הראשית ובמשרד לשירותי דת היא מרכזת את התחום. הרבנות מציינת כי למיטב ידיעתה לא התקבלו תלונות על רבני ערים.
	סוגיית נוכחות הרבנים בעבודתם הינה סוגיה הנמצאת באחריות המנהלית של המשרד לשירותי דת, כפי שצוין בדו"ח. הרבנות הראשית תהיה מעורבת בתהליכים, בהתאם לצורך, שיוביל המשרד לשירותי דת כאמור.



























טיפול האפוטרופוס הכללי בנכסים עזובים

הגופים המבוקרים: היחידה לאיתור נכסים עזובים ולהשבתם- מטה האפוטרופוס הכללי, מחוז תל אביב, בנק ישראל, רשות מקרקעי ישראל, רשות המסים, משרד האוצר


מעקב מעודכן לחודש: דצמבר 2019
	א
	 תוקן
	13 סעיפים
	65%

	ב
	 בתהליך תיקון
	6 סעיפים
	30%

	ג
	 לא תוקן
	
	

	ד
	 נדחה / לא רלוונטי
	סעיף אחד
	5%





ליקוי
1. ממסמכי היחידה עולה כי היא ביצעה מיפוי חלקי של חלקות מקרקעין שיש יסוד סביר להניח שהן בגדר נכסים עזובים וכן יזמה גילוי של נכסי מקרקעין בהיקף מצומצם ביחס לתכניות העבודה שהציגה להנהלת האגף, וזאת מחמת היעדר משאבים. על היחידה לגבש תכנית פעולה לכל אחת ממחלקות הגילוי במחוזות האפוטרופוס הכללי, שבה יפורטו פעולות שיטתיות לאיתור עצמי של נכסים עזובים המצויים בתחום אחריותם של המחוזות.

מעקב - משרד המשפטים
מצב (סטאטוס) : ב- בתהליך תיקון

1. 	היחידה תחל באפיון בניית הממשקים המחושבים לסינון אוטומטי של דיווחים אודות נכסים עזובים, במהלך שנת 2019 ותשלים את הטמעת הממשקים במהלך שנת 2020. 

ליקוי

2. על פי החוק, יש לאפוטרופוס הכללי סמכות לפעול לאיתור נכסים עזובים שנמצאים בחו"ל השייכים לישראלים, לאיתור בעלי הזכויות בהם ולניהולם. הלכה למעשה, האפוטרופוס הכללי מפעיל סמכות זו במקרים נדירים בלבד. על האגף לבחון את סמכותו לטפל בנכסי ישראלים בחו"ל בהיוועצות עם היועץ המשפטי לממשלה. אם בחינת הנושא תוביל למסקנה שהטיפול הנדרש לאיתור נכסים בחו"ל אינו ישים או אינו כדאי בראי טובת הציבור וחובת ההגנה על זכות הקניין הפרטי, אזי ראוי שהאפוטרופוס הכללי ישקול להציע תיקונים להגדרת "נכס עזוב" בחוק האפו"כ.


מעקב - משרד המשפטים
מצב (סטאטוס: א -תוקן

2. 	נעשתה פניה למחלקת ייעוץ וחקיקה, נערכה ישיבה ולאחר מכן התקבלה עמדת הייעוץ המשפטי לממשלה כי החוק הקיים אינו מחייב את האפ"כ לטפל בכל נכס עזוב בחו"ל של תושב או אזרח ישראלי. משכך הם  סבורים כי אין צורך בתיקון החוק באופן שיעגן את שיקול הדעת המסור לאפ"כ.

ליקוי

3. משרד החוץ מתקשה לסייע לאפוטרופוס הכללי לקבל מידע מהרשויות הזרות במדינות השירות במטרה לאתר את בעלי הזכויות בנכסים העזובים, המתגוררים בחו"ל, והדבר מקשה על האפוטרופוס הכללי לאתר את בעלי הזכויות כאמור. על האפוטרופוס הכללי ומשרד החוץ לבחון במשותף את האפשרויות המשפטיות לאיתור בעלי זכויות המתגוררים בחו"ל, כדי למנוע נזק הן לקניינם הפרטי והן לקניין המדינה במקרים שבהם אין אפשרות לאתרם לאחר ביצוע הליכי החקירה ובדיקה סבירה, כפי שנדרש בחוק האפו"כ. במידת הצורך עליהם לפנות לקבלת הנחיית היועץ המשפטי לממשלה בעניין זה.
מעקב - משרד המשפטים
מצב (סטאטוס): א - תוקן

3.		תואם נוהל עבודה בין המשרדים. הנוסח אושר ביום 9/9/19 על ידי משרד החוץ.

ליקוי

4. לאפוטרופוס הכללי אין ממשק עבודה פעיל וסדיר עם כמה גופים, ובהם רשות המסים ורמ"י, אשר ברשותם מידע חשוב על אודות נכסים עזובים. גופים אלה אף אינם מדווחים לאפוטרופוס הכללי באופן רציף ושגרתי על נכסים הנחשדים כעזובים, אלא בדיעבד. כל זאת למרות החובה שמטיל עליהם החוק. 

ליקוי

5. אף שיש בידי רמ"י נתונים היכולים לסייע במיפוי ובאיתור נכסים עזובים, היא לא דיווחה לאפוטרופוס הכללי על נכסים אלה, שבעלי הזכויות בהם חשודים כנעדרים.


מעקב – רשות מקרקעי ישראל
מצב (סטאטוס): א -תוקן

4-5. 	ככל שקיים בידה, רמ"י מעבירה מידע לאפוטרופוס הכללי בהתאם להוראות הדין. נבחנת האפשרות להוצאת הוראות רענון בנושא לעובדי רמ"י .

ליקוי

6. עד מועד סיום הביקורת לא גיבשו רמ"י והאפוטרופוס הכללי מתווה משותף לאיתור נעדרים, שהם בעלי זכויות בנכסי מקרקעין, ומציאות זו עלולה לפגוע בזכויות אותם נעדרים.

מעקב – רשות מקרקעי ישראל
מצב (סטאטוס): א -תוקן

6. 	רמ"י מעדכנת את האפוטרופוס כל אימת שיש חשש לקיומו של נכס עזוב, אשר הזכויות בו נדרשות להפדות. נוכח הוראות והצורך בפדיון קרקע בלוח זמנים קצר רמ"י אינה סבורה, שיש לפעול באופן שונה מכל פעולה לגבי בעל זכויות אחר, הגם שתנאים מיטיבים אינם זכות מוקנית. 

ליקוי

7. הבנקים אינם מחויבים לדווח לאפוטרופוס הכללי על פיקדונות ללא תנועה שברשותם (להלן - פקל"ת או חשבונות בנק רדומים) שהסכום המופקד בהם אינו עולה על 2,500 ש"ח. היחידה לא קיבלה החלטה מעשית לגבי ניהול עשרות אלפי הדיווחים הבנקאיים שקיבלה, המצריכים איתור של בעלי הפקל"ת. המידע הכלול בדיווחים אלה אינו מסונן על ידי הבנקים, וליחידה אין המשאבים הממוחשבים והאנושיים לטפל בהם. על האפוטרופוס הכללי ובנק ישראל לקבל החלטות אופרטיביות שיסירו את החסמים הקיימים המונעים איתור יעיל של בעלי הפקל"ת וחליפיהם.

מעקב - משרד המשפטים
מצב (סטאטוס): א- תוקן

7.	האפוטרופוס הכללי פעל לקדם את הנושא ונערכו ישיבות הכנה עם בנק ישראל וכן ישיבה עם איגוד הבנקים. הוראת הנב"ת (ניהול בנקאי תקין) מעודכנת בהתאם למתווה שגובש .





ליקוי

8. מחלקת איתור נכסים עזובים ובעלי זכויות ביחידה (להלן - מחלקת האיתור) אינה מטפלת במידע בדבר עשרות אלפי נכסים שיש יסוד להניח שהם עזובים. נכסים אלו אינם נבדקים, ואינן נעשות לגביהם פעולות איתור וניהול.

מעקב - משרד המשפטים
מצב (סטאטוס): א –תוקן

8.	מערכת הביג דאטה אמורה לתת מענה טכנולוגי להתמודדות עם עשרות אלפי הדיווחים.

ליקוי

9. נוהלי היחידה אינם מגבילים בזמן את פעולות מחלקת האיתור. הגדרת לוח זמנים למיצוי פעילות האיתור נדרשת, בין היתר, לשם העברת הנכסים העזובים לניהול האפוטרופוס הכללי באמצעות המחלקה האמונה על שמירת הנכסים, על שימור ערכם עבור בעלי הזכויות ועל אבטחת המידע הפרטי בנוגע אליהם, המוגן בדין. אי-העברת הנכסים לניהול גורמת לעיכוב ניכר גם בנושא העברתם העתידית לקניין המדינה בהתאם לתנאים שנקבעו בחוק האפו"כ.

מעקב - משרד המשפטים
מצב (סטאטוס): ב- בתהליך תיקון

9.	בחודשים האחרונים נעשתה עבודה מעמיקה ביחד עם משרד רו"ח סומך חייקין לגיבוש נהלי עבודה. הטיוטה אושרה על ידי  מנהלת האגף והועברה לאישור סופי של הנוסח על ידי המח' המשפטית.

ליקוי

10. מתוך 29 דירות הראויות למגורים ללא דיירים שבניהול האגף, 18 דירות היו ריקות במשך יותר מחצי שנה. מצב זה, שבו דירות הראויות למגורים אינן מושכרות, מחטיא את מטרות ניהול הנכסים והעסקת חברות הניהול, שכן הדירות אינן מניבות הכנסה ועלולות למשוך פולשים אליהן. על היחידה לבחון עם חברות הניהול שהיא מפעילה את מספר החודשים שהנכסים עומדים ריקים, את הפעולות שנעשו להשכרת הנכסים הפנויים תקופות ממושכות ולבחון דרכי פעולה נוספות שאותן ניתן לנקוט , בייחוד באזורים שבהם הביקוש לדירות נמוך. בשים לב לכך שניהול הנכסים נועד, בין היתר, להגן על האינטרסים של הבעלים, על היחידה לשקול במקרים המתאימים אם להמשיך ולהחזיק בנכסי הנדל"ן שיש קושי להשכירם.

מעקב - משרד המשפטים
מצב (סטאטוס): א - תוקן

10.	הועברה טיוטת חוזה ממשרד המשפטים למשרד השיכון לפני מספר חודשים. 
משרד השיכון חידש לאחרונה את פנייתו בנושא והעניין בבדיקה. יש לציין כי אפשרות השכרת דירות למשרד השיכון לא נכללה בהערות המבקר אלא פרי יוזמה של האגף. הדירות הפנויות נמצאות באזורים שאינם אטרקטיביים מבחינת משרד השיכון והאפוטרופוס הכללי מחויב לפעול כך שזכויות הבעלים לא ייפגעו.  מעבר לכך נקבעו נהלי עבודה לטיפול בנכסים פנויים והתקבלו החלטות מימוש בנכסים פרטניים.

ליקוי

11. כ-46% מהקרקעות שמנהלת היחידה סווגו במערכת הניהול הממוחשבת של האפוטרופוס הכללי תחת "סיווג כללי", שייעודן אינו ברור. ואכן בעוד שכ-53% מהקרקעות החקלאיות וכ-41% מהקרקעות לבנייה מושכרות, רק כ-26% מהקרקעות המסווגות ב"סיווג כללי" מושכרות. מצב זה שבו חלק ניכר מהקרקעות אינן מושכרות אינו מתיישב עם מטרת ניהול הנכסים בעבור בעליהם הנעדרים, ומקשה לפקח ולשמור על נכסים אלה. האפוטרופוס הכללי נדרש לפעול ככל הניתן לצמצום מספר הקרקעות הפנויות שבניהולו, ולהגדיר את דרכי הפעולה שיש לנקוט להשכרת הקרקעות בהתאם לסיווגן המתאים.

מעקב - משרד המשפטים
מצב (סטאטוס): א - תוקן

11.	הטיפול הושלם. 

ליקוי 

12. עד יולי 2017 לא פעל האגף כנגד פולשים בחלק מהקרקעות שהוא מנהל לרבות ההליך הראשוני של בירור זהות הפולש ושיהוי זה מקשה על הסדרת השימוש בנכס. במצב זה קיים חשש שהאפוטרופוס הכללי ייאלץ לשאת בהוצאות הכרוכות בשינוי מצב הקרקע. על היחידה לקיים מסד נתונים מפורט, אחיד, אמין ומלא של נכסי המקרקעין שבניהולה, שיאפשר לה לטפל באופן מיטבי בנכסים שפלשו אליהם, לקבל החלטות לגבי הפעולות שיש לנקוט בנכסים אלה, לקבוע סדרי עדיפות ולקיים פיקוח ובקרה אחר הפעולות הננקטות.

ליקוי

13. האפוטרופוס הכללי נאלץ להשקיע משאבים בניהול נכסים שאינם בהכרח עזובים, רק בשל העובדה שבעלי הזכויות בהם אינם פועלים להשבת הנכסים אליהם. על היחידה לאסוף ולעבד נתונים בדבר שווי הנכסים הנמצאים בהליכי השבה העשויים לסייע לה לקבוע במקרים המתאימים אם להמשיך לנהל את הנכסים במטרה להשיבם לבעלי הזכויות בהם.

מעקב - משרד המשפטים
מצב (סטאטוס): ב- בתהליך תיקון
 
12-13.	האפ"כ מקיים יחד עם אגף מערכות מידע, תהליך בניית סינון אוטומטי של הדיווחים על נכסים שיש חשד שהם נכסים עזובים, פיתוח מחשובי של משלוח הודעה בדיוור ישיר לגורם המתאים לטיפול בנכס לא עזוב, ופיתוח מחשובי של תהליך אוטומטי לתחילת טיפול בנכס עזוב. נעשה  אפיון-על למערכת לשם עדכון שווי הנכסים בהשבה וניהול המידע אגב נכסים פלושים. במקביל נקבע נוהל עבודה ונעשית בקרה שוטפת באמצעות קובץ אקסל.

ליקוי

14. היחידה לא בחנה את הכדאיות הכלכלית הטמונה בניהול נכסים שבעליהם חדלי מעש בנוגע להשבתם אליהם, ואין ברשותה מידע בדבר שווי הנכסים הנמצאים בהליכי השבה, היקף הפעילות הנדרשת לשם ניהולם וגובה ההוצאות שהוצאו בגינה. במקרים שבהם אסף האגף די ראיות לביסוס זהותם וזכותם של בעלי זכויות שלא פעלו בעצמם ובנסיבות שבהן הם יתקשו לעמוד בדרישות הפורמליות לקבלת הנכסים, עליו לשקול לנקוט פעולה יזומה להשבת הנכסים אליהם.

ליקוי

15. מבקשות ההשבה שמגיש הציבור ליחידה ניתן לדלות מידע מלא או חלקי על מידת נגישותו של המבקש למסמכים הנדרשים להוכחת בקשתו. אולם היחידה אינה מעבדת את המידע ואינה מפלחת את הנתונים. היעדר הנתונים אינו מאפשר הפעלת שיקול דעת בדבר המסמכים שיידרשו מהמבקשים לצורך הוכחת בעלותם בנכס.

מעקב - משרד המשפטים
מצב (סטאטוס): ב- בתהליך תיקון

14-15.	נעשה אפיון-על למערכת לשם עדכון שווי הנכסים בהשבה וניהול המידע אגב נכסים פלושים. במקביל נקבע נוהל עבודה ונעשית בקרה שוטפת באמצעות קובץ אקסל.



ליקוי

16. בנוהלי האגף הנוגעים לעבודת הוועדה לבדיקת זכויות ביחידה, השוקלת אם לאשר או לדחות את בקשות ההשבה, לא נקבעו כללים להבניית שיקול הדעת של הוועדה.

מעקב - משרד המשפטים
מצב (סטאטוס): א - תוקן

16. 	הטיפול בליקוי  הושלם והפרסום באתר האינטרנט החדש בקישור:
https://www.gov.il/he/service/returning_abandoned_asset


ליקוי

17. חוק האפו"כ תוקן ב-2005 וקבע מסגרת זמן קצובה לניהול נכסים כספיים ל-15 שנים. ביולי 2017 היו בניהול האפוטרופוס הכללי 7,940 תיקים כספיים שאותם ניהל יותר מ-15 שנים, ומהם רק בכ-9% הסתיים הטיפול, ורק 186 תיקים נמצאו מתאימים להעברה לקניין המדינה. 

ליקוי

18. מרבית התיקים הכספיים שבטיפול האגף ושיש לבדוק טרם העברה לקניין המדינה ערכם נמוך מ-50,300 ש"ח , ואין צורך באישור בית המשפט להעברתם. עם זאת היחידה כלל לא החלה לטפל בהעברתם לקניין המדינה בניגוד להוראות החוק ואף לא כללה נושא זה בתכניות העבודה השנתיות. על האפוטרופוס הכללי לשלב את בדיקת התיקים הכספיים שערכם נמוך מ-50,300 ש"ח בתכנית העבודה שלו להעברת נכסים לקניין המדינה.

ליקוי

19. מבין תיקי הנדל"ן שטופלו ונבדקו בשנים 2017-2010 העבירה היחידה מספר מצומצם של דירות וקרקעות לקניין המדינה. זאת ועוד, בניגוד ליעד שנקבע בתכניות העבודה לשנים 2010 עד 2016 הושלם הטיפול רק בכ-30% מתיקי המקרקעין. קיים פער גדול בין היעדים שהציבה היחידה בתכניות העבודה שלה במשך השנים לבין תוצאות פעילותה בתחום זה; אחת הסיבות העיקריות לאי-עמידה של היחידה ביעדי תכניות העבודה בהשוואה למספר התיקים שטופלו הייתה אי-הסדרה של התקנים שהוקצו ליחידה למימוש התכנית. על האפוטרופוס הכללי להתאים בין היעדים והמשימות שנקבעו בתכנית העבודה ובין המשאבים שהוקצו לביצוע כלל המשימות והיעדים של המחלקה להעברת נכסים. על האפוטרופוס הכללי להכין תכנית רב-שנתית שתסייע לו לעמוד בהוראות החוק להעביר לקניין המדינה נכסים שתקופת ניהולם הסתיימה ולא הושבו לבעליהם.

ליקוי

20. הגורמים המקצועיים ביחידה מעריכים כי בהתחשב בתפוקות המחלקה להעברת נכסים לקניין המדינה (כ-1,000 תיקים בשנה) הטיפול בתיקים הכספיים (מעל 50,300 ש"ח) ובתיקי הנדל"ן יחד יימשך כתשע שנים, חמש שנים יותר מהמועדים הקבועים בתכנית העבודה.

מעקב - משרד המשפטים
מצב (סטאטוס): 17,18,20 – א- תוקן. 19- ד- נדחה

17-20. 	לגבי מקרקעין – המשרד עובד בהתאם לתוכנית רב שנתית שתואמה עם משרד האוצר ועומדים ביעדי הביצוע במלואם. אין צורך בעדכון תוכנית העבודה (כפי שגם הוחלט בצוות תיקון ליקוים). 
לגבי כספים – עודכנה תוכנית  העבודה.


עיון וטיפול בחומרי חקירה בהליך הפלילי

הגופים המבוקרים: משרד המשפטים-פרקליטות המדינה, משטרת ישראל-חטיבת התביעות, משטרת ישראל-אגף חקירות ומודיעין 

מעקב מעודכן לחודש: דצמבר 2019
	א
	 תוקן
	12 סעיפים
	35%

	ב
	 בתהליך תיקון
	22 סעיפים
	65%

	ג
	 לא תוקן
	
	

	ד
	 נדחה / לא רלוונטי
	
	




ליקוי
1. במשך השנים עלו לא אחת ליקויים בתהליך העברתם של חומרי החקירה מהמשטרה לגופי התביעה, ובהם: ניהול לקוי של רשימת כל החומר בתיק החקירה; עיכובים בהעברת חומרי חקירה מסוגים מסוימים לגופי התביעה, לנאשם, לסנגורו ולבית המשפט; וחומרי חקירה הנאספים לאחר העברת תיק החקירה לגופי התביעה אך לא נמסרים להם. מחובתן של המשטרה והפרקליטות להירתם למציאת פתרון משמעותי, ישים ויעיל לטיפול בתופעה הנרחבת והחמורה של עיכובים בהעברת תמלילים של חומרי חקירה. עליהן לשקול נקיטת פעולות להטמעת ההוראות הקבועות בתקנות התמלול ובנוהל הבין-משרדי, לקיים מעקב הדוק בנושא כדי לוודא שהן מיושמות ולחקור אירועים שבהם חלו עיכובים ניכרים בהעברת החומר ולהפיק לקחים בעניינם. על שרת המשפטים והשר לבט"פ ליתן דעתם על הממצאים האמורים ולפעול לטיפול בבעיות שהועלו בתחום זה.

מעקב – משטרת ישראל
מצב (סטאטוס): ב- בתהליך תיקון

1. 	רשימת כל חומר החקירה בתיק ממשיכה להתבצע באופן ידני בשל המורכבות שנוצרה עם כניסתו לתוקף של התיקון ה-75 לחוק סדר הדין הפלילי (חסד"פ) ובהעדר יישום מחשובי מטעמי תקציב ותעדוף.
הוכנס למערכת סיכום תיק חקירה חדש, במסגרתו על החוקר לציין אילו פעולות חקירה עתידות להגיע בהמשך, בהן תמלילים, חוות דעת וכדומה. 
בנוסף,  במסגרת פרויקט תיק דיגיטלי הנמצא כעת בפיילוט בחמש תחנות משטרה, כל חומר חקירה חדש שנכנס לאחר שהתיק הועבר לפרקליטות, מועבר בממשק מקוון לפרקליטות. 
בנוגע לתמלול, על מנת לגשר על הפער בזמן התמלול והעברת התוצרים, יזמה המשטרה פיתוח ממשק בין מערכות המשטרה לחברת התמלול, באמצעותו תעבור הקלטת החקירה  לחברת התמלול ללא עיכובים והתוצר יגיע לתיק החקירה באופן מקוון. הממשק נמצא בשלבי פיתוח ויוכנס למכרז התמלול החדש של מ"י אשר יופץ בחודשים הקרובים. 

ליקוי

2. על אף שבמשך השנים דנו גורמים במשטרה ובפרקליטות בחלק מהליקויים שעלו, תהליך העברת חומרי החקירה מהמשטרה לגופי התביעה טרם הוסדר בנוהל או הנחיה באופן מפורט, ועדיין לא גובש פתרון מערכתי נאות ומקיף לבעיות יסודיות וליקויים שעלו במשך השנים בתהליך העברתם של חומרי החקירה. לא פעם מתחו בתי המשפט ביקורת על גורמי אכיפת החוק בשל ליקויים אלו והשפעתם על זכויותיהם של נאשמים בהליך הפלילי.


מעקב – משטרת ישראל
מצב (סטאטוס): ב- בתהליך תיקון

2. 	קיימת פקודת מטא"ר 14.01.03 בנושא "תיק החקירה – סידורו"  המנחה את המשטרה בסידור התיק וחומרי החקירה. בנוסף, קיימת פקודת מטא"ר 14.01.04 משלימה בנושא "תעודת חסיון – הכללים וההנחיות להגשת הבקשה". 
עם כניסתו לתוקף של  התיקון ה-75 לחסד"פ נכתב נוהל המגדיר את אופן הסיווג וההעברה לפרקליטות  של כלל חומר החקירה, בחלוקה לחומר שהופק מרשות מודיעין וחומר שהופק מרשות חוקרת. נוהל זה עוקב אחר נוהל פרקליט המדינה שנכתב בנדון. בנוסף,  מתקיים פורום עבודה משותף (פורום חומר חקירה וחיסיון) המתכנס באופן שוטף בראשות המשנה לפרקליט המדינה לעניינים פליליים, עוסק במכלול הסוגיות הנוגעות לכלל המערכת בתחום זה ומנחה את כלל הגורמים.
בעקבות הליקויים שעלו במספר תיקי חקירה, בהם לא הועבר כל חומר החקירה, הוקם צוות משותף לפרקליטות ולמשטרה בראשות המשנה לפרקליט המדינה דאז ופרקליט מחוז חיפה היום, שמטרתו לייצר נהלים ותהליכי עבודה על מנת לוודא העברה מסודרת ומלאה של כלל חומרי החקירה, לרבות חומר שעתיד להתקבל ועדיין לא התקבל במשטרה ביום העברת התיק.
במקביל לפקודות הקיימות ולנוהל אח"מ בנושא התיקון ה-75 לחסד"פ  ובעקבות הליקוי שהעלה המבקר, נכתבה בימים אלה  טיוטת הנחיה המסדירה את אופן ודרך העברת חומרי החקירה לגורמי התביעה. טיוטה זו  תועבר לאישור הפרקליטות במסגרת דיוני הצוות שמתקיימים  בראשות פרקליט מחוז חיפה.
יצוין כי בחטיבת החקירות נמשכת העבודה למול הפרקליטות להשלמת פרויקט  העברת חומרי חקירה לגורמי התביעה באמצעים דיגיטליים. הפרויקט קורם עור וגידים  ונמצא בפיילוט בחמש תחנות משטרה. לאחר סיום ההליך יועבר באופן ממוחשב כל החומר מתיק החקירה לפרקליטות  וכן טבלת כל החומר שנאסף. יצוין כי לאורך כל שלבי הביצוע של הפרויקט מתבצעים כל העת שיפורים והתאמות לצרכים, כדוגמת  סיכום תיק חקירה החדש שהוכנס למערכת. זאת ועוד, הטבלה שעוברת היום בממשק תיק דיגיטלי שופרה ועודכנה ואמורה לעלות לאוויר בגרסה הקרובה. 

ליקוי
3. בדיוני צוות שהוקם בפרקליטות כדי לדון בדרכים לבקרה על תהליך העברת חומרי חקירה מהמשטרה לפרקליטות (להלן - צוות המשנה) ולייעול תהליך זה עלו ליקויים שונים בניהול תיקי חקירה, בהם: מפתחות תיקי החקירה הכוללים את רשימת כל החומר אינם מפורטים די הצורך; רשימת כל החומר אינה מסודרת או מפורטת; לאחר העברת תיק החקירה לפרקליטות קשה לאתר את הגורם האחראי במשטרה שניתן לפנות אליו בעניין החומרים שהועברו או שיש להשלים את העברתם; חלו עיכובים בתהליך העברת חומרי החקירה מהמשטרה לפרקליטות. ראוי שהפרקליטות והמשטרה ידונו בממצאים המלמדים שבמשך השנים מסתמנת מגמת גידול בשיעור התיקים שחל עיכוב ממושך בקבלת חוות הדעת בעניינם ממעבדות מז"פ יחסית למועד הגשת כתב האישום. כמו כן ראוי שהם יבחנו דרכים לייעול הליך הטיפול ולהעברת חוות הדעת ממעבדות מז"פ לחוקרי המשטרה, לפרקליטות ולבסוף גם לעיונו של הנאשם.

מעקב - משרד המשפטים 
מצב (סטאטוס):ב – בתהליך תיקון

1-3. 	ביום 7/7/19 התקיימה ישיבה משותפת עם משטרת ישראל לליבון מחלוקות, אשר בסיומה המשטרה הצטרפה להחלטה על הקמת צוות עבודה מצומצם, בראשו יעמוד פרקליט מחוז חיפה (פלילי), ובו יהיו חברים מספר נציגים מצומצם מהפרקליטות ומהמשטרה. הצוות המצומצם יגבש נוהל ארצי מחייב. 

מעקב – משטרת ישראל
מצב (סטאטוס): ב- בתהליך תיקון

3. 	בעקבות הליקויים שעלו במספר תיקי חקירה בהם לא הועבר כל חומר החקירה, הוקם צוות משותף לפרקליטות ולמשטרה בראשות המשנה לפרקליט המדינה דאז ופרקליט מחוז חיפה היום, שמטרתו לייצר נהלים ותהליכי עבודה על מנת לוודא העברה מסודרת ומלאה של כל חומר החקירה, לרבות חומר שעתיד להתקבל ועדיין לא התקבל במשטרה ביום העברת התיק. צוות זה כתב נוהל מסודר הן לפרקליטות והן למשטרה. הנוהל, שנכתב בין היתר גם בעקבות כניסתו לתוקף של  התיקון ה-75 לחסד"פ, מגדיר את דרכי העברת החומר,  את היקף החומר שיש להעביר וכן מגדיר חלוקת אחריות בין בעלי תפקיד שונים במודיעין ובחקירות. 
טיוטת הנחית פרקליט המדינה בנושא "רשימת החומר שנאסף בתיק החקירה" נכתבה ומצויה  בסבב הערות. 
בנוסף, קיימת הנחית פ.מ 6.1 בנושא "עיון הנאשם בחומר החקירה לאחר הגשת כתב אישום נגדו". גם הנחיה זו  נמצאת בסבב הערות לקראת תיקונה ותיקופה.
בכל הנוגע לתחום האזנות הסתר, אשר לו רגישות מיוחדת, נקבעו הנחיות מפורטות לגבי דרך סיווג החומרים ואופן העברתם לפרקליטות.
בסוגית חומרי חקירה מודיעיניים – בעקבות התיקון ה-75 לחסד"פ  פורסמה הנחית פרקליט המדינה "מדיניות התביעה בעניין הגבלת זכות העיון בחומר חקירה מודיעיני". במקביל, נכתבה הנחיה משותפת לאח"מ ולחטיבת התביעות המבטאת את יישומה הפרקטי של הנחית פרקליט המדינה בנושא: "סיווג וטיפול בחומר חקירה מודיעיני".
כל יחידות האח"מ (מודיעין, חקירות, סיגינט, תביעות) הונחו לעדכן את ההנחיות הקיימות בהתאם.

ליקוי
4. במועד סיום הביקורת, כשנתיים וחצי מהמועד שבית המשפט העליון מתח ביקורת שבגינה החל צוות המשנה בהליך הבחינה כמפורט לעיל, טרם הסתיימה עבודתו ופרקליט המדינה טרם הורה על דרכי הטיפול בבעיות היסודיות שהעלה הצוות. זאת על אף ההשפעות האפשריות של ליקויים אלו, למשל: שחרור של חשוד ממעצר, זיכויו, הסדר טיעון "בעייתי", פגיעה תדמיתית בפרקליטות, פגיעה באמון הציבור במערכת אכיפת החוק, הימשכות ההליך וחבות המדינה בפיצויים. ראוי שפרקליט המדינה יקדם את עבודת צוות המשנה עד השלמתה, ובד בבד יבחן היתכנות של תחילת יישום הפתרונות שהועלו.

מעקב – משטרת ישראל
מצב (סטאטוס): ב- בתהליך תיקון 
4. 	קיימת פקודת מטא"ר 14.01.03 בנושא "תיק החקירה – סידורו"  המנחה את המשטרה בסידור התיק וחומרי החקירה. בנוסף, קיימת פקודת מטא"ר 14.01.04 משלימה בנושא "תעודת חסיון – הכללים וההנחיות להגשת הבקשה". 
עם כניסתו לתוקף של  התיקון ה-75 לחסד"פ נכתב נוהל המגדיר את אופן הסיווג וההעברה לפרקליטות  של כלל חומר החקירה, בחלוקה לחומר שהופק מרשות מודיעין וחומר שהופק מרשות חוקרת. נוהל זה עוקב אחר נוהל פרקליט המדינה שנכתב בנדון.
בנוסף,  מתקיים פורום עבודה משותף (פורום חומר חקירה וחיסיון) המתכנס באופן שוטף בראשות המשנה לפרקליט המדינה לעניינים פליליים, עוסק במכלול הסוגיות הנוגעות לכלל המערכת בתחום זה ומנחה את כלל הגורמים.
המשטרה לקחה לתשומת ליבה את הביקורת וביצעה מספר תהליכים, הן בנהלים והן במערכות המחשוב, על מנת להבטיח איסוף אוטומטי של חומר החקירה והעברתו בהליך ממוחשב לפרקליטות. הצוות המשותף למשטרה ולפרקליטות ממשיך לפקח על הנעשה בתחום זה. 
בנוסף, נבנה טופס זמני במערכת לוודא העברת כל חומרי החקירה ועם סיום הליך המחשוב יעבור החומר בצורה ממוחשבת לפרקליטות.

ליקוי

5. הפרקליטות מגישה בבתי המשפט כתבי אישום רבים, אף במקרים שבהם היא ערה לכך שהמשטרה טרם העבירה לה את כל חומרי החקירה כמתחייב. 

מעקב – משטרת ישראל
מצב (סטאטוס): א -תוקן

5. 	נקבע נוהל מסודר לגבי מיון והעברת החומר מגורם החקירה לגורמי התביעה וכן מתבצעת הערכות להעברה דיגיטלית של חומר החקירה. 
הוספו טפסים על מנת לוודא כי כל החומר מועבר. קיים צוות משותף לפרקליטות ולמשטרה אשר במסגרת עבודתו, בין היתר, מבצע פיקוח בנושא. 
נאשם זכאי לקבל את החומר בעניינו רק לאחר הגשת כתב אישום. בשלב זה, הרי כי כל החומר המבסס תשתית ראייתית לגיבוש כתב האישום קיים בתיק החקירה, אשר מצוי בידי גורם התביעה. ככל שנדרשות השלמות נוספות הרי שלרוב הינן טכניות לצורך השלמת מארג הראיות הכולל.
מעבר לאמור לעיל, לעיתים, בפרט בתיקים גדולים, מדובר על היקפים גדולים במיוחד של חומר וההיערכות להעברתו אינה יכולה להתבצע במסגרת פרקי הזמן הקבועים בחוק לעניין תקופות המעצר עד תחילת המשפט. המשטרה והפרקליטות עושים מאמצים רבים בעניין זה אך מובן כי כאשר היקף החומר גדול במיוחד אין אפשרות מעשית להעביר את מלוא החומר בטרם התחלת המשפט וחלק מהחומר מועבר בהמשך, בתנאי שלא ייגרם נזק להליך.
יצוין, כי במקרים רבים, הטענה כי לא כל החומר הועבר בעתו אינה מקובלת על המשטרה. זו טענה שסניגורים רבים מעלים במסגרת ההתדיינות מול התביעה, ובמקרים רבים עמדת התביעה היא כי הבקשות למסירת חומרים נוספים אינן מוצדקות. לעיתים, וכאשר אין אינטרס מקצועי שמונע זאת, התביעה מוכנה למסור חומרים נוספים גם אם היא סבורה שאין הצדקה משפטית לכך, רק כדי להימנע מדחיית פתיחת המשפט. לא ניתן לראות בכך הסכמה של התביעה לטענה על אי העברת כל החומר במסגרת הזמן הנדרש. יצוין, כי לא אחת לסניגורים עצמם יש אינטרס לדחות את פתיחת המשפט והם מנהלים התדיינות ארוכה (ולעמדת התביעה גם לא מוצדקת) ביחס להיקף החומרים. המטרה, בין השאר,  היא לנסות לכפות על התביעה לחשוף חומרים חסויים או לטעון טענות אחרות, אשר נועדו לסייע לנאשמים בהשגת יתרונות בהליך הפלילי. בראייה תהליכית, אירועים אלה נראים כאי עמידה של התביעה בחובתה להעביר חומרים להגנה, אך כאמור המשטרה חולקת  על הנחה זו.

ליקוי
6. העברתם של חומרי חקירה מסוימים כרוכה, באופן תדיר, בתקלות או בעיכובים. הדברים אמורים למשל בתקליטורים שתוכנם מחייב תמלול, חומרים סודיים שיש לבקש לגביהם תעודת חיסיון וחוות דעת בנוגע לחומרים שנלקחו לבדיקות מעבדה שונות.

מעקב - משרד המשפטים-פרקליטות המדינה
מצב (סטאטוס): א - תוקן

4-6. 	בסוף חודש אוגוסט 2018 הוקם והופץ מנגנון ארצי . המשרד החל לפעול לפיו.

ליקוי
7. בתיקים רבים מתקבלים תמלילים חיוניים חודשים רבים אחרי הגשת כתב אישום. מתכתובות של הפרקליטות עלה כי מדובר בבעיה כלל-ארצית, הגורמת לעיכובים מיותרים ופוגעת באיכות העבודה. 

ליקוי
8. לדברי פרקליט המדינה, בתי המשפט שבים ומבקרים את אורכו וסרבולו של תהליך מסירת חומרי החקירה להגנה, והדבר אף משפיע על בירור האמת. 

ליקוי
9. בבדיקה מדגמית שביצעה בשנת 2016 הפרקליטות בנושא התמלילים עלה כי בכ-78% מהמקרים התמליל מתקבל יותר מחודש לאחר שהוגשו הבקשות לתמלול קלטות חקירה, ובכ-62% מהמקרים האמורים (כ-48% מכלל המקרים) התמליל מתקבל לאחר יותר משלושה חודשים.




מעקב - משטרת ישראל 
מצב (סטאטוס): ב- בתהליך תיקון

6-9. 	משרד המשפטים, בשיתוף משטרת ישראל והפרקליטות גיבשו נוסח מוסכם לתקנות סדר הדין הפלילי (חקירת חשודים) (תמלול), וזאת  מכוח סעיף 12(ג) לחוק סדר הדין הפלילי (חקירת חשודים), התשס"ב-2002. על פי המוצע, ככל שהחליט תובע על העמדה לדין בתיק בו תועדה החקירה בתיעוד חזותי או קולי, בכפוף לתנאי החוק (חקירה שהעונש המרבי שנקבע לה הוא עשר שנות מאסר או יותר וחקירה בנסיבות מסוימות הקבועות בחוק), תועבר הצהרתו בדבר הכוונה להגיש כתב אישום וזאת על מנת שהיחידה החוקרת תפעל לקבלת תמלול של התיעוד החזותי או הקולי טרם הגשת כתב אישום, ככל שמדובר בחשוד שאינו עצור. במקביל להכנת טיוטת התקנות גובש בין המשטרה לפרקליטות נוהל הקובע הוראות ליישום התקנות, הכולל את קביעת פרקי הזמן להעברת התמלילים לתביעה  וכן הוראה לפיה התמלילים שיועברו יהיו באיכות ראויה. התקנות פורסמו להערות הציבור ואנו צופים כי בקרוב ייחתמו על ידי השר לבט"פ ושרת המשפטים.  
בעקבות פניית פרקליטות המדינה בוצעה בדיקה מקיפה שבמהלכה נדרשה הפרקליטות להעביר למשטרה רשימת תיקים בהם חל עיכוב בהעברת תמלילים. בוצעה בדיקה יסודית מול המחוזות, ממנה עלה כדלקמן:
	1. ביחס למספר לא מבוטל של תיקים (כ- 25%) שהועברו לבדיקה על ידי הפרקליטות בטענה של איחור בתמלול, עלה בבדיקה עם הפרקליטים שטיפלו בתיקים ובבדיקה מול יחידות החקירה, שלא היה עיכוב בתמלול או שהעיכוב היה זניח.
2. בחלק מהמקרים המשטרה התעכבה בהעברת דיסקים לחברת תמלול או שחלק מהדיסקים נשלחו פעם נוספת לתמלול בעקבות ליקויים טכניים כגון: איכות שמיעה, דיסק לא מקודד, העדר חתימת גורם מוסמך וכדו'. לעיתים, התמלול נאסף מחברת התמלול, בשיהוי זמן. יש לזכור שתמלול נעשה בחלקו על ידי אנשי משטרה בשל אילוצי סיווג.
3. בתיקים אחרים נוצר עיכוב שנבע מנסיבות מיוחדות, כגון: פרשת 512 ושינוי סדר העדיפויות, תקלות טכניות, טיפול ע"י גורמי חוץ- מח"ש, חקירות ילדים.  
סיבות נוספות לעיכובים בתמלול:
1. קיימים תיקים בהם העיכוב בתמלול נבע מבקשת תמלול מאוחרת של הפרקליטות מהמשטרה או שהמשטרה העבירה את התיק לפרקליטות והתמלילים אבדו.
2. כמו כן, במספר תיקים נמצא כי האחריות לעיכוב  היתה של  חברת התמלול . העיכוב נבע מקושי באיתור מתורגמנים לשפות נדירות, איכות שמיעה לקויה, תמלול ברמה שאינה מספקת וכן תקלות טכניות, בעיות קידוד וכדו'.  
בעקבות הממצאים שפורטו לעיל בוצעו מספר פעולות אופרטיביות לרבות ריענון נהלים, מפגשים בין נציגי המחוז לפרקליטות, בקרות ועוד.
בנוסף, נעשית עבודה לבחינת הקמת ממשק מקוון שבמהלכו יועברו חומרי חקירה לתמלול  באמצעות האינטרנט לחברת התמלול ובסיום יועברו לפרקליטות.
בהמשך לאמור לעיל, ובהתאם לסעיף 12(ג) לחוק סדר הדין הפלילי (חקירת חשודים), התשס"ב 2002, גיבשו משרד המשפטים, בשיתוף המשרד לביטחון הפנים והמשטרה,  טיוטות תקנות לעניין עריכת תמליל מודפס מתיעוד חזותי או מתיעוד קולי של חקירת חשוד וכן לעניין תרגום התמליל, לפי הצורך.
עם אישורן הסופי של התקנות על ידי שר המשפטים והשר לביטחון הפנים, תפעל המשטרה להטמעתן בקרב היחידות ולקיום מעקב ליישומן.

ליקוי
10. בתקנות סדר הדין הפלילי (חקירת חשודים) (תמלול), התשע"ח-2018 (להלן - תקנות התמלול) לא נקבעו פרקי זמן מירביים להעברת תמלילי חקירה, והם נקבעו רק בנוהל הבין-משרדי שבין גופי האכיפה. 

מעקב - משרד המשפטים-פרקליטות המדינה
מצב (סטאטוס): א - תוקן

7-10. 	בעקבות האמור בדו"ח, בסוף חודש אוגוסט 2018 הוקם והופץ מנגנון ארצי, במסגרתו יוצפו אירועים חריגים שבהם חל עיכוב של ממש בהעברת חומרי החקירה מהמשטרה לפרקליטות. אירועים שכאלה ייבדקו, ובעקבות בדיקה זו יופקו הלקחים הנדרשים ויעשה לתיקון הליקויים, הן באותם תיקים, והן במקרים עתידיים. 
כל אירוע מחוזי שייבדק כאמור, יועבר אל לשכת המשנה לפרקליט המדינה (עניינים פליליים), על מנת שהלקחים הנדרשים יופקו גם במישור הארצי, ויחלחלו לכלל היחידות והמחוזות ברחבי הארץ. המשרד החל לפעול לפיו.
	
ליקוי
11. השר לביטחון הפנים (להלן - השר לבט"פ) מוסמך להוציא תעודת חיסיון על חומר חקירה אם לדעתו גילוי או מסירה של המידע המתואר בתעודה עלולים לפגוע בעניין ציבורי חשוב. ברוב המוחלט של המקרים שבהם מוגשת בקשה לקבלת תעודת חיסיון מוגש כתב אישום לבית המשפט לפני שהתקבלה תעודת חיסיון, ובמקרים רבים תעודת החיסיון מתקבלת כמה חודשים לאחר הגשת כתב האישום. על הפרקליטות לנקוט את הפעולות הדרושות לקיום הנחיות פרקליטות המדינה ולצמצם ככל הניתן את הפער בין מועד הגשת כתב האישום לבין מועד הגשת הבקשה לתעודת החיסיון והוצאתה.

מעקב - משטרת ישראל 
מצב (סטאטוס): א – תוקן

11. 	ההנחיות הברורות הן כי בתיקים בהליך רגיל (לא תיקי מעצר) לא מוגש כתב אישום כל עוד אין תעודת חיסיון בתיק. בתיקי מעצר פועל מדור חסיונות לעמוד בסד זמנים קצר ככל הניתן להוצאת תעודת חסיון מרגע שבו כתב האישום הוגש בהליך מהיר . כמו כן ניתן תעדוף לתיקי מעצר וכן בקשות לאורכה לבית המשפט. יחד עם זאת, בדרך כלל אין אפשרות אובייקטיבית להוציא תעודה בהליך מעצר במקביל להגשת כתב אישום בשל מורכבות ההליך. עוד יצוין כי  תובעי החטיבה נוטלים באופן קבוע חלק בהשתלמויות מדור חסיונות בכל הנוגע לחסיון על היבטיו השונים.

ליקוי
12. בכ-53% מהתיקים שהוגשו בהם בקשות לקבלת תעודת חיסיון בשנים 2014 ועד ינואר 2017 הוגשה הבקשה לאחר תקופה של חודש עד מעל לשנה ממועד הגשת כתב האישום. בתיקים שבהם עברו בין חודש לחצי שנה ממועד הגשת כתב האישום ועד מועד הגשת הבקשה נאמד העיכוב הממוצע בהגשת הבקשה בכ-60 ימים מיום הגשת כתב האישום. 

מעקב -משרד המשפטים – פרקליטות המדינה
מצב (סטאטוס): א - תוקן

11-12. 	תהליך הבקרה שהתבצע על ידי יחידת הניהול בפרקליטות המדינה הסתיים ותוצריו הוצגו בפני המשנה לפרקליט המדינה (עניינים פליליים) הממצאים יוצגו בפורמים המתאימים, ויידונו במשותף עם הגורמים הרלוונטיים הנוספים בתהליך.

ליקוי
13. בשנים 2014 עד 2016 חל גידול של כ-28% בשיעורם של מספר התיקים שחוות הדעת בעניינם התקבלה מהמעבדות לזיהוי פלילי במשטרה (להלן - מז"פ) אחרי הגשת כתב האישום מכלל התיקים שהתקבלה חוות דעת לגביהם. באותן השנים התקבלה חוות הדעת לאחר הגשת כתב האישום בכ-38% מהתיקים בממוצע. 

מעקב - משטרת ישראל 
מצב (סטאטוס): א - תוקן

13. 	בשנים האחרונות קיים גידול משמעותי בהיקף הבדיקות וחוות הדעת המבוקשות על ידי יחידות החקירה ועל כן נוצרו עיכובים במעבדות. 
חוות הדעת מאת מז"פ נכתבות ונחתמות על ידי מומחי מז"פ במקצועיות וזהירות מרבית, תוך דבקות באמת המדעית נוכח השלכותיהן על החשוד בפרט ועל התהליך הפלילי בכלל. ישנה הקפדה על כל שלבי תהליך הפקת חוות הדעת, זאת לצד שקידה על ייעול התהליכים המתגבשים בימים אלה עם פרקליטת המדינה. 
חטיבת הזיהוי  שמה לה ליעד למציאת דרכי התייעלות שיביאו לצמצום כמות התיקים הממתינים לחוות הדעת. כך למשל, יזמה החטיבה הצעה לפיה נוכח רמת אמינותו של דו"ח הגילוי של טביעות אצבע ניתן יהיה לעשות בו שימוש לאורך כל ההליך הפלילי, במקרה שהנאשם יודה בביצוע העבירה, מהלך אשר יביא לצמצום משמעותי בכמות חוות הדעת הנדרשות.

ליקוי
14. בכירי הפרקליטות עמדו בדצמבר 2015 על עיכובים רבים וחמורים במתן חוות הדעת של המרכז הלאומי לרפואה משפטית (להלן - המכון), לרבות בתיקי רצח ובתיקים דחופים של נאשמים השוהים במעצר. פעמים רבות הוגשו כתבי אישום ללא חוות דעת של המכון. בחלק מהתיקים ההליכים בבית המשפט הוקפאו בשל העיכוב במתן חוות הדעת. מיד לאחר שיוגש סיכום דוח הוועדה לבחינת הרפואה המשפטית בישראל יש להציג את המלצותיו לשרת המשפטים ולשר לבט"פ כדי שידונו עם שר הבריאות בפעולות שיש לנקוט על מנת להבטיח התמודדות אפקטיבית עם הקשיים המשמעותיים והמתמשכים בקבלת חוות הדעת מהמכון. לעניין זה מוצע כי ייקבעו אף יעדים כמותיים שישקפו הליך עקבי של טיפול בבעיה עד לפתרונה.

מעקב - משטרת ישראל 
מצב (סטאטוס): א - תוקן

14. 	ב-2018 נחתמה אמנה בין הנהלת המכון לרפואה משפטית וראש אח"מ. האמנה נועדה  לפתור עיכובים בחוו"ד במקרים דחופים ובמקרים חמורים. יצוין כי במכון מועסק מעל כשנה  ק' תיאום מטעם משטרת ישראל, האמון על  מתן מענה לסוגיות שבין המשטרה למכון ולהיפך.

ליקוי
15. פרק הזמן למתן חוות הדעת של המכון בתיקים שאינם תיקי מעצר היה בממוצע כשנה ממועד נתיחת הגופה; בתיק מסוים במחוז צפון המתינו לחוות הדעת שנתיים ממועד הגשת הבקשה לקבלתה. לנוכח העובדה שלעתים מתן חוות הדעת מתעכב לעתים חודשים רבים, נדרשים הפרקליטים להחליט - על פי הערכתם המשפטית - אם להמשיך בניהול התיק ללא חוות דעת רפואית. 

מעקב -משרד המשפטים – פרקליטות המדינה
מצב (סטאטוס): א – תוקן

13-15. 	לאחר קיום ישיבה וקיומו של שיח נוסף בשיתוף עם בעלי התפקידים במעבדות מז"פ והמשטרה – הופץ סיכום דיון, הכולל הנחייה אופרטיבית. 

ליקוי
16. אף שמשנת 2014 נדונה תופעת העיכובים במתן חוות הדעת של המכון בעניינם של תיקי עבירות חמורות כמה פעמים, ואף שנראה שהגורמים הנוגעים בדבר פועלים למציאת פתרונות ביניים במסגרת המשאבים הקיימים, במועד סיום הביקורת הבעיה טרם נפתרה. עיכוב תדיר של כמה חודשים ואף למעלה משנה במתן חוות דעת בעניינם של תיקי עבירות חמורות מעורר חשש כבד לפגיעה בהגינות ההליכים הננקטים נגד הנאשמים שתיקיהם נמצאים בטיפול, במיוחד נוכח משקלה המכריע של חוות הדעת. בנסיבות אלה גם פעולתה של התביעה נפגעת, שכן מדובר בחוות דעת המשפיעה במישרין על משקל הראיות כנגד נאשם ועל האפשרות לבירור האמת.

מעקב - משרד המשפטים – פרקליטות המדינה
מצב (סטאטוס): ב- בתהליך תיקון

16. 	ביום 17/6/2019 התקבלה התייחסות  היועצת המשפטית של המכון הלאומי לרפואה משפטית.

ליקוי
17. יותר מארבע שנים לאחר הגשת דוח ביקורת פנים בנושא "אבטחת מידע ומסמכים בפרקליטות המדינה" טרם הושלם הליך קביעת מדיניות כוללת וממצה בנושא אבטחת מידע במשרד המשפטים. המשטרה ומשרד המשפטים לא נקטו פעולות של ממש להסדרתו של תחום אבטחת המידע. על הנהלת משרד המשפטים והפרקליטות לפעול בתיאום עם אגף הביטחון והמשטרה כדי להביא לטיפול מערכתי ומשולב בתהליך העברת חומרי החקירה בין הגופים, דרכי הטיפול בהם ביחידות הפרקליטות ואחסונם באופן בטוח, ובכך למלא את החסר הקיים בתחום האבטחה של המידע המועבר מהמשטרה לפרקליטויות וההגנה ההכרחית על מידע זה.

מעקב - משרד המשפטים – פרקליטות המדינה
מצב (סטאטוס): א - תוקן

17. 	הושלם מסמך מדיניות כולל לסוגיות אבטחת המידע ואושר ע''י ועדת ההיגוי ברשות המנכ''לית, לכלל יחידות משרד המשפטים, ובכלל זה הפרקליטות.

מעקב - משטרת ישראל 
מצב (סטאטוס): א - תוקן

17. 	למרות קיצוצים כואבים במשאבים, מקבל פרויקט "תיק תביעה דיגיטלי"  את מירב תשומת הלב מאגף החקירות והמודיעין וכן מאגף הטכנולוגיות והתקשוב. נושא העברת חומרי חקירה ובכלל זה חומרי מודיעין לפרקליטות נמצא על שולחן הצוות הבין משרדי השוקד בימים אלו  על ממשק התיק הדיגיטלי, כפי שיפורט להלן.
כחלק משינוי שיטת העבודה בין המשטרה לפרקליטות הוקמו צוות "איפיון" וצוות "היגוי". הצוותים מתכנסים  לעיתים קרובות לצורך ניהול הפרויקט. נכון להיום, מתנהל הפרויקט  בין הגופים בצורה יעילה יותר. יצוין כי קיים שינוי מהותי בקצב פיתוח משימות  הפרויקט, הן בפרקליטות והן במשטרה. ככל שהפרויקט מתקדם, עולה  כי קיימים תחומים שלא הוגדרו בתחילת הפרויקט ויש לתת עליהם את הדעת, לרבות: 
חתימה אלקטרונית – מאחר שהפרויקט הינו תיק חקירה דיגיטלי ללא נייר, קם  הצורך לשנות את חוק החתימה האלקטרונית על מנת שמשטרת ישראל תוכל לעמוד בסטנדרטים שהחוק מציב. התיקון לחוק בוצע בשנה שעברה כחלק מהתהליך לחיזוק העבודה בממשקים מקוונים בישראל.
הנהלת בתי המשפט – כפי שצוין מטרת הפרויקט הינה להנגיש תיק חקירה בצורה דיגיטלית גם להנהלת בתי המשפט. קיימים קשיים ברתימת הנהלת בתי המשפט לפרויקט. 
סנגוריה – יש לתת את הדעת כיצד יקבלו הסנגורים תיק תביעה דיגיטלי ובאם כן, מהם סידורי אבטחת המידע שיש לנקוט בהעברת חומרי חקירה אליהם. 

תתי פרויקטים בתוך פרויקט "תיק תביעה דיגיטלי":
תיקון 75 לחסד"פ – כחלק מתיקון 75 לחסד"פ עולה כי על מנת לעמוד בתבחיני החוק  יש צורך בשינוי שיטות עבודה של חוקרים ובשימת דגש על מיון וסינון חומרי מודיעין לחקירה. כל תיקון חוק שכזה מגדיר מחדש את תהליכי העבודה המנהלתיים והטכנולוגיים. מיותר לציין שגם תיקון זה מאט את פיתוח כלל תיק התביעה הדיגיטלי.
וידאו ואודיו – נכון להיום אין ביכולת הפרקליטות לקבל תוצרי וידאו ואודיו בצורה דיגיטלית.
קובץ חוקים משטרתי – עד היום התבססה הפרקליטות  על קובץ החוקים המשטרתי. נציין כי נערכת עבודה בתוך המשטרה לייעל את נושא עדכון קובץ החוקים. נקבעה ישיבת עבודה מול הכנסת לצורך קידום פרויקט על פיו יועברו למשטרה שינויי חקיקה או חיקוק חוקים חדשים המפורסמים ברשומות בממשק שוטף  לצורך עדכונם בקובץ החוקים המשטרתי. 
כמו כן, כחלק מהפרויקט, משטרת ישראל שמה דגש  על ייעול תהליכים טכנולוגיים מול גופים נוספים שאיתם המשטרה פועלת בשוטף וזאת כחלק מראיה כוללת של תיק תביעה דיגיטלי. להלן ממשקים טכנולוגיים בהקמה:
מבז"ק – מידע בנקאי זמין בתקשורת – תוצרים בנקאיים מצווי המצאת מסמכים מועברים למשטרה בצורה דיגיטלית ולא בדפי נייר. נכון להיום, מרבית הבנקים הינם שותפים מלאים לתהליך. הדבר מייעל  את יכולת הניתוח של תוצרים בנקאיים ומייתר את הצורך בהבאת דפי עו"ש. ישנן פרשיות המתנהלות ביחידת להב בהן כמות המידע הפיננסי היא עצומה. במקום להתמודד עם ארגזי דפים, הכול יתבצע בצורה דיגיטלית.
משרד העבודה והרווחה – חקירות ילדים ואנשים עם מוגבלויות מתועדות בוידיאו ע"י עובדי משרד הרווחה.  את סרטי החקירה וכמובן את התמלול מעבירים בצורה ידנית לתוך תיק החקירה. נציין כי המשטרה התחילה בהקמת העברת המידע בצורה דיגיטלית ישר לתוך תיק החקירה במקום קבלת דיסקים ודפי נייר של תמלול החקירות.
חברות תמלול –. המשטרה משנעת דיסקים של חומרי חקירות ולאחר מספר ימים מקבלת דפי תמלול. 
מערכת חסיונות – הנושא מצוי בפיילוט בין המשטרה לפרקליטות ועד כה זוכה להצלחה. נציין כי מערכת החסיונות היא מרכיב נוסף של "תיק תביעה דיגיטלי" וזאת על מנת שחומרים מודיעיניים שיש לגביהם חסיון יוכלו לעבור בממשק באופן ראוי וללא פגיעה במקורות המשטרתיים.
לסיכום, פרויקט "תיק תביעה דיגיטלי" מסתכם בהעברת תיק חקירה בצורה דיגיטלית לפרקליטות/הנהלת בתי המשפט/סנגוריה. כל שותף לדרך נהנה מהמידע שהמשטרה מעבירה. עיקר הנטל בפרויקט הינו על המשטרה. כפי שצוין לעיל, ישנה עוד כברת דרך לעשות על מנת שתיק תביעה דיגיטלי יהיה שלם ומלא. נכון להיום, מרבית החומרים מתיק החקירה שנמצא במערכת הפל"א עוברים לפרקליטות. בהמשך ישודרג הממשק וכל המסמכים שנמצאים בפל"א יועברו לפרקליטות. 
הממשק בין המשטרה והפרקליטות להעברת חומרי חקירה החל לפעול (שלב א') בתחילת 2013, ומאז בכל אחת מהגירסאות (2 גירסאות בשנה), בוצע פיתוח נוסף והרחבת המידע המועבר בממשק. 
כאמור, פרוייקט "תיק חקירה דיגיטלי" מורכב מכמה רבדים. בחלקו כבר מומש ובחלקים אחרים שטרם הסתיימו, נמשכת העבודה מול הפרקליטות.
 יצוין כי בימים אלה מתקיים פיילוט ב 5 תחנות משטרה אל מול שתי פרקליטויות. במסגרת הפיילוט  מועברים כל תיקי הגניזה  בממשק מקוון ומתקבלת בהם החלטת פרקליט  מבלי להעביר את תיק הנייר.
בנוסף, בשנה זו  פותחו  על ידי אגף הטכנולוגיה והתקשוב (אטו"ב מ"י)  הנושאים הבאים לטובת הפרויקט :
ממשק תפוסים : העברת נתונים של רכוש שנתפס  הן לפרקליטות והן לאפוטרופוס הכללי.
השלמת חקירה : החזרת תיק להשלמת חקירה. צרוף מסמך לתיק הפל"א של הפרקליט המפרט את ההשלמות הנדרשות. הוספת נתונים  שהתבקשו  על ידי הפרקליטות.
וידיאו ואודיו : בניית תשתית כספות חדשה להעברת נפחים עצומים של מידע, כולל אודיו  ווידיאו. פיתוח יכולת העברת נתונים באופן רציף.
רשימת חומרי חקירה חדשה המכילה את כל חומרי החקירה הקיימים בתיק החקירתי. בנוסף, נבנה מפתח  מזהה חד ערכית את החומרים מול קבצי הנתונים.
יצירת רשימת חומרי חקירה מעודכנת במהלך ניהול העברת דלתאות   של נתוני  התיק.  

ליקוי

18. אגף בכיר ביטחון חירום, ביטחון מידע וסייבר במשרד המשפטים (להלן - אגף הביטחון) דיווח כי התריע לא אחת על כמויות אדירות של חומרים משטרתיים המגיעים לכלל הפרקליטויות אך אינם מדווחים ולפיכך גם לא נרשמים על פי נוהל ולא מתבצעים מעקב או בקרה בעניינם. הוא ציין כי כיום אין לו כל מידע על כמותם ואיכותם של החומרים המועברים מיחידות המשטרה החוקרות לפרקליטויות ברחבי הארץ, וכי על אף שחדרי האחסון בפרקליטויות מוגנו ואובטחו, חומרי חקירה רבים נמצאים במזכירויות או בארגזים הפזורים במסדרונות.

מעקב - משרד המשפטים – פרקליטות המדינה
מצב (סטאטוס): ב- בתהליך תיקון

18. 	נערכו מספר ישיבות עם גורמים שונים בפרקליטויות השונות על מנת לבחון את העברת החומר וצורתו. היות ואין אחידות בחומרי החקירה וצורת העברתם ממשטרת ישראל על אגפי החקירה השונים שלו. הנושא טעון בדיקה יסודית והסדרה מול גורמי יחב"מ.  



ליקוי
19. בפרקליטות לא התקבלה החלטה עקרונית בדבר הפרקטיקה הרצויה במקרים שבהם נדרש לחסות מידע חסוי בהודעות עדים לפני העברתו להגנה ולבית המשפט. נראה שככלל אין שיטה נוהגת המשמשת כברירת מחדל, ואחת השיטות הנוהגות בתיקים רבים שנויה במחלוקת. במועד סיום הביקורת נמצא כי זה כשלוש שנים ניטשת מחלוקת פנימית בקרב גורמים בפרקליטות באשר לשיטה הרצויה לטיפול במקרים אלו, וזו טרם יושבה. יש להביא בהקדם לדיון ולהכרעה של פרקליט המדינה את סוגיית השיטות להסתרת מידע חסוי בהודעות עדים. זאת בייחוד נוכח העובדה שעשויות להיות לדבר השפעות חמורות על הנאשם, על סנגורו ועל ההליך המשפטי.

מעקב - משרד המשפטים – פרקליטות המדינה
מצב (סטאטוס): א - תוקן

19. 	הסוגיה הוכרעה והופץ מכתב, הכולל הנחיה של המשנה הפלילי.

ליקוי
20. פרויקט "תיק חקירה דיגיטלי" הוא הפתרון המחשובי המרכזי להסדרת הממשקים בין המערכות הממוחשבות של הפרקליטות והמשטרה. כמו כן, הוא עתיד לתת מענה לליקויים הנוגעים להעברת מלוא חומרי החקירה באופן דיגיטלי לסנגורים. כ-12 שנים לאחר שהוחל לראשונה לנסות להסדיר את הממשקים בין המערכות, הפרויקט עדיין מתעכב, ותאריך היעד לסיומו שב ונדחה. לפי ההערכות, עד אשר יושלם הפרויקט צפוי לעבור זמן ניכר. 

מעקב - משרד המשפטים – פרקליטות המדינה
מצב (סטאטוס): ב- בתהליך תיקון

20. 	פעילות הפרקליטות בהקשר זה תלויה במשטרה. בעקבות הישיבה שהתקיימה בראשות פרקליט המדינה, פועלים צוותים משותפים של הפרקליטות והמשטרה לקידום הפרויקט. אנו תקווה שהמשטרה תעמוד בלוחות הזמנים.

מעקב - משטרת ישראל 
מצב (סטאטוס): ב- בתהליך תיקון

20. 	למרות קיצוצים כואבים במשאבים, מקבל פרויקט "תיק תביעה דיגיטלי"  את מירב תשומת הלב מאגף החקירות והמודיעין וכן מאגף הטכנולוגיות והתקשוב. 
נושא העברת חומרי חקירה ובכלל זה חומרי מודיעין לפרקליטות נמצא על שולחן הצוות הבין משרדי השוקד בימים אלו  על ממשק התיק הדיגיטלי, כפי שפורט במעקב 17.
פרוייקט "תיק חקירה דיגיטלי" מורכב מכמה רבדים. בחלקו כבר מומש ובחלקים אחרים שטרם הסתיימו, נמשכת העבודה מול הפרקליטות. יצוין כי בימים אלה מתקיים פיילוט ב 5 תחנות משטרה אל מול שתי פרקליטויות. במסגרת הפיילוט  מועברים כל תיקי הגניזה  בממשק מקוון ומתקבלת בהם החלטת פרקליט  מבלי להעביר את תיק הנייר.
בנוסף , בשנה זו  פותחו  על ידי אגף הטכנולוגיה והתקשוב (אטו"ב מ"י )  הנושאים הבאים לטובת הפרויקט  :
ממשק תפוסים : העברת נתונים של רכוש שנתפס  הן לפרקליטות והן לאפוטרופוס הכללי .
השלמת חקירה : החזרת תיק להשלמת חקירה . צרוף מסמך לתיק הפל"א של הפרקליט המפרט את ההשלמות הנדרשות.
הוספת נתונים  שהתבקשו  על ידי הפרקליטות.
וידיאו ואודיו : בניית תשתית כספות חדשה להעברת נפחים עצומים של מידע, כולל אודיו  ווידיאו.
פיתוח יכולת העברת נתונים באופן רציף.
רשימת חומרי חקירה חדשה המכילה את כל חומרי החקירה הקיימים בתיק החקירתי. בנוסף, נבנה מפתח  מזהה חד ערכית את החומרים מול קבצי הנתונים.
יצירת רשימת חומרי חקירה מעודכנת במהלך ניהול העברת דלתאות   של נתוני  התיק.  

ליקוי

21. דוח ממרץ 2016 של צוות משטרתי שבחן את נושא שמירת המוצגים במשטרה (להלן - צוות שמירת מוצגים) העלה תמונה קשה מאוד של מצב המוצגים בתחנות המשטרה. כשנה וחצי לאחר שהוגשו המלצות הצוות, טרם הסתיים ההליך ליישום ההמלצות, שהעיקרית בהן היא הקמת מרכז לוגיסטי לאחסון מוצגים (להלן - מרלו"ג). במסגרת זו, המשטרה עדיין לא נקטה צעדים ממשיים לסידור מחסני המוצגים לצורך היערכות לשינויים הצפויים כפי שהנחה המפכ"ל. על המשטרה לפעול לזירוז התהליכים הנדרשים להקמת המרלו"ג ולהקדים את השלמת ההיערכות להקמתו באמצעות פעולות כגון סידור המחסנים וסילוק המוצגים שבהם לפי הוראות הדין.

מעקב - משטרת ישראל 
מצב (סטאטוס): ב – בתהליך תיקון

21.	פרויקט הקמת המרלו"ג [מרכז לוגיסטי] הארצי בהובלת את"ל ואח"מ מ"י , נועד לתת מענה ארגוני לנושא שמירת מוצגים, אחסונם, שינועם וסילוקם, אחסון המלאי של משטרת ישראל וניהולו השוטף בשגרה ובחירום,  שינוע והפצת דואר וכן איחוד מעבדות הסמים בצפון ובדרום הארץ למעבדה אחת שתפעל בתוך המרלו"ג.
משטרת ישראל השקיעה  מיליוני שקלים בהקמת המרלו"ג ארצי שישמש לאחסון, שמירה בקרה ומעקב אחר מוצגים ברמה הטכנולוגית הגבוהה ביותר הקיימת כיום בנמצא. תהליך הקמת המרלו"ג  נמצא בשלבים סופיים. צפי תחילת עבודה   - מרץ 2020. 
במרלו"ג תפעלנה שתי יחידות משטרה: חוליית 'קישור מרלו"ג' בכפיפות לאת"ל (12 תקני כ"א) וחוליית 'רישום ומוצגים' בכפיפות לאח"מ (6 תקני כ"א -התקנים הוקצו במסגרת תכנית העבודה מגדלור 2018-2019]. בתחילת שנת 2019 הוקמה מנהלת זמנית לשם ליווי מימוש ותכלול פרויקט המרלו"ג – היערכות את"ל, אח"מ, מג"ב ורפואה וכן ליווי חברה חיצונית בהיערכות למוכנות הפעלת המרלו"ג. המנהלת מונה 4 בעלי תפקידים: תקן רפ"ק אחד הוקצה ע"י אג"ת, שאר המאיישים מבצעים את תפקידם כסיפוח ובהם ר' מנהלת בד"ת סנ"צ. 
אג"ת מ"י ערך מיפוי מחסנים בכלל תחנות המשטרה. מהמיפוי עלה  כי אחסנת תיקי חקירה ומוצגים נפרסת על פני שטח רב בתחנות המשטרה. העברת תיקי החקירה ל"ארכיב 2000" והעברת מוצגי החקירה למרלו"ג ישפרו באופן ניכר את הניהול והאחסנה של פרטים אלה ויפנו שטח בלתי מבוטל לטובת פריסת משרדים ואחסנת ציוד/מחסנים. 
בשנת 2020 ימוסד תקציב בהיקף של 20 מש"ח  למימון המרלו"ג.
בנוסף, יצוין כי  בחטיבת החקירות באח"מ הוקמה חוליה  האמונה על כלל היבטי תחום המוצגים: פיקוח על אופן שמירת המוצגים בתחנות, השמדות ושינוע. 
החוליה מלווה את תהליך הקמת המרלו"ג מתחילתו על מנת לוודא  שבעת פתיחתו תהיה עמידה בכלל המגבלות החוקיות והלוגיסטיות.
לצורך העברה מיטבית של  המוצגים מהתחנות למרלו"ג  ביצעה המשטרה עבודת הכנה ממושכת ויסודית בשיתוף פעולה עם הזכיין, תוך פיקוח הדוק של החוליה המקצועית, כדי לייעל את תהליך המעבר ולמזער תקלות עתידיות.  

ליקוי
22. ליקויים נמצאו בביקורת שבוצעה בארבע תחנות משטרה, בכולן יש מחסור חמור במקום לאחסון המוצגים ובשלוש מהן יש מוצגים המאוחסנים במכולות; אין אמצעי כיבוי אש בחדרי המוצגים; בשלוש מהתחנות שקי סמים מונחים על הרצפה בחדרים לא מאווררים ובהם ריח חריף המקשה לשהות בהם.

ליקוי
23. בביקורת בתחנות נמצאו ליקויים נוספים כדלהלן: בתחנה אחת חדר האשפה הוסב לחדר מוצגים; בשלוש תחנות אוחסנו מוצגים תחת כיפת השמים; בשתי תחנות אוחסנו כלי רכב כשהם חשופים לפגעי מזג האוויר, חלקם בחלונות פתוחים; באחת התחנות הושמדו מוצגים שנמצאו מחוץ לאריזתם שכן לא ניתן היה לדעת לאיזה תיק הם שייכים; בשתי תחנות תססו סמים ונזלו מחוץ לשקים בהם אוחסנו; באחת התחנות מאוחסנים חומרי מחשב במכולה לא מאווררת שהטמפרטורה בה בחודשי הקיץ קיצונית. 

ליקוי
24. הליקויים שעלו בארבע תחנות המשטרה שנבדקו ממחישים את הכשלים החמורים בנושא שמירת המוצגים שעליהם עמדה המשטרה עצמה ומעלים תמונה של הזנחה קשה ומתמשכת של תחום המוצגים לאורך שנים. הדברים חמורים אף יותר בהתחשב בכך שבמועד סיום הביקורת, שנה וחצי לאחר שהמשטרה עמדה על חומרת המצב, טרם חלו שינויים ניכרים בשטח.

מעקב - משטרת ישראל 
מצב (סטאטוס): ב- בתהליך תיקון

22-24. 	עם פתיחת המרלו"ג והעברת המוצגים לאחסון בו, יתפנו שטחי אחסון רבים בתחנות לטובת  שמירת המוצגים. תופעות כפי שתוארו ע"י המבקר, לא  תחזורנה.
פעולות נוספות שבוצעו על ידי המשטרה:
1. הסדרת נושא השינוע במסגרת חברה אזרחית, תוך דגש על אבטחה, זמני הגעה ונקודות איסוף.
2. שכירת  גורם חיצוני המסייע בכתיבת הנהלים. בעת כתיבת הנהלים, יילקחו בחשבון כלל ההנחיות והתסקירים בתחום.
3. הסדרת הליך השמדת סמים מול חברת מלט במהלך שנת העבודה 2019. בהמשך לכך הושמדו מרבית שקי הסמים שהצטברו בתחנות.
4. המשטרה  נמצאת בשלב  יציאה למכרז השמדות חדש. עם פתיחת המרלו"ג יוסדר הנושא  מול הזוכה בפיקוח מלא של החוליה המקצועית בחטיבת החקירות. המהלך נועד בעיקר להקל על איסוף ואחסון כמויות סם גדולות.
5. הסדרת הליך גיזום והשמדה של שדות קנאביס באמצעות שריפתם בשטח על ידי חברת "נגב אקולוגיה"  . שדות אלו מהווים נתח משמעותי  מכלל הסמים שאוחסנו בתחנות.
6. גיבוש טיוטות הנחית פרקליטות המדינה בנושא שמירת מוצגים בתיקים מתנהלים ונוהל משטרה המסדיר את שמירת המוצגים בתיקים שלא הוגש בהם כתב-אישום. כמו כן  נקבעו כללים לשמירה ותקופות שמירה בהתאם לחומרת העבירה, הצורך בהחזקת המוצג ועוד. הנושא  מצוי בסבב אישורים.

התייחסות לליקויים שנתגלו בתחנות במחוז דרום:
לאור הליקויים שנתגלו במהלך הביקורת, אורגן המשרד  וסודר. הופצו הנחיות, חידודים וריענונים מקצועיים וקיימת הקפדה בנושא.
 	נושא המוצגים הועלה על סדר היום המחוזי ובוצעו פעולות ותשומות  לשיפור המצב במגרשי הרכבים, ארכיון התיקים ועוד. 
יצוין כי  טרם חגי תשרי הנחה סממ''ז דרום לקיים בקרת מוצגים לתחנות עיירות ודימונה. סיכום הבקרה יוצג לסממ''ז במהלך חודש דצמבר 2019 .

 
בתחנת בת –ים -מחוז תל אביב:
 יחידות המחוז נערכות להעברת המוצגים למרלו"ג.
המהלך יאפשר אחזקה נאותה של המוצגים הן במרלו"ג והן בכל הקשור למוצגים שיישארו זמנית ביחידות.

בתחנת לב הבירה-  מחוז ירושלים:
 מחסן המוצגים המדובר  עבר שיפוץ נרחב  והוסב למתקן כליאה תחנתי.
מחסן המוצגים של תחנת לב הבירה עבר באופן זמני לגבעת שאול עד שלב ההעברה הסופית למרלו"ג הארצי.

בתחנת חדרה- מחוז חוף:
מכלאת הרכב - 
בסוף  אוגוסט 2019 הוזמנה ובוצעה עבודת מלגזה והמכלאה סודרה מחדש.
כלי רכב שיועדו לגריטה הוצאו מהמקום ע"י הספק שעובד עבור המשטרה, ונשלחו  לגריטה.
בוצעה עבודת ניקיון במקום.
הועברה הנחייה להקפיד לסגור פתחים בכלי הרכב הפתוחים, ככל שמצבם  מאפשר זאת.
התאורה במקום תוקנה.

משרד המוצגים - 
בתאריך 13.11.19, נערך  מבצע ארצי לכילוי סמים בהובלת חוליית רשמים ומוצגים בחטיבת החקירות. במהלך המבצע  הועברו לשריפה כלל מוצגי הסמים שהתקבלה החלטה על השמדתם. מהתחנה הועברו 8 חביות גדולות שהכילו מאות מוצגי סם.
בנוסף, הותקן במשרד הרישום  מתקן לאחסון תיקי חקירה ("קומפקטוס"). הדבר הוביל לסדר וארגון בארכיב  התיקים. לציין, כי המשרד נמצא בעיצומו  של מבצע "כלל משטרתי" להעברת תיקי החקירה לאחסון במיקור חוץ בחברת "ארכיב 2000". 
בנוסף, בתחילת שנת 2020 יחל תהליך  הכנת המוצגים להעברתם לאחסון במרלו"ג הארצי שנמצא בהליכי הקמה   בימים אלו. צפי תחילת פעילות המרלו"ג: מרץ  2020

ליקוי
25. נמצאו אף מקרים של נזקים או אובדן לתיקי חקירה, מקרים שבהם לא נשמרו מוצגים כנדרש ומקרים שבהם במהלך הדיון המשפטי התברר כי חומרי חקירה שבתיק אבדו ובתי המשפט אף מתחו ביקורת על המשטרה בנושא. 

מעקב - משטרת ישראל 
מצב (סטאטוס): א - תוקן

25. 	כל הטיפול בתיקי חקירה ובתוצריהם (ובכלל זה, המוצגים), מתבצע בפיקוח ובבקרה של המחוזות. כל אימת שנמצאים ליקויים בנוגע לשמירה על חומרי חקירה או על מוצגים ממונה קצין בודק או גורם בדיקה בהנחיית  המחוז הנוגע. הנושא הנבדק ע"י המחוזות מטופל נקודתית ואינו מוזן למערכת ממוחשבת כלשהי, למעט במקרים בהם מונו קבו"דים אשר מטופלים ע"י הקבת"צ במחוז. ככל שמדובר בעניין בעל חשיבות או במקרה חריג, מובא הנושא  לידיעת מטה  חטיבת החקירות.
בנוסף, יצוין כי במהלך שנת 2019 החלה משטרת ישראל  לשמור ולנהל את תיקי החקירה הגנוזים באמצעות "ארכיב 2000".  עד כה הועברו עשרות אלפי תיקים לאחסון בארכיב.

ליקוי

26. פקודת המטה הארצי העוסקת בתפיסת מוצגים ובטיפול בהם כללית ואינה קובעת הוראות לגבי אופן שמירת המוצגים. בנוסף, אף שבפקודת המטה הארצי נכתב כי המוצגים יאוחסנו על פי סוגיהם, ערכם ותכונותיהם, כקבוע בנהלים פרטניים של יחידות המשטרה הרלוונטיות, אין למשטרה נהלים מפורטים לגבי כל סוגי המוצגים.
על המשטרה לפרסם נהלים חדשים ולעדכן נהלים קיימים בנושא שמירת מוצגים ולפקח על יישומם.
ליקוי

27. במועד סיום הביקורת עדיין לא אישר אגף החקירות את טיוטת נוהל חטיבת החקירות בנושא טיפול במוצגים שנכתבה בשנת 2015. 

מעקב - משטרת ישראל 
מצב (סטאטוס): ב- בתהליך תיקון

26-27. 	פקודת המטא"ר 14.01.45 – "תפיסת חפצים הקשורים לעבירה והטיפול בהם" נותנת מעטפת ראויה של הנחיות ועקרונות (מה נדרש) על פיהם יש לשמור על מוצגים.
יצוין כי  בימים אלה מתוקפת פקודת מטא"ר : 12.05.01 – "הטיפול במציאות והודעות על אבדה") שממתינה להשלמת מהלך המרלו"ג במ"י. לאחר הקמת המרלו"ג  ייבחן  הצורך בהתייחסות לנושא גם בפקודת המטא"ר 14.01.45 , כאמור.
יצוין כי הצעת חוק ממשלתית בנושא שמירת המוצגים נמצאת בימים אלה בשלבי אישור  במשרד המשפטים. הצעת החוק קובעת, בין היתר,  זמני שמירת מוצגים בתיקי פשע חמור. 
לגבי שאר התיקים, המשטרה נערכת, כאמור לעיל, להקמת מתקן שמירת מוצגים ברמה הארצית (מרלו"ג) שיהווה פתרון לנושא שמירת מוצגים לטווח הארוך. 
באשר לסוגיית הנהלים: המשטרה שכרה גורם חיצוני המסייע בכתיבת הנהלים. בעת כתיבת הנהלים, יילקחו בחשבון כלל ההנחיות והתסקירים בתחום. בנוסף, בקרוב יתקבל חוק שמירת המוצגים שיכתיב למשטרה כללי שמירה חדשים ולאורם יכתבו נהלים מתאימים.
יצוין כי המשטרה מנהלת מעקב אחר חפצים שנתפסו על ידה ומגישה בכל חצי שנה בקשה לחידוש החזקתם.
בנוסף,  לאור הערות בתי המשפט השונים  ומבקר בתי המשפט, הוחלט לשנות את נוהל הארכת תוקף מוצג והוא יבוצע פרטנית לגבי כל מוצג ומוצג בטופס נפרד ובמקרים המתאימים אף בדיון במעמד שני הצדדים.

ליקוי
28. למרות אמירתו הברורה של בית המשפט העליון בשנת 1997 בדבר תקופת שמירתם של מוצגים, רק כעבור 18 שנה - בשנת 2015 - שינו משרד המשפטים ומשטרת ישראל את התנהלותם בנושא. במועד סיום הביקורת עדיין לא הצליחו משרד המשפטים והמשטרה להסדיר את נושא תקופות שמירת המוצגים לא באופן מערכתי ולא בהיבטים פרטניים שהועלו במשך השנים.

מעקב - משטרת ישראל 
מצב (סטאטוס): ב- בתהליך תיקון

28. 	במרץ 2018 התקבלה החלטת בית המשפט העליון בבש"פ (בקשות שונות בעניינים פליליים) 4073/17 (אילנה ראדה נ' מדינת ישראל), אשר דנה  בבקשה להשבת תפוסים שנתפסו במהלך חקירת הרצח של תאיר ראדה ז"ל. בהחלטה קבע בית המשפט כי המסגרת הנורמטיבית הרלוונטית לנושא שמירת חפצים שנתפסו לצרכי חקירה ומשפט הינה בהוראות הפסד"פ ולא בהוראות חוק הארכיונים והתקנות מכוחו.
בית המשפט העליון קבע, כי עד להסדרה חקיקתית הנוגעת לתקופות שמירת התפוס, יחולו על  תפוסים הוראות הפסד"פ אשר מקנות  לבית המשפט שיקול דעת בשאלה מה ייעשה בתפוס, כאמור בסעיף 36 לפסד"פ.
לאור זאת, הוקם במשרד המשפטים צוות שהחל בתהליכי בחינת הנושא על כל היבטיו, לשם הסדרתו בחקיקה. 
הפרקליטות גיבשה טיוטת הנחיה אשר תסדיר את נושא שמירת החפצים לאחר סיום המשפט, עד להסדרת הנושא בחקיקה.
טיוטת ההנחיה עוסקת  בתיקים אשר הוגש בהם כתב אישום, בין אם המוצגים הוצגו כראיה ובין אם לאו, ואינה עוסקת בתיקים אשר הוחלט על סגירתם בטרם הגשת כתב האישום.
לאור האמור, הוצע לצוות בפרקליטות ע"י חטיבת החקירות, בשת"פ יועמ"ש מ"י, לקבוע במסגרת טיוטת ההנחיה שיקולים לשמירת מוצגים גם בתיקים בהם לא הוגש כתב אישום. ככלל, מדובר באותם שיקולים כמו בתיקים בהם הוגש כתב אישום כפי שפורט בטיוטת ההנחיה, בשינויים המחויבים. הנושא נמצא על המדוכה וידון במסגרת דיוני הצוות.
בנוסף לכך, יודגש כי בתקופה זו מונחת על שולחן הכנסת הצעת חוק שמירת המוצגים לצרכים ראייתיים.


ליקוי
29. הנחיית היועץ המשפטי לממשלה והנחיית ראש חטיבת החקירות בנושא שמירת מוצגים שנקבעו בקיץ 2015 אינן מתיישבות זו עם זו. הנחיית פרקליט המדינה קובעת כי אין להשמיד מוצגים אלא במקרים מסוימים שייבחרו במסגרת פיילוט ולאחר הגשת בקשה מתאימה לבית המשפט, ואילו הנחיית ראש חטיבת החקירות קובעת כי בתיקים שאינם תיקי פשע חמור ניתן להמשיך לפנות לבתי המשפט לקבלת הכרעה בעניינם של מוצגים, ללא המגבלה הקבועה בהנחיית פרקליט המדינה. לנוכח המצב הקשה במשרדי הרישום ובמחסני המוצגים שעליו עמדה המשטרה, עליה לפעול באופן מידי ליישום המלצותיו של צוות שמירת מוצגים, שאינן תלויות בהקמת המרלו"ג.

מעקב -משרד המשפטים – מחלקת ייעוץ וחקיקה
מצב (סטאטוס): ב- בתהליך תיקון

21-29. 	הוכנה טיוטת הנחיה, הטיוטה עברה מספר סבבי הערות. כמו כן, לאחרונה פורסמה החלטת בית המשפט העליון בדנ"פ 6785/18 המתייחסת אף היא לנושא שמירת המוצגים, ויש לבחון כיצד מתיישבת טיוטת ההנחיה עם החלטה זו. בהתחשב בכך שמדובר בעבודת מטה מעמיקה התהליך אורך זמן רב יותר מהמתוכנן.

ליקוי
30. במועד סיום הביקורת, כשנתיים לאחר שפורסם תזכיר חוק בנושא שמירת מוצגים לצרכים ראייתיים, משרד המשפטים עדיין לא הביא טיוטת חוק בנושא לאישור ועדת השרים לענייני חקיקה, אף שהוא סבור כי חשוב מאוד לקדם את החוק.

מעקב -משרד המשפטים – מחלקת ייעוץ וחקיקה
מצב (סטאטוס): ב- בתהליך תיקון

30. 	עבודת המטה עדיין נמשכת, בשיתוף המשטרה והמשרד לביטחון פנים. עוד לא הובאה טיוטת חוק לוועדת שרים לחקיקה.

ליקוי
31. נמצאו מקרים שבהם הפרה המשטרה את איסור הפרסום מחקירות ובכלל זה פרסמה חומרים המתעדים את המעצר, חשפה לפני עיתונאים פרטים אסורים לפרסום על פי הנחיית היועץ המשפטי לממשלה (להלן - היועמ"ש), ופרסמה פנים וסימנים מזהים ללא טשטוש. משרד המשפטים פנה כמה פעמים למשטרת ישראל בנוגע לכך, והמשטרה אף הסכימה כי חלק מהחומרים שפרסמה היו אסורים לפרסום. המשטרה והפרקליטות נדרשות לפעול למניעת פרסומים אסורים, לבדוק את המקרים בהם קיים חשש שפורסמו פרטים אסורים ולבחון דרכים יעילות יותר לטיפול בנושא.  היות שהנחיית היועץ המשפטי לממשלה בנושא פרסומים אסורים מחקירות אינה עוסקת במפורש בהעברת חומרי חקירה לתקשורת לאחר הגשת כתב אישום ולפני העברתם לסנגור, ולנוכח עמדתו המקצועית שיש למנוע מצבים כאלו, הרי שעליו לפעול בהקדם לתיקון ההנחיות באופן שיבטיח שסנגורים שטרם קיבלו את חומרי החקירה לא ייחשפו אליהם לראשונה בכלי התקשורת.

מעקב - משטרת ישראל 
מצב (סטאטוס): ב – בתהליך תיקון

31. 	מזה למעלה משנה מתבצעת עבודה לעדכון ולתיקוף הנחית היועץ המשפטי לממשלה בנושא פרסומים מחקירות. 
בחודשים מאי-אוגוסט 2018 נערך סבב דיונים בין נציגי המשטרה לנציגי משרד המשפטים. בימים אלה נערך סבב דיונים נוסף בראשות המשנה ליועמ"ש לממשלה (פלילי) ובהשתתפות נציגי הפרקליטות והסנגוריה הציבורית. עמדת המשטרה באשר לצרכים השונים הנדרשים לה לביצוע תפקידיה הוגשה ליועץ והצוות שוקד על תיקוף ההנחיה. המשטרה ממתינה לקבל ממשרד המשפטים ריכוז של סיכומי כל הדיונים שהתקיימו, וכן גם טיוטה מעודכנת יותר של הנחית היועץ לצורך העברת התייחסות.
במקביל לתיקוף הנחית היועץ, נכתב נוהל משטרתי שיתווה את שיקול דעת גורמי המקצוע באשר לפרסומים הכרחיים מחקירות ויקבע מדרג אישורים מתאים לפרסומים הללו.
יודגש כי ככל שיש חריגה מנהלי היועמ"ש, בחטיבת אוכלוסיה ותקשורת מעירים לדובר הרלוונטי שהוציא את ההודעה ומנטרים כל העת חריגות. 
כאמור, המשטרה פעלה ופועלת כל העת בתחום ההטמעה של החוק וההנחיות ואינה מסתפקת בהפצה של מסמכי ריענון בלבד. גורמי השטח בחקירות ובדוברות פועלים בליווי תמידי של ייעוץ משפטי וגורמי פיקוד מנחים. ראו גם מכתב ריענון של יועמ"ש המשטרה דאז, תנ"צ שאול גורדון, מיום 15.2.16 אשר הופץ לממז"ים, ר' אח"מ, דוברות, לשכת מפכ"ל ויועמ"שים מחוזיים. 
יצוין  כי מדור נוער באח"מ  מקיים בכל שנה כ -7 הסמכות נוער לכלל עובדי הנוער במערך. מטרת ההסמכה הינה הקניית ידע מקצועי בכל עבודת המשטרה עם קטינים ושימת דגש על שמירת פרטיות הקטין והחשש מזיהוי הקטין בתקשורת. במהלך ההכשרות ניתנת הדרכה מקיפה לעובדי הנוער בעניין שמירת פרטיות הקטינים. בנוסף, עולה  הנושא  במהלך  בדיקות  בתיקי חקירה הנערכות  במסגרת בקרות וביקורי עבודה ביחידות. יצוין כי פרסום קטין ברשות, או כל פרט שעלול לזהות את פרטי הקטין אינו תקין על פי נוהל עבודת המדור.  גם בשנה הקרובה ימשיך המדור לפעול למיגור תקלות מסוג זה.

ליקוי
32. במועד סיום הביקורת, כעשר שנים לאחר שעמדו גורמי המקצוע במשרד המשפטים על הצורך להסדיר כמה היבטים בנושא איסור הפרסום של חומרי חקירה, ויותר משש שנים לאחר שהחל המשרד לפעול לתיקון החקיקה ולתיקון הנחיית היועץ המשפטי לממשלה בנושא, טרם הושלמה הפעילות בנושא. על משרד המשפטים לפעול ללא דיחוי להשלמת התיקון להנחיית היועמ"ש בנושא פרסומים אסורים מחקירות בהתייעצות עם המשטרה. עד אז על המשטרה להקפיד לפעול בהתאם להנחיה הקיימת. יש מקום שהמשטרה תבצע בעצמה טשטוש פרטים בסרטונים שהיא מעבירה לכלי התקשורת ולא תטיל עליהם את האחריות לכך.

מעקב -משרד המשפטים – מחלקת ייעוץ וחקיקה
מצב (סטאטוס): ב- בתהליך תיקון

31-32. 	הטיפול בהנחיה מתעכב משתי סיבות עיקריות: ראשית, הועלה קושי בתשתית החוקית העומדת בבסיס ההנחיה וחלק מהתיקונים המבוקשים, ועל כן בטרם ניתן יהיה לפעול לתיקונה יש צורך בסיום הבירור של הנושא, וזאת בשיתוף מחלקות נוספות בייעוץ וחקיקה. שנית, ישנה מחלוקת מהותית ביחס למרבית בקשות המשטרה שהועברו לתיקון ההנחיה, רוח התיקונים המבוקשים שונה לחלוטין מזו שגובשה בעבר, ויש צורך בהכרעה בסוגיות אלה.  לאחרונה התקיימו ישיבות עם כלל הגורמים הרלוונטיים. במחלוקות המשמעותיות התקבלה הכרעה, הועבר נוסח ראשוני להערות המשתתפים, ויהיה צורך גם בסבבים נוספים של הערות על גבי נוסחים מתקדמים יותר. תיקבע ישיבה נוספת בחודשים הבאים, לשם קידום הנושא והכרעה בסוגיות נוספות שככל הנראה יעלו בסבבי ההערות.

מעקב - משטרת ישראל 
מצב (סטאטוס): ב- בתהליך תיקון

32. 	המשטרה העבירה למשרד המשפטים את הערותיה לעניין תיקון הנחיית היועץ המשפטי לממשלה בנושא פרסומים מחקירות, וכעת נערך סבב דיונים בראשות המשנה ליועמ"ש לתיקוף הנחיה זו בהתאם להערות ולעמדות הגורמים השונים.
בנוסף לאמור, במקביל לתיקוף הנחית היועץ, נכתב בימים אלו נוהל משטרתי בהמשך לישיבות עם משרד המשפטים, שיתווה את שיקול-דעת גורמי המקצוע בפרסומים משטרתיים מחקירות, תוך התייחסות לגורם המאשר.
הנחיית דוברות המשטרה הינה בראש ובראשונה לנהוג באופן מלא על פי הנחיות היועמ"ש. 
נושא טשטוש פנים בטרם הפצה לגורמי תקשורת חודד מספר פעמים מול הדוברים. ככל שישנה חריגה, הרי כשמה כן היא, חריגה, ואינה מייצגת מדיניות או הנחייה.
הפרות אלו של הנחיית היועמ"ש (ושל דוברות המשטרה בהתאמה) מטופלות והדוברים החורגים מן ההנחיה מקבלים הערה פרטנית.
יצוין  כי דוברות המשטרה מפיצה מידי חודש כ- 1,000 הודעות דוברות ולכשליש מהן, לערך, מצורפות תמונות. החריגות הן  בשיעור זעיר ביחס לכלל ההודעות.

ליקוי
33. דוברות המשטרה לא פעלה בשנים האחרונות לאתר פרסומים אסורים מחקירות, זאת שלא בהתאם לפקודת הקבע בנושא. על הפרקליטות לנקוט יוזמה ולפעול למניעת פרסומים אסורים, בין היתר באמצעות ריענון ההנחיות הפנימיות בנושא.

מעקב -משרד המשפטים – מחלקת ייעוץ וחקיקה
מצב (סטאטוס): ב- בתהליך תיקון

33.	מדובר בהנחיה שיש לה קשר לשתי הנחיות יועץ שבימים אלה עומלים על כתיבתן (הנחיה בנושא הדלפות והנחיה בנושא פרסומים מחקירות) יודגש כי הנושא כרוך בשורה של סוגיות משפטיות שהוצפו ע"י מחלקת ייעוץ וחקיקה במשרד המשפטים, ושם אמורים להוביל מהלך שיציג עמדה סדורה בכל הנוגע לסוגיות אלה. נוכח הצורך לתיאום וסנכרון בין שלוש ההנחיות הללו- יצוין, כי לאחרונה הועבר הטיפול בהנחיה זו ללשכת המשנה לפרקליט המדינה  (תפקידים מיוחדים) המרכזים את כל התחום העוסק בפרסום.

ליקוי
34. כבר בשנת 2014 סברה המשטרה שיש לשנות את הנחיית היועץ המשפטי לממשלה בנוגע לפרסומים מחקירות, אך רק כשלוש שנים לאחר מכן, ובמהלך הביקורת, היא העבירה למשרד המשפטים את הצעתה לתיקון ההנחיה. נכון לפברואר 2018 טרם קיימה המשטרה דיון בהשתפות היועץ המשפטי לממשלה כדי לבחון אם נדרש לשנות את הנחייתו. נוכח הסיכונים הכרוכים בדרכים הקיימות להעתקת חומרי חקירה, ראוי שהמשטרה תבחן שוב את ההיערכות להסדרת הנושא ואת ההיתכנות של מימוש חלופות ראויות אך לא יקרות להליך ההעתקה הנוכחי.

מעקב - משטרת ישראל 
מצב (סטאטוס): א -תוקן

34. 	בתקופה האחרונה הגיעה לסיומה עבודה שבוצעה במשטרה  שעניינה הצעה לתיקון הנחיית היועץ המשפטי לממשלה בדבר פרסומים מחקירות. עיקרי העבודה כוללים התאמת ההנחיה לתיקוני חקיקה, הרחבת המקרים בהם ניתן לפרסם פעולות חקירה ככל שאין בהם לפגוע בחקירה או בכבוד האדם, חידוד המקרים בהם נדרש אישור גורם משטרתי לפרסומים ועוד. לעבודה זו שותפים גורמי אח"מ, יועמ"ש ודוברות. העבודה  אושרה לאחרונה ע"י המפכ"ל  והועברה ליועץ המשפטי לממשלה אשר דן בה במסגרת סבב דיונים בנושא בראשות המשנה ליועמ"ש (פלילי).
יודגש כי המשטרה פועלת ותמשיך לפעול בהתאם להנחיות הקיימות כל עוד אלו לא באו על תיקונן. במקביל לתיקוף הנחית היועץ, נכתב נוהל משטרתי שיתווה את שיקול-דעת גורמי המקצוע בפרסומים הכרחיים מחקירות ויקבע מדרג אישורים מתאים לפרסומים הללו.

מעקב -משרד המשפטים – מחלקת ייעוץ וחקיקה
מצב (סטאטוס): ב- בתהליך תיקון

34. 	מדובר בהנחיה שיש לה קשר לשתי הנחיות יועץ שעומלים על כתיבתן (הנחיה בנושא הדלפות והנחיה בנושא פרסומים מחקירות). נוכח הצורך לתיאום וסנכרון בין שלוש ההנחיות הללו.  
הטיפול בהנחיה מתעכב משתי סיבות עיקריות: ראשית, הועלה קושי בתשתית החוקית העומדת בבסיס ההנחיה וחלק מהתיקונים המבוקשים, ועל כן בטרם ניתן יהיה לפעול לתיקונה יש צורך בסיום הבירור של הנושא, וזאת בשיתוף מחלקות נוספות בייעוץ וחקיקה. שנית, ישנה מחלוקת מהותית ביחס למרבית בקשות המשטרה שהועברו לתיקון ההנחיה, רוח התיקונים המבוקשים שונה לחלוטין מזו שגובשה בעבר, ויש צורך בהכרעה בסוגיות אלה.  לאחרונה התקיימו ישיבות עם כלל הגורמים הרלוונטיים. במחלוקות המשמעותיות התקבלה הכרעה, הועבר נוסח ראשוני להערות המשתתפים, ויהיה צורך גם בסבבים נוספים של הערות על גבי נוסחים מתקדמים יותר. תיקבע ישיבה נוספת בחודשים הבאים, לשם קידום הנושא והכרעה בסוגיות נוספות שככל הנראה יעלו בסבבי ההערות.



הטיפול במבקשי מקלט מדיני בישראל

הגופים המבוקרים: רשות האוכלוסין, משרד החוץ, משרד המשפטים, אגף השכר והסכמי עבודה-משרד האוצר

מעקב מעודכן לחודש: דצמבר 2019

ליקוי
1. בדצמבר 2017 רשות האוכלוסין לא סיימה את הטיפול ביותר ממחצית בקשות המקלט שהוגשו, ובכלל זה בבקשות שהוגשו לפני כשמונה שנים. 

ליקוי
2. רשות האוכלוסין לא קבעה לוחות זמנים לגבי רוב שלבי הליך הטיפול בבקשות מקלט אף שבית המשפט המחוזי העיר בעניין זה בשנת 2015. כמו כן, הרשות אינה עוקבת אחרי שלבי הטיפול בבקשות, כדי לאתר עיכובים וצווארי בקבוק. זאת ועוד, נתוני רשות האוכלוסין הם שגויים בחלקם ואינם מאפשרים ניתוח והסקת מסקנות מלאות ומהימנות. על הרשות לקבוע לוח זמנים לכל שלב בהליך הטיפול בבקשות מקלט ולעקוב אחר ההליך. באופן זה תוכל הרשות לעמוד על הסיבות להתארכות משך הטיפול, לאתר צווארי בקבוק הגורמים לעיכוב בטיפול ולנקוט את הפעולות הנדרשות לשיפור המצב. על מנת שהמעקב יהיה יעיל ויאפשר לה להציג תמונה מדויקת על הטיפול בבקשות המקלט, על הרשות לפעול לאלתר לטיוב נתוניה במערכת הממוחשבת.

ליקוי
3. משך הטיפול בבקשת מקלט היה כשמונה חודשים וחצי בממוצע; לכל אחד מן הגורמים המעורבים בטיפול - יחידת ה-RSD, יו"ר הוועדה המייעצת לענייני פליטים (להלן - הוועדה המייעצת)  ומליאת הוועדה המייעצת - נדרשו בממוצע כמה חודשים להשלמת הטיפול. 
ליקוי
4. רק במרץ 2016, כשמונה חודשים לאחר שיו"ר הוועדה המייעצת סיים את תפקידו, מינה שר הפנים אריה מכלוף דרעי עורך דין אחר ליו"ר הוועדה. הותרת הוועדה המייעצת ללא יו"ר במשך חודשים גרמה לעיכובים בהשלמת הטיפול בבקשות מקלט שטרם הסתיים הטיפול בהן. עם התפנות התפקיד של יו"ר הוועדה המייעצת, על רשות האוכלוסין לפעול למינוי יו"ר חדש לוועדה.

ליקוי
5. עד אפריל 2017, יותר משנה לאחר המועד שבו הייתה רשות האוכלוסין אמורה לסיים את הטיפול בבקשות מקלט שהגישו זרים שאינם בני הרחקה, בהתאם להערכתה בתצהיר שמסרה לבג"ץ, היא סיימה את הטיפול בכ-28% מהן בלבד (995 מ-3,519 בקשות). בשנים 2016-2015 הגישו זרים שאינם בני הרחקה כ-7,450 בקשות מקלט; עד אותו מועד טרם הסתיים הטיפול ביותר ממחציתן (4,271 בקשות). עד אפריל 2017 לא סיימה אפוא הרשות לטפל בכ-6,800 בקשות מקלט שהגישו זרים שאינם בני הרחקה.

מעקב - רשות האוכלוסין וההגירה 
מצב (סטאטוס): ב – בתהליך תיקון

1-5. 	למרות הגידול הניכר של מאות אחוזים במספר בקשות המקלט שהוגשו בשנים האחרונות, הצליחה הרשות לצמצם את הפער בבדיקת הבקשות, וסיימה את הטיפול בכ- 65% מהבקשות שהוגשו עד סוף שנת 2017 . הרשות ממשיכה לפעול לסיום הטיפול בבקשות אלה.

ליקוי

6. טיפולה של מדינת ישראל בבקשות מקלט של זרים שאינם בני הרחקה התאפיין משנת 2009, מועד הקמתה של היחידה לטיפול במבקשי מקלט, ברצף של כשלים: עד שנת 2013 לא טיפלה רשות האוכלוסין בבקשות מקלט שהגישו זרים שאינם בני הרחקה, ולאחר מכן לא עמדה הרשות בהצהרה שמסרה לבג"ץ בדבר סיום הטיפול באלפי בקשות מקלט שלא טופלו במשך כמה שנים. גם משהגבירה הרשות את פעולתה בעניין זה לא היה בכך כדי לצמצם את הפער בין מספר הבקשות שהוגשו למספר הבקשות שטופלו. זאת ועוד, הפער אף גדל בעקבות העלייה החדה במספר בקשות המקלט של נתיני אוקראינה וגאורגיה. במועד סיום הביקורת טרם סיימה הרשות לטפל בכ-2,200 בקשות מקלט של זרים שאינם בני הרחקה שעל פי התצהיר האמור היה עליה לסיים את הטיפול בהן, וכן באלפי בקשות נוספות שהגישו זרים כאלה. בתחילת שנת 2017 התריע משרד המשפטים לפני שר הפנים כי המדינה חורגת בעניין הטיפול בבקשות שהגישו זרים שאינם בני הרחקה מתחומי ההתנהלות הסבירה. ואולם בפעולות שנקט שר הפנים לתיקון המצב לא היה די. מציאות זו פוגעת בזכותם של זרים כאמור לדעת בהקדם אם החליטה המדינה להכיר בהם כפליטים, דבר שיכול לשפר לאין ערוך את מצבם הכלכלי והחברתי בתקופת שהייתם בישראל. על מנכ"ל רשות האוכלוסין לגבש בדחיפות תכנית להשלמת הטיפול בבקשות מקלט של זרים שאינם בני הרחקה ולפעול בנחרצות ליישומה. אם ימצא מנכ"ל הרשות כי יש חסמים בפני השלמת טיפול כאמור, עליו להתריע על כך בכתב לפני שר הפנים, לצורך מציאת פתרון יעיל ואפקטיבי.

ליקוי
7. בשנת 2016 שינתה רשות האוכלוסין את מדיניותה בעניין בקשות מקלט שהוגשו באיחור והחלה לדחות על הסף בקשות כאלה, זאת בלי שיידעה על כך את אוכלוסיית הזרים. בתוך כחודשיים דחתה הרשות על הסף 1,620 בקשות מקלט של זרים שאינם בני הרחקה, מכיוון שהוגשו לאחר שחלפה שנה מיום שנכנסו לישראל . על הרשות לדון מחדש בכל בקשות המקלט שנדחו על הסף בשל איחור בהגשתן בתקופה שלאחר שינוי מדיניותה בנושא, וללא תלות בפניה של מגיש הבקשה, מאחר שאופן פעולתה לשינוי המדיניות לא היה תקין. על הרשות גם לפרסם את הכללים לטיפול בבקשות מקלט שהוגשו שנה או יותר לאחר יום כניסתו של המבקש לישראל, ובכלל זה את האפשרות לפתיחה מחדש של הבקשות, הן באמצעות בירור יזום עם המבקשים והן באמצעות פנייה כתובה של באי כוחם. יש להקפיד שפרסום זה ייעשה באמצעי תקשורת הרלוונטיים למגישי הבקשות האלה, בשלטים בשפות הרלוונטיות ובלשכות הרשות הרלוונטיות.

ליקוי
8. נראה שרשות האוכלוסין הפרה את חובתה לנהוג בהגינות בנוגע לשינוי המדיניות בעניין בקשות של זרים שאינם בני הרחקה שהוגשו באיחור. הרשות שינתה את המדיניות בפתאומיות ובלי ליידע על כך את הזרים, אף שלשינוי המדיניות יש השפעה על זכויותיהם הבסיסיות. יצוין כי לשינוי המדיניות יש השפעה גם על יישומה של אמנת הפליטים. 

ליקוי
9. בין שנת 2009 לאוגוסט 2017 הגישו כ-2,500 יוצאי חבל דארפור בקשות מקלט. בכל פרק הזמן הזה התקבלה החלטה רק בנוגע לשש מהבקשות.



ליקוי
10. עד למועד סיום הביקורת טרם גיבש שר הפנים את עמדתו בסוגיית בקשות המקלט שהגישו יוצאי דארפור, ולא קיבל החלטה בעניינן של כ-1,600 בקשות אלה. בדיונים בראשות ראש הממשלה הוחלט להעניק מעמד מטעמים הומניטריים לכמה מאות מיוצאי חבל דארפור, בלי שנקבע דבר בעניינם של שאר מבקשי המקלט מחבל זה. זאת אף על פי שיוצאי חבל דארפור חוו לחימה אלימה אשר הוגדרה בידי הקונגרס של ארצות הברית רצח עם. על שר הפנים לנקוט לאלתר בפעולות שיאפשרו להשלים את הטיפול בבקשות מקלט שהגישו נתיני חבל דרפור בסודן. בהמשך, על רשות האוכלוסין להשלים את הטיפול בבקשות בדחיפות המתבקשת לנוכח העיכוב החמור בטיפול בהן.

ליקוי
11. משרד מבקר המדינה מעיר לשר הפנים כי העיכוב הניכר בהשלמת הטיפול בכ-1,600 בקשות מקלט של יוצאי חבל דארפור פוגע באופן חמור בזכויותיהם של יוצאי החבל שיוכרו כפליטים. לגבי הענקת מעמד מטעמים הומניטריים לכמה מאות מבקשי מקלט, אין בכך מענה ראוי לקשיים החמורים שציינו בית המשפט והמשנה ליועץ המשפטי לממשלה.

מעקב-רשות האוכלוסין וההגירה
מצב (סטאטוס): ב-בתהליך תיקון

6-11. 	לאחר שהמתווה להוצאת הזרים שאינם בני הרחקה למדינה שלישית לא יצא לפועל, נבחן נושא בקשות המקלט מחדש, והוחלט בתקופת הביניים, עד לקבלת החלטה חדשה, להעניק ל- 300 יוצאי חבל דארפור מעמד ארעי, ול- 300 נוספים אשרת עבודה (ב/ 1). במקביל, הוחלט לבדוק באופן פרטני את כל בקשות המקלט של יוצאי סודאן. יחד עם זאת, נוכח השינוי שחל באחרונה במצב הפוליטי בסודאן, וחוסר הוודאות לגבי השלטון הקיים, לא ניתן כיום לבדוק את הבקשות, ובחינתן הושהתה עד להתייצבות המצב השלטוני במדינה. לגבי יוצאי אריתריאה, עפ"י הנחיית היועמ"ש לממשלה, נעשתה בחינה מחודשת של הפרמטרים לבדיקה, בסופה, נקבעו קריטריונים חדשים. בימים אלה החלה היחידה לבחון מחדש את בקשות המקלט עפ"י הקריטריונים העדכניים.

ליקוי

12. לפני יותר מארבע שנים התבקשו נציגי נציבות האו"ם לפליטים שלא להגיע לדיוני הוועדה המייעצת, בעקבות המלצת משרד החוץ שלא להזמינם לדיונים באופן זמני. נוכחות נציגי הנציבות בחלק הפתוח של דיוני הוועדה המייעצת חשובה לצורך השקיפות של הדיונים, והזמנתם לדיונים אף עוגנה בנוהל הטיפול במבקשי מקלט. ואולם למרות זאת טרם החליט שר הפנים אם להשיב את נציג הנציבות לדיונים, ולא ניתנה תשובה מנומקת לנציבות האו"ם לפליטים בעניין זה. על שר הפנים לשקול לזמן שוב את נציג הנציבות להיות נוכח בחלק הפתוח של דיוני הוועדה המייעצת.

מעקב - משרד החוץ
מצב (סטאטוס): ג- לא תוקן

12. 		לא דווח על התקדמות בתיקון הליקוי.

ליקוי
13. מבקשי מקלט נאלצים להמתין במשרדי יחידת ה-RSD במשך שעות לקבלת שירות, ולעתים תורים משתרכים גם מחוץ לבניין שבו שוכנים משרדי היחידה, וכן לעתים מי שהמתין שעות רבות בתור ולא נכנס להגיש את בקשתו, נאלץ להגיע ביום אחר ולהמתין שוב, בלי שתינתן לו עדיפות. במשרדים עצמם חדר ההמתנה צפוף לעתים עד אפס מקום, ולכן אנשים נאלצים להמתין במסדרונות, לעתים ללא מקום ישיבה. בעוד שיש באפשרותו של מבקש שירות להזמין תור ללשכת רשות האוכלוסין באמצעות מערכת ממוחשבת לניהול תורים ולהגיע ללשכה במועד שנקבע אפשרות זו אינה עומדת למבקשי מקלט. על רשות האוכלוסין לנקוט לאלתר את הפעולות הנדרשות לשיפור רמת השירות הניתן למבקשי המקלט במשרדי יחידת ה-RSD, ובכלל זה לוודא שההמתנה בתור תהיה בתנאים סבירים ותימשך פרק זמן סביר. נוסף על כך, שימוש במערכת הממוחשבת לניהול תורים גם לגבי בקשות מקלט עשוי לתרום לשיפור רמת השירות.

ליקוי
14. המבנה של יחידת ה-RSD שבו ניתנים השירותים למבקשי מקלט ולזרים שמבקשים להאריך את תוקף רישיון הישיבה הזמני שהונפק להם אינו מתאים לכך. הדבר מקשה מאוד על מבקשי המקלט, הממתינים שעות ארוכות וכן על עובדי היחידה, הנדרשים להעניק שירות הולם במשך שעות רבות ביום בתנאי צפיפות ועומס רב.



מעקב-רשות האוכלוסין וההגירה
מצב (סטאטוס): א - תוקן

13-14. 		היחידה עברה למתקן מתאים בבני ברק.

ליקוי
15. רק 48 מ-60 המשרות שנקבעו בתקן יחידת ה-RSD היו מאוישות בתקופת הביקורת. היחידה חסרה אפוא חמישית מכוח האדם שהוקצה לה.

מעקב-רשות האוכלוסין וההגירה
מצב (סטאטוס): ב- בתהליך תיקון

15. 		מרבית התקנים ביחידה מאויישים כיום, כ- 5 תקנים בלבד מצויים בהליך מכרזי.

ליקוי
16. בשנות פעילותה סבלה היחידה למבקשי מקלט ממצוקת כוח אדם, בין היתר בשל עזיבת עובדים מקצועיים כמה שנים לאחר שעברו תהליך הכשרה ארוך ויקר, וכן בשל קושי בגיוס עובדים חדשים. המצוקה הורגשה גם בתקופות שבהן חלה כאמור עלייה ניכרת במספר הבקשות למקלט. רשות האוכלוסין פרסמה מכרז לאיוש משרות ביחידה, אולם ניגשו אליו מועמדים מעטים, והרשות הצליחה לאייש רק חלק מהמשרות. המחסור של היחידה בכוח אדם במשך שנים פוגע במידה ניכרת ביכולתה להתמודד עם אלפי בקשות פתוחות שמונחות על שולחנה זמן רב. על רשות האוכלוסין לבחון, בשיתוף אגף השכר, דרכי פעולה גם בתחום השכר שימנעו את עזיבתם של עובדים ביחידה למבקשי מקלט ויקלו את גיוסם של עובדים חדשים ליחידה; על הסמנכ"ל למינהל לנקוט לאלתר פעולות כדי שהשכר של עובדי יחידת ה-RSD יתאם את תפקידם בפועל, ועל מנכ"ל הרשות לוודא שכך נעשה; על הסמנכ"ל למינהל ועל מנהל מינהל אכיפה לגבש דרכי פעולה לשם גיוס עובדים מתאימים בהיקף הנדרש ליחידת ה-RSD ולשימור העובדים בה, כדי לאפשר ליחידה לטפל בבקשות המקלט הרבות באופן מקצועי ויעיל ובתוך פרק זמן סביר.

ליקוי
17. משנת 2010 עזבו את היחידה עשרות עובדים. עקב כך גדל משנת 2014 הפער שבין תקן כוח האדם שלה למספר עובדיה בפועל, ונפגעה יכולתה להתמודד עם עלייה של כ-450% בבקשות המקלט שהוגשו בשנים 2017-2014. הגורמים לעזיבת עובדים וכן לקושי לאתר עובדים חדשים הם העומס הרב המוטל על היחידה לעומת תנאי העבודה והשכר של עובדיה.

ליקוי
18. ממצאי הביקורת הנוכחית וממצאי ביקורת שעשה משרד מבקר המדינה בשנת 2016  מעלים חשש כי הרשות אינה מתקננת ומשדרגת את תקני יחידת ה-RSD בהתאם למשרות הפנויות ובהתאם לצרכיה, וכפועל יוצא מקפחת חלק מעובדיה בשכר נמוך מזה המגיע להם. קיפוח בשכר עלול להקשות על גיוס עובדים, ולכן גם על היכולת לטפל בבקשות המקלט.

מעקב-רשות האוכלוסין וההגירה
מצב (סטאטוס): ב – בתהליך תיקון

16-18. 	בשנה האחרונה נערכה ע"י חברת ייעוץ בחינה של מכלול היבטי העבודה ביחידת מבקשי המקלט, לרבות המבנה הארגוני, התקינה, דרגות, תהליכי העבודה, השכר ועוד. ממצאי בחינה זו עתידים לבוא לידי ביטוי בתוכנית העבודה של שנת 2020.

ליקוי

19. על משרדי הפנים, החוץ והמשפטים להקפיד שבעת קבלת החלטות עתידיות בעניין מתן פטור מאשרת כניסה לישראל לאזרחי מדינות שונות, יישקל בין מכלול ההיבטים גם היבט בקשות המקלט. אם תצפה הרשות גידול ניכר במספר הבקשות המקלט בעקבות פטור מאשרה, עליה להיערך לטיפול בהן, ובין השאר לאסוף מידע מקדים רלוונטי ולהטיל על יחידת ה-RSD לגבש הערכות בעניין מדינות אלה.

ליקוי
20. 	א. באוגוסט 2016 הגישה רשות האוכלוסין למשרד המשפטים הצעה לתיקון נוהל הטיפול במבקשי מקלט. ההצעה הוגשה במטרה ליצור מסלול של סדר דין מהיר לטיפול בבקשות מקלט של אזרחי מדינה שלגביה יש חוות דעת כי היא בטוחה עבור נתיניה ואין מניעה להחזיר אותם אליה. על פי הצעת הרשות יוסמכו מנהל יחידת ה-RSD וממונה ביחידה לדחות, בתנאים מסוימים, בקשת מקלט של אזרחי מדינה כאמור, ובכך יתייתר הצורך בהחלטותיהם של יו"ר הוועדה המייעצת, מליאת הוועדה המייעצת, מנכ"ל רשות האוכלוסין ושר הפנים, כולם או מקצתם. בנובמבר 2016 מסרה יחידת ה-RSD למשרד החוץ חוות דעת כללית ולפיה גאורגיה היא מדינה בטוחה, ואין מניעה להחזיר את אזרחיה אליה. בחוות הדעת נסקרו בין השאר המצב הפוליטי במדינה ומידת השמירה על זכויות האדם בה. על סמך חוות הדעת של היחידה גיבש משרד החוץ את חוות דעתו לפיה גאורגיה היא מדינה בטוחה ומסר אותה לרשות בדצמבר 2016. בפברואר 2017 אישר המשנה ליועץ המשפטי לממשלה (משפט בין-לאומי) כי העמדה ולפיה אין מניעה משפטית כללית להחזרת אזרחים גאורגים לגאורגיה, נשענת על בסיס משפטי מוצק. בסוף פברואר 2017 החלה יחידת ה-RSD לטפל בסדר דין מהיר בבקשות מקלט שהגישו אזרחי גאורגיה. יצוין כי על פי נתוני רשות האוכלוסין, מאז תוקן הנוהל והוחל לטפל בסדר דין מהיר בבקשות מקלט של אזרחי גיאורגיה, סוף פברואר 2017, חלה ירידה תלולה במספר בקשות המקלט של אזרחי מדינה זו: מכ-500 בקשות בינואר 2017 ל-6 בקשות בלבד ביוני אותה שנה. 
ב. בפברואר 2017 הגישה יחידת ה-RSD למשרד החוץ סקירה לגבי בטיחותה של אוקראינה, ובמרץ 2017 הפיץ משרד החוץ את חוות דעתו בנושא. לבקשת משרד המשפטים מסר לו משרד החוץ ביולי 2017 חוות דעת מעודכנת בדבר היותה של אוקראינה מדינה בטוחה. באוקטובר 2017 הודיע מנכ"ל רשות האוכלוסין על החלת סדר דין מהיר לגבי בקשות מקלט של אזרחי אוקראינה, והיחידה החלה לפעול בהתאם.

מעקב-רשות האוכלוסין וההגירה
מצב (סטאטוס): ב – בתהליך תיקון

19-20. 	לאחר הסדרת מסלול של סדר דין מהיר בבקשות המוגשות מאזרחי אוקראינה וגיאורגיה, פעלה הרשות להחלת המסלול גם על בקשות המקלט המוגשות ע"י אזרחי רוסיה, זאת נוכח זיהוי מגמת עלייה בבקשות המקלט המוגשות ממדינה זו. הליך זה אושר, והרשות תחל לפעול בהתאם לנוהל זה בימים הקרובים.



בדיקת שני מכרזים לאיוש משרות במשרד התיירות


גופים מבוקרים: משרד התיירות, נציבות שירות המדינה


מעקב מעודכן לחודש: דצמבר 2019
	א
	 תוקן
	7 סעיפים
	100%

	ב
	 בתהליך תיקון
	
	

	ג
	 לא תוקן
	
	

	ד
	 נדחה / לא רלוונטי
	
	





ליקוי

1. 	מכרז לתפקיד מרַכֵּז - הסמנכ"ל למינהל במשרד התיירות, המופקד מתוקף תפקידו על תקינות ההליך המכרזי, פעל להתאמת תנאי הסף במכרז לנתוניה של עובדת המשרד שאיישה בעבר משרת סטודנט אך בעת פרסום המכרז לא עבדה בו, והיא שנבחרה לתפקיד. 

ליקוי

2. 	מכרז לתפקיד מנהל אגף א': הדברים שצוינו בתכתובת הדואר האלקטרוני של יועצת המנכ"ל בשלבי הכנת המכרז ולפיהם "מסומנת עובדת לתפקיד" וכי תנאי הסף יקשו עליה את ההתמודדות לתפקיד משום שאינה עומדת בהם, אינם עולים בקנה אחד עם תכלית שיטת המכרזים, כאמור לעיל, ועם ההיגיון שבבסיסה. יצוין כי העובדת שעליה נסבה התכתובת האמורה עם היועצת למנכ"ל היא שנבחרה לתפקיד.

ליקוי

3.	איסור על מעורבותו של עובד לשכת מנכ"ל בענייני כוח אדם: גבולות האיסור של עובד לשכת מנכ"ל לעסוק בענייני כוח אדם מחייבים הבהרה של נציבות שירות המדינה כדי להבטיח יישום נאות של ההוראה בעניין זה בכלל משרדי הממשלה.

ליקוי

4.	טיפול בסוגיית אבטחת מידע: רק במהלך הביקורת של משרד מבקר המדינה, כשלוש שנים לאחר שהועלו חשדות לפריצה לדואר האלקטרוני של עובדים במשרד התיירות, מוצתה בדיקת החשדות והועלו ממצאים אשר חייבו נקיטת פעולות לאכיפת מדיניות למניעת גישה לא מורשית לתיבות דואר אלקטרוני. 

ליקוי

5.	על מנכ"ל משרד התיירות להטמיע בקרב עובדי המשרד דפוסי עבודה מקצועיים מתאימים לטיפול בהליכי בחירה של עובדים לתפקידים. 

ליקוי

6.	על נציבות שירות המדינה לפרש למשרדי הממשלה את גבולות האיסור של עובד לשכת מנכ"ל לעסוק בענייני כוח אדם.

ליקוי
7. 	על משרד התיירות להקפיד שסביבת העבודה הממוחשבת תהיה בטוחה, ובכלל זה עליו לשמור על אבטחת המידע המועבר בדואר האלקטרוני כדי שעובדי המשרד יוכלו להתכתב באמצעות מערכת ממוחשבת זו ללא חשש מפריצות אליה. 

מעקב- משרד התיירות
מצב (סטאטוס): א' תוקן

1-7.	הליקויים לפרק זה תוקנו. ראה הערות ראש הממשלה 68ג' עמ' 422-425. 




























עבודת מטה וסדרי קבלת החלטות במועצת מקרקעי ישראל
גופים מבוקרים: רשות מקרקעי ישראל 
מעקב מעודכן לחודש: דצמבר 2019
	א
	 תוקן
	9 סעיפים
	75%

	ב
	 בתהליך תיקון
	סעיף אחד
	8%

	ג
	 לא תוקן
	
	

	ד
	 נדחה / לא רלוונטי
	2 סעיפים
	17%






ליקוי
1. 	ליקויים בעבודת המטה לפני קבלת ההחלטות: עבודת המטה שרמ"י (להלן רמ"י) ביצעה לקראת הדיון של המועצה בהצעות החלטה שהוגשו לה לא עמדה ברוב המקרים שנבדקו בעקרונות שעל רשות מינהלית לעמוד בהם, ואף לא בדרישות שקבעה הנהלת רמ"י עצמה, ובהן איסוף נתונים תומכי החלטה, קבלת חוות דעת כלכלית ומשפטית והצעת חלופות. באשר למועצה, היא לא עמדה על כך שרמ"י תציג לפניה נתונים, חוות דעת וחלופות כאמור. נמצא כי ל-73 מתוך 79 הצעות החלטה שהגישה רמ"י למועצה בשנים 2016-2015 (כ-92%) היא לא צירפה חוות דעת משפטית, ורק לשלוש מהן היא צירפה חלופות להצעה. כמו כן, למספר רב של הצעות החלטה לא צירפה רמ"י חוות דעת כלכלית, אף שהיו להן השפעות כלכליות; נוסף על כך נמצאו הצעות ההחלטה שלא צורפו להן כלל נתונים תומכי החלטה. משמעות הדבר היא שבמקרים רבים המועצה קיבלה החלטות על בסיס מידע חסר שאינו מאפשר קבלת החלטה מיטבית ומבוססת דיה. 

מעקב- רשות מקרקעי ישראל
מצב (סטאטוס): א – תוקן 

1.   		ראה הערות ראש הממשלה 68 ג' עמ' 450. 
 
ליקוי   	
2.	לעתים התריעו חברי מועצה ונציגי משרדי ממשלה שהשתתפו בדיוני המועצה על כך שהצעות החלטה מובאות לדיון ללא תשתית מספקת. ואולם בסופו של דבר הם הסתפקו בהתרעות ולא נקטו פעולות שיכלו לטייב את הליך קבלת ההחלטה, ובכלל זה לא דרשו כי רמ"י תשלים את תשתית המידע ואת הנתונים הנדרשים. באשר ליו"ר המועצה (או מי שמילא את מקומו) הוא לא עמד על כך שלפני המשך הדיון וקבלת ההחלטה יימסר לחברי המועצה המידע הנדרש לקבלת החלטה מושכלת ומיטבית, ולא וידא שאכן כך קרה. על כל אחד מחברי המועצה לוודא כי למועצה מוגש מלוא המידע הרלוונטי להצעת ההחלטה הנדונה כדי לאפשר לחבריה לקבל החלטות מושכלות, המשרתות את האינטרס הציבורי בקביעת מדיניות קרקעית מיטבית. על הנהלת רמ"י לטייב את עבודת המטה שהיא מבצעת לקראת הגשת הצעות החלטה ועל מזכיר המועצה לוודא כי להצעות מצורף כל החומר הנדרש לקבלת החלטות מיטביות.

מעקב- רשות מקרקעי ישראל
מצב (סטאטוס): א – תוקן 

2.   		ראה הערות ראש הממשלה 68 ג' עמ' 451

ליקוי

3.	ליקויים הנוגעים לסדר היום של המועצה: סדר היום של דיוני המועצה עמוס, ובין היתר כולל קבלת החלטות בעניינים נקודתיים שאינם בגדר מדיניות מקרקעין או החלטות בעניינים טכניים. אף על פי שבתקנון המועצה נקבעו דרכים חלופיות לקבלת החלטות, שאפשר להשתמש בהן כדי להתמודד עם ריבוי הנושאים המועלים לדיון במליאת המועצה, בפועל לא נעשה בהן שימוש. אי-שימוש בדרכים החלופיות בנוגע להחלטות בעניינים נקודתיים או טכניים עלול לפגוע ביכולת של המועצה להתמקד בנושאים המהותיים שלפניה. 

מעקב- רשות מקרקעי ישראל
מצב (סטאטוס): א – תוקן 

3.   	קיימת החלטת מדיניות המעוגנת בפרק 2 של קובץ החלטות מועצת מקרקעי ישראל, בהתאמה נשלחות, לפי שיקול דעת, החלטות הצעה לחברי המועצה לשם אישורם ובלא צורך להעלותם לדיון במועצה.

ליקוי
4. 	ביוני 2015 החליטה המועצה לתקן את תקנון המועצה ולקבוע בו כי באופן זמני הצעות ההחלטה יומצאו לחברי המועצה שבעה ימים לפני המועד שנקבע לישיבה, ולא פחות מחמישה ימי עבודה לפני המועד האמור, וזאת במקום 14 יום, כפי שנקבע בעבר. מאז קוצר פרק הזמן הצביעו גורמים במועצה על הקשיים הנובעים מכך, ובהם חוסר היכולת להתכונן באופן יסודי לישיבה. עם זאת, אף שקיצור משך הזמן היה אמור להיות זמני הוא נותר בעינו. פרק זמן מקוצר זה אין בו כדי לאפשר לציבור לגבש את עמדותיו, וספק אם יש בו כדי לאפשר לחברי המועצה להתכונן לקראת הדיון ולהתעמק בנושאים העומדים לדיון. על המועצה לבחון שוב את האפשרות לפרסם את הצעות ההחלטה 14 יום לפני ישיבת המועצה, פרק זמן אשר המועצה ראתה בו בעבר סביר וראוי.

מעקב- רשות מקרקעי ישראל
מצב (סטאטוס): ד - נדחה

4.   	המועצה בחנה את הערות המבקר והמלצותיו ולא קיבלה אותן. לוח הזמנים ואופן הפצת סדר היום מעוגן בפרק 2 של קובץ החלטות מועצת מקרקעי ישראל, ונותר בעינו, היינו 7 ימים.

ליקוי
5. 	פיקוח המועצה על רמ"י: אף שהפיקוח על רמ"י הוא אחד מתפקידיה החשובים של המועצה, תפקודה בנושא לקוי מאוד. בשנים 2016-2015 לא דנה המועצה בדוח הפעולות של רמ"י ובתכניות העבודה שלה, אף שמדובר במסמכי יסוד הנוגעים לעבודת רמ"י, וממילא לא בחנה באיזו מידה עמדה רמ"י ביעדים שנקבעו לה בהחלטות המועצה. אשר לפיקוח המועצה על התקציב של רמ"י, הועלה כי הצעת התקציב הדו-שנתי של רמ"י לשנים 2018-2017 לא נדונה כלל במועצה, וממילא המועצה לא אישרה אותה, דבר שאינו עולה בקנה אחד עם הוראות החוק. על המועצה לבצע שידוד מערכות בכל הנוגע לפיקוח שלה על פעולות רמ"י, ובכלל זה לדון בהצעות התקציב, בתכניות העבודה ובדוחות הפעילות של רמ"י. עוד עליה לדרוש מרמ"י למסור לה דיווחים תקופתיים על אופן יישום החלטותיה ולעגן זאת בתקנון המועצה.

מעקב- רשות מקרקעי ישראל
מצב (סטאטוס): ד – נדחה 


5.   		ראה הערות ראש הממשלה 68ג' עמ' 453 

ליקוי
6. 	כשלים בתפקוד ועדת הביקורת: ועדת הביקורת של המועצה לא התכנסה בתדירות הקבועה בתקנון המועצה וגם לא מילאה את תפקידיה: היא לא פיקחה על יישום החלטות המועצה; לא בחנה אם קיימת בקרה יעילה ברמ"י; לא בחנה לעומק את הליקויים שצוינו בדוחות הביקורת של מבקר המדינה ושל המבקר הפנימי של רמ"י ואת ההמלצות לתיקונם; ולא גיבשה המלצות באשר לנקיטת צעדים לתיקון הלקויים שהתגלו בפעילותה של רמ"י, וממילא לא סקרה המלצות כאמור למועצה. באשר למועצה, היא לא עקבה אחר עבודתה של ועדת הביקורת ולא ביקשה מהוועדה להגיש לה דיווח תקופתי על פעילותה ועל המלצותיה. על המועצה לוודא כי ועדת הביקורת וועדת התקציב פועלות כנדרש ולקבוע סדרי דיווח למועצה על פעולותיהן.


מעקב- רשות מקרקעי ישראל
מצב (סטאטוס): א - תוקן 

6.   	כללי העבודה עוגנו בפרק 2 בקובץ החלטות המועצה, לפיהם, על פי החלטת יו"ר הועדה ייקבעו תדירות המפגשים.

ליקוי

7. 	ליקויים במעקב אחר ביצוע החלטות המועצה: הועלה כי המעקב שנועד לוודא שרמ"י מיישמת את החלטות המועצה לוקה בחסר: אגף תיאום, מעקב ובקרה מרכז ומבצע רישום של המשימות שעל רמ"י לבצע על פי הנקבע בהחלטות, אולם ברשימת המשימות אין פירוט בדבר האגפים ברמ"י האחראים לביצוע המשימות וגם לא לוח זמנים לביצוען, אם נקבע; במקרים רבים ברשימה לא מצוין הסטטוס של ביצוע המשימות או אילו משימות טרם בוצעו ובאילו חלו עיכובים בביצוע. זאת ועוד, האגף לא הגיש למנהל רמ"י דוח מעקב תקופתי בעניין יישום החלטות המועצה. עוד נמצא כי המועצה אינה מבקשת מרמ"י למסור לה דיווח תקופתי על יישום המדיניות שקבעה, ואילו רמ"י מצדה אינה מדווחת למועצה באופן שיטתי על אופן ביצוע ההחלטות, וזאת אף במקרים שבהם קבעה המועצה במפורש חובת דיווח.

מעקב- רשות מקרקעי ישראל
מצב (סטאטוס): א  – תוקן  

7.   		ראה הערות ראש הממשלה 68ג' עמ' .353 

ליקוי
8. 	אי-גיבוש קודקס שבו נכללות כל החלטות המועצה: נמצא כי אף שהממשלה והמועצה כבר קיבלו לפני שנים רבות החלטות בדבר גיבוש קודקס שיכלול את החלטות המועצה וישמש הן את הציבור והן את רמ"י, הטיפול של רמ"י בנושא טרם הסתיים. במאי 2017 מינתה המועצה ועדה חדשה שתטפל בנושא, אולם לא קבעה לוחות זמנים ואבני דרך לעבודתה. על המועצה לסיים לגבש את קודקס החלטות המועצה ללא דיחוי נוסף. לצורך כך עליה לקבוע לוחות זמנים, אבני דרך וסדרי מעקב ודיווח, ולעקוב אחר התקדמות התהליך.

מעקב- רשות מקרקעי ישראל
מצב (סטאטוס): א  - תוקן 

8.   		קובץ החלטות המועצה אושר ופורסם לציבור ב-4.4.2019

ליקוי
9 . 	ליקויים בנושא הרכב המועצה: נמצא כי הרכב המועצה נוגד את הוראות החוק: בדצמבר 2008 הורתה הממשלה בצו על הפחתת מספר נציגי קק"ל במועצה משישה לשניים, ואף שבינואר 2016 בוטל הצו האמור לא מונו למועצה עוד נציגים של קק"ל. על פי חוק ימונה למועצה משקיף מטעם ארגוני הגנת הסביבה. ואולם אף שהמשקיף חדל לכהן בתפקידו במועצה בשנת 2016, לא מונה למועצה משקיף אחר. כמו כן, עד מועד סיום הביקורת לא מונה למועצה נציג מאוכלוסיות המיעוטים, כנדרש בתיקון לחוק ממרץ 2017. על שר האוצר, הממונה על ביצוע החוק, לפעול ללא דיחוי למינוי נציגי קק"ל החסרים, למינוי נציג של אוכלוסיית המיעוטים ולמינוי משקיף למועצה, כקבוע בחוק.





מעקב- רשות מקרקעי ישראל
מצב (סטאטוס): א – תוקן 

9.   	מונו חברים. נוכח קיומה של ממשלת מעבר יש קושי במינוי חברים במקום חברים שעזבו/פרשו/סיימו עבודתם. 
ליקוי
10. 	על המועצה לפעול לעדכון תקנון המועצה, כדי שיכלול את מלוא המרכיבים הנדרשים לביצוע עבודת המטה.


מעקב- רשות מקרקעי ישראל
מצב (סטאטוס): א – תוקן 

10.   		תקנון עבודת המועצה עודכן ומופיע בפרק 2 בקובץ החלטות מועצת מקרקעי ישראל.

ליקוי

11. 	על רמ"י לבחון את מידת ההתאמה בין המבנה של אגף תיאום, מעקב ובקרה ובין המשימות שעליו לבצע. בהתאם לבחינה זו על רמ"י להגדיר את תפקידי האגף, וכן לקבוע את השיטות ואת הכלים שבאמצעותם אפשר יהיה לעקוב באופן אפקטיבי אחר יישום החלטות המועצה.

מעקב- רשות מקרקעי ישראל
מצב (סטאטוס): ב – בתהליך תיקון 

11.   		טרם הסתיימה עבודת הצוות המקצועי-המייעץ והחלטות ניהוליות בהתאמה.

ליקוי
12. 	נוכח כל ממצאי דוח זה על שר האוצר לשקול להתקין, מכוח הסמכות שהקנה החוק לשר הממונה, תקנות אשר יסדירו בצורה טובה יותר את עבודת המועצה וועדותיה.

מעקב- רשות מקרקעי ישראל
מצב (סטאטוס): א – תוקן 

12.   		תקנון עבודת המועצה עודכן ומופיע בפרק 2 בקובץ החלטות מועצת מקרקעי ישראל.










סדרי ניהול, ארגון והתקשרויות בעמידר, החברה הלאומית לשיכון בישראל בע"מ


גופים מבוקרים: חברת עמידר, משרד הבינוי והשיכון, רשות החברות הממשלתיות יחידת בינוי, סביבה ואוצר.


מעקב מעודכן לחודש: נובמבר 2019

	א
	 תוקן
	18 סעיפים
	90%

	ב
	 בתהליך תיקון
	
	

	ג
	 לא תוקן
	
	

	ד
	 נדחה / לא רלוונטי
	2 סעיפים
	10%





ליקוי

1. 	מינוי מכרים ומקורבים של בעלי תפקידים בכירים : שיעור ניכר של כ-19% (27 מ-140) מן העובדים שגייסה עמידר מינואר 2014 עד יוני 2016 גויסו בלא הליך התמודדות כלשהו או בהליך תחרותי פגום, ובכמה מקרים בדרך של "חבר מביא חבר". במינויים אחדים היו מעורבים בעלי תפקידים בכירים בחברה, שפעלו למינוים של מכרים - בעלי קרבה אישית, פוליטית או אחרת אליהם או אל בעלי תפקידים אחרים בחברה. יו"ר עמידר היה מעורב במינוייהם של ארבעה עובדים. מעורבותו של היו"ר במינויים אלה לא היתה תקינה - היא אינה עולה בקנה אחד עם נוהל החברה, הקובע שהאחריות לאיושה של משרה מוטלת על אגף משאבי אנוש, וכן עם אחריותו כדירקטור לפקח על פעולות החברה. זאת ועוד, סמנכ"ל השיווק פעל למינוי של עובדת שהייתה לו היכרות אישית קודמת אתה במסגרת פעילות פוליטית משותפת, וזאת בלא שראיין מועמדים נוספים לתפקיד; היועץ המשפטי של החברה הציע את תפקיד מנהל המחלקה המשפטית - הכפוף אליו - רק לאנשים שהייתה לו עמם היכרות אישית קודמת, כאילו מדובר היה במשרת אמון, אף שכשומר סף בחברה ממשלתית היה עליו להקפיד במיוחד שגיוס עובדים ליחידתו ייעשה בדרך שוויונית, תוך בחירה מבין כמה מועמדים. מעורבות בלתי תקינה במינויים נמצאה גם אצל מנכ"ל החברה, מזכירת החברה דאז והקב"ט דאז. על עובדי החברה הבכירים להימנע מלהתערב בהליכי מינויים שאינם נוגעים להם ולהקפיד על קיום נוהלי החברה בנדון.

מעקב- חברת עמידר
מצב (סטאטוס): א - תוקן

1. עוד בתקופת הדו"ח יצאה הוראת שעה בנושא גיוס עובדים זוטרים אשר חדדה את החובה החלה בהליך שוויוני הדורש פרסום בכל הליך גיוס עובדים. כמו כן, הופץ נוהל מעודכן. לעניין מינוי משרות אמון- חודדה ההנחיה בדבר חובת השתתפותם במכרזים. בנוסף  חודדה ההנחיה בדבר מילוי מקום:  ניתן למנות ממלא מקום לבעל תפקיד לפני מכרז אולם באם מדובר במינוי של משרות אמון, הם לא יוכלו לגשת למכרז לתפקיד בהמשך. יצוין כי הנוהל מושם בחברה כשנה ותוקן נוהל גיוס עובדים זוטרים. 

מעקב - רשות החברות הממשלתיות 
מצב (סטאטוס) : א - תוקן
 
1. מינוי מכרים ומקורבים של בעלי תפקידים בכירים -  הליקוי תוקן. בנוסף, החברה תיקנה ביום 1.8.2018 את נוהל "איתור, מיון ובחירה של עובד חדש", כך שכל הליך לאיתור עובד מחייב פרסום והליך שוויוני תחרותי.



ליקוי 

2. 	ליקויים בהליכי קידום עובדים במשרות אמון ובהליכי מינויים לתפקידים בכירים : במשך השנים 2015-2005 נקלטו בעמידר 13 עובדים במשרות אמון, ומתוכם שישה המשיכו לעבוד בחברה לאחר שסיימו את כהונתם במשרת האמון. נמצא כי ארבעה מהם (ומתוכם שלושה בתקופת ההנהלה הקודמת) מונו לתפקידים אחרים בחברה בלא שעברו מבחן התאמה לתפקידם החדש, וזאת בניגוד לנוהל החברה. עוד נמצא כי לתפקידים שאליהם עברו העובדים במשרות האמון לא התקיים הליך שבחן מועמדים נוספים לתפקיד. יש לשלול מכול וכול התנהלות זו, הפוגעת במושכלות יסוד של השירות הציבורי. בשני מכרזים למינוי בעלי תפקידים בכירים נמצאה פגיעה בשוויוניות ההליכים: בעיצומם של הליכי המכרז לתפקיד מנהל/ת מחוז מונתה אחת המועמדות לממלאת מקום באותו תפקיד, מינוי שנתן לה יתרון בלתי הוגן על פני המועמדים האחרים; במכרז לתפקיד מנהל/ת אגף נמצא שמנכ"ל החברה, החבר בוועדת האיתור, לא דיווח לוועדה כי כחודש בלבד לפני פרסום המכרז נפגש בעניין המשרה האמורה עם מועמדת למשרה - מי שנבחרה לבסוף - וחלף הדיווח הנדרש הסתפק בדיווח על היכרות שטחית עמה. על רשות החברות לשקול את הסדרת הליכי הקבלה של כלל העובדים בחברות הממשלתיות וכן את דרך מעברם של עובדים במשרות אמון למשרות אחרות בחברה.

מעקב- חברת עמידר
מצב (סטאטוס): א - תוקן

2.   		ראה הערות ראש הממשלה 68ג' עמ' 459

מעקב  - רשות החברות הממשלתיות 
מצב (סטאטוס): א - תוקן
 
2. 	ליקויים בהליכי קידום עובדים במשרות אמון ובהליכי מינויים לתפקידים בכירים": הליקוי תוקן. החברה תיקנה ביום 1.8.2018 את נוהל "איתור, מיון ובחירה של עובד חדש", כך שכל הליך לאיתור עובד מחייב פרסום והליך שוויוני תחרותי.

ליקוי 

3. 	ליקויים בהתקשרות לשכירת משרדים חדשים בחולון: בדצמבר 2015 חתמה עמידר על חוזה לשכירת משרדים חדשים במתחם בחולון לתקופה של 20 שנה, בעלות של כ-4 מיליון ש"ח בשנה. החוזה נחתם בטרם אישרה ועדת המכרזים העליונה בעמידר פטור ממכרז להתקשרות זו, והתנהלות החברה והסמנכ"ל לפיתוח עסקי בנדון, הייתה בניגוד לדיני המכרזים ולסדרי המינהל התקין. רק עשרה ימים לאחר החתימה על החוזה פנה הסמנכ"ל לפיתוח עסקי לוועדת המכרזים העליונה, בשבתה כוועדת פטור, הציג לפניה את החלופות השונות, והיא אישרה בדיעבד פטור ממכרז להתקשרות זו. נמצא כי על אף חובתו של המנכ"ל להיוועץ עם היועץ המשפטי בכל עניין המעורר ספק שמא קיים חשש לניגוד עניינים, הוא לא פנה אליו בשאלה כיצד עליו לנהוג בעניין היכרות מוקדמת שלו עם המשווק החיצוני של הנכס בחולון. על דירקטוריון החברה והנהלתה לבחון את ההתקשרויות שבהן בעלי תפקידים בכירים חרגו מכללי המכרזים ולהפיק לקחים.
 

ליקוי 

4.	על עמידר להקפיד על מילוי הוראות חוק חובת המכרזים ותקנותיו וכן על מילוי כלליה בנדון כלשונם, ועל רשות החברות לעקוב בקפידה אחר תחום זה בעמידר.


מעקב- חברת עמידר
מצב (סטאטוס): א - תוקן

3-4.   	בוצע תהליך עמוק לשיפור תהליכי הרכש וההתקשרויות, לרבות כתיבת נוהל רכש חדש. בצוע הדרכות, הכשרות והתקשרות עם מומחה לדיני מכרזים לטובת ייעוץ למקרים חריגים ומורכבים.  יצויין כי שוכתב נוהל רכש והתקשרויות בנוסף בוצעו הדרכות.

מעקב  - רשות החברות הממשלתיות 
מצב (סטאטוס): א - תוקן
 
4. 	הקפדה על מילוי הוראות חוק חובת מכרזים ותקנותיו": הליקוי תוקן. החברה ציינה כי כתבה מחדש את נוהל הרכש וביצעה הדרכות וריענון לכל העוסקים בתחום הרכש בחברה ובפרט לחברי ועדת המכרזים.

ליקוי 

5 . 	ליקויים בהתקשרות להשכרת משרדי החברה בתל אביב: בנובמבר 2015 החליטה ועדת המכרזים העליונה בעמידר לאשר לחברה להשכיר את משרדיה בתל אביב לרשת מלונות לתקופה של 25 שנה בעבור כ-4 מיליון ש"ח לשנה בהתקשרות ללא מכרז. הנימוק האחד לפטור ממכרז היה שהפרסומים שנעשו בעיתון והפנייה של עמידר למתווכים עונים על הדרישות בתקנות חובת המכרזים המחייבות פרסום פומבי. הנימוק האחר היה שעריכת מכרז בהתקשרות זו עלולה לפגוע בהזדמנות עסקית וברווחיות של החברה, נסיבות שגם הן מצדיקות פטור מכוח תקנות חוק חובת המכרזים. הועלה כי המודעות שפרסמה עמידר והליכי המשא ומתן עם המציעים לא עמדו בדרישות שנקבעו בתקנות. כמו כן, לא נמצאו בהחלטת ועדת המכרזים נימוקים לכך שמכרז פומבי, שהוא דרך המלך להתקשרויות של גופים ציבוריים, לא היה משיג תוצאה טובה יותר.

מעקב- חברת עמידר
מצב (סטאטוס): ד - לא רלוונטי

5. 		ראה הערות ראש הממשלה 68 ג' עמ' 462.

ליקוי

6.   	ליקויים בהתקשרות עם עיתון לצורכי חשיפה ופרסום : בנובמבר 2013 חתמה עמידר על הסכם שיתוף פעולה עם עיתון, שבמסגרתו קיבלה עמידר, בין היתר, מודעות וחשיפה תקשורתית במדורי העיתון. עלות ההסכם הסתכמה ב-400,000 ש"ח. התקשרות זו בוצעה ללא מכרז, והתשלום בגינה הועבר אף על פי שלא היה אישור לפטור ממכרז מטעם ועדת המכרזים. בכך פעלו החברה וסמנכ"ל השיווק, שהוביל את ההתקשרות, בניגוד לכללי המכרזים, ועל החשב היה להימנע מלאשר את התשלום. רק כחודש לאחר חתימת ההסכם הגיש סמנכ"ל השיווק לוועדת המכרזים בקשה בדיעבד לאישור ההתקשרות האמורה בפטור ממכרז, אך הוועדה לא קיבלה החלטה בנדון. ההתקשרות אפוא נעשתה שלא בהתאם לכללים.

מעקב- חברת עמידר
מצב (סטאטוס): א - תוקן

6.   	הערת הביקורת התקבלה והתיקון  מיושם בפועל בחברה. הנושא חודד במסגרת ישיבת דירקטוריון. בנוסף, ראה הערות ראש הממשלה 68ג' עמ' 462.

ליקוי 

7. 	חוזר מנהל רשות החברות קובע כי חברה ממשלתית אינה רשאית לתת חסות מכל מין וסוג אשר כרוך עמה תשלום מאת החברה בכסף או בשווה כסף, והחוזר מדגים זאת בתשלום עבור הזכות לשאת דברים בכנס. נמצא כי למרות האמור, במסגרת ההסכם שילמה עמידר לעיתון בין היתר בעבור זכות היו"ר דאז לשאת דברים בכנס של העיתון. 

מעקב  - רשות החברות הממשלתיות 
מצב (סטאטוס): א - תוקן
 
7. 	"מתן חסות": מנהל הרשות הוציא מכתב ביום 25.10.2015 לחברת עמידר ובו ביקש מהדירקטוריון לקיים דיון בנוגע להוצאות הפרסום ויחסי הציבור לרבות קביעת נהלים ובקרות ליישום המדיניות. כמו-כן נאמר במכתב מנהל הרשות כי במסגרת המדיניות שיקבע הדירקטוריון ייכלל עקרון מנחה לפיו אישור הוצאות פרסום יהיה רק במקרים בהם ניתן להראות קשר ישיר ומובהק בין הפרסום לבין קידום מטרות החברה ופעילותה העסקית. ביום 16.3.2016 נדון הנושא בדירקטוריון החברה והתקבלה החלטה בדירקטוריון כי פרסום החברה יהיה שיווקי ותפעולי בלבד.

מעקב- חברת עמידר
מצב (סטאטוס): א - תוקן

7.   		ראה הערות ראש הממשלה 68ג' עמ' 463.

ליקוי 

8.  	ליקויים בהתקשרות עם יועצים משפטיים: נוהל התקשרויות ומכרזים של החברה קובע כי התקשרות עם בעל מקצוע מומחה, לרבות עורך דין, טעונה מכרז סגור. אם קבעה ועדת המכרזים שאין אפשרות או הצדקה למכרז, יש לבדוק שלוש הצעות לפחות כתנאי להתקשרות. ואולם, עמידר התקשרה עם יועצים משפטיים חיצוניים שלא על פי תקנות חובת המכרזים והנוהל הנזכר. בכלל זה העסיקה יועץ משפטי לשם ייעוץ לדירקטוריון, רישום פרוטוקולים ופעולות נוספות בסך כולל של כ-820,000 ש"ח, וכן העסיקה משרד עורכי דין אחר לצורך השכרה ושכירות של נכסים - כל זאת בלא בדיקה של הצעות נוספות.

מעקב  - רשות החברות הממשלתיות 
מצב (סטאטוס): א - תוקן
 
8. 		ראה התייחסות רשות החברות לליקוי 4. 

ליקוי 

9. 	ליקויים בהתקשרות להקמת מועדוניות: נמצא כי עמידר התקשרה ללא מכרז עם ארבעה גרעינים חברתיים לצורך ביצוע פיילוט של הקמת מועדוניות בשלושה יישובים, בעלות כוללת של כ-950,000 ש"ח, על אף החובה לפרסם מכרז בנדון על פי תקנות חובת המכרזים.

מעקב  - רשות החברות הממשלתיות 
מצב (סטאטוס): א - תוקן
 
9.  		ראה התייחסות רשות החברות לליקוי 4. 
	
מעקב- חברת עמידר
מצב (סטאטוס): א - תוקן

9.   		ראה הערות ראש הממשלה 68ג' עמ' 464.

ליקוי 

10.  	ליקויים בנושא הוצאות אירוח:  הוצאות אירוח, כהגדרתן בנוהלי עמידר, הן הוצאות בגין פגישות עבודה עם גורמי חוץ המתקיימות במסעדה, בבית קפה וכיוצא באלו. הביקורת העלתה כי נעשו החזרים רבים של הוצאות אירוח (בסך כולל של כ-3,700 ש"ח) לבעלי תפקידים בכירים, ובהם היו"ר, המנכ"ל וכמה מהסמנכ"לים, בגין ארוחות עם עובדים אחרים בחברה וכן בגין ארוחות שלהם בלבד, אף שאינם זכאים לכך. עוד נמצא כי לעתים הוחזרו לעובדים בכירים הוצאות אירוח שלהם, וכי עבור אותו אירוח הם קיבלו גם החזר הוצאות אש"ל דרך המשכורת, כלומר נעשה כפל תשלום. בביקורת הועלו החזרים כפולים למנכ"ל החברה, לסמנכ"ל התפעול, לסמנכ"ל פיתוח עסקי ולסמנכ"ל השיווק. ממנהלים של חברה ממשלתית מצופה כי ינהגו הקפדה יתרה בכספי החברה, אולם הועלה כי חברי הנהלת עמידר לא נהגו בכספי החברה בזהירות ובהקפדה הראויות. המנכ"ל וכמה סמנכ"לים לא נהגו בזהירות המתחייבת בכל הנוגע להוצאותיהם האישיות, וחלקם אף קיבלו כפל תשלום בגין הוצאות אירוח; החברה הקצתה רכבים לבעלי תפקידים, בלא שבחנה כנדרש אם הם זכאים לכך; סמנכ"ל השיווק איפשר שימוש בתקציב הפרסום של החברה לקידום תדמיתו האישית של יו"ר עמידר.

מעקב- חברת עמידר
מצב (סטאטוס): א - תוקן

10.   		ראה הערות ראש הממשלה 68ג' עמ' 465.


ליקוי 

11. 	על עובדי עמידר, ולא כל שכן עובדיה הבכירים, להקפיד לנהוג בכספי החברה בהתאם לנהלים ולהוראות. הדברים מקבלים משנה תוקף כאשר מדובר בחברה ממשלתית המנהלת כספי ציבור. על העובדים הבכירים ללמוד את הכללים הנוהגים בארגוניהם ולפעול על פיהם, בייחוד בכל הנוגע לכללים המתייחסים להתנהלות אישית, ועל היועצים המשפטיים להנחות את המנהלים הבכירים עם כניסתם לתפקיד בנוגע לכללים אלה.


מעקב – חברת עמידר
מצב (סטאטוס): א – תוקן

11.	תוקן ובוצע עוד בתקופת טיוטת הדוח לרבות שדרוג מערכת השכר בכדי למנוע כפל תשלום. כמו כן מנכ"ל החברה דאז, חידד את הנחיות הדירקטוריון בנושא וכן את הוראות נהלי החברה באשר לשימוש ראוי בכספי החברה.  

ליקוי 

12. 	על עמידר לוודא כי כספים המיועדים לפרסום שיווקי ותפעולי של החברה ישמשו למטרה זו ויתמקדו בצורכי החברה, ולא במטרות אחרות שאינן עולות בקנה אחד עם הוראות רשות החברות וגורמות לבזבוז כספי ציבור.


מעקב- חברת עמידר
מצב (סטאטוס): א - תוקן

12.   		ראה הערות ראש הממשלה 68ג' עמ' 466.

ליקוי

13. 	ליקויים בנושא היקף פעילות יו"ר עמידר : יו"ר עמידר, שהועסק בחצי משרה, עסק בכ-15 תפקידים נוספים (חבר דירקטוריון בחברות אחדות, מרצה במוסדות להשכלה ועוד). נמצא כי על אף עיסוקיו הנוספים הרבים של היו"ר, לא קבעה ועדת הביקורת מתכונת דיווח בדבר אופן הקדשת זמנו לענייני החברה, כנדרש בחוזר רשות החברות.

ליקוי 

14. 	עוד העלתה הביקורת כי על אף האיסור המפורש בחוזר רשות החברות לעשות שימוש במתקני החברה ובמשאביה לצורך עיסוקים אחרים, קיים יו"ר עמידר במשרדי החברה כנס הנוגע לעיסוק אחר שלו ואף הפעיל לצורך כך בעל תפקיד בעמידר הכפוף אליו. עוד עלה כי במסגרת פעולות שיווקיות למיתוג החברה מימנה עמידר גם פעולות שתכליתן הייתה למעשה קידום תדמיתו האישית של היו"ר, ובכלל זה קידום תוכן חיובי אודותיו בדפי התוצאות הראשונות של מנוע החיפוש באינטרנט ובערך האישי שלו באתר ויקיפדיה ודחיקת פרסומים בעלי תוכן שלילי בנוגע אליו.


מעקב – חברת עמידר
מצב (סטאטוס):  א – תוקן

13-14.	בהמשך להמלצות אשר עלו במסגרת ישיבת הדירקטוריון בה הוצגו ליקויי הדוח ואופן תיקונם על ידי החברה,  גיבשה החברה נוהל עבודת הדירקטוריון, כחלק מכללי ממשל תאגידי תקין לחברה ולאור הפיכתה לתאגיד מדווח. כמו כן פועלת החברה לעדכן את קוד הממשל התאגידי בהתאם. 

ליקוי 

15.	ליקויים בהליך מינויו של דירקטור:  מועמד לתפקיד דירקטור בחברה ממשלתית נדרש לפרט בשאלון לוועדה הציבורית לבדיקת מינויים שברשות החברות (להלן - ועדת המינויים), בין היתר, אם יש לו היכרות אישית או קשרי עבודה עם שרים בממשלה, אם עבד בקרבה לשר ואם השתייך בעבר לגוף של מפלגה או גוף הקשור למפלגה של שר משרי הממשלה. נמצא כי דירקטור, שאת מועמדותו הציע שר הבינוי לשעבר אורי אריאל, לא דיווח בשאלון שהוא השתייך לגוף של מפלגת השר והיה לו קשר עם השר, וכפועל יוצא לא בחנה ועדת המינויים אם עקב כך נדרש היה שיהיו לו כישורים מיוחדים המצדיקים את מינויו.

מעקב - משרד הבינוי והשיכון
מצב (סטאטוס):  א – תוקן

15.	ראה הערות ראש הממשלה 68ג' עמ' 468. 

ליקוי 

16. 	יש להעיר בעניין זה גם לשר אריאל, שהכיר את הדירקטור, כי לא וידא כיאות, בעצמו או באמצעות לשכתו, כי המידע שהגיש לוועדת המינויים באמצעות לשכתו היה אמיתי ונכון, כנדרש בהנחיית היועץ המשפטי לממשלה.

מעקב- משרד הבינוי והשיכון 
מצב (סטאטוס): ד - לא רלוונטי

ליקוי 

17.	מעורבות דירקטורים בניהול השוטף של החברה:  כדי שחבר דירקטוריון יוכל למלא בצורה נאותה את תפקידו כמפקח, עליו להימנע מלקחת חלק בביצוע המדיניות ובכלל זה בניהול השוטף של החברה, עשייה שהיא באחריות המנכ"ל והכפופים אליו. נמצא כי על אף האמור היו"ר התערב בכמה הליכי מינוי של עובדים בחברה, ושני דירקטורים היו מעורבים באופן פעיל בתחומים שבהם התבקשו לבצע "פיקוח-על". על חברי דירקטוריון להקפיד להימנע מהתערבות בעבודתם השוטפת של מנהלים ועובדים הכפופים למנכ"ל.


מעקב- חברת עמידר
מצב (סטאטוס): א - תוקן

17.  	הערת הביקורת התקבלה. הנושא מגולם ומיושם במסגרת קוד ממשל תאגידי וכן באמצעות נוהל עבודת הדירקטוריון. הופץ קוד ממשל תאגידי ונוהל לעבודת הדירקטוריון.


מעקב  - רשות החברות הממשלתיות 
מצב (סטאטוס): א - תוקן
 
17. 	לעניין התערבות אסורה של דירקטורים או מנהלים בכירים בתהליכי המינוי – הנושא עלה לדיון וטופל בישיבות דירקטוריון חברת עמידר בנושא מיום 24.4.2018 וב-30.8.2018. 

ליקוי 

18. 	תשדיר טלוויזיה במימון משרד הבינוי ועמידר שעסק ברובו בפרסום שר הבינוי : בחודש נובמבר 2016 שודרה בערוץ 2 כתבה במסגרת תכנית הראיונות "אנשים", שעסקה בפרויקט שיקום שכונות ביוקנעם, ובה התראיינו שר הבינוי ח"כ יואב גלנט ורעייתו. כתבה זו מומנה בידי משרד הבינוי ועמידר במסגרת התקשרות עם גופי תקשורת, ושודרה ללא ידיעת הגורם המקצועי במשרד (הדוברת) והיועץ המשפטי של המשרד. הוראות תקנון כספים (להלן: תכ"ם)  והנחיות היועץ המשפטי לממשלה מחייבות כי הדגש בפרסום שבו משתתפים שרים יהיה על פעילות המשרד כגוף או על תפקידים מסוימים במשרד, בלא פרסומת אישית לשר ובלי קידום מטרות אישיות או פוליטיות שלו. ואולם עלה שרוב הריאיון נגע לחייהם האישיים של השר ורעייתו.

מעקב - משרד הבינוי והשיכון
מצב (סטאטוס):  א – תוקן

18.	ראה הערות ראש הממשלה 68ג' עמ' 469. 

ליקוי 

19. 	עוד עלה כי בניגוד לרמת השקיפות המצופה מרשות ציבורית, לא פעלה לשכת השר לתת בכתבה גילוי נאות לצופה כי היא מומנה מטעם המשרד הממשלתי וחברת עמידר. באופן זה הורחקה העובדה שמדובר בכתבה מוזמנת וממומנת, המנוצלת לקידום אישי של השר, ונוצר רושם כי זהו עניין עיתונאי שראוי לפרסמו לציבור, ואשר דבר פרסומו מונע משיקולים מקצועיים גרידא. משרד הבינוי ועמידר מימנו תשדיר טלוויזיה הנוגע לפרוייקט "שיקום שכונות חוזר", שבהפקתו הייתה מעורבת לשכת שר הבינוי, ח"כ יואב גלנט, ורובו עסק בחייו האישיים של השר. פעולות לשכת השר בעניין זה עמדו בניגוד להנחיות היועץ המשפטי לממשלה והוראות התכ"ם האוסרות על פרסומת וקידום אישי של נושאי משרה. בתשדיר אף לא הובהר כי הוא מומן מכספי ציבור. 

מעקב - משרד הבינוי והשיכון
מצב (סטאטוס):  א – תוקן

19.	ראה הערות ראש הממשלה 68ג' עמ' 470. 

ליקוי
 
20.	עמידר היא חברה ממשלתית הפועלת בתחום הדיור הציבורי על מנת לספק פתרונות דיור לאוכלוסייה קשת יום, ורבים הם הנושאים אליה את עיניהם ומצפים לפיתרון שיוציאם ממצוקת הדיור שבה הם נתונים. פעולותיה של עמידר ממומנות מכספי הציבור, ונוכח זאת מנהליה חבים לציבור את חובת הנאמנות. בכלל זה, חובה עליהם להקפיד הקפדה יתרה על קיום ההוראות המחייבות של הדין והנהלים ועל תרבות ארגונית נאותה, מינהל תקין וזהירות בכל הנוגע לשימוש במשאבי החברה, שהם משאבי ציבור. מעבר לכך, מנהלי החברה הם אלה שאמורים לשמש דוגמה לשאר עובדי החברה בהתנהלותם. ואולם, מממצאי הביקורת עלה כי נושאי משרה בכירים ביותר פעלו בחלק מהמקרים תוך התעלמות מחובות מינהליות וארגוניות החלות עליהם שנועדו להבטיח תרבות ארגונית ההולמת גוף ציבורי, ובכך פגעו בתרבותה הארגונית. בביקורת עלה שבאותם מקרים הם פעלו תוך חריגה מסדרי מינהל תקינים, שאין לה מקום בחברה ממשלתית הממומנת על ידי הציבור.

מעקב  - רשות החברות הממשלתיות 
מצב (סטאטוס): א - תוקן
 
20. 	חריגה מסדרי מינהל תקינים של נושאי משרה בכירים - מאז הביקורת נוהלי החברה תוקנו ועודכנו בנושאים הרלוונטיים והתחלפו חלק מנושאי המשרה בחברה.  

מעקב  - חברת עמידר  
מצב (סטאטוס): א - תוקן
 
20. 	במרץ 2018 הפכה החברה לתאגיד מדווח ופעלה להסדרת כלל הנחיות הרגולציה באשר לפעילות החברה והדירקטוריון. נכון לנובמבר 2019, נושאי משרה רבים התחלפו בחברה. כאמור החברה הפיקה את הלקחים ולמדה מהערות הדו"ח, הטמיעה את המלצותיו ותיקנה את הליקויים שהובאו במסגרתו. 


מרכיבי ביטחון ביישובי העימות בפיקודים המרחביים
	א
	 תוקן
	10 סעיפים
	100%

	ב
	 בתהליך תיקון
	
	

	ג
	 לא תוקן
	
	

	ד
	 נדחה / לא רלוונטי
	
	


הגופים המבוקרים: משרד הביטחון, צבא הגנה לישראל. 



ליקויים 2,3,6,7,10 תוקנו. ראה הערות 68ג' עמ'488-494  .


ליקוי

1. 	אף שזרוע היבשה (ז"י) נושאת באחריות הכוללת לבניין הכוח בתחום הגנת היישובים, צה"ל לא הועיד לה תפקיד בתכנון מרכיבי הביטחון ביישובים בפקודת המטכ"ל שמסדירה את אחריות הגופים המעורבים בתחום הגנת היישובים. על אגף מבצעים (אמ"ץ) האחראי לגיבוש התפיסה המבצעית הכוללת להגנה על היישובים, ליזום עדכון של פקודת המטכ"ל להגמ"ר מול אגף התכנון בצה"ל (להלן- אג"ת) האחראי לכתיבת פקודות צה"ל ועדכונן. בהתאם לעדכון זה על אמ"ץ להשלים בהקדם את עדכון ההוראה המבצעית הנוגעת להגנת היישובים. 

מעקב- צבא הגנה לישראל
מצב (סטאטוס): א' תוקן

1.   	 הנושא טופל ע"י אמ"ץ (אגף מבצעים). הופצה הוראה מבצעית מטכ"לית ועודכנה פקודת מטכ"ל.

ליקוי

4. 	הוראות משהב"ט מס' 40.36 בנושא הקמה ורכישה של מרכיבי ביטחון ליישובים (להלן- המ"ב 40.36) אינה מבחינה באופן ברור בין תפקידי פקע"ר לבין תפקידי היחידה להתיישבות, ויש בכך כדי לפגוע בטיפול המיטבי הנדרש להגנת היישובים. במסגרת עבודת המטה לעדכון המ"ב 40.36 המתבצעת בימים אלו על משהב"ט להגדיר מחדש את פעילותם של פקע"ר והיחידה להתיישבות בתחום מרכיבי הביטחון כדי להגיע ליעילות מרבית בהקצאת המשאבים למרכיבי ביטחון בהתאם ליתרונו היחסי של כל אחד מהם. 

מעקב- צבא הגנה לישראל
מצב (סטאטוס): א' תוקן

4.   	המ"ב 40.36 תוקפה במהלך שנת 2018 כולל עדכון רשימת מרכיבי הביטחון הבסיסיים והמשלימים. נכתב מסמך הסדרה משותף של פקע"ר והיחידה להתיישבות המגדיר את תקן      מרכיבי הביטחון על פי סיווג היישוב.

ליקוי

5. 	היחידה להתיישבות רוכשת מרכיבי ביטחון ללא התחשבות בעלויות "מחזור החיים" ובכלל זה עלויות התחזוקה. בכך היא אינה ממלאת אחר הוראות משהב"ט ואחר הוראת שר הביטחון לשעבר, דבר המהווה פגיעה בכללי מינהל תקין. להתנהלות זו יש גם השפעה ארוכת טווח על תקציב פקע"ר, הנושא בעלויות התחזוקה של אותם מרכיבים, שכן הגדלת החלק התקציבי שפקע"ר נאלץ להשקיע בהוצאות תחזוקה מביאה לידי צמצום התקציב הזמין עבורו להקמת מרכיבי ביטחון נוספים. נוכח ההשפעה הניכרת שיש לעלות התחזוקה של מרכיבי הביטחון על כלל תקציב מרכיבי הביטחון, על מנכ"ל משהב"ט לוודא במהלך אישור תכנית העבודה של היחידה להתיישבות כי קיימים המשאבים הנדרשים למימון עלויות התחזוקה של מרכיביה. 
 
מעקב- צבא הגנה לישראל
מצב (סטאטוס): א' תוקן

5.   	במהלך שנת 2019 הועמד תקציב ע"ס 1.5 מש"ח על ידי היחידה להתיישבות לטובת אחזקת מרכיבי ביטחון (בעיקר עבור הרחבות חדשות שהתווספו). במהלך שנת 2020 ברבעון ב' יועמד תקציב ע"ס 1.5 לטובת אחזקת מרכיבי ביטחון.

ליקוי

8. 	לפקע"ר אין מידע מלא על כלל הפערים במרכיבי הביטחון ביישובים ועל עלות השלמתם. על פקע"ר לשפר את הניהול והבקרה שלו על מצאי מרכיבי הביטחון ביישובים ועל מצב כשירותם, וזאת כדי להבטיח שיהיה בידיו בסיס מידע אמין ומעודכן אודותיהם, דבר שיאפשר לו להקצות את משאביו ביעילות. 

מעקב- צבא הגנה לישראל
מצב (סטאטוס): א' תוקן

8.   	במהלך 2019 הותקנה מע' sap לניהול אחזקת מרכיב הביטחון ומצאי בשטח.
בוצע סקר על ידי חברה חיצונית ב 350 יישובים לבדיקת כשירות ומצאי מרכיבי הביטחון בשטח. מדי שנה נשלח אינוונטר לרשויות לתיקוף רשימות המצאי ועדכון מפתחות תקציב האחזקה.

ליקוי

9. 	פעילות היחידה להתיישבות לעתים אינה עולה בקנה אחד עם הוראת משהב"ט המגדירה את כללי עבודתה. על שר הביטחון ומנכ"ל משרדו להנחות על סיום עבודת המטה לתיקוף המ"ב 40.36 ולהקפיד שכל מרכיבי פעילות היחידה להתיישבות יהיו מעוגנים בהוראת המשרד באופן שיתאים לייעודה ולתפקידיה. 

מעקב- צבא הגנה לישראל
מצב (סטאטוס): א' תוקן

9.   	במהלך 2018 הועברה האחריות לביצוע תשלומי השתתפות לישובים מצה"ל-מופ"ת למשרד הביטחון  אמ"ש (בעקבות הדו"ח).
			הוסדרו גבולות גזרה בטיפול במרכיב ביטחון רבש"צים:
			הוגדר מחדש קצין החייל – הגנת הגבולות.
			דורש מבצעי – אמ"צ, אחראי על איום הייחוס וסיווג הישובים
			אחריות בשטח – פיקודים מרחביים
			התקשרות למרכיב בטחון רבש"צים – אמ"ש
			הוגדרה ופורסמה פקודה לתכולות העבודה של הרבש"צ .
			נקבעו קריטריונים והוקצו משאבים להכשרה והסמכה של הרבש"צים.
			הוגדר הכיסוי הביטוחי של הרבש"צים
בראשון למאי אישר מנכ"ל משהב"ט, עמ"ט שבוצע בהובלת משהב"ט ובצה"ל להסדרת אופן ההתקשרות עם הישובים למרכיבי בטחון  - רבש"צ, קריטריונים לאישור רבש"צ, סמכויות הרבש"צ ותפקידו. הוגדרו הישובים כמעסיקים של הרבש"צים, משהב"ט מעביר השתתפות במימון מרכיבי בטחון למועצות האזוריות שאחראיות על פיקוח העסקת הרבש"צים בישובים וקבלת כל הזכויות מהמעסיק. 
המ"ב 40.36 תוקף ועודכן בשיתוף פקע"ר ויועמ"ש משהב"ט ופורסם ע"י גית"ם




תכנון משק המים וניהולו
הגופים המבוקרים: רשות המים, מקורות חברת מים בע"מ, משרד הבריאות, משרד החקלאות ופיתוח הכפר, אגף תקציבים במשרד האוצר, משרד האנרגיה.

מעקב מעודכן לחודש: דצמבר 2019
	א
	 תוקן
	11 סעיפים
	58%

	ב
	 בתהליך תיקון
	8 סעיפים
	42%

	ג
	 לא תוקן
	
	

	ד
	 נדחה / לא רלוונטי
	
	





ליקוי

1. שר האנרגיה ורשות המים לא פעלו להגשת תוכנית אב למשק המים לאישור הממשלה כנדרש בהחלטת הממשלה מאוקטובר 2010. בהיעדר תוכנית אב מאושרת, ניהול משק המים מוּנע מאילוצי ההתמודדות עם המשבר המתפתח, במקום לתכנן תוכנית לטווח הארוך שתאפשר לנקוט פעולות שקולות בעת הצורך. תוכנית כאמור תאפשר לנהל את משק המים כמשק בר קַיָימה, תסייע להימנע ממצבי משבר בעתיד, תתווה את המדיניות ותקבע את סדרי העדיפויות במשק המים לשנים הבאות. על רשות המים ועל שר האנרגיה להגיש לאישור הממשלה תוכנית אב ארוכת טווח מעודכנת, שתתווה את המדיניות במשק המים לשנים הבאות; על רשות המים להגיש למועצת הרשות תוכניות פיתוח ותוכניות עבודה שייקבעו בהן סדרי העדיפויות, ולפיהן יהיה ניתן לקבל החלטות בצורה מושכלת.

מעקב- משרד האנרגיה     
מצב (סטאטוס):  ב – בתהליך תיקון

1.	החל מכניסתו לתפקיד, פעל שר האנרגיה, ד"ר יובל שטייניץ, מול רשות המים לקידום אישור תכנית האב למשק המים בממשלה. בשנה האחרונה התקיימו מספר פגישות אצל שר האנרגיה, מנכ"ל המשרד והגורמים המקצועיים לטובת גיבוש המתווה לאישור תכנית האב. רשות המים קיבלה את הערות המשרד למתווה המוצע ופועלת לתיקון ההערות במתווה. בכוונת המשרד לקדם את אישור תכנית האב במהלך 2020 וזאת בתיאום עם רשות המים. 

מעקב- רשות המים    
מצב (סטאטוס):  ב – בתהליך תיקון 

1.  	מסמך המדיניות של תוכנית האב למשק המים אושר ב 2012 במועצת רשות המים. מאז חלקים מהתוכנית מתעדכנים מעת לעת ומובאים לאישור מנהל הרשות, מועצת רשות המים והשר הממונה (מאזני המים, ניתוח תרחישים, היקף ההתפלה הנדרש, נושאים אסטרטגים שונים כמו היערכות לחיבור אזורים מנותקים ועוד). עקרונות ויעדי תוכנית האב הוצגו במהלך 2019 גם לשר האנרגיה וגם למועצת רשות המים. הוצג מסמך שכלל את מטרות משק המים, היעדים המרכזיים, מאזני משק המים ותוכנית היישום  בהתאמה לתוכנית העבודה הרב שנתית של רשות המים. הוחלט ע"י שרי האנרגיה/התשתיות בעבר להביא לממשלה החלטות ממשלה הנסמכות על תוכנית האב למשק המים (כמו היקף ההתפלה הנדרש ועוד). מסלול פעולה זה נמשך. מועצת רשות המים מאשרת את תוכנית הפיתוח של מקורות במשק המים. תוכנית זו נגזרת הלכה למעשה ממאזני המים של תוכנית האב למשק המים ומדיניות ניהול משק המים. ככל ששר האנרגיה יסבור שיש לקדם שוב את המסלול של אישור תכניות האב על ידי הממשלה, כפי שביקשה רשות המים גם בעבר, רשות המים תפעל בהתאם להנחיותיו.


ליקוי

2.	בשנת 2012 אישרה מועצת רשות המים מסמך מדיניות לגבי משק המים, אך מאז לא אישרה עדכונים מהותיים במסמך בהתאם לשינויים שחלו במשק המים.

מעקב- רשות המים    
מצב (סטאטוס): א – תוקן  

2. התקיימו דיונים ממוקדים במועצת רשות המים על חלק מנגזרות תוכנית האב למשק המים– מאזני המים והנחות התכנון,  מתווה ההתפלה, היערכות לתרחישים, חיבור אזורים מנותקים, משק הקולחים ועוד. כמו כן התקיים דיון התנעה על אסטרטגיית תכנון ארוכת טווח.

ליקוי
3.	רשות המים לא סיימה להכין ולאשר תוכניות חיוניות למשק המים כגון תוכנית אב למערכת הארצית ותוכנית אב לביוב והשבה, אשר אמורות להבטיח את ניהולו של משק המים כבר קַיָימה ולהיערך למצב של רצף שנים שחונות ושל שינויי אקלים.

מעקב - רשות המים    
מצב (סטאטוס): ב – בתהליך תיקון   

3.	תכנית אב לפיתוח המערכת הארצית נשפטה במאי 2019.  תוכנית זו מכינה את התשתית לקליטת כ -2 מיליארד מ"ק מים מותפלים במערכת הארצית כולל פריסה נדרשת של מתקני התפלה, חיבור אגן כינרת למערכת הארצית, המלצה על הקמת המובל המערבי כהיערכות לתרחישים והגדלת אמינות אספקה ועוד. מאזני המים של תוכנית האב למשק המים הינם לכל סוגי המים כולל קולחים. המאזנים מציגים את תפיסת ניהול הקולחים ומערך ההשבה לטווח ארוך ומהווה  בסיס לתוכנית האב להשבה. המדיניות הינה השבת עיקר הקולחים לחקלאות. עד כה הנושא מיושם בהצלחה (מעל 85% מהשפכים המטופלים מושבים לחקלאות). על מנת להעלות אחוז ההשבה מכינים סדרת תוכניות אב אזוריות. תכנית אב להשבה - מתוך 8 המרחבים המתוכנים, 4 תכניות מרחביות אושרו (מש"י, נגב, אילון-לטרון וירקון-כרמל, אחד בשלבי אישור (מישור החוף הדרומי) ו 3 בשלבי הכנה- גליל מערבי, עמק יזרעאל וגליל מזרחי. לעניין תכנית אב לביוב, מיפוי מצב קיים של התשתיות בתחום הביוב וההשבה יבוצע בשנת 2020- 2021 (התוצר שכבות GIS). נעשו עבודות רקע לאיחוד וביטול מט"שים אשר מורחבות בימים אלה (דצמ' 2019). תכנית האב לביוב מורכבת מתכניות אב אזוריות. התכניות האזוריות לפריסת מט"שים בכיסוי ארצי יושלמו במהלך 2020 - 2021 (יש לציין כי תמ"א ביוב 34 לא עודכנה עשרות שנים). מעטפת סטטוטורית שמטרתה  לאפשר את יישומה של תכנית האב יבוצע בהליך עדכון תמ"א עד סוף 2022.

ליקוי

4. 	רשות המים לא הגדירה סדר עדיפויות למשק המים כנדרש בהחלטת הממשלה מאוקטובר 2010, ולא קבעה יעדים לטווח הארוך לביצוע מיזמים שיאפשרו את תכנון משק המים ואת פיתוחו באופן מיטבי. הרשות גם לא הכינה תוכניות עבודה שנתיות ותוכניות פיתוח רב-שנתיות למשק המים ולא העבירה אותן לאישור מועצת רשות המים, וממילא לא דנה המועצה בתוכניות הפיתוח. כתוצאה מכך משק המים אינו מנוהל באופן מיטבי ומתהווים בו מצבי משבר. על רשות המים, בעת ניהול הביקוש למים, להביא בחשבון את מכלול הנתונים במשק על מנת לגשר על הפער בין היצע המים לביקוש למים, ועליה לנהל את המשק בצורה מושכלת.

מעקב- רשות המים    
מצב (סטאטוס):  ב – בתהליך תיקון  

4.	סדרי העדיפויות למשק המים נקבעים בכמה רמות, בתכנית האב למשק המים ומתעדכנים מידי תקופה במועצת רשות המים בעת אישור תוכניות פיתוח של מקורות ובתוכנית העבודה השנתית של רשות המים.תכניות הפיתוח הרב שנתיות של מקורות  מאושרות במועצת רשות המים והן נגזרות של סדרי העדיפויות לתקופות של 3 שנים תחת מגבלת תקציב ומגבלות יישום אחרות (סטטוטורי ועוד). התוכניות מובאות לאישור מועצת הרשות בהתאם לכללים הקבועים בנושא זה. על פי כללים אלה תכנית הפיתוח הרב שנתית הבאה, לשנים 2022-2020, תובא לאישור המועצה ברבעון האחרון של שנת 2019. מדיניות ומסגרת הפיתוח הכוללת של הקולחים מוצגת למועצה (הצגה אחרונה נובמבר 2019) . תכניות הפיתוח המפורטות של משק הקולחים ושל תאגידי המים והביוב מאושרות בוועדות השיפוט המתאימות ברשות המים ובידי הממונה על התאגידים, בהתאם להוראת החוק והכללים הרלוונטיים.

ליקוי

5.	אף שמשנת 2015 שבה מגמת העלייה בצריכת המים לנפש, רשות המים לא נקטה עד שנת 2018 צעדים לעידוד החיסכון במים ולצמצום הגידול בצריכת המים שנרשם מאז שנה זו.
	רשות המים נחפזה להגדיל את מכסות המים לחקלאות לפני שהביאה את האוגר למצב ההידרולוגי הנדרש, ולפני שהביאה את האקוויפרים למצב תפעול בגבולות הקווים הירוקים.
           בעת תכנון משאבי המים והקצאתם לחקלאות בשנים 2013 עד 2016 רשות המים לא הביאה בחשבון את נתוני הצריכה בפועל ואת הביקוש למים לחקלאות.

מעקב- רשות המים    
מצב (סטאטוס): ב – בתהליך תיקון

5.	לרשות המים יעד להוריד את הצריכה לנפש ככל שאפשר ולייעל את השימוש במים. היעד נקבע כ – 90 מ"ק לנפש לשנה. בשנים האחרונות הרשות מצליחה לנוע סביב יעד זה למרות עלייה ברמת החיים, המשמעות בפועל היא שמגמת ריסון הצריכה נמשכת.   כיוון שמשק המים מתנהל באופן תעריפי – הורדת צריכה לנפש מעלה את התעריפים לטווח קצר ומורידה צורך בקידום השקעות בטווח הבינוני. יש לציין כי יש לאזן בין הורדת צריכת המים לנפש ועליית התעריפים הצפויה עקב ניהול תעריפי. איזון זה נעשה, בין השאר במסגרת ההחלטות של מועצת רשות המים על היקפי הפיתוח הנדרשים במשק. באופן כללי ברמת המדיניות, הקצאת המים השפירים לחקלאות נשמרת על פחות מ 550 מלמ"ש בממוצע רב שנתי עם מגמה ארוכת טווח להתכנס ל 500 מלמ"ש תוך תגבור אזורי הפריפריה (בעיקר ערבה, עמקים מזרחיים ורמה"ג) וצמצום ניצול מים שפירים באזור מרכז הארץ. שמירה על הקצאה כוללת זו ביחד עם תכנון ייצור מים מלאכותיים – השבת קולחים ומים מותפלים מספקים לחקלאות את היכולת לגדול בהתבסס על היצע הקולחים המתפתח מידי שנה, לצד שמירת מקורות המים הטבעיים באמצעות קיבוע המכסה החקלאית הכוללת. ברמת התפעול השנתי - מתקבלות תחזיות משקעים לשנה העוקבת והחלטות מתקבלות בהתאם למצב מקורות המים הטבעיים ולצפי עתידי למילוי חוזר, לרבות בחינה של תרחישים שונים לגבי המילוי החוזר הצפוי בשנים העוקבות. ההקצאה השנתית נקבעת גם היא בצורה מדורגת וההחלטה הסופית בנושא נעשית רק לאחר תום עונת המשקעים והסרת אי הוודאות לגבי המילוי החוזר הצפוי לאותה שנה.

מעקב - משרד החקלאות ופיתוח הכפר
מצב (סטאטוס): ב – בתהליך תיקון 

5. 	לאורך שנת 2019 המשרד קידם את התכנית בפני פורומים שונים באזורים ובפקולטה לחקלאות בכנס בנושא המים במסגרת ההצגה עלתה הערה שיש להרחיב את הפן הכלכלי של התרומות למים לאור זאת המשרד הוסיף התייחסות להיבט הכלכלי והעבודה כולל התייחסות זו וכן מסמך תמצית מסכם מוכנה לפרסום.

ליקוי

6.	בשנים 2013 עד 2017 איפשרה רשות המים את ניצול מאגרי המים הטבעיים - האקווֹת (להלן - האקוויפרים) , לעיתים אף בניגוד להמלצת השירות ההידרולוגי. בכך הביאה להתדלדלות מאגרים אלה עד כדי סיכון לגרימת נזק בלתי הפיך להם. רשות המים לא שיקמה את מאגרי המים הטבעיים ולא פעלה לשימורם כמקורות מים בני קַיָימה לטווח הארוך. על רשות המים לשמור על מקורות המים הטבעיים כמקורות מים בני-קַיָימה, ולמנוע מצב של נזק בלתי הפיך להם. בכלל זה עליה לקבוע קווי תפעול לכל אחד ממאגרי המים, לפעול לשיקומם, להקפיד על תפעולם בגבולות הקווים המומלצים ולמנוע את ירידת מפלסיהם מתחת לקווים האדומים.

מעקב- רשות המים    
מצב (סטאטוס):   א – תוקן   

6.	כהמשך להתנהלות הקודמת של רשות המים, מתבצע כעת גם חיבור של הכינרת למערכת הארצית, שלאחריו  יהיה למשק המים כלי המאפשר לשפר את המצב האקולוגי של הכינרת באמצעות הזרמת מים מותפלים (צפי שנת 2023).
 
ליקוי

7.	רשות המים אף פעלה בניגוד לצו המים  ואיפשרה למפלס הכינרת לרדת מתחת לקו האדום  התחתון בשנים 2016 ו-2017 - ירידה העלולה לגרום למקור מים זה לנזק הידרולוגי חמור וייתכן שאף בלתי הפיך. זאת מבלי לקבל את אישור הממשלה לכך.

מעקב- רשות המים    
מצב (סטאטוס):   א – תוקן   

7.	ירידת המפלסים שמוגדרת ממנה נזק בלתי הפיך הינה ירידה מתחת לקו השחור. קיימת הקפדה שלא לחרוג מקו זה. הקווים האדומים משמשים כבסיס לניהול סיכונים,  רק בהסתברות של כ – 20% מכלל המצבים אמורים לרדת מהם זמנית. שמירת כמויות מים גדולות יותר בכינרת תוביל להגלשות מים מיותרות בשנים ממוצעות ומעלה.

ליקוי

8.	רשות המים לא קבעה קווי תפעול (קווים אדומים ואחרים) לכל אחד ממאגרי המים הטבעיים של מדינת ישראל, למעט הכינרת - זאת בניגוד להחלטת הממשלה מאוקטובר 2010, להמלצות השירות ההידרולוגי ולהערות מבקר המדינה בדוחות קודמים. אי-קביעת קווי תפעול כאמור ואי-הקפדה על העמידה בהם מביאות לפגיעה באקוויפרים ועלולות לגרום להם נזק בלתי הפיך ואף לסכן את קיומם. על רשות המים לתכנן את משק המים באופן שיימנע מצב של משבר והמשך פגיעה במקורות המים הטבעיים. בין היתר עליה למצוא פתרונות לאספקת מים העונים על כלל הביקוש ובכלל זה לשמר כלי הפקה קיימים ולפתח כלי הפקה חדשים; לטפל במקורות המים המזוהמים; למצוא חלופות לאספקת המים לאזור הצפון; ולתכנן הקמת מתקני התפלה בהיקף התואם את תחזיות הביקוש למים בטווח הארוך.

מעקב- רשות המים    
מצב (סטאטוס):  א – תוקן    

8. 	הנושא מוסדר במסמך המדיניות שאושר באוגוסט  2012 כלל הקווים גם לאקוויפר החוף וירת"ן (בנוסף לכינרת) תוארו בפרק העוסק במגבלות ההפקה  ואושרו במועצה עם אישור מסמך המדיניות. מדיניות בקרת זיהום ממשיכה בהתאם לתכנית הקבועה.

ליקוי

9.	רשות המים טרם החלה בביצוע קידוחים חדשים ובשיקום קידוחים ישנים לשם שימור יכולת ההפקה בהיקף הנדרש. השתהות זו עלולה לפגוע בשימור יכולת ההפקה מהקידוחים ובאספקת המים הסדירה מהם, ולגרום להשקעת משאבים מיותרים לשם אספקה זמנית של מים. על רשות המים להתחיל בהקדם בביצוע קידוחים חדשים ושיקום קידוחים קיימים בהיקף הנדרש, על מנת להבטיח את שימור יכולת ההפקה.

מעקב- רשות המים    
מצב (סטאטוס): א – תוקן      

9. 	הרשות החלה בביצוע קידוחים חדשים ושיקום קיימים ובהכנות לחיבור קידוחים פרטיים למערכת הארצית כבר במהלך שנת 2018, וזאת במסגרת תכנית הבצורת שאושרה בממשלה. 
במקביל, בכללי תעריפים המים ניתן עידוד לחידוש כלי הפקה ליזמות פרטית ונבחרה חברת ניהול ליישום פרויקט של חיבור כלי הפקה חדשים למערכת הארצית .

ליקוי

10.	ועדת היגוי בין-משרדית שמינה מנהל רשות המים דאז ב-2015 לבחינת מתודולוגיות חדשניות לקביעת רדיוס מגן לקידוחים, שהייתה אמורה להביא להסרת חסמים לקדיחת קידוחים חדשים ולשימור כושר ההפקה באמצעות קידוחים, טרם סיימה את עבודתה. ההשתהות בעבודת הוועדה לא אפשרה לצמצם את המגבלות בביצוע קידוחים חלופיים.

מעקב- משרד הבריאות     
מצב (סטאטוס): א – תוקן     

10. 	המסמכים שפורטו לעיל נמצאים בשימוש בשגרת העבודה מול ספקי המים ורשות המים. עוד המשרד מציין שבמסגרת זו המשרד אישר קידוחי מי שתיה.

ליקוי

11.	רשות המים לא יזמה תוכנית כוללת לטיפול בקידוחים המזוהמים באמצעות קידוחי טיוב. רשות המים הותירה את היוזמה באלו קידוחים מזוהמים יבוצעו קידוחי טיוב בידי המפיקים הפרטיים ובידי תאגידי המים, ובכך לא הבטיחה שהטיוב ייעשה בהתאם לשיקולי עלות-תועלת כלל משקִיִים. על רשות המים לאמץ מדיניות כוללת שתעודד ביצוע טיוב לקידוחים המזוהמים במקום שבו טיוב כזה נחוץ, ועליה לקדם תוכנית כזו שתתבסס על ראייה כוללת של צורכי משק המים.

מעקב- רשות המים    
מצב (סטאטוס): ב – בתהליך תיקון     

11.	בנוסף לטיפול הפרטני בקידוחים שנפסלו, הרשות יזמה תכנית להפקת טיוב שמתבססת על תכנית תגבור המערכת הארצית בהפקה מקידוחים פרטיים. כמו כן ממשיכים הליכים לשיקום ומעקב באתרים בהם נמצא זיהום מי תהום. השנה ייערכו סקרים היסטוריים וסקרי מי תהום במספר אזורי תעשייה נוספים החשודים בזיהום מי תהום.

ליקוי

12.	רשות המים שינתה בפועל את יעד היקף ההתפלה שקבעה הממשלה ללא קבלת אישור הממשלה, בניגוד לסדרי הממשל התקינים. רשות המים אף לא הביאה את שינוי היעד לאישור מועצת הרשות. שינוי היעד באופן זה הביא לאי-פיתוחם של מתקני התפלה במועד ובהתאם לצורכי משק המים. בהתאם לכך רשות המים לא פעלה מאז שנת 2013 להגדלת כושר ההתפלה ל-750 מיליון מ"ק (להלן - מלמ"ק) ב-2020.
	על מועצת רשות המים לעקוב אחר עבודת רשות המים ולפקח עליה, ולוודא שהיא מיישמת את מדיניות הממשלה ומנהלת את משק המים כבר קַיָימה.

ליקוי

13.	רשות המים לא אישרה תוכנית עבודה סדורה להקמתם של מתקני התפלה בטווח הארוך, ובכלל זה לא קבעה את סדר הקמת המתקנים ואת מועד תחילת הקמתו של כל מתקן ומתקן, כך שיבטיחו את אספקת המים בהתאם לתחזיות הביקוש. על רשות המים להתאים את קצב הקמת מתקני התפלה להתפתחות החזויה בביקוש למים ולתחזית היצע המים הטבעיים, ובהתחשב במשך הזמן להקמת מתקן התפלה. בכלל זה על הרשות להכין ולאשר תוכנית סדורה להקמתם של מתקני ההתפלה.

מעקב- רשות המים    
מצב (סטאטוס): א – תוקן
     
12-13. 	בפברואר 2018 קיבלה מועצת רשות המים החלטה על הקמת שני מתקני התפלה נוספים בהקדם האפשרי. האחד בשורק ביכולת ייצור שבין 150 ל – 200 מלמ"ש בשנה (על פי הניתן בהתאם לאישורים הסטטוטוריים) והשני בגליל מערבי בהיקף של 100 מלמ"ש. ביוני 2018 קיבלה ממשלת ישראל החלטה על הקמת מתקני התפלה נוספים כאמור וכן על הגדלת מתווה ההתפלה ל 1.1 – 1.2 מיליארד קוב עד 2030. עוד הוחלט, כי במרץ שנת 2023 יבחן הנושא שוב ובמידת הצורך (באם נהיה מתחת לקווים ירוקים) יתוקן המתווה לכמות של 1100 מלמ"ק עד 2030.בהתאם להחלטות אלה, פרסמה ועדת המכרזים להתפלה באפריל 2018 מסמכי מיון מוקדם להקמת מתקן בהיקף של 200 מלמ"ש, המכרז עצמו פורסם באוקטובר 2018. המתקן אמור לספק מים למערכת במהלך 2023. בשל עיכובים בקידום התכנית הסטטוטורית להקמת מתקן התפלה בגליל המערבי, הועבר הטיפול בו לוועדה הייעודית לתשתיות לאומיות. רשות המים פועלת במרץ לסיום ההליכים הסטטוטוריים לשריון שטח להקמת מתקן התפלה בגליל מערבי, עם סיום ההליכים הסטטוטוריים תפרסם ועדת המכרזים להתפלה מכרז להקמת מתקן התפלה בהיקף של 100 מלמ"ש בגליל המערבי. ככל שלא יהיו עיכובים משמעותיים בהליך הסטטוטורי המתקן צפוי לספק מים לקראת סוף 2025 רשות המים בוחנת באופן שוטף את הצורך בתוספת מתקני התפלת מי ים על ציר הזמן, עד שנת 2050,  בהתאם לתחזיות הביקוש ומצאי המים הטבעיים.

ליקוי

14.	רשות המים לא פעלה למציאת חלופות לאספקת מים כנדרש במהלך התקופה שבה לא פעל מתקן ההתפלה באשדוד במלוא התפוקה המתוכננת.

מעקב- רשות המים    
מצב (סטאטוס): א – תוקן

14. 	במהלך שנת 2018 סיפק מתקן אשדוד כמעט את מלוא הכמות ההסכמית. בנוסף, המדינה עושה מאמצים ניכרים להגיע למתווה מוסכם מול מקורות ייזום הזכיין במתקן והבנקים המממנים לפיו מקורות ייזום תמכור את מניותיה במתקן במכרז לזכיין אשר יתחייב לתקן את הליקויים במתקן ולתפעלו לשאר תקופת הסכם הזיכיון. בשנים בהן הפער בין הביקוש להיצע המים הינו גדול מהכמות ההסכמית שניתן לקבל ממתקני ההתפלה  קיימות ברשותנו שתי אפשרויות לתוספת מים ממתקני ההתפלה הקיימים* שימוש במנגנון הסכמי differed quantities  אשר כוונתו היא תוספת מים אשר נצברו בשנים בהן משק המים ביקש מהמתקנים לספק כמות נמוכה מהכמות ההסכמית * אפשרויות לבקש מהמתקנים אספקה וולונטרית של מים מעבר לכמויות ההסכמיות בתשלום נוסף  האמצעים הללו מופעלים לפי הצורך.

ליקוי

15.	רשות המים טרם מימשה פתרונות חלופיים לאספקת מים לאזור הצפון, למרות העיכוב בהקמת מתקן ההתפלה בגליל המערבי, שהיה אמור להתחיל לפעול ב-2015. הרשות גם לא קידמה בנחישות מספקת את תגבור אספקת המים המותפלים באמצעות המערכת הארצית לאזור הצפון, שבו גירעון מצטבר של כ-200 מלמ"ק, זאת בהתחשב במשך הזמן שנדרש להוציא אל הפועל תוכניות כאלה. אי-קידומם של פתרונות כאמור עלול לסכן את מאגרי המים העיקריים באזור זה, ולפגוע באספקת המים התקינה. על רשות המים לפעול בדחיפות למימוש פתרונות חלופיים לאספקת המים בטווח הארוך לאזור הצפון בכלל ולאזור הגליל המערבי בפרט, זאת בהתחשב במשך הזמן שנדרש להוציא אל הפועל פתרונות כאלה. אי-קידומם של פתרונות כאמור עלול לסכן את מאגרי המים העיקריים באזור זה, ולפגוע באספקת המים התקינה.

מעקב- רשות המים    
מצב (סטאטוס): ב – בתהליך תיקון 

15. 	מערכת ההולכה מאתר אשכול לכנרת צפויה לפעול בשנת 2023. התכנית הסטטוטורית להקמת מתקן ההתפלה בגליל המערבי תובא לאישור בות"ל בחודש הקרוב, לאחר שהושלמו הליכי השימוע הציבורי.
 
ליקוי

16.	נכון ליולי 2016, רק כ-55% מכלל השפכים שטופלו במתקני טיהור טופלו באיכות שלישונית , כ-37% טופלו רק באיכות שניונית  וכ-8% לא טופלו כלל, זאת בניגוד לתקנות בריאות העם (תקני איכות מי קולחין וכללים לטיהור שפכים), התש"ע-2010 שנקבע בהן שכל מכוני טיהור השפכים (להלן - המט"שים) צריכים לעבור לטיפול ברמה של "השקיה חקלאית בלא מגבלות" (להלן - טיפול שלישוני) עד 2015. על רשות המים לוודא שאיכות השפכים בכל המטש"ים עומדת באיכות השלישונית, הנדרשת על פי התקנות, על מנת לשומרם כמקור מים זמין חלופי למים השפירים  לחקלאות.

מעקב- רשות המים    
מצב (סטאטוס): א – תוקן

16.	האחריות לטיפול בשפכים ועמידה בתקנות הינן של תאגידי המים והביוב והרשויות המקומיות. הורחבו המנגנונים והתקציבים להמשך שדרוג מתקני הטיפול לצורך שדרוג איכות הקולחים.

ליקוי

17.	רשות המים טרם סיימה לפתח מתודולוגיה כלכלית לבחינת התועלת משימוש בקולחים ולהערכה כלכלית כוללת של מערכת טיהור השפכים ושל מערכת הולכת הקולחים. הבדיקות והניתוחים הכלכליים שערכה רשות המים בנושא זה עד למועד סיום הביקורת נותרו ברמה של מיזם בודד ולא נעשו ברמה כוללת, ועסקו באופן חלקי בלבד בנושא התועלת וההשפעות החיצוניות.

מעקב- רשות המים    
מצב (סטאטוס): א – תוקן
 

17. 	הרשות השלימה את עבודת נוהל עלות-תועלת לכלל מקטעי שרשרת האספקה במשק המים. הצוות המקצועי החל ביישום המתודולוגיה שנקבעה  לגבי מקטע משק המים הארצי (חברת מקורות) וכן במקטע הטיפול בשפכים ומקטע הקולחין – במסגרת פיילוט. לאחר שלב הפיילוט תעודכן המתודולוגיה ותעבור לשלב היישום המלא. 

ליקוי

18.	על משרד האנרגיה ועל השר העומד בראשו, מתוקף אחריותו המיניסטריאלית על משק המים, לפעול לתיקון הכשלים העולים מדוח זה.

מעקב – משרד האנרגיה
מצב (סטאטוס): ב- בתהליך תיקון 

18.	בהמשך להחלטת ממשלה מס' 4567, הוקם צוות בראשות מנכ"ל משרד האנרגיה ובהשתתפות משרד המשפטים, משרד האוצר ורשות המים, לבחינת סמכויותיו של שר האנרגיה במשק המים. במסגרת הצוות הוצגה עמדת משרד האנרגיה לעניין הסמכויות הנדרשות לשר האנרגיה במשק המים והועברה תגובת רשות המים. בימים אלו (דצמ' 2019), המשרד פועל להבאת מתווה לצוות האמור לעניין הסמכויות הקיימות במשק המים לטובת חיזוק משק המים ולתיקון הכשלים והליקויים הקיימים בו. לאחר סיום עבודת הצוות, יפעל המשרד על מנת להביא לתיקון חקיקה מתאים.

ליקוי

19.	על רשות המים, על משרד הבריאות ועל משרד האוצר להחיש את הקמת מתקן החלוץ, ולהחליט בדבר הוספת המגנזיום למים ללא דיחוי, כדי למנוע נזק חמור לבריאות הציבור.

מעקב- רשות המים    
מצב (סטאטוס): ב- בתהליך תיקון

19. 	שלב א כלל איסוף  מידע מקצועי בנושא מחסור במגנזיום מבחינה בריאותית, חקלאית, ובוצעה סקירה של טכנולוגיות אופציונאליות ליישום מהלך הוספת מגנזיום וניתוחים כלכליים לגבי חלופות להוספת מגנזיום לתזונה ובחינה טכנו כלכלית של הטכנולוגיות להוספת מגנזיום למים. ועדת ההיגוי בראשות משרד הבריאות קבעה את הטכנולוגיות שיבדקו בשלב ב' של הפיילוט. שלב ב' החל ובו יעשו השלמות לניתוחים הטכנו כלכליים, יבוצע שלב מקדים לפיילוט ובו יבחנו  קבועי המסה של דולומיט ויוכן מכרז לביצוע הפיילוט עצמו.

מעקב- משרד האוצר     
מצב (סטאטוס):   ב- בתהליך תיקון  

19.	ועדת ההיגוי, ובכללה משרד האוצר כחברים בוועדה, פועלים לקידום הקמת מתקן החלוץ. זאת על מנת לאפשר קבלת החלטה מושכלת בדבר הוספת המגנזיום למים המותפלים, שתתקבל לאחר בחינת כלל העלויות והתועלות מהמהלך. ועדת ההיגוי מתכנסת באופן רציף ומצויה לקראת סיום שלב א' של עבודת צוות היועצים הכוללת בין היתר סקירה בדבר הטכנולוגיות השונות שבאמצעותן ניתן להוסיף מגנזיום למים המותפלים. במסגרת דיונים אלו קיבלה הוועדה החלטה על בסיס המלצת צוות היועצים לפיה שתי הטכנולוגיות שבבדיקה ראשונית נמצאו כיעילות ביותר יעברו לבחינה מעמיקה במסגרת מתקן חלוץ.













































מינהל הרכש הממשלתי
הגופים המבוקרים: משרד האוצר- החשב הכללי, נציבות שירות המדינה

מעקב מעודכן לחודש: דצמבר 2019

	א
	 תוקן
	7 סעיפים
	33%

	ב
	 בתהליך תיקון
	14 סעיפים
	66%

	ג
	 לא תוקן
	
	

	ד
	 נדחה / לא רלוונטי
	
	



ליקוי

1. מינהל הרכש לא גיבש חזון ויעדים רב-שנתיים שינחו אותו ביישום מדיניות הרכש הממשלתית וביצירת מערכת רכש יעילה שתמנע בזבוז כספי ציבור. ממילא, תוכניות העבודה של מינהל הרכש הממשלתי לשנים 2015 - 2017 אינן נגזרות מתוכנית אסטרטגית רב-שנתית. על מינהל הרכש, כגוף המנחה את מדיניות הרכש במשרדי הממשלה, לגבש חזון ולעבד תוכנית אסטרטגית ארוכת טווח, שמתוכה ייגזרו תוכניות העבודה השנתיות שלו. זאת כחלק מתפיסה מערכתית בדבר ניהול משק המדינה.

מעקב- החשב הכללי- משרד האוצר
מצב (סטאטוס): ב' בתהליך תיקון

1. 	הבחינה הושלמה, הוצגה ואושרה בפני החשב הכללי והוחלט כי תוכן תכנית ליישומה ע"י המינהל. בשלב זה, התוכנית ממתינה לאישור תקצוב על ידי אגף התקציבים.  

ליקוי

2. העובדים של אחת ממחלקות מינהל הרכש מועסקים באמצעות ענבל חברה לביטוח בע"מ (להלן - ענבל). בטרם הועברו חלק מעובדי מינהל הרכש לחברת ענבל לא שקל אגף החשכ"ל פתרונות נוספים למבנה המינהל, כגון הפיכתו ליחידת סמך או לחברה ממשלתית שמתמחה ברכש, כפי שנעשה במדינות מובילות בעולם. השינוי הארגוני מ-2015 במינהל הרכש למעשה פתח יחידה שלמה בחברת ענבל, ובמסגרת זו העובדים מנותקים פיזית ומקצועית ממינהל הרכש. ניתוק זה מתבטא, בין היתר, בשייכות ארגונית שונה ובמתכונת העסקה שונה.

מעקב- החשב הכללי- משרד האוצר
מצב (סטאטוס): ב' בתהליך תיקון

2. 	ראה מעקב לליקוי 1.

ליקוי

3. משך הזמן שנדרש על מנת לאייש משרות תקן במינהל הרכש הוא ארוך מאוד ולעיתים מגיע לכדי שנים אחדות. זאת בין היתר נוכח התמשכות ההליכים מול נציבות שירות המדינה בעניין זה. נוסף על כך, בסוף מאי 2017 סיימה את תפקידה מנהלת מינהל הרכש, ועד מועד סיום הביקורת - פברואר 2018 - טרם מונה לה מחליף קבוע. משרד מבקר המדינה רואה בחומרה את אי איושו של התפקיד במשך זמן כה רב.






מעקב- נציבות שרות המדינה
מצב (סטאטוס): א' תוקן

3. 	נבחר במכרז בינמשרדי מנהל מינהל הרכש שנכנס לתפקידו ביום 1.7.2018. עיון בהליכי הרכש מלמד כי העיכוב באיוש המשרה לא נבעה ממדיניות נש"מ אלא מהשתלשלות עניינים בלתי צפויה.

ליקוי

4. לרוב מתמנה לתפקיד מנהל מינהל הרכש חשב כחלק מסבב חשבים, למספר מצומצם של שנים, שאין בידו הידע הנחוץ ובלי שהתמחה בתחומי הרכש והלוגיסטיקה. נוסף על כך, קצב תחלופת מנהלי הרכש בעשור האחרון הינו גבוה, ומשנת 2005 עומדת תקופת האיוש הארוכה ביותר של תפקיד זה על ארבע שנים. שאר המנהלים התמנו לתקופות של שלושה חודשים, עשרה חודשים, שנה וחצי, שנתיים וארבעה חודשים, ושלוש שנים ושלושה חודשים.

מעקב- החשב הכללי- משרד האוצר
מצב (סטאטוס):  א' תוקן

4. 	מנהל המינהל הנוכחי משמש בתפקידו החל מחודש יוני 2018, בעל רקע ונסיון רב בתחום הרכש והלוגיסטיקה. כמו כן, לא הגיע במסגרת סבב חשבים.

ליקוי

5. אין למינהל הרכש מתודולוגיה סדורה ונהלים מפורטים ומתוארכים לגבי כל השלבים בתהליך הכנתם של המכרזים – החל בפרק הזמן טרם הוצאת המכרז, דרך ניהול ההתקשרות והבקרה עליה ועד הפקת הלקחים שלאחר סיום המכרז. זאת ועוד, מינהל הרכש טרם גיבש תבניות לכתיבת מכרז וחוזה התקשרות עם ספקים, שבהן יכולים המשרדים הממשלתיים להיעזר על מנת לחסוך בזמן ובמשאבים ולייעל את עבודתם. גיבוש תבניות מסמכים אחידות להכנת מכרזים וחוזי התקשרות יקצר את הזמן הדרוש להכנת מסמכים אלו על ידי המשרדים, ובכך יביא לייעול תהליכי הכנתם ופרסומם של מכרזים במשרדי הממשלה. על מינהל הרכש להמשיך לפעול לבניית מערכת אחת שתאפשר לנהל את הרכישות מתחילתן ועד סופן ובאורח זה תייעל את תהליך הרכש.

מעקב- החשב הכללי- משרד האוצר
מצב (סטאטוס): א' תוקן

5. 	הושלמה כתיבת תבנית מכרז למכרזי המינהל, וכן נכתב נוהל עריכת מכרז. התבנית והנוהל משמשים בפועל להליך כתיבת המכרזים המרכזיים. במהלך שנת 2019, הורחבה התבנית על מנת לתת מענה למכרזים מסוגים שונים בעלי מאפיינים ייחודיים. כמו כן, הושלמה כתיבת תבנית למכרזי טובין ושירותים סטנדרטיים במשרדי ממשלה, אשר  מופצת באמצעות מערכת ייעודית להפקת חוברת מכרז (מערכת יות"ם) שעלתה לפיילוט במאי 2019 במספר משרדי ממשלה , הן על השימוש במערכת והן על תוכן התבנית.

ליקוי

6. נמצא כי בשנים 2014 - 2017 היו פרקי הזמן משלב פרסום המכרז המרכזי ועד כניסתו לתוקף ופרסום 
הוראת תכ"ם ארוכים מאוד, ולעיתים נעו בין שנה וחצי לשנתיים; ב-15 מכרזים מתוך ה-30 שנבדקו ארכו פרקי זמן אלו יותר משנה.

מעקב- החשב הכללי- משרד האוצר
מצב (סטאטוס): ב' בתהליך תיקון

6. 	בשנת 2019 חל שיפור וייעול בהליכי העבודה במינהל, לרבות כתיבת התבנית ובניית נוהל עריכת מכרז אשר הביאו לגידול בקצב פרסום המכרזים והתיחורים. יחד עם זאת, בתשומות כח האדם הקיימות, מינהל הרכש רחוק מלממש את מירב הפוטנציאל לפרסום מכרזים בהתאם לצרכי המשרדים כפי שעלו מסקרי איסוף הצרכים הנערכים מדי שנה על ידי המינהל.

ליקוי

7. משאלון משרד מבקר המדינה עולה כי מינהל הרכש אינו מודיע למשרדים די זמן מראש על כוונתו שלא לחדש מכרזים מרכזיים קיימים. 

מעקב- החשב הכללי- משרד האוצר
מצב (סטאטוס): ב' - בתהליך תיקון

7. 	במהלך שנת 2020, נושא זה מתעתד להיות חלק רלוונטי להודעה מראש באתר מינהל הרכש החדש.

ליקוי

8. למינהל הרכש יש מערכות מחשוב אחדות, אולם אין מערכת טכנולוגית אחת מתכללת לניהול כל שלבי המכרז - החל בשלב הייזום, דרך עבודת ועדות המכרזים ועד ההתקשרות עם הספקים הזוכים. 

מעקב- החשב הכללי- משרד האוצר
מצב (סטאטוס): ב' בתהליך תיקון

8. 	בשנים האחרונות מתבצעת פעילות מאומצת להקמת קבוצת מערכות הנותנות מענה לניהול כל שלבי המכרז. במסגרת קבוצה זו, הנקראת נעמ"ה (ניהול עריכת מכרזי הממשלה), נמצאות בשלבי עבודה מתקדמים 3 מערכות מרכזיות, ניהול ועדות מכרזים, תיבת מכרזים דיגיטלית ויות"ם.   מערכת ניהול ועדות המכרזים עלתה לשלב פיילוט בתחילת 2019 במשרד התחבורה, הופקו לקחים ובשלב זה, מרכב"ה עובדים על מתן מענה למספר סוגיות מרכזיות. בימים אלו (נובמבר 2019), הפיילוט צפוי להתרחב לעוד יחידות. מערכת תיבת מכרזים דיגיטלית צפויה לעלות לפיילוט בתחילת שנת 2020 ובמידה ויהיה מוצלח, הפרישה תחל ברבעון שני של שנת 2020 לצד המשך פיתוח המערכת למתן מענה מלא יותר. מערכת יות"ם, כאמור לעיל במעקב לליקוי 5, נמצאת בפיילוט. עם השלמתו, תתקבל החלטה על קצב ומועד פרישת המערכת.

ליקוי 

9. למרות התחייבותה של הלשכה המשפטית במשרד האוצר להקצות כמה שעות ייעוץ שבועיות קבועות       למינהל הרכש, עד מועד סיום הביקורת לא בוצעה הקצאה זו. על אגף החשכ"ל והלשכה המשפטית במשרד האוצר לפעול לכך שמינהל הרכש יקבל את הייעוץ המשפטי הדרוש לו על מנת שיוכל לפעול באופן סדיר ורציף ובלוחות זמנים סבירים. השארת המצב הקיים על כנו פוגעת בעבודת מינהל הרכש, בהוצאת מכרזים חדשים וברכש של משרדי הממשלה.

מעקב- החשב הכללי- משרד האוצר
מצב (סטאטוס): ב' בתהליך תיקון
 
9. 	במהלך שנת 2019, בוצעה הקצאה של עורכי דין נוספים מטעם הלשכה המשפטית באוצר לטובת המינהל, והורגש שיפור במתן השירותים המשפטיים הניתנים למינהל. יחד עם זאת, היקף הצרכים של המינהל גדל משמעותית ולפיכך יש צורך בהגדלה נוספת של היקף השעות שהוקצו באופן שיהיה תואם את צרכי המינהל ויבטיח שלא תהיה האטה בקצב פרסום מכרזים מרכזיים ו/או בטיפול בסוגיות העולות מהתקשרויות מרכזיות. במקביל, הלשכה המשפטית מקדמת יחד עם המינהל מערכת ליצירת תבניות מכרז (מערכת יות"ם), שתשפר משמעותית את הייעוץ המשפטי בתחום המכרזים. המערכת, כאמור במעקב לליקוי 5 לעיל נמצאת בשלב הפיילוט.


	
ליקוי

10. מינהל הרכש אינו בוחן אם הרכש הממשלתי עולה בקנה אחד עם החלטות הממשלה ומדיניותה בתחומים רוחביים (כגון עידוד העסקים הקטנים) או תומך בהן, ואף אין בידיו נתונים כלשהם המאפשרים בחינה זו. על מינהל הרכש לדאוג שיהיו בידיו הכלים לבחון אם הרכש הממשלתי עולה בקנה אחד עם החלטות הממשלה ומדיניותה ותומך ביישומן. ההיקף הכספי של הרכש הממשלתי הוא עשרות מיליארדי ש"ח בשנה, ולכן יש להבטיח כי סכומים גדולים אלה ישמשו, ככל הניתן, גם לתמיכה במדיניות הממשלה בנושאים שונים.

מעקב- החשב הכללי- משרד האוצר
מצב (סטאטוס): ב' בתהליך תיקון

10. 	במהלך השנים 2018-2019, המינהל המשיך בביצוע פעולות להרחבת בסיס הנתונים כגון – אנליזות רוחביות של נתוני הרכש, טיוב הקטלוג הממשלתי וכן, הקמת מערכת נעמ"ה, כאמור בהתייחסות החשכ"ל למעקב לליקוי 8 לעיל, אשר תספק מידע מקיף ומהימן לגבי כל שלבי המכרז בצורה ממוכנת.

ליקוי

11. אין במינהל הרכש תהליך מוסדר של חקר מקדים, שכולל איסוף ועיבוד של נתונים על אודות היקף הרכש וסוג הרכש של משרדי הממשלה כבסיס לקבלת החלטות בעניין פרסום מכרז מרכזי חדש או הארכת מכרז מרכזי קיים. המינהל גם אינו משתמש במערכת מרכב"ה על מנת לנתח ולתכנן את הרכש הממשלתי, וקטלוג המוצרים במרכב"ה אינו מאפשר לנתח את כלל הרכש הממשלתי לפי פילוחים שונים, שיסייעו לקביעת מדיניות הרכש הממשלתית.

מעקב- החשב הכללי- משרד האוצר
מצב (סטאטוס): ב' בתהליך תיקון

11.	ראה מעקב לליקוי 10

ליקוי

12. אין במינהל הרכש נוהל המסדיר את הפעולות שיש לבצע בתהליכי ניהול ההתקשרות, הפיקוח, הבקרה והפקות הלקחים של מכרזים מרכזיים. נוסף על כך, אין הוראת תכ"ם שקובעת כי על המשרדים להעביר למינהל הרכש אחת לתקופה חוות דעת על הספקים הזוכים במכרז מרכזי ומידע על עמידת הספקים בתנאי ההתקשרות - מבחינת איכות המוצרים, לוחות הזמנים, איכות השירות ועוד. על מינהל הרכש לגבש מנגנון מסודר לפיקוח ולבקרה על משרדי הממשלה והספקים בנושא הרכש שיאפשר להפיק לקחים. מנגנון זה יכלול למשל ביצוע ביקורות עומק וסקרי שביעות רצון על מכרזים מרכזיים אחת לתקופה, פורומים קבועים עם מנהלי הרכש ועם ספקים שיאפשרו לשמוע את דעתם בנוגע למכרזים קיימים ועתידיים, וכדומה.

מעקב- החשב הכללי- משרד האוצר
מצב (סטאטוס): ב' בתהליך תיקון

12. 	טיוטת נוהל פיקוח ובקרה נמצאת בימים אלו, (נובמבר 2019),   בשלבי כתיבה ולאחר מכן תובא לאישור מנהל המינהל. כמו כן, במהלך 2019 בוצעו מספר ביקורות על מכרזים מרכזיים נבחרים, על ידי המינהל וחטיבת הביקורת באגף החשב הכללי. בהתאם לממצאי הביקורות, ננקטו צעדים שונים לטיפול לרבות סנקציות משמעותיות כנגד ספקים שנמצא כי פעלו בניגוד להסכם. בימים אלו אנו נערכים לבחירת מכרזים מרכזיים נוספים עליהם תבוצע ביקורת במהלך שנת 2020.

ליקוי

13. מינהל הרכש עוסק בעיקר ב"כיבוי שריפות", כלומר, במתן פתרונות לסוגיות ולתלונות שעולות מהשטח בנוגע להתקשרויות פעילות. הוא אינו מקבל משוב קבוע מהמשרדים ומהספקים, ואינו מבצע תהליכי פיקוח ובקרה שוטפים על ביצוע ההתקשרות בפועל כדי להבטיח את קבלת המוצר או השירות כנדרש במכרז, וכדי לוודא שהמשרדים רוכשים אך ורק מהספקים שזכו במכרזים המרכזיים.

מעקב- החשב הכללי- משרד האוצר
מצב (סטאטוס): א- תוקן

13. 	לעניין פיקוח ובקרה- ראה מעקב לליקוי 12. לעניין משוב מהמשרדים- המינהל פועל לפרסום סקרים שוטפים לצורך קבלת משוב. במהלך שנת 2019 פורסמו סקרים כאמור עבור 4 מכרזים מרכזיים, ותוצאותיהם שימשו לבחינת שביעות רצון המשרדים מההתקשרויות וקבלת הצעות לשיפור. כמו כן, פורסמו סקרים נוספים בנושא הוראות תכ"ם, וכן סקר איסוף צרכים רוחבי אשר מתפרסם אחת לשנה על ידי המינהל בשנים האחרונות. כמו כן, מתקיימים פורומים בנושא רכש עם אוכלוסיות ייעודיות במשרדים במסגרתם מעלים נציגי המשרדים משוב ותובנות לפעילות המינהל.

ליקוי

14. נמצא כי בניגוד לתקנות חובת המכרזים, משרד ממשלתי ביצע רכש עצמאי שלא באמצעות מכרז מרכזי ובלא אישור של מינהל הרכש. גם במקרים שבהם משרד סבור כי המוצר שדרוש לו אינו נכלל ברשימת המוצרים שניתן לרכוש במסגרת המכרז המרכזי הרלוונטי, אין כל מקום לבצע התקשרות באופן עצמאי לרכישתו. על המשרד להעלות את הסוגיה לפני מינהל הרכש ולבקש להכניס את המוצר למכרז, ולחלופין לפנות לוועדת הפטור ולבקש פטור מרכישתו של המוצר דרך המכרז המרכזי.

מעקב- החשב הכללי- משרד האוצר
מצב (סטאטוס): ב' בתהליך תיקון

14. 	לאור מגבלת משאבים, המינהל נתקל בקשיים לביצוע אכיפה נוספת מעבר לאכיפה הנתונה באחריות המשרדים והחשבים. 

ליקוי

15. אין למינהל הרכש מנגנון קבוע ומובנה לאיתור עקיפות של מכרזים מרכזיים על ידי משרדי הממשלה, והוא מסתמך בעיקר על חשבי המשרדים או על ספקים שיתריעו במקרים אלו. נוסף על כך, מינהל הרכש אינו פועל כנגד משרדים ויחידות סמך ש"עקפו" את ההתקשרויות שנקבעו במכרזים מרכזיים, ללא קבלת פטור, כנדרש על פי תקנות חובת המכרזים והוראות התכ"ם. המינהל מסתפק בשליחת מכתבים בלבד לאותם משרדים. על מינהל הרכש לבחון את דרכי ההתמודדות עם הגופים העוקפים מכרזים מרכזיים, על מנת להבטיח שימוש אפקטיבי במכרזים אלו ומניעת הפרות שיש בהן לפגוע ביעילות הרכש ואף פותחות פתח למדרון חלקלק העלול להביא למעשי שחיתות.

מעקב- החשב הכללי- משרד האוצר
מצב (סטאטוס): ב' בתהליך תיקון

15. 	המינהל מתריע על מקרים מסוג זה בפני חשב המשרד.

ליקוי

16.   אין שיח שוטף בין מינהל הרכש ליחידות הרכש במשרדי הממשלה. מינהל הרכש אינו נוהג לקיים מפגשים תקופתיים עם מנהלי הרכש, ואינו מקיים פורומים משותפים שבהם יכולים המשרדים לשתף את המינהל בצורכיהם בתחום הרכש. מינהל הרכש גם אינו נוהג להתייעץ עם מנהלי הרכש במשרדים הממשלתיים קודם הוצאת מכרז חדש או בעת מימוש אופציות במכרז קיים.





מעקב- החשב הכללי- משרד האוצר
מצב (סטאטוס): א' תוקן

16. 	בשנת 2019, התקיימו לראשונה, שני כנסים מקצועיים של כלל מנהלי הרכש ממשרדי הממשלה, באוניברסיטה העברית ובמכללה למינהל. כמו כן, התקיימו במהלך השנה מספר פורומים מקצועיים עם קבוצות רלוונטיות: ארבעה פורומים של מנהלי מחלקות רכש, מנהלי מחלקות התקשרויות בחשבויות, מנהלי מערכות מידע, מנהלי אבטחת מידע ועוד, וכן התקיימו שתי קבוצות מיקוד עם נציגי משרדים כחלק מהליך עדכון וטיוב הוראות התכ"ם. בנוסף, התקיים לראשונה פורום רכש ירוק עם נציגי משרדים אשר נועד לשפר את יכולות המשרדים ליישום רכש ירוק בפעילותם השוטפת. בנוסף, הוזמנו נציגי משרדים לקחת חלק בארבע קבוצות חשיבה כחלק מגיבוש ועריכת מכרזים מרכזיים חדשים. מעבר לכך, התקיימו כנסים להצגת מערכת נעמ"ה לעובדי מרכב"ה, כנס להצגת הסכם מייקרוסופט לנציגי המשרדים, כנס להצגת מכרז הדיגיטל לחשבים ומנהלי רכש ועוד.

ליקוי

17.     פרט לקורסים בנושא ועדות מכרזים, מינהל הרכש כמעט שאינו מקיים הדרכות למשרדי הממשלה בתחומי הרכש השונים. זאת ועוד, המינהל אינו מכשיר ומסמיך אנשי רכש במשרדי הממשלה בתפקידים שונים - מקניינים ועד מנהלי רכש. אף אין הוראות תכ"ם או כללים המסדירים את הסמכת האנשים העוסקים בתחום הרכש במשרדי הממשלה על מינהל הרכש, בשיתוף נש"ם, לגבש מדיניות בנושא חובת ההכשרה וההסמכה לגורמי הרכש השונים במשרדים - מקניינים ועד מנהלי רכש - ולפתח מערך הכשרה בהתאם למדיניות זו. נוסף על כך, על מינהל הרכש לשמש גוף מנחה ומייעץ למשרדי הממשלה בתחום הרכש, ולשם כך עליו להיות בקשר רציף עם מנהלי הרכש במשרדים השונים.

מעקב- החשב הכללי- משרד האוצר
מצב (סטאטוס): א' תוקן

17. 	בהמשך לפעילויות שהוצאו לפועל ופותחו על ידי חטיבת נכסים רכש ולוגיסטיקה שבאגף החשב הכללי (בשנת 2019 התחלף ספק מינהלת הדרכה עבור החטיבה בעקבות הליך מכרז פומבי. בשל תקופת של חפיפה והיערכות, פעילויות ההדרכה בשנה זו, החלו בחודש ספטמבר 2019. עד כה נפתחו 2 סבבים של קורסי דיני מכרזים, הראשון החל בספט' (4 קורסים) והשני בנוב' (5 קורסים). כמו כן, נפתחו קורסי הכשרה בתחומי הרכש והלוגיסטיקה, רמה בסיסית ומתקדמת עבור המשרדים ויפתחו עוד 2 קורסי הכשרה עבור המרכזים הרפואיים הממשלתיים במשרד הבריאות (בסיסי ומתקדם) בחודש הקרוב. קורס נוסף שנפתח הוא קורס הכשרה עבור אחראי תחבורה במשרדים (רמה בסיסית). קורס הכשרה בתחום תחזוקת מבנים (רמה מתקדמת) יפתח בחודש הקרוב. 
במקביל, נערכים ימי עיון ופורומים מקצועיים של כלל המינהלים בתחומי הליבה. ועמלים על פיתוח קורסי הכשרה נוספים בנושאי אחראי תחבורה מתקדם, תחזוקת מבנים בסיסי ועוד.
במקביל לפעילויות אלו, מינהל הרכש הממשלתי מיסד העברת קורסי רכש אינטרנטיים בשפה האנגלית של הבנק העולמי לארבעה מחזורים של אנשי רכש במשרדי הממשלה השונים עד כה, ולאור הצלחת הפרוייקט, מתעתד להרחיבו לקורסי רכש נוספים, ולקהלים רלוונטיים נוספים.

ליקוי

18.	רוב משרדי הממשלה ויחידות הסמך לא ביצעו באורח מלא את השינוי במבנה הארגוני של יחידות הרכש שלהם על פי חוזר נש"ם, והנציבות אינה מבצעת בקרה על יישום החוזר. על אגף החשכ"ל ונש"ם לפעול בהקדם להקמת הצוות שיזמה הנציבות שמטרתו לבצע עבודת מטה לעיצוב מקצוע הרכש, הנכסים והלוגיסטיקה בממשלה בראייה מערכתית כוללת. כמו כן, על אגף החשכ"ל ונש"ם לבחון יחד את הפתרון המיטבי למבנה מינהל הרכש ולפעול לאיוש משרות התקן.




מעקב- החשב הכללי- משרד האוצר
מצב (סטאטוס): ב' בתהליך תיקון

18. 	בשנת 2019, הוקמה הוועדה וקיימת טיוטת המלצות בנדון, אשר אמורה להיות מאושרת בימים הקרובים. (דצמבר 2019.)

ליקוי

19.    היקפן הגבוה של בקשות הפטור מחובת מכרז שמוגשות לאישור החשכ"ל על פי סעיף 3(4)(ב)(3) עשוי להצביע על יכולות לקויות של משרדי הממשלה לתכנון ולביצוע התקשרויות. היערכות של המשרדים די זמן מראש לפני תום מועד ההתקשרות יכולה למנוע פניות מרובות לוועדת הפטור המרכזית לשם הארכת התקשרויות. על מינהל הרכש לפעול לטיוב הנתונים על ההתקשרויות של משרדי הממשלה שנעשות באמצעות פטור ממכרז. מידע ברור, מפורט ושקוף יאפשר למינהל לבצע פיקוח ובקרה שוטפים ולקבל תמונת מצב בעניין זה, במטרה שהמשרדים יפעלו לצמצמן ככל הניתן, ובכך להבטיח קיומם של הליכי רכש שקופים, תחרותיים ויעילים. כמו כן, על מינהל הרכש לבחון שינוי תקנות חובת המכרזים לעניין הגדלת הסכום שמחייב חובת מכרז, תוך בחינה מערכתית של נושא הרכש, העומס המוטל כיום על ועדות המכרזים והפטור המשרדיות ו"צוואר הבקבוק" שנוצר עקב ריבוי בקשות הפטור בוועדת הפטור המרכזית.

מעקב- החשב הכללי- משרד האוצר
מצב (סטאטוס): א- תוקן

19. 	המינהל ממשיך לפרסם מדי שנה את נתוני הרכש הממשלתיים לרבות התייחסות להיקפי בקשות הפטור. כמו כן, צוות תיקון תקנות בוחן ומגבש הצעות לתיקון תקנות חובת המכרזים, בין היתר, גם בהעלאת סכומי ההתקשרות בפטור ממכרז.


ליקוי

20.	מערכת מנו"ף, שבאמצעותה מפרסמים משרדי הממשלה מידע על הבקשות לפטור מחובת מכרזים, אינה נוחה לשימוש הציבור. דרך הצגת המידע מקשה על עיבודו, ולא ניתן לקבל ממנו תמונה מלאה וברורה בדבר כלל ההתקשרויות בפטור ממכרז של הממשלה, על פי פילוחים שונים. נוסף על כך, לא ניתן לייצא את המידע לקובצי נתונים כדוגמת אקסל. 

מעקב- החשב הכללי- משרד האוצר
מצב (סטאטוס): ב' בתהליך תיקון

20. 	ספק האתר החדש לא הצליח להעמיד אתר פעיל בלוחות הזמנים שנקבעו ובימים אלו נבחנת גרסה סופית של האתר לאחר סבבי תיקונים שבוצעו לאורך השנה. לאור זאת, חל עיכוב בעליית המערכת שתחליף את מערכת מנו"ף לאוויר. במסגרת האתר החדש תהיה אפשרות לייצוא מידע גולמי של כל הפרסומים וכן, חיתוכים שונים של המידע. צפי לעלייה לאוויר, תחילת 2020.

ליקוי

21.    מן הראוי כי מינהל הרכש ייערך מבעוד מועד להוציא מכרז חדש חלף מכרז קיים, כדי ליצור רצף בין המכרזים על מנת שלא יהיו תקופות "מתות" שבהן המשרדים לא יוכלו, בהיעדר מכרז בתוקף, לרכוש את המוצר או השירות.

מעקב- החשב הכללי- משרד האוצר
מצב (סטאטוס): ב' בתהליך תיקון

21. 	המינהל פועל בהתאם לתכנית העבודה, עם זאת, הדבר תלוי במשאבים המוקצים לרשותו. צפי למתן מענה לנושא במהלך שנת 2020.





התמודדות הממשלה עם הגידול במסחר המקוון
גופים מבוקרים:  משרד הכלכלה והתעשייה  - הסוכנות לעסקים קטנים, רשות המיסים בישראל, חברת דואר ישראל בע"מ , משרד המשפטים - נציבות שוויון לאנשים עם מוגבלות ורשות להגנת הפרטיות, משרד החינוך - מזכירות הפדגוגית, משרד העבודה, הרווחה והשירותים חברתיים, משרד האוצר - רשות לפיתוח כלכלי של מגזר המיעוטים שבמשרד לשוויון חברתי ובמינהל התכנון 

מעקב מעודכן לחודש: דצמבר 2019
	א
	 תוקן
	13 סעיפים
	68%

	ב
	 בתהליך תיקון
	4 סעיפים
	21%

	ג
	 לא תוקן
	2 סעיפים
	11%

	ד
	 נדחה / לא רלוונטי
	
	




ליקוי 
1. יבוא אישי (מסחר מקוון מחו"ל) - החלטת הממשלה משנת 2014 שעניינה הסרת חסמים ביבוא אישי לא יושמה במלואה. משרדי הכלכלה והאוצר טרם השלימו את הקמת המערכת הממוחשבת ליבוא אישי, הרשויות המוסמכות  עדיין לא השלימו את השינויים האסדרתיים הנוגעים ליבוא אישי ולחוקיות היבוא, וצו יבוא חופשי לא תוקן באופן שתתאפשר הנפקת אישור על עמידה בדרישות חוקיות היבוא בתוך שני ימי עבודה. על משרד הכלכלה להשלים את התקנת צו יבוא אישי שיכלול את העניינים המפורטים בהחלטות הממשלה מהשנים 2014 ו-2018. על משרד הכלכלה ועל רשות המיסים להשלים בהקדם את הקמת המערכת הממוחשבת ליבוא אישי.

מעקב- משרד הכלכלה
מצב (סטאטוס): א - תוקן

1. 	צו יבוא חופשי, התשע"ט – 2019, נחתם ע"י שר הכלכלה והתעשייה ביום 12.5.2019 ופורסם ברשומות ביום 22.5.2019.  רשות המיסים העלו לאוויר מחשבון, שמוטמע כיום באתר האינטרנט המשרדי. הצו שכאמור נחתם, עלה לאתר המשרד מיד לאחר פרסומו גם במתכונת דיגיטלית. המשרד מחכה לפיתוח טופס יבוא אישי בשיתוף עם ממשל זמין, במסגרת פרויקט מסלול, על מנת לפתח מעליו תהליך ממוחשב ומקוון מקצה לקצה .

מעקב- רשות המסים
מצב (סטאטוס): ב – בתהליך תיקון

1. 	המחשבון פותח ונמצא באתר מינהל המכס ומאפשר לאזרחים לקבל מידע על חוקיות הייבוא ועלות המיסים. כמו כן, פותחה אופציה אינטרנטית להגשת הצהרת ייבוא יזומה (תעלה לאוויר ברבעון הראשון של שנת 2020).

ליקוי 
2. ועדת ההיגוי להמלצות על הסרת חסמים ליבוא אישי (להלן - ועדת גרינברג) התבססה בעבודתה על נתונים שונים שקיבלה. בדוח לא הוצגו נתונים ממשלתיים עדכניים בנוגע להיקף היבוא האישי בשנים האחרונות. נתונים רבים ששימשו את הוועדה ופורסמו בדוח היו נתונים מגופים לא ממשלתיים שסיפקו נתונים שונים זה מזה, וייתכן שחלקם מוטים. משרד הכלכלה אינו מחזיק במידע הנוגע להיקף הפגיעה במגזר הקמעונאי בשנים האחרונות עקב הגידול ביבוא האישי, וממילא לא גובשה תוכנית להתמודדות הממשלה עמה.




מעקב - משרד הכלכלה
מצב (סטאטוס): א - תוקן

2. 	משרד הכלכלה עמל על איסוף נתונים וגיבוש תוכנית המתחשבת בהתפתחות תחום המסחר המקוון.

ליקוי 

3. מערכת "שער עולמי" של רשות המיסים, שעלתה לאוויר בינואר 2018, אמורה לטפל בכל המוצרים המיובאים לארץ, אך בשלב זה עד להתייצבותה היא מטפלת ביבוא מסחרי בלבד.  על רשות המיסים להסדיר בהקדם את נושא היבוא האישי במערכת "שער עולמי".

מעקב- רשות המסים
מצב (סטאטוס): א - תוקן

3. 	מערכת שער עולמי מטפלת בכלל הייבוא למדינת ישראל, יבוא מסחרי ואישי כאחד ואינה מטפלת רק בייבוא המסחרי. יחד עם זאת, בכל הקשור לדואר ולאור העובדה שחלק ניכר מהמשלוחים שמגיעים לארץ לא מלווים במסר ממוחשב, פותח ממשק מיוחד (פרויקט הקלדניות), לפיו קלדניות הדואר ייצרו מסד נתונים שיועבר למערכת שער עולמי ויאפשר הפקת הצהרת ייבוא מחבילות שלגביהם לא נשלח מסר מקדים.

ליקוי 

4. מקטע שחרור הטובין מהמכס: במקטע שחרור הטובין מהמכס פועלות בתחום היבוא האישי חברת הדואר (כ-99% מהחבילות) וחברות השילוח (כ-1%). מינהל המכס מקבל מידע מקדים רק על החבילות המגיעות לארץ באמצעות חברות השילוח וסורק אותן במערכת ייעודית, וזאת כדי לאכוף את משטר חוקיות היבוא ולגבות את המיסים הנדרשים. מאחר שחברת הדואר לא קיבלה מידע מקדים במשך השנים על החבילות המגיעות לארץ, לא סרק מינהל המכס, והוא עדיין אינו סורק, את החבילות המגיעות באמצעות הדואר, ואין הוא יכול לאכוף את משטר חוקיות היבוא על רוב הטובין המגיעים לארץ ולגבות את המיסים הנדרשים בגינם. על המשנה ליועץ המשפטי לממשלה (עניינים כלכליים) להכריע בהקדם אם חברת הדואר רשאית למסור למינהל המכס מידע מקדים על חבילות המגיעות לארץ.

מעקב - דואר ישראל
מצב (סטאטוס): א - תוקן

4. 	נכון להיום המצב שונה לחלוטין, חברת דואר ישראל מספקת למכס את המידע המבוקש באופן הבא: חברת הדואר מעבירה למכס קבצי מידע מוקדם על שיעור גבוה מהפריטים המגיעים באמצעותה, ורשויות המכס, על סמך שידור מידע זה למערכות המכס, מפיקות הודעות חיוב המועברות ללקוחות. בימים אלה, עומדת לעלות לאוויר מערכת אשר תצלם, תפענח ותעביר למכס את נתוני הפריטים החייבים במיסים, שעבורם לא התקבל מידע מוקדם, וכך ייסגר מעגל הדיווח למכס עבור הפריטים הנכנסים לארץ. בנוסף למידע המקדים והמידע בתהליכי המיון, עוברים כל הפריטים המגיעים בתהליך הדוארי, שיקוף אשר מעבר למטרות הביטחוניות, מבצע עבור המכס בדיקה נוספת לאיתור פריטים חייבים במיסים. פריטים אלה מועברים למתחם המכס במקום ומופקת עבורם הודעת תשלום לנמענים.

מעקב- רשות המסים
מצב (סטאטוס): א

4.  	ככל שמתקבל בחברת דואר ישראל מידע מקדים שיש בו לסייע למכס, הוא מועבר ישירות למכס, וזאת בהתאם להנחיית המשנה ליועץ המשפטי לממשלה במכתבו מתאריך 5.7.18.


ליקוי 
5.	פתיחת בית המיון המרכזי של הדואר במודיעין (להלן - בית המיון החדש): במתחם בית המיון החדש טרם נבנה בית מכס, ורוב עובדי מינהל המכס עדיין עובדים בבית המיון הישן בתל אביב. עקב כך, חבילות גדולות  וחבילות שעברו שיקוף והתגלו בהן מוצרים שהבודקים מטעם חברת הדואר הוכשרו לגלות כמוצרים שצריכים לעמוד בדרישות חוקיות היבוא, או התגלו בהן כסף, סיגריות, סיגרים, טבק, אבקות ומוצרים הנחשדים כאמצעי לחימה (להלן - ענייני מכס), מועברות לבית המיון הישן, ושם מינהל המכס והרשויות המוסמכות מטפלות בהן. לכן נגרם גם עיכוב במסירתן לצרכנים. מעבר של עובדי מינהל המכס לבית המכס במתחם בית המיון החדש, וכן פיתוח המערכת למחשוב כל החבילות החייבות במס יועילו לצמצום כמות הטובין האסורים והמסוכנים הנכנסים לארץ. על חברת הדואר לקדם את האוטומטיזציה של בית המיון החדש כדי לייעל את הטיפול בחבילות. 

מעקב - דואר ישראל
מצב (סטאטוס): א - תוקן

5.	כיום תחנת המכס במודיעין עובדת באופן מלא וכל הפריטים החייבים במיסי יבוא להם אין מידע מקדים, מועברים לתחנה המקומית ומופק עבורם הודעת תשלום מיסי יבוא. תחנת המכס המקומית מטפלת ובודקת פריטים רבים שמופרדים מתהליך המיון מסיבות שונות ומועברים לבדיקה שבסופה מוחזרים לתהליך וממשיכים לנמענים כאשר ברוב המקרים, לא נגרם שום עיכוב בתהליך כתוצאה מכך.

מעקב- רשות המסים
מצב (סטאטוס): א - תוקן

5. בניית מתחם המכס הושלמה כמתוכנן והמתקן מאויש.

ליקוי 
6.	מדי יום מועברות בממוצע כ-1,000 חבילות לבית המיון הישן מטעמים של חוקיות היבוא או בשל ענייני מכס (להלן - החבילות המעוכבות). כל החבילות המעוכבות מוזנות במערכת הממוחשבת של הדואר כ"מעוכבות מכס" ואין מצוינת סיבת העיכוב על פי קטגוריה. חברת הדואר אינה מחזיקה בנתונים הנוגעים לכמות של החבילות המעוכבות בכל אחת מהקטגוריות ולמשך העיכוב בכל אחת מהקטגוריות. עד כניסתה לפעולה של המערכת החדשה למחשוב החבילות החייבות במס, על חברת הדואר ומינהל המכס לפעול למציאת מנגנון שבו יוזנו למערכת הקיימת גם סיבת העיכוב של החבילות המעוכבות, מועד תחילת העיכוב ומועד סיום הטיפול בחבילה. נתונים אלו יועברו באופן מיידי לרשויות המוסמכות, 

מעקב- רשות המסים
מצב (סטאטוס): א - תוקן

6. חברת דואר ישראל פועלת למיכון התהליכים ושליחת מסרים אשר יחליפו את התהליכים הידניים, תוך יצירת ממשקים מול רשות המיסים. נכון להיום ועד להשלמת פיתוח המערכת על ידי חברת דואר ישראל, מינהל המכס מעביר את החבילות המעוכבות לחברת דואר ישראל תוך פירוט סיבת העיכוב. באחריות חברת דואר ישראל להודיע לנמען את סיבת עיכוב החבילה.

מעקב- רשות המסים
מצב (סטאטוס): א - תוקן 

6. כיום, מוקלדת הסיבה לכל פריט שהמכס או רשויות האכיפה דורשים להעביר למחסן "מעוכבי מכס". סיבת העיכוב גם מודפסת על ההודעה הנשלחת לנמענים.

ליקוי 
7.	מרגע היכנסן לבית המיון החדש החבילות עוברות באופן אוטומטי, ללא מגע יד אדם, במסועים ובמכונות השיקוף בבית המיון. אולם בכשני שלישים מהעמדות בבית המיון החדש תהליך הקלדת פרטי החבילות ומיונן לפי המיקוד נעשים באופן ידני, דבר העלול לגרום לטעויות ולעיכובים.
מעקב - דואר ישראל
מצב (סטאטוס): א - תוקן

7. 	חברת דואר ישראל פעלה והשלימה את התקנת המצלמות בכל העמדות הקיימות. כמו כן,  למען שיפור נוסף בהליך המיון, פעלה החברה בחודש האחרון להתקנה של 12 עמדות נוספות (על אלו הקיימות), ונמצאת בהליכים להתקנת מצלמות גם בעמדות אלו.

ליקוי 
8.	הגנה על פרטיות הצרכן באתרי מסחר מקוון - הרשות להגנת הפרטיות לא מסרה למשרד מבקר המדינה מידע על היקף הפרות חוק הגנת הפרטיות שהובאו לידיעתה בנושא העברת מידע מאתר מסחר מקוון אחד למשנהו שלא למטרה שלשמה נמסר המידע. כמו כן, היא לא מסרה מידע הנוגע להיקף השימוש שהיא עשתה בסמכותה להטיל קנס כספי על המפירים, לפי תקנות העבירות המנהליות (קנס מינהלי - הגנת הפרטיות), התשס"ד-2004. על משרד המשפטים לקדם תיקון לחוק הגנת הפרטיות, שייתן מענה לסוגיות משמעותיות בעידן המסחר המקוון. בהמשך לפעולותיה של הרשות להגנת הפרטיות, עליה לשקול להפנות משאבים גם לטיפול בהשלכות של המסחר המקוון על הגנת הפרטיות של הצרכנים.
מעקב – משרד המשפטים
מצב (סטאטוס): א - תוקן

8. 	לעניין היתכנותו של יצירת פתרון המאפשר שליפת נתונים לפי סעיפי חוק ספציפיים, הפתרון הוטמע, והממשק הטכנולוגי מאפשר כיום חיפוש תיקי אכיפה ושליפת נתונים לפי סעיפי חוק ספציפיים. בשל התמשכות תקופת הבחירות בשנה האחרונה, אשר מנעה פעילות ממשלתית רגילה ופעילות חקיקתית בכלל זה, לא הונחו הצעות חוק חדשות. עם זאת התקדמה עבודת המטה המקצועית לגיבוש ההסדרים הנדרשים  ואף התקיימו ישיבות הכנה אחדות עם צוות הלשכה המשפטית של הכנסת כדי להיערך ככל הניתן במצב הנוכחי לקראת הרגע שבו תוכל ועדת החוקה לדון בהצעות חוק מטעם הממשלה. במסגרת ההכנה של הצעת החוק אף התקיים שיח מקצועי עם עמיתים מהאיחוד האירופי, מתוך כוונה שההסדר המתגבש יהלום את המגמות המרכזיות בעולם וכן עם גופי מחקר העוסקים בתחום בישראל.

ליקוי 
9.	חינוך והסברה בנוגע לצרכנות מקוונת - משרד החינוך מעביר כמה תוכניות לחינוך פיננסי בבתי ספר יסודיים ועל-יסודיים. תוכני החינוך הפיננסי משולבים גם בתוכניות לימוד שאינן ייעודיות אולם שום תכנית מהתוכניות לחינוך פיננסי אינה עוסקת בנושא צרכנות נבונה במרשתת. על משרד החינוך לבחון את האפשרות לשלב בתוכניות החינוך הפיננסי חינוך לצרכנות נבונה במרשתת על כל מאפייניה. 

מעקב- משרד החינוך
מצב (סטאטוס): א - תוקן

9. 	יחידת הלימוד הועלתה לאתר הפיקוח על הוראת מדעי החברה ולפורומים בתחילת ספטמבר ונשלחה במקביל לכלל מורי מדעי החברה באמצעות צוות ההדרכה. לעניין תכנית הלימודים, התכנית נבנתה ואושרה. בין היתר נכלל בתכנית נושא הסחר המקוון. התכנית עתידה להילמד  בכיתות ט החל משנת הלימודים תשפ"א.
ליקוי 
10.	המועצה לצרכנות מעבירה בכמה רשויות מקומיות סדנאות הסברה לאוכלוסיית האזרחים הוותיקים בנושא חוק הגנת הצרכן, אך היא אינה שמה דגש על נושא צרכנות נבונה במרשתת. על המועצה לצרכנות לשים דגש על נושא המסחר המקוון בסדנאות שהיא מעבירה לאזרחים הוותיקים ולתת להם סיוע בנושא.

מעקב- המועצה הישראלית לצרכנות
מצב (סטאטוס): א - תוקן

10.   	בהתאם למאפייני פניות הצרכנים לפי גיל (עד גיל 65 ומגיל 65) הסדנאות המיועדות לאזרחים הוותיקים כוללות הדרכה על עסקאות פרונטאליות, עסקאות מכר מרחוק (סחר מקוון וטלמרקטינג) ועסקאות רוכלות. 

ליקוי 
11.	הנגשת אתרי מסחר מקוון לאנשים עם מוגבלות - נציבות שוויון זכויות לאנשים עם מוגבלות טרם אספה מידע עד כמה התיקון לתקנות הנגישות  תורם להנגשת אתרים עבור אנשים עם מוגבלות. מאז כניסת התיקון לתקנות לתוקף עדיין לא אספה הנציבות מידע על שיעור האנשים עם מוגבלות המשתמשים במרשתת, לרבות אתרי מסחר מקוון, מבין כל האנשים עם מוגבלות. על נציבות שוויון זכויות לאנשים עם מוגבלות לבדוק אם התיקון לתקנות הנגישות הביא לידי כך שאתרים חיוניים ומרכזיים ואתרים שחשיבותם רבה לחיי היום-יום של אנשים עם מוגבלות אכן הונגשו, ואם הדבר הביא לידי עלייה בשיעור האנשים עם מוגבלות המשתמשים בהם. על הנציבות לדאוג לאכיפת התיקון לתקנות כדי לאפשר לאנשים עם מוגבלות ליהנות משירותי המרשתת בכלל ומאתרי מסחר מקוון בפרט.
מעקב- משרד המשפטים
מצב (סטאטוס): ג- לא תוקן

11. 	לא דווח על תיקון הליקוי.

ליקוי 
12.	מסחר מקוון בשירות העסקים הקטנים - הסוכנות לעסקים קטנים לא ביצעה סקרים מקיפים דיים על טיב תוכנית המסחר המקוון שהיא מעבירה.

מעקב- משרד הכלכלה
מצב (סטאטוס): א - תוקן

12. 	העבודה על איסוף הנתונים הסתיימה וכיום יש מידע תוצאתי על 329 מתוך 1,287 העסקים שהשתתפו בתוכנית במסלול המענקים. כמות זו מאפשרת לסוכנות להסיק מסקנות תוצאתיות על ביצועי התוכנית. להלן התוצאות:

	כשליש מהלקוחות המשיבים מדווחים על עליה של עד 10% בפדיון העסק (ממועד המיפוי ועד כשלושה חודשים לאחר סיום המסלול)

	קטגוריה
	% העסקים מתוך 329 לקוחות

	1. ללא שינוי
	19%

	2. עלייה עד 10%
	35%

	3. עליה מ10% - 50%
	15%

	4. עליה מעל 50% - הגדרה של עלייה משמעותית
	6%

	5. עלייה ללא אפשרות להגדיר רמה
	5%

	6. ירידה
	7%

	7. נדרשת השלמת נתונים
	13%




ליקוי 
13.	אין גוף פרטי או ממשלתי המחזיק בנתונים הנוגעים למספר העסקים הקטנים במגזר הערבי המוכרים במרשתת. גם הרשות לפיתוח כלכלי של מגזר המיעוטים אינה מחזיקה במידע כזה, והיא אינה עושה מחקרים לאיתור הקשיים והצרכים של המגזר בנושא המסחר המקוון.
מעקב- משרד הכלכלה
מצב (סטאטוס): ב- בתהליך תיקון

13. 	משרד הכלכלה מקבל נתונים על עסקים מרשות המיסים ומביטוח לאומי, אולם נתונים אלו לא כוללים תיוג של עסקים במגזר הערבי. בשנת 2019 ביצעה הסוכנות לעסקים קטנים ובינוניים, בשיתוף הרשות לפיתוח המגזר הערבי, פרויקט למיפוי עסקים בבעלות ערבית. לאחר סינון מאגר המידע  של משרד הכלכלה על עסקים, לפי מספר קריטריונים, התקבלה רשימה של כ-130 אלף עסקים וגופים שיש סבירות רבה שהם מהמגזר הערבי. הסוכנות מבצעת כיום סקר בקרב חברות בע"מ במגזר הערבי כדי לקבל תמונה על מאפיינים שונים של חברות אלו.

ליקוי 
14.	הכשרה אקדמית ומקצועית בתחום המסחר המקוון - משרד העבודה טרם ביצע מחקר הבוחן את מידת התאמתם של המשתתפים בקורסים לתוכניות הלימוד שהוא פיתח בתחום המסחר המקוון ואת יעילותן. הוא גם לא בחן אם המשתתפים השתלבו לאחר סיום הקורס בעבודה התואמת את הכלים שרכשו במהלכו. כמו כן, אין גוף ממשלתי המעביר קורסים בנושא זה לאוכלוסייה הכללית שאינה מהפריפריה ואינה בבחינת עסק קטן או יצואן . על המשרדים הממשלתיים הרלוונטיים, ובראשם משרד העבודה, להידרש לסוגיית ההכשרה המקצועית בנושא המסחר המקוון לאוכלוסייה הכללית ולא רק לאוכלוסיות יעד מסוימות. על המשרדים הרלוונטיים לגבש תפיסה כוללת הנוגעת למקצועות החדשים והמתפתחים בשוק המשתנה.
מעקב- משרד העבודה והרווחה
מצב (סטאטוס): ב- בתהליך תיקון

14. 	כחלק מההיערכות לשוק העבודה העתידי המשרד כבר החל לבחון חלופות להרחבת המענים בהכשרת עובדים ועצמאיים בתחום המסחר המקוון, כך שיפנה ויתאים לאוכלוסיות רבות ומגוונות, לרבות בפריפריה.

ליקוי 
15.	תכנון שטחי מסחר במרחב הפיזי - מינהל התכנון וכמה עיריות גדולות לא נתנו את דעתם בצורה מספקת על השינוי בתמהיל הצריכה בשנים האחרונות בין רכישה בחנויות פיזיות לרכישה מקוונת ורכישה בחו"ל. הם לא אספו נתונים רלוונטיים ולא בחנו כיצד תופעה זו עשויה להשפיע על כמותם, על גודלם ואף על מיקומם של מרכזים מסחריים קיימים ועתידיים. העיריות שנבדקו מקדמות תוכניות מתאר להקמת מרכזים מסחריים כאילו המסחר כולו נעשה במרחב הפיזי. על מינהל התכנון ועל הרשויות המקומיות לתת את דעתם על השינוי בתמהיל הצריכה ועל השפעתו על מרכזי המסחר הקיימים והעתידיים במרחב הפיזי. כפועל יוצא, על גופים אלו לבחון גיבוש קווים מנחים לתכנון אזורי מסחר בתוכניות המתאר לסוגיהן, מיקומם ופריסתם המרחבית. כמו כן, עליהם לשקול לקבוע מנגנונים שיבטיחו ניצול יעיל של הקרקע בהקשר של תכנון שטחי מסחר גדולים.
מעקב- מינהל התיכנון
מצב (סטאטוס): ג- לא תוקן

15. 	לא דווח על תיקון הליקוי.

ליקוי 
16. 	משרד מבקר המדינה מעיר לסוכנות ולמכון היצוא כי בדומה לשיתוף הפעולה בין משרד העבודה לסוכנות, עליהם לבחון יחד אם יש מקום לשיתוף פעולה ביניהם או לכל הפחות לשיתוף ידע בקורסים אלו ובקורסים דומים בעתיד, בכפוף לשמירה על זכויות יוצרים. על גופים אלו לבחון במהלך הזמן לא רק את שביעות הרצון של המשתתפים בקורסים אלא גם אם הקורסים שהם מעבירים הם אכן הדרך היעילה והנכונה ביותר לסייע למשתתפים להשתלב בעידן המסחר המקוון.
מעקב- משרד הכלכלה
מצב (סטאטוס): א- תוקן

16. 	בהתאם להמלצה שניתנה, הסוכנות פעלה  על מנת ליצור שיתוף פעולה בינה לבין מכון הייצוא. בתחילת השנה התקיים מפגש של נציגי מעוף (מערך מוקדי השטח של הסוכנות) מכל הארץ במשרדי מכון הייצוא במטרה להכיר את פעילות מכון הייצוא ואת נציגיה. לאחר המפגש החל שיתוף פעולה הדוק בין מנהלי  פרויקט מסחר מקוון במעוף לבין האחראית מטעם מכון הייצוא, שיתוף הפעולה כולל בין היתר: שיתוף חומרים שיווקים בין שני הצדדים במטרה להנגיש אחד את שירותיו של האחר בפני לקוחות, הפניית לקוחות פוטנציאליים בין הצדדים, מפגשים בין אישיים במשרדי מכון הייצוא וחשיבה משותפת על דרכים שיווקיות במטרה להגדיל את כמות הלקוחות שיוכלו להיעזר בשירותי המעוף ומכון הייצוא.

ליקוי
17. 	על משרדי הכלכלה, הבריאות, התקשורת, התחבורה, האנרגיה והחקלאות לסיים להתאים את האסדרה של יבוא המוצרים שבאחריותם לכלל היבוא האישי ולצמצם את מספר המוצרים שיש להמציא עבור יבואם אישורים על עמידה בדרישות חוקיות היבוא, כפי שנקבע בהחלטת הממשלה.
מעקב- משרד התחבורה
מצב (סטאטוס): א

17. 	רובם המוחלט של פריטים הנדרשים אוסדרו לאורך התקופה.

מעקב- משרד הכלכלה
מצב (סטאטוס): ב- בתהליך תיקון

17. 	משרד הכלכלה קידם תיקון לאחר הסכמה מול משרד החקלאות ואף דרישה ממשרד החקלאות. התיקון הגיע למשרד המשפטים והם דחו אותו בשל טענה כי קידומו מחייב התקנת תקנות. המשרד פועל כעת לבירור טענה זו  מול משרד החקלאות ומשרד המשפטים במטרה לקדם את התיקון בצו יבוא אישי שכבר גובש. נושא יבוא מזון הוסדר במסגרת צו יבוא אישי בהתאם לנוהל שגובש על ידי שירות המזון

מעקב- משרד הבריאות
מצב (סטאטוס): א - תוקן

17. 	לאחר פרסום נוהל יבוא אישי של מזון לפי סעיף  55 לחוק הגנה על בריאות הציבור  (מזון) התשע"ו  2015, ובהתאם להחלטת הממשלה נושא של יבוא אישי של מזון עוגן בסעיף 4 לצו יבוא אישי, התשע"ט- 2019 ויטופל על ידי המכס בהתאם לאמור בצו.
בצו יבוא אישי נקבע, בן היתר: 
	א. שניתן לייבא מזון בייבוא אישי בכמות סבירה שאינה עולה על 5 ק"ג למזון מסוים אך לא יותר מ-15 ק"ג מזון בכל משלוח, למעט קבוצות המזון המפורטות להלן:
(1) תבלינים ואבקות תיבול, למעט זעפרן – כמות שאינה עולה על 500 גרם תבלין או אבקת תיבול מסוימים אך לא יותר מ-5 ק"ג תבלינים ואבקות תיבול בכל משלוח;
(2) זעפרן – כמות שאינה עולה על 20 גרם בכל משלוח;
(3) תוספי תזונה – כמות שאינה עולה על 5 פריטים של תוסף תזונה מסוים אך לא יותר מ-15 פריטים של תוספי תזונה בכל משלוח;
	ב. ניתן לייבא עד  שישה משלוחים בשנה קלנדרית המכילים מזון בכל כמות שהיא ומכל קבוצת מזון שהיא
	ג. המזון נארז וסומן על ידי היצרן בטרם שיווקו באופן המאפשר את זיהויו כמזון;
	ד. בעת קבלת המזון המיובא בייבוא אישי, בכל ערך שהוא,יצהיר היבואן כי הטובין עומדים בתנאים האמורים , את ההצהרה יש להגיש לדואר ישראל, לחברות השילוח או הבלדרות.
הגבלות ואיסורים : אין לייבא מזון המפורט להלן:
(א) מזון המכיל בשר למעט שימורים המכילים בשר;
(ב) מזון המכיל חלב למעט גבינות קשות, מוצרי חלב משומרים, אבקות חלב, ממתקים ומשקאות המכילים חלב;
(ג)   תרכובות מזון לתינוקות ותרכובות מזון לפעוטות כהגדרתן בתקנות הגנה על בריאות הציבור (מזון) (סימון תזונתי), התשע"ח-2017.

מעקב- משרד החקלאות
מצב (סטאטוס): ב – בתהליך תיקון

17. 	המשרד שוקד על כתיבת תקנות לעניין יבוא מזון לבעלי חיים. במסגרת תקנות אלו יעוגנו פטורים (לרבות פטור מאישור בעת יבוא אישי של עד 20 ק"ג מזון לחיית מחמד). במקביל, גורמי המקצוע פעלו מול משרד הכלכלה, האמון על צו יבוא אישי, לצורך רישום פטור מאישור השירותים הווטרינריים ביבוא אישי של מזון לחיות מחמד. טיוטת צו כאמור הועברה לאישור משרד המשפטים אשר טרם נתן אישור כמבוקש בשל קשיים משפטיים העולים לעמדתם. המשרד פועל מול משרד הכלכלה לקידום תיקון הצו.

מעקב- משרד האנרגיה
מצב (סטאטוס): ד- נדחה

17. 	בהחלטת הממשלה מס' 3423 מיום 11.01.2018 נקבע כי ניתן לייבא במסגרת ייבוא אישי עד חמישה מוצרים בעלות של אלף $, ואם העלות הכוללת נמוכה מאלף $ ניתן לייבא עד 30 יחידות באותו משלוח. בהתאם להחלטה זו, ניתן לייבא לישראל מוצרי חשמל עד עלות של 1000$ ללא כל חסם מצד משרד האנרגיה.

ליקוי
18.	הנספחים הכלכליים במשרד הכלכלה יפעלו מול מטות השילוח הבין-לאומיים כדי לשנות את קטגוריית השיוך של מדינת ישראל  ולהוזיל את עלות השילוח אליה.


מעקב- משרד הכלכלה
מצב (סטאטוס):ב- בתהליך תיקון

18. 	משרד הכלכלה השלים את העבודה בעניין חברות השילוח כמבוקש בהחלטת הממשלה. בהמשך לממצאי העבודה הועברו מכתבים לחברות הרלוונטיות. המשרד עוקב אחר תגובת החברות בנושא.

ליקוי

19. 	על הסוכנות לעסקים קטנים להמשיך לתת מענה לעסקים קטנים, בפרט למגזר הערבי, בהתאם לצרכיהם המשתנים.

מעקב- משרד הכלכלה
מצב (סטאטוס): א- תוקן 

19. 	במהלך השנה התקיימה סדרת פגישות עם הרשות לפיתוח כלכלי במגזר המיעוטים במטרה  לבחון לעומק את הצרכים הייחודיים של המגזר הערבי.  בהתאם לכך הסוכנות פעלה לשפר את  השיווק ואופן העברת המידע והתוכן לעסקים מהמגזר הערבי. נעשה שיווק ישיר בסניפי המעוף,  טלמרקטינג יזום ללקוחות מהמגזר הערבי,  מפגשי חשיפה, פרסום בעיתונות המקומית (בשפה הערבית) ושיווק בכל כנס רלוונטי. להלן נתונים על מספר העסקים מהמגזר הערבי שהשתתפו בפרויקט מסחר מקוון לשנים 2017-2019, מהנתונים ניתן לראות כי חל גידול משמעותי בשיעור השתתפות של עסקים  אלו בפרויקט:
שנת 2017- 68 עסקים.
שנת 2018 – 135 עסקים.
שנת 2019 – 184 עסקים (רבעונים 1-3 בלבד).

















































המעבדה הלאומית לפיזיקה
גופים מבוקרים:  משרד הכלכלה והתעשייה  

מעקב מעודכן לחודש: דצמבר 2019
	א
	 תוקן
	סעיף אחד
	12%

	ב
	 בתהליך תיקון
	6 סעיפים
	75%

	ג
	 לא תוקן
	סעיף אחד
	12%

	ד
	 נדחה / לא רלוונטי
	
	




ליקוי 
1.	ירידה תלולה בפעילות המל"פ - מאז שנת 2009 לא גייס משרד הכלכלה עובדים מקצועיים חדשים במקום עובדים שפרשו מהמל"פ. משנת 2009 ועד שנת 2017 ירדה מצבת כוח אדם במל"פ מ-17 עובדים לארבעה עובדים בלבד, וכל המחלקות של המעבדה מלבד אחת נסגרו או הפסיקו לספק שירות. בכך הפסיקה המל"פ למלא את רוב התפקידים שנקבעו לה בהחלטת שר הכלכלה דאז, וזאת מבלי שהתקבלה החלטה לעשות כן; בוטלה ההסמכה שקיבלה מן הגוף הבין-לאומי המסמיך מעבדות לאומיות, והופסקה ההכרה של הגוף הלאומי המסמיך מעבדות בתעודות כיול שהמל"פ מנפיקה עבור התעשייה המקומית.
מעקב- משרד הכלכלה
מצב (סטאטוס): ב- בתהליך תיקון

1. 	הוקמה וועדת היגוי של – צוות ממשלתי בין משרדי לגיבוש אסטרטגיה מוצעת למעבדה הלאומית לפיזיקה. הוועדה מבוססת על העיקרון של הוועדה המייעצת אשר ליוותה את פעילות במל"פ בעבר ומורכבת מגורמים ממשלתיים רבים וביניהם: משרד הכלכלה והתעשייה, משרד הביטחון, רשות להסמכת מעבדות, רשות החדשנות, המועצה להשכלה גבוהה, משרד האוצר, משרד המדע ומשרד האנרגיה.   מדובר בכלל בעלי העניין הממשלתיים אשר לתפיסת משרד הכלכלה רצוי ויתנו את דעתם בעת גיבוש אסטרטגיה עבור המל"פ, לרבות מתווה הפעלה מומלץ. הועדה הנ"ל מוקמת לאחר החלטה לקומם את המעבדה וכן לתקצב אותה, כאשר משרד הכלכלה מבקש להגיע באמצעות צוות זה להחלטה באם יש לקיים את המל"פ, לרבות תקצובה, ייעודה, משימות וכו'. פגישת הצוות הראשונה מיועדת לסוף שנת 2019 ותוצאות הצוות מתוכננות להתכנס בתקופה של כתשעה חודשי עבודה. במקביל, המעבדה ממשיכה בפעילות השוטפת שלה ונקבע בתוכניות העבודה של 2020 משימות אשר מתוכננות לקדם את המעבדה לעבר הסמכה, כאשר בשלב הראשון המעבדה נדרשת לעבור מבדקים של השוואות בינ"ל, תהליך מורכב אשר המעבדה החלה לפעול עוד ב2019 לשם השגתו והוא ימשך לאורך 2020.

ליקוי 
2.	בניית מבנה חדש עבור מחלקות שנסגרו - בשנת 2012 הצטרף משרד הכלכלה לתוכנית לבניית מבנים חדשים המיועדים למעבדות של המכון הגיאולוגי לישראל ושל משרד הכלכלה (היחידה למשקלות ומידות והמל"פ). המבנה, שהשלמתו אמורה להיות ברבעון השלישי של שנת 2018, הוקם ליד קמפוס גבעת רם של האוניברסיטה העברית בירושלים בעלות של כ-373 מיליון ש"ח. משרד הכלכלה קיבל 12% משטח המבנה והשתתף בסכום של כ-13 מיליון ש"ח במימון הוצאות הדרושות לשם התאמת המבנה לצורכי המעבדה לפיזיקה. בעת אישור הפרוגרמה למבנה בשנת 2013 הוקצו למל"פ 14 חדרים במבנה החדש אף על פי שהמשרד טרם החליט לגבי המשך פעילותה של המל"פ והמבנה הארגוני שלה. מחצית מהחדרים שהוקצו לשימוש המל"פ היו מיועדים למחלקות שבאותה עת כבר נסגרו. לפיכך חלק מההשקעה של משרד הכלכלה בבניין, שנבנה בהתאם לדרישות המל"פ, עלול לרדת לטמיון אם תפסיק המל"פ לפעול באתר החדש. 
מעקב- משרד הכלכלה
מצב (סטאטוס): ג- לא תוקן

ליקוי 
3.	אי-ניצול ציוד שנרכש - מאחר שמשרד הכלכלה לא גייס עובדים למחלקות המל"פ שעובדיהן פרשו, נסגרו המחלקות, וציוד בשווי של כ-40% מסך הציוד (כ-3.2 מיליון ש"ח) אינו בשימוש זה שנים מספר. כאשר ציוד מדידה אינו בשימוש, אינו מתוחזק באופן שוטף ואינו מכויל כיאות, מתעורר ספק אם הוא בר שימוש. אם יחליט משרד הכלכלה להפעיל מחדש את המעבדות יהיה עליו לכייל מחדש את הציוד בעלות גבוהה והדבר יארך זמן רב.
מעקב- משרד הכלכלה
מצב (סטאטוס): ב – בתהליך תיקון

3. 	נכון לנובמבר 2019 מצבת כוח האדם של המעבדה הלאומית לפיזיקה נשארה זהה וישנם שלושה עובדים מקצועיים בתחומי הזמן והתדר, מאסה וחשמל,  ולכן אין ביכולת הצוות להשמיש את הציוד שאינו בתחומים אלו. פרט לכך הציוד שכן בתחומי האחריות של העובדים במעבדה נמצאה בשימוש מלא.

ליקוי 
4.	שימוש בציוד מיושן - בנובמבר 2017 החזיקה המל"פ שני שעונים אטומיים ישנים (בני 8.5 שנים), שעברו את תוחלת החיים הממוצעת של שעונים מסוג זה, ושני שעונים אטומיים חדישים. משרד הכלכלה טרם החליט אם לרכוש שעונים חדשים במקום הישנים. רוב המדינות המשתתפות בתוכנית הבין-לאומית למדידת זמן שקבעה הלשכה הבין-לאומית למידות ולמשקלות (International Bureau of Weights and Measures; להלן - BIPM) משתמשות בארבעה שעונים תקינים לפחות. יוצא אפוא שהמל"פ פועלת ברמת טכנולוגיה פחותה מהמקובלת במעבדות בעולם בנושא מדידת זמן ותדר.
מעקב- משרד הכלכלה
מצב (סטאטוס): א- תוקן

4. המשרד רכש שני שעונים אטומיים חדישים בשנתיים האחרונות. אלו תועדו להחליף את השעונים הישנים שיצאו משימוש. השעונים החדשים שנרכשו הם בקידמת הטכנולוגיה ולכן גם מאפשרים למעבדה, ביחד עם ההון האנושי במעבדה, לעמוד בדירוג של 20 המעבדות המדויקות ביותר בעולם בזמן ותדר.

ליקוי 
5.	אי-השתתפות בוועדות מייעצות בין-לאומיות  - במהלך השנים הפסיקה המל"פ להשתתף בבדיקות משוות למעט מדידת זמן ותדר, ולכן אין מידע על המל"פ במפתח השוואה בין-לאומי, מלבד בתחום אחד (זמן ותדר). ישראל משתתפת בוועדה מייעצת בין-לאומית אחת בלבד מעשר הוועדות בנושא מטרולוגיה הפתוחות לה מתוקף חברותה בלשכה הבין-לאומית למידות ולמשקלות. 
מעקב- משרד הכלכלה
מצב (סטאטוס): ב – בתהליך תיקון

5. המעבדה פועלת לעבר הסמכה והשוואות בינ"ל אשר יאפשרו בעתיד את השתתפות הגורמים המקצועיים בוועדות המייעצות בתחומים הנוספים פרט לזמן והתדר.

ליקוי 
6. אי-גיוס והכשרה של כוח אדם מקצועי - אף על פי שרוב העובדים המקצועיים במל"פ פרשו בעשור האחרון, משרד הכלכלה לא פעל לגייס עובדים מנוסים במקומם או לתקצב ולהפעיל תוכנית הכשרה לעובדים חדשים.
 

ליקוי 
7.	אי-כינוס של המועצה המייעצת - המועצה המייעצת למשרד הכלכלה שאמורה הייתה לפעול ליד המל"פ, התכנסה פעמים ספורות לאחר הקמתה, והיא אינה פעילה זה יותר מ-30 שנים.

מעקב- משרד הכלכלה
מצב (סטאטוס): ב – בתהליך תיקון 

6-7. 	הוחלט על הקמת וועדת היגוי של – צוות ממשלתי לגיבוש אסטרטגיה מוצעת למעבדה הלאומית לפיזיקה. הוועדה מבוססת על העיקרון של הוועדה המייעצת אשר ליוותה את פעילות במל"פ בעבר ומורכבת מגורמים ממשלתיים רבים. ההחלטות על כח אדם מקצועי ועל המועצה המייעצת יוחלטו בוועדת ההיגוי.

ליקוי 
8. 	היעדר חזון לעתיד המל"פ - משרד הכלכלה לא גייס עובדים חדשים למל"פ וכך הביא להפסקת 	רוב פעילותה בלא שהתקבלה החלטה שלטונית לסגור את המל"פ. מצד שני הזרים המשרד למל"פ כספים לבניית מבנה חדש ורק לאחר מכן ביצע עבודת מטה לשם קבלת החלטה על עתיד המעבדה. דרכי פעולה אלו הביאו לבזבוז כספי הציבור. על משרד הכלכלה לקבוע חזון לתחום המטרולוגיה בישראל ולהכריע אם בכוונתו להמשיך ולהפעיל מעבדה לאומית לפיזיקה ראויה לשמה או לסגור את המל"פ ולהעביר את הפעלתה לידי מפעיל אחר. אם יחליט משרד הכלכלה לשקם את המל"פ, עליו להקצות לה משרות במספר הנדרש לביצוע פעילות ההולמת את תפקידיה, לגייס כוח אדם חדש בעל אופק שירות ארוך טווח, להכין תוכנית הכשרה לעובדים, וכן להכין תוכנית הבראה הכוללת הרחבת תחומי הפעילות של המל"פ כדי לוודא שהיא תפעל כנדרש ממעבדה לאומית.


מעקב- משרד הכלכלה
מצב (סטאטוס): ב – בתהליך תיקון

8. מסקנות הצוות הממשלתי לגיבוש אסטרטגיה מוצעת למעבדה הלאומית לפיזיקה יאפשרו:
· לגבש חזון עדכני למל"פ כך שתקדם את התעשייה והאקדמיה בישראל.
· לזהות את התחומים בהם נדרש  לתת שירותים ומחקר בהתאם לביקוש.
· לגבש תכנית אסטרטגית למל"פ במענה לצרכי המשק.
· להמליץ על אמות המידה הפיזיקליים אשר יוחזקו ברמת דיוק בינלאומית.


















היבטים בניהולה של חברת בנק הדואר
הגופים המבוקרים: חברת הדואר, בנק הדואר, משרד התקשורת, רשות החברות הממשלתיות, רשות שוק ההון , משרד האוצר - אגף התקציבים, בנק ישראל

ליקוי

1. 	דחיית יישומו של תיקון 11 לחוק הדואר  - מטרת תיקון 11 משנת 2012 היא הפרדה בין פעילותו הפיננסית של בנק הדואר ובין פעילות הדואר של חברת האם (חברת הדואר) שהיא פעילות ריאלית-תפעולית, לשם הגדלת מגוון השירותים הפיננסיים שמספק בנק הדואר ולשם חיזוקו של בנק הדואר. למרות זאת, נמצא כי יישומו של תיקון 11 שהופקדו עליו משרד האוצר, משרד התקשורת וחברת הדואר נדחה כחמש שנים. עוד נמצא כי סוגית ההון העצמי של בנק הדואר, שהיא המניעה העיקרית כיום ליישומו של תיקון 11, טרם הוסדרה ולא הועמד ההון העצמי הדרוש לקידום המהלך. על משרד התקשורת ומשרד האוצר להסדיר את מעמדו של בנק הדואר. עליהם לעשות זאת באמצעות יישומו של תיקון 11 לחוק הדואר, הקובע שורה של הוראות להתנהלותו של בנק הדואר בנפרד מחברת הדואר ותוך הסדרת סוגיית ההון העצמי. או בכל דרך אחרת על פי הדין הקיים, שתאפשר לחזק את הממשל התאגידי בבנק הדואר ולהגדיל את מגוון השירותים הפיננסיים שיספק לציבור.
    
מעקב- משרד התקשורת 
מצב (סטאטוס): ב- בתהליך תיקון

1.	התקבלה עמדת בנק ישראל לגבי התנאים להפיכת בנק הדואר לבנק מסחרי לרבות הפרדתו מחברת דואר ישראל. שר התקשורת ביקש לקיים דיון עם הנגיד על מנת להבין את עמדת בנק ישראל ובהתאם לבחון את הביצוע. היום הקובע נדחה ל 31.1.2020 וצפוי להידחות פעם נוספת.

מעקב- רשות החברות הממשלתיות
מצב (סטאטוס): ב' בתהליך תיקון

1.    	בהתאם לסיכום בין מנכ"ל משרד האוצר, שר התקשורת ומנכ"ל משרדו, מנהל הרשות וכלל הצוותים המקצועיים, הוחלט על המתווה לעניין יישום ההפרדה כמפורט בהחלטת ועדת שרים לענייני הפרטה מח/7 מיום 2.7.2018 בעניין חברת דואר ישראל בע"מ. בהחלטה זו הוחלט כדלקמן: "לרשום את הודעת שר התקשורת ושר האוצר בדבר כוונתם לבחון בתוך 3 חודשים ממועד קבלת החלטה זו תיקון של חוק הדואר (תיקון מס' 11), התשע"ב-2012 ובכלל זה לפעול לתיקון חקיקה מיידי שלא יאפשר דחייה של "היום הקובע" לאחר ינואר 2019. וכן, לרשום את הודעת שר התקשורת ושר האוצר בדבר כוונתם לפעול במסגרת הסמכויות המוקנות להם לפי כל דין להבטחת קיום תנאי הרישיון ובכלל זה, השירות האוניברסאלי". עוד נקבע כי "המכירה הפרטית (השלב הראשון) ו/או הצעה/ות לציבור לפי השלב השני, לפי העניין, לא יבוצעו בדרך של הקצאת מניות ו/או גיוס הון לחברה, אלא אם התקיימו כל התנאים הקבועים בפסקאות 1 עד 4 בסעיף 57(ב) לתיקון 11 לחוק הדואר (יישום ההפרדה המבנית בין חברת הדואר לחברת בנק הדואר), והכל בכפוף לאמור בסעיף 9 להחלטה. אין באמור כדי לגרוע מהוראות סעיף 57(ד) לתיקון 11".
	
ליקוי

2. 	אי-מימושו של הפוטנציאל שבתמורת ההפרטה - הממשלה החליטה על הפרטה עתידית של חברת הדואר. אי-היישום של הוראות תיקון 11 מעכב את פיתוחו ואת חיזוקו של בנק הדואר ובכך נמנעת העלייה הפוטנציאלית של ערכו, מניעה העלולה להפחית את תמורת ההפרטה העתידית שהממשלה החליטה עליה. על הגורמים הרלוונטיים, משרד האוצר, משרד התקשורת, רשות החברות וחברת הדואר, לפעול במרץ ובנחישות לקידום יישום תיקון 11 על מנת לחזק את הפוטנציאל הגלום בחברת בנק הדואר ולהעלות את ערכה טרם ההפרטה.

מעקב- דואר ישראל
מצב (סטאטוס): ב' תהליך תיקון

2.    	חברת דואר ישראל ממשיכה לפעול בנחישות לקידום יישום תיקון 11 על מנת לחזק את הפוטנציאל הגלום בחברת בנק הדואר ולהעלות את ערכה טרם ההפרטה - תוכנית מפורטת ומקיפה הונחה על שולחנה של המפקחת על הבנקים בבנק ישראל ונגיד בנק ישראל הציג מתווה רגולטורי לפיתוחו של בנק הדואר אשר נבחן בימים אלה על ידי החברה וגורמי הממשלה הרלוונטיים. בהליכי ביצוע

מעקב-  רשות החברות הממשלתיות
מצב (סטאטוס): ב' בתהליך תיקון

2.  	רשות החברות פועלת במרץ ובנחישות  על מנת לחזק את הפוטנציאל הגלום בחברת בנק הדואר ולהעלות את ערכה טרם ההפרטה וכן בנק הדואר יוכל להיות "שחקן" משמעותי במתן שירותים פיננסיים ובכלל זה לקידום התחרות במגזר זה לטובת האזרח והמשק . בהקשר לכך, הרשות רואה בין היתר במתן רישיון בנקאי לבנק הדואר כמנוע צמיחה אפקטיבי שיוביל להעלאת ערכו של בנק הדואר ולהעלאת תמורת ההפרטה העתידית של הדואר. לכן, הרשות דוחפת ופועלת בנחישות ובתיאום עם החברה, משרד התקשורת ומשרד האוצר  לכך שמעבר לביצוע של תיקון 11, לבנק הדואר יינתן רישיון בנקאי על מנת לחזק את הפוטנציאל הגלום בו. בהקשר זה, הרשות מקיימת שיחות ומגעים מתקדמים עם בנק ישראל וממתינה להחלטת נגיד בנק ישראל, אשר הנושא נמצא בבחינה שלו.

ליקוי

3.	כלים לפיתוח עסקי - בנק הדואר לא נערך להוראות תיקון 11 ולהשפעותיו העתידיות על הכנסותיו, כגון על ידי פיתוח אפליקציה, ושיתוף פעולה עם גורמים שונים ועם הממשלה.

מעקב- דואר ישראל
מצב (סטאטוס): א' תוקן

3.   	 בנק הדואר ממשיך ופועל במישורים רבים על מנת לפתח שירותים חדשים ולהתאים עצמו לסביבה העסקית המשתנה. להלן מספר דוגמאות:
•	בחציון הראשון של שנת 2020, יושקו שתי אפליקציות נוספות של אתר לקוחות עסקיים ואתר לקוחות מזדמנים אשר יאפשר לכלל הלקוחות לבצע פעולות פיננסיות בדיגיטל, ללא הצורך בניהול חשבון בבנק הדואר.
•	כרטיסים נטענים - כיום, בנק הדואר מציע שלושה סוגים של כרטיסים נטענים: כרטיס חד-פעמי  בש"ח, כרטיס נטען דולרי מבית ויזה וכרטיס רב מטבעי (₪, אירו וליש"ט מבית מאסטרקארד. 
•	כספומטים: בנק הדואר פועל נמרצות להתקנת מכשירי כספומט ביחידות הדואר. כיום קיימים למעלה מ-40 מכשירי כספומט חיצוני פעילים ברחבי הארץ וברובם ניתן לרכוש גם מט"ח.
•	פרויקט משרד תחבורה: בוצע, לרבות הרחבת הטענת רב-קו ביחידות הדואר. 
•	שירותים מקוונים: השירות הורחב משמעותית ומשרדי ממשלה ומוסדות רבים משתמשים בשירות זה לגביית תשלומים ולהפקת מסמכים (כדוגמת: רישיונות רכב/ היתרי נהיגה). 
•	כאמור בכוונת בנק הדואר להתרחב לשירותים בנקאיים נוספים (כגון אשראי) והכל בכפוף לקבלת היתרים רגולטורים מתאימים.

ליקוי

4. 	ממשל תאגידי לקוי: אי-איוש משרות יו"ר הדירקטוריון ודירקטורים בבנק הדואר - נמצא כי במועד סיום הביקורת, דצמבר 2017, טרם מונו לדירקטוריון בנק הדואר יושב ראש קבוע ודירקטור חמישי, דבר שאיננו מאפשר את התכנסות הדירקטוריון ופוגע בעבודתו התקינה, בין השאר, בקביעת מדיניות לבנק הדואר ובפיקוח על התנהלותו. על דירקטוריון חברת האם למנות דירקטור חמישי לדירקטוריון בנק הדואר ויושב ראש קבוע, כדי לשפר את תפקודו של הדירקטוריון ולחזק את הממשל התאגידי בבנק הדואר.

מעקב- דואר ישראל
מצב (סטאטוס): ב' תהליך תיקון

4.	נוכח השינויים הנדרשים במבנה התאגידי של חברת בנק הדואר, שתוארו לעיל, דירקטוריון חברת בנק הדואר אינו פעיל בתקופה זו והבקרה התאגידית נעשית על ידי דירקטוריון חברת דואר ישראל בהתאם לסיכומים שהושגו עם הקמת חברת דואר ישראל וחברת בנק הדואר בשנת 2006.

ליקוי

5.	נתוני חסר בדוחות הכספיים - בניגוד לעקרונות חשבונאיים מקובלים, בדוחותיה חברת בנק הדואר מפרטת את הכנסותיה, אך לא את הוצאותיה בתחומים השונים. יש להגביר את הבקרה בבנק הדואר, בעיקר את הבקרה הכספית, בין השאר באמצעות שדרוגן של מערכות המחשב הייעודיות.

מעקב- דואר ישראל
מצב (סטאטוס): ב' תהליך תיקון

5. 	בנק הדואר מתנהל כחטיבה עסקית נפרדת ומתקיימת בקרה נאותה על הדו"חות הכספיים באמצעות משרד רו"ח חיצוני וכן באמצעות דירקטוריון חברת דואר ישראל כאסיפה כללית של בנק הדואר. דו"חות כספיים מלאים נפרדים יבוצעו רק  לאחר ההפרדה.

מעקב-  רשות החברות הממשלתיות
מצב (סטאטוס): ב' בתהליך תיקון

5.  	עמדת הרשות הייתה ונותרה כי על החברה לערוך דו"חות כספיים בהתאם לעקרונות חשבונאיים מקובלים, לרבות דו"ח רווח והפסד מלא, כמקובל בכל יתר החברות הממשלתיות וכמתחייב לדעת הרשות, בין היתר, מהצהרות המנהלים בדו"חות הכספיים של החברה בהתאם לתקנות החברות הממשלתיות (דו"ח נוסף בדבר הפעולות שננקטו והמצגים שניתנו להבטחת נכונות הדוחות הכספיים ודוח הדירקטוריון), תשס"ו-2005. הרשות מדגישה  כי עמדתן של חברת בנק הדואר וחברת הדואר הייתה ונותרה שונה מעמדת הרשות והעמדה שהוצגה על ידי מבקר המדינה בדוח, ובכלל זה, חברת הדואר העלתה מגוון טענות לאורך השנים שמונעות את יישום הוראות הגילוי הנדרשות בדוחות הכספיים של חברת הדואר וחברת בנק הדואר. רשות החברות מתכוונת להמשיך ולפעול לכך שחברת בנק הדואר תערוך דוחות כספיים בהתאם לעקרונות חשבונאיים מקובלים, כיתר החברות הממשלתיות, וליישום תיקון 11 בחוק. רשות החברות מבקשת להתייחס לאמור בסעיף 154 בדוח הביקורת, בו נאמר כי: "עם כינון דואר ישראל בשנת 2006 והעברת פעילות בנק הדואר ורשות הדואר אליה, המשרד סבר, כי לחברת בנק הדואר צריך להיות דוח כספי מלא הכולל מאזן, רווח והפסד ותזרים מזומנים, עמדת המשרד נתמכה בחוות דעת חשבונאית של מומחה שהוגשה לרשות החברות הממשלתיות, האמונה על הדיווח הכספי בחברות ממשלתיות. למצער עמדת המשרד לא התקבלה על ידי רשות החברות הממשלתיות". הרשות מבקשת להבהיר כי תשובת משרד התקשורת שהוזכרה לעיל אינה נתמכת בעובדות, ובכלל זה בעובדות הבאות:
א.	דרישות הרשות מחברת בנק הדואר הן כי לדוחותיה הכספיים יצורפו הצהרות מנהלים המבהירות את אחריותם לנכונותם ושלמותם של הדוחות הכספיים, וכי לא חסר בהם מצג של עובדה מהותית והם משקפים באופן נאות את המצב הכספי, תוצאות הפעולות, השינויים בהון העצמי ותזרימי המזומנים של החברה. 
ב.	מכתב הרשות מיום 24.3.08 לחברת הדואר ובנק הדואר ולרואי החשבון שלהן (אשר מוען גם למפקח על בנק הדואר במשרד התקשורת). מכתב זה התייחס, בין היתר, לאמור בדוחות הכספיים המאושרים של בנק הדואר כי "נדרשה הנהלת הבנק על ידי רשות החברות הממשלתיות להציג דוח רווח והפסד" והובהר בו כי "האחריות המלאה לגבי מתכונת ההצגה החשבונאית של הדוחות הכספיים של החברה ושל בנק הדואר הינה באחריותם המלאה של נושאי המשרה בחברה על פי החוק".
ג.	מכתב הרשות מיום 24.10.07 לרואי חשבון בנק הדואר וחברת הדואר ולמנהלי חברות אלו ולמפקח על בנק הדואר, המצביע על עמדת צוות המומחים לכללי דיווח ותקינה חשבונאית בחברות הממשלתיות כי, בין היתר, הדוחות הכספיים של החברה צריכים לכלול נכסים והתחייבויות במאזן, דוח תזרים מזומנים, דוח הכנסות וכן הוצאות מזוהות. במכתב צוין כי עמדת צוות המומחים מקובלת ותואמת גם את עמדת המפקח על בנק הדואר במשרד התקשורת. יודגש כי עמדת צוות המומחים נשענה, בין היתר, על האמור בטיוטת הרישיון ובחוק הדואר וכאמור בסעיף ד' להלן ועל האפשרות לערוך הסכם ניהול בין בנק הדואר וחברת הדואר, נושאים אלו טרם יושמו. 
ד.	דרישות הרשות מרואה החשבון של בנק הדואר בתיאום עם נציג המפקח על בנק הדואר במשרד התקשורת מיום 9.7.07 להציג דוח הכנסות והוצאות בדוחות הכספיים, וזאת, בין היתר, על פי הנדרש בטיוטת הרישיון הכללי (שנחתם מאז, והכלול בפרק ז ברישיון) כי לחברת בנק הדואר יערכו דוחות כספיים מלאים (מאזן ,רווח והפסד, ותזרים מזומנים) וזאת מכוח סעיף 1.ב.(ו)(2) לחוק הדואר המסמיך את שר התקשורת לקבוע ברישיון הפרדה מלאה לגבי הוצאות והכנסות.  לסיכום, רשות החברות מתכוונת להמשיך לפעול כפי שפעלה עד כה, לכך שחברת בנק הדואר תערוך דוחות כספיים בהתאם לעקרונות החשבונאיים המקובלים, כיתר החברות הממשלתיות, וליישום תיקון מס' 11 בחוק הדואר.
	
ליקוי

6. 	מערכות מידע ישנות והיערכות לשעת חירום - מערכות המידע של חברת בנק הדואר מיושנות ומצריכות חידוש ושדרוג, במיוחד נוכח הגדלת מגוון השירותים הפיננסיים שהיא אמורה לספק בעתיד. נמצאו גם ליקויים בתחום המוכנות של מערכת המחשוב של בנק הדואר לשעת חירום. מקצת השירותים אינם מגובים במלואם לרבות מערכות המוקד והלבנת הון, אתר האינטרנט ועוד. נוכח הגדלתו הצפויה של מגוון השירותים הפיננסיים שתספק, על חברת בנק הדואר לחזק את יכולותיה בתחום מערכות המידע, ולהחיש את תיקון הליקויים שנמצאו בהיערכותה המחשבית לשעת חירום.

מעקב- דואר ישראל
מצב (סטאטוס): א' תוקן

6. 	חברת הדואר פועלת באופן שוטף לשדרוג מערכות המידע ושיפור השירות ללקוחות. כאמור, פותחו מגוון אפליקציות ייעודיות לעולם כרטיסי החיוב והכרטיסים הנטענים במט"ח וש"ח, הושק אתר חדש לבעלי חשבון מותאם טלפונים ניידים ב- 5 שפות (אנגלית, תאית, ערבית, עברית, רוסית וסינית), הושקה מערכת עיצור שיקים, ומתן שירותי הסליקה ועיצור השקים לבנק ישראל ועוד. בנושא היערכות לשע"ח, במהלך 2019, הורחבה ההיערכות לשעת חירום ולא רק המחשב המרכזי מגובה אלא גם הסביבה הפתוחה (ממשקים עם מערכות חיצוניות). עד סוף חציון 2020, יגובו המערכות החשובות של הסביבה הפתוחה. כמו כן יורחבו ממשקים למערכות העסקיות של הבנק (קישוריות ללקוחות ולשותפים עסקיים). במהלך 2019, בוצע סקר אבטחת מידע. ממצאי הסקר שיבחו את רמת את אבטחת המידע בבנק הדואר. לצד המלצות לתיקון ליקויים, גובשה תוכנית הפחתת סיכונים אשר תסתיים בדצמבר 2021.

מעקב- משרד התקשורת 
מצב (סטאטוס) : ב'  בתהליך תיקון

6. 	עם המעבר למרכז הסחר המקוון הליך עיבוי הגיבוי למערכות תומכות מערך יבמ יושלם.
	
ליקוי

7.	ליקויים בשירות הלקוחות - גם בסניפים וגם במוקד הטלפוני נמצאו ליקויים רבים בשירות בנק הדואר ללקוחותיו -איכותו, זמינותו ומהירותו. יש לקדם ולשפר את איכות השירות הניתן ללקוחות בנק הדואר בסניפים ובמוקד הטלפוני ולמנוע את הטרחתם של הלקוחות.


מעקב- דואר ישראל
מצב (סטאטוס): א' תוקן

7. 	שדרוג מערכות ה- IVR נמצא בתהליכי עבודה מתקדמים. במקביל נעשית עבודה ממוקדת לייעול תהליכי גיוס ושימור עובדי המוקד הטלפוני, אשר מביא לשימור עובדים מקצועיים המספקים מענה מהיר, הולם ומקצועי לפניות המתקבלות. ביצוע הפעולות שהוזכרו לעיל, ופעולות נוספות,  מביאות לירידה  של משך זמן ההמתנה הממוצע לקבלת מענה במוקד בנק הדואר. בחודש נובמבר האחרון, זמן ההמתנה הממוצע עמד על 3.5 דקות בלבד. נציין כי בתכנית העבודה של שנת 2020 קיימת תכנית להקמת מערכת CRM חדשה בבנק הדואר.	

ליקוי

8.	הגדרת בנק חברתי והצורך הציבורי בו - למרות השיח הציבורי הער והדרישה הגוברת לבנק חברתי ולהרחבת נגישותם של השירותים הכספיים לאוכלוסיות מוחלשות, נמצא כי הממשלה לא דנה בסוגיה זו ולא הגדירה את הנדרש מבנק שכזה והאם בנק הדואר יכול למלא דרישה זאת. נוכח הדרישה הגוברת להקמת בנק חברתי, על הממשלה לבחון ולהחליט אם האינטרס הציבורי מחייב הקמתו של בנק כזה, שיגביר את נגישותם של השירותים הכספיים לאוכלוסיות מוחלשות, ועליה להגדיר את מה שמצופה מבנק זה, לרבות בחינת הפוטנציאל להסבתו של בנק הדואר לבנק חברתי.

מעקב- משרד התקשורת 
מצב (סטאטוס): ב' – בתהליך תיקון 

8.  	ראה התייחסות למעקב 1 לעיל. נושא הסדרת הבנק נמצא בבחינה. הפיכת בנק הדואר לבנק מסחרי מותנה בקבלת אישורים מהגורם המפקח והוא בנק ישראל. כבר כיום בנק הדואר נותן מעני שירותים בסיסיים ללא אשראי ופיקדונות ומשרת אוכלוסיות מן העשירונים הנמוכים.


















היבטים בהתנהלות איגודי ערים לביוב, בפיקוח עליהם ובאסדרתם

הגופים המבוקרים: רשות המים.
מעקב מעודכן לחודש: דצמבר 2019
	א
	 תוקן
	
	

	ב
	 בתהליך תיקון
	5 סעיפים
	71%

	ג
	 לא תוקן
	
	

	ד
	 נדחה / לא רלוונטי
	2 סעיפים
	29%






ליקוי
1. 	הגם שהרשות אסדרה כמה היבטים חשובים בתחום איגודי הערים, עד מועד סיום הביקורת, אף שחלפו קרוב לתשע שנים לאחר שהועברו אליה סמכויות האסדרה והפיקוח, הרשות טרם קבעה אסדרה של נושאים רבים בעלי חשיבות הנוגעים לאיגודי ערים לביוב, כמו: אמות מידה לשירות, מבנה ארגוני ושכר עבודה, דרכי מינוי ותנאי העסקה של עובדי האיגוד, תנאי כשירות ופסלות ותקופת כהונה של חברי מועצת האיגוד ושל המנכ"ל, עסקאות עם בעלי עניין, נסיעות לחו"ל של עובדי האיגוד ומנהליו והיבטים נוספים הנוגעים לממשל התאגידי, דיווח כספי מפורט, הגשת תוכניות השקעות רב-שנתיות וחד-שנתיות לרשות ודרכי הבקרה עליהן. כמו כן, הרשות טרם מינתה יחידה שתפקח באופן שוטף על איגודי הערים לביוב, בדומה לפיקוח השוטף על תאגידי המים והביוב ועל חברות הביוב המרחביות שאותו הוסמכו לבצע יחידת הממונה על תאגידי המים והביוב וחברות הביוב המרחביות. המצב בפועל, שבו איגודי ערים לביוב פועלים בלא אסדרה ופיקוח בעניינם כאמור, עלול להוביל להתנהלות בלתי תקינה נזקים סביבתיים ולעיתים אף למנוע בזבוז כספים של צרכני המים והביוב ושל משלמי המיסים. על מועצת רשות המים לפעול בלא דיחוי לקביעת כללים להסדרת התנהלותם של איגודי הערים לביוב, ובכללם כללי ממשל תאגידי, כללים מפורטים לעניין הדיווח הכספי וההנדסי השוטף של איגודי הערים וכללים הנוגעים להתקשרותם עם בעלי תפקידים כגון יועצים משפטיים, רואי חשבון, מבקרים פנימיים וגזברים. כמו כן, על מועצת הרשות לקבוע מנגנוני פיקוח על יישום הכללים האלה, ועל מנהל הרשות לעקוב אחר יישומם. בעניין זה על מועצת הרשות לבחון מהן הנורמות הראויות שיש בסמכותה להחיל על איגודי הערים לביוב, ואילו נורמות וכללים ראויים דורשים ייזום הליך של שינוי חקיקה, ובהתאם לכך להנחות את מנהל רשות המים להביאם לדיון לפניה ולהביא לאישורה הצעות לכללים וליוזמות חקיקה כאמור. נוכח העיכוב בהליכי האסדרה במשך כעשור שחלף מאז הועברו לרשות סמכויות משרד הפנים הנוגעות לאיגודי הערים לביוב, וכדי שלא להותיר את איגודי הערים עוד זמן רב בלא אסדרה, ראוי שמועצת הרשות תדון באופן מיידי באפשרות של שימוש בכללים החלים על תאגידי מים וביוב ועל חברות ביוב מרחביות, בין כמודל שישמש - בשינויים המחויבים - לקביעת הנחיות זמניות לאסדרה ובין בדרך אחרת, עד אשר יגובשו כללים מיוחדים לאיגודי ערים.

מעקב- רשות המים     
מצב (סטאטוס):  ב- בתהליך תיקון 

1.	במהלך שנת 2019  הרשות פרסמה מכרז למנהל תחום איגודי ערים, בשל תקלה טכנית, נאלצת הרשות בימים אלה להוציא את המכרז בשנית למכרז פומבי. עם איוש התפקיד תקודם האסדרה הרלוונטית שתענה על מרבית הליקויים השונים המפורטים בדוח זה, ובכלל זה אמות מידה, ממשל תאגידי תקופת כהונה וכיוצא באלה הוראות והוראות פיקוח והכל בהתאם לסמכויות רשות המים, שיקוליה המקצועיים  ולחוק איגודי ערים בהקשר זה. בנוסף עם איוש המשרה דלעיל, תיבחן האפשרות לנסות ולהחיל בשלב הראשון אסדרות קיימות בתאגידי המים והביוב בשינויים מחוייבים.
באשר להגשת תכנית השקעות אזי כבר כיום קיימת הוראת חוק רלוונטית- ראה בעניין זה סעיף 17 (ז) לחוק איגודי ערים.באשר למינוי יחידה שתפקח על איגודי הערים, כפי שנטען עד כה, במסגרת המבנה הארגוני החדש של רשות המים, הוקצה תקן לרפרנט איגודי ערים שימצא תחת יחידת הממונה על תאגידי המים והביוב. יצויין כי האסדרה, בקרה והפיקוח על האיגודים נעשית כיום כפעילות חוצת ארגון באמצעות מספר יחידות (הממונה על התאגידים, חטיבת כלכלה הלשכה המשפטית ומינהלת הביוב).

ליקוי

2.	אי-מינוי ועדות ביקורת: רשות המים לא קבעה הסדרים מחייבים בעניין הקמת ועדת ביקורת באיגודי ערים ביוב. נמצא כי באיגוד הערים שער הנגב לא פועלת ועדת ביקורת ומעולם לא מונתה ועדה כזאת. לעומת זאת, באיגוד ערים דרום השרון המזרחי מונתה ועדת ביקורת, אך היא לא הייתה פעילה ולא התכנסה מפברואר 2014, מועד מינויה.

מעקב- רשות המים     
מצב (סטאטוס):  ב - בתהליך 

2.	הרשות תבחן את הנהלים הקיימים כיום בהקשר זה ובכלל זה את הנהלים שהיו קיימים בעניין זה במשרד הפנים ערב העברת הסמכויות למועצת רשות המים ותפעל לקידום הנושא בהתאם לסמכויותיה. עם מינוי משרת מנהל תחום איגודי הערים, הדבר ייבחן על ידו.

ליקוי

3.	אי-אסדרת התקשרויות עם בעלי תפקידים: רשות המים לא קבעה כללים לעניין התקשרות איגודי הערים לביוב עם בעלי תפקידים, ובכללם מבקר פנימי, רואה חשבון ויועץ משפטי. בפועל נמצא כי מועצות איגודי הערים שער הנגב ודרום השרון המזרחי לא מינו מבקר פנימי כלל.

ליקוי

4.	התקשרויות לתקופות ארוכות בלי לבחון הצעות חלופיות: במועד סיום הביקורת, נובמבר 2017, נמצא כי רואי החשבון המבקרים של איגוד ערים שער הנגב ושל איגוד ערים דרום השרון המזרחי מועסקים בהם כ-15 שנים; כי איגוד איילון מעסיק רואה חשבון מבקר כ-18 שנים; כי איגוד ערים דרום השרון המזרחי מעסיק יועץ משפטי כ-16 שנים; איגוד איילון מעסיק יועץ משפטי כ-20 שנים; איגודן מעסיק יועץ משפטי כשמונה שנים. על אף תקופות העסקה ממושכות אלה, איגודי הערים האמורים האריכו את ההתקשרויות ולא בחנו הצעות חלופיות להמשך ההתקשרות עם אותם יועצים. כך נמנע מתן הזדמנות לספקים בכוח ויכולת לקבל מחיר מיטבי עבור השירות.

מעקב- רשות המים     
מצב (סטאטוס):  ב- בתהליך תיקון

3-4.	אסדרת הממשל התאגידי תיושם במסגרת האסדרה הכוללת לאיגודי הערים כאמור במעקב 1 דלעיל.	

ליקוי

5.	הטיפול של איגודי הערים בשפכים אינו באיכות הנדרשת על פי התקנות: איגודי הערים איילון, דרום השרון המזרחי ושער הנגב שדרות אינם מטפלים בשפכים המגיעים אליהם באיכות הנדרשת על פי תקנות בריאות העם (תקני איכות מי קולחים וכללים לטיהור שפכים), התש"ע - 2010 (להלן - תקנות ענבר). דרישות אלו חלות על איגוד הערים דרום השרון המזרחי מינואר 2012, על איגוד הערים איילון מינואר 2013 ועל איגוד ערים שער הנגב מינואר 2015. עם זאת, במועד סיום הביקורת, בכל איגודי הערים האמורים מתבצעות עבודות שדרוג והרחבה של מפעלי הטיפול בשפכים (להלן - המט"שים) שבבעלותם, באופן שלאחר סיום העבודות יבצעו המט"שים טיפול באיכות העומדת בדרישות של תקנות ענבר.




מעקב- רשות המים     
מצב (סטאטוס):  ב – בתהליך תיקון  

5.	הרשות תבחן אפשרויות נוספות לפיקוח במסגרת הוועדות הסטטוטוריות לאישור תכניות פיתוח, שממילא מתנות פיתוח נוסף בהימצאות פתרון קצה. יצויין כי תכנית ההרחבה במט"ש דרום השרון הסתיימה ונישאר ביצוע הרכיב השלישוני בפרויקט. האחריות היא של איגוד הערים דרום השרון.

ליקוי

6.	אי-עמידה בלוחות זמנים: 	נמצא כי ביצוע מיזמי השדרוג וההרחבה של איגודי הערים נעשה תוך עיכובים גדולים: במועד סיום הביקורת מיזם השדרוג במט"ש איילון נמצא באיחור של כשנתיים וחצי. במיזם ההרחבה הסתיימו הליכי קבלת היתר הבנייה יותר משנתיים וחצי מהמועד שנמסרה לקבלן ההודעה על מימוש אופציית ההרחבה. העיכובים נגרמו בין השאר בשל מחלוקות עם הקבלן. במט"ש שער הנגב התעכבו עבודות השדרוג וההרחבה בכארבע שנים וחצי, בין היתר בשל מחלוקות עם הקבלן ועם החברה המתכננת ובשל ליקויים בתכנון המיזם בידי האיגוד. במט"ש דרום השרון צפוי איחור של כשנה וחצי בעבודות השדרוג וההרחבה, בין היתר בשל תכנון לקוי.
	
ליקוי

7.	העיכוב בעבודות השדרוג וההרחבה של המט"שים עלול לגרום נזק תברואתי וסביבתי, לרבות זיהום נחלים ומי תהום, וכן עלול לגרום נזק כספי לקופה הציבורית ולצרכני המים והביוב. כמו כן הוא עלול לעכב את אישורן של תוכניות בנייה באזור בשל היעדר פתרון קצה, ובכך לעכב את יישום מדיניות הממשלה לפתרון המשבר בשוק הדיור על ידי הרחבת ההיצע בשוק הדיור. כך נמצא שתכניות בנייה של כ-5727 יחידות דיור בטייבה, בג'לג'וליה ובכפר ברא מתעכבות, בין היתר בשל הימשכות הליכי ההרחבה והשדרוג של מט"ש באיגוד הערים דרום השרון המזרחי. כמו כן, בשל עיכוב גדול בשדרוג ובהרחבה של מט"ש איגוד שער הנגב שדרות, מתעכב ביצועם של מיזמים ותוכניות דיור ועסקים בעיר שדרות, הכוללים כ-4,046 יחידות דיור.
	על איגודי הערים שער הנגב, שדרות ודרום השרון המזרחי להביא לסיום עבודות השדרוג וההרחבה של המט"שים שבניהולם כדי לעמוד ברמת הטיפול הנדרשת ולמנוע מפגעים סביבתיים ועיכוב תוכניות בנייה של מאות יחידות דיור. כמו כן, על איגודי הערים שער הנגב, שדרות, איילון ודרום השרון המזרחי להפיק לקחים מממצאי דוח זה לעניין תכנון מיזמים וניהולם, בייחוד מן ההיבט התכנוני והעמידה בלוח הזמנים וכן מן ההיבט הכספי.

מעקב- רשות המים     
מצב (סטאטוס):  ד – לא רלווונטי

6-7. 	רשות המים פעלה נמרצות לסייע לאיגודי הערים: איילון, שער הנגב ודרום השרון ביצירת מעטפת תקציבית תומכת, באמצעות העמדת תקציבי מענקים והלוואות, על אף שאחריות זו היא של איגודי הערים עצמם. 















פיתוח רשת החשמל ותחזוקתה

הגופים המבוקרים : חברת חשמל לישראל בע"מ, במשרד האנרגיה, ברשות החשמל וברשות להגבלים עסקיים

מעקב מעודכן לחודש דצמבר 2019.

	א
	 תוקן
	10 סעיפים
	77%

	ב
	 בתהליך תיקון
	3 סעיפים
	23%

	ג
	 לא תוקן
	
	

	ד
	 נדחה / לא רלוונטי
	
	




ליקוי

1. 	מתחילת העשור חלה עלייה במספר דקות אי-האספקה. העלות הישירה המצטברת מכך לצרכני החשמל ברשת המתח הגבוה בלבד בשנים 2016-2010 מוערכת ב-3.5-3.3 מיליארד ₪. מתחילת העשור נבלמה מגמת השיפור במספר דקות אי-אספקה שנרשמה בשני העשורים הקודמים, ואף חלה הרעה מסוימת. מספר דקות אי-האספקה  ללקוחות המתח הגבוה והנמוך עלה. עם זאת, בעשור האחרון נרשם שיפור באיכות החשמל המסופק ללקוחות. על פי תחשיב משרד מבקר המדינה, העלות הישירה המצטברת לצרכני החשמל בשנים 2016-2010 בעקבות העלייה בדקות אי-האספקה ברשת המתח הגבוה בלבד, מוערכת ב-3.5-3.3 מיליארד ש"ח במחירים שוטפים, כתלות במאפייני התקלות . יצוין כי אומדן זה אינו מביא בחשבון את העלות שנובעת מהתרחשות אירועי מזג אוויר קיצוני בשנים אלו. 

מעקב- משרד האנרגיה     
מצב (סטאטוס):  א – תוקן 

1.	תכנית פיתוח למשק החשמל אושרה על ידי שר האנרגיה ביום 22 בפברואר 2019. בכל הנוגע למנגנון הנוגע להכרה התעריפית, אשר יתרום לבנייה בפועל של מקטעי הרשת ולשיפור אמינות אספקת החשמל, הסמכות בנושא זה נתונה בידי רשות החשמל.   

מעקב- רשות החשמל      
מצב (סטאטוס):  ב – בהליך תיקון 

1.	בתחילת שנת 2019 אישרו שר האוצר ושר האנרגיה את תוכנית הפיתוח החדשה למקטע ההולכה. בתוכנית זו יושקעו בשנים 2018-2022 למעלה מ- 6 מיליארד שקלים. תוכנית פיתוח למקטע החלוקה נמצאת כעת בשלבי סיום עבודה ברשות. תוכנית זו לכשתושלם תובא לאישור השרים בהתאם להליך הקבוע בחוק.   

ליקוי

2.	משנת 2002 ועד מועד סיום הביקורת לא בדקה רשות החשמל מהי רמת האמינות הנדרשת למשק החשמל, ולא קבעה יעד מעודכן לרמת האמינות הנדרשת. בכך נמנעה הרשות משימוש בכלים שיש ברשותה להגדיל את אמינות האספקה.
על רשות החשמל לפעול לגיבוש יעדים לרמת אמינות אספקת חשמל הנדרשת למשק, הנשענים על אופטימיזציה כלכלית.

מעקב- משרד האנרגיה     
מצב (סטאטוס):  א – תוקן

2.  	תכנית פיתוח למשק החשמל אושרה על ידי שר האנרגיה ביום 22 בפברואר 2019. 


מעקב- רשות החשמל      
מצב (סטאטוס):  ב – בתהליך תיקון 

2.	ראה מעקב מס' 1. 

ליקוי

3.	חח"י תכננה להקצות משאבים חלקיים בלבד ליישום תוכנית הפיתוח במקטע ההולכה, עוד בטרם הגישה את התוכנית לאישור השר דאז. בפועל היא אכן מימשה אותם באופן חלקי עוד ב-2012, קודם שתוכנית הפיתוח המעודכנת מ-2014 אושרה על ידי שר האנרגיה (להלן - השר), תכננה חח"י לצמצם את הוצאותיה עבור פיתוח רשת החשמל, ובכך לא לעמוד ביעדי התוכנית שהיא עצמה הגישה לאישור שר האנרגיה דאז. עם זאת, חח"י שיקפה תמונת מצב זו לציבור ולמשרד האנרגיה.
	בשנים 2012-2010 עמד היקף ההשקעות בפועל של חח"י ברשת ההולכה על כ-55% מהיקף ההשקעות הנדרש בתוכנית הפיתוח שאישר השר. בתוכנית הפיתוח המעודכנת מ-2014 גיבשה חח"י חלופת השקעות מינימלית , אולם ההשקעות בפועל היו נמוכות אף ממנה ועמדו על כ-70% מההשקעות הנדרשות בה ועל כ-40% מחלופת ההשקעות המלאה.
	בעשור האחרון יש קיפאון בהקמת קווי מתח-על  חדשים ועלייה מתונה בהיקף קווי המתח העליון , אל מול עלייה מתמדת בביקוש לחשמל ובאספקתו. מכאן שהצרכים של משק החשמל, שהוגדרו בתוכניות הפיתוח, לא קיבלו מענה כנדרש.

מעקב- משרד האנרגיה     
מצב (סטאטוס):  א – תוקן

3.	תכנית פיתוח למשק החשמל אושרה על ידי שר האנרגיה ביום 22 בפברואר 2019. בכל הנוגע למנגנון הנוגע להכרה התעריפית, אשר יתרום לבנייה בפועל של מקטעי הרשת ולשיפור אמינות אספקת החשמל, הסמכות בנושא זה נתונה בידי רשות החשמל.   

ליקוי

4.	על חח"י לעמוד על יישומן המלא של תוכניות הפיתוח שגיבשה; להקצות את המקורות הנדרשים לביצוען ובייחוד לעשות שימוש במקורות ייעודיים שניתנו לה להגדלת ההשקעה בפיתוח הרשת.

מעקב- רשות החשמל      
מצב (סטאטוס):  א – תוקן  

4. 	המנגנון שנקבע בבסיס התעריף הוא כי  חברת החשמל תקבל תשלומים רק בגין השקעות שביצעה בפועל.

ליקוי

5.	רשת  החלוקה  נמצאת  בתת-פיתוח  ותוכנית  לחידוש  הרשת  הקיימת  לא  בוצעה ברמת ההשקעות במקטע החלוקה  מבטאת תת-פיתוח ניכר בהיקף של כ-900 מיליון ש"ח בשנה בשנים 2016-2013. כבר מ-2013 תקצבה חח"י את פיתוח מקטע החלוקה בהיקף העומד על כחצי מרמת ההשקעות הנדרשת בתוכניות הפיתוח.

מעקב- רשות החשמל      
מצב (סטאטוס):  א – תוקן  

5.	בעדכון השנתי של תעריפי החשמל שפורסם בחודש נובמבר לשימוע ציבורי, הרשות כבר פועלת על פי המנגנון שנקבע בבסיס התעריף לפיו חברת החשמל תקבל תשלומים רק בגין השקעות שביצעה בפועל. בכפוף לבקרת עלויות כמקובל.

ליקוי

6.	נוכח מצבה הפיזי של רשת החלוקה הכינה חח"י בשנים 2013-2011 תוכנית לחידושה בהיקף מצטבר של 9.4 מיליארד ש"ח, אולם במועד סיום הביקורת היא טרם החלה בביצועה. 


מעקב- משרד האנרגיה     
מצב (סטאטוס):  א – תוקן

6.	תכנית פיתוח למשק החשמל אושרה על ידי שר האנרגיה ביום 22 בפברואר 2019. בכל הנוגע למנגנון הנוגע להכרה התעריפית, אשר יתרום לבנייה בפועל של מקטעי הרשת ולשיפור אמינות אספקת החשמל, הסמכות בנושא זה נתונה בידי רשות החשמל.   

מעקב- רשות החשמל      
מצב (סטאטוס):  ב- בתהליך תיקון

6.	בתחילת שנת 2019 אישרו שר האוצר ושר האנרגיה את תוכנית הפיתוח החדשה למקטע ההולכה. בתוכנית זו יושקעו בשנים 2018-2022 למעלה מ- 6 מיליארד שקלים. תוכנית פיתוח למקטע החלוקה נמצאת כעת בשלבי סיום עבודה ברשות. תוכנית זו לכשתושלם תובא לאישור השרים בהתאם להליך הקבוע בחוק. במקביל הרשות כבר פועלת במסגרת העדכון השנתי של תעריפי החשמל על פי המנגנון שנקבע בבסיס התעריף לפיו חברת החשמל תקבל תשלומים רק בגין השקעות שביצעה בפועל. בכפוף לבקרת עלויות כמקובל.

ליקוי

7.     	על משרד האנרגיה, על רשות החשמל, על חח"י ועל משרד האוצר לבחון את מצבה של רשת החשמל, לנתח את ההשקעות הדרושות להבטחת הפיתוח והחידוש של מקטעי ההולכה והחלוקה, נוכח גילן של הרשתות והפערים הניכרים בהשקעות ברשת שנוצרו בשנים האחרונות; עליהם לתעדף את הפרויקטים לטובת ביצועם בטווח הקצר; ועליהם לגבש תוכנית לסגירת הפערים שנוצרו בפיתוח וברמת ההשקעות ברשת החשמל, לרבות אופן ביצוע התוכנית ומציאת המקורות למימונה.

מעקב- משרד האנרגיה     
מצב (סטאטוס):  א – תוקן

7.	רשות החשמל נוקטת במגוון צעדים במסגרת אחריותה על מנת לפקח על ביצוע ההשקעות הנדרשות. תכנית פיתוח למשק החשמל אושרה על ידי שר האנרגיה ביום 22 בפברואר 2019. 

מעקב- רשות החשמל      
מצב (סטאטוס): ב – בתהליך תיקון 

7.	בתחילת שנת 2019 אישרו שר האוצר ושר האנרגיה את תוכנית הפיתוח החדשה למקטע ההולכה. בתוכנית זו יושקעו בשנים 2018-2022 למעלה מ- 6 מיליארד שקלים. תוכנית פיתוח למקטע החלוקה נמצאת כעת בשלבי סיום עבודה ברשות במסגרתה יופעלו מדדים שונים שיתמרצו את חברת החשמל לשפר את אמינות האספקה ובכללם מדד דקות אי אספקה מושא הביקורת. 
ליקוי

8. 	רשות החשמל העניקה לחח"י מקדמות, בהיקף מצטבר של 2.5 מיליארד ש"ח, על חשבון תעריף רשת החשמל במטרה להגדיל את רמת ההשקעות בה. אולם, חח"י לא ניתבה את המקדמות להגדלת ההשקעות ברשת החשמל, ובפועל צמצמה הפסדים או הגדילה רווחים או הוצאות אחרות שאינן השקעות במקטעי הרשת.

ליקוי

9. 	רשות החשמל לא פיקחה על השימוש שעשתה חח"י במקדמות שניתנו לה.

ליקוי

10. 	פערים מהותיים, שנמשכו על פני שנים בין העלויות המוכרות בתעריף לבין העלויות של חח"י בפועל במקטעי הרשת השונים , תרמו לפגיעה בהשקעות ברשת החשמל. ההשקעות ברשת נותרו ברמה קבועה כמעט במהלך השנים ולא תאמו את צורכי הפיתוח של רשת החשמל. על תוכניות הפיתוח שמגבשת חח"י לכלול מידע ותכנון של פרויקטים שרמת הוודאות לגבי הקמתם והעמידה בלוחות הזמנים להקמתם גבוהה, כדי לשקף באופן מהימן ביותר לגורמים השונים במשק החשמל את תמונת הפיתוח הצפויה בפועל. בד בבד על משרד האנרגייה לשקול מסגרת פרסומית נפרדת לפרויקטים ארוכי טווח שקיימת סבירות גבוהה כי לא יתממשו במסגרת טווח הזמן של תוכנית הפיתוח. 

מעקב- רשות החשמל      
מצב (סטאטוס): א - תוקן 

8-10.	רשות החשמל העניקה לחברה מקדמות במסגרת תעריף הרשת, מאחר ולא התקבלה החלטה חדשה על בסיס רשת. על החברה היה במסגרת התעריף ומהמתודולוגיה שלו להשקיע בהתאם לצרכי המשק. בשנים אלה החברה לא הפחיתה השקעות אלא המשיכה להשקיע בהיקפים שהיו בשנים שלפני המקדמה. רשות החשמל עדכנה את בסיס התעריף בחודש ינואר 2018, כאמור לעיל, וכחלק מהפקת הלקחים מניתוח רמת ההשקעות ברשת בשנים שקדמו להחלטה. לדעת הרשות, התעריף שנקבע בראשית 2018 מבוסס על מתודולוגיה מתאימה.
בסיס התעריף שהתקבל ב-2018, מהווה תיקון לליקוי.

ליקוי

11.	נוכח פרקי הזמן הממושכים של הליכי הקמת הפרויקטים, על חח"י לשפר את היערכותה להתמודדות עם חסמים אלה מבעוד מועד באמצעות תכנון מוקדם ובחינת נקיטת צעדים להסרת חסמים. נוסף על כך, מן הראוי כי משרד האנרגיה יוביל הליך שבו גורמי הממשלה הרלוונטיים יתנו דעתם על הצורך לפעול להסרת חסמים המעכבים הקמת פרויקטי תשתית.

מעקב- משרד האנרגיה     
מצב (סטאטוס):  ב – בהליך תיקון 

11.	צוות העבודה להסרת חסמים בפיתוח רשת החשמל בראשות מנכ"ל משרד האנרגיה, התכנס למספר ישיבות בשנה האחרונה, כאשר במקביל נערכות גם ישיבות מצומצמות יותר על מנת לפתור חסמים קונקרטיים.
כל חסם שנדרש לפתור, כולל בתוכו סוגיות הנוגעות לגופי ממשלה רבים (משרד הביטחון, משרד המשפטים, מינהל התכנון, רשות הבדואים, המשרד לביטחון פנים, משרד האוצר, משטרת ישראל, צה"ל, פרקליטות המדינה ועוד). בנוסף לכך כל חסם כולל בתוכו מספר רב של פרטים אשר יחד מרכיבים את הפתרון המלא.
במסגרת עבודת הצוות בישיבה האחרונה נפתרו פרטים שונים מתוך החסמים שנידונו, הצוות ממשיך בעבודתו במטרה לפתור את כלל החסמים.

ליקוי

12.	רשות החשמל לא עדכנה את בסיס התעריף של רשת החשמל במסגרת בסיס התעריף משנת 2002 ועד ינואר 2018, ובכך יצרה סיכון משמעותי להיווצרות תעריף שאינו משקף את מלוא העלות שהייתה אמורה להיות מוכרת. זאת, בין היתר, לאור השינויים שחלו במשק החשמל ובמבנה העלויות של חח"י.

מעקב- רשות החשמל      
מצב (סטאטוס): א - תוקן 

12. 	ראה מעקב 8-10 לעיל.

ליקוי

13.	משרד האנרגיה, שהוא הגורם האמון על תכנון משק החשמל, היה מודע לכך שחח"י לא תוכל לעמוד בחלק נכבד מיעדי תוכנית הפיתוח, ולמרות זאת, הפיקוח של המשרד על תכנון ויישום תכניות הפיתוח היה חסר. הפער בין התוכניות לבין יכולות מימושן בפועל עלול לרוקן מתוכן את משמעותן. על משרד האנרגיה להגביר את הפיקוח על ביצוע תוכניות הפיתוח באישורו. כמו כן, עליו לוודא כי כלים שגיבשה הרשות בשנת 2018 לבקרה יעילה על ביצוע ההשקעות ברשת אכן משיגים את ייעודם.

מעקב- משרד האנרגיה     
מצב (סטאטוס):  א – תוקן 

13.	תכנית פיתוח למשק החשמל אושרה על ידי שר האנרגיה ביום 22 בפברואר 2019, תוכנית זו בהיקף גבוה הוכנה בהתאם לצרכי המשק ומצב המערכת.
משרד האנרגיה עוקב ומסייע ככל שנדרש למימושה של תכנית הפיתוח ולצורך כך אף פועל צוות עבודה ייעודי להסרת חסמים העומדים בפני מימושה של תכנית הפיתוח.
רשות החשמל מתוקף אחריותה מבצעת בקרה אפקטיבית על הפרויקטים שאושרו במסגרת תכנית הפיתוח ופועלת ליישומם בפועל גם באמצעות מתודולגיית בסיס התעריף. כמו כן אושרו שינויים בתכנית הפיתוח לצורך קליטת אנרגיות מתחדשות.
 











































נציגויות משרד האוצר ובנק ישראל בחו"ל
הגופים המבוקרים: משרד האוצר, בנק ישראל. משרד החוץ
בנק ישראל אינו נמנה עם יחידות הממשלה הנותנות מענה באמצעות משרד ראש הממשלה וע"כ תגובתו לדוח אינה מופיעה בפרק זה. משרד החוץ לא דיווח על התקדמות בתיקון הליקויים.
	א
	 תוקן
	14 סעיפים
	88%

	ב
	 בתהליך תיקון
	
	

	ג
	 לא תוקן
	סעיף אחד
	6%

	ד
	 נדחה / לא רלוונטי
	סעיף אחד
	6%



ליקוי

1. 	לא נמצא כל תיעוד כי שר האוצר או מנכ"ל משרד האוצר דנו בהחלטת החשבת הכללית הקודמת לצמצם את פעילות הנציגות ולהחזיר את ראש המשלחת וסגנו לארץ, תוך בחינת מכלול השיקולים הקשורים בתפקיד הנציגות, אף שהנציגות עשויה לתרום למשרד האוצר לא רק במישור של ניהול החוב אלא גם במישורים אחרים. על החשבת הכללי ועל משרדי הממשלה הרלוונטים, כל אחד בתחומו, להמשיך ולבחון בחינה כוללת את היעילות והמועילות של נציגויות הממשלה בחו"ל, ובכלל זה של משלחת משרד הביטחון בניו יורק ומשלחות מרכזיות אחרות.

מעקב- משרד האוצר- החשב הכללי
מצב (סטאטוס): ג' – לא תוקן

1. 	לא דווח על תיקון הליקוי.

ליקוי

2. 	לא נמצא תיעוד להחלטתו של החשב הכללי שנכנס לתפקידו בפברואר 2017 להמשיך וליישם את החלטתה של החשבת הכללית הקודמת בדבר צמצום פעילות הנציגות לאחר ששקל את מכלול השיקולים ולאחר שבחן את הסוגיה מתוך ראייה מתכללת של משרד האוצר.

מעקב- משרד האוצר- החשב הכללי
מצב (סטאטוס): א' תוקן

2. 			אגף החשב הכללי כמו כל משרדי הממשלה, עובד באופן עקבי לשיפור תיעוד הפנים האגפי.

ליקוי

3. 	אגף החשכ"ל לא עמד בלוחות הזמנים שהעמיד לביצוע השינוי הארגוני ובקיצוץ במצבת תקני כוח האדם שתוכנן כפי שעולה מעבודת המטה שהכין, ועד למרץ 2018 טרם הושלם התהליך.
          	כמו כן, צמצום פעילות נציגות האוצר לא נעשה בתיאום עם משרדי הממשלה המקבלים שירותים מהנציגות ובתיאום עם משרד החוץ, אף שהדבר משפיע על עבודתם במידה ניכרת.

מעקב- משרד האוצר- החשב הכללי
מצב (סטאטוס): א' תוקן

3.  	החשב הכללי בתיאום עם אגף התקציבים עוד ביעד כוח האדם המתוכנן.



ליקוי

4.	במהלך הביקורת בנציגות נמצא כי בעקבות שינוי המבנה הארגוני, היו נתונות בידי ראשת הנציגות של משרד האוצר בניו יורק ועוד עובדת המועסקות כעובדות מקומיות זרות זכויות חתימה והרשאות לביצוע פעילות בחשבון הנציגות ב-FED. זאת אף שמדובר בחשבון רגיש, שמופקד בו סכום משמעותי והוא משמש בין היתר לשעת חירום.

מעקב- משרד האוצר- החשב הכללי
מצב (סטאטוס): א' תוקן

4.  	בוצע, הוגדרו מורשי חתימה על פי מדרגים. הוגדר ויושם נוהל פנימי.

ליקוי

5. 	משרד האוצר לא בחן את המשך השימוש במערכת ה- Swift Alliance Life  (להלן מערכת ה- SAL) על אף שהיא משמשת אותו גם לפעילותו השוטפת ולא רק לפעילות לשעת חירום וזאת על אף השיכונים הקיימים בשימוש במערכת ה- SAL, ועל אף שחטיבת השווקים בבנק ישראל עדכנה את אגף החשכ"ל ביוני 2017 כי בנק ישראל החליט להפסיק את השימוש במערכת.

מעקב- משרד האוצר- החשב הכללי
מצב (סטאטוס): א' תוקן

5.  	הנציגויות בשיתוף עם מערך הסייבר באוצר וגורמים בפד הקשיחו את רמת האבטחה בנציגויות על ידי נקיטת פעולות מתאיות.

ליקוי

6.	עבודת המטה של אגף החשכ"ל הכוללת את מפת הסיכונים הפיננסים של הממשלה אינה כוללת התייחסות לכספים שיידרשו בעת מלחמה וכי על אף שכרית הנזילות המוחזקת ב- FED  נועדה להתמודד בין היתר עם סיכון מסוג זה היא אינה מפרטת מענה לחשיפה זו.

מעקב- משרד האוצר- החשב הכללי
מצב (סטאטוס): א' תוקן

6. 	אגף החשב הכללי מנהל את יתרות הנזילות בהתאם לעבודה של ניהול סיכונים כולל סימולציות שונות לתרחישי חוב שונים.

ליקוי

7. 	עד מועד סיום הביקורת לא היה בנציגות האוצר בניו יורק נוהל לשעת חירום, ולא היה ברור לראש המשלחת מהן הפעולות שיש לבצע בשעת חירום כאשר אין תקשורת עם הארץ, ובכלל זה סדר העדיפות של התשלומים השונים של הממשלה.

מעקב- משרד האוצר- החשב הכללי
מצב (סטאטוס): א' תוקן

7. 	נכתב נוהל בשיתוף אגף החשב הכללי ובנק ישראל המסדיר את התנהלות הנציגויות בשעת חירום.

ליקוי

8. 	נמצא כי מיולי 2015 ובמשך יותר משנתיים לא היה ציר כלכלי מכהן בנציגות האוצר בוושינגטון דבר שהיה עלול לגרום לפגיעה משמעותית בכל תחומי הפעילות של הנציגות.




מעקב- משרד האוצר- החשב הכללי
מצב (סטאטוס): ד' -  לא רלוונטי

ליקוי

9. 	על אף החשיבות שבהצטרפות מדינת ישראל ל- OECD, נמצא כי לא קיימת עבודת מטה הנוגעת למבנה המשלחת, הרכב וחלוקת הסמכויות בין נציגויות המשרדים השונים בה ובכלל זה הצבת יעדים ומטרות ברורים ומדידים.

מעקב משרד החוץ
מצב ( סטאטוס): א –תוקן 

9.  	בנובמבר 2018 הגיע שגריר ל-OECD (פירוט בהמשך) שהסדיר את עבודת המשלחת בתאום עם המטה. קיימת חלוקת עבודה ברורה בין השליחים במשלחת ל-OECD וכן הוגדרו תחומי האחריות והסמכויות (נציג האוצר משמש גם סגן ראש המשלחת). כחודש לאחר הגעת השגריר נשלח מסמך ראשוני עם כיווני פעולה ויעדים ראשוניים לפעילות המשלחת. 
מתקיימות ישיבות עבודה מסודרות של הצוות בנציגות ומתקיימת פעילות מול הגופים המקצועיים וועדות הארגון תוך שתוף פעולה, עדכון ותאום מלאים. מעבר לכך מתקיימת עבודה מסודרת בין המשלחת לארגון לבין המטה בארץ עפ"י הסוגיות הנמצאות על סדר היום. עבודה זו כוללת עדכונים והעברת מידע, התייעצויות והנחיות כמקובל.

מעקב- משרד האוצר- החשב הכללי
מצב (סטאטוס): א- תוקן

9.  	השינוי המבני חסך למדינת ישראל מיליוני שקלים בשנה והחשב הכלל רואה את השינוי כחיובי. העבודה מול הנציגויות מתבצעת בהתאם לשעות העבודה ולפער השעות בין ישראל לחוף המזרחי בארה"ב, ללא בעיות. יש לציין כי השילוב בין שעות העבודה של גורמים בישראל בצרוף שעות העבודה של הנציגויות בניו יורק גורם לתפוקות גבוהות ורצף עבודה יעילה מאוד. בהתאם למגמות בעולם ולעובדה שהבנקים הגלובלים מכסים כיום את ישראל מלונדון ולא מניו יורק ניהול והקשר מולם נעשה מישראל.

ליקוי

10. 	נמצא כי המשלחת ל- OECD  אינה מתפקדת כיחידה אורגנית אחת, וכי שיתוף הפעולה והתיאום בין נציגויות המשרדים השונים במשלחת לקוי. על צוות ההיגוי המקצועי, בשיתוף ראש המשלחת ל- OECD, לקבוע מנגנון הסדרה ראוי לשיתוף פעולה בין נציגויות משרדי הממשלה השונים השותפים במשלחת שיכלול נוהל מפורט לשיתוף פעולה שיכלול, בין היתר, את אופן העדכון והעברת המסמכים הנדרשים.

מעקב משרד החוץ
מצב ( סטאטוס): א –תוקן 

10. 	מתקיימות ישיבות עבודה מסודרות של הצוות בנציגות ומתקיימת פעילות מול הגופים המקצועיים וועדות הארגון תוך שתוף פעולה, עדכון ותאום מלאים. משרדי הממשלה נמצאים בקשר שוטף מול איש הקשר שלהם בנציגות (עפ"י חלוקת והגדרת התפקידים ותחומי האחריות בתוך המשלחת). מעבר לכך מתקיימת עבודה מסודרת בין המשלחת לבין המטה בארץ עפ"י הסוגיות הנמצאות על סדר היום. עבודה זו כוללת עדכונים והעברת מידע, התייעצויות והנחיות כמקובל.
רכזי הפעילות מול ה-OECD במשרדי החוץ, כלכלה ואוצר במטה מתואמים ביניהם עפ"י הנושאים הנמצאים על סדר היום.




ליקוי

11. 	נמצא כי החל משנת 2015 ועד מועד כתיבת דוח הביקורת בדצמבר 2017 לא דיווח שגריר ישראל 
ל- OECD  על הוצאות דמי ייצוג אף שמשרד החוץ פנה אליו כמה פעמים בעניין זה. בנוסף משרד החוץ לא ערך עימו, באותן השנים, התחשבנות שנתית בגין אי- ניצול קצובת הייצוג. בהיעדר דיווח כאמור, היה על משרד החוץ לקזז את הסכום המצטבר של קצובות הייצוג שניתנו לו לשנים 2015 עד 2017, בהיקף של למעלה 200,000 ₪. רק בשלהי הביקורת בסוף 2017, נעשתה התחשבנות בין הצדדים.

מעקב משרד החוץ
מצב ( סטאטוס): א –תוקן 

11. 	ההתחשבנות בוצעה.

ליקוי

12. 	 לאור החשיבות של שמירת יתרת רזרבת מט"ח מתאימה לשעת חירום על החשב הכללי לבחון לכל הפחות פעם בשנה, את גובה יתרת רזרבת המט"ח הנזילה הנדרשת לממשלה לשעת חירום תוך שקלול הסכומים שבנק ישראל יכול להעביר לממשלה בשעת חירום.

מעקב- משרד האוצר- החשב הכללי
מצב (סטאטוס): א' תוקן

12.  	אגף החשב הכללי מנהל את יתרות הנזילות בהתאם לעבודה של ניהול סיכונים כולל וסימולציות שונות לתרחישי חוב שונים.   

ליקוי

13. 	על צוות ההיגוי המקצועי, בשיתוף ראש המשלחת, לגבש תוכנית עבודה למשלחת ל- OECD  הכוללת יעדים וסדרי עדיפויות של מדינת ישראל ב- OECD מתוך סינרגיה של כלל משרדי הממשלה.	

מעקב משרד החוץ
מצב ( סטאטוס): א –תוקן 

13. 	מאז הגעת שגריר ישראל ל-OECD, מר אלי לב (נובמבר 2018), עבודת הנציגות לארגון נעשית באופן מתואם ומסודר. לאחר הגעת השגריר הוסדרה עבודת המשלחת לארגון והתבצעה חלוקת תחומי אחריות בין הנציגים השונים בתוך המשלחת. מתקיימות ישיבות עבודה מסודרות ומתקיימת פעילות מול הגופים המקצועיים של הארגון (ובתוך הנציגות) תוך שתוף פעולה, עדכון ותאום מלאים. מעבר לכך מתקיימת עבודה מסודרת בין המשלחת לארגון לבין המטה בארץ עפ"י הסוגיות הנמצאות על סדר היום. עבודה זו כוללת עדכונים והעברת מידע, התייעצויות והנחיות כמקובל.
בימים אלה שוקדים על הכנת תכנית עבודה לשנת 2020 המלווה בחוסר וודאות בשל היעדר ממשלה ותקציב מדינה (מצב הפוגע מאוד בתכנונים המוקדמים וביכולת משרדים להשתתף במפגשי הארגון).
וועדת ההיגוי הבינמשרדית לארגון (הכוללת את כל המשרדים המעורבים בעבודת הארגון) התכנסה במחצית 2019 ומתוכננת להתכנס שוב ברבעון הראשון של 2020. כמו כן מתקיימות פגישות תאום בין סמנכ"ל כלכלה במשה"ח, הכלכלנית הראשית במשרד האוצר  וסמנכ"ל סחר חוץ במשרד הכלכלה.

ליקוי

14. 	נוכח העובדה שליבת פעילותו של ארגון ה- OECDהיא כלכלית ומאחר שקיימת חשיבות כי הצבעות השגריר יהיו נטולות כל השפעה פוליטית מסוג כזה או אחר, ראוי לשקול כי השגריר, שהוא הנציג הבכיר העומד בראש המשלחת לארגון, יהיה איש מקצוע מתאים בעל אוריינטציה כלכלית מובהקת, במיוחד נוכח האשרות ליציאתה של ישראל מארגון אונסק"ו, וכי בבחירתו ישתף גם  מי שאמון על הנושאים הכלכליים בממשלה. זאת בכדי להגשים באופן מיטבי את מימוש המטרות שבחברות בארגון ה-OECD.	 

מעקב משרד החוץ
מצב ( סטאטוס): א –תוקן 
 
14. 	ארגון ה-OECD הוא ארגון כלכלי בינ"ל וככזה משתלבים בו שני עולמות תוכן מרכזיים – מדיניים וכלכליים. בתוך הארגון מתקיימת דינמיקה בין המדינות הנובעת מאינטרסים מדיניים וגישות כלכליות שונות. הדבר בה לידי ביטוי בתהליכי הרחבה של הארגון, בשאלה על הדיאלוג ומאמצי התקרבות מול מדינות שונות, דחיפה להעלאת נושאים על סדר היום וכדומה. שגריר לארגון חייב להיות בעל נסיון מדיני בכדי לזהות אינטרסים ותהליכים, דינמיקה מדינית בין מדינות,  לנהל שיח בנושאים אלה ובנושאים הגלובאליים ולדעת לזהות ולשמר את האינטרסים הישראליים בתוך העולם המורכב הזה.
בנוסף לתפקידו כשגריר ל-OECD, השגריר אמון גם על מועצת אירופה וארגון אונסק"ו. מועצת אירופה הינו גוף שעוסק בקידום הצטרפות מדינות לאמנות בינ"ל. לישראל, כמדינה like minded בעלת ערכים משותפים למדינות רבות באירופה, ישנו אינטרס מדיני רב בארגון ובאסיפה הפרלמנטרית שלו ולשגריר תפקיד מרכזי בפעילות מול הארגון.  גם למול אונסק"ו, ולמרות שישראל הסירה חברותה מהארגון, ישנה עבודה מדינית לא מועטה אותה מוביל השגריר, הן בקשר עם המדינות החברות והן על מנת למנוע החלטות עוינות לישראל בארגון.   בהתאם לכך עבודת ראש הנציגות בארגון צריכה לשלב בין הפעילות הכלכלית והמדינית. 
על רקע הדברים הללו, שגריר ישראל ל-OECD הוא שגריר בעל אוריינטציה מדינית וכלכלית מובהקת ומסיבה זו מונה לתפקיד דיפלומט מדיני שהינו כלכלן ובעל תואר שני במנהל עסקים. במהלך הקריירה שלו במשרד החוץ ביצע השגריר תפקידים המשלבים עולמות תוכן אלו, המדיניים והכלכליים, ובכללם בעבודתו באגף כלכלה במשרד החוץ ובתפקידו האחרון  כסגן ראש אגף כלכלה במשרד החוץ. מצ"ב מכתב לוואי המסביר החשיבות שהשגריר יהיה גם בעל רקע דיפלומטי מדיני.

ליקוי

15.	אגף החשכ"ל הציג במסגרת עבודת המטה נתונים חלקיים ולא מדויקים בדבר החיסכון בעלויות בצמצום הנציגות, ובכלל זה (א) חיסכון בהוצאת פרסום, שיווק וקשרי לקוחות בסך של כ- 4 מיליוני ₪ (בפועל לא נחסך), (ב) חיסכון בהוצאות שכר נלוות של ראש המשלחת וסגנו בסך של כ- 5 מיליוני ₪ ( בפועל היה החיסכון רק על חצי מסכום זה), (ג) התחשיב לא הביא בחשבון את עלות הוספת התקנים ביחידת החוב בישראל במקום אלו שבוטלו בניו יורק, ועלות תקציב הנסיעות הייעודי שנועד לקביעת רצף ביקורים קבוע בעקבות החזרת הנציגים. (ד) עוד לא הובאה בחשבון עלות התקנים שכבר התווספו ליחידת החוב בארץ בעקבות העברת האחריות והתפעול של כלל התשלומים והתקבולים של החוב החיצוני מניו יורק ל- BACK OFFICR ביחידת החוב בארץ במהלך שנת 2014.(ה) אגף החשכ"ל לא התייחס כלל בעבודת המטה לעלויות התקנים הנוספים שיידרשו במשרד החוץ ובמשרדים נוספים בעקבות הפסקת מתן שירותי חשבות ומינהל למשלחות  משרדי הממשלה השונים. כמו כן, אגף החשכ"ל לא התייעץ כלל עם משרדי הממשלה בנושא. על החשב הכללי ועל משרדי הממשלה הרלוונטיים, כל אחד בתחומו, להמשיך ולבחון בחינה כוללת את היעילות והמועילות של נציגויות הממשלה בחו"ל, ובכלל זה של משלחת משרד הביטחון בניו יורק ומשלחות מרכזיות אחרות.

ליקוי

16. 	לא נמצא כי אגף החשכ"ל שקל במסגרת עבודת המטה את החסרונות הקיימים בצמצום פעילות הנציגות, ובכלל זה (א) פערי השעות והימים בין ישראל לארה"ב המקשים על העבודה השוטפת ומצמצמים את ימי העבודה החופפים. (ב) צמצום הפיקוח והבקרה של משרד האוצר אחר הוצאות משרדי הממשלה השונים. עוד נמצא כי (1) אגף החשכ"ל לא שקל את המשמעות של השארת זכויות חתימה והרשאות לביצוע פעילות בחשבון הרגיש בבנק המרכזי של ארה"ב (FED- FEDERAL RESERVEׂׂ ׂ) בידי דרג זוטר שהוא עובד מקומי זר, (2) אגף החשכ"ל ל שקל את הפגיעה האפשרית בייצוג הכלכלי הרשמי של מדינת ישראל, בעקבות צמצום פעילות הנציגות וביטול תקן השליח וסגנו, בראייה מתכללת של משרד האוצר, ובין היתר בשים לב שקיים נציג בכיר בנציגויות משרד האוצר בוושינגטון. על אגף החשכ"ל בחישובו את היתרה הנזילה העומדת לרשות הממשלה, הכוללת את כרית הנזילות ב- FED  וקווי אשראי מבנק ישראל, להביא בהקדם בחשבון את כלל החשיפות הפיננסיות של הממשלה, ובכלל זה את החשיפה הפיננסית בשעת מלחמה. בנוסף עליו להביא בחשבון את היתרה הנדרשת במקרה של ניתוק קשר עם ישראל. כמו כן, עליו לקבוע מנגנון תיאום אפקטיבי יחד עם בנק ישראל לצורך ניהול יעיל כרית הנזילות של הממשלה.

מעקב- משרד האוצר- החשב הכללי
מצב (סטאטוס): א' תוקן

15-16.	השינוי המבני חסך למדינת ישראל מליוני שקלים והחשב הכללי רואה את השינוי כחיובי.  העבודה מול הנציגות מתבצעת בהתאם לשעות העבודה ולפער השעות בין ישראל לחוף המזרחי בארה"ב, ללא בעיות. יש לציין כי השילוב בין שעות העבודה של הגורמים בישראל בצרוף שעות העבודה של הנציגות בניו יורק גורם לתפוקות גבוהות ורצף עבודה יעילה מאוד.
	בהתאם למגמות בעולם ולעובדה שהבנקים הגלובליים מכסים כיום את ישראל מלונדון ולא מניו יורק ניהול והקשר מולם נעשה מישראל.

ליקוי
17. 	נמצא כי לא קיימת הסכמה בין בנק ישראל בנוגע לתשלומים שתשלם הממשלה עבור השירותים הבנקאים שמעניק לה בנק ישראל כמתחייב מסעיף 48 לחוק בנק ישראל.




















היבטים בפעילות יחידה 9900 באגף המודיעין

הגופים המבוקרים: צבא הגנה לישראל
מעקב מעודכן לחודש: דצמבר 2019

	א
	 תוקן
	6 סעיפים
	50%

	ב
	 בתהליך תיקון
	6 סעיפים
	50%

	ג
	 לא תוקן
	
	

	ד
	 נדחה / לא רלוונטי
	
	



ליקויים 1,4,9,13,14 תוקנו. ראה הערות ראש הממשלה 69 א' עמ' 175-181

ליקוי

2. 	יחידה 9900 לא השלימה את גיבושה וכתיבתה של תפיסת הפעלה כדי שתהפוך לתפיסה שלמה הכוללת את כלל יכולותיה והעוסקת גם בשגרה. על מפקד 9900 לוודא את כתיבתה של תפיסת הפעלה שלמה ליחידה 9900 ועדכונה כנדרש.

מעקב- צבא הגנה לישראל
מצב (סטאטוס): א' תוקן

2.   	נכתבה תפיסת הפעלה ואף אושרה ע"י מ. היחידה.

ליקוי

3. 	תורת מודיעין השטח משנת 1999 אינה מעודכנת. בהיעדר מענה תורתי למודיעין השטח, גופי הדרכה וגופים מבצעיים נאלצים להשתמש בתורת מודיעין השדה של מוד"ש, שאינה התורה הייעודית להם. במצב זה מקצועיותם של גופים אלה עלולה להיפגע. על קמנ"ר לוודא כי יחידה 9900 תשלים בהקדם את כתיבת תורת מודיעין השטח, על מנת שתשמש את כלל הגורמים בצה"ל.

מעקב- צבא הגנה לישראל
מצב (סטאטוס): ב' בתהליך תיקון

3.   	נכתבה טיוטה של תורת מודיעין השטח. לו"ז  – חציון א' 2020

ליקוי

5. 	בפקודת קבע לקרב (להלן - פק"ל) שעניינה מעבר משגרה לחירום (להלן - מעמ"ל) שכתבה יחידה 9900, נמצאו אי-התאמות פנימיות וכן אי-התאמה לתוכנית המטכ"לית שעליה היא נסמכת; מרכז הפקות מלוויינים ויחידת המיפוי לא כתבו כלל פק"ל מעמ"ל כנדרש. על גורמי המטה ב-9900 ועל מפקדי יחידות המשנה שלה לפעול לתיקון הליקויים שנמצאו במוכנות היחידות לחירום, ובכלל זה לוודא קיומם של פק"לי מעמ"ל מעודכנות.

מעקב- צבא הגנה לישראל
מצב (סטאטוס): ב' בתהליך תיקון

5.	עודכן פק"ל מעמ"ל (מעבר משגרה לחירום) השלמת הפערים תימשך עד חציון א' 2020 .


ליקוי

6. 	בפק"ל של 9900 נקבע כי תתאפשר החזרת חיילים מחופשה בתוך פרק זמן הארוך פי ארבעה ויותר מזה שנקבע בהוראה המטכ"לית המחייבת. כן קבועים בה שני פרקי זמן שונים נוספים להחזרת הכוחות ולכינוסם, ולא ברור מהו פרק הזמן המחייב. על גורמי המטה ב-9900 ועל מפקדי יחידות המשנה שלה לפעול לתיקון הליקויים שנמצאו במוכנות היחידות לחירום, ובכלל זה לוודא קיומם של פק"לי מעמ"ל מעודכנות .

מעקב- צבא הגנה לישראל
מצב (סטאטוס): ב' בתהליך תיקון

6. 	תיקון הליקויים שעלו במוכנות היחידות לחירום, יתוקנו עד סוף 2019.

ליקוי

7. 	על גורמי המטה ב-9900 ועל מפקדי יחידות המשנה שלה לפעול לתיקון הליקויים שנמצאו במוכנות היחידות לחירום, ובכלל זה לוודא קיומם של פק"לי מעמ"ל מעודכנות. תחום החבירים ב-9900 מורכב מצוותי מודיעין חובק צרכן (להלן - מחץ) החוברים למודיעין האוגדה וממנתחי שטח מבצעיים (להלן - מש"מים, וביחיד - מש"ם) החוברים למודיעין החטיבה. החבירים מסייעים למודיעין האוגדות והחטיבות בתכנון הקרב ובניהול הקרב. במועד סיום הביקורת רק כ-69% מסך תקני המחץ היו מאוישים באנשי מחץ הכשירים לביצוע תפקידם, ורק כ-38% מסך תקני המש"מים היו מאוישים במש"מים הכשירים לביצוע תפקידם. על 9900 בשיתוף מחלקת מוד"ש להמשיך ולקדם תחום חשוב זה ולצמצם עוד את פערי האיוש והכשירות של החבירים. כמו כן, עליהן להשלים את הסדרת ממשקי העבודה בין קציני השטח והמש"מים.

מעקב- צבא הגנה לישראל
מצב (סטאטוס): א' תוקן

7. 	הפער באיוש הושלם. הוקמה יחידה בראשות תא"ל במיל' אשר החלה לפעול לתחום החבירים ביחידה.

ליקוי
8.	למרות קביעתו של מפקד 9900 כי בכל צוות מחץ ישובץ לפחות גיאולוג אחד, לא קיימים תקנים לגיאולוגים בצוותים וממילא גיאולוגים אינם מופיעים ברשימות השיבוץ הקרבי.
מעקב- צבא הגנה לישראל
מצב (סטאטוס): ב' בתהליך תיקון

8. 	אותרו מספר גאולוגים בזרוע היבשה  במילואים, מתוכם עברו את הסינון חלק, אשר יתחילו הכשרה מסודרת ויוצבו באוגדות.  נקבע מול עתכ"א מנגנון שיאפשר לאתר גאולוגים נוספים במילואים, ובהמשך נושא זה יכנס לעמ"ט הרגולציה
ליקוי
10. 	תחום הגיאולוגיה בצה"ל עוסק במחקר, בהפעלה ובבניין הכוח בתחומי הקרקע, התת-קרקע, העבירות והחישה מרחוק. מדור גיאולוגיה ביחידת פיענוח מרכזית מונה 11 גיאולוגים הנותנים שירות גם לגופים נוספים בצה"ל ובמערכת הביטחון. נוסף עליהם, בפיקודים המרחביים יש שבעה גיאולוגים, ובחה"א - חמישה גיאולוגים. זה כמה שנים נערכות ביחידה 9900 עבודות מטה להסדרת פעילותו של מדור גיאולוגיה ביחידת פיענוח מרכזית, העוסקות בין היתר בייעודו ובהיותו מוקד ידע צה"לי בתחום הגיאולוגיה הצבאית, בגיבוש התורה והתפיסות, בהסדרת ההכשרות וההדרכות ובענייני כוח האדם. לא נמצא כי עבודות אלה הובילו להסדרת תחום הגיאולוגיה הצבאית. על מפקד 9900 לוודא שהנחייתו לעניין ביצוע עבודת מטה בתחום הגיאולוגיה הצבאית בראייה כלל-צה"לית תמומש ללא דיחוי בשיתוף חה"א וגורמים רלוונטיים נוספים, ועל קמנ"ר לקדם את הסדרת הנושא מול הגורמים המוסמכים ובראשם אג"ת. במסגרת זו ניתן יהיה להתייחס לשאלות כגון מידת שיתוף הידע והמידע, הכשרות משותפות וממשקי עבודה משותפים בין הגופים. על אג"ת לקיים עבודת מטה בשיתוף אמ"ן וגורמים נוספים הנדרשים לכך בצה"ל, שתביא בחשבון את עבודת המטה של 9900, כדי לקבוע את הסמכות הצה"לית בתחום הגיאולוגיה הצבאית.
מעקב- צבא הגנה לישראל
מצב (סטאטוס): ב' בתהליך תיקון

10. 	התפיסה לפיה 9900 תהפוך לסמכות צה"לית בנושא גיאולוגיה נמצאת בעמ"ט מול קמנ"ר, ותטופל באג"ת במסגרת עמ"ט הרגולציה לו"ז -  סוף 2020.

ליקוי
11. 	מדור מסוים ביחידת המיפוי עוסק במיפוי מבצעי, הכולל, בין היתר, ייצור מודלים והדמיות משולבות מורכבות תלת-ממדיים והנגשת בסיסי נתונים (להלן - בסנ"תים) גיאוגרפיים. המלצת מבקר צה"ל להגדיר את יחידת המיפוי באמ"ן כגוף האחראי לבסנ"תים גיאוגרפיים למאמנים בכלל צה"ל, לא נדונה, לא נבחנה וממילא לא יושמה. הדבר הביא לעיכוב בפרויקטים של המדור, להיעדר תמיכה שוטפת בתוצרים הקיימים בגופי צה"ל ולהעברת פרויקטים לביצוע לחברות אזרחיות. גם יכולת הצפייה במפות תלת-ממדיות שייצר מדור מסוים זה  אינה מוכרת לכל המפקדים והמפות אינן נגישות לצפייה במפְקדות יחידות השדה. יש לראות בחיוב את היוזמה הברוכה של המדור המסוים בעניין ייצור בסנ"תים גיאוגרפיים למאמנים. על אמ"ן ועל אג"ת לפעול בהקדם להסדרת האחריות לאספקת בסנ"תים גיאוגרפיים למאמנים בצה"ל. על יחידת המיפוי, בשיתוף גורמים טכנולוגיים ותקציביים באמ"ן, להפיץ לכלל יחידות השדה את המידע על יכולת הצפייה במפות התלת-ממדיות ולפעול להנגשת הצפייה בהן ברזולוציה טובה הן בפיקודים המרחביים והן במפקדות יחידות השדה עצמן.
מעקב- צבא הגנה לישראל
מצב (סטאטוס): א' תוקן

11. 		הנושא הוסדר בעמ"ט הרגולציה של גופי צה"ל ואמ"ן בהובלת אג"ת.

ליקוי
12. 	שלף הוא גוף מבצעי של סיירי האוויר של יחידה 9900, הנמצא בטייסת 100 של חה"א, ומשולב בה כאחד הגפּים4שלף אוסף מודיעין חזותי ומכווין גורמי אש ממטוסי תצפית עבור צה"ל, ועבור גורמי ביטחון נוספים. בשנת 2007 הוכפף שלף זמנית לראש מטה (להלן - רמ"ט) 9900. מאז, במשך למעלה מעשר שנים, לא הוסדר מעמדו הקבוע של שלף, וייעודו ומשימותיו לא נקבעו בפק"א של 9900 או במסמך ארגוני אחר.

מעקב- צבא הגנה לישראל
מצב (סטאטוס): ב' בתהליך תיקון

12. 	יחידת ה"שלף" עברה לאחרונה לבסיס אחר, ולאור זאת נמצאים בתהליך הסדרה מול מפקדת הזרוע הקולטת, להסדרה ארגונית של פעילות והפעלת היחידה. לו"ז – חציון 2020








תהליך קבלת ההחלטות בנוגע לעתיד תחום לווייני התקשורת 
במדינת ישראל
הגופים המבוקרים: משרד המדע, המטה לביטחון לאומי, משרד התקשורת, תעשייה אווירית
מעקב מעודכן לחודש: דצמבר 2019

ליקוי

1.	המשבר המתמשך בתחום החלל, לרבות בתחום לווייני התקשורת, שאליו נקלעה מדינת ישראל משנת 2008 נגרם בין היתר בשל היעדר מדיניות לאומית שבמסגרתה נקבעו מטרותיה ויעדיה של המדינה בתחום החלל, ובכלל זה בתחום לווייני התקשורת, ובשל היעדרה של תוכנית רב-שנתית הנגזרת ממדיניות זו, המגובה בתקציב מתאים והנותנת מענה לצרכים של מדינת ישראל בתחום.

ליקוי

2. 	משנת 2019 פעלו גופים שונים בנושא תכנית החלל הלאומית של מדינת ישראל. ואולם עד יולי 2018 מומשו המלצות גופים אלה באופן חלקי ביותר או שלא מומשו כלל. היעדרן של מדניות לאומית ושל תכנית רב שנתית הנותנת מענה לצרכים ומגובה בתקציב מתאים, גרם בין היתר לחוסר יציבות ולחוסר יעילות בתחום לוויני התקשורת ולפגיעה ביכולתה של התע"א להמשיך ולהחזיק בקו פיתוח וייצור של לוויינים אלה. על המל"ל בשיתוף משרד המדע וגורמים נוגעים נוספים, לבצע עבודת מטה בסוגיית שימור תשתית הפיתוח והייצור של לוויני התקשורת בתע"א. במסגרת זו יש לבחון דרכים למתן מענה לצרכים שמחייבים שימוש סלוויני התקשורת מתוצרת התע"א והפעלת על ידי חברה ישראלית ולקבוע תקציבים הנדרשים לכך.

ליקוי

3. 	בהיעדר הקצאה תקציבית מתאימה לא כלל משרד המדע בטיוטת הצעת מחליטים בנושא "תכנית ממשלתית להעצמה וחיזוק של החלל האזרחי בישראל" מפברואר 2016 התייחסות לתחום לווייני התקשורת. זאת על אף המלצת הוועדה למדיניות מחקר ופיתוח בתחום החלל, הפועלת במועצה הלאומית למחקר ופיתוח , בנוגע לצורך בשימור הנכס האסטרטגי של התקשורת באמצעות הקצאת כספים "קבועים" לתחום לווייני התקשורת. עד מועד סיום הביקורת משרד המדע, לרבות המועצה הלאומית למחקר ופיתוח וסל"ה לא הביא לאישור הממשלה את טיוטת הצעת המחליטים. עקב כך לא דנה ממשלת ישראל בתוכנית המשך בנושא החלל, לא קבעה מדיניות בנוגע לקידום תוכנית זו ולא קיבלה החלטה בנוגע להקצאת תקציבים לחיזוק תחום החלל בישראל על נגזרותיו. על המל"ל, בשיתוף משרד המדע וגורמים נוגעים נוספים, לפעול ללא דיחוי להביא לדיון בממשלה את נושא פעילות מדינת ישראל בתחום לווייני התקשורת. בדיון יש להציג בין היתר את הדרך המיטבית להבטחת הספקתם של שירותי לוויינות תקשורת הדרושים למדינת ישראל, אם באמצעות חברה ממשלתית או בדרך אחרת. כמו כן יש להציג את החלופות האפשריות לשימור ולקידום תחום לוויינות התקשורת, לרבות החלופה של מימוש המלצות הוועדה שמינה בספטמבר 2016 שר המדע והטכנולוגיה. זאת על מנת שיתקיים דיון במענה שנותנת כל חלופה לצורכי המדינה, במכלול הסיכונים שכרוכים באימוץ כל חלופה ובתקציבים שיידרשו ליישומה. דיון כזה יאפשר לממשלה לקבל החלטה מערכתית בנוגע לעתיד תחום לווייני התקשורת במדינת ישראל ותיעדופו לעומת נושאים אחרים, שתתבסס על מלוא המידע הרלוונטי ולא רק על שיקולים תקציביים.

		
ליקוי

4. 	המתווה שגיבשו המל"ל, משרד המדע וגורמים נוגעים נוספים כלל מימוש של פרויקט הלוויין עמוס 8 ועקרונות בלבד לתוכנית רב-שנתית בתחום לווייני התקשורת במדינת ישראל, ללא קביעה של מספר הלוויינים שיפותחו, ייוצרו וישוגרו, ללא קביעת לוחות זמנים מפורטים במישור הרב-שנתי וללא הקצאת התקציבים הנדרשים למימוש תוכנית כאמור. אם יהיה מתווה זה בסיס להצעת מחליטים, הוא יצמצם באופן חלקי בלבד, אם בכלל יצמצם, את אי-הוודאות בטווח הארוך בתחום לווייני התקשורת, וספק אם ייתן מענה ראוי לצורך בשמירה על הרציפות והיציבות בתחום זה ולשיפור היעילות בו; יעדים אשר היו חלק מהמלצות ועדת החלל . כמו כן, המתווה שגובש הוא פתרון לטווח הקצר בלבד, וספק אם יש בו כדי להביא לפתרון מספק למשבר שאליו נקלעה מדינת ישראל בתחום לווייני התקשורת.

ליקוי

5. 	במשך כ-15 שנה, בשנים 2000 - 2015, לא עדכן משרד התקשורת את תנאי הרישיון המיוחד שנתן לחברת חלל, על אף השינויים המהותיים שחלו בפעילותה. אוזלת ידו של משרד התקשורת בהקשר זה מקבלת משנה תוקף נוכח פניותיה של חברת חלל אליו בבקשה לעדכן את תנאי הרישיון עקב השינויים שחלו בפעילותה. משרד מבקר המדינה רואה בחומרה התנהלות זו של משרד התקשורת. על משרד התקשורת וגורמים נוגעים נוספים, לרבות רשות ביטחונית מוסמכת, להבטיח את יישום המנגנונים שנקבעו ברישיון שניתן לחברת חלל ובכלל זה לפתור את סוגיית הסדרת הסיווג הביטחוני של עובדי החברה ונושאי משרה בה, ובמידת הצורך אף לקבוע מנגנונים נוספים הניתנים לאכיפה. כל זאת כדי שניתן יהיה לשמור על האינטרסים של המדינה הנוגעים לפעילותה של חברת חלל.

מעקב- המטה לביטחון לאומי
מצב (סטאטוס): ב' בתהליך תיקון

1-5.    	בהחלטת הקבינט נקבע שהקבינט יקיים בשנת 2020 בחינה למימוש המלצות ועדת החלל. לכן, לעת עתה אין שינוי בסטטוס ההתייחסות של המל"ל. ההחלטה כללה שלושה מרכיבים: לקבוע כי יישום מסקנות הוועדה לרבות המתווה הרב שנתי יבחנו ויבואו לדיון בפני הקבינט עד סוף 2020. לאשר פיתוח וייצור של לווין תקשורת אחד בישראל ושיגורו מאתר בחו"ל במסגרת התקשרות עם החברה המפעילה ובבעלות משותפת עמה, כמענה לאבדן לוויין תקשורת "עמוס 6", בהיקף השתתפות ממשלתית בסך מאוד מיליוני שקלים. להנחות את וועדות התדרים כמשמעותה בפקודת הטלגרף האלחוטי (נוסח חדש), התשל"ב 1972, על מנת שזאת תבחן את האפשרות להודעה והקצאה של תדרים להקמת רשת לוויינים על בסיס סמכויתיה, ובין היתר תוך בחינה של חלוקה הספקטראלית המתאימה למימוש הצרכים של מדינת ישראל. הנושא יטופל על ידי המל"ל בשנת העבודה 2020.

ליקוי

6. 	על אף פניותיה של רשות ביטחונית מוסמכת לחברת חלל במשך השנים בעניין הסדרת הסיווג הביטחוני של עובדיה, לא הוסדר הסיווג. גם לאחר תיקון רישיון חברת חלל בשנת 2015, שבו נכללה החובה להסדיר את סיווג הדירקטורים ובעלי התפקידים בחברה, לא הוסדר הנושא.
	
מעקב 
מצב (סטאטוס): ג' לא תוקן

6.    		לא דווח על תיקון הליקוי

ליקוי

7. 	על אף הקשיים בהסדרת הסיווג הביטחוני של עובדי החברה, לא טיפלה רשות ביטחונית מוסמכת בנושא בנחרצות וככל הנדרש תוך מעורבותם של הגורמים הבכירים ביותר עם תחילת היווצרותם של קשיים אלה. עד מועד סיום הביקורת טרם באה על פתרונה סוגיית הסדרת הסיווג הביטחוני של דירקטורים ובעלי תפקידים בחברה.
מעקב- 
מצב (סטאטוס): ג' לא תוקן

7.    		לא דווח על תיקון הליקוי.

ליקוי
8. 	ברישיון המתוקן של חברת חלל נקבע כי ימונה משקיף מטעם המדינה בדירקטוריון החברה. פעילותו של המשקיף הייתה אמורה לאפשר למשרד התקשורת ולרשות ביטחונית מוסמכת לפקח על פעולות חברת חלל ולוודא שמירה על האינטרסים של מדינת ישראל. עד מאי 2018 סוגיית האחריות לאיתור משקיף מטעם המדינה בדירקטוריון חברת חלל לא הוסדרה, ובפועל לא מונה משקיף.  כמו כן לא  נקבע מנגנון חלופי לשם השגת המטרות שהיו אמורות להיות מושגות באמצעות מינוי המשקיף. מצב של היעדר פיקוח ובקרה על פעילות החברה מצד הגורמים הנוגעים באמצעות משקיף או באמצעות מנגנון אחר, עלול להביא לפגיעה באינטרסים של מדינת ישראל ויש לתקנו לאלתר.
מעקב- משרד התקשורת
מצב (סטאטוס): ב' בתהליך תיקון

8.	במאי 2018 בוצע תיקון מספר 6 ברישיון ביחס למינוי משקיף ובו נכתב כי "המנהל יהיה רשאי, לבקשת הרשות הנוגעת בדבר המוסמכת, למנות משקיף" כאמור לעיל, המינוי הוא לבקשת הגורמים הנוגעים ומבדיקה עימם עולה שנושא המשקיף נמצא בהליכי איתור. לאחר שיאותר גורם מתאים על ידי הגורמים הנוגעים בדבר, מנכ"ל המשרד יפעל להמשך תהליכי המינוי. תיקון מספר 2 משנת 2015 הבהיר את עיקר הנושאים החשובים, מאז נעשו תיקונים נוספים (בהם תיקונים 3ו-6) שעוסקים בסוגיות של הגנה על אינטרסים חשובים וכרגע נמצא על הפרק תיקון נוסף (תיקון מ'ס 5, שמספרו יעודכן) ביחס ל"מדינות  מיוחדות". המשרד נמצא בקשר שוטף עם הגורמים הנוגעים בדבר. במידה וייווצרו חוסרים בהגנה על אינטרסים חשובים המשרד יבחן זאת בכובד ראש.

ליקוי

1.       הארגון לא הצליח לממש את תחזית התרומות הלא מיועדות  בשום שנה מהשנים 2011 - 2016. למרות   זאת הוא המשיך לבסס את תכנון התקציב השנתי שלו על תחזיות אלה. על הארגון להפיק לקחים מאי-התממשות תחזית התרומות הלא מיועדות ולבחון דרכי פעולה שיאפשרו תכנון תקציב שנתי מדויק יותר.

מעקב- ארגון נכי צה"ל
מצב (סטאטוס): א' תוקן

1. 	בשנים האחרונות הארגון מסיים את שנת הכספים בגירעון תקציבי בהיקף של מיליוני ₪, שכן תחזיות התרומות פעם אחר פעם לא מומשו. כפועל יוצא מכך, ההון השוטף של הארגון, אשר מהווה את הרזרבה הארגונית, הצטמצם בצורה משמעותית. משכך, הוחלט במוסדות המוסמכים בארגון לשנות את שיטת בניית התקציב, תוך קביעת היקף התקציב על בסיס היקף התרומות שגויסו בשנת הכספים החולפת, ולא על בסיס תחזיות כלליות, והכל בכדי לצמצם ככל שניתן את מרווח האי וודאות בתקציב הארגון, אשר כידוע חלק ניכר ממנו מבוסס על גיוס תרומות. למותר לציין, כי הפעולה האמורה, היא פעולה מורכבת שחייבה קיצוץ משמעותי בתקציב הארגון, ובכלל זה, קיצוץ בעלויות התפעול של הארגון, לרבות במשכורת העובדים, כמו גם בקיום הליכי התייעלות בכל הנוגע לפעילות הארגון לטובת חבריו. בנסיבות אלה, ומתוך חובתם לדוגמא אישית, הסכימו כלל נבחרי הציבור, ובכלל זה, יו"ר הארגון, וחמשת יו"ר המחוזות של הארגון, כמו גם המנכ"ל, להפחית את שכרם בשיעור של כ-8%. בנוסף לכך, הארגון הוביל הליכי התייעלות, תוך ביצוע קיצוץ רוחבי בתקציב הארגון בשיעור של כ-10%. במסגרת הליכי התייעלות אלה בוצעו, בין היתר, הפעולות הבאות: נבחנה מצבת כוח האדם של הארגון, תוך ביצוע התאמות של תקני העובדים הנדרשים והיקף עבודתם. יובהר בהקשר זה, כי הארגון עתיד גם להתקשר בעת הקרובה עם חברת ייעוץ חיצונית אשר תמליץ על המבנה הארגוני הראוי לשיטתה לעשור הקרוב, בהתאם למאפייניו הייחודיים של הארגון. צומצמה הפעילות בבית קיי, תוך סגירת פעילות הארחה במתחם. צמצום זה הינו פועל יוצא של העובדה כי בשנים האחרונות הפעילות האמורה מובילה לכך שבכל שנה הארגון מפסיד בגדרה מיליוני ₪.  יובהר, כי ההחלטה האמורה התקבלה על-ידי הארגון, אשר רבים מחבריו שוקמו בבית קיי, לאחר לבטים רבים ובלב כבד, אך למרבה הצער, בשלב זה, מדובר בהחלטה בלתי נמנעת. בהקשר זה ראוי לציין, כי ההחלטה האמורה התבססה, בין היתר, על ממצאי ביקורת העומק שנערכה על ידי מבקר הארגון. צומצמה הפעילות בחוגי החברים בבתי הלוחם השונים, תוך התאמתה למסגרת התקציבית. במסגרת הליכי צמצום אלה נבחנו כלל החוגים בבתי הלוחם השונים, תוך בחינת עלותם למול כמות המשתתפים בהם.  ההחלטה לצמצם את היקף הפעילות בחוגי החברים היא החלטה דרמטית וקשה, אך כאמור, מדובר בהחלטה שאין מנוס מקבלתה. ההחלטות האמורות הינן החלטות משמעותיות ודרמטיות בחיי הארגון, וככאלה הן אושרו על ידי המוסדות המוסמכים בארגון, לרבות על ידי ועדת הכספים והועד הארצי של הארגון. 


ליקוי

2. 	בניגוד להחלטת ועדת הכספים של הארגון משנת 2013 לעדכן בכל שנה את התוכנית הרב-שנתית שלו (להלן - התר"ש), בשנת 2015 לא עדכן הארגון את התר"ש לשנים 2020-2016 ולא קיבל על כך את אישורם של ועדת הכספים ושל הוועד הארצי. נוסף על כך, משהכין הארגון בשנת 2017 תר"ש מעודכנת לשנים 2021-2017 הוא לא הביאה לאישור ועדת הכספים והוועד הארצי עד מועד סיום הביקורת בנובמבר 2017. לאחר קבלת טיוטת דוח הביקורת אישרו ועדת הכספים והוועד הארצי בחודשים נובמבר 2017 ובדצמבר 2017 בהתאמה את התר"ש לשנים 2021-2017. נוכח העובדה שהארגון מממן את הפעילות השוטפת שלו ומבצע את מרבית הפרויקטים שלו בהתבסס על גיוס תרומות ותמיכות כספיות שהשגתן כרוכה בחוסר ודאות ומאחר שאי-קבלתן של חלק מהתרומות ומהתמיכות האלו עלולה לערער את הבסיס התקציבי של הארגון לאורך זמן. לפיכך על הארגון לבחון את עדכונה של התר"ש מידי שנה.

מעקב- ארגון נכי צה"ל
מצב (סטאטוס): ב' בתהליך תיקון

2.	בחודשים האחרונים הנהגת הארגון מובילה לשינוי מהותי בשקיפות הארגונית, תוך העברת כלל המידע הרלוונטי למקבלי ההחלטות, עובר למועד קבלת החלטה על ידם. בהקשר ישיר לכך הארגון החל לפעול לשינוי "נוהל העיון במסמכים בארגון" תוך התאמתו לערכי הארגון, ובכלל זה, לשקיפות מלאה מול מקבלי ההחלטות וחברי הארגון. 
לאחר השלמת התקציב של שנת הכספים 2020 עתיד הארגון להתאים את התר"ש לשינויים הדרמטיים שבוצעו במדיניות הכללית של הארגון. הליכים אלה עתידים להתקיים בשיתוף עם המוסדות המוסמכים בארגון בהקשר זה, ובכלל זה, עם ועדת הכספים של הארגון והועד הארצי של הארגון, תהליך זה יושלם בחודשים הקרובים.  

ליקוי

3. 	בית הלוחם בבאר שבע החל לפעול בשנת 2011 והוא יכול לספק שירות עד ל-3,000 בתי אב. ביולי 2016 רק 1,157 בתי אב שהם חברי הארגון היו רשומים כחברים בו. כלומר, כשש שנים לאחר פתיחתו, בית הלוחם בבאר שבע פועל בשיעור ניצול של כ-39% בלבד. בצירוף נתוני השימוש בו על ידי בתי אב שאינם חברי הארגון  (להלן - אוכלוסייה שאינה מבין חברי הארגון) עולה שיעור הניצול שלו לכ-63%. על הארגון להפיק לקחים מהסיבות להיקף הנמוך של חברי הארגון שנרשמו כחברים בבית הלוחם בבאר שבע ולפעול להגדלת מספרם בעדיפות ראשונה. בנוסף על הארגון להסדיר בתקנון את צירופן של האוכלוסיות שאינן מבין חברי הארגון (למשפחות שכולות ונכים נוספים) כחלק מהמשתמשים בבית הלוחם.

מעקב- ארגון נכי צה"ל
מצב (סטאטוס): ב' בתהליך תיקון

3. 	באשר לצורך להסדיר את השימוש בבתי הלוחם של אוכלוסיות חריגות שאינן מבין חברי הארגון, אזי לאחר שהארגון אישר במוסדות המוסמכים בארגון את השינוי התקנוני הנדרש, הוגשה לרשם העמותות בקשה לאישור התקנון בהתאם. הבקשה האמורה מצויה בהליכי בחינה של רשם העמותות.
	בתי הלוחם של הארגון הינם הבית השני של החברים והם בעלי תפקיד מהותי בהליכי השיקום של החברים ובני משפחותיהם, הן מבחינה נפשית והן מבחינה פיזיולוגית, תוך יצירת מרכז שיקומי לחברים שאין בלתו.  מטעמים אלה, הוחלט לאחרונה על ידי המוסדות המוסמכים בארגון לקיים תכנית פיילוט, בגדרה תוענק לכלל החברים בבתי הלוחם השונים האפשרות לעשות שימוש במתקנים של כלל בתי הלוחם בארץ, ולא רק בבית הלוחם בו הם מנויים ומשמשים כחברים.
	יובהר כי כחלק מהליכי הביקורת הפנימיים בארגון בימים אלה מבקר הארגון עתיד להתחיל ביקורת עומק בכל בתי הלוחם של הארגון, במסגרתה, בין היתר, ייבחנו כלל הליכי הניהול בבתי הלוחם, בשים לב לעלויות התפעול והיקף החברים העושים שימוש בבתים.
	מבלי לגרוע מדברים אלה, וכאמור לעיל, הארגון עתיד בעת הקרובה להתקשר עם חברת ייעוץ חיצונית אשר תבחן, בין היתר, את היקפי השימוש בבתי הלוחם, בראי עלויות התפעול של כל בית לוחם.

ליקוי

4. 	לפני הקמתו של בית הלוחם באשדוד הארגון הכין אומדן של עלות מחזור חיים לבית זה. אומדן זה נערך על בסיס ממוצע של עלויות תחזוקה של בתי לוחם אחרים שנבנו באזורים גיאוגרפיים אחרים ובזמנים אחרים, ולא על בסיס תחשיב עדכני ופרטני המותאם לבית לוחם הממוקם ליד הים. נוסף על כך האומדן שערך הארגון לעלות מחזור החיים נעשה רק לעשר השנים הראשונות להפעלתו של בית הלוחם באשדוד. נוכח ממצא הביקורת בנושא הכין הארגון אומדן לעלות מחזור חיים ל-25 שנה אשר הביא בחשבון את הקרבה לים. משהשלים הארגון בעקבות ממצאי הביקורת הנוכחית את עריכת אומדן עלות מחזור החיים למבנה ולמערכותיו של בית הלוחם באשדוד ל-25 שנים, עליו לתכנן תקציבים רב-שנתיים הנדרשים בהתאם לתקופה זו. נוסף על כך, על הארגון לעגן בנהליו את הצורך בביצוע אומדן עלות מחזור חיים לכל אורך חיי המערכות בפרויקטים שהוא מבצע ולפעול בהתאם לכך.

מעקב- ארגון נכי צה"ל
מצב (סטאטוס): א' תוקן

4. 	הארגון יישם המלצה זו ביחס לפרויקטים בעלי היקף כספי משמעותי. כך למשל עוד בשנת 2018 בוצע אומדן עלות מחזור חיים ל-25 שנה ביחס לבית הלוחם באשדוד ועלויות האחזקה הנדרשות בהתאם לאומדן זה יוטמעו בתקציב השנתי ובתר"ש.

ליקוי

5. 	עולה חשש כי מספר בתי האב שהם חברי ארגון שיירשמו כחברים בבית הלוחם המתוכנן להיבנות באשדוד יהיה נמוך ממספר בתי האב המרבי שבית הלוחם יוכל להכיל. אם יתממש חשש זה הרי שהמבנה שנבנה והשירותים שבית הלוחם יספק לא ינוצלו כראוי ומשאבים רבים המושקעים בהקמתו יושקעו לחינם. חשש זה מבוסס על תוצאות בדיקת ההיתכנות שעשה הארגון, על תוצאות הסקר הטלפוני ועל העובדה שהתחזית של הגידול במספר בתי האב שצפתה הנהלת הארגון לבית הלוחם בבאר שבע לא התממשה. על הארגון להפיק לקחים מהנתונים העומדים לרשותו ולפעול להגדלת מספר חברי הארגון שיירשמו לבית הלוחם מתוך כלל חברי הארגון במחוז בטרם יחל להפעיל את בית הלוחם באשדוד.

מעקב- ארגון נכי צה"ל
מצב (סטאטוס): ב' בתהליך  תיקון

5. 	בעת קבלת החלטה בעניינם של בתי הלוחם, בפרט בעניינו של בית הלוחם באשדוד, יש להביא בחשבון גם שיקולים שהם מעבר לשיקולים כלכליים גרידא, מתוך הנחת מוצא כי הארגון עתיד לסבסד חלק מהפעילות בבית הלוחם באשדוד, כפי שמבוצע בפועל גם בבתי הלוחם האחרים. 
מנגד, לפתחו של הארגון מוטלת החובה לשמר את יכולתו הכלכלית להמשיך במלאכת הקודש בה הוא עוסק – היא מלאכת שיקום כלל נכי צה"ל בישראל, ולכן עליו לבחון כדבעי את עלויות ההקמה והאחזקה השוטפת של בית הלוחם באשדוד, ולנסות לצמצם אותן ככל שאפשר מבלי לפגוע בהליכי השיקום של החברים. 
		בנסיבות אלה, ובשים לב לעובדה כי בימים אלה הליך בניית השלד של בית הלוחם מצוי בשלבי סיום ואלה עתידים להסתיים עד המחצית הראשונה של שנת 2020, בחודשים הקרובים עתיד הארגון לקיים הליך של בדיקה מחדש אודות עלות ההקמה של בית הלוחם באשדוד, כמו גם בדבר עלויות האחזקה השוטפות שלו, תוך התאמת עלויות אלה לכמות הצפויה של החברים שעתידים לעשות שימוש בבית לוחם זה.
כחלק מהליך הבחינה האמור, עתיד הארגון לבחון גם תכניות עסקיות שונות ושיתופי פעולה אפשריים עם גופים פרטיים וציבוריים שונים, במטרה להפחית משמעותית את עלויות ההקמה והאחזקה שהארגון יישא בהן, מתוך מטרה להקטין את היקף הסבסוד מטעם הארגון, ככל שניתן. יצוין כי הליך הבחינה האמור עתיד להסתיים בשנת 2020.

ליקוי

6. 	הארגון עושה שימוש בבית קיי  שלא על פי הסכם החכירה של הקרקע עם רשות מקרקעי ישראל (להלן - רמ"י). פעולה זו היא הפרה יסודית של ההסכם בין הארגון לבין רמ"י. על הארגון לחדול משימוש בבית קיי שלא על פי הסכם החכירה בינו לבין רמ"י או לפעול לתיקון ההסכם.
מעקב- ארגון נכי צה"ל
מצב (סטאטוס): א' תוקן

6. 	באשר לטענה בדבר הליקוי הנובע משימוש הארגון בבית קיי שלא בהתאם להסכם החכירה, יצוין כי הליקוי האמור כבר תוקן בשנת 2018 עת הארגון חדל לחלוטין ממתן אפשרות שימוש במתקני הארחה של בית קיי לאוכלוסיות שלא בהסכם ההרשאה דהיינו למי שאינו נכה צה"ל ו/או למי שאינו נכה אחר בלבד. מבלי לגרוע מהאמור לעיל בהקשר זה, יודגש, כי כמפורט לעיל, בהחלטה קשה ודרמטית, אשר למרבה הצער, מצבו הכלכלי של הארגון מחייב את קבלתה, הוחלט במוסדות המוסמכים של הארגון לסגור בשלב את פעילות הארחה בבית קיי, ולכן הביקורת בהקשר זה אינה רלוונטית עוד. 
ליקוי

7. 	הוראת משהב"ט בנושא "מתן תמיכות מתקציב הביטחון לגופים ולפעולות שלא למטרות רווח" דנה במבחנים, בקריטריונים ובתהליך למתן תמיכות מתקציב מערכת הביטחון לגופים הפועלים שלא למטרות רווח בהתאם לאמות מידה שפרסם שר האוצר, והיא אמורה להתעדכן בהתאם לפרסומי שר הביטחון. בניגוד לכללי מינהל תקין, משהב"ט לא עדכן הוראה זו לפי מבחני התמיכה שאישר שר הביטחון בינואר 2013. על משהב"ט לתקן את הוראת התמיכות ולהתאימה למבחני התמיכה החדשים שאותם אישר שר הביטחון.

מעקב- משרד הביטחון
מצב (סטאטוס): א' תוקן

7. 	שר הביטחון חתם על  התיקון באפריל 2018.

ליקוי

8. 	ראוי כי הארגון בבואו בעתיד לבנות בית לוחם נוסף וחדש יקבע קודם לכן תקן בדבר מספר החברים   המזערי שעבורו יוקם בית לוחם.

מעקב- ארגון נכי צה"ל
מצב (סטאטוס): ב' בתהליך  תיקון

8. 		ראה מעקב לליקוי 5 לעיל.













טנק המרכבה ורכבי קרב משוריינים- קבלת החלטות בסוגיית          הפיתוח והייצור על ידי מערכת הביטחון
הגופים המבוקרים: צבא הגנה לישראל, משרד הביטחון
מעקב מעודכן לחודש: דצמבר 2019

	א
	 תוקן
	7 סעיפים
	87%

	ב
	 בתהליך תיקון
	סעיף אחד
	13%

	ג
	 לא תוקן
	
	

	ד
	 נדחה / לא רלוונטי
	
	




ליקוי

5. 	מנכ"ל משהב"ט החליט מראש להעתיק את המש"א לאזור התעשייה "ציפורית" עוד בטרם קיים דיון מסכם עם בעלי תפקידים רלוונטיים ממשהב"ט ומצה"ל על החלופות למיקום המש"א, ולא נימק את הבחירה בחלופה זו, אשר בעבודת המטה של צה"ל דורגה כחלופה בעדיפות הנמוכה ביותר על פני חלופות אחרות. ראוי ששר הביטחון ינחה את מנכ"ל משהב"ט לבחון מחדש את המקום שאליו יועתק המש"א, להציג לו חלופות ולציין נימוקים להמלצה על החלופה המועדפת, ובמידת הצורך יפעל שר הביטחון לעדכון החלטת ממשלה מנובמבר 2017 שעניינה העתקת המש"א אל אזור התעשייה "ציפורית".

מעקב- משרד הביטחון
מצב (סטאטוס): ב' בתהליך תיקון

5.    	במסגרת הקמת מנהלת המעבר בראשות סא"ל, מנת"ק משולבים בצורה מובנית בתהליך לרבות לוחות הזמנים, משמעויות לליין הבניה הקיים ותכן המבנים והדרישות להקמת הליין החדש בציפורית. בהתאם לכך גם הוחלט בדיוני הסטאטוס בראשות המנכ"ל כי הדרישה המרכזית לשימור היכולות הינה פירוק הליין הקיים רק לאחר הוכחת יכולת ראשונית בליין החדש. במקביל, נעשית עבודת מיפוי לצרכי המיכון של הליין החדש בהסתכלות על טכנולוגיות חדשות בעולם ומידת ישימותן לליין היצור, כמו גם הסתכלות על המשאב האנושי, תהליכי היפרדות וקליטת כח אדם חדש אשר יאפשר שימור הליין ברמה המקצועית. כלל הנושאים יסוכמו עקרונית במסגרת המו"מ מול  משרד האוצר.











           ניהול תוכניות מחקר ופיתוח במערכת הביטחון 
הגופים המבוקרים: משרד הביטחון, צבא הגנה לישראל

מעקב מעודכן לחודש: דצמבר 2019

	א
	 תוקן
	7 סעיפים
	54%

	ב
	 בתהליך תיקון
	6 סעיפים
	46%

	ג
	 לא תוקן
	
	

	ד
	 נדחה / לא רלוונטי
	
	



ליקויים 1-7 תוקנו, ראה הערות ראש הממשלה 69א, עמ' 205-213.

ליקוי

8. 	אין בידי מפא"ת מערכות מידע מתקדמות לניהול כלל פעילותו - תוכניות מו"פ ותוכניות פיתוח מלא. זאת ועוד, מערכות המידע שאמורות לסייע לבעלי התפקידים במפא"ת לנהל את עבודתם, הן חסרות ואינן מותאמות לספק מידע חיוני בצורה זמינה ושוטפת. בכלל זה - האמצעים הקיימים במפא"ת לניהול תוכניות המו"פ אינם יעילים, אינם מהימנים ואינם מספקים, על אף היקפן הרחב של תוכניות המו"פ ומורכבותן. מצב זה נמשך שנים רבות, ויש בו כדי לפגוע ביעילות ובאפקטיביות של תהליכי התכנון, הניהול והבקרה של תוכניות המו"פ.

ליקוי

9.	במפא"ת אין מערכת המרכזת את המידע הטכנולוגי אשר נצבר במהלך ביצוע תוכניות המו"פ, והוא אינו שומר בשיטתיות מידע בנוגע לתהליכי פיתוח שהופסקו או נכשלו. במצב הנוכחי מרבית הידע אשר נצבר בתוכניות המו"פ נמצא בידי בעלי התפקידים השונים, בעודם משמשים בתפקידיהם, ובידי התעשיות המפתחות. יש בכך כדי לפגוע בזיכרון הארגוני ולהביא לאובדן ידע שנצבר ביחידות השונות בעמל ובהשקעה רבים, ויש כדי לגרום לחוסר יעילות בפעילות המו"פ של מפא"ת. על מפא"ת לפעול בהקדם לקידום מערכות מידע שיתמכו בתהליכי התכנון, המימוש והבקרה של תוכניות המו"פ ופרויקטי הפיתוח המלא, לרבות שימור הידע הניהולי והטכנולוגי שנצבר במהלך פעילותו. בין היתר, ראוי לבחון הקמתה של מערכת מידע מרכזית, אשר תכיל את כלל נתוני התוכניות ותאפשר הפקת דוחות לצורכי מעקב ובקרה, גם בהתאם למדדי ניהול רלוונטיים, שייקבעו. כמו כן, על מפא"ת לבחון את אפשרות שיתופם של הגופים העוסקים במו"פ ובפיתוח מלא במעהב"ט במידע שייצבר במערכות אלו, במגבלות המתחייבות.

מעקב- משרד הביטחון
מצב (סטאטוס): ב' בתהליך תיקון

8-9.    	בדצמבר 2018 עלתה לאוויר מערכת מאסטרו לשימור ידע ולשו"ב מערכת בפיתוח ייעודי עבור מפא"ת, לניהול תוכנית העבודה של מו"פ המרכזי, לרבות הצגת סטטוס תכנון מול ביצוע.  
במסגרת תכנית העבודה הדו-שנתית של ענף מחשוב במפא"ת תפותחנה ותעודכנה המערכות הבאות:
עדכון מערכת מאסטרו (שרשרת הרכש).
מערכת דו"ח מיוחד תונגש באופן משופר למנהלים 
מערכת התקשרויות עתידית
עדכון הטכנולוגיה במערכת לקליטה ואישור חשבוניות.
עדכון טכנולוגיה במערכת לניהול ובקרת ההזמנות מול ספקים



ליקוי

10.	חלק ניכר מההוראות הנוגעות למפא"ת ולתחומי המחקר והפיתוח במעהב"ט היו לאורך שנים לא מעודכנות, ועדיין ישנן הוראות לא מעודכנות בנושאים מהותיים. נוסף על כך, בפעילות מפא"ת, לרבות ממשקי עבודתו מול גופי צה"ל, יש תחומים שעדיין לא הוסדרו בהוראות משהב"ט. במצב זה יש כדי לפגוע בתקינות תהליכי עבודתו של מפא"ת ובבקרה עליהם והוא מנוגד לכללי מינהל תקין. על מפא"ת לקדם את הסדרת המסגרת הנורמטיבית לפעילותו ולפעול בהקדם להשלמתן ולעדכונן של ההוראות הנוגעות לתחום המחקר והפיתוח, לרבות ממשקי העבודה הנדרשים מול גופי צה"ל, ושל נהליו הפנימיים. על הגוף הייעודי לתכנון משולב במשהב"ט (גית"ם) לוודא את שחזורן ועדכונן של הוראות משהב"ט האמורות, וכן לפעול עם אג"ת כדי לוודא כי פקודות הצבא שהאגף יגבש יעגנו בהתאמה להוראות משהב"ט את תהליכי העבודה המשותפים בין צה"ל למשהב"ט. כל זאת - גם בהתייחס לממצאי הביקורת והמלצותיה.

מעקב- משרד הביטחון
מצב (סטאטוס): ב' בתהליך תיקון

10.    	הוראה 11.34 – טיוטת ההוראה הועברה לגית"ם והופצה ע"י גית"ם לסבב התייחסויות הגופים הרלוונטיים
	הוראה 20.02 – טיוטת ההוראה הועברה לגית"ם והופצה ע"י גית"ם לסבב התייחסויות הגופים הרלוונטיים
	הוראה 20.04 –עדכון ההוראה אושר ונחתם באוקטובר 2019.
	הוראה 20.05 – ההוראה נמצאת בכתיבה במפא"ת. צפי לסיום והעברה לגית"ם Q2/2020
להלן סטטוס עדכון פק"א מפא"ת - העבודה על הפק"א הותנעה. המבנים הארגוניים הוסדרו עם אג"ת, יושם העץ האחוד והוטמע במערכות המחשוב . המשך העבודה על הפק"א ממתין לאישור המ"ב 11.34 (שזורות זו בזו).

ליקוי

11. 	בצה"ל אין פקודות מטכ"ל והוראות פיקוד עליון העוסקות בתחום המחקר והפיתוח או בקשרי הגומלין בין גופי צה"ל למפא"ת, וזאת על אף קיומן של הוראות משהב"ט בחלק מהנושאים ועל אף הצורך כי משהב"ט וצה"ל יפרסמו, בעת ובעונה אחת ככל הניתן, הוראות ופקודות מקבילות בנושאים משותפים. במצב זה לא קיימת למעשה הסדרה של נושאים אלה ברמת המטכ"ל, לרבות החבויות המוטלות על צה"ל במסגרתם. על אג"ת לקיים בהקדם עבודת מטה מקיפה לצורך השלמת הפקודות הנדרשות בכל הנוגע לתחום המחקר והפיתוח ולשיתוף הפעולה בין צה"ל ובין מפא"ת. עוד עליו להשלים, בתיאום עם מפא"ת, עבודת מטה לעדכון פקודת הארגון של מפא"ת, לרבות ייעודו, תפקידיו, עקרונות תפיסת הפעלתו, כפיפותו ומבנה ארגונו.

מעקב- משרד הביטחון
מצב (סטאטוס): ב' בתהליך תיקון

11.    	להלן סטטוס עדכון המ"ב הנדרשות:
	הוראה 11.34 – טיוטת ההוראה הועברה לגית"ם והופצה ע"י גית"ם לסבב התייחסויות הגופים הרלוונטיים
	הוראה 20.02 – טיוטת ההוראה הועברה לגית"ם והופצה ע"י גית"ם לסבב התייחסויות הגופים הרלוונטיים
	הוראה 20.04 –עדכון ההוראה אושר ונחתם באוקטובר 2019.
	הוראה 20.05 – ההוראה נמצאת בכתיבה במפא"ת. צפי לסיום והעברה לגית"ם Q2/2020
	להלן סטטוס עדכון פק"א מפא"ת - העבודה על הפק"א הותנעה. המבנים הארגוניים הוסדרו עם אג"ת, יושם העץ האחוד והוטמע במערכות המחשוב . המשך העבודה על הפק"א ממתין לאישור המ"ב 11.34 (שזורות זו בזו). כתיבת הפ"ע למפא"ת – הוחלט שלא נדרשת כתיבת הפ"ע.



ליקוי

12. 	פקודת הארגון של מפא"ת, המסדירה את ייעודו, תפקידיו ומבנה ארגונו, לא עודכנה זה כעשור. במצב זה יש כדי לפגוע בתהליכי העבודה שבאחריותו ובממשק עבודתו מול גופי צה"ל.

מעקב- משרד הביטחון
מצב (סטאטוס): ב' בתהליך תיקון

12.    	עדכון פק"א מפא"ת - העבודה על הפק"א הותנעה. המבנים הארגוניים הוסדרו עם אג"ת, יושם העץ האחוד והוטמע במערכות המחשוב . המשך העבודה על הפק"א ממתין לאישור המ"ב 11.34 (שזורות זו בזו). כתיבת הפ"ע למפא"ת – הוחלט שלא נדרשת כתיבת הפ"ע.

ליקוי

13.	קביעת ייעוד המו"פ המרכזי במעהב"ט היא מהותית וחיונית ביותר לתיעול מאמציהם של הגורמים הנוגעים לתחום זה, לתכנון תוכניות העבודה השנתיות והרב-שנתיות, ולהערכת הישגי המו"פ. אולם, נוכח תחומי הפעילות הרבים והמגוונים של מפא"ת קיימת במעהב"ט ואף מחוצה לה אי-בהירות בכל הנוגע להגדרת המשימות שמפא"ת נדרש למלא במסגרת המו"פ המרכזי, כמו גם בנוגע לסדר העדיפויות במימוש המשימות השונות; ובכלל זה - אלה שנועדו לתת מענה ישיר על צורכי צה"ל בטווח הקצר והארוך לעומת אלה הנוגעות לתחומי פעילות אחרים. על ראשי צה"ל ומשהב"ט לפעול בתיאום ביניהם לקביעת הייעוד, המטרות והיעדים שהמו"פ המרכזי אמור לממש, ולגבש את המתודולוגיה להגשמתם ואת אופן מימושם באמצעות כוח האדם והתקציב שהועמד לתכלית זו. במסגרת זו ראוי כי יוחלט אם תקציב המו"פ המרכזי צריך לשמש גם אמצעי להשגת מטרות כלכליות וחברתיות לאומיות, או ששאר האמצעים העומדים לרשות משהב"ט והתעשיות הביטחוניות לתכליות אלו מספיקים.

מעקב- משרד הביטחון
מצב (סטאטוס): ב' בתהליך תיקון

13.    	הוראה 11.34 – טיוטת ההוראה הועברה לגית"ם והופצה ע"י גית"ם לסבב התייחסויות הגופים הרלוונטיים. במסגרת עדכון ההוראה בוצע עדכון של יעוד ותפקידי מפא"ת, לרבות המו"פ המרכזי.













הטמעת המלצות הוועדה להפקת לקחים בעקבות פרשת רשות המיסים
הגופים המבוקרים: רשות המיסים

מעקב מעודכן לחודש: דצמבר 2019

	א
	 תוקן
	2 סעיפים
	33%

	ב
	 בתהליך תיקון
	4 סעיפים
	67%

	ג
	 לא תוקן
	
	

	ד
	 נדחה / לא רלוונטי
	
	




ליקוי

1. 	הוועדה המליצה לבחון את הצורך בעדכון נהלי העברת תיקים ממשרד שומה אחד למשרד שומה אחר. הועלה כי בהוראת הביצוע 1 שפורסמה בהמשך להמלצות הוועדה אין התייחסות להעברת תיק ממשרד למשרד או מחוליה לחוליה באותו משרד. על הרשות לפעול לעיגון נוהל בנוגע להעברת תיקים ממשרד שומה אחד למשרד שומה אחר ומחוליה אחת לחוליה אחרת ולוודא את יישומו. בנוסף מן הראוי גם למחשב את טופס העברת התיקים, להרחיב אותו ולכלול בו הנמקות מפורטות לבקשה להעברת התיק.

מעקב- רשות המיסים
מצב (סטאטוס): ב' בתהליך תיקון

1. 	השאילתה לתיעוד העברות תיקים בין משרד למשרד הינה שאילתה ITIK. מדובר בשאילתה ישנה שנכתבה ומתוחזקת בשע"ם בסביבת עבודה שאינה בשפת תכנות מתקדמת ונדרשים משאבים רבים לתחזוקתה.  הרשות תבחן אפיון ופיתוח של שאילתה חדשה בנושא.

ליקוי

2.  	בשל החשיבות לקיומו של דרג נוסף שיאפשר שומות לאור הממצאים הנזכרים לעיל, הוחלט על ביטול המהלך האוטומטי לגבי שומות ששודרו בסעיפי שומה 01,02, ו07 החל מתאריך 1.4.19 בתאריך 6.5.19 פורסמה הנחיה של חטיבת שומה וביקורת בנושא.

מעקב- רשות המיסים
מצב (סטאטוס): א' תוקן

ליקוי

3. 	בהתאם להמלצת הוועדה ולהנחיה שיצאה בעקבותיה ככל שמתעוררות אגב עבודת השומה והביקורת סוגיות עקרוניות מהותיות, שיש להן השלכות רוחב, ואשר לגביהן אין פסיקה סופית או הנחיית הנהלה מפורשת, יש להביאן בפני המחלקה המשפטית או המקצועית, וזאת גם בנוגע לכל תיק בו מתעוררת סוגיה בעלת השלכות מס בסכומים משמעותיים. הועלה כי ברשות לא קיים נוהל המחייב לתעד באופן מלא בתיק הנישום היוועצויות עם הרפרנט המקצועי והרפרנט המשפטי בהליכי השומה.

מעקב- רשות המיסים
מצב (סטאטוס): ב' בתהליך תיקון

3. 	בהוראת ביצוע תכנית העבודה בתחום השומה לשנת 2019, חטיבת שומה הוסיפה וחידדה כי יש לתעד באופן מלא בתיק הנישום גם התייעצות עם הרפרנט המקצועי והמשפטי בתהליכי השומה. באשר למערכת עריכת תרשומת ממוחשבת- הפרוייקט לפיתוח מערכת תיק שומה ממוחשב, אשר תתעד את תהליך עבודת הביקורת, נכלל בתכנית האסטרטגית של רשות המיסים. האפיון המפורט לפרוייקט זה גובש במהלך שנת 2018 ופיתוח המערכת נמצא  בתכנית העבודה של שע"ם לשנת 2019 ו-2020. פיתוח שלב א' צפוי להסתיים בשנת 2020.

ליקוי

4. 	הוועדה המליצה לקבוע מדרג סמכויות בתוך משרדי השומה לאישור שומות. לא נמצא כי הרשות החלה לבנות תכנית להטמעת מדרג הסמכויות בכל המשרדים האזוריים. עוד הועלה, כי למרות המלצת הוועדה, טרם הוגדר קוד מחשב שיתעד את עצם מעורבות פקיד השומה בעריכת השומה של נישום מסוים. מן הראוי שהרשות תשקול לקדם בניית מערכת לעריכת תרשומות ממוחשבת בהקדם האפשרי, על מנת לתעד את הליך השומה. מערכת כזו, תוכל לאפשר מעקב אחר ההנמקות להחלטות השומה ושלביה וזאת בכל הדרגים, תשפר את השירות לציבור ותייעל את התהליך.

מעקב- רשות המיסים
מצב (סטאטוס): ב' בתהליך תיקון

4. 			ראה מעקב לליקוי 3.

ליקוי

5. 	הוועדה המליצה כי בנוגע לעובדים המשמשים כמתרגלים או מרצים במוסדות אקדמיים ייערך הסדר ניגוד עניינים, ובמסגרתו יתחייבו להימנע מלטפל בעניינים ו/או תיקים הקשורים או מיוצגים על ידי מייצגים שהם מרכז הקורס ו/או המרצה בקורס או מי שאחראי על שיבוץ המרצים לקורס. הועלה כי המלצה זו לא יושמה וברשות אין נוהל המחייב כל עובד הרשות המשמש במקביל גם כמרצה במוסד אקדמי, לערוך הסדר ניגוד עניינים כאמור.

מעקב- רשות המיסים
מצב (סטאטוס): א' תוקן

5. 	לעניין עובדי רשות המיסים המשמשים כמרצים, על מנת להימנע ממצב של ניגוד עניינים ובחינת הסדרי ניגוד עניינים במקרים המתאימים, החל מחודש דצמבר 2018 הופץ לממונים למנהל ביחידות נספח לבקשה להיתר עבודה פרטית לפי פרק 42.2 לתקשי"ר. בהתאם לנספח, כל עובד רשות המיסים המשמש כמרצה / ו/ או מתרגל / ו/ או בודק בחינות במוסדות אקדמיים ימלא טופס ובו נשאל שאלות בנוגע לעבודתו הפרטית. במסגרת השאלות הללו שם המוסד האקדמאי, שם הגורם שמעסיק אותו, שם האחראי על שיבוצו ושם המרצה בקורס. ככל שהתשובות לשאלות הללו הינם שמות של גורמים מייצגים או יועצים במסגרת תיקי שומה עימם העובד עלול לבוא במגע במסגרת עבודתו, נדרש העובד לחתום על הסדר ניגוד עניינים מובנה לפיו הוא מתחייב להימנע מלקבל החלטות בתוקף תפקידו הציבורי, להשתתף או לטפל בכל צורה אחרת, במישרין או בעקיפין בנושאים העלולים להעמידו במצד של ניגוד עניינים. ההסדרים עליהם חותמים העובדים מובאים לידיעת האחראי ומתויקים בתיקם האישי.

ליקוי

6. 	הוועדה להפקת לקחים המליצה, לפעול לשיפור תנאי השכר של "עובדים מקצועיים ואיכותיים" כך שיוותרו ברשות לאורך זמן, ויראו בעבודה ברשות דרך חיים, ולא "קרש קפיצה" לשוק הפרטי. נמצא כי עדיין נבחנות ברשות הדרכים לשימור ההון האנושי. על הרשות בתיאום עם נציבות שירות המדינה להשלים תכנית רב שנתית לשימור ההון האנושי ובה יעדים מוגדרים כמו העלאת תוחלת השירות ברשות של בוגרי קורס מפקחים טרם פרישתם למגזר הפרטי; בניית מסלול התמחות מגוון לעובד במספר תפקידים כדי להפחית את שחיקתו וכיו"ב.





מעקב- רשות המיסים
מצב (סטאטוס): ב' בתהליך תיקון

6. 	רשות המיסים הגדירה את פרויקט קריירה ברשות המיסים במסגרת רשימה מצומצמת של פרויקטים אסטרטגיים במיקוד תשומת הלב של מנהל רשות המיסים. לפרויקט הוגדר גאנט הכולל בניית מגוון כלים לעובד ולהנהלת הרשות על מנת להגביר את הדינמיות של העובד בארגון ואת אפשרויות ההתפתחות שלו. בשלב זה הצפי להטמעה של סט הכלים העיקרי נקבע לשנת 2023.



























ועדות מקצועיות ברשות המיסים
הגופים המבוקרים: רשות המיסים, משרד האוצר
מעקב מעודכן לחודש: דצמבר 2019

	א
	 תוקן
	6 סעיפים
	55%

	ב
	 בתהליך תיקון
	3 סעיפים
	27%

	ג
	 לא תוקן
	2 סעיפים
	18%

	ד
	 נדחה / לא רלוונטי
	
	



ליקוי

1. 	סדרי העדיפויות לביצוע שינויים במדיניות מס מסוימת, או בפעילות הרשות נקבעים "באופן מתגלגל" משנה לשנה ולא על פי תכנית עבודה סדורה רב שנתית. גם בדוח מבקר המדינה אשר פורסם באוקטובר 2013 , בנושא "החלטות בתחום המסים - תהליך קבלתן והתאמתן ליעדי הממשלה 1 " ציין המבקר: "במשרד האוצר יש כמה גופים העוסקים בגיבוש מדיניות המיסוי, לעתים ללא כל תיאום ביניהם. בהיעדר גוף מתכלל שבו נצברים הידע והמומחיות בתחום המס, קשה לקיים תהליך תקין של קבלת החלטות, תכנון אסטרטגי לטווח ארוך והתאמת שינויים במסים למדיניות הממשלה מתוך ראייה פיסקלית רחבה". ליקוי זה טרם תוקן. נוכח ההשפעות הרוחביות של מדיניות מס גם על היבטים אחרים בניהול המדיניות הכלכלית בישראל (כמו השפעות על שוק הדיור, שוק ההון, תקציב המדינה וכו'), ונוכח הבעייתיות ביישום של רפורמות מס, כפי שהועלה בממצאי דוח זה ובממצאי דוח מבקר מדינה קודם כאמור לעיל, מן הראוי שגוף מתכלל אחד במשרד האוצר ירכז את המידע הרלוונטי מהגופים השונים.

מעקב- משרד האוצר
מצב (סטאטוס): ג' לא תוקן

1. לא דווח על תיקון הליקוי.

ליקוי

2. 	ברשות לא מתקיים מעקב אחר עבודת מרבית הוועדות המקצועיות הפנימיות, החל ממינוין ועד להשלמת עבודתן, על ידי גורם מרכזי בדרג מטה. עבודות מטה נקטעות באיבן ואינן מקודמות; לא קיימת מתודולוגיה לפעילות של ועדות מקצועיות ולטיפול בהמלצות מיסוי שנכללו בהמלצות של ועדות. מן הראוי שהרשות תשקול להגדיר בנוהל את עבודת הוועדות המקצועיות הפנימיות ואת השתתפות הרשות בוועדות בינמשרדיות, ובכלל זה: הגדרת גורם מתכלל בתוך הרשות. על הרשות לגבש בנוהל גם את הגדרת משאבי שע"ם כך שמסקנות הוועדה יישענו על תשתית עובדתית רחבה כלל האפשר; ייצוג הולם לאגפי המס; שילוב של עובדי מטה ועובדי שטח וכיו"ב.

מעקב- רשות המיסים
מצב (סטאטוס): ב' בתהליך תיקון

2.   	בימים אלו, נובמבר 2019, מגובש נוהל לאפיון ועדות, פעילותן והטיפול בהמלצותיהן, הנוהל עתיד להתפרסם עד לתום השנה.

ליקוי

3. 	במשך השנים הרשות זיהתה נושאים שוטפים מהותיים בעבודתה המקצועית שקיימים בהם ליקויים מהותיים ושבעניינם הוקמו או הייתה כוונה להקים ועדות או צוותי עבודה. הועלה כי בכמחצית מהן לא הוקמה לבסוף הוועדה או שהרשות לא איתרה אסמכתאות על קיומה ועל פעילותה. לגבי כלל הנושאים, טרם הושלם הטיפול במרביתם וזאת בשל הפסקת הטיפול בנושא בשלב מסוים. מן הראוי שהרשות תנהל לגבי כל ועדה מקצועית "תיק ועדה" אשר בו יכללו גם הנמקות מפורטות לקבלה או לדחייה של כל אחת מהמלצות הוועדות המקצועיות.

מעקב- רשות המיסים
מצב (סטאטוס): ב' בתהליך תיקון

3.    	מתחילת הביקורת בנושא על ידי מבקר המדינה, מתנהל בלשכת המנהל תיק וועדות שהוקמו מאותו מועד, אשר לגביהן מתועד דוח הועדה ופרוטוקול סיכום הדיון בהמלצות. כמו כן, בהמשך למעקב 2 לעיל, במסגרת הנוהל שיפורסם, הנושא יוסדר בכל הרשות.

ליקוי

4.	אובדן "זיכרון ארגוני": הועלו מקרים בהם נושא שנדון בוועדה מסוימת לא הגיע לכלל סיום והוא הועלה שוב לאחר מספר שנים. בהיעדר תיעוד מסודר הוועדה החדשה שהוקמה נדרשה "להתחיל מאפס". כך יורדת לטמיון עבודת מטה רבת שנים של עובדים בכירים ברשות.	 על שר האוצר או מנהל הרשות, לפי העניין, לקיים דיון מעמיק בהמלצות ועדה מקצועית עם כל הגורמים הרלוונטיים, בו יפרט המנהל את הטעמים לדחיית ההמלצות או לאימוצן וכן את עמדתה לגבי הסוגיות העיקריות שעמדו בפני הוועדה.

מעקב- רשות המיסים
מצב (סטאטוס): א' תוקן

4.     	נערך מיפוי לוועדות ישנות ידועות וככל שמוקדמות ועדות חדשות, במסגרת כתב המינוי שלהן הן נדרשות לבחון עבודות קודמות שנעשו בעניין. לרבות דיון בהמלצות.

ליקוי

5. 	אי עמידה בלוחות זמנים: הועלה כי חלק מהוועדות הגישו את המלצותיהן חודשים ארוכים, ולעיתים קרובות שנים, לאחר תאריך היעד שהוגדר להן מראש. על הרשות לפעול לכך שהוועדות המקצועיות יעמדו בלוחות הזמנים שנקבעו להן בכתב המינוי.

מעקב- רשות המיסים
מצב (סטאטוס): א' תוקן 

5.     	הקמת הועדות והגשת המלצותיהן מפוקחות על ידי ממנה הועדה. ככל שהועדה לא תוכל להשלים את עבודתה במועד הראשוני שנקבע, עדיין מבוצע מעקב ומתקיים דיון בהמלצותיה.

ליקוי

6.	לעיתים קרובות אימוץ המלצות ועדה מסוימת ברשות או בינמשרדית מצריך יוזמות חקיקה, אולם לעיתים לא קודמו יוזמות חקיקה מתאימות. נוכח חשיבות המלחמה בתופעת החשבוניות הפיקטיביות וההון השחור, על הרשות לפעול לקידום המלצות הוועדה וההחלטה מינואר 2017 לפעול לחקיקה 

מעקב- רשות המיסים
מצב (סטאטוס): ב' בתהליך תיקון

6.   	רשות המיסים מקדמת פתרון כולל לנושא החשבוניות הפיקטיביות במסגרת " המודל הצי'יליאני" ומערכת הסיכולים- התקדמות בנושא תחול במהלך 2020.
  
ליקוי

7. 	הועלה כי למרות פעולת עשרות רבות של ועדות לאורך השנים במסגרת רשות המסים, באתר הרשות מפורסמים רק עשרה דוחות של ועדות מקצועיות שפעלו בשנים 2016-2002 אשר מרביתן הינן ועדות בינמשרדיות שעמדו בראשן, או שותפו בהן, נציגים של משרדי ממשלה אחרים. בשל חשיבות הנושאים בהם דנות הוועדות ברשות, אשר מסקנותיהן עשויות להשפיע על ציבור רחב, מן הראוי כי בנושאים המתאימים הרשות תפעל להגביר את השקיפות ותשקול משהוגשו המלצות ועדה מקצועית, אף הם היא פנימית והוחלט לאמצן, לפרסם את ההמלצות לידיעת הציבור. כך גם יגבר אמון הציבור ברשות, אמון שהוא אחד מאבני הבסיס לפעילותה.

מעקב- רשות המיסים
מצב (סטאטוס): א' תוקן

7.      	לעמדת הרשות, ועדה פנימית (לא בין משרדית) מטרתה היא לבחון נושא מסוים ולשקף להנהלה את הדבר ואת דרכי ההתמודדות, ככל שהמלצות הועדה מתקבלות ומאושרות על ידי המנהל בעצם יישומן הדבר בא לידי ביטוי לציבור אם בהנחיה, חוזר, נוהל או הצעת קידום חקיקה. כך שאין הרשות סבורה שישנו ערך בפרסום ההמלצות אלא ביישומן. לגבי וועדות בין משרדיות הדבר באחריות הממנה\ יו"ר הוועדה הבין משרדית.

ליקוי

8. 	על משרד האוצר ורשות המסים לפעול לקידומן של המלצות ועדות בינמשרדיות בתחום המסים, זאת כדי למנוע מצב של אי יישום המלצות בתחום המיסוי במקרים בהם כלל המלצות ועדות אלו, אשר עסקו גם בנושאים שאינם בתחום המס-לא קודמו מסיבה כזו אחרת.	 

מעקב- משרד האוצר
מצב (סטאטוס): ג' לא תוקן

8.    			לא דווח על תיקון הליקוי.	
   
ליקוי

9. 	מן הראוי שהרשות תשקול להקים במקרה הצורך צוות היגוי ליישום המלצות של ועדות מקצועיות שהמלצותיהן אושרו ע"י מנהל הרשות.

מעקב- רשות המיסים
מצב (סטאטוס): א' תוקן

9.      		הדבר מבוצע כנדרש בהתאם להמלצת הביקורת.
ליקוי

10. 	על הרשות למפות את כל הוועדות המקצועיות שפעלו והמלצותיהן אומצו בפורומים הרלוונטיים אך טרם יושמו או יושמו באופן חלקי, וזאת כדי לבחון את הרלבנטיות שלהן ואת אפשרות יישומן בנוסחן המקורי או לחילופין בנוסח המעודכן למציאות הכלכלית הנוכחית.

מעקב- רשות המיסים
מצב (סטאטוס): א' תוקן

10.       		ראה מעקב לליקוי 4.

ליקוי

11. 	בטיפולה ביישום הרפורמה לשיוך תיקים במשרדי השומה בכלל ולביטול משרדי פשמ"ג י-ם 1 וחיפה בפרט; אשר נדונה והומלצה במסגרת הועדה לשיוך תיקים; על הרשות לפעול להגדרת יעדים מדידים לבדיקת הצלחת הרפורמה ולהקמת מנגנון למעקב אחר יישומה.




מעקב- רשות המיסים
מצב (סטאטוס): א' תוקן

11.     	דוח הועדה מיושם. נכון לנובמבר 2019 הסתיימו שתי פעימות במשרדי השומה (בדרום ובצפון), במקביל הוקמו שתי ועדות לבחינת היישום בתל אביב ובירושלים. במהלך שנת 2020 ימשיך שיוך התיקים בכל הארץ לרבות בחינת משרדי פשמ"ג.




























דוח מיוחד
פעולות ממשלתיות לפיתוח כלכלי-חברתי בירושלים

גופים מבוקרים: משרד ירושלים ומורשת, משרד ראש הממשלה ברשות לפיתוח ירושלים, משרד האוצר,   עיריית ירושלים, רשות לפיתוח כלכלי של מגזר המיעוטים במשרד לשוויון חברתי, משרד החינוך, משרד התיירות. 

מעקב מעודכן לחודש: דצמבר 2019

	א
	 תוקן
	10 סעיפים
	72%

	ב
	 בתהליך תיקון
	2 סעיפים
	14%

	ג
	 לא תוקן
	
	

	ד
	 נדחה / לא רלוונטי
	2 סעיפים
	14%



מימון פעילויות שוטפות של עיריית ירושלים 
ליקוי
1. משרד הפנים מופקד מטעם הממשלה על השלטון המקומי, ופועל במסגרת תקציבו לסייע לרשויות המקומיות הנזקקות לכך. הסיוע ניתן בעיקר באמצעות מענקי איזון הניתנים למרבית הרשויות אשר נועדו לצמצם את הפער שבין הכנסותיהן של הרשויות המקומיות ממקורות עצמאיים (כגון ארנונה, תשלומים בעד מים ואגרות) לבין הוצאותיהן. זאת, על מנת להבטיח סל שירותים בסיסי לתושביהן. המענק מוקצה על פי "נוסחת גדיש", אך ועדת גדיש לא כללה את ירושלים בנוסחת מענק האיזון, זאת בשל "מצבה וצרכיה המיוחדים של ירושלים".  במשך שנים הקציבה הממשלה לעיריית ירושלים מענק בירה, אשר סכומו נקבע באופן שרירותי על פי משא ומתן בין העירייה לממשלה. דרך תקצוב זו לוקה מבחינה מקצועית ומינהלית והיא אף מקשה על העירייה לתכנן את תקציבה לשם מתן שירותים לתושבים. הפעולה הממשלתית שנועדה לשים קץ להליך התקצוב הלקוי - הופסקה בחודש מאי 2017. מאותה עת, במשך יותר משישה חודשים עד לתום שנת 2017, לא נקטו משרד הפנים ומשרד האוצר כל פעולה ממשית שתכליתה למנוע חזרה על הליך התקצוב הלקוי שנעשה בשנים האחרונות. הנושא אף לא חזר לשולחן ראש הממשלה או הממשלה כדי להיערך מבעוד מועד לתקצוב שנת 2018. תקצוב העיר וגובה המענק מוכרחים להתבסס על אמות מידה ברורות כפי שנעשה ביתר הרשויות המקומיות - ומתוך הבנת מעמדה הייחודי של ירושלים כבירת מדינת ישראל, ואילו צריכות לשמש בסיס קבוע לקבלת ההחלטות בנושא בשנים הבאות. ככל שתיוותרנה אי-הסכמות, על מנכ"ל משרד הפנים להעלותן לפני שר הפנים לשם מציאת פתרון, ובמידת הצורך - יש להעלות את הנושא לפני ראש הממשלה, אשר נדרש לנושא בעבר ואף מינה את מנכ"ל משרדו לעסוק בו.

מעקב משרד הפנים
מצב (סטאטוס): א – תוקן

1. בעקבות הנחיית שר הפנים התקיימו ישיבות ביחד עם משרד האוצר ועיריית ירושלים לצורך גיבוש מענק הבירה לשנת 2018, כאשר עמדת שר הפנים הייתה שיש להגיע לאמות מידה קבועות שעל פיהן יוענק מענק הבירה בכל השנים. משראה מנכ"ל משרד הפנים שהדיונים מגיעים למבוי סתום, הוא פעל רבות מול הצדדים וכינס ישיבות עם האוצר ועיריית ירושלים בנושא.  יובהר שלאורך כל הדיונים עמדת עיריית ירושלים שיש לקחת את ממוצע השירותים בעלות כספית שניתנת לאזרח ב -15 הערים החזקות ועל פי זה לקבוע את המענק שיוענק לירושלים, אך עמדה זו לא התקבלה. להצעה זו התנגדו משרד האוצר, משרד הפנים והמשרד לענייני ירושלים שכן נוסחה שכזאת בשל מספר התושבים בירושלים הייתה יכולה להגיע לסכום של כ -1.3 מיליארד ₪ מה גם שהדבר היה נותן פתח לרשויות אחרות להעלות נימוקים אלו. בסופו של יום לאחר בדיקת תקציב הרשות ובחינת כל מאפייניה הייחודיים, הוחלט ביחד עם משרד האוצר על תקצוב שוטף של 700 מיליון ש"ח וכן מתן אישור לשימוש בתקציבי היטלי פיתוח עד לגובה של 15% לפי הכללים המקובלים. משרד הפנים מכיר במורכבות מאפייני העיר ירושלים, ויחד עם זאת מתעקש שהפרמטרים אותם הציעה עיריית ירושלים בעבר אינם הגיוניים. הנושא ממשיך להיות מטופל ברמות שונות והצדדים הגיעו להסכמות לגבי גובה מענק הבירה. 

ליקוי
2.	במאי 2015 החליטה הממשלה שתכנית היובל תגובש גם על סמך ביצוע תכניות קודמות, ואולם עת אישרה הממשלה את מרכיבי תכניות היובל, ביוני 2016 היה בפני מגבשי התכנית דוח ביניים של תכנית מרום לסוף שנת 2015 (להלן - דוח הביניים), שערך מכון ירושלים לחקר ישראל (להלן - מכון ירושלים). על פי דוח הביניים, מבין 19 היעדים שנקבעו לתכנית מרום, עד דצמבר 2015 הושגו ארבעה יעדים; שמונה יעדים לא הושגו; יעד אחד בוטל; ובנוגע לשישה מהיעדים אי אפשר לדעת אם הושגו, כיוון שלא נקבע מדד להשגת היעד או שאין נתונים על מידת העמידה בו. כמו כן על פי דוח הביניים, מידת העמידה ביעדים בחלק ממרכיבי תכנית מרום היתה חלקית בלבד. לדוגמה: בתחום התיירות לא הושג היעד של גידול בכמות התיירים המבקרים בשיעור של 15%-10% בשנה; בתחום התעסוקה (ביוטכנולוגיה) הושגו יעדים מרכזיים וכמה יעדים לא הושגו; בתחום האקדמיה לא נקבעו מדדים למחצית משישה היעדים שנקבעו, ובשלושת היעדים שבהם נקבע מדד - לא היו נתונים המאפשרים למדוד את מידת העמידה ביעד.
	מדדי הביצוע בתכניות ייעודיות מספקים כלי שיטתי ואפקטיבי להערכת הפעולות למימוש המדיניות. במסמכי משרד ירושלים, משרד רה"ם והרל"י לא הובהר מדוע הוחלט לכלול בתכנית היובל מרכיבים שיישומם במסגרת תכנית מרום היה חסר, או מרכיבים שאין אפשרות למדוד את מידת יישומם, כיוון שלא נקבעו בהם יעדים כמותיים הניתנים למדידה. הממשלה אישרה אפוא את התחומים בתכנית היובל, שרובם נכללו בתכנית מרום, על פי מידע חסר בדבר הישגי תכנית מרום. זאת ועוד, על פי מסמכי ועדת ההיגוי, אשר הוסמכה כאמור בהחלטת הממשלה לאשר שינוי ביעדי תכנית מרום, בשנים 2012 עד 2016 היא לא דנה בשינוי יעדים בתכנית מרום וממילא לא אישרה שינוי בהם. על משרד ירושלים ומשרד רה"ם לכלול בחינת חלופות בהליך קבלת ההחלטות בדבר תחומי העשייה במסגרת תכניות החומש. 

מעקב- משרד ירושלים ומורשת
מצב (סטאטוס): א - תוקן

2. 	המשרד יקפיד לבחון חלופות ולתעד את הליך קבלת ההחלטות. 

מעקב- משרד ראש הממשלה
מצב (סטאטוס):  ד - לא רלוונטי

2. 	משרד רה"מ לא היה מעורב בגיבוש תכנית היובל, למעט שני דיונים ראשוניים שהתקיימו, בהם  הוחלט כי גיבוש ההחלטה ירוכז על ידי משרד ירושלים ומורשת, ללא מעורבות משרד ראש הממשלה בתכנים. לאור זאת, משרד רה"מ מקבל את הערות המבקר באשר ליישום הוראות סעיף 2 להחלטת ממשלה 8 מיום 19.05.2015 (החלטת הממשלה ממאי 2011 נקבע כי מנכ"ל משרד רה"ם יעמוד בראש ועדת ההיגוי, ואולם בהחלטת ממשלה 46 מ-31.5.15 נקבע כי שטחי הפעולה בענייני ירושלים יועברו למשרד ירושלים, ובכל החלטה רלוונטית לעניינים אלה יכריע מנכ"ל משרד ירושלים במקום מנכ"ל משרד רה"ם) וסבור כי היה עליו לפעול לשינוי החלטת הממשלה, מרגע שהובהר שעבודת המטה לגיבוש תכנית היובל מרוכזת בידי משרד ירושלים ומורשת. עם זאת, משעה שהובהר כי משרד ראש הממשלה לא עסק בגיבוש תוכנית היובל, הרי שכל הערות המבקר בדבר עבודת המטה ותכניה אינם רלוונטיים כלפי משרד ראש הממשלה.




גיבוש עיקרי תכנית היובל ואישורה

ליקוי

3.	 על פי מדריך התכנון הממשלתי, תהליך גיבושן של תכניות ייעודיות מחייב לבחון מחדש הנחות יסוד קיימות ולהעמיק את מרחב החשיבה. לנוכח הדמיון בין מרכיבי תכניות מרום והיובל, על רקע המידע כאמור בדבר הישגי תכנית מרום, משרד מבקר המדינה בדק את מסמכי עבודת המטה לגיבוש תכנית היובל. נמצא שהתיעוד לעבודת המטה לגיבוש התכנית עד להגשתה לאישור הממשלה ביוני 2016 היה מועט, וכלל רק שתי מצגות, דומות בעיקרן, ובהן עיקרי תכנית 2020 של עיריית ירושלים ורכיביה, וכן נתונים על התקציב המתוכנן.  משרד מבקר המדינה מעיר למשרד ירושלים כי עבודה שוטפת כרוכה מטבע הדברים גם בדיונים ובליבון מחלוקות וקשיים בעל פה. ואולם בבואה של הרשות המבצעת לגבש תכניות פעולה רב-שנתיות המוגשות בהמשך לתכניות קודמות, הרי שחומר הרקע - לרבות תיעוד ההחלטות, הנימוקים לקבלתן ופירוט הנתונים העומדים בבסיסן - הכרחי כדי לעקוב אחר התכנית וכדי להעריך את הצלחת יישומה. 

מעקב- משרד ירושלים ומורשת
מצב (סטאטוס): א - תוקן

3. 	המשרד מקבל את ההערה ויפעל לתעד את ההחלטות ואת הדיונים. המשרד בוחן אחת לרבעון את יישום ההחלטה, בהתאם לתכנית עבודה מפורטת שמאושרת על ידו.

ליקוי

4. 	משרד ירושלים ומשרד רה"ם לא שקלו חלופות לתחומי העשייה של תכנית היובל, כנדרש על פי המדריך לתכנון ממשלתי, למעט השמטת שני תת תחומים שנכללו בתחום הכלכלה היצירתית בתכנית ירושלים 2020. רק כעבור כמעט שנה אחרי שהממשלה אישרה את עיקרי תכנית היובל, הועלו חלופות לתחומי עשיית במסגרת התכנית. על משרד ירושלים ומשרד רה"ם לכלול בחינת חלופות בהליך קבלת ההחלטות בדבר תחומי העשייה במסגרת תכניות החומש. 

מעקב- משרד ירושלים ומורשת
מצב (סטאטוס): ב- בתהליך תיקון

4. 	לאור העובדה שהתכנית היא תכנית "נושמת"  ומטרת המשרד  לייצר פתרונות לאתגרים של העיר, המשרד סבור שנכון לכלול התייחסות רחבה יותר לתחום תעסוקת החרדים. בעת גיבוש תכנית החומש הבאה המשרד ישקול חלופות לתחומי העשייה של תכנית היובל, כנדרש על פי המדריך לתכנון ממשלתי. 

ליקוי
5. 	בדצמבר 2016 אישרה ועדת ההיגוי של תכנית היובל את התכנית הרב-שנתית ליישום התכנית. אולם נמצא כי תחום איכות החיים שהוא חלק מעיקרי תכנית היובל שאישרה הממשלה, ותקציביו מהווים כרבע (23%) מתקציבי תכנית היובל, לא נכלל בתכנית הרב-שנתית שאישרה ועדת ההיגוי, כיוון שלא הוגדרו לו יעדים.  על משרד ירושלים להביא בהקדם לפני ועדת ההיגוי הצעה לתכנית  רב-שנתית לתחום איכות החיים, לרבות יעדים ומדדים לביצועם או לחילופין, לנקוט את הפעולות הנדרשות לשם בחינת חלופות לתחום זה.

מעקב- משרד ירושלים ומורשת
מצב (סטאטוס): א- תוקן

5. 	ועדת ההיגוי אישרה תכנית עבודה שנתית לתכנית היובל, הכוללת לוחות זמנים, יעדים ומדדים לביצוע אשר נבחנת אחת לרבעון.  התכנית כוללת את הראייה הרב שנתית, לצד הראייה השנתית כדי לבחון בכל רבעון ושנה, היכן  המשרד עומד ביחד לתכנית הכוללת והמלאה. 



ליקוי
6. 	הממשלה הקצתה לביצוע תכנית מרום בתחום האקדמיה כ-30 מיליון ש"ח ולביצועו בתכנית היובל 75 מיליון ש"ח. במצב הקיים לא ניתן להעריך עד כמה ההשקעה שהושקעה בתחום זה הייתה אפקטיבית, שכן על פי מכון ירושלים לא הוגדרו מראש יעדים באופן המאפשר לבחון את מידת השגתם וכן קיים מחסור בנתונים לצורך השוואה בין השנים. ליקוי זה בתכנית מרום לא בא על תיקונו בתכנית היובל, שכן קיימת אי-בהירות בדבר יעד מרכזי בתחום האקדמיה – גידול במספר הסטודנטים בירושלים - והדבר עלול לפגוע ביכולת לבחון גם את מידת האפקטיביות של המשאבים שהממשלה הקצתה לתחום זה.
	על ועדת ההיגוי של תכנית היובל להבהיר מהם היעדים בתחום האקדמיה ומהם המדדים לעמידה ביעדים האלה, באופן שיאפשר למדוד את מידת האפקטיביות של השקעת התקציב שהושקע בתחום זה. את התכנית יש לבצע בהתאם ליעדים שקבעה ועדת ההיגוי.

מעקב- משרד ירושלים ומורשת
מצב (סטאטוס): ב- בתהליך תיקון

6. 	המשרד בוחן את יעדי התכנית בתחום ההשכלה הגבוהה באמצעות מחקר מלווה. המחקר מבוצע על ידי מכון ירושלים וכולל מחקר אינדיקטורים המצביע על פרמטרים שונים בתחום ההשכלה הגבוהה בירושלים. באמצעות ובזכות מחקר זה למדנו על נושאים חשובים אשר להם ניתן גם מענה. 

ליקוי

7. 	במהלך הביקורת התברר כי בין הגורמים שהיו שותפים לגיבוש תכנית היובל קיימת מחלוקת אשר לשאלה אם הגדלת הכנסותיה של עיריית ירושלים נמנית על אחת ממטרות התכנית או שאמורה לשמש כקו שמנחה את יישומה. ההכרעה אם הגדלת הכנסות העירייה נמנית על מטרות תכנית היובל הינה מהותית שכן יש בה כדי להבהיר מהם ההישגים שמבקשת הממשלה להשיג והאם מרכיבי התכנית והמשימות שנקבעו בה אכן עשויים להוביל לתוצאות הנדרשות.  על משרד ירושלים ועל אגף התקציבים במשרד האוצר לגבש החלטה עקרונית בנושא זה. אם תיוותר מחלוקת, יש להביאה לפני ועדת ההיגוי של התכנית לצורך דיון והחלטה. אם ייקבע שהגדלת הכנסות העירייה היא אכן אחת ממטרות תכנית היובל - יש לוודא שנכללו בה פעולות שמיועדות להביא להגדלת הכנסות העירייה, ולקבוע מדדים להשגת היעדים.

מעקב- משרד ירושלים ומורשת
מצב (סטאטוס): ד - נדחה

7. 	לדעת המשרד, אין מחלוקת.  לאגף התקציבים שותפות מלאה באישור התכניות וזכות וטו בכל הנוגע לתקציב. 

ליקוי
8.	התכנית האסטרטגית לתיירות בירושלים - במאי 2012 החליטה הממשלה לגבש תכנית אסטרטגית רב-תחומית לתיירות בירושלים, מתוך הבנה כי תחום התיירות הוא מנוע צמיחה כלכלי משמעותי במדינת ישראל בכלל ובירושלים בפרט, כי העיר ירושלים היא משאב תיירותי מרכזי במדינה וכי קיים צורך בראייה אסטרטגית כוללת לקידום תחום התיירות בעיר. במשך כמעט שלוש שנים, עד תחילת 2018, לא הובאה התכנית האסטרטגית לתיירות לאישור הממשלה, כנדרש בהחלטת הממשלה והיא לא הושלמה לכדי מסמך רשמי. בינתיים, בשנת 2016, אישרה הממשלה הקצאת מאות מיליוני ש"ח לצורך פיתוח התיירות בירושלים במסגרת תכנית היובל ובמסגרת התכנית לפיתוח מתחם הכותל המערבי, שאושרה ביולי 2017. על מנכ"ל משרד ירושלים ועל מנכ"ל משרד התיירות לגבש תכנית אסטרטגית לתיירות בירושלים בהקדם האפשרי, בשיתוף כלל השותפים באחריות לגיבוש התכנית הזו על פי החלטת הממשלה, או לחלופין - על מנכ"לי שני המשרדים להגיש לממשלה מסמך המוסכם על כלל השותפים ובו הטעמים לאי-נחיצותה עוד של תכנית זו, לשם דיון בכך והחלטה אם יש מקום לבטל את משימת גיבוש התכנית. פעולות אלה נדרשות לגיבוש ראייה אסטרטגית כוללת לקידום תחום התיירות בעיר על פי החלטת הממשלה מ-2012, וגם למיקוד נכון של השקעת תקציבי הממשלה בהתאם לאסטרטגיה הממשלתית בתחום התיירות בירושלים.


מעקב- משרד ירושלים ומורשת
מצב (סטאטוס): א- תוקן

8. 	תכניות לשיווק ירושלים במסגרת תכנית היובל מאושרות על ידי צוות מקצועי של משרד התיירות ושל משרד ירושלים, יחד עם הרשות לפיתוח ירושלים. לגורמי המקצוע במשרד ירושלים ניתנה הנחייה לשלם חשבונות בתחום זה רק לאחר קבלת אישור משרד התיירות, שאכן הפעולה בוצעה בהתאם לסיכומים עמו. יצוין כי, תכנית היובל מיישמת ראייה אסטרטגית בתחומי פעילותה, בין השאר בתחום התיירות בירושלים. 

ליקוי
9. 	שיווק התיירות לירושלים - משרד התיירות מופקד בין השאר על קביעת מדיניות השיווק של תעשיית התיירות בישראל. ביוני 2016 אישרה הממשלה את תכנית יובל שבמסגרתה היא אישרה תכניות בתחום התיירות, ובכללן תכניות להגברת שיווקה של ירושלים שהוקצו להן 23 מיליון ש"ח. כמו כן קבעה הממשלה בהחלטה זו כי תכניות להגברת שיווקה של העיר ירושלים יגובשו על ידי צוות שיורכב ממנכ"ל משרד ירושלים, ממנכ"ל משרד התיירות וממנכ"ל הרל"י וכי החלטות הצוות יתקבלו פה אחד. ואולם, מנגנון זה להבטחת שיתוף הפעולה בין משרד התיירות למשרד ירושלים ולהרל"י, לא יושם הלכה למעשה; משרד ירושלים (באמצעות הרל"י) ומשרד התיירות פעלו בנפרד לשיווקה של ירושלים, ועל פי דברים שכתב מנכ"ל משרד התיירות, כתוצאה מכך נגרם נזק למאמצי שיווק ישראל בכלל וירושלים בפרט. לנוכח אי-ההסכמות בין משרד ירושלים לבין משרד התיירות בדבר הפעולות הנחוצות לשיווק ירושלים כיעד תחרותי, על ועדת ההיגוי של תכנית היובל לבחון את נחיצות הפעולות האלה במסגרת התכנית, ואם יתברר שאכן מדובר בנזק לפעולות שנקט משרד התיירות, לשקול להסיט את המשאבים שהוקצו לשם כך למטרות אחרות. עוד על ועדת ההיגוי לוודא שככלל, אין כפילות בין פעולות משרד התיירות לבין הפעולות הנעשות במסגרת יישום תכנית היובל.

מעקב- משרד ירושלים ומורשת
מצב (סטאטוס): א - תוקן

9.	תכניות לשיווק ירושלים במסגרת תכנית היובל מאושרות על ידי צוות מקצועי של משרד התיירות ושל משרד ירושלים, יחד עם הרשות לפיתוח ירושלים. לגורמי המקצוע במשרד ירושלים ניתנה הנחייה לשלם חשבונות בתחום זה רק לאחר קבלת אישור משרד התיירות, שאכן הפעולה בוצעה בהתאם לסיכומים עמו. 

ליקוי

10.	בחוק יסוד ירושלים נקבע כי "לירושלים יינתנו עדיפויות מיוחדות בפעילויות של רשויות המדינה לפיתוחה של ירושלים בנושאי משק וכלכלה ובנושאים אחרים". לפי מדיניות משרד התיירות בשנים האחרונות, לפחות 70% מהתקציב לפיתוח תשתיות תיירות מיועד ל"ערי הליבה" התיירותיות, ובהן ירושלים. נמצא כי בשנים 2016-2014 ב80% מהפרויקטים בירושלים שבמימונם השתתף משרד התיירות, שיעור ההשתתפות של המשרד היה קטן מהשיעור המרבי הנמוך שנקבע בנוהל ועמד על 50% או פחות. זאת בשעה ששיעור ההשתתפות של המשרד ב-93% מהפרויקטים בערי ליבה, לבד מירושלים, היה גבוה מהשיעור המרבי הנמוך ועמד על 80% ויותר. לנוכח ממצאי הביקורת, על משרד ירושלים ועל משרד התיירות לבחון את תוצאת התמיכה הממשלתית בפיתוח תשתיות תיירות ציבוריות משני מקורות - מתקציב משרד התיירות ומהתקציב לתכניות ייעודיות לפיתוח כלכלי בירושלים, לרבות תכנית היובל, ולשקול לרכז את התמיכה הממשלתית בפיתוח תשתיות אלה בידי גורם ממשלתי אחד. על משרדים אלה לוודא שתוצאת הבחינה וההחלטות בנושא זה יהלמו את הוראות חוק יסוד ירושלים בדבר הקצאת משאבים מיוחדים לירושלים לפיתוחה ולשגשוגה.






מעקב- משרד ירושלים ומורשת
מצב (סטאטוס): ד'- נדחה

10. 	המשרד סבור כי נכון שהתקציבים הייעודיים לפיתוח ירושלים יימצאו בידי משרד ירושלים ומורשת, האמון ומופקד על פיתוחה של העיר. באופן זה, תקציבים ייעודיים לבירה, מגיעים ליעדם ובתהליך זה מתבצעים שיתופי פעולה עם גורמים נוספים לאיגום והגדלת העוגה. משרד ירושלים פועל בשיתוף פעולה  עם משרד התיירות, ובעוד כל משרד אמון על תקציבו, הפעולות בירושלים הן בתחום התשתית והן בתחום השיווק מתואמות בין הגורמים המקצועיים, בממשק עבודה מקצועי מתמיד. 

ליקוי
11.	התכנית לצמצום הפערים -  76%  מהתושבים בשכונות הערביות במזרח ירושלים נמצאים מתחת לקו העוני, רובם המכריע (כ-85%) הם ילדים; 37% ממשקי הבית מטופלים בלשכות לשירותי הרווחה; ההכנסה הממוצעת לנפש לחודש נמוכה מאד - 40% מזה של תושב במערב העיר; התשתיות הפיזיות והחברתיות בכל השכונות רעועות ביותר, וקיים בהן מחסור משמעותי בכיתות לימוד ובמבני ציבור.  הישגי התכנית לצמצום הפערים עד לסוף שנת 2016 - ביוני 2014 אישרה הממשלה את התכנית לצמצום הפערים - התכנית הממשלתית הראשונה שהתמקדה באוכלוסייה הערבית במזרח ירושלים. ואולם, ההשפעה הכוללת של התכנית בשלוש שנות יישומה הראשונות, על שכונות מזרח העיר הייתה זניחה והמיקוד שלה לא היה מספיק אפקטיבי. זאת בין השאר משום שהתכנית נוגעת רק לחלק קטן מהתושבים בחמש השכונות שנכללו בתכנית. בתקציב שיועד למימון התכנית לצמצום הפערים - 200 מיליון ש"ח - לא היה די כדי לשפר ממש אף לא אחד מהתחומים שנכללו בה: החינוך, התעסוקה, הרווחה ותרבות הפנאי. ניהול התכנית - בהחלטת הממשלה מיוני 2014 נקבע כי מנכ"ל משרד רה"ם ומנכ"ל משרד ירושלים יעמדו בראש ועדת ההיגוי לתכנית לצמצום הפערים, והאחריות ליישום התכנית מוטלת על משרד ירושלים ועל הרשות לפיתוח כלכלי של מגזר המיעוטים אשר הייתה באותה עת במשרד רה"ם וביוני 2015 עברה למשרד לשוויון חברתי. ארבע שנים אחרי שהממשלה אישרה את התכנית לצמצום הפערים ושנה לפני סיום יישומה המתוכנן של התכנית, קיימים קשיים בניהול התכנית: יש אי-בהירות בדבר הגורמים הממשלתיים האחראים ליישומה, על רקע מעבר יחידה ממשרד רה"ם למשרד לשוויון חברתי, ומנגנון הניהול שקבעה הממשלה בעייתי ואינו מאפשר לוועדת ההיגוי לנהל את פרטי תכנית העבודה.  על מנכ"ל משרד רה"ם ועל מנכ"ל משרד ירושלים, העומדים בראש ועדת ההיגוי של התכנית לצמצום הפערים, לגבש הצעה שיובהר בה מי הם האחראים ליישום התכנית, וכן יפורטו בה דרכי פעולה בין משרדיות שיאפשרו לשפר את ניהול התכנית. את ההצעה יש להביא לפני השרים העומדים בראש משרדים אלה - ראש הממשלה והשר לירושלים, לשם הבאתה לדיון בממשלה כדי לאשרה. 

מעקב- משרד ירושלים ומורשת
מצב (סטאטוס): א - תוקן

11. 	במאי 2018 אושרה בממשלה החלטת ממשלה 3790 שעניינה צמצום פערים ופיתוח כלכלי במזרח ירושלים. התכנית, לחומש ובהיקף של 2.1 מיליארד עוסקת בתחומי החינוך הכלכלה, התעסוקה, איכות החיים ועוד. לתכנית נקבע מנגנון ניהול של צוותי משנה וועדת היגוי, כמו גם מנגנון של שיתוף ציבור וחיבור שותפים בתוך הממשלה ומחוצה לה על מנת לטייב את היישום. 

ליקוי
12. 	קביעת יעדים - ועדת ההיגוי של התכנית לצמצום הפערים לא קבעה יעדים כמותיים לתכנית, כנדרש על פי המדריך לתכנון ממשלתי. בהיעדר יעדים מדידים ובהיעדר היכולת לבחון את העמידה בהם במהלך שנות יישום התכנית, אי אפשר לבחון את התועלת שמביאה התכנית ביחס לתקציב שהושקע.

מעקב- משרד ירושלים ומורשת
מצב (סטאטוס):  א- תוקן

12. 	באתר משרד ירושלים ניתן לראות תכניות עבודה מפורטות לשנת 2019 בהם מפורטים יעדים, תקציב ולוחות זמנים. המשרד עובד מול השותפים להחלטה על תכניות עבודה מפורטות הכוללות יעדי ביצוע לשנת 2020.
ליקוי

13. 	תשתיות בשכונות מזרח העיר - לצורך שיפור התשתיות הפיזיות במזרח העיר החליטה הממשלה ביוני 2014 כך: להקצות לפיתוח תשתיות בשכונות מזרח העיר כספים מהתכנית לפיתוח אגן העיר העתיקה (50 מיליון ש"ח), אליו יתווסף תקציב של עיריית ירושלים (17 מיליון ש"ח) ותקציב שתקצה הממשלה לצורך ביצוע סקר תשתיות (0.5 מיליון ש"ח), ובסך הכול יעמוד התקציב לתשתיות על 67.5 מיליון ש"ח. עד למועד סיום הביקורת, כמעט שלוש שנים מהמועד שבו דרשה ועדת ההיגוי להשלים סקר של התשתיות במזרח העיר, הוא לא הוגש לוועדת ההיגוי. כמו כן רק בנובמבר 2016 הוגשה לאישורה של ועדת ההיגוי תכנית עבודה לשדרוג התשתיות במזרח ירושלים, וזאת כשנתיים לאחר המועד שנקבע בהחלטת הממשלה - דצמבר 2014. תכנית זו הייתה חלקית כיוון שלא כללה פרויקטים לניצול התקציב שעל עיריית ירושלים היה להקצות לתכנית. התקציב של תכנית אגן העיר העתיקה, שיועד לפיתוח תשתיות פיזיות בחמש שכונות ערביות במזרח ירושלים שבהן התשתיות הפיזיות גרועות, הופנה לפרויקטים בעיר העתיקה, שלא נכללה באותן חמש השכונות. ועדת ההיגוי היא שבחרה באותן חמש שכונות והיא שהחליטה להסיט את התקציב בחזרה לפרויקטים באגן העיר העתיקה. על פי פרוטוקול הדיון, ועדת ההיגוי לא נימקה את הסטת התקציבים. עד למועד סיום הביקורת לא הגישה עיריית ירושלים לוועדת ההיגוי של התכנית את תכנית העבודה לביצוע חלקה בשיפור התשתיות באמצעות 17 מיליון ש"ח מתקציבה, על אף שמשרד ירושלים התריע לפניה פעמיים שיש לעשות כן. כיוון שכך, טרם נעשה שימוש בתקציב זה לצורך שיפור התשתיות.  על מנכ"ל עיריית ירושלים להגיש לוועדת ההיגוי של התכנית לצמצום הפערים לאלתר, תכנית עבודה מפורטת לביצוע פרויקטי תשתיות במזרח ירושלים ולוחות זמנים לביצועה.

ליקוי
14. 	תכנית ההמשך לצמצום הפערים  - במאי 2017 החליטה הממשלה (החלטה 2684) על גיבוש "תכנית חומש לצמצום הפערים חברתיים וכלכליים במזרח ירושלים ולפיתוח כלכלי", והטילה על מנכ"ל משרד האוצר, על הממונה על התקציבים ועל מנכ"ל משרד ירושלים לקיים עבודת מטה לגיבוש התכנית ולהגיש לאישור הממשלה תכנית עבודה מפורטת ומקורות תקציביים ליישומה עד סוף יוני 2017. נמצא כי עד לתחילת שנת 2018 לא הגישו הגורמים האמורים, לרבות מנכ"ל משרד האוצר ומנכ"ל משרד ירושלים את תכנית העבודה המפורטת לאישור הממשלה, כנדרש.

מעקב - משרד ירושלים ומורשת
מצב (סטאטוס): א - תוקן

13-14. 	במאי 2018 אושרה בממשלה החלטת ממשלה 3790 שעניינה צמצום פערים ופיתוח כלכלי במזרח ירושלים. התכנית, לחומש ובהיקף של 2.1 מיליארד עוסקת בתחומי החינוך הכלכלה, התעסוקה, איכות החיים ועוד. לתכנית נקבע מנגנון ניהול של צוותי משנה וועדת היגוי, כמו גם מנגנון של שיתוף ציבור וחיבור שותפים בתוך הממשלה ומחוצה לה על מנת לטייב את היישום. 










מוכנות המדינה לרעידות אדמה- תשתיות לאומיות ומבנים

הגופים המבוקרים: משרד הביטחון, רשות חירום לאומית, משרד האנרגיה, הרשות הממשלתית למים ולביוב, רשות החשמל, משרד התחבורה והבטיחות בדרכים, משרד האוצר- אגף תקציבים, רשות שוק ההון, אגף החשב הכללי, חברת החשמל, מקורות, משרד החינוך, משרד התיירות, המשרד להגנת הסביבה, רשות שדות התעופה, משרד הבינוי והשיכון, חברת נמל חיפה, חברת נמל אשדוד, חברת נתיבי ישראל, חברת רכבת ישראל, חברת ענבל לביטוח בע"מ, הקרן הפנימית לביטוחי הממשלה, נתיבי הגז הטבעי לישראל, תש"ן- חברת תשתיות נפט ואנרגיה, משרד הפנים, המכון הגיאולוגי לישראל, הרשות הארצית לכבאות והצלה, מכון התקנים. 

מעקב מעודכן לחודש: דצמבר 2019

ליקוי

1. 	ועדת השרים הטילה על ועדת ההיגוי לקדם את היערכותה של המדינה לרעידת אדמה. ואולם הממשלה לא העניקה לוועדת ההיגוי סמכויות אופרטביות שיאפשרו לה להשיג את המטרה שלשמה הוקמה, ולכן אין לוועדה סמכות חוקית לחייב את משרדי הממשלה, את גופי התשתית ואת הרשויות המקומיות להיערך לרעידת אדמה. היעדרה של סמכות זו פוגע ביכולתה לאכוף את ביצוע הפעולות הנדרשות ולפקח על ביצוען, לשם אִפחוּת  ומניעה של נזקים שעלולים לקרות בעקבות רעידת אדמה. על הממשלה להבטיח את יכולת ועדת ההיגוי לקדם את הפעילות הקשורה להיערכות לרעידות אדמה ואת יכולתה לקדם באופן יעיל נושאים הקשורים בהיערכות זו; להעניק לוועדה את הסמכויות הדרושות לה כדי לאכוף את עמידתם של כלל הגופים הרלוונטיים בהחלטות הממשלה ובהנחיות הניתנות להם. על ועדת ההיגוי, כגורם המקצועי בתחום ההיערכות לרעידות אדמה, לוודא שהגופים הרלוונטיים נערכים כראוי לרעידת אדמה ולפעול בשיתוף עימם להגברת המודעות הציבורית לחשיבות ההיערכות ההכרחית למניעת פגיעה נרחבת באוכלוסייה.

מעקב- משרד הביטחון
מצב (סטאטוס): ב' בתהליך תיקון

1. 	נכתבה טיוטה להצעת מחליטים אשר אושרה ע"י ר' רח"ל ועברה בסבב להתייחסות משרדי הממשלה השונים. כלל משרדי הממשלה השיבו לנושא בחיוב, להוציא בקשת המשרד לביטחון פנים להמתין להתייחסות משטרת ישראל. הנושא ממתין להחלטת ממשלה לאחר שתגובש עמדת משטרת ישראל.

ליקוי

2. 	בהיעדר תשתית מספקת של נתונים על התנהגותה של קרקעית הים באזור ישראל ברעידת אדמה, קשה לצפות את מידת הנזק העלול להיגרם לתשתיות הממוקמות בים ובראשן תשתיות הגז הטבעי. על משרד האנרגיה לבחון בשיתוף המכון הגיאולוגי דרכים לעריכת מחקר ליצירת תשתית מדעית מספקת כדי לקבוע את רמות העצימות  של הקרקע בשטחה הימי של מדינת ישראל, כפי שנעשה בשטחה היבשתי, כדי לקבוע את מידת העמידות של התשתיות המונחות על קרקעית הים.


מעקב-  משרד האנרגיה
מצב (סטאטוס): ב' בתהליך תיקון

2. 	בינואר 2019 נפתח פרויקט שכותרתו "סיכונים גיאולוגיים במרחב הימי של ישראל: מידע גיאולוגי לתכנון" בהובלת זהר גבירצמן ועודד כץ, במטרה לייצר תשתית ידע ראשונית עבור המרחב הימי על פי המודל הקיים כבר שנים רבות במרחב היבשתי. בתיאום עם משרד הממונה על הנפט במשרד האנרגיה נערך תיעדוף של שורת הנושאים הדורשים טיפול ונבחרו שני הנושאים הבאים: העתקים וגלישות במדרון היבשת. המטרה היא שבסוף 2020 לראשונה תתפרסמנה מפות סיכון מגלישות והעתקים שיהיה להם מעמד סטטוטורי. דוח בינים עם מסקנות ראשוניות יוגש בתחילת שנת 2020.  המכון הגיאולוגי מעוניין בהרחבת המחקר הנוכחי לצד מחקרים נוספים בנושאים של תאוצות קרקע, הגברת תנודות בזמן רעידת אדמה ועוד כדי להתמודדות עם הנושאים המורכבים האלה. תוצאות ראשוניות יתקבלו בסוף השנתיים ראשונות של העבודה (סוף 2020) אשר יקדמו את תיקון הליקוי.            

ליקוי 

3. 	קיים חשש שצינור הגז הימי היחיד שמוביל גז לישראל ייפגע. לפיכך, עיכובים במימוש התוכנית לחיבורם של מאגרי גז טבעי נוספים למערכת ההולכה דרך נקודת כניסה נוספת לשם יתירות באספקת הגז למשק וביזור הסיכונים, מעמידים את משק החשמל, המבוסס ברובו על גז טבעי, בסכנת שיבושים כבדים באספקת החשמל הרציפה במקרה של רעידת אדמה. הסכנות הנשקפות לתשתיות הגז הטבעי ותלותו של המשק בגז זה מחדדות את הצורך בהקמתו של מערך כניסה נוסף לגז הטבעי, לשם יתירות באספקת הגז למשק וביזור הסיכונים. הקמתם הצפויה של מערכי הגז הטבעי הנוספים מול חופיה הצפוניים של המדינה, וקרבתם היחסית למוקדים המועדים לרעידת אדמה, מחייבים בחינה מדוקדקת של הסיכונים הנובעים מהם באזורים אלה.

מעקב-  משרד האנרגיה
מצב (סטאטוס): ב' בתהליך תיקון

3. 	בסוף 2019  חובר מאגר הגז לוויתן למשק הישראלי  וכך  יהיו  2 מערכות שלמות שאינן  תלויות האחת בשניה ויספקו  גז למשק הישראלי  ולא רק 2 צינורות. במקביל המשרד עובד במרץ על  כך שבמרץ 2021 יהיו  3 מערכות. 

ליקוי

4. 	במקרה חירום, במיוחד בעקבות רעידת אדמה שתתרחש ללא כל התרעה מוקדמת ותשבית את מערך הגז הטבעי, צפויים קשיים באספקת דלקים חלופיים לגז הטבעי לתשתיות חיוניות למשק, אשר אינן מחוברות למערכת הולכת הדלקים, ובהן חלק מיצרני החשמל הפרטיים הגדולים. שנתיים ויותר מיום שקבע משרד האנרגיה כי רצועת התשתיות שהוגדרה בתמ"א 37/2 צרה מלהכיל את כל תשתיות הגז והדלק הנחוצות, תמ"א 37/3, שמקדם המשרד לשם פתרון בעיה זו, עדיין אינה נותנת מענה לכל הצרכנים הזקוקים לדלק כגיבוי לגז טבעי. על משרד האנרגיה לבחון אם אפשר להניח תשתיות דלק נוספות ברצועת הדלק הקיימת, כך שגם יצרני החשמל הפרטיים הקטנים יחוברו לרשת הדלק הארצית. עליו להסדיר נושא זה במסגרת תמ"א 37/3 ללא דיחוי. על משרד האנרגיה ומאסדרים אחרים הנוגעים בדבר לגבש קריטריונים אחידים שישמשו את חברות הדלק כדי לבצע סקרים הנדסיים של תשתיות הדלק ועמידותן ברעידות אדמה ולוודא שתשתיותיהן עמידות בתאוצת הקרקע, לפי הנתונים המתעדכנים מדי פעם במפת התאוצה בת"י 413.

מעקב-  משרד האנרגיה
מצב (סטאטוס): ב' בתהליך תיקון

         4.	המשרד פועל במספר מישורים במטרה לחבר את תחנות הכח לצנרת הולכת הדלקים:
	א. חיבור יח"פים קיימים של 200MW ומעלה
	1)	בתאריך   5/11/19 אישרה המועצה הארצית לתכנון את שני המקטעים של תמ"א 37/3  א ו ב (מקטע א הדרומי - מאשל הנשיא ועד סדום ומקטע ב' - מאשל הנשיא ועד יסודות).
	2)	השלב הבא אישור התמ"א  על ידי  הממשלה / קבינט הדיור הממשלתי.
	3)	במקביל החל תכנון מפורט  ע"י תש"ן להנחת הצנרת.
	4)	כמו כן, מתבצע עמ"ט לאישור עלויות בהתאם להחלטת הממשלה בנושא
	5)	תמ"אות 37/3 א + ב נותנות את המענה הנדרש לגיבוי, כאמור הן אושרו במועצה הארצית לתו"ב בנובמבר וממתינות לקבינט דיור.
 ב.	חיבור יח"פים (יצרנים פרטים)  100-200 MW קיימים וחדשים:
	1)	לאור האמור לעיל, יצוין כי הקריטריונים לחיבור יח"פים קיימים וחדשים בהספק 50MW-200MW, נבחנו ע"י מינהל הדלק והגפ"מ במשרד האנרגיה אל מול רשות החשמל. 
           	בימים אלו, דצמבר ,2019 שוקד הצוות המקצועי ברשות החשמל על הצעה לתיקון תקנות משק החשמל ביחס לרישיונות  ייצור ואגירה, אשר בין היתר יכללו התייחסות, בהתאם לקריטריונים שנדונו, ויתנו מענה לדרישה לחיבור יח"פים קטנים לצנרת גיבוי הדלק. 
            	לאחר השלמת עבודת הרשות כאמור, היא תמליץ לשר האנרגיה להתקין את התקנות בהתאם להמלצתה. 
	2)	כמו כן, המשרד מבקש לעגן בגוף ההסכם כי מתן רישיון מעל 100MW יחייב את היזמים לדאוג לכל הנדרש לרבות תכנון הקו להתחברות לצנרת ההולכה וביצוע החיבור.

מעקב- חברת תש"ן
מצב (סטאטוס): ב' בתהליך תיקון

4. 	תשן נערכת למימוש תכנית הרציפות התפקודית לאספקת סולר קבועה בחירום לתחנות הכוח הפרטיות בדרום. עם אישור התמ"א בממשלה (צפי:דצמבר 2019) ולאחר אישור עניין המימון על ידי ועדת המחירים במש' האוצר ( צפי: תחילת 2020), ולאחר הסדרת הקניין על ידי וועדת הפקעות של משרד האוצר ו\ או רמ"י, תחל תש"ן בהנחת הצנרת בתוואי תמ"ט 3\37. תש"ן נמצאת כבר היום בתכנון הנדסי מפורט של קטעים נרחבים מתכנית החיבור. תש"ן הכינה סקר עמידות לקווי הדלק שלה והגישה את ממצאיו למשרד להגנת הסביבה עוד בשנת 2018.

מעקב- רשות החשמל
מצב (סטאטוס): ב' בתהליך תיקון

4. 	לנושא העדר חיבור תשתיות חיוניות למערכת הולכת הדלק בשעת חירום (התייחסות ספציפית לחיבור יח"פים פרטיים קטנים): נושא חיבור ביח"פים הגדולים לצנרת דלקי הגיבוי הוא נושא תיכנוני שמובל על ידי משרד האנרגיה כחלק מיישום החלטות ממשלה קודמות.  ההמלצה קוראת למשרד האנרגיה לבחון אפשרויות להניח תשתיות דלק נוספות ברצועה הקיימת כל שגם יח"פים קטנים יחוברו לרשת הדלק הארצית וזאת ללא דיחוי במסגרת תמ"א 37/3. בהקשר זה נכתב בפרק תשתיות אנרגיה של הדוח המסכם ע"מ 43 (פריסתם של קווי דלק) באחת הפסקאות- .."המשרד ורשות החשמל פועלים לגיבוש מחדש של קריטריונים לחיבור צנרת גיבוי הדלק עבור תחנות הכוח." לאור האמור לעיל יצויין כי הקריטריונים לחיבור נבחנו (לגבי יח"פים בהספק של 200MW )- MW50, על ידי מנהל הדלק וגפ"מ במשרד האנרגיה אל מול רשות החשמל. בימים אלה שוקד הצוות המקצועי ברשות החשמל על הצעה לתיקון תקנות משק החשמל ביחס לרישיונות ייצור ואגירה, אשר בין היתר יכללו התייחסות, בהתאם לקריטריונים שנדונו ויתנו מענה לדרישה לחיבור יח"פים קטנים לצנרת גיבוי הדלק. לאחר השלמת עבודת הרשות כאמור, היא תמליץ לשר האנרגיה להתקין את התקנות בהתאם להמלצתה.

ליקוי

5. 	רעידת אדמה עלולה לגרום לשריפות ולפיצוצים כתוצאה מפגיעה בצנרת הגפ"ם. במועד סיום הביקורת טרם הסתיימה פעילות משרד האנרגיה לעדכון של מסד הנתונים של צוברי הגפ"ם הממוקמים ברחבי המדינה. כדי לצמצם את הסיכון הנשקף מצוברי גפ"ם הממוקמים באזורים מאוכלסים, על משרד האנרגיה להעביר בהקדם לרשות הכבאות את מסד הנתונים על צוברי הגפ"ם, שיכלול מידע על מקומם ועל ומיקום ההתקנים לסגירתם האוטומטית בעת רעידת אדמה, עוד בטרם ישלים את הבקרה בנושא זה. כן עליו לוודא שחברות שמספקות גפ"ם מיישמות את ת"י 158 בנוגע להתקנת הֶתקנים למניעת דליפות גז ברעידת אדמה. על משרד האנרגיה להעביר מידע זה לרשות הכבאות.





מעקב-  משרד האנרגיה
מצב (סטאטוס): ב' בתהליך תיקון

5.	היקף המערכות שנבדקו  מתוך המידע שהתקבל במשרד על ידי חברות הגז, הינו כ-85%  מכלל מערכות הגפ"מ בישראל. צפי לסיום סוף רבעון ב' 2020.

ליקוי

6. 	במועד סיום הביקורת טרם העביר משרד האנרגיה לרשות הכבאות מידע על כלל הצוברים, ובכלל זה על מקום הצוברים שלא הותקנו בהם התקני סגירה אוטומטית בעת רעידת אדמה. היעדר המידע פוגע פגיעה קשה ביכולתה של רשות הכבאות לתת מענה מיטבי לאוכלוסייה שעלולה להיפגע עקב היפגעותם של מבנים ברעידת אדמה.	 

מעקב- משרד האנרגיה
מצב (סטאטוס): ב' בתהליך תיקון

6. 	המשרד פנה לרשות הכבאות בבדיקת עמידה בתנאים שקבע משרד המשפטים.
ככל שיתקבל אישור לעמידתם בתנאים האמורים ובכפוף לכל דין יועבר המידע. לא ניתן לבצע תיקוני חקיקה בהעדר כנסת פעילה.

ליקוי

7. 	רשות המים שבמשרד האנרגיה אחראית לניהולו, תפעולו ופיתוחו של משק המים, בעיתות שגרה ובעיתות חירום. רשות המים אינה מנחה את תאגידי המים וספקי מים אחרים בעריכת סקרים הנדסיים של תשתיות מים שבאחריותם לשם בחינת עמידותם ברעידות אדמה. בהיעדר הנחיה ברורה מרשות המים, ספקי מים בוחנים את עמידות התשתיות שבאחריותם ברעידת אדמה באופן עצמאי, על פי הידע שבידי יועצים חיצוניים שנשכרו לשם כך. על רשות המים בשיתוף ועדת ההיגוי לפעול מול ועדות התקינה לקידום גיבושו של תקן לחיזוק מתקני מים. על רשות המים לחדד את הנחיותיה לספקי המים בתחום ההיערכות לרעידת אדמה, ולהקפיד כי התאגידים יישמו הנחיות אלה באופן אחיד ובלוחות זמנים שיוגדרו מראש. זאת כדי שתוכל לקבל תמונת מצב אחידה ומקצועית בדבר עמידות כלל תשתיות המים ברעידות אדמה, ובהתאם לה לגבש תוכנית היערכות מקיפה. כמו כן, על רשות המים לוודא שבין ספקי המים מתקיימים הממשקים ההכרחיים להיערכות משק המים לשעת חירום.

מעקב רשות המים
מצב (סטאטוס): א' תוקן

7. 	הועברה לספקי המים גרסה מעודכנת של ההנחיות לביצוע סקר עמידות מתקני מים ברעידת אדמה.

מעקב- חברת מקורות
מצב (סטאטוס): ב' בתהליך תיקון

7. 	לנושא תשתיות מים- באוגוסט 2019 מקורות העבירה את התייחסותה לתרחיש הייחוס לרעידת אדמה שהוכן ע"י משרד האנרגיה בו נקבעו ערכי עצימות של רעידת אדמה במדינת ישראל. בינואר 2018 התקיים דיון בנוכחות נציגי משרד האנרגיה, משרד התשתיות, רשות המים ומקורות. במסגרת הדיון הובהרה עמדת מקורות, ולהלן תמציתה: 
	ערכי העצימות (density) המופיעים בדו"ח גבוהים מדי ביחס להגדרות של סרגל העצימות של מרקאלי, ובאזורים מסוימים לא סבירים בכלל.
	 נקבעו  ערכים עבור ערים וישובים תוך התייחסות לבניינים בלבד ולא למתקני תשתיות.
	רוב המתקנים של מקורות נמצאים באזורים לא מכוסים במפת העצימות, ולכן לא ניתן לקבוע ערך עצימות עבורם. בעקבות התייחסותה של חברת מקורות הוחלט במשרד האנרגיה לבצע סקר מעודכן. טרם התקבלו ממצאיו.
לנושא תשתיות בין עירוניות- במקורות בוצעו מספר סקרים לבחינת עמידותם של מתקני ותשתיות החברה. בסקרים אלה נבחנו ונבדקו, בין היתר: עמידות בריכות מים ישנות, עמידות מקטעי הולכה כדוגמת המוביל הארצי, עמידות מבני משרדים 
   	כדוגמת בניין המטה בתל אביב, ובניין המשרדים באתר "סבחה אילת". בוצע סקר מקיף של כלל מתקני החברה לצורך קביעת סדר עדיפויות לטיפול במתקנים, וזאת על מנת למזער את הנזקים הצפויים לאספקת המים. על בסיס הסקר הנ"ל הוכנו תכניות עבודה רב שנתיות לבדיקה וחיזוק מתקנים ותשתיות : כל בריכות מי השתייה של החברה בהם נמצא כי יש צורך בביצוע חיזוק נבדקו וחוזקו. תכנית חומש לשנים 2015-2019 בוצעה כמעט במלואה ונמצאת בשלבי סיום.
   	הכנת תכנית חומש לשנים 2024- 2020. בתוכנית זו ייבדקו בעיקר קווי מים ויבוצע שדרוג מתקנים בהתאם לתוצאות הבדיקות. בנוסף, מתבצעת פעילות מתמשכת לתכנון והקמת מתקנים חדשים בתקינה המתאימה לרעידות אדמה. בהעדר תקינה ישראלית עבור תשתיות קווי מים, מתקני חשמל וציוד שאיבה הוכנו מפרטים ומדריכים לתכנון על בסיס תקינה בין לאומית.
לנושא תשתיות עירוניות- במאי 2018 נשלח מכתב ליו"ר פורום מנכ"לי תאגידי המים ובו מופיעה דרישתה המפורשת של מקורות לקבל את תוכניות אספקת המים ומערכות ההולכה הראשיות בתאגידים. דרישה זו מתווספת לדרישות דומות שהופנו לרשות המים אך לא זכו למענה עד היום.

ליקוי

8. 	יחידת המים של המינהל האזרחי בשטחי יהודה ושומרון (להלן - איו"ש) אינה מפקחת על עמידותן של תשתיות המים, לרבות מגדלי המים באזור זה, ברעידת אדמה או על היערכותן ומוכנותן של הרשויות המקומיות באיו"ש לרעידת אדמה בכל הנוגע לתשתיות המים. על יחידת המים במינהל האזרחי באיו"ש לפעול בשיתוף רשות המים באיו"ש כדי לשפר את המוכנות של תשתיות מים באזור זה לרעידת אדמה, אם באמצעות הרישיונות שהוא מעניק לספקי מים ואם בדרך אחרת.

מעקב- מתאם פעולות הממשלה בשטחים
מצב (סטאטוס): א' תוקן

8.	בכל הנוגע לתהליך אישור פיקוח בהיבטי היערכות מבנים ותשתיות בתחום חישובים, הנושא נמצא תחת אחריות המועצות והנ"ל נדרשים לפעול בהתאם להנחיות הגורמים הרלוונטיים כגון פיקוד העורף ורשות החירום הלאומית.
	בכל הנוגע לתשתיות בשאר שטחי c  שמחוץ ליישובים חברת מקורות מחויבת לביצוע אחזקת תשתיות המים בהתאם להנחיות המקצועיות של רשות המים, כאשר המנהל האזרחי מסייע בתיאום פעילותם  בגזרות הרלוונטיות בלבד.
	במסגרת רישיון ההפקה הניתן לספקי מים ביהודה ושומרון ע"י המנהל האזרחי, הרישיון מכיל את כלל התנאים הנדרשים על מנת להפיק מים ולתחזק התשתיות בהתאם, יחד עם זאת, אין כל הנחייה הנוגעת לתחום רעידות האדמה. המנהל האזרחי ימשיך לפעול לטובת תיקון רישיון ההפקה בהתאם להערת המבקר. פנינו בנושא לממונה על תחום החירום ברשות המים במטרה לקבל הנחיות ברורות להתניות ברישיונות למתקני המים שמונפקים על ידי המנהל אך טרם נענינו בנושא. נכון לדצמבר 2019 המינהל האזרחי ניפק את כל האישורים הנדרשים, פורסמו הפקעות ואושרו תביעות והיתרי בנייה.

ליקוי

9. 	פגיעות בצנרת הביוב בעת רעידת אדמה עלולות להביא להתפרצות מחלות ולחלחול מי הביוב למי תהום ולמקורות מים אחרים. משום כך חשוב למצוא פתרונות חלופיים למערכת הביוב למקרה שתושבת בשל רעידת אדמה. רשות המים קיבלה עליה לקבוע את מקומם של כ-6,000 תאי שירותים כימיים, שיסופקו לאוכלוסייה באזורים שיפגעו, אך טרם השלימה את המשימה וטרם נחתמו הסכמים עם החברות המחזיקות שירותים כימיים לאספקתם בשעת חירום.



מעקב רשות המים
מצב (סטאטוס): ב' בתהליך תיקון

9. 	פורסם מכרז ונבחר זכיין וטכנולוגיה למתן מענה לסניטציה בעת אירוע רעד ל כ - 400000 איש בעת רעידת אדמה.  הפער ייסגר בתכנית רב שנתית (5-6 שנים) יחד עם זאת גופים אשר התחייבו להעברת תקציב להשלמת הפער (רשות חרום לאומית ומשרד הפנים)  לא העבירו ועל כן יש עיכוב בהתקדמות התכנית לסגירת הפער.


ליקוי

10. 	לנוכח גילו ומקומו של רציף הדלק בנמל חיפה, בסמוך לשבר יגור, ובהתאם לתרחיש האפשרי שהוצג במסמך "התפיסה הלאומית להתמודדות מדינת ישראל עם רעידת אדמה" שפרסמה ועדת ההיגוי בדצמבר 2016, לא מן הנמנע כי הרציף ייפגע בהתרחש רעידת אדמה שמוקדה יהיה באזור זה. פגיעה ברציף עשויה לגרום פגיעה ממשית באספקת הדלקים לצריכת המשק ואף לזיהום האזור הסמוך ומי הים. עד למועד סיום הביקורת לא הופקדה תוכנית מפורטת להקמת רציף דלק במסגרת התוכנית לנמל החדש בחיפה לשם מניעת נזק סביבתי ולשם שמירת התפקוד הרצוף של משק הדלק. על משרד התחבורה ומשרד האנרגיה לבחון את סוגיית מצבו ההנדסי של רציף הדלק בנמל חיפה. כמו כן על גופים אלו בשיתוף המשרד להגנת הסביבה, עיריית חיפה, הוועדה המחוזית לתכנון ולבנייה וגורמים אחרים לקדם מענה ארוך טווח לצורך ברציף דלק עמיד ברעידות אדמה.

מעקב- חברת תש"ן
מצב (סטאטוס): ב' בתהליך תיקון

10.   	תש"ן נמצאת בעמ"ט מול משרדי האוצר והאנרגיה, חנ"י ועיריית חיפה על מנת להסדיר בחיפה נמל חלופי לדלק בתחום נמל המפרץ תחת רציף הדלק המצוי כיום בתחום נמל חיפה. החברה סבורה כי זהו פתרון ארוך טווח הנכון ביותר למענה לצרכי משק הדלק ברגיעה ובחירום. בשלב זה לא ניתן לקבוע לו"ז לתחילת הקידום הסטטוטורי. לעניין רציף הדלק הקיים, חנ"י פועלת לשיפור מצבו ההנדסי של המזח בכלל ההיבטים. ההערכה הינה כי פעולות ברציף הדלק תחלנה ע"י חנ"י (בעלת הנכס) בשנת 2020 והן תימשכנה מספר שנים.

מעקב- משרד לאיכות הסביבה
מצב (סטאטוס): ד' - לא רלוונטי.

10.	מבחינת האינטרס הסביבתי-ציבורי אין ספק שנמל דלק חדיש ומוגן בתוך נמל המפרץ, ימזער בצורה דרמטית את הסיכונים לסביבה הימית שתיפגע בוודאות מכל תזוזה של צינור בנמל הדלק הנוכחי, שלא לומר על תרחישים חמורים יותר. האחריות והסמכות לייזום בניית רציף דלק חדש מצוייה בידי משרד התחבורה ומשרד האנרגיה. המשרד פעל באמצעות המחוז ליעד מקום בתחומי נמל המפרץ לנמל דלק חדש ומודרני ויעוד כזה אושר ברמה מתארית במסגרת תכנית תמ"א 13/ב/1/1 לנמל המפרץ. יתרה מכך,  מתוקף תכנית  המתאר הארצית לנמל המפרץ ניתן להוציא היתרי בניה לבנית המזח של נמל הדלק (לא לכל התשתיות והמכלים הנדרשים לתפעולו- לזה צריך להכין תכנית מפורטת ) המטרה היתה שניתן יהיה להקים את המזח  באותה עבודה ימית עם הקמת נמל המפרץ ובכך לקדם את הקמתו. מאחר ולא היתה יוזמה לכך  של משרד התחבורה ו/או משרד האנרגיה באמצעות חנ"י  המזח אינו חלק מעבודות ההקמה של נמל המפרץ. לכשתהיה יוזמה קונקרטית לתכנית מפורטת להקמת נמל דלק חדש עם נתוני תכנון בהתאם, מערך התכנון של המשרד ישתף פעולה לצורך קידומה. 

ליקוי

11. 	גורמי המקצוע בתחום החליטו לפני שנים אחדות כי שדה התעופה נבטים ישמש שדה תעופה חלופי לנמל התעופה בן-גוריון (נתב"ג) בשעת חירום, וכי רש"ת תקבע את אופן קליטתם של מטוסי המטען הצפויים לנחות בו. חרף חשיבות ההיערכות מבעוד מועד והכשרתו של שדה תעופה חלופי לנתב"ג, שיקלוט את מטוסי הסיוע הרבים הצפויים להגיע לישראל לאחר רעידת אדמה הרסנית, במועד סיום הביקורת טרם הסדירו משרד התחבורה ומשרד הביטחון את אופן תפעולו של שדה התעופה נבטים באמצעות רש"ת. עיכוב זה פוגע קשות במוכנות המדינה לקליטת סיוע בין-לאומי בעת רעידת אדמה קשה שתשבש את פעילות נתב"ג. על משרד הביטחון ומשרד התחבורה לתאם את הפעלת שדה התעופה בנבטים כשדה חלופי בעת הצורך לאחר רעידת אדמה באמצעות רש"ת, על כל ההיבטים הכרוכים בכך, לרבות כתיבת פקודות המבצע הנדרשות ותרגולן דרך קבע.

מעקב- רשות שדות התעופה
מצב (סטאטוס): א- תוקן

11. 	נושא המוכנות מובל על ידי רשות חרום לאומית (רח"ל) שבמשרד הביטחון בתאום חיל האוויר ורת"א. ההחלטה מה יהיו הצרכים בנבטים לקליטת סיוע בינלאומי ולמה צריך להיערך (סוג וכמות המטוסים וכו') הינה של משרד הביטחון בנוהל / פקודה. רש"ת, כגורם מסייע להפעלת התכנית (באמצעות אגף מבצעי קרקע של נתב"ג), הכינה תכנית לקליטת הסיוע כפי שהתבקשה והגישה אותה לרח"ל. רח"ל, במסגרת אחריותה להפעלת התוכנית, אחראית לסגירת כל הקצוות של הפעלת התכנית לקליטת סיוע בינלאומי בנבטים כשדה חלופי לנתב"ג ותרגול כלל הגופים הקשורים להפעלת התוכנית. יודגש כי רש"ת הינה גוף אופרטיבי מסייע להפעלת התוכנית ואינה הגורם הקובע את המדיניות בנושא. למרות האמור לעיל, רש"ת עשתה ככל שביכולתה לקידום ביצוע הפעילות להסדרת מעמד שדה התעופה נבטים כשדה חליפי לנתב"ג בקרות אירוע רעידת אדמה, אף שהנושא אינו בתחום אחריותה. יצוין כי גם בסיכום דו"ח מבקר המדינה בנושא נכתב כי "על משרד הביטחון ומשרד התחבורה לתכנן ללא כל דיחוי את הכנתה וביצועה של התכנית להפעלת שדה התעופה נבטים כשדה חלופי בשעת חירום, באמצעות רש"ת, על כל היבטיה...".  

ליקוי

12. 	מבין יותר מ-70 גשרים ברמות סיכון סיסמי גבוהות, חוזקו עד מועד סיום הביקורת 3 גשרים בלבד. בהיעדרו של תקן ישראלי מחייב לחיזוק גשרים מפני רעידות אדמה פעלה נת"י, האחראית לתכנונה, לפיתוחה ולתחזוקתה של רשת הכבישים הבין-עירונית במדינה, לגבש מתווה לבדיקה תכנונית וקבלת החלטה על הגשרים הטעונים חיזוק שבאחריותה. נוסף על הגשרים שבאחריות נת"י יש דרכים וגשרים שבאחריותן של רשויות מקומיות ושל חברות תשתית אחרות, אך משרד התחבורה לא קידם גיבוש תקן אחיד ולחלופין הנחיות אחידות לבדיקת עמידותם ברעידות אדמה ולאופן חיזוקם. מן הראוי שמכון התקנים ומשרד התחבורה יקדמו תיקון לתקן לחיזוק מבנים כך שיכלול גם הנחיות הנוגעות לרציפות התפקודית של מבנים חיוניים, כגון גשרים, לאחר רעידת אדמה. זאת כדי שגופי התשתית והרשויות המקומיות יוכלו לפעול לחיזוק תשתיות הגשרים שבאחריותם בהתאם לתקן ישראלי מוסכם ולא יידרשו לגבש לעצמם מתווה ושיטות לבדיקה ולחיזוק של גשרים ללא בקרה מקצועית ראויה.

מעקב נתיבי ישראל
מצב (סטאטוס): ב' – בתהליך תיקון

12. 	רשימת גשרי הרכב שנכללו בעבודה  כוללת 550 גשרי רכב והם חולקו לארבע קבוצות של מדד פגיעות סיסמיות:
א.      קבוצה ראשונה עם מדד פגיעות גבוה מאוד כוללת 5 גשרים.
ב.       קבוצה שנייה עם מדד פגיעות גבוה כוללת 18 גשרים.
ג.        קבוצה שלישית עם מדד בינוני כוללת 123 גשרים.
ד.       קבוצה רביעית עם מדד נמוך כוללת 404 גשרים .
בנוסף לרשימת גשרים של החברה  שהוזכרו לעיל   ישנם  3 גשרים ששודרגו לעמידות באירוע סיסמי לפי דרישות ת"י 1227/1 ו-  54  גשרים שלגביהם לא ניתן להשתמש בשיטת דירוג הנוכחים (גשרים מיוחדים) והם דורשים הערכה הנדסית פרטנית. סה"כ 607 גשרים.
יחד עם זאת יש לציין שרוב הגשרים המיוחדים תוכננו בהתאם  לדרישות עדכניות והם תואמים לת"י 1227/1 הנוכחי.
	5  גשרים מקבוצה ראשונה עם מדד פגיעות סיסמית גבוה מאוד נמצאים בשלבי טיפול שונים ע"י נת"י.
	לסיכום - בדיקות הנדסיות לצורך הערכת תיאום לדרישות של ת"י 1227/1 מבחינת התנהגות באירוע סיסמי נדרשת ל-18 גשרים שייכים לקבוצת סיכון סיסמי II ול-6 גשרים מיוחדים הנמצאים במחלפים שפירים וגנות. 24 גשרים אלו דורשים בדיקה חישובית פרטנית לקביעה סופית לגבי עמידותם באירוע סיסמי תיקני ומתן המלצות לטיפול המשכי (חיזוק או החלפה).


ליקוי

13. 	למשרד התחבורה אין מיפוי שלם ומקיף של תשתיות התחבורה, לרבות הגשרים בערים וברשויות המקומיות, בדומה למיפוין של תשתיות הדרכים שבאחריות נת"י. בהיעדר מיפוי מלא, משרד התחבורה והרשויות המקומיות אינם יכולים לקבל החלטה מושכלת בדבר המשאבים הנדרשים לחיזוקן של תשתיות הדרכים העירוניות, כדי למנוע פגיעה בהן ברעידת אדמה, העלולה לסכן חיי אדם ולפגוע ברציפות התפקודית ובאפשרות התנועה ברחבי הערים אל מוסדות חיוניים ואל מוקדי אסון. על משרד התחבורה להוביל, בסיוע משרד הפנים, מיפוי שלם ומקיף של תשתיות התחבורה, לרבות הגשרים בערים וברשויות המקומיות, על מנת לקבל תמונה מקיפה של הסיכונים הקיימים בתחום זה בכל רשות ורשות. בהתאם לתוצאות המיפוי, על הרשויות המקומיות הנוגעות בדבר, בסיוע משרד התחבורה כגורם המקצועי בתחום זה, לגבש תוכנית לביצוע חיזוקים נדרשים בתשתיות הדרכים העירוניות, לרבות קביעת הגורם שיהיה אחראי להם ומקורות התקציב לשם כך. כמו כן, על משרד התחבורה להנחות את הרשויות המקומיות בדבר אופן ביצוע החיזוק בהתאם למתודולוגיה האחידה שתאומץ בעניין זה.

מעקב משרד התחבורה
מצב (סטאטוס): ג- לא תוקן

13. 	המיפוי שנעשה בנת"י מאפשר טיפול הדרגתי ומחושב בגשרים. לשם השלמת מיפוי ארצי, נדרשת החלטה של הממשלה לתקציב ייעודי לצורך העניין. 

ליקוי

14. 	מבין כ-1,600 בתי ספר המיועדים לחיזוק חוזקו עד מועד סיום הביקורת כ-50 בתי ספר בלבד וכ-200 מצויים בתהליכי תכנון. בהיעדר תקן ישראלי לשדרוג מבנים (שפורסם רק בשנת 2017), משרד החינוך גיבש בעזרת יועצים חיצוניים נהלים לחיזוקם של בתי הספר שבתחום אחריותו והקצה לכך תקציבים גדולים בהיקף של עשרות מיליוני ש"ח. ואולם המשרד התקשה לרתום חלק מהרשויות המקומיות למטרה זו ובהן לא חוזקו בתי הספר, למרות התקציב הייעודי לכך. התמשכות תהליך התכנון של חיזוק בתי הספר מצביעה על קשיים של ממש ביישום פרויקט החיזוק. זאת ועוד, במועד סיום הביקורת טרם התקבלה החלטה בדבר חיזוקם של בתי ספר השוכנים במבנים טרומיים. כמו כן יש בישראל אלפי תלמידים הלומדים במבנים פרטיים שאינם בבעלות הרשות המקומית ושלא נבחנה עמידותם ברעידת אדמה, לא מופו הסיכונים לתלמידים הלומדים בהם ולא גובשו כלים שיבטיחו את עמידותם כנדרש. על הרשויות המקומיות הרלוונטיות לממש את תוכניות החיזוק של בתי הספר שבתחומיהן, לפי הנחיותיו של משרד החינוך. נוסף על הקצאת התקציב לחיזוק בתי ספר, על משרד החינוך לספק לרשויות מקומיות תוכנית מפורטת ולוחות זמנים לביצוע החיזוק ולסייע להן להוציא את התוכניות לפועל. עליו לפעול בשיתוף משרד הפנים לגיבוש מנגנון פיקוח ואכיפה, כדי לוודא שתוכניות החיזוק של בתי הספר מיושמות ברשויות המקומיות.

מעקב משרד החינוך-
מצב (סטאטוס): ב- בתהליך תיקון

14. 	היקפי הטיפול גדלו משמעותית מנתוני דו"ח הביקורת. להלן הסטטוס מעודכן לסוף 2019 עבור 395 בתי ספר שנכנסו לטיפול במסגרת שלב א' של התוכנית, בהתאם לדירוג שהוגדר ע"י ועדת ההיגוי, מרביתם באזורים הסיסמיים בעלי הסיכון הגבוה יותר,  המתאימים לרצועות 1-5 בת"י 413:( סה"כ הוגדרו בתקן  10 רצועות לכל הארץ).
	 47בתי ספר משודרגים לעמידה ברעידות אדמה. 
	 15בתי ספר בביצוע כעת.  (סה"כ 61 בתי ספר בוצעו או בשלבי ביצוע שדרוג)
	 184בתי ספר בשלבי התקדמות ראשונים.
	60 בתי ספר בשלבי ביצוע מתקדמים, לקראת אישור תכן/יציאה למכרז ביצוע. 
	 41בתי ספר נפסלו לשימוש והועברו לטיפול הרשות ואגף המיפוי במנהל הפיתוח לצורך הקמת בית ספר חדש. 
	48 בתי ספר נמצאו לא מתאימים לשדרוג בגלל אי עמידה בקריטריונים שאושרו בוועדת ההיגוי לרעידות אדמה (בתי ספר בני קומה אחת בלבד, נבנו אחרי 1980, נמצאו בנויים מבטון מזוין מלא ובמצב טוב, עומדים לפני העתקה לבתי ספר אחרים וכד')  לפיכך סה"כ ב 150 בתי ספר הטיפול הושלם, או לקראת סיום, מתוך 395 שנכנסו לתהליך. בקיץ 2019 החל שלב ב' של תכנית השדרוג טיפול במוסדות חינוך  ברצועות 6-8 בת"י 413,בוצעה פניה ל-98 הרשויות לקבלת נתונים על בתי הספר שברשותם לבחינת התאמתם והכנסתם לתוכנית החל מ- 2020. לחלק מהרשויות נקבעו סיורים לתחילת 2020, וסיורים נוספים יקבעו לפי סדרי העדיפויות לקידום.  משרד החינוך נערך לטיפול במבנים טרומיים ונותן קדימות בטיפול בכל רשות בה יש איתור למבנים אלו ,בוצעה עבודה מקיפה לתכן יעיל לפרטי שדרוג לשני טיפוסי ביה"ס טרומיים.  מטיפוס זה קיימים מספר עשרות בתי ספר והוא מוגדר כפגיע מאוד לאירוע סיסמי. פרטים מלווים בהנחיות תכן לשדרוג היסודות הועברו בצורה מרוכזת למהנדסי כ15- רשויות שבתחומם בתי ספר מטיפוס זה. שני בתי ספר טרומיים כבר שודרגו ומספר אחרים נפסלו. כרגע מסתמן שעלות הביצוע לא עומדת במבחני עלות תועלת להמשך שדרוג בחלק ניכר מהמבנים שטופלו. יצוין כי הבקשה של ועדת ההיגוי לקידום נושא זה, על פי ההחלטות מישיבתה ב15-11-17, (הסיכום מצורף כנספח) בתקינה הישראלית לא הבשילה לכלל תכן בנושא זה עדיין. בתי ספר בבעלות פרטית:  וועדת ההיגוי בישיבתה מיום: 15-11-17,(מצ"ב סיכום) הנחתה את משרד החינוך להתמקד בבתי הספר שבבעלות הרשויות המקומיות. למרות זאת, כאשר נמצאים בתי ספר המתאימים לתוכנית ובבעלות פרטית ניתנת להם האפשרות ע"י מינהל הפיתוח לחתום על שטר משכנתא לטובת משרד החינוך ולהיכלל בתוכנית כמו בתי הספר הציבוריים, בכפוף לביצוע השדרוג באמצעות הרשות המקומית.  קיימים כבר מספר בתי ספר שחתמו על שטרי משכנתאות כאלו ושודרגו (כמו ארליך בטבריה וכד') . משרד החינוך נעזר בשלב זה בכוחותיו ללחוץ על הרשויות בסנקציות תקציביות במידה מוגבלת, ובוועדת ההיגוי לרעידות אדמה, בעזרת בקשות ומכתבים שהם מעבירים לראשי הרשויות שלא מתקדמות.  אכן יש צורך לעגן אכיפה יותר משמעותית בעזרת כלים ממשלתיים ושת"פ בין משרדי.  במהלך סוף 2018 ותחילת 2019 הושלם מהלך התאמת הנחיות השדרוג לרעידות אדמה והתאמתו לתקן הישראלי המעודכן למבני םקיימים. ת.י 413.5.  http://meyda.education.gov.il/files/Pituach/building/upgrade1.pdf
במהלך השנים האחרונות הפרויקט התבסס והואץ משמעותית קצב שדרוג בתי הספר הקיימים. עם הגדלת הצוות ההנדסי לפרויקט זה ושיפור ההליכים, נראה שלמרות הקשיים האובייקטיבים שליוו את תחילת התהליך, הפרויקט מסתמן כמוצלח וצפוי לעמוד במשימה שהגדירה הממשלה בתחום מוסדות החינוך, במידה והתקצוב ימשיך ויגדל לפי קצב הגידול בשדרוגים. סיום התכנית כפי שנקבע בהחלטת הממשלה שנת  2035.

ליקוי

15. 	חרף הזמן הרב שחלף מהחלטת הממשלה משנת 2008 על חיזוק מבני הציבור, לרבות בתי החולים, ולמרות החשיבות הרבה שבחיזוקם של בתי החולים הקרובים להעתקים  פעילים, לשם המשך תפקודם בעת רעידת אדמה, עד מועד סיום הביקורת לא קודם חיזוק מבניהם של בתי החולים אלא באופן חלקי. זאת ועוד, אין למשרד הבריאות מידע על מצבם הפיזי ועל מידת עמידותם ברעידת אדמה חזקה של המוסדות הגריאטריים והסיעודיים ברחבי המדינה, שמטופלים בהם אלפי אזרחים במחלקות סיעודיות, במחלקות שיקומיות ובמחלקות לתשושי נפש. על משרד האוצר ומשרד הבריאות לוודא כי לא יעוכבו, כבעבר, הליכי התכנון והביצוע של הפרויקטים לחיזוק בתי החולים הממשלתיים. על משרד הבריאות לפעול למיפוי מצבם של כלל המוסדות הגריאטריים ועמידותם ברעידת אדמה. בהתאם לתוצאות המיפוי עליו להעלות סוגיה זו לפני ועדת ההיגוי וועדת השרים כדי שיחליטו במשותף מי הגורם הצריך לקדם חיזוק מוסדות אלו ומהם הכלים שיעמדו לרשותו לשם כך, ובמידת הצורך לקדם אסדרה מתאימה.

מעקב משרד הבריאות-
מצב (סטאטוס): ב' – בתהליך תיקון

15. 	בדיקות המבנים בהיבט הקונסטרוקטיבי בכלל ובהיבט עמידות לרעידות אדמה למבנים שאינם בבעלות משרד הבריאות אינם בתחום אחריותו של משרד הבריאות. בדיקות אלו הינם באחריות מחזיק הנכס אל מול הרשות המקומית או כל רשות סטטוטורית רלוונטית אחרת. בדיקות משרד הבריאות בעת הוצאת רישיון הפעלה מתייחסות להיבטים אדריכליים/תפעוליים בתחום בטיחות המטופל ורווחתו, כמו גם בהתאמה לסטנדרטים הקליניים של משרד הבריאות ואינה מתייחסת לסטטיות המבנה. האגף לשעת חרום של משרד הבריאות  מבצע יעוץ והכוונה בנושא מיגון תשתיות וחיזוק לא סטרוקטוראלי של תשתיות. הנושאים נבדקים במסגרת בקרת מוכנות ובקרת תשתיות שמקיים האגף בצורה מחזורית בכל שנה בבתי החולים הכלליים ובכל 3 שנים בגריאטריים ובפסיכיאטריים. יחד עם זאת האגף אינו בודק הנדסית מכיוון ואין הדבר בתחום אחריות המשרד. ראוי לציין כי על אף הקפאת תקציב האוצר הקצה מינהל התכנון במשרד הבריאות תקציבים ממקורותיו ע"מ להמשיך בביצוע פרויקטים שעדיין מבוצעים. חשוב להדגיש כי חיזוק מבני בריאות הוא נושא מורכב-מבנים אלו נותנים שרות 24/7 ,וביצוע פעולות בניה שחוצות מחלקות פעילות , עוצרות עבודה של פונקציות חיוניות אינה תמיד אפשרית(דוגמת רמב"ם).  יחד עם חוסר היתירות של התשתיות המבניות יש מקומות שהנושא מקשה מאוד על הביצוע, על אף האמור לעיל אנו מבצעים היכן שצריך במגבלות התקציב. נציין עוד כי האגף לשעת חרום מעביר מדי שנה תקציב לבתי החולים השונים בהתאם לתוכנית סדורה ובהתחשב במיקומם הגאוגרפי ביחס לאזורי השבר על מנת לחזק תשתיות לא מבניות. התקציב העומד על כמיליון וחצי ₪ מועבר מהוועדה לרע"ד. לאור החזרת התקציב השנה לנושא חיזוק רעידות אדמה, אושר לבנות מגדל חדש לזיו בצפת ואושר לצאת לתכנון מפורט לרמב"ם.


ליקוי

16. 	לתחנות הכבאות תפקיד קריטי כבר בשלב המענה הראשון לאוכלוסייה שתיפגע ברעידת אדמה, הן בכיבוי השריפות הן בחילוץ. עד מועד סיום הביקורת לא היה בידי רשות הכבאות והמשרד לביטחון הפנים מידע מקיף על התחנות העלולות להיפגע בעצמן ברעידת אדמה.

מעקב- נציבות כבאות והצלה
מצב (סטאטוס): ב' בתהליך תיקון

16. 	במהלך השנה בוצע סקר של 20 תחנות כיבוי, על מנת להשלים את הסקר נותר לבדוק עוד 7 תחנות השייכות למחוז דן והן יושלמו בתחילת 2020. ממצאי הסקר עד כה מרוכזים בטבלה המצורפת המגדירה דחיפות מ1 הדחוף ביותר עד 10 אין צורך בשידרוג, כמו כן מצורף הערכת עליות לתכנון המענה והערכת עלויות לביצוע החיזוק. מסיכום של 20 תחנות יש צורך בתקציב של כ- 1240 אש"ח לתכנון וכ- 16190 אש"ח לביצוע העברות וחיזוק המבנים.

ליקוי

17. 	הגם שמלונות רבים בישראל קרובים לקו הבקע, ונוכח גילם של המבנים קיימת הסתברות גבוהה שייפגעו ברעידה חזקה, אין בידי משרד התיירות מידע מקיף על בתי המלון בארץ, קרבתם להעתקים פעילים ועמידותם ברעידת אדמה. כמו כן, למשרד התיירות אין כלים המאפשרים לו לחייב את בתי המלון לשתף עימו מידע על מידת המוכנות שלהם לרעידת אדמה, על אחת כמה וכמה שאינו יכול לחייבם לחזק מבנים, והוא מתקשה אף לעודד אותם לכך באמצעות כלי סיוע או תמריצים כלכליים.

מעקב משרד התיירות-
מצב (סטאטוס): ב' - בתהליך תיקון

17. 	המשרד יצא במכרז לאיסוף נתונים מבתי מלון ובמסגרתו בין השאר ייאסף גם המידע בנושא הערכות לרע"ד, אשר יכלול נתונים כמו: מועד הקמת המלון ומיקומו. החל מחודש מרץ 2019 - בוצע פיילוט של איסוף נתונים בעיר טבריה. לאור ההצלחה התהליך קיבל אישור להמשך לאיסוף הנתונים בכל הארץ.  יש הערכה שהפרויקט יסתיים עד סוף שנת 2020. לאחר איסוף הנתונים יתקיים דיון מול הגורמים הרלוונטיים שאחראים על הנושא, ובכלל זה רח"ל ומשרד הבינוי והשיכון.

ליקוי

18. 	אם ייפגעו ברעידת אדמה מפעלים המחזיקים חומרים מסוכנים, הדבר עלול לסכן את האוכלוסייה ואת הסביבה ויחייב הקצאת משאבים נכבדים לטיפול במפגע. אף על פי כן, ההנחיות לחיזוק מתקנים של מפעלים אלה מפני רעידת אדמה ניתנות רק בשלב הטיפול בבקשה להיתר הרעלים הניתן מידי המשרד להגנת הסביבה, לאחר הקמת המפעל. יתר על כן, הבקרה על עמידת המפעלים בהנחיות אלה נתונה בידי מספר קטן מאוד של עובדי המשרד, ועל כן אין ביכולתם לבצע בקרה יעילה בנושא זה. נוכח הקושי של המשרד להגנת הסביבה להטמיע את הנחיותיו לחיזוק מתקנים המחזיקים חומרים מסוכנים כבר בשלבי תכנון ראשוניים של מפעלים עם מתקנים אלה, על המשרד בשיתוף ועדת ההיגוי ומינהל התכנון לשקול הטמעת הנחיות אלה בשלב תכנונם של מפעלים המחזיקים חומרים מסוכנים ולמצוא את הדרכים היעילות ביותר לכך, לרבות באמצעות חקיקה או תקנות ייעודיות.

מעקב- משרד לאיכות הסביבה
מצב (סטאטוס): ב' בתהליך תיקון

18. 	תמ"א 40 ב' אושרה בוועדה הארצית לתכנון ובנייה ובהמשך אושרה בקבינט הדיור. התמ"א מקצרת את תהליך קבלת היתר הבנייה עבור חיזוק מפעלי חומ"ס לרעידות אדמה ומכניסה את ההתייחסות לרעידות אדמה כבר לשלב התכנון של מפעלים חדשים. בהלימה לכח אדם הקיים, המשרד יקדם את ההנחיות לתכנון וביצוע שבעזרתם ניתן יהיה ליישם את התמ"א. בנוסף, המשרד פועל ליצירת שיתוף פעולה עם משרד הבינוי והשיכון לצורך כתיבת תקן בניה מתאים למפעלי חומרים מסוכנים.

ליקוי
19. 	החלטת הממשלה משנת 2008 על חיזוקן של תשתיות ציבוריות כבתי חולים ומוסדות חינוך מפני רעידות אדמה והקצאת התקציבים לכך לא גובו במערך הנדסי לוגיסטי תומך ליישום ההחלטה, כגון מינהלה הנדסית להנעת פרויקט החיזוק. כל אחד מגורמי התשתית הרלוונטיים נאלץ לפעול בכוחות עצמו, באמצעות פנייה לגורמי מקצוע חיצוניים, לשם גיבוש נוהלי עבודה והנחיות לחיזוק התשתיות. הדבר עיכב מאוד את עבודות החיזוק, שעודן בתחילתן, והביא לידי הקפאת התקציבים הייעודים לחיזוק.

מעקב אגף תקציבים-
מצב (סטאטוס): ג' לא תוקן

19. 	לא דווח על תיקון הליקוי.

ליקוי

20. 	עד סוף שנת 2015, עשר שנים ויותר ממועד אישורה של תמ"א 38, אושר חיזוקם של 2,780 מבני מגורים בלבד. רוב עבודות החיזוק בוצעו באזורי הביקוש, ואילו באזורי הפריפריה, הקרובים לקווי הבקע המועדים לרעידות אדמה ולנזקים כבדים בעטיין, תמ"א 38 כמעט אינה מיושמת. על משרד האוצר ומשרד השיכון לבחון כלים למימון פרויקטים של חיזוק מבנים לפי תמ"א 38, במיוחד פרויקטים באזורי פריפריה הקרובים לקווי השבר ובהם אין כוחות השוק מאפשרים חיזוק, משום שאינו רווחי ליזמים.

מעקב- משרד הבינוי והשיכון
מצב (סטאטוס): ב' בתהליך תיקון

20. 	המשרד מציין כי הערכת תמונת מצב שקיים נכון לנובמבר 2019 לגבי הפרויקטים המתוקצבים לתמ"א 38 במסגרת קולות הקוראים שהמשרד פרסם בשנת 2014, עולה תמונת מצב כי רוב הפרויקטים הנמצאים בשכונות השיקום שבפריפריה הגאו חברתית כגון: נתניה, אשדוד, ראשון לציון וכד' מומשו ו/או בסיכויים גבוהים למימוש הלכה למעשה. כמו כן פרויקטים לחיזוק מבנים בלבד כגון בטבריה מומשו. יחד עם זאת, בפרויקטים הנמצאים באזורי השיקום שבפריפריה הגאוגרפית כגון: דימונה, עפולה וכו', קיים קושי מאוד גדול למימושם. הסיבה העיקרית לאי מימוש הפרויקטים באזורים הנ"ל הינו חוסר בתקציב כדי להביא לכדאיות הכלכלית של הפרויקטים. בשורה התחתונה, המשמעות העיקרית של העניין היא תקציבית ונדרשת החלטה עקרונית מטעם הממשלה להקצאת תקציבים הנ"ל לטובת מימוש פרויקטים של חיזוק מבנים מפני רעידת אדמה. משרד הבינוי והשיכון  ביצע פיילוט ב-7 בניינים באילת אותם חיזק בשיטות מתקדמות, כמו כן פעל המשרד להכשיר מהנדסי מבנים (קונסטרוקטורים) ללמוד את התקן החדש לחיזוק מבנים, בין היתר בשיטות מתקדמות. (הוכשרו 43 מהנדסים)


ליקוי
21. 	החלטת ממשלה משנת 2016 הניחה לשיקול דעתו של משרד השיכון את עבודות החיזוק של פרויקטים של המשרד. ההחלטה הביאה לידי הסטתו של רוב התקציב השנתי (לשנים 2016 עד 2017) לפרויקטים שאינם כוללים עבודות חיזוק. בהיעדר תמריץ, ספק אם במתכונת הנוכחית יחוזקו מבנים אלה בעתיד בידי גורם כלשהו, פרטי או ממשלתי.

מעקב- משרד הבינוי והשיכון
מצב (סטאטוס): ב' בתהליך תיקון

21. 	המשרד מציין  כי גם בשנת 2019 אגף שיקום שכונות המשיך לתקצב בתחום הפיזי את אותם 6 הישובים בהיקף כספי של 5.5 מלש"ח לטובת חיזוק מבנים בפני רעידת אדמה, לכל ישוב. מה שמביא את ההיקף הכספי ל-27 מלש"ח לכל אחד מששת הישובים. תקציבים אלה מביאים לתוצאה של חיזוק כ-1,057 יחידות דיור ב-6 הישובים הנ"ל.

ליקוי
22. 	אף שהמודל ששימש לבנייתה של מפת התאוצה  בתקן ישראלי (להלן - ת"י) 413 אינו תואם את השיטות המתקדמות הנהוגות כיום בארצות מפותחות, טרם בוצע עדכונו הדרוש לשם התאמת תכנונם של מבנים לסיכון והגברת בטיחותם ושרידותם של השוהים בהם. על מכון התקנים בשיתוף הגורמים הרלוונטיים להשלים את קביעת התקנים הנדרשים בנושא מבנים הנדסיים חדשים וחיזוק מבנים קיימים. ראוי כי רח"ל,  מינהל התכנון ומשרד השיכון יפעלו להגברת המודעות לציבור לתוכן סדרת התקנים ולתועלת מתחזוקה נאותה לאורך זמן של מבנים.

מעקב- משרד הביטחון
מצב (סטאטוס): ב' בתהליך תיקון

22.	עדכון מפת תאוצת הקרקע בתקן ישראלי 413 נמצא במחקר לצורך עדכון שמבצעת ועדת ההיגוי בשיתוף אוניברסיטת בן גוריון והמכון הגיאולוגי (צפי סיום סוף  2020).
            	לאחר סיום המחקר יתבצע העדכון מול מכון התקנים. מנהל הועדה קבע סדר עדיפות לאומי לכתיבת התקנים החסרים ובכלל זה לגשרים ולמפעלים. הנושא עבר ועדה טכנית של מכון התקנים וניתנה הצעת מחיר להכנת התקן (מומחים, סקר ספרות פיתוח התקן המתאים לישראל) שבאופיו הינו תהליך ממושך.

מעקב- משרד הבינוי והשיכון
מצב (סטאטוס): ב' בתהליך תיקון

22. 	המחקר והעבודה בנושא עדיין מתקדמים (מבוצעים ע"י המכון הגיאולוגי האגף לסיכונים סייסמים בליווי הוועדה להיערכות רעא"ד ואנשי המקצוע של המשרד מעורבים), יש תוצאות מחקרים שנבדקים אל מול נתוני התקן שבתוקף.לנושא הגברת המודעות לציבור לתוכן סדרת התקנים המדריך נמצא בעריכה ועיצוב בלשכת הפרסום הממשלתית ויופץ לציבור הרחב בחודשים הקרובים.

מעקב- המכון הגאולוגי
מצב (סטאטוס): ב' בתהליך תיקון

22. 	המכון הגיאולוגי, בהובלתה של דר גוני בירן ,החל בתהליך לעדכון מפת התאוצות בתקן 413. בתאריכים 24-28.11.19 התקיימה סדנה בהשתתפות גורמים מקצועיים בתחום מן המכון הגיאולוגי, האקדמיה והתעשיה, ובהשתתפות יועץ מומחה מארה"ב. נושא הסדנה היה:
Updating seismic hazard estimations in Israel בסדנה גובש מתווה לעדכון המפה,הכולל את ההחלטות העקרוניות והעבודה הדרושה לצורך העדכון. בקרוב (בתחילת שנת 2020) ייצא דו"ח המפרט את ההחלטות שהתקבלו בסדנה, וכן תחל העבודה המעשית הדרושה לצורך העדכון. עבודה המעשית צפויה להימשך עד סוף 2020 ותסוכם בדוח בחודשים הראשונים של שנת 2021. המפה תוגש בוודאי למכון התקנים בכדי לקדם את קבלתה כמפת התקן, הדוח יוגש אליה לוועדת ההיגוי להערכות לרעידות אדמה. צפי לסיום- הרבעון השלישי של 2021

ליקוי
23.	חלק 3 בת"י 413, העוסק בהערכה ושיפור של עמידות מבנים קיימים ברעידת אדמה, אינו חל על מבנים רבים, לרבות מבנים הנדסיים, מפעלים ומבנים שפעילותם כרוכה בחומרים מסוכנים, ואינו חל על גשרים. 

מעקב  מינהל התכנון-
מצב (סטאטוס): ג- לא תוקן

23. 	לא דווח על תיקון הליקוי.

ליקוי
24. 	עד מועד סיום הביקורת, אף שחלפו שנים מספר מהמועד שנקבע לכך, לא הושלמה הקמתה של מערכת לאומית לזיהוי רעידות אדמה והתרעה עליהן (מערכת תרועה). נוכח פרק הזמן הנוסף הדרוש להקמת מערכת תרועה, ונוכח חשיבותה ונחיצותה, על ועדת ההיגוי והמכון הגיאולוגי לבחון דרכים לזירוז הפיכתה למבצעית.

מעקב- משרד הביטחון
מצב (סטאטוס): ב' בתהליך תיקון

24. 	חסרות בפרויקט תרועה מספר תחנות איכון של רעידות אדמה בדרום הארץ. המערכת לא יכולה להיות מבצעית ללא תחנות אלו. 
	ועדת ההיגוי מנסה להעביר תקציב למכון הגיאולוגי להקמת 3 התחנות החסרות. תקציב זה נעצר ע"י ועדת החריגים במשרד הביטחון. 	גם העיכוב התקציבי תורם בעיכוב הכללי של המערכת הלאומית.

מעקב- אגף תקציבים משרד האוצר
מצב (סטאטוס): א' - תוקן

24. 	 הנושא תוקצב בשנת 2019 על ידי משרד האוצר, הנושא בטיפול המכון הגאולוגי.

מעקב- המכון הגאולוגי
מצב (סטאטוס): ב' בתהליך תיקון

24. 	המכון הגיאולוגי יחד עם אנשי הסייסמולוגיה נמצא בשלבים האחרונים של פיתוח מערכת התראה קצרת מועד שאמורה להיכנס לשלב ההרצה בחודשיים הקרובים ולהיכנס לפעילות בקיץ 2020. בחצי השנה הקרובה נבדק גם הנושא של העברת ההתרעה לגורמים הרלבנטים, בעיקר מול פיקוד העורף. הבדיקה הזו נעשית בהובלה של אמיר יהב בוועדה להערכות לרעידות האדמה ושותפים בה גם חוקרים מהמכון הגיאולוגי. נושא ההתרעה קשור באופן חזק לנושא מעבר הסייסמולוגיה למכון הגיאולוגי ושבו היתה התקדמות רבה בשנה האחרונה. הבעיה העיקרית היתה באיזו דרך להעביר את עובדי האגף לסייסמולוגיה מהמכון הגיאופיסי למכון הגיאולוגי בלי שייפגעו זכויותיהם. בשנה האחרונה הואץ הטיפול ונמצא מתווה שבו יעברו העובדים למכון הגיאולוגי תוך שימור תנאיהם הקודמים. העניין לא פשוט בגלל ההבדל בצורת השכר בין שני המוסדות, חברה ממשלתית לעומת שירות המדינה במשרד ממשלתי המכון מצפה ומקווה שהנושאים האחרונים יסתיימו עד סוף השנת 2019 ובתחילת שנת  2020 העובדים יהיו כבר עובדי מדינה במכון הגיאולוגי. בחודשים הראשונים של השנה הקרובה העובדים צפויים לקבל את משכורתם מהמדינה ועדיין לתפקד מתוך המכון הגיאופיסי כדי להמשיך את המערכת הסייסמולוגית ולהעביר את הנושא הזה בצורה חלקה למכון הגיאולוגי. כדי שהמערכת תיהפך למבצעית, צריך שיהיה שיתוף של גורמים ממשלתיים רבים שיאפשרו גיוס אנשים הכרחיים להפעלתה וכן רכישת ציוד. התקווה היא שהמערכת תהיה מבצעית כבר בקיץ 2020 אבל קשה להבטיח מראש בגלל הקשיים הצפויים.

ליקוי
25. 	נוכח החמרת הדרישות הטכניות הנוגעות לפעילותן של ה"כרוזיות" - יחידות הקצה המחוברות למערכת ההפצה של פיקוד העורף ואשר מספקות התרעה קולית על רעידת אדמה - התקציב שהקצתה הממשלה לרכישתן אינו מספיק כדי לעמוד בהיקף הרכישה שנקבע בהחלטת ממשלה 4738.

מעקב אגף תקציבים-
מצב (סטאטוס): ג' – לא תוקן

25. 			לא דווח על תיקון הליקוי.

ליקוי

26. 	אף שהממשלה החליטה עוד ב-2009 שפעילות האגף לסיסמולוגיה של המכון הגיאופיסי תועבר למכון הגיאולוגי, תהליך העברתם של עובדי האגף אל המכון הגיאולוגי טרם הסתיים. כמו כן, טרם הוקמה היחידה הסיסמולוגית במכון הגיאולוגי, האמורה לפעול בכל שעות היממה בכל ימות השנה ולהעסיק מומחים לרעידות אדמה שתפקידם לקיים הערכות מצב בעת רעידת אדמה. להקמת יחידה זו יש חשיבות לצורך ניתוח התרחשויות של רעידת אדמה, קבלת החלטה רשמית על התרחשותה והודעה עליה לאוכלוסייה.

מעקב- אגף תקציבים משרד האוצר
מצב (סטאטוס): ב' בתהליך תיקון

26. 	תוקצב בשנת 2019 על ידי משרד האוצר, הנושא בטיפול המכון הגאולוגי.

מעקב- המכון הגאולוגי
מצב (סטאטוס): ב' בתהליך תיקון

26.	1.העברתה של היחידה הסייסמולוגית מהמכון הגיאופיסי למכון הגיאולוגי עומדת בשלבים האחרונים שלה
	2.	היחידה עתידה להיות מוקמת במכון עד סוף שנת 2019. בשלב ראשון יעברו העובדים להיות עובדי המכון הגיאולוגי ויקבלו את משכורתם בשירות המדינה. במקרה הגרוע, שבו לא תתאפשר העברת העובדים בחודש דצמבר, ההעברה תיעשה בחודשים הראשונים של שנת 2020.
	3.	בשלב שני (במהלך 2020) ייקלטו עוד עובדים נוספים כדי להשלים את מצבת העובדים הנדרשים ליחידה הסייסמולוגית במכון הגיאולוגי.
	4.	כאמור, החסמים העיקריים היו בניית מתווה עבור מעבר טוב של העובדים לשירות המדינה ללא פגיעה בתנאים שלהם, כולל פיצוי עבור מעבר למקום עבודה מרוחק יותר (ירושלים לעומת לוד), והסכם בין המדינה לבין המכון הגיאופיסי. אנחנו מקווים כי החסמים האלה הוסרו והעניין ייסגר בסוף 2019
5.	היחידה הסייסמולוגית במתכונתה נוכחית יכולה לתת מענה 24-7 כבר היום על ידי כוננים שנמצאים בכוננות כל הזמן. במסגרת ההתארגנות החדשה ישופר גם הנושא של המענה הזה במהלך 2020

ליקוי

27. 	קרן לא רישומית  מצמצמת את הנתח מתקציב המדינה השוטף שיופנה לשיקום נזקיה של רעידת אדמה. על אף המלצות הצוות להיערכות ביטוחית, עד מועד סיום הביקורת לא בחנו החשכ"ל או רשות שוק ההון את הקמתה של קרן לא רישומית שתכסה נזקי רעידות אדמה לרכוש פרטי ולרכוש ציבורי, וממילא לא בחנו מקורות מימון אפשריים לקרן כזאת. על ועדת ההיגוי בשיתוף אגף החשכ"ל ורשות שוק ההון לבחון את האפשרות להקים קרן הון לא רישומית לנכסים ציבוריים ולנכסים פרטיים, בהתאם להמלצת הצוות להיערכות ביטוחית, שהוקם לפי החלטת הממשלה משנת 2011 בנושא היערכות פיננסית וביטוחית לפעולות הנדרשות לאחר רעידת אדמה. לחלופין עליהם לבחון דרכים אחרות "לשיפור יכולת הממשלה וגופים פיננסיים להעמיד משאבים לפעולות השיקום הנדרשות לאחר רעידת אדמה", כפי שנקבע בהחלטת הממשלה.

מעקב- משרד הביטחון
מצב (סטאטוס): ב' בתהליך תיקון

27. 	במצב הנוכחי אין לועדת ההיגוי לרע"ד את היכולת לאכוף על משרדי הממשלה את הפעולות הנדרשות להיערכות לרע"ד. בהתאם להחלטת מ"ה כתבה ועדת ההיגוי הצעת מחליטים לממשלה האמורה לתת לה אחריות, סמכות ומשאבים (כ"א ותקציב) - כדי לממש את ייעודה. העיכוב, מעל כשנה, באישור הצעת המחליטים נובע מאי כינון ממשלה קבועה בישראל.  

ליקוי

28. 	למרות היתרונות הרבים של כיסוי ביטוחי במסגרת הקרן הפנימית לביטוחי הממשלה המנוהלת בחברת ענבל , נציגי החשכ"ל הוציאו גופים ציבוריים וחברות ממשלתיות מן הכיסוי הניתן על ידי הקרן הפנימית.

מעקב החשב הכללי
מצב (סטאטוס): ג' – לא תוקן

28. 	לא דווח על תיקון הליקוי. 

ליקוי

29. 	משרד הביטחון הוא המשרד היחיד שאינו מבטח את נכסיו מפני רעידות אדמה (למעט חריגים) באמצעות חברת ענבל ואף אינו צובר כספים בקרן פנימית עצמאית. מן הראוי שמשרד הביטחון והחשכ"ל יבחנו את הצורך בהיערכות של משרד הביטחון למימון שיקומם של נכסיו אם ייפגעו ברעידת אדמה.

מעקב- משרד הביטחון
מצב (סטאטוס): א' תוקן

29. 	משרד הביטחון אינו מבטח את המבנים כפי שצויין בליקוי. המשרד ביצע ניהול סיכונים והחליט שלא לבטח אלא לשאת בתוצאות במידה ויקרה אירוע. הנושא סוכם אצל המנכ"ל בשנת 2017.

ליקוי

30. 	תנאי הפוליסה התקנית לביטוח דירות מגורים קובעים כי יש להתחיל בביצוע הכינון  בתוך זמן סביר לאחר האובדן או הנזק, ובכל מקרה יש להשלימו בתוך 12 חודשים מקרות מקרה הביטוח. תקופה זו אינה מספיקה לכינונן של מרבית הדירות שייפגעו ברעידת אדמה.

מעקב רשות שוק ההון
מצב (סטאטוס): ג' – לא תוקן

30. 	לא דווח על תיקון הליקוי.

ליקוי

31. 	ביטוח עבור ערך הקרקע, נוסף על ביטוח המבנה עצמו, מאפשר למבוטח לרכוש דירה אחרת תחת דירתו שנהרסה, במקום לשקם את הדירה שנפגעה ברעידת האדמה. לביטוח זה חשיבות במיוחד לבעלי דירות באזורים שערך הקרקע בהם גבוה. שיעור המבוטחים שרכשו ביטוח עבור ערך הקרקע בכל אחת מהשנים 2016 ו-2017 היה כ-4%, ומתוכם שיעור המבוטחים שרכשו ביטוח בשיעור 200% או 300% לפחות מסכום ביטוח הדירה הנקוב בפוליסה נמוך מאוד. על ועדת ההיגוי בשיתוף רשות שוק ההון לבחון את הסיבות לשיעור הלקוחות הנמוך שבחר לבטח גם את ערך הקרקע ולשקול דרכים לעידודו של הציבור לרכישת ביטוח זה, בעיקר באזורים שערך הקרקע בהם גבוה במיוחד.

מעקב- משרד הביטחון
מצב (סטאטוס): ב' בתהליך תיקון

31. 	ועדת ההיגוי תפעל בנושא ביחד עם רשות שוק ההון אולם, במצב הנוכחי, אין לוועדת ההיגוי את היכולת לאכוף על המשרדים את הפעולות הנדרשות להיערכות לרעידות אדמה. נכון לנובמבר 2019 טרם נקבעו סמכויות הוועדה. עם הקמת הממשלה, הנושא יועלה לדיון ולהחלטה.


ליקוי

32. 	בהיעדר פוליסות לביטוח רכוש משותף בבנייני מגורים, לרוב יתקשו הדיירים בשיקום הבניין לאחר רעידת אדמה, שכן לא לכולם יש כיסוי ביטוחי או יכולת לממן את בניית חלקם ברכוש המשותף. שיעור הבתים המשותפים שביטחו את הרכוש המשותף מפני סיכוני רעידת אדמה נמוך מאחוז אחד. על ועדת ההיגוי בשיתוף רשות שוק ההון לפעול להתאמתה של פוליסת הביטוח התקנית לצרכים הצפויים במקרה של קטסטרופה ובמקרה שיהיה צורך לשקם אלפי בתים שנפגעו, על מנת שחברות הביטוח ישלמו למבוטחים את ערך הכינון של בתיהם לשם שיקומם. על ועדת ההיגוי בשיתוף אגף החשכ"ל ורשות שוק ההון לבחון את הכשלים בשוק הביטוח של הרכוש המשותף ולבחון את האפשרות לסייע לוועדי הבתים המשותפים ברכישת הפוליסה המתאימה לצורכיהם, וכן את הצורך בקביעת פוליסה תקנית לרכוש משותף בבית משותף, בדומה לפוליסה הקיימת לביטוח דירות.

מעקב- משרד הביטחון
מצב (סטאטוס): ב' בתהליך תיקון

32. 	ועדת ההיגוי תפעל בנושא ביחד עם משרד האוצר, אולם במצב הנוכחי, אין לועדת ההיגוי את היכולת לאכוף על המשרדים את הפעולות הנדרשות להיערכות לרעידות אדמה. ראה מעקב לליקוי 31.

ליקוי

33. 	חוק לימוד חובה, התש"ט-1949, קובע כי כל ילד בישראל  חייב להיות במסגרת חינוך (גן ילדים או בית ספר), וכי התלמידים יבוטחו בביטוח תאונות אישיות. בפוליסה לביטוח התלמידים יש החרגה הקובעת כי הביטוח אינו מכסה נזקי רעידת אדמה או תאונה שאירעה בעטייה. משרד החינוך, אגף החשכ"ל ורשות שוק ההון לא בחנו את האפשרות להקמת קרן לפיצוי תלמידים על פגיעות גוף עקב רעידת אדמה. מן הראוי שמשרדי החינוך והאוצר ורשות שוק ההון ישקלו שוב את ההיבטים של חבות המדינה בהקשר של היפגעות תלמידים מרעידת אדמה בעת הימצאותם במסגרת החינוכית. על המשרדים להתחשב בכך שהתלמידים מחויבים להשתתף בפעילות הבית-ספרית מכוח חוק לימוד חובה ובכך שרבים מבתי הספר נבנו לפני 1980 וטרם חוזקו.

מעקב החשב הכללי-
מצב (סטאטוס): ג' –לא תוקן

33. 			לא דווח על תיקון הליקוי.

ליקוי

34. 	נמל אשדוד שוכן לחופו של ים פתוח ללא כל מפרץ טבעי, באזור המרוחק מהעתק הכרמל וגם מקו בקע ים המלח אך מועד להתנזלות קרקע. מאפיינים אלה משפיעים על פעילות הנמל בעת שגרה ועל המסגרת להערכותו של כל נמל לרעידת אדמה.

מעקב- נמל אשדוד
מצב (סטאטוס): ב' בתהליך תיקון

34. 	במסגרת דו"ח מבקר המדינה הנ"ל התבקשה חברת נמל אשדוד לבצע סקר מבנים לעמידה באירועי רעידת אדמה. בשנת 2019 התקשרה חנ"א עם יועץ חיצוני בתחום אשר החל את עבודתו בביצוע סקר מבנים בנמל. עבודת היועץ החיצוני צפויה להסתיים בסוף רבעון שני 2020.

ליקוי

35. 	הרשויות המקומיות הן הגורם האמור לגבש תמונת מצב מלאה על המתרחש בתחומיהן לאחר רעידת אדמה ולספק סיוע מידי לאזרחיהן, ועל כן יש חשיבות רבה להקפדה על רציפות תפקודית של הגורמים השונים ברשויות אלה. לשם כך נדרש כי מבני הציבור המרכזיים של הרשויות המקומיות יהיו עמידים ברעידות אדמה. על משרד הפנים והרשויות המקומיות לפעול לאלתר לחיזוק מבני ציבור ברשויות המקומיות בהתאם לרשימת הנכסים לחיזוק שגיבשה ועדת ההיגוי ובהתאם לתיעדוף שניתן למבנה. לשם כך, עליהם לפנות לוועדת ההיגוי בבקשה לכלול את מבני הציבור הרלוונטיים ברשימת המבנים שיש לחזק. כמו כן, על משרד הפנים לבחון את האפשרות לסיוע לרשויות באיתור מקורות מימון לעבודת החיזוק, ובעיקר לרשויות הסמוכות להעתקים פעילים על פי מבחני חוסן כלכלי.

מעקב- משרד הפנים
מצב (סטאטוס): ב' בתהליך תיקון

35. 	מיפוי עמידותיהם של מבנים בתקן 413 מבוצעת על ידי פיקוד העורף. יחד עם זאת, משרד הפנים מוכן לסייע ככל שרשות מקומית תפנה אליו בעניין זה לגבי מבנים בבעלות העירייה אשר נותנים שירותים מוניציפליים כללים שלא קשורים לשירותי רווחה או חינוך. יודגש כי הסיוע יינתן לרשויות מקומיות מוחלשות וכי אין למשרד הפנים אחריות לחיזוק מבני ציבור אלו.





























התמודדות משטרת ישראל עם החזקת אמצעי לחימה לא חוקיים ואירועי ירי ביישובי החברה הערבית 
וביישובים מעורבים


הגופים המבוקרים: משרד לביטחון פנים, משטרת ישראל, צה"ל


מעקב מעודכן לחודש: דצמבר 2019

ליקוי

1. 	היעדר תיאום ושיתוף פעולה בין יחידות המשטרה  - ובין כוחות הביטחון למשטרה - עיקר האמל"ח מגיע לחברה הערבית משלושה מקורות עיקריים: גניבות מצה"ל, הברחות מירדן וייצור בשטחי יהודה ושומרון (להלן - יו"ש). עוד אמל"ח מגיע מגניבות מבתים ומכלי רכב. בין הנתיבים להברחת אמל"ח ניתן לציין את המעברים מיו"ש לישראל. ביוני 2017 סוכם על הקמת יחידה משותפת של המשטרה הצבאית החוקרת והמשטרה, לשם מיגור תופעות גניבות האמל"ח מצה"ל. בפברואר 2018 טרם הושלמה הקמת היחידה. על צה"ל והמשטרה לסיים את ההליכים הנדרשים להקמת היחידה המשותפת ללא דיחוי, ולנקוט פעולה נחרצת על מנת לחולל שינוי בדרך הפעולה בנושא מניעת גניבות אמל"ח מבסיסי צה"ל.

מעקב -  משטרת ישראל 
מצב (סטאטוס) –  ב' – בתהליך תיקון 

1. סטטוס התקדמות הקמת יחידת פיענוח וסיכול גניבות אמל"ח-היחידה המשותפת למניעת זליגת אמל"ח מצה"ל (להלן, פסג"א):
		א. כוח אדם:  תקן- ליחידה מתוקנן תקן רפ"ק – מ' יחידה ותקן נוסף של פקד המשמש כקצין הערכה. בפועל התקנים טרם פורסמו ומושאלים מחטיבת המודיעין/אגף חקירות ומודיעין (להלן, אח"מ)  הזרוע הצה"לית של היחידה אמורה למנות 5 חיילי סדיר ו-3 אנשי קבע, בפועל חסרים 4 תקני סדיר.
			        ב. הרשאות מערכות מידע לשוטרי וחיילי יחידת פסג"א:
		1. 	בתאריך 8.4.19  נערך דיון במסגרת  ועדה להעברת מידע בין גופים  בראשות מ"מ סמפכ"ל ובהשתתפות נציגי משטרה נוספים  כגון  יחידת בטחון מידע (להלן, יחב"מ)  ויועמ"ש). בסיום הועדה  הוחלט לאשר את בקשת היחידה ולאפשר לחייליה  גישה ישירה למערכות המידע של מ"י   תחת פיקוח הדוק של גורמי יחב"מ ושל מפקד היחידה אשר יבצעו בקרות מעת לעת.  כמו כן הוחלט שההרשאות יינתנו לחיילים באופן מדורג  תוך בחינה מדוקדקת של הגורמים המקצועיים כמפורט לעיל.
2. כלל מערכות המידע  הצה"ליות הנחוצות לעבודתה הסדירה של  היחידה אושרו זה מכבר והינן נגישות לשוטרים.
		    ג. 	פריסת היחידה – פריסת היחידה הינה בבסיס משטרה צבאית בבית-ליד . נכון לרגע זה  הוקצו  3 משרדים זמניים ביחידה מרכזית לחקירות (להלן, ימל"מ) בית-ליד לצורך פעילותה העכשווית של היחידה עד לגמר הפריסה והשלמת חיבור מערכות התקשורת והמידע. 




 ליקוי

2.	שיתוף הפעולה בין כלל הגורמים הרלוונטיים במשטרה בעניין האמל"ח בחברה הערבית לקוי - כל מחוז פועל בנושא זה בנפרד; אין העברת מידע מסודרת בין היחידות המרכזיות במחוזות (להלן - הימ"רים) ובין התחנות; אין העברה מסודרת של מודיעין בין הימ"רים לבין הימ"ר של מחוז ש"י, אף שמחוז ש"י הוגדר "מפל פשיעה" . היעדר שיתוף פעולה מלא גורם לאיבוד מידע מודיעיני, ואף אירעו מקרים שבהם טיפלו יחידות שונות במשטרה באותם יעדים במקביל.

מעקב -  משטרת ישראל 
מצב (סטאטוס) – ב' – בתהליך תיקון 

2.	בימים אלה מגובשת  בחטיבת המודיעין אח"מ מ"י הצעה לתפיסת הפעלה מערכתית לטיפול בהברחות אמל"ח דרך המעברים הפנימיים מאיו"ש לישראל. ההצעה נכתבה לאור הפערים שעלו ביחס למיעוט המקרים בהם אותר אמל"ח במעברים, אל מול תמונת המודיעין בנושא המצביעה על המעברים כפלטפורמה מרכזית להברחת אמל"ח. ההצעה נכתבה מתוך מטרה לגבש תפיסת הפעלה אחידה של כלל המחוזות לאיתור אמצעי לחימה המוברחים דרך המעברים הפנימיים מתוך איו"ש לשטח ישראל, תוך הסדרת הזרמת התרעות מכלל היחידות   והתאמה טכנולוגית באופן שיאפשר שילוב כוחות בין גורמים משטרתיים לגורמי הבידוק במעברים. בנוסף לאמור לעיל, יצוין כי גם חוליות הסוכנים מונחות באופן קבוע לנסות להפעיל סוכנים בכל הרמות ובוצעו מס' הפעלות באזורים שבהם מתגוררים בני המגזר הערבי. חוליות הסוכנים מוכוונות להמשך הפעלת סוכנים במגזר בדגש לאמל"ח  בשנים 2019-2020.
להלן פירוט העשייה במחוזות:
מחוז ש"י:
	א) החל משנה"ע 2018, מוגדרים במסגרת תכנית המודיעין השנתית יעדי אמל"ח המשפיעים על מפל הפשיעה הן בתחומי המחוז והן במחוזות המקבילים. כמו כן נערכו פגישות עבודה בנושאים הללו בין ראש מדור מודיעין (להלן, רעמ"ן)  מחוז ש"י לרעמ"נים במחוזות: צפון, חוף, מרכז, ירושלים ודרום.
ב) הוקם דסק ייעודי לטיפול במפל הפשיעה הפועל בשת"פ עם פיקוד המרכז בצה"ל ונותן שירות ומענה לכלל היחידות והמחוזות במשטרת ישראל.
ג) כיום מתקיים שת"פ פורה וסנכרון בין היחידות בתוך המחוז וכן בין יחידות המחוז למקבילותיהן במחוזות האחרים.
מחוז מרכז:
א. הונהג מודל טיפול בסכסוכים המהווים את  מחוללי אירועי הירי והאמל"ח.
ב. פעילות של מפקדות משימתיות במגזר הערבי במטרה לצמצם את אירועי הירי ולהעלות את תחושת הביטחון של הציבור.
ג. טיפול יחידה מרכזית (להלן, ימ"ר)  מרכז בארגוני פשיעה במגזר הערבי.
מחוז צפון:
 	נושא הטיפול באמל"ח ובעבירות האלימות הוגדר ע"י   מפקד מחוז (להלן, ממ"ז) צפון כיעד הראשון בעדיפות לטיפול. מחוז צפון מקיים באופן קבוע דיוני מטה מול מטה עם מחוז ש"י ומחוז חוף בהם ניתן דגש לנושא האמל"ח. קיימת אינטראקציה שגרתית הכוללת שיתוף מידע ופעילות משותפת של אמ"ן צפון עם אמ"ן ש"י, ימ"ר ש"י, אמ"ן חוף ואמ"ן מרכז, כולל הצבעה על יעדים מרכזיים ודרכי הברחה בתחום האמל"ח. במחוז צפון פועלת יחידת  המרכז לאימון מפקדות ( להלן, מראו"ם) זירה מבודלת המקיימת מחקר אנליטי בנושא אובייקטים משפיעים בתחום האמל"ח. בנוסף, מבצע דסק האמל"ח  מחקר וסנכרון בתוך המחוז בין הימ"ר ותחנות המחוז, וכן סנכרון  עם צה"ל בדגש למשטרה הצבאית, המכס, משרד הכלכלה (צעצועים מסוכנים) וכן עם מחלקת המחקר במטה הארצי.  תוצרי מחוז צפון בתחום האמל"ח בשנים 2016-2019 מלמדים על המוכוונות, המיקוד והעשייה המחוזית והרגולטיבית גם יחד.

ליקוי

3.	בשנה האחרונה חל שיפור בשיתוף הפעולה, ובמחוז ש"י הוקם צוות מודיעין בין-ארגוני, הכולל את נציגי המשטרה, צה"ל ושירות הביטחון הכללי (שב"כ). למרות זאת, המשטרה עדיין אינה מקבלת מצה"ל ומשב"כ מידע שוטף כחלק משגרת עבודה קבועה וישנם פערי מודיעין.

מעקב -  משטרת ישראל 
מצב (סטאטוס) – א' – תוקן 

3. 	בין משטרת ישראל לצה"ל קיימים ממשקי עבודה סדורים ושיתוף פעולה  בינארגוני מלא ופורה להעברת מידע בין גופי הביטחון והמודיעין הפועלים בתחום המחוז (משטרה, צה"ל, שב"כ). אשר  מביאים לטיוב העבודה בין הגופים:   
א. עבודה מול הצמ"מ (צוות מודיעין מיוחד המורכב, בין היתר, מנציגי אוגדת איו"ש ונציגי משטרה). 
ב. עבודה מול פקמ"ז (פיקוד מרכז צה"ל) בנושא הברחות אמל"ח מגבול ירדן הכוללת החלפת מידע מודיעיני. 
ג. עבודה מול מצ"ח בנושא גניבות אמל"ח מצה"ל. 
יצוין כי במסגרת השת"פ שתואר לעיל, נערכים במחוז ש"י סטטוסים עיתיים  בטיפול בפרשיות וכן סטטוסים נושאיים לתחום האמל"ח בראשות אלוף פיקוד המרכז, ממ"ז ש"י ורעמ"ן ש"י ובהשתתפות גורמי המודיעין והימ"ר במחוז.

מעקב- משרד הביטחון 
מצב (סטאטוס):  א' – תוקן  

1-3 . 	הוחלט על הידוק שיתוף הפעולה בין צה"ל למשטרה לטובת בלימת גניבות האמל"ח מבסיסי צה"ל ובמסגרת זו להקים צוות משותף למיגור התופעה. יחידה זו נמצאת כבר בשלבי הקמה וחלק מהתקנים שיועדו עבורה אף תוקננו במצ"ח. להלן פירוט הפעולות שבוצעו:
א. בפגישת רמטכ"ל הוחלט על הקמת יחידה משותפת למשטרת ישראל ולצה"ל, שתכליתה לפעול בתחום גניבות האמל"ח בצה"ל. בעקבות כך, הוקמה במצ"ח – ביחידה המרכזית לחקירות מיוחדות (הימל"ם) יחידת פסג"א – היחידה לפענוח וסיכול גניבות אמל"ח, כיחידה משותפת יחד עם משטרת ישראל.
ב. היחידה החלה בעבודתה החל מיום 1 בינואר 2019, בתקינה מלאה של יחידת מצ"ח ותקינה חלקית של משטרת ישראל (איוש רפ"ק החל מיום הקמת היחידה ותקן פקד שתוקנן אך טרם אויש ומתוכנן להיות מאוייש ברבעון א' 2020). היחידה מייצרת שיתוף פעולה בלתי אמצעי בין מצ"ח למשטרת ישראל הן בעצם השירות המשותף והן בשיתוף מערכות ומאגרי המידע הקיימים בכל אחד מהגופים, קרי גישה של חיילי מצ"ח לכלל מערכות המידע של משטרת ישראל, ולהיפך – גישה של משטרת ישראל לכלל מערכות צה"ל.
ג.  כמו כן הוקם דסק הערכה משותף למצ"ח ולמשטרת ישראל.

ליקוי

4. 	ליקויים וקשיים בטיפול המשטרה בעבירות אמל"ח  - עלייה מתמשכת באירועי ירי: ניכר כי המשטרה משקיעה מאמצים רבים בחשיפת אמל"ח. ואולם העלייה המתמשכת בשנים האחרונות במספר אירועי הירי מעידה על הקושי של המשטרה להתמודד באופן אפקטיבי עם סוגיה זו.

מעקב -  משטרת ישראל 
מצב (סטאטוס) –   ב' – בתהליך תיקון

4. 	קיימת מגמת  עליה במספר אירועי הירי במגזר הערבי במחוזות חוף, צפון, מרכז ודרום.  גורם מרכזי למגמה זו הוא מצאי גבוה של אמל"ח מאולתר, אשר תופס נתח עיקרי בשוק האמל"ח הבלתי חוקי. תחת ההגדרה אמל"ח מאולתר נמנים אקדחים גז / הזנקה / זיקוקים מוסבים,  רובי "איירסופט" מוסבים, כלי נשק המורכבים מחלקים שונים, מקוריים או מתוצרת עצמית כמו רובי "קרלו". לצורך סיכול כניסתם ארצה של דמויי כלי ירייה המוסבים לאמל"ח, מקיימת  חטיבת המודיעין שיתופי פעולה עם היחידה לאבחון מטענים של  המכס (המהווה שער הכניסה של דמויי אמל"ח אלה ארצה). אלא שהתמודדות אפקטיבית עם התופעה מחייבת, בנוסף,  תקיפה יעילה של הסוחרים, היצרנים והמפיצים המכניסים לתוך שטח מדינת ישראל  בעיקר אמל"ח מאולתר וחלקי אמל"ח, דרך המעברים מאיו"ש לישראל, דרך מרחב התפר ודרך גבול ירדן. 
לצורך טיפול בתופעה,  הטיל מ"מ המפכ"ל לאחרונה על  יחידת אתגר בלהב 433 את האחריות לטיפול בסוגיית סחר באמל"ח  מאיו"ש לתחומי מ"י והחלה בבחינה וגיבוש של תפיסת הפעלה ארצית בנושא. בהקשר זה הוחלט לאחרונה במחוז מרכז  על פעילות משותפת עם יחידת אתגר ונערכה ישיבת תיאום מודיעינית עם מ' היחידה ור' המפלגים. הועלו הצעות ורעיונות לטיפול כולל בתופעה ביניהם החלפת ידע ותובנות המצויים ברשות המחוז לאחר שנים של מעקב ומחקר אחר התופעה ומאפייניה. 
בהמשך לכך, נערכו מבצעי חיפושים במחוז מרכז שהחלו בערים לוד ורמלה ומתוכננים בהמשך גם בגזרת תחנת קדמה. בנוסף, הועברו שמות של סוחרי אמל"ח אשר הינם, עפ"י תמונת המודיעין המצויה ברשות מחוז מרכז, בעלי השפעה רבה ומחייבים פעילות רחבת היקף. היחידה והמחוז אף מיסדו שגרת עבודה הכוללת שיח דסקאים אחת לשבוע וישיבת תיאום מבצעי אחת לחודש. שיתוף הפעולה בין המחוז ליחידה צפוי להניב פעילות שיטתית ואפקטיבית אשר  תוביל לשינוי מהותי בתופעת האמל"ח. 
בנוגע לאיירסופט המוסב (המהווה חלק נכבד מהאמל"ח המאולתר), מונחת על שולחן וועדת הכלכלה בכנסת הצעה לתיקון חוק הפיקוח על צעצועים מסוכנים, אשר מטרתה,   בין היתר, להסדיר את האיירסופט בחקיקה ולקבוע איסור פלילי על החזקת איירסופט ודמויי כלי ירייה אחרים, העלולים להיות מוסבים לכלי ירייה או לשמש חלק ממנו. הסדרה זו בחקיקה ראשית תאפשר למשטרה לבצע אכיפה בנושא ולתקוף את התופעה.  
במחוז צפון קיימת מגמה מעורבת של ירידה באירועי הירי  בשנת 2017 ועליה בשנים 2018 ו- 2019.  לציין כי המחוז הצפוני מוכוון וממוקד בטיפול בעבירות האמל"ח ואף מפעיל יחידות מחוזיות  (ימ"ר מג"ב , ימ"ר צפון) לצורך טיפול בתופעה זו. כמו כן  מושקעים כלל האמצעים החקירתיים, המודיעיניים  והסיגינטיים.  המחוז מוביל תכנית מענה הוליסטי המשלב הסברה ומענה קהילתי, טיפול בתשתיות וכן רגולציה מול ובשת"פ גורמי ממסד נוספים ורתימתם למאמץ. כל זאת בצד לחימה בלתי מתפשרת בתופעה ובמחולליה. מזה ארבע שנים ברציפות קיימת עלייה מתמדת בתפוקות כתבי אישום ומעצרים עד תום ההליכים בעבירות השימוש באמל"ח. במהלך החודשים האחרונים הוקם בהנחיית ממ"ז צפון מוקד משולב לטיפול מחוזי מתכלל בתופעת השימוש באמל"ח, בדגש על לחימה בהברחות אמל"ח בנתיבים השונים (שטחים, צה"ל וכו').

ליקוי

5.	פעילות משרדי החקירות והמודיעין בתחנות: אף שמספר העצורים והמעורבים בתיקים שנפתחו בתחנות קדמה ונצרת גדול במידה ניכרת ממספר העצורים והמעורבים במספר דומה של תיקים שנפתחו בתחנות אשר משרתות בעיקר את האוכלוסייה היהודית באותו מחוז, לא ניתן לכך ביטוי בתקן ובמצבת כוח האדם של תחנות אלה.

5. 	בשנת 2018 פותח במדור או"ש-מחלקת תכנון באג"ת מ"י מודל תקינה עדכני למערך החקירות בתחנות. במסגרת המודל נעשה ניתוח עיסוקים לעבודת החוקר בתחנה וחושב מספר החוקרים מקבלי התיקים (חוקרי אלמ"ב, חוקרי נוער וחוקרים כלליים) הדרוש לכל תחנה, וזאת בהתבסס על פעולות החקירה שנעשו בתיקי התחנה ועל התוצאות העסקיות של התחנה בשנים 2015-2017.  המודל אושר על ידי הפיקוד הבכיר במשטרה, והיה הבסיס להחלטה בדבר הקצאת 60 תקנים למערך החקירות בתחנות ביולי 2019.
בהתייחס לתחנות שעל הפרק – קדמה ונצרת:
קדמה – המודל מצא כי יש עודף של 8 חוקרים. 
התחנה מטפלת בכ-6,000 תיקים בשנה עם סד"כ של  25 חוקרים. 
לשם השוואה, התחנות הגדולות במשטרת ישראל, כדוגמת נתניה, ראשון לציון ופתח תקווה – מטפלות בכ-12,000 תיקים בשנה (פי 2 יותר תיקים) עם סדר כוחות (להלן, סד"כ) של כ-21 חוקרים בלבד. בנוסף,  תחנות בעלות כמות תיקים דומה לקדמה (כ-6,000), כדוגמת טבריה, שפט, שרת, רמלה הינן בעלות סד"כ של כ-16 חוקרים בלבד. כלומר, בהסתכלות מלמעלה (מבלי להתכנס למורכבות של המודל)  ניתן "להרגיש" כי בתחנת קדמה קיים ריבוי של חוקרים ביחס להיקף המשימה. יודגש כי למרות ממצאי המודל,  הוחלט בהקצאה מיולי 2019 להקצות לתחנת קדמה תקן חוקר נוסף  לאור תיעדוף המחוז והדגש הניתן לטיפול במגזר הערבי.
נצרת – המודל מצא כי התחנה מאוזנת מבחינת מספר החוקרים אל מול היקף המשימה. התחנה מטפלת בכ-5,200 תיקים בשנה עם סד"כ של  17 חוקרים. עם זאת, מדובר בתחנה בה תיקי החקירה מורכבים מאוד ודורשים השקעה וטיפול ממוקד וממושך אשר מנטרל את החוקר/צוות החקירה לפרק זמן ארוך יחסית. עקב אופי התחנה ומורכבות התיקים תגבר מרחב עמקים  את התחנה בחמישה חוקרים נוספים מתחנות אחרות למשך חודש ימים.
יצוין כי במחוז מרכז הוקמה  באוגוסט 2018  תחנת קאסם ובראשית שנת 2020 תוקם תחנת טירה. תחנות אלו הוקמו במסגרת רה-ארגון תחנת קדמה וירחיבו את פריסת יחידות המשטרה במגזר הערבי בדגש על אזור המשולש. בנוסף מתוכננת הקמת נקודת משטרה בעיר קלנסווה. פריסה זו היא חלק מהמדיניות והתכנית האסטרטגית של המחוז הנוגעת לשיטור  במגזר הערבי  בהתאם למדיניות "ישות משטרתית מול כל עיר במגזר".
מטרות התכנית: הרחבת שירותי המשטרה, חיזוק הקשר עם הקהילה , אכיפה אפקטיבית בערי המגזר ובניית אמון של הציבור הערבי במשטרה.
מפקדות משימתיות, יצוין כי במהלך השנה פעלו במחוז  מרכז 3 מפקדות משימתיות: טירה, לוד ורמלה.
פעילות  המפקדות נועדה להרחיב את הפעילות המשטרתית בערים אלו ב- 2 עוגנים מרכזיים:
א. אחיזה בשטח: סיורים, מחסומים, נוכחות ובולטות.
ב. פעילות תקיפה: יעדים סכסוכים, רישוי, תנועה וכו'.בראשות כל מפקדה עמד סנ"צ. הכוח הורכב משוטרי היחידה ותגבור ניכר של יחידות המחוז השונות. בנוסף תוגבר המחוז ביחידה הטקטית של מג"ב וכוחות יסמ"ג. 
פעילות המפקדות הובילו לתוצאות נראות לעין הן בהשפעתן על אירועי הירי והאלימות באזורים אלו  והן על בתרומתן לחיזוק תחושת הביטחון של הציבור.


ליקוי

6.	היעדר הלימה בין מערך החקירות ובין המערכים המבצעיים: בחינה שנעשתה בתחנות קדמה ונצרת העלתה כי עקב היעדר הלימה בין התעצמות המערכים המבצעיים ובין הגידול המועט של מערך החוקרים, אין ביכולתם של החוקרים להתמודד עם כל תוצרי עבודתם של המערכים המבצעיים. עקב כך אין המשכיות בטיפול באירועים במסגרת משרד החקירות והמודיעין (להלן - משרד האח"ם). כתוצאה מכך, חלק ניכר של הפעילות המבצעית יורד לטמיון.

6. 	בעיית עומס העבודה וחוסר כוח אדם במערך החקירות נבחן לעומקו ונמצא בראש סדרי העדיפות של משטרת ישראל, של אגף החקירות והמודיעין ושל חטיבת החקירות. בהתאם להחלטת מפכ"ל המשטרה, להשלים פער ולתעדף את הטיפול במגזר הערבי בכלל ובתחום עברות ירי ואמל"ח בפרט,  הוחלט על הקמת תחנות משטרה ייעודיות למגזר הערבי במחוזות דרום, מרכז, וצפון ובשנתיים האחרונות הוקמו מספר תחנות משטרה חדשות  - ערוער (מחוז דרום), קאסם (מחוז מרכז) מג'דל כרום, כנא וטמרה (מחוז צפון) ונקודת ג'סר א זרקא (מחוז חוף). בתחנות החדשות הושם דגש על בניית כוח חקירות שביכולתו לספק מענה מלא, מהלך אשר העצים את הקשב והמענה החקירתי וסייע לתחנות הקיימות  בהפחתת עומסים. מחוזות דרום, מרכז וצפון נתנו תיעדוף לקשב ולקשר עם הציבור הערבי בתחום האמל"ח והירי והקצו כוחות מודיעין הן לצוותים משימתיים והן לדסקאים מכוונים.  
הקשב במחוזות אינו נעצר ברמת התחנות ומידי שבוע לפחות נערכות ישיבות בראשות ממ"ז לעדכון ולמידה של אירועי ירי ואמל"ח והטיפול בהם. במחוז מרכז בחן ק' האח"מ המחוזי את עומסי תיקי החקירה בתחנות המחוז והגיע למסקנה כי הקושי והטיפול הלקוי בעבירות אמל"ח ואלימות במגזר הערבי אינו נובע מחוסר בחוקרים, אלא מתפיסת הפעלה לא נכונה, החל מרמת התחנה ועד לימ"ר המחוזי לכן הוחלט כאבן דרך מחוזית וכתפיסת הפעלה אסטרטגית, למקד מאמץ בפשיעת הביניים, תוך חיזוק המרחבים ובמקביל בניית צוותי פשיעה משמעותיים בתחנות הגדולות והבינוניות. כמו כן תינתן עצמאות לימ"ר המחוזי לטפל ביעדי היחידה ובבעיות המחוזיות בשיטור הגבוה. המרחבים יקימו יחידות ללוחמה בפשיעה, כמות החוקרים תגדל וכן ייבנה צוות סיגינטי משולב ברמת המרחב, לצד חיזוק דסק הערכה וחמ"לי הפשיעה. בדרך זו יטופלו באופן ממוקד יעדי האמל"ח והאלימות המשפיעים ברמה המחוזית. יצויין כי בתחנות מחוז מרכז נרשמה לאורך השנים מגמת ירידה בנפח הפשיעה. בשנת 2018 החלו כלל תחנות המחוז לפעול בתכנית עבודה סדורה ברצף החקירתי. דרך פעולה זו הובילה לירידה משמעותית בכמות התיקים שנמצאים בטיפול, לירידה באחוז התיקים שנסגרו ולעלייה משמעותית באחוז כתבי האישום. במחוז צפון בוצע בשנתיים האחרונות תהליך התעצמות חסר תקדים בהיקפו, רובו ככולו במגזר הערבי.  במסגרת תהליך זה הוקמה מנהלת החברה הערבית, כמו גם שלושה מרחבים חדשים, שלוש תחנות משטרה חדשות וחמש נקודות משטרה חדשות. המחוז מתעצם בכ- 700 תקני שוטרים ומתוכם בכ- 50 תקני חקירות. בוצע ניתוח מחוזי כבסיס  לתכנית שדרוג והעצמת מערך החקירות, כולל ויסות פנימי. חל שיפור בתחומי ההכשרה והחניכה, הוקמו יחידות ונרכשו אמצעים מיוחדים לשיפור איסוף הראיות ואיכות החקירה .
נתוני המחוז בתחומי הטיפול הנדרשים בשנה האחרונה בדגש למגזר הערבי  מצביעים על שיפור עצום. כל זאת למרות הימצאות המחוז במהלכו של תהליך התעצמות, בנין והכשרת הכוח והשלמת רכש ופריסת אמצעים. לאור האמור לעיל, קיים צפי לתוצרים הולכים וגדלים עם התקדמות והשלמת תהליך ההתעצמות. יצוין כי  למרות הנחיית פרקליט המדינה והעתירה לעונשים חמורים בתיקי אמל"ח וירי, אין מגמה אחידה בבתי המשפט להחמיר בענישה ובהליכים הנלווים ואין הלימה בהחלטות השיפוטיות במקרים אלו בין בתי המשפט ובין השופטים. 
בהיבט התקינה  - בשנת 2018 פותח במדור  או"ש-מחלקת תכנון באג"ת מ"י מודל תקינה עדכני למערך החקירות בתחנות. 
במסגרת המודל נעשה ניתוח עיסוקים  לעבודת החוקר בתחנה וחושב מספר החוקרים  מקבלי התיקים (חוקרי אלמ"ב, חוקרי נוער וחוקרים כלליים) הדרוש לכל תחנה, וזאת  בהתבסס על פעולות החקירה שנעשו בתיקי התחנה ועל התוצאות העסקיות של התחנה בשנים 2015-2017. המודל אושר על ידי הפיקוד הבכיר במשטרה, והיה הבסיס להחלטה בדבר הקצאת 60 תקנים למערך החקירות בתחנות ביולי 2019.

ליקוי

7. 	מספר החוקרים בפועל בתחנות: עומסי העבודה המוטלים על משרדי האח"ם בתחנות המשרתות בעיקר אוכלוסייה ערבית אינם מקבלים ביטוי במספר החוקרים בתקן ובמצבה של התחנות. הדבר גורם לפערי זמן גדולים בין מועד האירוע לבין מועד הטיפול בו, מקשה על קביעת סדרי עדיפות ברורים וכן גורם להיעדר שליטה על הנעשה בשטח שבאחריות התחנות. כל אלה פוגעים ביכולתן להתמודד עם תופעות הפשיעה שבשטחן.  
ביקורת שנעשתה במשרדי האח"ם בתחנות קדמה ונצרת העלתה כי משרדי האח"ם בתחנות אלו נאלצים להתמודד עם פשיעה שמאופיינת בריבוי אירועים חמורים בפיזור גיאוגרפי גדול, אף שמספר החוקרים שנמצאו בפועל בתחנות קטן במידה ניכרת מהמופיע במצבה . את תהליך הוספת התקנים למערך החקירות יש ללוות בבחינה מערכתית של טיפול משרד האח"ם בעבירות האלימות בחברה הערבית תוך הוספת כלי התמודדות יעילים עם התופעה.


מעקב -  משטרת ישראל 
מצב (סטאטוס) – א - תוקן

7. 	ראה התייחסות משטרת ישראל לליקויים  5 ו-6 לעיל.  
בנוסף, בשנת 2018 פותח במדור או"ש-מחלקת תכנון באג"ת מ"י מודל תקינה עדכני למערך החקירות בתחנות. במסגרת המודל נעשה ניתוח עיסוקים לעבודת החוקר בתחנה וחושב מספר החוקרים מקבלי התיקים (חוקרי אלמ"ב, חוקרי נוער וחוקרים כלליים) הדרוש לכל תחנה, וזאת בהתבסס על פעולות החקירה שנעשו בתיקי התחנה ועל התוצאות העסקיות של התחנה בשנים 2015-2017.  המודל אושר על ידי הפיקוד הבכיר במשטרה, והיה הבסיס להחלטה בדבר הקצאת 60 תקנים למערך החקירות בתחנות ביולי 2019.

ליקוי

8.	מעורבות נוער וצעירים בעבירות אמל"ח: בשל העומס המוטל על משרד האח"ם בתחנת נצרת קיים קושי להתמקד בטיפול בעבירות אמל"ח וירי שמבצעים בני נוער וצעירים בחברה הערבית, זאת למרות המידע שבידי המשטרה בדבר מעורבותם הגוברת בביצוע עבירות כאמור. נוכח העלייה במספר עבירות האמל"ח והירי בחברה הערבית בשנים האחרונות, ונוכח העלייה במעורבותם של בני נוער בעבירות אלה, על המשטרה להרחיב ולהעמיק את הטיפול בצעירים המעורבים בעבירות אמל"ח. כמו כן עליה לחזור ולבדוק את תוצאות טיפול זה כדי למנוע התרחבות והתבססות של תופעות פשיעה קשות בחברה הערבית.

מעקב -  משטרת ישראל 
מצב (סטאטוס) – ב- בתהליך תיקון

8. 	מבדיקה מול קצין  נוער מחוז צפון  עולה כי לא חל שינוי בכמות תיקי השימוש באמל"ח ע"י קטינים (17 תיקים בכל שנה). יצוין  כי  מתחילת השנה לא נפתחו תיקי ירי בהם חשודים קטינים לעומת 4 תיקים בתקופה מקבילה אשתקד. לעומת זאת קיימת עלייה של 213% בשנת 2019 בתיקי חשיפת אמל"ח בהם מעורבים קטינים (2018 – 8 תיקים, 2019 – 25 תיקים).  במקביל נמשכת פעילות המניעה וההסברה בקרב בני נוער על פי תוכנית שהותוותה ע"י מדור נוער / חוליית מניעה והסברה. במסגרת התכנית משולבות הרצאות בנושא התנהגויות מסכנות חיים בקרב בני נוער: סמים, אלכוהול, גלישה בטוחה ברשת, אלימות, תעבורה וכדומה. התוכנית כוללת גם פרויקטים ייחודיים בקהילה לרבות במגזר הערבי. בשנת הלימודים תשע"ט יושמה תוכנית מניעה בשיתוף המנהלת והנוער העובד והלומד אשר הורחבה השנה ל – 12 ישובים. עוד יצוין כי  משטרת ישראל  והמשרד לבט"פ ,בשיתוף רשויות מקומיות רבות בחברה הערבית, קיימו מבצע להחזרת  כלי נשק ואמצעי לחימה בלתי חוקיים בכ-50 נקודות. המבצע הוא חלק מהתכנית הכוללת לחיזוק הביטחון ביישובי החברה הערבית וצעד נוסף במאבק לצמצום האלימות במגזר הערבי.

ליקוי

9. 	אי-הגשת כתבי אישום: שיעור כתבי האישום בגין עבירות ירי באזור מגורים מכלל התיקים שנפתחו בתחנות קדמה ונצרת היה מזערי. מציאות זו משקפת את הקשיים והמגבלות של משרדי האח"ם בכל הנוגע למיצוי החקירות, לגיבוש תשתית ראייתית ולהבאת חשודים לדין. על המשטרה לנקוט לאלתר פעולות משמעותיות שיסייעו לביסוס התשתית הראייתית הנדרשת להגשת כתבי אישום בגין עבירות ירי באזור מגורים, במטרה להגדיל את מספרם המזערי של כתבי האישום.

מעקב -  משטרת ישראל 

9. 	כלל יחידות הסוכנים בפריסה ארצית מוכוונות להפעלת סוכנים בתחום הסחר באמל"ח. בכל פעילות שמתקיימת כנגד סוחרי אמל"ח מושקעים מירב המשאבים הכספיים והלוגיסטיים הנדרשים על מנת להפליל את סוחרי האמל"ח ולהגיש נגדם כתב אישום בסיום הפעילות. יצוין  כי נושא שיפור והעלאת כתבי האישום בעבירות האמל"ח הינו פרי של תהליך ארוך ולא מתבצע בפעילות מידית ומהירה כזו או אחרת. 
במסגרת זו מתבצעות פעולות רבות לשיפור המדדים הנ"ל: מיקוד מאמץ מודיעיני, חיזוק מערך החוקרים בתחנות המגזר והקמת תחנות נוספות, מתן תיעדוף לבדיקות מז"פ בעבירות הנ"ל ועוד.
במחוז צפון, בזכות לחימה בלתי מתפשרת שכללה שימוש מוגבר באמצעים סיגנטים ובמדובבים הביאה לשיפור משמעותי בכלל התפוקות, ובאיסוף ראיות והעמדה לדין של מחוללי הפשיעה. יצוין כי בשנת 2019 (1.1.19-21.10.19) תופסת תחנת נצרת 20% מכלל כתבי האישום המוגשים בעבירות השימוש באמל"ח בתחום המחוז. מדובר בנתח משמעותי בהתחשב בכך שבמחוז פועלות 17 תחנות משטרה. (12 כתבי אישום בשנת 2019 מול 15 בשנת 2018.)
במחוז מרכז פותח מודל טיפול פעילות סביבתית בכל אירוע ירי : א. בכל אירוע ירי פועלים מס' כוחות במקביל בניסיון למקסם את הסיכוי לאיסוף ראיות, תפיסת     החשודים והבאתם לדין. עם קבלת הדיווח, אגב הימלטות רכב מזירה, מופעל נוהל איתור רכב  חשוד ע"י תחקור מערכת עין הנץ. פעילות זו הביאה לאחרונה לתפיסתם על חם של רוצחים  ברמלה. בנוסף פועלים בזירה רכזי מודיעין, חוקרי זירה טכנולוגית, סיירים וחוקרים. 
ב. שיפור יכולות ויזינטיות – בהמשך לתוכנית האסטרטגית הפועלת במגזר הערבי, הוצבו בערי המגזר 93  מצלמות אל.פי.אר במטרה לנטר ולאתר כלי רכב חשודים ולתת מענה מבצעי מהיר כמפורט בסעיף    הקודם. לציין כי בשנת 2020 מתוכננת פריסת מצלמות נוספות במגזר הערבי.





ליקוי

10.	קושי בביסוס תשתית ראייתית: אף שחלק מאירועי האלימות החמורים בחברה הערבית, ובהם ירי באזור מגורים, מתרחשים במרכזי היישובים ובנוכחות עדים, המשטרה מתקשה לבסס תשתית ראייתית בנוגע לאירועים אלה, בין היתר עקב חוסר האמון של הציבור בחברה הערבית במשטרה. מציאות זו מקטינה את יכולתן של התחנות המשרתות בעיקר את החברה הערבית למצות חקירות. לנוכח הקושי בגיבוש ראיות מספיקות להגשת כתבי אישום כנגד חשודים בעבירות אמל"ח וירי בחברה הערבית ובמציאות של ריבוי עבירות אלה, על המשרד לבט"פ, משרד המשפטים והמשטרה לחזור ולבחון את תיקוני החקיקה הנחוצים, כדי להגביר במידה ניכרת את האכיפה וההרתעה.

מעקב -  משטרת ישראל 

10. 	ככלל, מִתְחָם השאלות בסקר התחנות הגדול, המעיד יותר מכל על מידת השת"פ הוא מתחם ההיפגעות [מעבירות] והדיווח עליהן למשטרה.
נתוני סקר 2018, האחרון המצוי ברשותנו בנקודת הזמן הזו, מצביעים על עליה בדיווח, בעיקר באמצעות הגשת תלונה בתחנה, לא רק בעבירות שקל להתלונן עליהן אלא גם בעבירות בהן נדרשת עדות ולעיתים אף עימות ובכלל הזדהות והצבעה על מתלונן או חשוד אחר שלרוב, הוא מתוך המגזר. 
התייחסות לנושא תיקוני החקיקה:
התיקון בעבירות הירי באזור מגורים הקרויה כיום "ירי מנשק חם":
בעקבות יוזמת המשרד לבט"פ והמשטרה ולאחר עבודה מאומצת, פורסם בתאריך 26.7.18  ברשומות ונכנס לתוקף חוק העונשין (תיקון מס' 134) (ירי מנשק חם), התשע"ח-2018. החוק מתקן את סעיף 340א לחוק העונשין הקובע עבירה של ירי מנשק חם שלא כדין ומשנה הן את הגדרת העבירה והן את העונש הקבוע בצידה שהיה שנת מאסר אחת בלבד. לאחר התיקון סעיף קטן (א) אוסר על כל ירי מנשק חם וקובע עונש של שנתיים מאסר. בתיקון זה מבהיר המחוקק  שיש חומרה רבה בעצם ההתנהגות שיצרה את הסיכון, אף אם לא הייתה כוונה לפגוע ולא הייתה פגיעה בפועל.
סעיף קטן (ב) קובע עבירת פשע של חמש שנות מאסר על ירי באחד משני המקרים הבאים: "באזור מגורים, או במקום אחר שיש בירי בו כדי לסכן חיי אדם" או "באופן שיש בו כדי לסכן חיי אדם". כלומר, החוק קובע חזקה שאזור מגורים הוא אזור שהירי בו מסכן חיי אדם ולכן מעשה זה ראוי שיכנס לנסיבות המחמירות של העבירה. כמו כן, הסעיף מרחיב את תחולתו לכל אזור אחר שהירי בו מסוכן. כך למשל אזור תעשיה שאינו אזור מגורים אך אנשים עובדים בו ועלולים להיפגע או מקום שבדרך כלל אין בו  אנשים אך היורה מודע שבאותו זמן ספציפי  יש שם התקהלות של אנשים (כדוגמת פסטיבל). החלופה השנייה היא שהירי נעשה באופן שיש בו כדי לסכן חיי אדם.
התייחסות לתיקוני חקיקה נוספים בנושא האמל"ח אשר נבחנים כעת:
בהמשך להנחיות השר לביטחון פנים בעקבות דיון בנושא המאבק באלימות במגזר הערבי,הציעה  משטרת ישראל  מספר דרכי פעולה אפשריות ותיקוני חקיקה כדי לשפר את המצב בתחום עבירות  האמל"ח הבלתי חוקי. ההצעות סוכמו עקרונית עם המשרד לבט"פ ומשרד המשפטים ומקודמות בימים אלו:
1.המשטרה זיהתה זה מכבר את הצורך בהידוק הפיקוח על כלים דמויי נשק בכלל ועל רובי האיירסופט בפרט, זאת על רקע אירועי פח"ע שנעשו באמצעות כלי נשק מאולתרים ונוכח הסיכון לביטחון הציבור הנובע מזליגתם לידיים עברייניות ויכולת הסבתם לכלי ירייה. על כן, זה שנים מספר מנסה המשטרה לקדם תיקון חקיקה, אגב הצעת חוק הפיקוח על צעצועים מסוכנים, אשר יקבע איסור פלילי על כל אדם להחזקת רובי איירסופט או כלים דמויי כלי ירייה אחרים העלולים להיות מוסבים לכלי ירייה או לשמש חלק ממנו.
2.	תיקון בחוק העונשין לגבי החזקת או נשיאת חלק מנשק ב"נסיבות מחמירות"- כיום, מבחין חוק העונשין בין נשק לבין חלק מנשק, אביזר או תחמושת. החזקה או נשיאת חלק, אביזר או תחמושת – היא עבירת עוון שבצידה שלוש שנות מאסר בלבד. עם זאת, לא דומה החזקת תחמושת בכמות מעטה להחזקת מכלול או קנה. לגבי חלקים אלה ניתן להניח בוודאות כי החזקתם אינה תמימה אלא קשורה בהכרח לפעילות עבריינית קיימת או צפויה. יתר על כן, תמונת הפשיעה המאפיינת את המציאות דהיום, מצביעה על רכישה של חלקי נשק ועל הקלות היחסית בהרכבתם והפיכתם לכלי הרג. אשר על כן, הציעה המשטרה תיקון בעבירות הנשק בחוק העונשין אשר יקבע מדרג חומרה שונה על נשיאת/החזקת חלקי נשק בנסיבות מחמירות.
3. מוצע להוסיף להגדרת "עבירה" בחוק סמכויות לשם מניעת ביצוע עבירות באמצעות אתר אינטרנט, תשע"ז-2017, המאפשר הסרת תוכן או חסימת גישה לאתר אינטרנט המבצע או מאפשר ביצוע עבירות, גם את עבירות הנשק לפי סעיף 144 לחוק העונשין. כך, מעבר לאכיפה הפלילית תתאפשר אכיפה מנהלית מהירה ויעילה שתצמצם את הפעילות הפלילית ואת הנזק הנגרם ממנה. 
4. במטרה להחמיר בענישה ובהתייחסות בתי-המשפט לעבירות הנשק, פועלת המשטרה כיום לעריכת חוות דעת מומחה לצורך הגשתה לבתי-המשפט במסגרת הטיעון לעונש בעבירות הנשק, ולהבנת חומרת התופעה, מאפייניה, היקפיה והסיכון הרב הנשקף ממנה. חוות-דעת זו נכתבה לבקשת הפרקליטות כחלק מהמאמץ המשותף להעלאת רף הענישה ולסטייה ממדיניות הענישה הנוהגת, לצד הצורך בהגשת ערעורים ואמירה חד משמעית של הפרקליטות לפיה לא ניתן להשלים עם הענישה הנוהגת. המשטרה  העבירה טיוטה ראשונה לפרקליטות לשם קבלת הערותיהם.
לעניין בעיית עומס העבודה וחוסר כוח אדם במערך החקירות נבחן לעומקו ונמצא בראש סדרי העדיפות של משטרת ישראל, של אגף החקירות והמודיעין ושל חטיבת החקירות. ראה התייחסות מלאה של משטרת ישראל בליקוי מס' 6. כאמור, בהתאם להחלטת מפכ"ל המשטרה, להשלים פער ולתעדף את הטיפול במגזר הערבי בכלל ובתחום עברות ירי ואמל"ח בפרט,  הוחלט על הקמת תחנות משטרה ייעודיות למגזר הערבי במחוזות דרום, מרכז, וצפון ובשנתיים האחרונות הוקמו מספר תחנות משטרה חדשות  - ערוער (מחוז דרום), קאסם (מחוז מרכז) מג'דל כרום, כנא וטמרה (מחוז צפון) ונקודת ג'סר א זרקא (מחוז חוף). בתחנות החדשות הושם דגש על בניית כוח חקירות שביכולתו לספק מענה מלא, מהלך אשר העצים את הקשב והמענה החקירתי וסייע לתחנות הקיימות  בהפחתת עומסים.  מחוזות דרום, מרכז וצפון נתנו תיעדוף לקשב ולקשר עם הציבור הערבי בתחום האמל"ח והירי והקצו כוחות מודיעין הן לצוותים משימתיים והן לדסקאים מכוונים.  
הקשב במחוזות אינו נעצר ברמת התחנות ומידי שבוע לפחות נערכות ישיבות בראשות ממ"ז לעדכון ולמידה של אירועי ירי ואמל"ח והטיפול בהם.  במחוז מרכז בחן ק' האח"מ המחוזי את עומסי תיקי החקירה בתחנות המחוז והגיע למסקנה כי הקושי והטיפול הלקוי בעבירות אמל"ח ואלימות במגזר הערבי אינו נובע מחוסר בחוקרים, אלא מתפיסת הפעלה לא נכונה, החל מרמת התחנה ועד לימ"ר המחוזי לכן הוחלט כאבן דרך מחוזית וכתפיסת הפעלה אסטרטגית, למקד מאמץ בפשיעת הביניים, תוך חיזוק המרחבים ובמקביל בניית צוותי פשיעה משמעותיים בתחנות הגדולות והבינוניות. כמו כן תינתן עצמאות לימ"ר המחוזי לטפל ביעדי היחידה ובבעיות המחוזיות בשיטור הגבוה. המרחבים יקימו יחידות ללוחמה בפשיעה, כמות החוקרים תגדל וכן ייבנה צוות סיגינטי משולב ברמת המרחב, לצד חיזוק דסק הערכה וחמ"לי הפשיעה. בדרך זו יטופלו באופן ממוקד יעדי האמל"ח והאלימות המשפיעים ברמה המחוזית. יצויין כי בתחנות מחוז מרכז נרשמה לאורך השנים מגמת ירידה בנפח הפשיעה. בשנת 2018 החלו כלל תחנות המחוז לפעול בתכנית עבודה סדורה ברצף החקירתי. דרך פעולה זו הובילה לירידה משמעותית בכמות התיקים שנמצאים בטיפול, לירידה באחוז התיקים שנסגרו ולעלייה משמעותית באחוז כתבי האישום.
במחוז צפון בוצע בשנתיים האחרונות תהליך התעצמות חסר תקדים בהיקפו, רובו ככולו במגזר הערבי .במסגרת תהליך זה הוקמה מנהלת החברה הערבית, כמו גם שלושה מרחבים חדשים, שלוש תחנות משטרה חדשות וחמש נקודות משטרה חדשות.
המחוז מתעצם בכ- 700 תקני שוטרים ומתוכם בכ- 50 תקני חקירות. בוצע ניתוח מחוזי כבסיס  לתכנית שדרוג והעצמת מערך החקירות, כולל ויסות פנימי. 
חל שיפור בתחומי ההכשרה והחניכה, הוקמו יחידות ונרכשו אמצעים מיוחדים לשיפור איסוף הראיות ואיכות החקירה.  נתוני המחוז בתחומי הטיפול הנדרשים בשנה האחרונה בדגש למגזר הערבי  מצביעים על שיפור עצום. כל זאת למרות הימצאות המחוז במהלכו של תהליך התעצמות, בנין והכשרת הכוח והשלמת רכש ופריסת אמצעים. לאור האמור לעיל, קיים צפי לתוצרים הולכים וגדלים עם התקדמות והשלמת תהליך ההתעצמות. יצוין כי  למרות הנחיית פרקליט המדינה והעתירה לעונשים חמורים בתיקי אמל"ח וירי, אין מגמה אחידה בבתי המשפט להחמיר בענישה ובהליכים הנלווים ואין הלימה בהחלטות השיפוטיות במקרים אלו בין בתי המשפט ובין השופטים. 
בהיבט התקינה  - בשנת 2018 פותח במדור  או"ש-מחלקת תכנון באג"ת מ"י מודל תקינה עדכני למערך החקירות בתחנות. 
במסגרת המודל נעשה ניתוח עיסוקים  לעבודת החוקר בתחנה וחושב מספר החוקרים  מקבלי התיקים (חוקרי אלמ"ב, חוקרי נוער וחוקרים כלליים) הדרוש לכל תחנה, וזאת  בהתבסס על פעולות החקירה שנעשו בתיקי התחנה ועל התוצאות העסקיות של התחנה בשנים 2015-2017.  המודל אושר על ידי הפיקוד הבכיר במשטרה, והיה הבסיס להחלטה בדבר הקצאת 60 תקנים למערך החקירות בתחנות ביולי 2019.
ראה התייחסות משטרת ישראל בליקוי מס'  9 . 

11. 	מערך ההערכה: ידיעות מודיעיניות שטופלו עד 72 שעות ממועד קבלתן הניבו כמות ממצאים כפולה מידיעות מודיעיניות שטופלו לאחר פרק זמן זה. בשנת 2016 טיפלה תחנת קדמה רק ב-26% מהידיעות המודיעיניות בעניין אמל"ח בתוך 72 שעות ממועד קבלתן. בכשני שלישים מהתיקים שנפתחו בתחנת נצרת היה המידע המודיעיני חסר במידה ניכרת, והדבר הקשה על איתור חשודים. בסוף שנת 2016 החלה המשטרה בהקמת מערכי דסק אמל"ח במחוזות כדי לטייב את הטיפול במידע מודיעיני מייד עם קבלתו, אולם עדיין יש פערים בנושא העברת מידע מודיעיני בתוך מחוזות המשטרה ובין המחוזות. על המשטרה לפעול לטיפול מהיר בידיעות מודיעיניות בנושא אמל"ח וירי כדי להגדיל את אפקטיביות הטיפול בהן. כמו כן, נוסף על דוחות משטרתיים עיתיים שמופצים בנושא, על המשטרה לוודא שמידע מודיעיני מועבר בזמן אמת בתוך המחוז ובין המחוזות כדי למנוע את אובדנו, כך שלפיקוד ולכוחות הפועלים בשטח תוצג תמונה מודיעינית מלאה ועדכנית.

מעקב -  משטרת ישראל 
מצב (סטאטוס) –  א' – תוקן 

11. 	חטיבת המודיעין מוציאה בכל חודש מסמך בנושא אמל"ח העוסק בנושאים הבאים: 
1.הצגת נתוני אירועי ירי אל מול תיקי ירי של המחוזות  בחתכים השוואתיים.  
2.הצגת תובנות על בסיס אירועי הירי. 
3.הצגת תובנות על בסיס המודיעין הערכי שעלה באותו החודש.
4. שיקוף פעילות המחוזות בהיבט של תפיסות אמל"ח.
החל משנת 2017 מופץ דו"ח האמל"ח לכל  דרגי פיקוד המשטרה וכן לגורמים הרלוונטיים במחוזות, לרבות  ממ"זים, ראשי ימ"רים, קציני אח"מ, רעמ"נים, ראשי דסק אמל"ח במחוזות ויחידת המטענים.
בנוסף, החטיבה מנטרת מודיעין ערכי בנושא האמל"ח ובוחנת אותו למול הגורם המחוזי שעסק בה; בהתאם לממצאים מעבירה לעדכון הפיקוד.  
זאת ועוד, החטיבה מפיצה לשטח סקירות אסטרטגיות אודות תופעות אמל"ח מהותיות, דוגמת האיירסופט המוסב ותופעת הסחר בחלקי אמל"ח לצורך ייצור אמל"ח מאולתר. במחוז ש"י, ככלל, מטופלת ידיעה מודיעינית  בטווח הזמן המהיר ביותר שניתן לטיפול. עם זאת, המחוז מאופיין באזורים אשר חלקם במשילות צבאית או בשליטת הרש"פ בענייני בטחון הפנים. מצב זה, מייצר אתגר לטיפול בחלק מהידיעות המתקבלות וביצוע סגירת מעגל שכן הצבא הינו הגורם המאשר פעילות בתחום שטחי A ואינו מאשר פעילויות במרחבים אלו בשל החלטות דרג מדיני, היבטים ביטחוניים הנוגעים לחשש לפגיעה או סיכון של כוחותינו, וכן בהתאם לבקשות הרש"פ שלא לפגוע במשילות אותה הם מבקשים לקיים במרחב זה.
במחוז צפון , השילוב של התעצמות המחוז, הרצף המודיעיני, טיוב האיסוף, העצמת הדסק, פיתוח מודלים ייחודים והמיקוד בנושא האמל"ח והירי ממשיכים לאפשר מודיעין איכותי ומפורט יותר המתורגם על ידי מגוון רחב יותר של כוחות באופן מידי. הנתונים המרשימים של כלל תפוקות המודיעין כיום מוכיחים זאת לחלוטין. ככלל, על פי הנחיית ממ"ז צפון, יש לטפל בידיעות האמל"ח במחוז צפון ככלל עד 48 שעות. מתבצעות בקרות עיתיות לבחינת יישום ההנחייה והטיפול בידיעות האמל"ח בכלל יחידות המחוז.

12.	מערך הבילוש: למרות חשיבותו של כוח הבילוש כגורם המבצעי המרכזי שהתחנות נשענות עליו בלחימתן בפשיעת האמל"ח בשטח שבאחריותן, רוב משימותיו של מערך הבילוש בתחנת קדמה היו בתחומי האבטחה, השמירה והטיפול במאוימים ובעצורים, ולא בתחומי הליבה שלו. כמו כן, כוח הבילוש פועל בסדר כוחות שאינו הולם את צורכי התחנה, דבר הפוגע ביכולתו לתת מענה מבצעי הולם. טיפול המשטרה בעבירות אמל"ח וירי נתקל בחסמים ממשיים: יכולות מוגבלות של מערכי האח"ם בתחנות - מערכי החקירות, ההערכה והבילוש; תת-דיווח; קושי לבסס תשתית ראייתית; מיעוט כתבי אישום. החסמים המתוארים מזינים אלה את אלה וגורמים לפגיעה באמון החברה הערבית במשטרה, ועקב כך להגברת ההתחמשות ולאי-פריצת מעגל אירועי הירי. להלן תרשים המתאר זאת: הקשיים העומדים בפני משרדי האח"ם בתחנות המשרתות בעיקר את האוכלוסייה הערבית

[image: תרשים מעגלי המורכב מ-6 לוחות בצורת חץ. כל לוח מצביע על הלוח הבא אחריו במטרה להמחיש לקורא סכמה של מעגל שוטה שבו כל שלב בתרשים מוליך אל השלב הבא וכך הלאה.בלוח הראשון תמונה של רובה והכיתוב "אירועי ירי". בלוח השני תמונה של תמרור עצור והכיתוב "הימנעות אזרחים מלסייע למשטרה וחסמים בפעילות מערכי חקירות, הערכה ובילוש".  בלוח השלישי תמונה של מסמך שחסרות בו שורות והכיתוב "מחסור בתשתית ראייתית". בלוח הרביעי תמונה של מאזני משפט לא מאוזנים והכיתוב "מיעוט כתבי אישום וענישה מזערית". בלוח החמישי תמונה של דמות אדם נושא שלט והכיתוב "פגיעה באמון הציבור ביכולת המשטרה והיעדר הרתעה". בלוח השישי תמונה של רימון יד וכדורי רובה והכיתוב "התחמשות". גם לוח זה מעוצב בצורת חץ, שמצביע על הלוח הראשון.]

מעקב -  משטרת ישראל 
מצב (סטאטוס) – א -תוקן

12. 	מערך הבילוש ברמה הכלל ארצית ובכלל זה תחנות המגזר, עוסקות, כחלק בלתי נפרד ממשימותיהם, במשימות שמירה על עצורים ואבטחת עדים ומאוימים. יחד עם זאת משימותיהם המרכזיות הן טיפול בפשיעה. במידה ויוגדלו מספר תקני הבילוש בתחנה ובכלל תחנות המשטרה העוסקות במגזר, ניתן יהיה להפעילם בתחום המבצעי שיהלום את צרכי התחנה. מערך הבילוש בתחנת קדמה, כחלק ממשימותיו, אכן מטפל בעצורים ובמאוימים ואף באבטחת עדים מאוימים, אך משימתו העיקרית הינה מתן מענה מבצעי לאירועי הפשיעה ותרגום דו"חות המידע לפעילות אופרטיבית. מערך בילוש קדמה ביצע במהלך השנה מאות פעולות יזומות ומאות צווי חיפוש אשר מניבים פירות איכותיים בנקודת הקצה בכל הקשור ללוחמה בפשיעה. בשנה הנוכחית, לאחר חשיבה נוספת בנושא אפקטיביות תחנת קדמה כתחנת המגזר, הוחלט על חלוקה בין המשולש הדרומי למשולש הצפוני והקמת תחנת קאסם אשר חולשת  על הישובים : כפר קאסם, ג'לג'וליה וכפר ברא. כוחות הבילוש בתחנת קדמה יתמקדו בפעילות בערים: טייבה, טירה, קלנסואה וזמר ובלשי תחנת קאסם בישובים שצויינו מעלה. בכך תגבר האפקטיביות של הכוחות בשטח.


ליקוי

13.	יישום תוכנית החומש על ידי "מינהלת המגזר הערבי" - תוכנית החומש לחברה הערבית נועדה להביא לשינוי מהותי ביחס של החברה הערבית למשטרה. לצורך יישום התוכנית הוקמה במאי 2016 במשטרה "מינהלת המגזר הערבי" במטרה לחזק את הקשר של המשטרה עם החברה הערבית. לפי התוכנית, המינהלת תסייע בהקמת 11 תחנות חדשות ביישובי החברה הערבית ובחיזוק עשר תחנות קיימות, ויתווספו לתקן המשטרה 600 משרות המיועדות לשוטרים מוסלמים. התוכנית לא כללה אבני דרך לשם מעקב אחר יישומה ובחינת האפקטיביות שלה.  איתור הקרקעות והמבנים לצורך הקמת התחנות החדשות ביישובי החברה הערבית נתקל בקשיים, ובין היתר יש קושי לאתר ביישובים האמורים קרקעות ומבנים שייעודם מבני ציבור, עקב מיעוט קרקעות ומבנים כאלה. כמו כן, יש קושי לקבל אישור להקמת תחנות בשל התנגדות מועצות הרשויות המקומיות לאשר הקמת תחנות משטרה בתחום שיפוטן. אם לא יהיה ניתן לעמוד ביעדים שנקבעו בתוכנית החומש בעניין הקמת תחנות משטרה נוספות ביישובים הערביים, בשל החסמים המעכבים את הקמתן, יהיה על המשטרה לבחון דרכים אחרות לחיזוק נוכחותה ביישובים הערביים.

מעקב -  משטרת ישראל 
מצב (סטאטוס) –  ב' – בתהליך תיקון 

13. 	גיוסים - בהמשך להחלטת הממשלה על התעצמות החברה הערבית, הציב המשרד לבט"פ יעד  גיוס לשוטרים מוסלמים: 10% מתוך כלל התקנים הפנויים לגיוס למ"י . בנוסף, קבע  המפכ"ל למנהלת החברה הערבית יעד ארגוני של גיוס 600 שוטרים מוסלמים עד סוף תוכנית החומש (2016-2021). נכון לסוף דצמבר 2019 , 446 שוטרים כבר גויסו בפועל. התכנית כוללת פיקוח ובקרה אחר אבני דרך בדמות יעדי גיוס שנתיים. עד סוף 2021 תושג עמידה מלאה ביעד (600 שוטרים). 
פריסת תחנות משטרה  
תכנית החומש 2021-2016 כללה הקמת 11 תחנות חדשות ביישובי החברה הערבית.
בתכנית נקבע כי במהלך השנים 2018-2017 יוקמו 5 תחנות משטרה חדשות (מתוך 11 תחנות המשטרה) ובשנים 2019-2021 יקומו יתר התחנות.
בפועל, הקימה מ"י  6 תחנות חדשות בשנים אלה. דהיינו, תחנת משטרה אחת יותר משתוכנן לשנים אלה ואחת יותר משהתכנית כללה (תחנת ערוער).
להדגיש כי, עד לקיצוץ  בתכנית, עמדה מ"י ביעדי הקמת התחנות ואף הקימה מעבר למתוכנן. יחד עם זאת, בשל הקיצוץ שהושת על מ"י לא הוקמו יתר התחנות בישובים שתוכננו לשנים 2021-2019 אך הם חוזקו במסגרת התכנית ובחלקם אף הוקמו נקודות משטרה. תכנית  השלמת העמידה ביעד תיקבע  לכשיאושר תקציב המדינה.
מצ"ב סטטוס עדכני של  פרטי פריסת התחנות במגזר :
א. טמרה - הסתיים הבינוי.  אכלוס בטווח המיידי.
ב. מג'ד אל כרום - הסתיים ומאוכלס.
ג. מנדא - בביצוע, צפי אכלוס סוף השנה.
ד. תחנת כפרים - בביצוע, צפי סיום ספטמבר 2020.
ה. ערוער - זמני - הסתיים, מאוכלס.
ו. ערערה קבע - ללא שינוי.
ז. כפר קאסם - הסתיים, אוכלס.
בקה אל גרביה - הסתיים, אוכלס.
ט. אום אל פחם - נחתם חוזה שכירות, החל תכנון, צפי אכלוס כשנה וחצי.
י. כפר קאסם קבע - ללא שינוי.
יא. טובא זנגריה - החל תכנון מפורט במקביל לחכירת הקרקע.

ליקוי

14.	יישום תוכנית "עיר ללא אלימות"  - תחום האכיפה בתוכנית "עיר ללא אלימות" של המשרד לבט"פ כולל הקמת מערך מצלמות אבטחה, בקרה ומעקב באזורים שתועדו בהם אירועים רבים של אלימות ופשיעה ויש חשש להישנותם. רק ב-18 (26%) מהרשויות המקומיות בחברה הערבית שבשטח שיפוטן מיושמת תוכנית זו הושלמה בניית התשתית הדרושה להצבת מערך המצלמות. בכ-50% מהרשויות האמורות נמצאת התשתית בשלבי הקמה שונים, וב-15% מהרשויות נמצאת ההקמה רק בראשיתה. עקב הפער בין עלות הקמת התשתית הנדרשת לבין התקציב שהוקצה לרשויות בכל שנה לצורך זה, רוב הרשויות אינן מסוגלות להקים תשתית שתאפשר פריסה אפקטיבית של המצלמות. כך, חלק מהתקציב שהקצה המשרד לבט"פ להפעלתן - כ-9 מיליון ש"ח - אינו מנוצל. על המשרד לבט"פ לשתף פעולה עם המשטרה ועם מנהיגי החברה הערבית וראשי הרשויות המקומיות בחברה הערבית לקידום הפריסה של מערכי המצלמות.


מעקב- המשרד לביטחון פנים
מצב (סטאטוס):  א - תוקן

14.   	בהמשך לחקיקת חוק הרשות למאבק באלימות, בסמים ובאלכוהול, התשע"ז- 2017, בשנת 2018 הוקמה במשרד לביטחון הפנים הרשות למאבק באלימות בסמים ובאלכוהול (להלן "הרשות").  במסגרת תפקידי הרשות נקבע בחוק כי הרשות תפעל למניעה של אלימות, עבריינות והתנהגות אנטי חברתית ולמאבק בשימוש בסמים ובאלכוהול ופורטו הפעולות שרשאית הרשות לבצע לשם כך ובכללן פיתוח ויישום תכניות מקצועיות. במסגרת זו גיבשה הרשות, בין השאר, תכנית למניעת אלימות ולמאבק בשימוש בסמים ובאלכוהול ברשויות מקומיות, כפי שתעודכן מעת לעת, אשר החליפה, החל מיום 1/1/2019 את התכניות למניעת אלימות שהופעלו ברשויות מקומיות (תכנית "עיר ללא אלימות" ותכנית "מצילה") ואת התכניות למאבק בסמים ובאלכוהול שהופעלו על ידי הרשות למלחמה בסמים ובשימוש לרעה באלכוהול ברשויות מקומיות, טרם הקמת הרשות (להלן- התכנית או התכנית למניעת אלימות ולמאבק בסמים ובאלכוהול). בהמשך לכך ובהתאם להחלטת ממשלה מס' 4390 מיום 20.12.18 שעניינה "עדכון תכניות למניעת אלימות ולמאבק בסמים ובאלכוהול ברשויות המקומיות", החל משנת 2019 פועל המשרד להרחבת התכנית כך שתיושם בכל הרשויות המקומיות במדינת ישראל, וזאת בכפוף להסכמתן ולעמידתן בכללי התכנית. בהתאם למדיניות השר לביטחון הפנים, הוגדרה עדיפות ליישובי החברה הלא יהודית. הקמת/הרחבת מערכים טכנולוגיים ברשויות מקומיות בחברה הערבית במסגרת התכנית: במסגרת יישום התכנית ברשויות המקומיות ממשיך המשרד לבט"פ להשתתף במימון הקמה והפעלה של מערכים טכנולוגיים לאיתור, מניעה ותחקור אירועי אלימות וונדליזם במרחב הציבורי בתחומי הרשויות המקומיות, בהיקף נרחב, לרבות ברשויות המקומיות בחברה הלא יהודית.
הקמת המערכים הטכנולוגיים ברשויות המקומיות נעשית בשיתוף ובתיאום בין המשרד לבט"פ, משטרת ישראל והרשויות המקומיות. 
נכון למועד כתיבת המענה, פועלים במסגרת התכנית, מערכים טכנולוגיים לאיתור, מניעה ותחקור של אירועי אלימות וונדליזם בכ-60 יישובים בחברה הלא יהודית (מתוך 85 יישובים בחברה הערבית), הכוללים כ-1,500 מצלמות הממוקמות בכ-430 אתרים בתחומן. יצוין, כי במהלך תהליך בקרה רחב שביצע המשרד לבט"פ בנושא במהלך החודשים יולי-ספטמבר 2019, נמצא כי כ-80% מכלל המצלמות המוצבות ביישובי החברה הלא יהודית תקינות, הרשויות המקומיות הונחו להקצות תקציבים לתיקון ותחזוקה של המערכים הטכנולוגיים כתנאי להרחבת המערכים בתחומם.
בנוסף, לאור קשיים ועיכובים שנמצאו בתהליכי הקמת המערכים הטכנולוגיים בתחומי רשויות מקומיות בחברה הלא יהודית ובחיבורם למוקדים הרואים האזוריים, ועל מנת לתת מענה לאי ניצול התקציבים על ידי הרשויות המקומיות כמפורט בדו"ח, מקדם המשרד בימים אלה  את יישומו של מודל ניסיוני ("פיילוט") להקמת מערכים טכנולוגיים ומוקדים רואים אזוריים ביישובי החברה הלא יהודית, במסגרתו פועל המשרד, לרבות באמצעות ספקים חיצוניים, להקמת/הרחבת מערכים טכנולוגיים ברשויות מקומיות בחברה הלא יהודית שבתחומן יפעל המודל הניסיוני. במסגרת זו, הקצה המשרד לבט"פ סכום של עד 1.68 מיליון ₪, במימון, הקמה והפעלה של מוקדים אזוריים שהוקמו בדימונה, כפר יונה וכרמיאל, אשר מספקים שירותי צפייה במצלמות המותקנות ביישובים המקבלים שירותי משטרה מתחנות עיירות, קדמה וכרמיאל - לב הגליל (בהתאמה). המשרד לבט"פ הקצה 4.3 מיליון ₪, להקמה והפעלה של מוקדים אזוריים חדשים בעכו, צפת ואור עקיבא, אשר יחוברו למצלמות המותקנות ביישובים אשר מקבלים שירותי משטרה מתחנות משטרת עכו, מרחב כנרת ותחנת זיכרון יעקב, הקצאת תקציבים אלו הינה בנוסף לתקציבים המוקצים בתכניות לשנה זו לרשויות לטובת הפעלת התכנית וזאת על מנת לסייע להן להקים ולהפעיל את המערך בתחומן. במסגרת המודל הניסיוני, תבוצע הקמת המערכים הטכנולוגיים ברשויות המקומיות הרלוונטיות בחברה הלא יהודית וחיבורם למוקדים רואים איזוריים שיוקמו ברשויות מקומיות אחרות לפי קביעת המשרד לביטחון הפנים ע"י המשרד, לרבות באמצעות ספקים חיצוניים, בתיאום עם הרשויות המקומיות הרלוונטיות, על מנת לסייע להן בנושא. זאת, תוך פיקוח על הקמת המערכים הטכנולוגיים ועל הקמת המוקדים האזוריים, החל משלב התכנון ועד להקמתם בפועל, החיבור ביניהם ותחילת הפעלתם, מעקב אחר התקדמות המודל הניסיוני וביצוע פעולות מדידה והערכה של מידת אפקטיביות המודל הניסיוני. המודל הניסיוני נועד לשפר את תהליך הקמת המערכים וניצול התקציב להשגת מטרות המערך תוך קיום מנגנוני פיקוח ובקרה הדוקים אחר תקינות המערך ביישובים.
במקביל לכך, פועל המשרד לבט"פ, להקמת מערך ארצי של שליטה ובקרה (משל"ט) אשר יינטר בזמן אמת את תקינות המצלמות במערכים הטכנולוגיים ברשויות המקומיות המשתתפות בתכנית, בכפוף להסכמתן, בהשקעה של כ- 6 מלש"ח.
עוד יודגש, כי  המשרד לבט"פ הקצה תקציבים נוספים בשנה"ע 2019 לטובת תגבור המערכים הטכנולוגיים ברשויות מקומיות בחברה הלא יהודית, לפי הפירוט הבא:
החלטת ממשלה מס' 2397 (תכנית לפיתוח כלכלי חברתי בקרב האוכלוסייה הבדואית בנגב) – סה"כ תקציב 4 מלש"ח ₪. החלטת ממשלה מס' 1480 (תכנית ממשלתית להעצמה וחיזוק כלכי חברתי של היישובים הבדואים בצפון) – סה"כ תקציב 1.88 מלש"ח  ₪. בנוסף, הקצה המשרד תקציב של כ 2.35 מש"ח למשטרת ישראל לטובת קידום חיבור המערכים הטכנולוגיים ברשויות מקומיות בחברה הלא יהודית למשטרת ישראל ולהצבת מצלמות של משטרת ישראל בתחומן. יצוין כי, המשרד מסייע לרשויות המקומיות בהכשרת  בני ובנות שירות אזרחי המועסקים כמוקדנים במוקדים הרואים ברשויות המקומיות. 

מעקב -  משטרת ישראל 
מצב (סטאטוס) –  ב' בתהליך תיקון 

14.  	התקנת המצלמות במרחב הציבורי נעשית בהתאם לניתוח הצרכים ועל פי נתוני תופעות הפשיעה והתופעות החברתיות בפוליגון הרלוונטי.
כל דרישה להתקנת מצלמות חייבת להיות מאושרת על ידי מפקד התחנה ובהמשך מועברת לאישור המשרד לבט"פ.
מימון המצלמות, תחזוקתן ומוקדי הצפייה בהם ממומנים ע"י המשרד לבט"פ והרשות המקומית.  (יובהר  כי לא כל המימון של המצלמות המוצבות ברשויות המקומיות, מקורו בתקציב המשרד לבט"פ במסגרת התכנית. המשרד מתקצב חלק מן המצלמות). בימים אלה מוביל ר' אגף השיטור צוות משותף של המשרד לבט"פ וגורמים פנים משטרתיים במטרה לכתוב תפיסת הפעלה לנושא חיבור המצלמות במרחב הציבורי למשטרה והצפייה בהן. בסוף התהליך יחוברו מרבית המצלמות במרחב הציבורי  לחדרים ייעודיים במשל"טים המחוזיים שיאוישו ע"י בעלי תפקיד שיצפו בתוצרים. כיום קיימים חדרים ייעודיים לצפייה בחלק מהמשל"טים ונבחנת אופציה להקמת חדרים דומים בכל שבעת המשל"טים. יובהר בזאת, כי  נושא הצפייה בתכנים עדיין אינו מוסדר ולא בוצע באופן מלא.


ליקוי

15.	רק 12 מ-18 הרשויות המקומיות בחברה הערבית שבתחום שיפוטן הושלמה פריסת מערך המצלמות, מחוברות למוקדים אזוריים. יוצא אפוא כי ב-33% מהרשויות שבתחום שיפוטן הותקנו מצלמות, המצלמות אינן מחוברות למוקד מאויש, ולפיכך לא נעשה מעקב בזמן אמת אחר האזורים המצולמים בשטח שיפוטן.  מסקר שערך המשרד לבט"פ ביוני 2017 על האופן שבו המצלמות ומוקדי הצפייה משמשים את המשטרה, עלה כי בכ-19% מתחנות המשטרה שמשרתות בעיקר אוכלוסייה יהודית יש נקודת צפייה בזמן אמת במצלמות, לעומת כ-6% בלבד מהתחנות שמשרתות בעיקר אוכלוסייה ערבית.  על המשרד לבט"פ לבחון דרכים לחיבור כל הרשויות שבהן הושלמה הקמת מערך המצלמות למוקדים פעילים, כדי להשיג את המטרות שנקבעו בתוכנית עיר ללא אלימות לגבי האכיפה.

מעקב- המשרד לביטחון פנים 
מצב (סטאטוס): ב' – בתהליך תיקון 

15. 	במסגרת תכנית הרשות  פועל המשרד להשלמת חיבור כלל הרשויות המקומיות הרלוונטיות למוקדים האזוריים הקיימים (כפר יונה, כרמיאל ודימונה) ולהשלמת חיבור המערכים למרכזי השליטה המחוזיים של משטרת ישראל, על מנת להגביר את המענה לאירועים בזמן אמת כחלק מתפיסת ההפעלה של התכנית ברשויות המקומיות. על מנת לייעל את הטיפול בנושא, קידם המשרד מול הרשויות המקומיות הרלוונטיות מתווה מעודכן לעניין הסדרת החיבור, במסגרתו פועלות הרשויות המקומיות שבתחומן פועל המוקד האזורי לחיבור המערכים הטכנולוגיים ברשויות המקומיות הרלוונטיות בחברה הלא יהודית אל המוקדים האזוריים ואנו צופים כי החיבור במהלך חודש ינואר 2020. כמו כן, כאמור במענה לסעיף הקודם במסמך זה, מיישם המשרד לבט"פ בימים אלה את החלטת ממשלה מס' 4390 שעניינה מודל ניסיוני להקמת מערכים טכנולוגיים ומוקדים רואים אזוריים ביישובי החברה הלא יהודית. במסגרת זו, השתתף המשרד לבט"פ בתקציב של עד 1.68 מלש"ח בשנה, במימון הקמה והפעלה של מוקדים אזוריים שהוקמו בדימונה, כפר יונה וכרמיאל אשר מספקים חיבור למצלמות המותקנות  ביישובים אשר מקבלים שירותי משטרה מתחנות עיירות, קדמה וכרמיאל - לב הגליל בהתאמה). בנוסף לכך פועל המשרד לבט"פ, כחלק מתכנית מערכתית, למימון בסך 4.3 מלש"ח להקמה והפעלה של מוקדים אזוריים חדשים בעכו, צפת ואור עקיבא אשר יתנו שירותי צפייה במצלמות אשר הותקנו ביישובים אשר מקבלים שירותי משטרה מתחנות משטרת עכו, מרחב כנרת ותחנת זיכרון יעקב בנוסף לכך בימים אלו נבחנת תכנית לחיבור כלל המערכים הטכנולוגיים ברשויות המקומיות למרכזי השליטה המחוזיים של משטרת ישראל.


מעקב -  משטרת ישראל 
מצב (סטאטוס) –  ב' בתהליך תיקון 

15. 	בימים אלה מוביל ר' אגף השיטור צוות משותף של המשרד לבט"פ וגורמים פנים משטרתיים במטרה לכתוב תפיסת הפעלה לנושא חיבור המצלמות במרחב הציבורי למשטרה והצפייה בהן. בסוף התהליך יחוברו מרבית המצלמות במרחב הציבורי  לחדרים ייעודיים במשל"טים המחוזיים שיאוישו ע"י בעלי תפקיד שיצפו בתוצרים. יובהר בזאת, כי  נושא הצפייה בתכנים עדיין אינו מוסדר ולא בוצע באופן מלא.

ליקוי

16.	סיכום כללי - ביטחונו האישי של האדם הוא צורך בסיסי וקיומי, ופגיעה בו משפיעה במישרין על איכות חייו. הנתונים על הפשיעה החמורה בחברה הערבית, אירועי האלימות ובכללם עבירות האמל"ח והירי, מלמדים כי הפשיעה החמורה הלכה והתרחבה במשך השנים. נתונים אלה בחברה הערבית חריגים לעומת נתוני הפשיעה הארציים הן בהיקפם והן בחומרתם. הפשיעה החמורה בקרב אוכלוסיית החברה הערבית פוגעת באופן קשה לא רק במעורבים בה במישרין, אלא בכלל אזרחי ישראל הערבים, הסובלים מהיעדר ביטחון אישי ומפגיעה ניכרת באיכות חייהם. בעקבות מסקנות ועדת אור משנת 2000 והחלטות שקיבלה הממשלה מאז, הגבירו המשרד לבט"פ והמשטרה את פעולות המניעה והאכיפה בקרב החברה הערבית. השר לבט"פ גלעד ארדן קידם פעולות מניעה ואכיפה אלה, ועם כניסתו של המפכ"ל רב-ניצב רוני אלשיך לתפקידו התקבלו החלטות משמעותיות נוספות שתכליתן להגביר את פעילות המשטרה בתחום זה. כמו כן ניכר המאמץ הרב שעושים כלל השוטרים והקצינים בתחנות הפועלות בקרב החברה הערבית לשם התמודדות עם המציאות המורכבת. מהממצאים המפורטים בדוח זה עולה הצורך לתת את הדעת על כמה נושאים עיקריים, המחייבים בחינה וקבלת החלטות בנוגע להיערכות המדינה לשם התמודדות עם תופעת הפשיעה החמורה בחברה הערבית:  אומנם נעשו פעולות בתחום זה, אך ספק רב אם יש ביכולתן לחולל שינוי נרחב ומשמעותי בנוגע לפשיעה החמורה בחברה הערבית, בהיקפה ובמאפייניה הייחודיים. לתחנות המשטרה בכלל ולמשרדי האח"ם בפרט יש יכולת מוגבלת להתמודד עם המשימות הרבות והמורכבות המוטלות עליהם לנוכח אופי פשיעת האמל"ח והירי בחברה זו. שיתוף הפעולה בין כלל הגורמים במשטרה ובין יתר כוחות הביטחון למשטרה טעון שיפור. 
הפער בין מספר אירועי הפשיעה הכוללים שימוש בכלי נשק ואמל"ח ובין מספר כתבי האישום המוגשים לבתי המשפט מצביע בהכרח על קושי לבסס תשתית ראייתית, על חולשה של פעולות החקירה שמבצעת המשטרה ועל האפקטיביות הנמוכה שלהן. הדבר מחייב ניתוח והפקת לקחים לשם אכיפה אפקטיבית ונרחבת יותר. בשיתוף הפעולה שהתקיים בשנים האחרונות בין צה"ל למשטרה לא היה די כדי להקטין את זמינות האמל"ח בחברה הערבית. לצד זאת, בעתיד הקרוב יהיה צורך לבחון אם פעילות משותפת של צה"ל והמשטרה באמצעות יחידה משותפת ייעודית לנושא הגניבות תביא לבלימת הגניבות של אמל"ח מבסיסי צה"ל. היקף תופעת הפשיעה החמורה בחברה הערבית ומאפייניה מחייבים חיזוק של הפעולה הממשלתית בין היתר במישורים החברתי-כלכלי, הקהילתי והחינוכי וכן בתחום הרווחה. שיתוף הפעולה בין החברה הערבית ומנהיגיה לבין המשטרה הכרחי לקידום המהלכים הנדרשים לצמצום הפשיעה החמורה. היעדר שיתוף פעולה כזה מהווה חסם לקידום פעולות אפקטיביות בנושא. צמצום נרחב של הפשיעה החמורה בחברה הערבית מחייב פעילות ממשלתית רחבת היקף ואפקטיבית. לאי-ביצוע פעילות כאמור עלולה להיות השפעה חמורה על החברה בישראל בכלל ועל החברה הערבית במדינה בפרט.

מעקב -  משטרת ישראל 
מצב (סטאטוס) –  ב' – בתהליך תיקון 

16. 	בחינה רוחבית של מפת האיומים העלתה כי הפשיעה במגזר הערבי הינה אחד מהתחומים הבולטים המהווים כיום את מרכז האיומים בהערכת המודיעין לשנת 2019. להערכת המשטרה, המענה הניתן כיום הינו חסר, והמשך המגמות והתהליכים המזוהים בתחום זה, בדגש על נושא האלימות והשימוש באמל"ח, מהווה איום משמעותי לשלום הציבור ובטחונו, לעצם שלטון החוק, ויכולת המשילות של מדינת ישראל.  בתאריך 25.11.2018 נערך בנצרת יום עיון בנושא אתגרי מניעה ואכיפה בחברה הערבית, בהשתתפות מפכ"ל מ"י, ר' אח"מ, ר' המנהלת לחברה הערבית, מפקדי מחוזות ומפקדי תחנות הנוגעים לחברה הערבית, היועץ המשפטי לממשלה, פרקליט המדינה, פרקליטי מחוזות ופרקליטים ממשרד המשפטים, נציגי משרדים ממשלתיים, מכוני מחקר ואנשי אקדמיה – ערבים ויהודים. 
מטרת יום העיון הייתה לגבש אסטרטגיות מניעה בתחום הפשיעה, תוך התייחסות לסוגיות הבוערות בחברה הערבית ולדילמות המרכזיות להן נדרשות המשטרה ומערכת אכיפת החוק. אחת מההמלצות המרכזיות הייתה כי נדרש שיתוף פעולה של כלל רשויות המדינה, ביחד עם המשטרה, לשם יצירת שינוי תפיסתי עמוק. עוד עלתה החשיבות הרבה של השקעה בתחום החינוך הפורמלי והבלתי פורמלי לשם חברות דור העתיד לנורמות הציות לחוק. 
כחלק ממאמצי המשטרה הוחלט על ידי ר' אח"מ להקים ועדת היגוי בראשותו ובשת"פ פרקליטות המדינה, שתתכנס מעת לעת, ושתכליתה להוביל שינוי כלל מערכתי בתחום מניעה ואכיפה בחברה הערבית. מטרת הועדה לדון ולנהל תהליכי עומק כלל מערכתיים בתחומי מניעה ואכיפת החוק.
ועדת ההיגוי הראשונה התכנסה בתאריך 24.02.19 ובמסגרתה הוצגה תכנית ההתמודדות של המשטרה על בסיס "מודל הרמזור" – מודל גיאוגרפי המבוסס על הבחנה וחלוקה לאזורי טיפול בהתאם לרמת  התשתית, המשילות ופוטנציאל שיתוף הפעולה מול גורמים מקומיים. על בסיס המודל האמור התקיים דיון בכל מחוז לקביעת סיווגם של היישובים הערביים. ערי המחוז שסווגו "אדום" הוגדרו כיישובי מיקוד מאמץ לתוכנית המניעה והאכיפה, ומאפייניהם בעיקר -  פוטנציאל שת"פ נמוך מול גורמים מקומיים, העדר הכרה / גישה לעומתית של המגזר הערבי המקומי, תשתית אכיפת חוק חלשה ו\או מוקד הבעיה – פשיעה פנים / חוץ מגזרית/ חוצת מחוזות המבוססת על קהילות עברייניות, והעדר תכנית אזרחית תומכת. 
לגבי יישובים שסווגו "כתום" - בהם ישנה הכרה חלקית בקיומה של בעיית פשיעה ותכנית אזרחית חלקית ויישובים שסווגו "ירוק" - בהם ישנה הכרה בבעיה וקיומה של תשתית משטרתית איתנה ואזרחית תומכת, הוכן מצע תפיסתי המותאם למאפייני המחוז ומבוסס על שת"פ עם גורמי הקהילה, הרשויות ועוד.  לצורך מימוש המתווה הוחלט על הפעלה בשלושה מדרגי עבודה, בפיקוח ותיאום של וועדת היגוי אכיפתית. להלן שלושת מדרגי העבודה : 
-אכיפה: פעילות שנעשתה אל מול החברה הערבית בנושאי התעניינות  (ובכלל זה : אמל"ח, ירי, סמים, ארגוני פשיעה, וכיוב'). מתווה הפעילות תורגם לתוכנית עבודה הממומשת בעבודת השגרה והיוזמה במחוזות. 
-תכנית החטיבות המקצועיות בממשקי העבודה – מימוש מקצועי. 
-מניעה: תהליך המוטמע בהובלת מפקדי המחוזות על פי מודל הרמזור ובהתאם למתווה שנקבע למיפוי דרכי ההתמודדות  - באחריות המחוזות.
בנוסף , יצוין כי הוקם ע"י ר' אח"מ צוות עבודה בראשות רפרנט בדרגת תנ"צ, אשר ירכז את כלל הפעילויות בהשתתפות רפרנט מכל חטיבות אח"מ.

גל השריפות בנובמבר 2016, פיצוי הניזוקים והעלויות למשק
דוח מיוחד בעקבות גל השריפות בנובמבר 2016

גופים מבוקרים: המטה לביטחון לאומי – משרד ראש הממשלה, משרד לביטחון הפנים,  רשות הכבאות, משטרת ישראל, משרד הביטחון - צה"ל – פיקוד העורף,  רשות החירום הלאומית, משרד הפנים,  משרד האוצר - אגף התקציבים, רשות המיסים - קרן פיצויים מס רכוש, משרד המשפטים - הוועדה הציבורית לקביעת ייעודם של עיזבונות הניתנים לטובת המדינה, משרד הבריאות,  משרד העבודה, הרווחה והשירותים החברתיים,  משרד החינוך, מגן דוד אדום, קרן קיימת לישראל, רשות הטבע והגנים הלאומיים, הרשות הממשלתית למים ולביוב,  מקורות חברת מים בע"מ, תאגידי המים מי כרמל בע"מ, מעיינות העמקים בע"מ,  מימי מבואות ירושלים - אגודה חקלאית מרכזית שיתופית בע"מ, הרשויות המקומיות - עיריית חיפה, המועצה המקומית זיכרון יעקב והמועצות האזוריות מטה בנימין ומטה יהודה

מעקב מעודכן לחודש: דצמבר 2019
	א
	 תוקן
	10 סעיפים
	53%

	ב
	 בתהליך תיקון
	7 סעיפים
	37%

	ג
	 לא תוקן
	
	

	ד
	 נדחה / לא רלוונטי
	2 סעיפים
	10%

	
	שלטון מקומי
	7 סעיפים
	



הדוח המיוחד בנושא מייחס ליקויים לשלטון המרכזי ולשלטון המקומי. מעקב זה בודק את עבודת הממשלה על זרועותיה וע"כ אין התייחסות לליקויים המיוחסים לשלטון המקומי. 

התשתית הנורמטיבית להיערכות הרשויות המקומיות לשריפות

ליקוי
 
1.	התשתית הנורמטיבית הקיימת לא הסמיכה גוף כלשהו לאכוף על הרשויות המקומיות לקיים הנחיות בנוגע להיערכות לאירועי חירום ובעניין הטיפול בהם בעת התרחשותם. על משרד הביטחון באמצעות רח"ל, בתיאום עם המשרד לביטחון הפנים, משרד הפנים והמל"ל, לקבוע גורם ממלכתי אחד שיופקד על היערכות הרשויות המקומיות לאירועי חירום אזרחיים ועל הטיפול בהם בעת התרחשותם, ולהגדיר את תחומי אחריותו וסמכויותיו.

מעקב-  משרד הביטחון - רח"ל
מצב (סטאטוס): ב - בתהליך תיקון 

1. 	מתקיימת עבודת מטה להעברת תחומי פעילות שביצעה רח"ל עד היום בהכנת הרשויות המקומיות למצבי חירום מחייבים אל פיקוד העורף. מצבי החירום המחייבים כוללים גם מצב "אירוע חירום אזרחי" ואירועי חירום כגון שריפות.

מעקב משרד לביטחון פנים
מצב (סטאטוס): ב – בתהליך תיקון 

1. 	הטיפול במערכת המוניציפלית (רשויות מקומיות) בכל הנוגע למצבי חירום נחלק כיום בין שלושה גורמים שונים- פיקוד העורף, משרד הפנים/מנהל החירום, ורח"ל, קיימת אי בהירות בנוגע לגבולות האחריות של שלושת הגופים הנ"ל בהכנת הרשויות המקומיות למצבי חירום. משטרת ישראל מוסמכת לקיים תהליכי הכנה והיערכות של הרשויות המקומיות למצבי חירום אזרחיים- כיוון שהרשויות המקומיות מוגדרות בחוק "כגוף הצלה") פקודת המשטרה התשל"א 1971 סעיף 90 א,(  בפועל משטרת ישראל מבצעת מרכיבי מוכנות לאירועי חירום אזרחיים) בדגש על שריפות + מזג אויר קיצון בחורף) בכל המחוזות + המרחבים ויחידות השטח על בסיס תוכנית עבודה שנתית. בתאריך 31 ינואר 2019 קיים המשרד לביטחון פנים  דיון אינטגרטיבי בראשות ר' רח"ל לבחינת היתכנות הסדרת הנושא (תהליכי בניין הכח והמוכנות באופן אחיד ומחייב מול הרשויות המקומיות לתרחישי חירום אזרחי) הנושא לא הוסדר בשל מורכבות הנושא וריבוי הגופים המעורבים. בפועל- לא חלה התקדמות בהסדרת הנושא באופן נורמטיבי, אך קיימת מודעות גבוהה אודות חשיבות מרכיבי המניעה ושיפור המוכנות של כלל המעורבים, ולפיכך מבוצעות פעולות שונות ומבורכות על ידי משטרת ישראל/כב"ה ונוספים ללא הסדרה מערכתית נדרשת.

מעקב  משרד הפנים 
מצב (סטאטוס): ב – בתהליך תיקון

1. 	קביעת גורם ממלכתי אחד מתאפשרת רק במידה ותהיה קיימת תשתית נורמטיבית שעל פיה יש לפעול. לגופים השונים מומחיות תוכן שונה ולכן נדרשת עבודה משותפת עם צוות היגוי מוביל ולא גורם אחד.
באשר להערת  הביקורת  כי על רח"ל, פקע"ר, ומינהל החירום לקבוע בהקדם מדד מחייב ואוביקטיבי, למידת מוכנותן של הרשויות המקומיות. הנושא סוכם בין משרד הפנים לפיקוד העורף ונקבעו 14 מדדים הקובעים מתי רשות מוכנה לחירום. בכוונת המשרד לשקול  לעגן את המדדים בנוהל מחייב עם אפשרות לביצוע שינוי/ תוספת.
בישיבת הוועדה מנהל מינהל החירום הדגיש כי בעת אירוע הדורש מאמץ מרוכז להצלת חיים המשרד לבטחון פנים מנהל את האירוע ומנחה את כל הגורמים. עיקר הבעיה הינה בשלבי המניעה וכאן נדרשת התערבות הממשלה להסדרת גורם ממלכתי אחד שיטפל בשלבי ההיערכות

מעקב  משרד רה"מ באמצעות מל"ל 
מצב (סטאטוס): ב – בתהליך תיקון 
  
1.  		המל"ל יעמוד לרשות משהב"ט/רח"ל לסיוע ותאום ככל שיידרש.

ליקוי 

2.	עדיין לא נקבע מדד אחיד, מחייב ואובייקטיבי למידת מוכנותן של הרשויות 	המקומיות למצבי החירום השונים. זאת על אף הערות מבקר המדינה בנושאים אלה בדוח על היערכות לשריפות ולפגעי מזג אוויר. על רח"ל, פקע"ר ומינהל החירום במשרד הפנים (להלן - מינהל החירום) לקבוע בהקדם מדד מחייב ואובייקטיבי למידת מוכנותן של רשויות מקומיות לאירועי חירום ובכללם אירועי חירום אזרחיים.

מעקב-  משרד הביטחון רח"ל
מצב (סטאטוס): א – תוקן 

2. 		ברח"ל נקבע מערך ביקורת למוכנות רשות מקומית לאירועי שריפות אשר הועבר ככלי עבודה לביצוע מחוזות רח"ל.

ליקוי 

3.	תקנות הרשות הארצית לכבאות והצלה (הגנה על יישובים מפני שריפות יער), התשע"ד-2014, וכללי הרשות הארצית לכבאות והצלה (הגנה על יישובים מפני שריפות יער), התשע"ד-2014, טרם הובאו לאישור ועדת הפנים והגנת הסביבה של הכנסת, מאחר שמשרדי הממשלה הרלוונטיים לא הצליחו להגיע להסכמות על המקור התקציבי ליישומם. על המשרד לביטחון הפנים לפעול מול משרדי הממשלה הנוגעים בדבר כדי לפתור את חילוקי הדעות הנמשכים בנוגע למקור התקציבי לביצוע פעולות להגנה על יישובים מפני שריפות יער, על מנת שהתקנות והכללים בנושא יאושרו בהקדם האפשרי.

מעקב משרד לביטחון פנים
מצב (סטאטוס):  ב – בתהליך תיקון 

3 		חוק הרשות הארצית לכבאות והצלה, התשע"ב-2012 (להלן- החוק), מעגן את סמכות השר לביטחון הפנים להתקין תקנות שעניינן הגנה על ישובים מפני שריפות יער, וכן את 	סמכות נציב כבאות והצלה לקבוע כללים בנושא. בשים לב לאמור, גובשו זה מכבר טיוטות תקנות וכללים בנושא, שמטרתם לקבוע את האופן בו יוגנו ישובים הגובלים ביער 	וחורש מפני שריפות. הטיוטות גובשו בתיאום מקצועי רחב עם המשרדים והגופים הרלוונטיים. מאחר שבהתאם לחוק, לשם התקנת תקנות וכללים אלו יש לקיים היוועצות ו/או לקבל 	הסכמת מספר גורמים הנוגעים בדבר, פנו השר לביטחון הפנים ומנכ"ל המשרד  אל 	הגורמים האחראיים, כל אחד בתחומו. אולם, בשל סוגיות תקציביות שטרם ניתן להן מענה, לא ניתנה הסכמת כלל השרים הרלוונטיים, ולכן אין באפשרות השר לביטחון הפנים להתקין את התקנות. כידוע, המשרד לביטחון הפנים אינו גורם מתקצב. על אף האמור, פעל המשרד רבות בניסיון לסייע למשרדים הרלוונטיים לאגם תקציבים לטובת הנושא, לרבות פניות למשרד האוצר, לקק"ל ואף למשרד מבקר המדינה, אך פעולות אלו (ואחרות) לא 	נשאו פרי. להמחשת העניין נציין את מכתבו של השר לביטחון הפנים אל שר האוצר מיום 30.11.16,  מכתב השר לביטחון הפנים אל ראש הממשלה ואל שר האוצר מיום 1.8.17 ומכתב נוסף של השר לביטחון הפנים אל שר האוצר מיום 6.8.17 והכל לצורך הסדרת הנושא וקידום התקנת התקנות. בנסיבות אלה, בהעדר הסכמת השרים הרלוונטיים, וכמובן ללא תקצוב הנושא על ידי משרד האוצר, לא ניתן לקדם את התקנת תקנות חשובות וחיוניות אלה. 
		יוער כי לאור חשיבות הנושא הפיץ נציב כבאות והצלה "עקרונות מקצועיים מנחים להגנה על יישובים סמוכי יער וחורש מפני דליקות". העקרונות הופצו לכלל הגורמים הנוגעים במערכת המוניציפלית ומשרדי הממשלה והרשויות הייעודיות הנושאים באחריות לפעילותם של תשתיות חיוניות ומתקנים אסטרטגיים בשטח מדינת ישראל. יישום ההנחיות מבוצע כיום באופן חלקי וולונטרי על בסיס הכרה והבנה בחשיבות מרכיבי המניעה המוקדמת, אך אינו מבוצע מתוקף תקנה ממשלתית מחייבת ומתוקצבת ומשכך אינו מבוצע באופן מלא וממצה.

ליקוי 

4.	 בניינים רבי-קומות עלולים בעת שריפה להיות מקור לסכנה עד כדי "מלכודת מוות" לתושבים המתגוררים בהם. התשתית הנורמטיבית הקיימת מחייבת התקנה של מערכות לגילוי אש ולכיבוי אש בבניינים רבי-קומות, ואינה קובעת הוראות בנוגע לבדיקת תקינותם ותחזוקתם. במערכת המידע הגיאוגרפי של רשות הכבאות אין נתוני גובה לכל הבניינים רבי-הקומות בישראל, בין היתר בעיר חיפה. על הרשויות המקומיות להעביר לרשות הכבאות בהקדם וללא דיחוי נתונים על גובהם של בניינים רבי-קומות בתחומן, ועל רשות הכבאות לוודא את קבלת הנתונים.

ליקוי

5.	על המשרד לביטחון הפנים לפעול בדחיפות ובנחישות לאישור התקנות להסדרת תחזוקתם ובדיקתם של סידורי בטיחות אש והצלה בבניינים רבי-קומות.
	
מעקב משרד לביטחון פנים
מצב (סטאטוס): ב – בתהליך תיקון 

4-5. 	ביום 25.6.18 קיימה ועדת הפנים והגנת הסביבה של הכנסת ישיבה בנושא תקנות הרשות הארצית לכבאות והצלה (החזקה, בדיקה, תחזוקה ותרגול של סידורי בטיחות אש בבניין גבוה ובבניין רב קומות), התשע"ח-2018. במהלך הישיבה, נתבקשה הרשות הארצית לכבאות והצלה (להלן- רשות הכבאות) על ידי יו"ר הוועדה, לעבות את מסמך ה-RIA  שהוצג במהלך הישיבה, כך שתורחב ההשוואה לדין המחייב למדינות נוספות ובהן צרפת, גרמניה ואנגליה. עוד נתבקשה הרשות להרחיב את בחינת הערכת עלויות תחזוקת סידורי בטיחות האש בבניינים רבי קומות. ההשלמות הועברו ליו"ר הוועדה ביום 12.9.18 במסגרת בקשתנו לאשר את התקנות. 	ביום 19.12.18 התקבל מכתבו של יו"ר הוועדה בצירוף פנייתו רכז משפט ואכיפה במשרד האוצר, לוועדה, בעניין תקנות תחזוקת מערכות בטיחות אש בבניינים. משרד האוצר העיר בפנייתו לוועדה על העלות המשקית הגבוהה של התקנות, ועל חסרים בדוח ה- RIA. הומלץ כי יקבע דיון בוועדה רק לאחר קבלת ההשלמות ל-RIA, וכי הנושא יועבר לוועדה המייעצת לאסדרה ברשות הכבאות, שתמליץ על נוסח תקנות מאוזן יותר. 



היערכות הרשויות המקומיות לשריפות

ליקוי 

6.	אי-הכנת תוכנית הגנה מפני שריפות: הרשויות המקומיות שנבדקו, הנמצאות בסיכון לפגיעה משריפות בשל קרבתן ליער ולחורש, לא הכינו תוכנית ליצירת מעטפת הגנה מפני שריפות (להלן - תוכנית הגנה), חרף חשיבותה הרבה להיערכות הנדרשת מהן על מנת לצמצם את נזקי השריפות. להכנת תוכנית הגנה תרומה חשובה להערכת הסכנה הצפויה ליישוב כתוצאה משריפות יער וחורש ולהיערכותו לקדם את פניה. גם בהיעדר חובה נורמטיבית מפורשת ומעוגנת להכין תוכנית הגנה, הרי שמתוקף אחריותן לביטחון תושביהן ולמניעת שריפות בתחומן, על הרשויות המקומיות לפעול על פי מיטב ההנחיות המקצועיות הקיימות בתחום - טיוטת התקנות, טיוטת הכללים ומסמך העקרונות. על הרשויות המקומיות הרלוונטיות להכין כל אחת תוכנית הגנה, על בסיסה לקבוע תוכנית רב-שנתית להיערכות לשריפות, וליישמה על פי לוח הזמנים שתקבע. על עיריית חיפה והמועצה המקומית זיכרון יעקב להכין, כל אחת בפני עצמה, תוכנית הגנה מפני שריפות; על המועצות האזוריות מטה בנימין ומטה יהודה לפעול להכנת תוכנית הגנה, כל אחת ליישובים המוגנים שבתחומה.

ליקוי 

7.	אי-הכשרת אזורי חיץ: המועצה המקומית זיכרון יעקב ויישובים במועצות האזוריות מטה בנימין ומטה יהודה, שחלקם נמצאים בלב יער, לא הכשירו עד גל השריפות אזורי חיץ להגנה מפניהן. הדבר הותיר את תושביהן 	ורכושם חשופים לסכנה ולנזקים במהלך גל השריפות. על הרשויות המקומיות להכשיר כל אחת בתחומה אזורי חיץ לצורך האטת התקדמות שריפות. כל  זאת על פי ההנחיות המקצועיות שפרסמה רשות הכבאות.

ליקוי 

8.	אי-הכשרת דרכי מילוט: לתשע שכונות בעיר חיפה כביש אחד בלבד לכניסה וליציאה של כלי רכב, או שהכניסות והיציאות הקיימות בהן מובילות לאותו ציר ראשי; לכל אחד מהיישובים בית מאיר ונטף שבמועצה האזורית מטה יהודה כביש גישה אחד, והוא משמש דרך המילוט היחידה מן היישוב בעת פינוי. המצב האמור היה אחד הגורמים לעיכוב בפינוי תושבים וסיכן את חייהם. משרד מבקר המדינה מציין לחיוב את הפעולות החשובות שנוקטת עיריית חיפה להכשרת אזורי חיץ ודרכי גישה סביב שכונות העיר. על העירייה להמשיך להכשיר אזורי חיץ ודרכי גישה בהתאם להנחיות רשות הכבאות ולאמות המידה וסדרי העדיפויות שנקבעו, עד להשלמת פרויקט חיוני זה. על עיריית חיפה להמשיך ולפעול מול משרד התחבורה והבטיחות בדרכים (להלן - משרד התחבורה) וגופי התכנון הרלוונטיים להכשרת כבישי גישה נוספים לכל השכונות הכלואות  בתחומה.

ליקוי 

9.	היעדר תשתיות מים מספקות: ברכס הכרמל בחיפה, בחלמיש שבמועצה האזורית מטה בנימין ובנטף שבמועצה האזורית מטה יהודה נפח איגום המים הקיים אינו נותן מענה מספק לכיבוי שריפות בהיקף נרחב.

מעקב הרשות הממשלתית למים ולביוב
מצב (סטאטוס): ב - בתהליך תיקון 

9. 	הרשות הממשלתית למים ולביוב מעדכנת בדבר הפעולות שבוצעו על ידה כמפורט להלן:  רכס הכרמל - נושא תגבור האספקה לרכס הכרמל טופל ותכנית לאספקת מים ע"י חב' מקורות לרכס הכרמל הכוללת מקור אספקה נוסף לחיפה וכן חיבורים לחניוני רשות הטבע והגנים נשפטה ואושרה ברשות המים ביום 31.12.2017 עם צפי הקמה תוך 3 שנים בהנחה שלא קיימים חסמים סטטוטוריים לא ידועים. בהקשר לכך הרשות מוסיפה  כי התוכנית תואמה  מול כל הגורמים הנדרשים ועל כן, נכון למועד זה נראה שאין מניעה ליישום התוכנית ועמידתה ביעד לשנת 2021. נטף – תכנית לאספקת מים לנטף מהמערכת של חב' מקורות, הכוללת הקמת בריכה בנפח 1,000 מ"ק נשפטה ואושרה ברשות המים ביום 1.7.2018. התכנית נמצאת בתכנון מפורט וקיימת הסכמה להשתתפות בהשקעות (במסגרת תעריף המים) ממ.א. מטה יהודה. חלמיש – היישוב חלמיש מקבל מים מתחנת עוקף עבוד הסונקת לבריכת נווה צוף (בחלמיש) וממנה למגדל חלמיש. בשנת 2016 אישרה רשות המים למקורות להתקין דיזל -גנרטור בתחנת עוקף עבוד, דיזל שהופעל בשנת 2018. יודגש שמערכות אספקת המים בתוך הישובים הינן באחריותו המלאה של ספק המים המחוייב לפעול לפי החקיקה שנקבעה לעניין זה. בחודש מאי 2018, לאחר עבודה מאומצת של הרשות הממשלתית למים ולביוב בתיאום עם הרשות הארצית לכבאות ולהצלה, נכנסו לתוקפם כללי המים (אספקת מים לכבאות והצלה), תשע"ח- 2018, המהווים מהפכה בתחום אספקת המים לצורכי כיבוי אש ונותנים מענה הן בישובים במועצות אזוריות, הן בתאגידי המים והביוב והן ביישובים הסמוכים ליער. עם השלמת יישומם (שנקבע בצורה מדורגת לאור ההוראות הקבועות בו) הרשות סבורה  כי יינתן מענה מקצועי ומלא בנושא אספקת המים לכיבוי אש.

ליקוי 

10.	אי-תרגול מערכי החירום לשריפות: המועצה המקומית זיכרון יעקב 	והמועצה האזורית מטה יהודה לא תחקרו בעצמן את תרגול מערכי החירום שלהן לפני גל השריפות ולא הפיקו ממנו לקחים.

ליקוי 

11. 	רשות הכבאות לא ערכה למועצה המקומית זיכרון יעקב ולמועצה האזורית מטה יהודה תרגילים להתמודדות עם שריפות בהיקף נרחב; המשטרה לא יזמה תרגילים משותפים עם הרשויות המקומיות שנבדקו, עם רשות הכבאות ועם גופי החירום הנוספים על מנת להבטיח כי בעת אירוע חירום אזרחי יכירו הגופים השונים את עבודת החפ"ק האחוד  ועבודתם תיעשה תוך תיאום ושיתוף פעולה. על המשטרה ליזום תרגילים משותפים עם רשות הכבאות, הרשויות המקומיות וגופי חירום נוספים ולתרגל במסגרתם עבודה בחפ"ק אחוד כדי להבטיח כי בעת אירוע חירום אזרחי יכירו הגופים השונים את עבודתו ויפעלו בתיאום ובשיתוף פעולה. לשיתוף הפעולה ולתיאום בין הרשות המקומית לבין גופי החירום השונים חשיבות מכרעת, ועל כן נדרשים הגופים המאסדרים לבצע תרגילים תקופתיים, לרבות תרגילים המדמים אירוע שריפה רחב היקף, שבהם ישתתפו הרשות המקומית וכל גופי החירום. מן הראוי שבתרגילים משותפים אלה יתורגל החפ"ק האחוד, בפיקוד המשטרה, וייושמו לקחים ומסקנות מתרגילים קודמים.

מעקב  -רשות הכבאות 
מצב (סטאטוס): א – תוקן 

11.    	במסגרת שת"פ קבוע ושוטף בין משטרת ישראל לכבאות מתקיימים תרגילים משותפים בין תחנות הכיבוי לתחנות המשטרה כחלק מהערכות לקיץ.  בנוסף, כאשר המשטרה יוזמת תרגילים הכבאות משתתפת. 

מעקב  משטרת ישראל
מצב (סטאטוס): א - תוקן 

11. 	משטרת ישראל מיסדה שגרת מטה מרמת התחנה ומעלה בנושא היערכות לשריפות  הכוללת קיום מש"מים (משחקי מלחמה), שולחנות עגולים ותרגילים עם כלל גופי השת"פ והרשויות הרלוונטיות בדגש לעונות הרגישות. בשנת 2017, בין התאריכים 22-26/10/2017 התקיים תרגיל לאומי בנושא שריפות ענקm.e.f.f.  בהובלת המשרד לבט"פ ומ"י, שכלל סיוע מחו"ל בכיבוי שריפות (מהאיחוד האירופי, ירדן והרש"פ). בתרגיל זה תורגלו תרחישים של פינוי (חלקי) של יישובים במועצות אזוריות לכיש ובני שמעון. בתרגיל שולבו המועצות האזוריות, ובהתאם לתורת לחימה (להלן, תו"ל) המשולב הן יוצגו בחפ"ק האחוד ע"י רח"ל. במהלך חודש יוני 2018 נערך תרגיל רחב היקף בנושא שריפות  במחוז ירושלים. בתרגיל נטלו חלק כלל אירגוני החירום והשת"פ כולל הרשויות המקומיות. כמו כן תורגלה הקמת חפ"ק אחוד וצובר חפ"קים. בין התאריכים 12-13/12/2018 נערך  תרגיל בט"פ לאומי (תב"ל 2018 "מגן אש") בהובלת מ"י והמשרד לבט"פ בנושא שריפות ענק. בתרגיל זה נטלו חלק פיקוד מ"י, כל מחוזות מ"י, משרדי הממשלה, רשויות מקומיות, וגופי החירום וההצלה.  תחנות המשטרה, המרחבים והמחוזות מקיימים מש"מים (משחקי מלחמה) ודיוני שולחן עגול לקראת עונת השריפות בשת"פ עם גופי החירום וההצלה והרשויות המקומיות הרלוונטיות. במוקד עומדים אסונות טבע בכלל ושריפות ענק בפרט. מחוזות מ''י הציגו בפני מחלקת חירום באגף השיטור תכנית תרגילים. בשנת 2018 קיימה מ"י כ- 90 תרגילים בנושא חירום ואר"ן (אירוע רב נפגעים) ומהם 23 בנושא שריפות חורש, שריפות בבניינים גבוהים, בתי מלון, וכד'. מחלקת חירום הנחתה את המחוזות, המרחבים והתחנות להדק את הקשר עם הרשויות המקומיות ולתת דגש לתרגילים ומש"מים בנושא שריפות במקומות המועדים. הופצו לקטי לקחים מאירועי שריפות לכל משטרת ישראל בשת"פ מדור תחקירים באגף ההדרכה.  על פי חוק אירוע חירום אזרחי (בעבר "חוק אסון המוני"), למ"י סמכות להורות לכל גופי החירום להשתתף בתרגילים של משטרת ישראל, אך היא אינה אחראית לכך שגופים אלו יממשו את אחריותם וחובתם לבניין הכח. האחריות מוטלת על הגופים עצמם (על פי סעיף 90ד' (ב) בנוהל): "...בלי לגרוע מהוראות פרק זה, יהיו כל גוף הצלה וכל משרד ממשלתי או כל גוף אחר, מוסמכים ואחראים לנקוט את כל האמצעים הנדרשים לשם היערכות לקראת אירוע אסון המוני ולמניעה או לצמצום נזקים בעת התרחשותו של אירוע כאמור בתחום שהם מופקדים עליו לפי כל דין, ובהתאם להוראות להפעלה משולבת ולהוראות המקצועיות". יצוין כי בתרגילים משתתפים כל גופי החירום וההצלה בהתאם ליתרון היחסי של כל גורם. התרגילים מתואמים מול נציגי הרשות המקומית שהינם חלק מפורום הערכת המצב בצובר החפ"קים (חפ"ק אחוד) ומסייעים למ"י בהתאם לצורך. יצוין כי משטרת ישראל משמרת שגרה של תרגילי חירום החל ברמת התחנה וכלה בתרגילים ארציים- לאומיים, כדוגמת תרגיל תב"ל 2- 'חליפת סערה' העוסק במוכנות לאירוע בז"א  (בזירת אירוע) קיצון בחורף (סערה, שלג, שיטפונות). בכל התרגילים משתפת המשטרה את השלטון המקומי, החל ברמת משרד הפנים ואגף החירום שלו, וכלה ברשויות המקומיות עצמן, בהן מתקיימים תרגילי שטח. קב"ט הרשות או נציגו  שותפים לעמ"ט בכל תרגיל שטח  ומיוצגים בחפ"ק האחוד. בכל התחנות מתקיימים בשגרה מש"מים ו/או דיוני שולחנות עגולים, ובהם משתתפים  נציגי אגף הביטחון/ חירום של הרשויות המקומיות, הן במסגרת ההיערכות לעונת החורף, והן במסגרת ההיערכות לשריפות בעונות הרגישות.

ליקוי

12.	מן הראוי לקבוע גורם ממלכתי אחד שיופקד על היערכות הרשויות המקומיות לאירועי חירום אזרחיים ועל הטיפול בהם בעת התרחשותם. כל זאת על מנת להבטיח כי יהיו ערוכות כראוי לשריפות.

מעקב-  משרד הביטחון רח"ל
מצב (סטאטוס): ב - בתהליך תיקון 

12. 	מתקיימת עמ"ט לאור ועדת מזרחי להעברת תחומי פעילות שבצעה רח"ל עד היום בהכנת הרשויות המקומיות למצבי חירום מחייבים אל פיקוד העורף. מצבי החירום המחייבים כוללים גם מצב "אירוע חירום אזרחי" ואירועי חירום כגון שריפות.


תפקוד הרשויות המקומיות במהלך גל השריפות

ליקוי 

13.	אי-הכרזה על אירוע אסון המוני: במהלך גל השריפות פעלו מרבית הגופים שהתמודדו עימו במתכונת חירום, אולם לא הוכרז על אירוע אסון המוני או 	מצב חירום אחר, ולא נמצא כי התקיים דיון סדור בנוגע לצורך בהכרזה כזו. על המשרד לביטחון הפנים היה לקיים דיון בהשתתפות הגורמים הרלוונטיים ולבחון את הצורך להכריז על אירוע אסון המוני. הכרזה כאמור, המעבירה את הפיקוד והשליטה לידי המשטרה, הייתה מסדירה את פעילותה ואת הפעילות של יתר גופי ההצלה, ובהם הרשויות המקומיות, בהתאם לחוק.

מעקב  המשרד לביטחון פנים
מצב (סטאטוס): א – תוקן 

13. 	במהלך אירוע השריפות בנוב' 2016 השר לביטחון הפנים לא הכריז על "אירוע אסון המוני", הנושא נבחן במסגרות בדיקה שונות ובין היתר התקבלה החלטה לשנות את המינוח "אסון המוני" להגדרה של "אירוע חירום אזרחי" על מנת להסיר חסמים ועכבות של השר ודרג מקבלי ההחלטות. בוצע תיקון בפקודת המשטרה באמצעות תהליכי חקיקה בכנסת וכיום המושג השגור בפי כל הינו "אירועי חירום אזרחיים". בדצמ' 2018 המשרד לבט"פ ומשטרת ישראל קיימו תרגיל ארצי רב ארגוני "מגן האש" בתרחיש שריפות ענק רב זירתיות ובדצמבר 2019 התקיים תרגיל "חליפת סערה" – תרגיל מטות ומפקדות ארצי רב ארגוני, בהובלת המשרד בשיתוף הגופים וגורמים ביטחון וחירום לשיפור הכשירות והמוכנות הבינארגונית והמענה הלאומי המתואם לתרחישי מז"א קיצון וכן שיפור הכשירות ומוכנות המשרד לניהול לאומי רב תחומי ולתרחיש מזג אוויר קיצון.
במסגרת התרגילים בוצע תרגול מלא של תהליך עבודה להכרזה על אירוע חירום אזרחי (הערכת מצב מפכ"ל וגיבוש המלצה על בסיס נתוני התרגיל/התרחשויות, גיבוש חוות דעת מתכללת של המשרד לבט"פ וקבלת החלטה של השר לבט"פ בפורום הערכת מצב). בגין תהליכים אלו, רמת המוכנות הבינארגונית כיום לבחינת הכרזה על "אירוע חירום אזרחי" הינה טובה משמעותית ביחס לנוב' 2016 (אירועי באש ובמים).

מעקב  משטרת ישראל
מצב (סטאטוס): א - תוקן. 

13.	ההכרזה על "אירוע חירום אזרחי" נתונה לסמכות השר לבט"פ, על פי המלצת המפכ"ל. משטרת ישראל שותפה לעמדה כי יש יתרון עצום להכרזה כנ"ל. בשנת 2018 נעשה תיקון חקיקה בפקודת המשטרה: המושג "אסון המוני" הוחלף ב "אירוע חירום אזרחי", על מנת להסיר את החסם הפסיכולוגי- תודעתי להכרזה על ידי  השר. תהליך ההכרזה מתורגל יחד עם המשרד לבט"פ בתרגילי החירום הלאומיים. בתרגיל בט"פ לאומי (תב"ל)  "מגן אש" 2018 תורגל במלואו תהליך קבלת ההחלטות להכרזה הנ"ל. בסיום הערכת המצב בראשותו הכריז  השר לבט"פ בפעם הראשונה על "אירוע חירום אזרחי".

ליקוי 

14.	משרד מבקר המדינה מצין לחיוב את ביצוע התחקיר המקיף "באש ובמים"  שהוביל המל"ל, לרבות ההמלצה להחליף את המונח "אירוע אסון המוני" במונח "אירוע חירום אזרחי". יש לבחון בעתיד את השפעת ההכרזה על "אירוע חירום אזרחי" באירועים דוגמת גל השריפות, ואת המשמעויות הנובעות מכך לפעילותם של הגופים המתמודדים עם האירועים ובכלל זה הרשויות המקומיות.

מעקב  משרד ראש הממשלה באמצעות המל"ל
מצב (סטאטוס): א - תוקן

14. 	בחינת השפעת ההכרזה נתונה בידי המשרד לבט"פ. התקיימו דיונים נרחבים במשרד הבט"פ בנושא.

ליקוי

15.	ליקויים בהתנהלות מרכזי ההפעלה: מרכז הפעלה הוא המקום שבו פועל מטה החירום של הרשות המקומית וממנו היא מנהלת את ענייניה במהלך אירועי חירום. מרכז ההפעלה של עיריית חיפה לא תפקד כנדרש בשעות הראשונות של השריפה בעיר: הוא לא קיבל מידע רציף מהחפ"ק האחוד ומרכב החפ"ק העירוני, ולא הייתה לו תמונת מצב מלאה של המתרחש באזורי הדשריפות; במרכז ההפעלה של המועצה המקומית זיכרון יעקב ובמוקד של המועצה האזורית מטה יהודה לא נוהל כנדרש יומן אירועים ולא נרשמו ותועדו בהליך מסודר כל פניות התושבים והנושאים שטופלו במהלך השריפות; ולעומתם, מרכז השליטה במועצה האזורית מטה בנימין פעל כנדרש. על עיריית חיפה, המועצה המקומית זיכרון יעקב והמועצה האזורית מטה יהודה לוודא כי בעת אירוע חירום יעבור מידע באופן שוטף בין החפ"ק האחוד למרכז ההפעלה של הרשות; לנהל יומן אירועים כנדרש; לתעד את ההחלטות המתקבלות במרכז ההפעלה ואת פניות הציבור והמענה שניתן להן.


ליקוי

16. 	היעדר אישורי מעבר: במהלך גל השריפות לא היו אישורי מעבר לבעלי תפקידים חיוניים בעיריית חיפה, במועצה המקומית זיכרון יעקב, במועצה האזורית מטה יהודה וביישובים שנפגעו בתחומה. בשל כך עיכבה המשטרה את הגעתם ומחלקם אף מנעה את הגישה לאזורי השריפות, ולכן נפגעה  יכולתם לבצע את תפקידם.

מעקב  משטרת ישראל
מצב (סטאטוס): ד - נדחה

16. 	בעבר, נופקו תעודות מעבר על ידי אגף החירום במשרד לבט"פ ולא על ידי המשטרה. אך בעת כניסתו לתפקיד של ר' אגף בכיר לחירום במשרד לבט"פ (הנוכחי)  החליט האחרון לבטל את ניפוק התעודות. בדיונים יסודיים ומעמיקים שהתקיימו ברח"ל  בשיתוף המשרד לבט"פ הוחלט כי אין מקום לנפק תעודות מעבר לבעלי תפקידים  במשרדי הממשלה וברשויות המקומיות. מעבר עובדי הרשויות המקומיות  הנחוצים בחירום/ שריפה יבוצע על פי  תיאום בשטח - בעת אירוע מתבצע תיאום פרטני אל מול נציגי הרשויות היושבים בחפ"ק לצורך מתן אישורי מעבר לבעלי תפקידים בתיאום עם המפקדים בשטח. עם זאת, מתן אישור מעבר/כניסה לשטח בסיכון מותנה בשיקול דעת המפקד, בהתאם לתמונת המצב ולהערכת מסוכנות  של דרך הגישה על ידי הגורמים המוסמכים.
ליקוי

 17. 	ליקויים בפינוי אוכלוסייה: במהלך גל השריפות בחיפה התפנו רוב התושבים בכוחות עצמם, ומקצתם נזקקו לסיוע כוחות הביטחון והעירייה. לצד הירתמותה של העירייה והמאמץ שעשתה לסייע בפעולות הפינוי, עלה כי במרכז ההפעלה לא היה מידע אילו צירים נחסמו ובאילו מקומות יש צורך לסייע בפינוי; העירייה לא מיפתה את המוסדות שבהם מתגוררות אוכלוסיות מיוחדות, העשויות להזדקק לעזרה מיוחדת בפינוי, ולכן לא התריעה בעניינם בזמן אמת לפני כוחות ההצלה; תוכנית העירייה להקצאת אמצעי הסעה לפינוי לא צלחה, ומתוך עשרה אוטובוסים שהזמינה לצורך הפינוי הגיע רק אוטובוס אחד לאזור השריפה עקב עומסי התנועה הכבדים וחסימות הצירים; במועצה האזורית מטה יהודה פונו שלושה יישובים שלא על פי נוהל הפינוי שלה. המועצה לא ערכה תחקירים בעניין זה ולא הפיקה לקחים מהליך הפינוי. על עיריית חיפה להשלים מול משרד התחבורה ורח"ל, ובתיאום עם המשטרה, את עבודת המטה להכנת תוכנית ישימה לגיוס אמצעי הסעה שיסייעו לה בעת אירוע חירום בפינוי אוכלוסייה ובפינוי מוסדות שבאחריותה.

מעקב  משטרת ישראל
מצב (סטאטוס):  א – תוקן 

17. 	אגף התנועה קיבל אחריות משימתית ונושאית לנושא התנועה בכבישים הבינעירוניים  העוטפים את העיר חיפה לצורך שמירה על צירי הפינוי והחילוץ, הכנסת כוחות חירום וכו' . יחידות אגף התנועה סייעו רבות לכוחות ההצלה בכל האמצעים שהיו ברשותן וימשיכו לעשות כך גם בעתיד  בכל תרחיש אם תידרשנה למתן סיוע, בין אם  בתווך העירוני ובין אם  בתווך הבינעירוני. האגף מקצה נציג קישור בכל חפ"ק שנפתח במחוז הנוגע  וכן ברמה הארצית וכך היה גם במקרה זה. יצוין כי בתאריך 05.07.18 נערך במחוז חוף תרגיל מתודי בשיתוף עיריית חיפה, במהלכו תורגל פינוי מהאוניברסיטה והטכניון באמצעות חברות אוטובוסים.   בנוסף, נערך בחיפה בתאריך 15.07.18  תרגיל נוסף  בו פונתה אוכלוסיה אזרחית מבתי הספר  באוטובוסים. במהלך התרגיל נפתח חפ"ק קדמי של כלל הנציגים: המשטרה, הרשות המקומית, משרד התחבורה, אגד, משרד החינוך ועוד.
מעקב משרד הביטחון – רח"ל
מצב (סטאטוס): א – תוקן 

17. 	נכון למרץ 2019, התקיים תרגיל משרד לבט"פ "מגן אש" כחלק מהלקחים שכלל פו"ש (פיקוד ושליטה)  פינוי מוסד חינוכי ועוד. בנוסף, נכתב נוהל בהשתתפות משרד התחבורה, עיריית חיפה ורח"ל.  בוצע תרגיל לבחינת הנוהל. 
רח"ל מעדכנת נכון לנובמבר 2019 כי עבודת המטה במשימה זו הסתיימה.  
נכתב נוהל, הוכרזו מפעלים חיוניים על ידי משרד התחבורה עבור עיריית חיפה והתקיים תרגיל כאמור. 




ליקוי

18. 	על הרשויות המקומיות להחזיק מיפוי עדכני של מוסדות ומקומות שבהם מתגוררות אוכלוסיות מיוחדות, העשויות להזדקק לעזרה בפינוי, על מנת להתריע בעניינם בעוד מועד לפני כוחות ההצלה ולתאם את פינוים.

ליקוי

19. 	על הרשויות המקומיות, בשיתוף מינהל החירום  (משרד הפנים), לשקול לפתוח מרכזי שהייה ארעיים בעת אירועי חירום אזרחיים מוגבלים בהיקפם, כפי שעשתה עירייה חיפה, ולא להשתמש במרכזי קליטה. זאת  בין היתר כדי לא לפגוע בשגרת הלימודים בבתי הספר המשמשים כמרכזי קליטה. 

ליקוי

20. 	ליקויים בפינוי מוסדות חינוך: פינוי בית הספר "רוממה ניגונים" בחיפה התנהל ללא פיקוח של העירייה, וקבוצת תלמידים ומורים נותרה סמוך למוקד השריפה ללא ליווי של נציג העירייה, אף שהיא קבעה שקיים צורך בליווי כאמור; פינוי התלמידים מבית הספר "החורש" בזיכרון יעקב התבצע שלא בהתאם להוראות חוזר מנכ"ל משרד החינוך: בית הספר לא ערך רישום של התלמידים שנאספו בידי הוריהם, ותלמידים הועברו לאוטובוסים ללא ניהול, בקרה, רישום ומעקב. על משרד החינוך, בתיאום עם הרשויות המקומיות, להיערך לתרחיש שבו נדרש לפנות תלמידים ממוסד חינוכי הנמצא באזור שריפה ולתרגל תרחיש זה במוסדות החינוך; על עיריית חיפה והמועצה המקומית זיכרון יעקב להפיק לקחים מאופן הפינוי של כמה ממוסדות החינוך בתחומן במהלך גל השריפות.

מעקב  משרד החינוך 
מצב (סטאטוס): א - תוקן

20.	משרד החינוך תיקן את הליקוי, והטמיע אותו בנוהל סדור, הכולל תרגולים, ופועל בתיאום עם הרשות  לכיבוי והצלה ישראל לקידום ושיפור מתמיד בנושא.



תהליך הפיצוי לניזוקים והעלויות למשק

ליקוי

21.	פיצוי על ידי קרן הפיצויים: מנהל רשות המיסים קבע כי 11 מהשריפות שהתחוללו בגל השריפות מוכרות כפעולות איבה, והניזוקים פוצו על הנזק שנגרם כתוצאה מהן על ידי קרן הפיצויים ברשות. עד סוף מאי 2018 סיימה הקרן את הטיפול ברוב המוחלט (כ-97%) של תיקי התביעה, ושילמה לניזוקי גל השריפות כ-260 מיליוני ש"ח. עיקר תשלומי הפיצויים בסכום כולל של  כ-180 מיליון ש"ח (כ-69%) שולמו לניזוקים מאזור חיפה. 
	רשות המיסים לא קבעה מדיניות בנוגע לפיצוי על נזקים ליער ולחורש אף שנדרשה לסוגיה זו בעבר, והדבר הביא לאי-בהירות, עיכב בירורן של תביעות ומנע העברת כספים לניזוקים. רק באוקטובר 2017 (לאחר גל השריפות) החלה רשות המסים לגבש מדיניות בנושא פיצוי נזקים ליער והחורש, אך טרם עיגנה אותה בנוהל ולא פרסמה אותה לציבור. על רשות המיסים לקבוע מדיניות ונוהל בנוגע לזכאותם של ניזוקים לפיצוי בגין נזקים ליער ולחורש, לפרסמם לציבור, לפעול לפיהם ובמידת הצורך ליזום שינויי חקיקה על פיהם.

ליקוי

22.	תהליך התביעה והפיצוי לרשויות המקומיות שנבדקו: קרן הפיצויים לא הנחתה מבעוד מועד את עיריית חיפה, את המועצה המקומית זיכרון יעקב ואת המועצה האזורית מטה יהודה בדבר הנזקים בני הפיצוי והנזקים שאינם בני פיצוי, תהליך התביעה, שיטת חישוב הפיצוי והאסמכתאות שיש לצרף לתביעות. זאת על מנת שיתאפשר לה להחליט בהן ביעילות ובמהירות; הקרן לא הציגה בפני עיריית חיפה את חוות דעתה הכוללת תחשיב בנוגע לעלות הדרושה להחזרת המצב לקדמותו בשטחים בני הפיצוי, והתנתה זאת  מתווה פשרה שהציעה לעירייה. הליך בירור התביעה בין המועצה האזורית מטה בנימין לבין קרן הפיצויים היה סדור, והדבר תרם לאישור מהיר של הפיצויים; עיריית חיפה, המועצה המקומית זיכרון יעקב והמועצה האזורית מטה יהודה לא נערכו כנדרש להגשת התביעות לקרן הפיצויים; המועצה האזורית מטה יהודה תבעה את קרן הפיצויים אך לא המציאה קבלות מקוריות על שיקום הנזק. משנדחתה תביעתה אף לא הגישה ערר על דחיית התביעה. על עיריית חיפה והמועצה המקומית זיכרון יעקב להגיש לקרן הפיצויים מסמכים, אסמכתאות והערכות נזק מבוססות על מנת להגיע בהקדם להסכמות עם קרן הפיצויים על גובה הפיצוי שיקבלו. זאת במטרה לזרז את עבודות השיקום לרווחת תושביהן; על קרן הפיצויים והרשויות המקומיות האמורות לפעול בשיתוף פעולה לסיום תהליך התביעה והפיצוי למען התושבים ולרווחתם.

מעקב  רשות המיסים – משרד האוצר
מצב (סטאטוס): א-תוקן

21-22. 	בנושא פיצויים בגין עצים בתחומי רשויות מקומיות, עניינה של עיריית זכרון יעקב הסתיים בפשרה בהתאם למתווה שהוצע על ידי רשות המסים. 
עניינה של עיריית חיפה טרם הסתיים, עקב השתהות של העירייה מול רשות המסים, למרות הנכונות לפצותה בדומה למתווה שסוכם עם זכרון יעקב. 
משרד האוצר ממתין  לסיום התיק על מנת להוציא הנחיות לרשויות המקומיות ברוח המתווה.

ליקוי

23. 	סיוע על ידי משרד הפנים: משרד הפנים לא קבע תבחינים בסיסיים להכרה בהוצאות כ"דחופות ומיידיות" לצורך קביעת הפיצוי לרשויות הזכאיות. המשרד אישר לרשויות הזכאיות פיצוי בסכום כולל של 15 מיליון ש"ח מבלי שנימק את סכום הפיצוי שאישר לכל אחת מהן. על משרד הפנים לקבוע תבחינים בסיסיים להכרה בהוצאות כ"דחופות ומיידיות" לצורך קביעת פיצוי לרשויות מקומיות שיוכרו על ידי מינהל החירום שלו כזכאיות לסיוע, ולנמק את סכום הפיצוי שיאשר לכל אחת מהן.

מעקב משרד הפנים
מצב (סטאטוס): ב – בתהליך תיקון 

23. 	משרד הפנים פעל בזמן אמת מתוך רצון להקל על הרשויות המקומיות והאזרחים באופן מיידי.  המשרד בפרט, והממשלה בכלל, נדרשו לתת מענה מיידי לאירוע חירום שנמשך שבעה ימים רצופים. לאור חומרת האירוע ומשך הזמן שהוא נמשך ובהתחשב בכך שמרבית הגורמים הרלוונטיים ניהלו את האירוע מהשטח ונדרשו לתגובה מיידית, הרי ש שקשה לצפות לקביעת מודל סדור לשיפוי בזמן אמת. עם זאת, העיקרון שהנחה את משרד הפנים היה לפי מתווה סדור: תחילה הוכרו הוצאות לצורך טיפול מיידי ובכללם כוח אדם, מוקד חירום, טיפול מיוחד, תפעול מרכזי קליטה, ציוד חירום, הפעלת כלים מיוחדים, פינוי תושבים. בשלב השני, המשרד, באמצעות מחוז חיפה, בחן באופן פרטני את ההוצאות המיוחדות וקבע אלו הוצאות אינן עומדות במבחן הסבירות. ניתן להסיק שכן נעשה שימוש בקריטריונים לצורך הבחנה בין הוצאות המקנות זכות לשיפוי, לבן הוצאות שאינן מקנות זכות לשיפוי, וזאת גם אם הם לא נכתבו במסמך נפרד. זאת ועוד, העובדה שהרשויות המקומיות לא הגישו ערערים על החלטות המשרד בדבר שיפוי, מעידות על מתווה שקוף, שקול והוגן לצורך שיפוי אך ורק על נזקי השריפה ולא על שיפוי הוצאות שאינן קשורות לנזקים הישירים מהשריפות. 
למרות האמור לעיל המדגיש את העובדה שהייתה פרוצדורה סדורה אך לא נקבעו תבחינים. משרד הפנים מקבל את הערת מבקר המדינה ואת המלצת סגן יועמ"ש משרד הפנים ומנחה להקים צוות משרדי שיורכב ממנהל מינהל החירום, מנציג מאגף בכיר לתקצוב ובקרה ואחד ממוני המחוזות. על צוות זה להגיש למנכ"ל את התבחינים שהם יקבעו לשיפוי במקרה של אסונות. כמו כן מנכ"ל משרד הפנים הנחה את ממוני  המחוזות לערוך בקרה על שלוש הרשויות שנמצא בבדיקת האגף לביקורת ברשומ"ק שלא ניצלו את התקציב שקיבלו לטיפול בנזקי השריפה (מוא"ז מטה בנימין , זכרון יעקב, נצרת).

ליקוי

24.	סיוע על ידי ועדת העיזבונות: ועדת העיזבונות לא וידאה כי הרשויות המקומיות שנבדקו העבירו לידיעת תושביהן את החלטתה לסייע לניזוקי גל השריפות; עיריית חיפה והמועצה המקומית זיכרון יעקב לא יידעו את תושביהן בדבר זכאותם להגיש בקשה לסיוע מוועדת העיזבונות ולא איפשרו להם לעשות זאת באמצעותן.

מעקב  הוועדה הציבורית לקביעת ייעודם של עיזבונות - משרד המשפטים
מצב (סטאטוס): א-תוקן

24.	ועדת העיזבונות מברכת על הביקורת ת בנושא סיוע בפיצוי הניזוקים מגל השריפות בנובמבר 2016. הוועדה מבקשת לציין כי נוכח מסקנות הביקורת באשר לסיוע שניתן בפועל לתושבים על ידי הרשויות, הרי שככל שיהיה בכוונת הוועדה לקבוע בעתיד נושא תמיכה במסגרתו יעלה צורך בהפעלת סמכויותיהן של רשויות מקומיות בריכוז הזכאים לסיוע בהתאם לאותו נושא תמיכה, תפעל הוועדה, בהתאם לנסיבות העניין, להוסיף בהנחיותיה להגשת בקשות כי הרשויות הרלוונטיות נדרשות להביא דבר הפרסום בדבר הגשת בקשות לקבלת תמיכה לידיעת התושבים.  בנוסף, יצוין כי בנוגע לליקוי המתייחס  "ועדת העיזבונות לא וידאה כי הרשויות המקומיות שנבדקו העבירו לידיעת תושביהן את החלטתה לסייע לניזוקי גל השריפות", וכי "מן הראוי היה שוועדת העיזבונות תבהיר את גישתה מול הרשויות המקומיות שבתחומיהן אירעו שריפות, ותפעל בשיתוף פעולה עימן על מנת לוודא שהחלטתה לסייע לנפגעים תובא לידיעת התושבים שרכושם ניזוק". אך לא נכללו בדוח הסופי המלצות ביחס לסיוע שניתן על ידי ועדת העיזבונות. הוועדה חוזרת על עמדתה, כפי שהועברה למבקר בהתייחסויותיה השונות לטיוטות הדוח שהועברו, כי רשאית הייתה להסתמך על חזקת התקינות המנהלית כי הרשויות המקומיות פועלות ליידע את התושבים ולרכז את בקשותיהם וצרכיהם לצורך הגשת הבקשה לסיוע מהוועדה. 
לסיכום ולנוכח מסקנות הביקורת באשר לסיוע שניתן בפועל לתושבים על ידי הרשויות, הרי שככל שיהיה בכוונת הוועדה לקבוע בעתיד נושא תמיכה במסגרתו יעלה צורך בהפעלת סמכויותיהן של רשויות מקומיות בריכוז הזכאים לסיוע בהתאם לאותו נושא תמיכה, תפעל הוועדה, בהתאם לנסיבות העניין, להוסיף בהנחיותיה להגשת בקשות כי הרשויות הרלוונטיות נדרשות להביא דבר הפרסום בדבר הגשת בקשות לקבלת תמיכה לידיעת התושבים. 

ליקוי

25.	מהדוח עולה תמונה עגומה שלפיה הרשויות המקומיות שנבדקו וגופי החירום - רח"ל, פקע"ר, המשטרה ורשות הכבאות - לא יישמו במלואם את כל הלקחים מאירועי חירום קודמים ואת ההמלצות שהובאו בדוחות ביקורת שפרסם מבקר המדינה בעקבותיהם. הסחבת הנמשכת וגלגול האחריות בין כל הגורמים דלעיל חמורה במיוחד נוכח העובדה כי שריפות רחבות היקף נוספות שיסכנו יישובים צפויות להתרחש במוקדם או במאוחר ו"הכתובת היא על הקיר". במציאות הנוכחית יתקשו הגופים הרלוונטיים לתת מענה לסכנה המוחשית הצפויה לחיי אדם ולרכוש. לפיכך, על משרדי הממשלה הנוגעים בדבר, גופי החירום, רשות המיסים והרשויות המקומיות ללמוד את ממצאי הדוח ולפעול בנחישות, כל גוף בתחום אחריותו, לקידום ההיערכות לאירועי חירום אזרחיים ולטיפול מהיר ויעיל באירועים דומים ואף חמורים יותר בעתיד. 

מעקב רשות לכבאות והצלה
מצב (סטאטוס):  א' – תוקן 

25.	בעקבות אירועי השרפות בנובמבר 2016, הופקו לקחים בכבאות  אשר נמצאת בתהליך שיפור מתמיד , הצטיידות בכלים וציוד חדשים ומשופרים. רשות הכבאות מעדכנת כי מאז אירועי השריפות שהתרחשו בשנת 2016 חל שיפור בפעילות הכבאות.

מעקב  משטרת ישראל
מצב (סטאטוס): א- תוקן

25. 	משטרת ישראל דוחה את הערת הביקורת ככל שהיא מופנית גם למשטרת ישראל. משטרת ישראל ביצעה תהליכי הטמעה ויישום, הפיקה ותמשיך להפיק לקחים. לראיה, שיפור ניכר במוכנות ובתפקוד מ"י בשנת 2016 ביחס לאסון הכרמל בשנת 2010. בעקבות הלקחים, שונו תורות הלחימה (להלן, תו''לים)  ובוצעו התאמות בעיקר בכל הקשור לניהול הפיקוד והשליטה ( להלן פו"ש) , צובר החפ"קים, מכלולי השליטה ויצירת תמונת מצב עדכנית. נעשו פעולות רבות לשיפור הטיפול באירועי שריפה ובכלל זה:
א. בסיס נורמטיבי:
1) איום ותרחיש ייחוס השריפות הועלה ממדרג 3 למדרג 2 בשל החמרת האיום.
2) נעשה תיקון חקיקה בפקודת המשטרה: המושג "אסון המוני" הוחלף ב "אירוע חירום אזרחי", על מנת להסיר את החסם הפסיכולוגי- תודעתי להכרזה על ידי השר.

ב. פו"ש, תורת לחימה (תו"ל)  והפעלה מבצעית:
1) כלקח מאסון הכרמל: נכתבה תורת הפו"ש של מ"י. הנושא נלמד בכל מסגרות ההכשרה של קצינים, בכל הרמות.
2) נכתבה ואושרה תכנית מבצעית עדכנית לאירועי שריפות נרחבים על בסיס הלקחים (תכנית "מגן אש").
3) נבנה משל"ט כיבוי אווירי במערך האווירי עם יכולת בקרה על התמונה האווירית.
4) באירועי השריפה הועמדו מסוק ינשוף של חיל האוויר וצוות ימ"מ לטובת חילוץ מגגות הבניינים הגבוהים.
5) המערך האווירי קלט והפעיל עשרות מטוסים ממדינות שונות, וניהל את כלל הפעילות.
6) כלקח מאסון הכרמל: מתבצעות הערכות מצב בעקבות קבלת אינדקס שריפות גבוה וניתנות הנחיות בהתאם לכלל הגופים (כך בוצע ב 2016).
7) נבנה תו"ל של סיור אווירי ותצפיות למניעה וגילוי מוקדם של שריפות, וכך בוצע ב "באש ובמים".
8) שופרו מכלולי השליטה במ"י (מצודות, מנמ"ל, מת"מ).
9) נוספו שכבות מידע במערכת תמונת נוף.
10) הוקמה שכבת "מעגל" בתמונת נוף: עזר שת"פ בין ארגוני.
11) עודכן יישומון (אפליקציה) חירום לשוטר ונוסף בו סדר פעולות אוטומטי לשוטר ולמפקד באירוע שריפה.
12) שולבו והוטמעו בתו"ל ההפעלה המשולב הבין ארגוני גופי ההצלה באירועי חירום שהוכרזו לאחרונה ע"י השר לבט"פ (זק"א, ואיחוד הצלה).
13) שופר ועודכן הנוהל הלאומי להבאת סיוע בינ"ל בשריפות (סיוע חו"ל של כבאים ומטוסי כיבוי), בשת"פ עם המל"ל.
14) מתקיים עמ"ט להקמת כח משימה בינ"ל לכיבוי אווירי של מספר מדינות מהאזור: ישראל, יוון, קפריסין, קרואטיה.

ג. התעצמות ואמצעים:
1) נבנתה יכולת לוויינית המהווה חלופה לתשתיות התקשורת של בזק, סלולר וניצן.  קיימת יכולת להעברת קשר, טלפוניה, וכל נתוני המחשב לרבות חוזי. 
2) נקלטה במ"י טייסת הכיבוי.
3) הוכנסו לשימוש 6 מסוקים חדשים (דגם דו מנועי) בעלי יכולת כיבוי מהאוויר.
4) נקלטה והפכה מבצעית מערכת מחשב משימה  חדשה (צ'רצ'יל) המשפרת את יכולת הפו"ש והפעלת המסוקים.
5) הוקם מערך רחפנים בפריסה ארצית למתן חוזי ותמונת מצב ברמה הטקטית בשטח.
6) חולקו טלפונים לווייניים למפקדים.
7) פרויקט ההצטיידות בחפ"קים המחוזיים תוכנן, מומן, ויצא לפועל.
8) נרכשו רכבי "יונימוג" למעבר בשטחים קשים ובשלג.
9) בכל מחוז קיים מלאי נשמיות וכן קיים מלאי בטן חירום במחסני את"ל.
10) נוצר ממשק בין מערכת קשר "ניצן" לבין מערכת "ברק כתום" של פקע"ר.

ד. אימונים ותרגילים:
1) נערכו תרגילים רבים ברמת המחוזות וברמה הארצית: תרגילי שריפות חורש; תרגילי שריפות במבנים גבוהים; תרגיל שת"פ בינלאומי באירועי שריפות (m.e.f.f.) כולל קליטת והפעלת יחידות כיבוי ומטוסי כיבוי מאירופה, מהרש"פ ומירדן. 
2) בדצמבר 2018 התקיים תרגיל בט"פ לאומי בהובלת מ"י והמשרד לבט"פ בנושא שריפות (תרגיל "מגן אש").
3) לוחמי היס"מ החלו באימון והכשרה לעבודה בתנאי עשן במתקן ייעודי בעכו.
4) קציני משטרה משתלבים בקורסי ניהול מצבי חירום במרכז הלאומי לאיתנות ישראלית בשיתוף רשות החירום הלאומית ופיקוד העורף.
5) החל עמ"ט  (עבודת מטה) להקמת בית ספר לאומי לחירום.
6) האגפים המשטרתיים המקצועיים: אמ"ש (אגף משאבי אנוש), אח"ם (אגף חקירות ומודיעין) , אטו"ב, את"ל (אגף תמיכה ולוגיסטיקה) , את"ן (אגף תנועה),  ואת"ק (אגף תקשוב) שולבו בתרגילי שריפות כדי לשפר את מוכנותם לאירועים.
7) מוסדה שגרה של  קיום מש"מים, שולחנות עגולים ותרגילים עם כלל גופי השת"פ והרשויות הרלוונטיות מרמת התחנה ומעלה, בנושא שריפות, בדגש לעונות הרגישות.
8) נציגי פיקוד המערך האווירי ביקרו בארה"ב למטרת לימוד נושא הפעלת מסוקים בעת התרחשות אירועי שריפות.
9) בסוף 2017 הופצו לקחי שריפות מרכזיים לכלל שוטרי משטרת ישראל.
10) בחודש פברואר 2018 הופץ ספר תרחישי הייחוס החדש.

ה. חיזוק השת"פ עם גורמי חוץ:
1) ראש אגף השיטור נפגש עם מרבית מנכ"לי משרדי הממשלה, על מנת לשדרג את השת"פ בחירום.
2) חוברו גורמים אזרחיים למיסרונים, לצורך העברת הודעות.
3) לכב"ה ולקב"טים של הרשויות המקומיות והייעודיות מ"ק ניצן צרוב בגל חבירים.
4) נוספו למד"א מכשירי קשר ניצן, (במסגרת עמ"ט המענה לאירוע ברכבת, לרבות שריפה).
5) סוכם ותורגל שת"פ חוזי אווירי מול חיל האוויר, כולל העברת תמונה למערכת טלי המשטרתית.
6) מונה קצין במחלקת חירום שתפקידו שיפור השת"פ עם משרדי הממשלה והרשויות המקומיות.
7) החל תהליך (עמ"ט) בחינה להקמת יקל"ר (יח' קישור לרשויות מקומיות) משטרתי, שיאויש ע"י גימלאי משטרה בכירים.

יצוין כי מ"י ממשיכה לשפר את יכולותיה, בהתאם ללקחים שעלו בדוח המבקר, כדלקמן:

1.  תהליך פיתוח של מערכת  חדשנית "תב"ל"  לשליטה באירועים, הכוללת שכבות ייעודיות לחירום, נמצא בעיצומו. בסופו של התהליך,  תחליף מערכת זו את מערכת 'מבצר' הקיימת.
2. מיסוד  תרגיל בט"פ לאומי שנתי, העוסק באירועי חירום אזרחיים. (השנה התרגיל עוסק בפגעי מזג האוויר).
3. מיסוד שולחנות עגולים ומש"מים החל ברמת התחנה ומעלה. מתקיימים שולחנות עגולים בכל הדרגים עם גורמי השת"פ באירועי שריפות: כב"ה, רט"ג, קק"ל, רשות מקומית.
4. עריכת  תרגילים משותפים  של המערך האווירי וגף הכיבוי.
5. הפעלת רחפנים ליצירת תמונת מצב משלימה באירועי שריפה.

מעקב- משרד הבריאות 
מצב (סטאטוס): א- תוקן

25. 	משרד הבריאות ביחד עם שירותי בריאות כללית שהינם גורמי האשפוז הגדולים במדינה הגיע לתוכנית הסדרה עם נציבות שירותי הכבאות בה נקבעו אבני דרך לצמצום הפערים ולקבלת אישורים של רשויות הכבאות לכל אחד מהמוסדות. משרד הבריאות השקיע עשרות מיליוני ₪  בשנים האחרונות בצמצום פערים בתחום בטיחות  האש בכלל המוסדות .  14 בתי חולים של שירותי בריאות כללית  (100% מבתי החולים של הרשת) קיבלו אישור על עמידה בדרישות הכבאות ומבוצעת בהם ביקורת שנתית כמתחייב ע"י רשויות הכבאות.
	18  בתי חולים מתוך 24  בתי חולים ממשלתיים קיבלו אישור של רשויות הכבאות עד כה. המשרד במאמצים שעד סוף שנת 2019 100% ממוסדות האשפוז הממשלתיים יעמדו בדרישות הכבאות. בנוסף בבתי חולים שנמצאים בסמוך לחורש בוצע חישוף הצמחיה והותקנו מערכות כיבוי היקפיות כדי למנוע מצב של פגיעה כתוצאה מהתלקחות של חורש טבעי.  בנוסף כל דרישה שהגיעה מאז 2016 לתקצוב מוסדות בריאות ממשלתיים למערכות הגנה מפני שריפות חיצוניות תוקצבה והנושא מבוקר במהלך בקרות הרישוי שנערכות במוסדות הרפואיים. בקרות משרד  הבריאות (הן בקרות רישוי והן בבקרת מוכנות לשע"ח ) בכלל המוסדות המבוקרים על ידנו  דורשת הצגה של אישור מרשויות הכיבוי.

ליקוי

26.	על משרד הפנים להפיץ דוח זה גם לרשויות המקומיות שלא נבדקו בביקורת הנוכחית. זאת כדי שילמדו את ממצאיו, יפיקו את הלקחים הנדרשים ויפעלו ליישומם על מנת להבטיח את היערכותן המיטבית לשריפות ואת תפקודן היעיל במהלכן. היערכות נכונה עשוייה למנוע פגיעות בנפש וברכוש ולהקטין את הנזקים ואת עלות הפיצוי בגינם.

מעקב משרד  הפנים
מצב (סטאטוס):  ד – נדחה 

26. 	משרד הפנים סבור שבשל יתרונות הדיגיטציה ופרסום הדוחות באתר מבקר המדינה המידע זמין  ונגיש לכולם ובמסגרת  תרגילי חירום הלקחים הנדרשים מיושמים.











התעשייה האווירית לישראל בע"מ
יחסי הגומלין בין הנהלת התעשייה האווירית לישראל בע"מ לבין ארגון העובדים בה
הגופים המבוקרים: התעשייה האווירית לישראל, רשות החברות הממשלתיות
מעקב מעודכן לחודש: דצמבר 2019

ליקוי

1. 	העברת כספים עד שנת 2016 -  החברה העבירה לאגודת העובדים סכום של כ- 15 מיליון ש"ח בשנה. סכום זה כולל השתתפות בהוצאות "אחזקת המשרד" של ארגון העובדים (הכוללות בעיקר שכר עבודה והוצאות נלוות של עובדי אגודת העובדים) וכן תקציב המשמש לרווחה ותרבות. עד שנת 2016 לא היה הסכם בכתב בין החברה לארגון העובדים בעניין העברות הכספים האמורות; החברה קבעה את התקציב לארגון העובדים בלא שקיימה כל דיון פנימי בנוגע לסכום שראוי כי היא תקצה למימון פעילויות ארגון העובדים ולהשתתפות בהוצאות אחזקת משרד, שכללו בעיקר שכר עבודה והוצאות נלוות של עובדי אגודת העובדים. על פי רישומי החברה היא העבירה לאגודת העובדים סך של יותר מ- 7 מיליון ש"ח בשנה למימון משכורות לעובדים. הסכומים שהעבירה החברה למימון משכורות עובדי האגודה היו גדולים פי 1.4 מהסכומים שהעבירה עבור הפעילויות המיועדות לרווחת העובדים. החברה הציגה בספריה את תמהיל הסכומים שהעבירה לאגודת העובדים - הוצאות אחזקת משרד ושכר וכן השתתפות בפעילויות במצג מטעה שכלל - סיווג מלאכותי של ההוצאות בהתאם לסעיפי הוצאה שרשות המיסים הכירה בהם באותה העת, במקום לרשום למה שימשו הכספים בפועל.

מעקב- התעשייה האווירית לישראל
מצב (סטאטוס): א' תוקן

1. 	משנת 2016 קיים  "הסכם בדבר השתתפות החברה בתקציב הפעולות  של אגודת עובדי התעשייה האווירית"  מיום 18.8.2016 (להלן: "הסכם ההשתתפות"). 
בעקבות קבלת הדו"ח החברה בחנה מחדש את הפעילויות בהן היא מעוניינת להשתתף, ערכה דיונים פנימיים ודיונים עם ארגון העובדים והגיעה למסקנה כי סכום ההשתתפות הינו סכום ראוי.  כמו כן, החברה הזמינה וקיבלה תבחין ("בנצ'מרק") חיצוני ובלתי תלוי מחברת "צבירן", לבחינת היקף ההשתתפות המקובל במשק. התבחין  הוצג לדירקטוריון ובין היתר על בסיסו אושר הסכם   השתתפות מ-2019 , שנחתם ב5/3/19 ¬ (להלן: "הסכם ההשתתפות החדש").  
לעמדת החברה, ההצגה החשבונאית בספריה הייתה נאותה והחברה נהגה בשקיפות מלאה מול רשויות המס. לבקשת דירקטוריון החברה, רואה החשבון המבקר של החברה בחן ומצא כי החברה הציגה עלויות אלו והפרשות לשומות ניכויים באופן נאות בדוחותיה הכספיים וזאת בהתאם לכללי חשבונאות מקובלים. כמו כן בהתאם למסמכים שהוצגו בפניו ושומות מס ניכויים עצמן החברה נהגה בשקיפות מול רשויות המס ומסרה מידע מפורט לרשויות המס. החברה תמשיך לנהוג בהתאם לכללי חשבונאות מקובלים ובשקיפות מלאה כנדרש על פי כל דין. יצוין כי לפי הסכם ההשתתפות החדש, החברה לא תשתתף בהוצאות השכר של ארגון העובדים.



ליקוי

2. 	העברת כספים עד שנת 2016 - חוסר פיקוח ובקרה על הכספים שהעבירה החברה לאגודת העובדים
החברה העבירה לאגודת העובדים במשך שנים סכומי עתק - המסתכמים  בעשרות מיליוני שקלים -מכספי ציבור למימון הוצאות שכר והוצאות נלוות, בלא שהאגודה נדרשה לדווח על זהות המועסקים ועלות העסקתם המפורטת. החברה אף לא עיינה באופן שוטף בדוחות הכספיים של אגודת העובדים, ולא ביצעה פיקוח ובקרה נאותים על השימוש בכספים אלה.
על החברה לקיים פיקוח הדוק כדי להבטיח כי הכספים שהיא מעבירה לאגודת העובדים ישמשו להשגת המטרות שלשמן הם הוקצו.

מעקב- התעשייה האווירית לישראל
מצב (סטאטוס): א' תוקן

2. 	החל משנת 2016, הסכם ההשתתפות מסדיר את תפקידי המועסקים ושיעור השתתפות החברה בעלות העסקתם. על פי הסכם ההשתתפות (וגם בהסכם ההשתתפות החדש), החברה מקבלת את דוחותיה הכספיים של האגודה. במסגרת הסכם ההשתתפות, הוגדר גם מנגנון הפיקוח והבקרה המבוצעים. בנוסף, הוגדר מנגנון מעודכן הכולל בקרת רו"ח חיצוני באמצע ובסוף שנה.

ליקוי 

3. 	העברת כספים משנת 2016 הסכם ההשתתפות באוגוסט 2016, בעקבות החלטות דירקטוריון ודוח של רשות החברות, ולאחר משא ומתן בין החברה לארגון העובדים, חתמו התע"א ואגודת העובדים על הסכם השתתפות המעגן את אופן העברת הכספים מהחברה לאגודת העובדים. החברה עיגנה בהסכם כתקרה את סכום ההעברה שהיה נהוג במשך שנים, וההסכם לא התבסס על בחינה של היקף המימון הראוי, של סוגי פעילויות וחשיבותן ושל מרכיבי ההוצאה השונים. עד שנת 2016 היחס בין הסכום שהועבר עבור אחזקת המשרד לבין הסכום שהוקצה עבור פעילויות רווחה ותרבות היה: 60% עד 65% עבור אחזקת המשרד, ו- 35% עד 40% עבור פעילויות רווחה ותרבות. משנת 2016 חל היפוך ביחס שבין רכיביו השונים של סכום זה: 70% מהסכום שימשו למימון פעילויות רווחה ותרבות, ו- 30% שימשו למימון אחזקת המשרד, אבל הסכום הסופי נותר כפי שהיה בעבר. החברה אמנם ביצעה השוואת סטטוס (בנצ'מרק) בנוגע להוצאות החברה על שירותי רווחה לעובדיה, אך בביקורת עלה כי היא נעשתה כלאחר יד. לקראת מועד חידוש הסכם ההשתתפות על החברה לבחון את הליקויים שצוינו בדוח זה ולעדכן את ההסכם בהתאם לכך.

מעקב- התעשייה האווירית לישראל
מצב (סטאטוס): א' תוקן

3. 	לקראת חתימה על הסכם ההשתתפות החדש, החברה בחנה מחדש את הפעילויות בהן היא מעוניינת להשתתף, ערכה דיונים פנימיים ודיונים עם ארגון העובדים והגיעה למסקנה כי סכום ההשתתפות הינו סכום ראוי. בהסכם ההשתתפות החדש החברה לא תשתתף בהוצאות השכר של ארגון העובדים.

ליקוי

4. 	העברת כספים משנת 2016 הגדלת הסכומים המועברים לאגודת העובדים באמצעות הוספת שכר העובדים המושאלים הנהלת החברה הכירה בכך, כי אם לאחר חתימת הסכם ההשתתפות היא תשלם ישירות את שכר העובדים שקודם לכן היו מושאלים לאגודת העובדים (ולא באמצעות מימון 85% משכר העובדים המושאלים במסגרת התקציב שהיא העבירה לאגודת העובדים), יהיה עליה להפחית את עלות העסקתם מהסכום שהיא תעביר לאגודת העובדים. בפועל התע"א אומנם שילמה ישירות את שכר העובדים המושאלים, אולם הסכום שהיא העבירה לאגודת העובדים, נותר כפי שהיה לפני הסכם ההשתתפות. בכך היא הגדילה למעשה את הסכומים המועברים לאגודת העובדים במיליון עד שני מיליון ש"ח לשנה. לקראת מועד חידוש הסכם ההשתתפות על החברה לבחון את הליקויים שצוינו בדוח זה ולעדכן את ההסכם בהתאם לכך.



מעקב- התעשייה האווירית לישראל
מצב (סטאטוס): א' תוקן

4. 	נכון למועד זה, אין עובדי חברה שהם חברי וועד המושאלים לארגון העובדים. קיימים 2 מושאלים שאינם חברי ועד, שהחברה מקבלת החזר מלא בגין שכרם.

ליקוי

5. 	העברת כספים משנת 2016 - ויתור של החברה בהסכם ההשתתפות על קבלת הדוחות הכספיים של האגודה. החברה ויתרה על דרישתה מאגודת העובדים כי כתנאי להעברת כספים מהחברה לאגודה, הסכם ההשתתפות יכלול את חובת האגודה להגיש לחברה את הדוחות הכספיים - שבהם מפורט מידע פיננסי על נכסי האגודה התחייבויותיה ומצבה התזרימי. העברת כספי ציבור מהתע"א לאגודת העובדים מטילה על האגודה חובת שקיפות כלפי החברה, וראוי שתעביר את דוחותיה הכספיים לתע"א.

מעקב- התעשייה האווירית לישראל
מצב (סטאטוס): א' תוקן

5. 	החל משנת 2016, בהתאם להסכם ההשתתפות והסכם ההשתתפות החדש החברה מקבלת את דוחותיה הכספיים של האגודה.

ליקוי

6. 	העברת כספים משנת 2016  - אי ביצוע ביקורת פנים בעניין העברת כספים מהחברה לאגודת העובדים
בחברה לא בוצעו ביקורות פנים שעסקו בנושא העברות הכספים מהחברה אל אגודת העובדים.

מעקב- התעשייה האווירית לישראל
מצב (סטאטוס): א' תוקן

6. 	ביקורת בנושא יישום המלצות מבקר המדינה נכללת בתוכנית עבודת הביקורת הפנימית לשנת 2019 ותבוצע בהתאם להנחיית ועדת הביקורת.

ליקוי

7. 	מהביקורת עלתה תופעה של חברי ועד שמייחדים את רוב זמנם או את כולו לפעילות בוועד ולא לעבודה בחברה, ללא כל נוהל, סיכום או הסדר בעניין זה, ללא פיקוח ושלא בהתאם להסכם הקיבוצי.  התע"א משקיעה מדי שנה עשרות מיליוני ש"ח במימון עלות ההעסקה של עובדים באגודת העובדים ועבור ארגון העובדים: חלקם באמצעות מימון עלות העסקתם של עובדי החברה שהם גם חברי ועד שמייחדים את מרבית זמן עבודתם בחברה לפעילות בארגון העובדים; וחלקם באמצעות מימון ישיר של מועסקים באגודת העובדים. מדובר בעלויות גבוהות, המושתות על הקופה הציבורית. למזכיר אגודת העובדים, מר אהוד נוף, לא הייתה משרה בתע"א, והוא ייחד את כל זמנו לפעילות בארגון העובדים. זאת בלא שהתקבלה כל החלטה בעניין זה. עלות העסקתו לחברה הסתכמה בכמיליון ש"ח לשנה. על החברה לקבוע מכסה מקסימלית של שעות עבודה שיוקצו לחברי הוועד לפעילות בארגון העובדים, כפי שמתחייב מההסכם הקיבוצי, וכן לקבוע נהלים לגבי אופן חלוקת זמנם של חברי הוועד בין עבודתם עבור החברה לבין פעילותם בוועד.

מעקב- התעשייה האווירית לישראל
מצב (סטאטוס): ב' בתהליך תיקון

7. 	בכוונת החברה להיכנס למו"מ עם ארגון העובדים בנושא הסדרת מעמדם וזכויותיהם של חברי הועד הנבחר לרבות הסדרת זמני הפעילות בוועד.

ליקוי

8. 	יתרות בקופת אגודת העובדים בחינת היתרות שבקופת אגודת העובדים מעלה כי לפחות בעשר השנים שקדמו למועד סיום הביקורת היו בקופת האגודה יתרות בסך של כ- 100 מיליון שקלים. בשנת 2016 הסתכמו היתרות בכ- 83 מיליון ש"ח. עוד העלתה הביקורת כי לפני החתימה על הסכם ההשתתפות לא בחנה התע"א את ההיקף הראוי של הכספים שיש להעביר לאגודה, בהתחשב ביתרות אלו, ועל רקע מצבה הכלכלי של החברה. לקראת מועד חידוש הסכם ההשתתפות על החברה לבחון את הליקויים שצוינו בדוח זה ולעדכן את ההסכם בהתאם לכך.

מעקב- התעשייה האווירית לישראל
מצב (סטאטוס): א' תוקן

8. 	החברה שקלה את הערת המבקר. היתרות הקיימות בקופת אגודת העובדים אינן נובעות מכספי ההשתתפות של החברה אלא ממקורות אחרים של אגודת העובדים. לכן עמדת ההנהלה הינה שאין מקום לפעילות החברה בנושא זה.

ליקוי

9. 	מימון כפול של שכר חשבת האגודה. במשך השנים, התע"א מממנת בשיעור כפול מהנדרש את שכר חשבת אגודת העובדים. סכום המימון ה"עודף" נזקף לקופת אגודת העובדים. על הנהלת התע"א לפעול לאלתר להפסקת המימון העודף בגין חשבת האגודה. כמו כן עליה לבחון את האפשרות לדרוש מאגודת העובדים להשיב לה את הכספים שנצברו בקופת אגודת העובדים על חשבון התע"א במשך השנים.

מעקב- התעשייה האווירית לישראל
מצב (סטאטוס): א' תוקן

9. 	החל משנת 2016 החברה הפסיקה את התשלום הכפול; לפי המידע המצוי בחברה, מדובר במימון כפול בסך של כ-328 א' ₪  בגין שכר  החשבת.

ליקוי

10. 	מימון עודף של אחזקת מבנה האגודה. אגודת העובדים פועלת בשטחים ובמבנים של תע"א. תע"א משתתפת ב- 85% מסך הוצאות אחזקת המבנה של אגודת העובדים. חלק מהמבנה, שבו פועלת אגודת העובדים, משמש לקיום פעילותה המסחרית של ש.א.ל. בין אגודת העובדים לבין ש.א.ל אין הסכם המסדיר את השימוש במבנה של תע"א ואת הסכום הנגבה בעדו. ש.א.ל העבירה את זכות השימוש בחלק זה של המבנה למפעיל חנות למכשירי חשמל תמורת תשלום. ש.א.ל מקצה לאגודת העובדים בכל שנה 47,000 ש"ח בעד "אחזקת מבנה ש.א.ל" המיוחס למבנה האמור. סכום זה נכנס לקופתה של אגודת העובדים, ותע"א אינה מקבלת ממנו דבר. אגודת העובדים מקבלת מימון כפול לאחזקת המבנה הן - 47,000 ש"ח בשנה מש.א.ל, והן 85% מהוצאות אחזקת המבנה מתע"א. בפועל במבנה של תע"א פועל ש.א.ל, כגוף עסקי מסחרי, והיא משלמת בעדו לאגודת העובדים ולא לתעשייה האווירית - בעלת הזכויות בקרקע. על התע"א לבחון את האפשרות לדרוש מאגודת העובדים החזר של התשלומים שקיבלה אגודת העובדים מש.א.ל בעד מבנה של התע"א, שהאגודה העבירה לשימוש מסחרי באמצעות ש.א.ל. כמו כן על התע"א לבחון את מידת הנחיצות של המשך התשלום לאגודה בעד הוצאות האחזקה של מבנה שאינו משמש בפועל את אגודת העובדים.

מעקב- התעשייה האווירית לישראל
מצב (סטאטוס): ב' בתהליך תיקון

10. 	החברה מבצעת  בחינה מקיפה של מכלול הנושאים הקשורים לש.א.ל לצורך קבלת החלטות.

ליקוי

11. 	פעילות מסחרית בשטחי תע"א  ש.א.ל מקיימת פעילות עסקית - מסחרית עצמאית משנות השבעים של המאה העשרים בשטח שכולל 26 דונם ושטח בנוי של 5,028 מ"ר, ששייך לתע"א ושממנו ש.א.ל מפיקה הכנסות ורווח באמצעות הפעלת חנויות במישרין ובעקיפין. מפעילות זו מפיקה ש.א.ל רווח נקי של יותר מ- 2 מיליון ש"ח בשנה. הרווחים המופקים מפעילות ש.א.ל נותרים בקופתה. ש.א.ל אינה משלמת לתע"א דמי שכירות. רק ב- 7.1.16 נחתם לראשונה הסכם בין תע"א לש.א.ל, שכותרתו היא: "הסכם בר רשות". ההסכם נחתם לתקופה של 24 שנים ו- 11 חודשים. הסכם זה עיגן את המצב הקיים - פעילותו של ש.א.ל בשטחי התע"א ללא תמורה. על החברה להשתחרר מההסכם שחתמה עם ש.א.ל ב- 7.1.16 , בהתאם להוראות ההסכם בעניין זה. ככל שתתקשר בהסכם חדש, עליה לדאוג שההסכם יאפשר לה לגבות תמורה בגין השימוש שנעשה במתחם ש.א.ל. אין מקום לכך שתע"א תאפשר לגוף מסחרי המיועד לציבור הרחב לפעול בשטחה. לפיכך, אין מקום לכך שהתע"א תאפשר לש.א.ל לבצע בשטחה פעילות מסחרית המיועדת לציבור הרחב.

מעקב- התעשייה האווירית לישראל
מצב (סטאטוס): ב' בתהליך תיקון

11. 	בהתאם להמלצת מבקר המדינה,  נמסרה בחודש יולי 2018 הודעה מוקדמת לש.א.ל בדבר סיום התקשרות בתוך 30 חודשים, כקבוע בהסכם בר רשות.
	בשל מורכבות התהליך, החברה מבצעת  בחינה מקיפה של מכלול הנושאים הקשורים לש.א.ל לצורך קבלת החלטות.

ליקוי

12. 	הפעלת מערך רכישות שי לחג לעובדי תע"א באמצעות ש.א.ל - התע"א לא ביצעה כל הליך תחרותי לבחירת ספק לשי לחג הפסח, והיא בחרה במשך שנים בש.א.ל כספק יחיד. יתרה מזו, על אף היקפם הגדול של הסכומים שהעבירה החברה לש.א.ל, היא לא ביצעה הליך תחרותי תקין ושקוף לבחירת הספק  ולא הפעילה הליכי פיקוח ובקרה על הכספים שהיא העבירה לו. על תע"א, כחברה ממשלתית, לקיים הליך תחרותי תקין ושקוף לצורך בחירת ספק של שי לפסח עבור עובדיה. על תע"א לקיים תהליך של בקרה ופיקוח על השימוש שעושה ש.א.ל בכספים שמועברים אליה לצורך אספקת השי לחג לעובדי תע"א.

מעקב- התעשייה האווירית לישראל
מצב (סטאטוס): א' תוקן

12. 	האירוע בו ש.א.ל נבחרה כ"ספק יחיד" היה אירוע חד פעמי אשר לא יישנה. על-פי חוו"ד משפטית, תהליך בחירת הספקים הוא ככלל, שירות שנותנת התע"א לעובדיה ועל-כן, אינו חייב במכרז. עם זאת, כפועל יוצא מחובת הנאמנות שהתע"א חבה לעובדיה, היא מקיימת הליך תחרותי ובכוונתה להמשיך ולקיימו. ככל שש.אל. אכן תהיה ספק לתע"א, החברה תחיל על ש.א.ל. מנגנון פיקוח ובקרה זהה לאלה המופעלים לגבי שאר ספקיה.

ליקוי

13. 	על החברה לתת את דעתה על המצב הבעייתי, המעלה חשש לניגוד עניינים, שנוצר בעקבות השתתפותם של נציגי ש.א.ל בדיוני ועדת השי, לנוכח העובדה שש.א.ל היא אחת מספקי השי.

מעקב- התעשייה האווירית לישראל
מצב (סטאטוס): א' תוקן

13. 	החל משנת 2020, וועדת השי לפסח לא תכלול חברים בהנהלת ש.א.ל או במורשון ש.א.ל והם לא ישתתפו בועדה. על-פי סיכום בין הנהלת החברה לבין ארגון העובדים. 

ליקוי

14. 	 אחזקת רכב ורכב צמוד מהביקורת עלה כי ל- 25 מ- 46 חברי ועד שמקבלים רכב צמוד ניתן רכב זה בלי שעמדו בדרישות שנקבעו בנוהלי החברה לעניין זה. על החברה לבחון מחדש את נושא מתן כלי רכב צמודים לחברי הוועד.


מעקב- התעשייה האווירית לישראל
מצב (סטאטוס): ב' בתהליך תיקון

14. 	בכוונת החברה להיכנס למו"מ עם ארגון העובדים בנושא הסדרת מעמדם וזכויותיהם של חברי הועד הנבחר, לרבות הסדרת נושא הרכבים.


ליקוי

15. 	שכר ושעות נוספות של חברי הוועד לכמחצית מחברי הוועד יש הקצאה קבועה של כ- 30 עד 50 שעות נוספות לחודש. השכר עבור השעות הנוספות של חלק מחברי הוועד מסתכם בעשרות אלפי שקלים בחודש. רבים מחברי הוועד מייחדים את רוב זמנם, ולעיתים את כולו, לפעילות בוועד ולא לעבודה בחברה, ועלות שכרו של כל חבר ועד עשויה להסתכם במאות אלפי שקלים בשנה. על הנהלת החברה לקיים בקרה ופיקוח על נושא ההקצאה של השעות הנוספות שמוקצבות לעובדים חברי ועד ועל אופן ניצולן.

מעקב- התעשייה האווירית לישראל
מצב (סטאטוס): ב' בתהליך תיקון

15. 	בכוונת החברה להיכנס למו"מ עם ארגון העובדים בנושא הסדרת מעמדם וזכויותיהם של חברי הועד הנבחר לרבות הסדרת זמני הפעילות בוועד.

ליקוי

16. 	מהביקורת עלה כי חברי ועד שנחשדו בעבירות משמעת, או עובדים שהעבירות שיוחסו להם נגעו לחברי ועד, זכו להקלות בכל הנוגע לסיווג העבירות, זאת שלא בהתאם לקביעות מבקר הפנים של החברה ולהנחיות ועדת הביקורת שלה. עוד עלה כי ישנו פער בין האופן בו ראתה החברה את חומרת העבירות לבין המענה המשמעתי שניתן להן בסופו של דבר. הנהלת החברה לא פעלה למצות את צעדי המשמעת העומדים לרשותה, ללא קשר להליך המשמעתי שהתקיים במסגרת ועדות הבירור.
ב- 29.11.15 התפרצו כ- 35 עובדים וחברי ועד אל חדר הישיבות של הדירקטוריון בזמן שהתקיימה בו ישיבת דירקטוריון, כשהם עטופים בטליתות ותוקעים בשופרות, והשמיעו איומים כלפי דירקטורית. תחילה התייחסה החברה לאירוע כאל הפרעת משמעת חמורה, אולם בסופו של דבר היא הסתפקה בהתנצלות למנכ"ל של חברי ועד ושל מזכיר ארגון העובדים. כפועל יוצא מכך לא מיצתה החברה את ההליך המשמעתי עד תום. על אף הערות והתראות של דירקטוריון החברה וועדת הביקורת שלה וכן של רשות החברות לגבי התמשכות הליכים משמעתיים, "גרירת רגליים" וקלות ענישה בכל הנוגע לעבירות משמעת של חברי ועד, הנהלת החברה התמהמהה בנקיטת הליכים משמעתיים כלפי חברי ועד, לעיתים עד כדי מסמוסם. טיפול הנהלת החברה בהליכים משמעתיים שבהם מעורבים חברי ועד התאפיין בכמה תווי היכר: התמשכות הליכים, היעדר האכיפה של הדין המשמעתי בהליכים הננקטים נגדם, פער בין האופן שבו תפסה החברה את חומרת העבירות לבין הטיפול המשמעתי שניתן להן בסופו של דבר, אי- נקיטת עמדה נגד נציגי הוועד שאינם מתייצבים בדיוני ועדות המשמעת ואף מנחים את הנילונים שלא להתייצב בדיונים אלה. החברה התקשתה ליישם את מדיניותה בנושא הטיפול במשמעת, שבאה לידי ביטוי בהנחיות הדירקטוריון וועדת הביקורת, בשל העדפה בולטת של עמדות ארגון העובדים והעומד בראשו בנושא זה. אופן טיפולה של החברה בעבירות משמעת הביא לפגיעה חמורה בעקרונות המשטר התאגידי אשר העביר מסר ניהולי שלילי וקידם תרבות ארגונית פסולה. הממצאים שהעלה דוח זה מעוררים חשש כבד שבאופן שבו התקיים ההליך המשמעתי בחברה, ועדות הבירור לא פעלו במנותק מהוויית ההתנהלות בתע"א ובמיוחד מהמעמד המיוחד שיש לוועד העובדים בחברה ומעמדם המיוחד של מזכירי הוועד, ובמיוחד המזכיר דאז, מר חיים כץ. על הנהלת החברה להקפיד לטפל בעבירות משמעת של חברי ועד בהתאם להוראות ההסכם הקיבוצי, למדיניות החברה ולנהליה, לדוחות ביקורת הפנים בעניינם ובשים לב להערות ועדת הביקורת של החברה.

מעקב- התעשייה האווירית לישראל
מצב (סטאטוס): א' תוקן

16. 	החברה קיבלה את הערת המבקר ומקפידה לפעול לקיום הליכי משמעת באופן שוויוני ביחס לכל עובדיה.

ליקוי

17. 	הממצאים שהעלה דוח זה מעוררים חשש כבד שבאופן שבו התקיים ההליך המשמעתי בחברה, ועדות הבירור לא פעלו במנותק ממתכונת הפעילות הנהוגה בתע"א ובייחוד מהמעמד המיוחד של וועד העובדים בחברה ושל מזכירי הוועד, ובייחוד המזכיר דאז, מר חיים כץ. על רשות החברות, בתיאום עם הסתדרות העובדים הכללית, לבחון אם יש מקום לשנות את הרכבן של ועדות פריטטיות כל אימת שהנילון הוא חבר ועד, ולמנות נציג חיצוני, זאת על מנת למנוע ולו למראית עין חשש מניגוד עניינים בדיוני הוועדה.

מעקב- התעשייה האווירית לישראל
מצב (סטאטוס): א' תוקן

17. 	החברה קיבלה את הערת המבקר ומקפידה לפעול לקיום הליכי משמעת באופן שוויוני ביחס לכל עובדיה. אם יחליטו רשות החברות והסתדרות העובדים הכללית לשנות את הרכב הוועדות הפריטטיות, במקרה של קבלת המלצת המבקר על ידן, תפעל החברה בהתאם.

ליקוי

18. 	מכירות ש.א.ל לציבור הרחב במסגרת הפעילות המסחרית המבוצעת במתחם ש.א.ל מתאפשר לציבור הרחב לעשות קניות במתחם, שלא בהתאם לתקנון ש.א.ל. אין מקום לכך שתע"א תאפשר לגוף מסחרי המיועד לציבור הרחב לפעול בשטחה. לפיכך, אין מקום לכך שהתע"א תאפשר לש.א.ל לבצע בשטחה פעילות מסחרית המיועדת לציבור הרחב.

מעקב- התעשייה האווירית לישראל
מצב (סטאטוס): ב' בתהליך תיקון

18. 	החברה מבצעת  בחינה מקיפה של מכלול הנושאים הקשורים לש.א.ל לצורך קבלת החלטות. לעניין הפסקת הפעילות לציבור הרחב, ראה מעקב לליקוי 11.

ליקוי

19. 	במסגרת הסכם ההבראה סוכם על פיטוריהם של 730 עובדים קבועים ו-100 עובדים שאינם קבועים. עד מרץ 2018 פוטרו 685 עובדים קבועים ועוד 123 עובדים שאינם קבועים. על פי צפי החברה לתכנית ההבראה, שיעור המפוטרים מקרב העובדים הקבועים שהיו מיועדים לפרוש במסלול פרישה מוקדמת אמור היה להסתכם ב-82%, לעומת 18% במסלול פיצויי פיטורין, וזאת אף שהוצאותיה של החברה על מסלול פרישה מוקדמת כפולות מהוצאותיה על מסלול פיצויי פיטורין. בפועל שיעור העובדים הקבועים שפרשו במסלול פרישה מוקדמת עד מרץ 2018 היה כ-97% מכלל העובדים הקבועים שפוטרו; כמעט 90% מהעובדים הקבועים שפוטרו היו בני 60 ומעלה; ורובם (88% מהם) יקבלו את שיעור הקצבה המקסימלי שנקבע כקצבת פרישה מוקדמת, כלומר 70% משכרם האחרון עד להגעתם לגיל הפרישה. עולה חשש ששיקולי יעילות לא היו השיקולים המכריעים בבחירת העובדים שיפוטרו במסגרת הסכם ההבראה. על משרד האוצר ורשות החברות לתת דעתם על אופן יישומו של הסכם ההבראה בכל הנוגע לתוכנית הפרישה.

מעקב- רשות החברות הממשלתיות
מצב (סטאטוס): א' תוקן

19. 	הרשות לקחה לתשומת ליבה את הערות מבקר המדינה בדוח. הרשות נתנה ונותנת את הדעת בכל הנודע לבחינת הסכמי הבראה והסכמים בחברה והצורך שעולה מתוכם בנוגע לכדאיות הכלכלית של פיטורי העובדים.

ליקוי

20. 	הממצאים שהעלה דוח זה מעוררים חשש כבד שבאופן שבו התקיים ההליך המשמעתי בחברה, ועדות הבירור לא פעלו במנותק מהוויית ההתנהלות בתע"א ובמיוחד מהמעמד המיוחד שיש לוועד העובדים בחברה ומעמדם המיוחד של מזכירי הוועד, ובמיוחד המזכיר דאז, מר חיים כץ.

מעקב- רשות החברות הממשלתיות
מצב (סטאטוס): ב' בתהליך תיקון

20. 	הרשות בוחנת ביחד עם החברה את הנושא של הועדות הפריטטיות והאפשרות לשנות את הרכבן ובאיזו תצורה. בנוסף, הרשות עובדת בשיתוף פעולה עם החברה בניסיון לבחון את שינוי ההסכם הקיבוצי.

השירות לציבור בחברת דואר ישראל

גופים מבוקרים: חברת דואר ישראל, משרד המשפטים - הנהלת בתי המשפט,  משרד האוצר - רשות המסים, רשות האוכלוסין וההגירה  - משרד הפנים, נציבות שוויון זכויות לאנשים עם מוגבלות  - משרד המשפטים

מעקב מעודכן לחודש: נובמבר 2019

ליקוי
1.	שיבושים ואי-סדירות בחלוקת דברי דואר לציבור, למשל דברי דואר התעכבו בעת העברתם בין יחידות החברה; חל עיכוב במיון דברי הדואר ביחידות החברה ובמסירתם לנמענים; חלק מדברי הדואר אבדו כשהיו בחזקת החברה; והטיפול בדברי דואר רשום ובמשלוח הודעות לנמענים היה לקוי. בחלק מהרשויות המקומיות לא פעל מחלק דואר קבוע, דבר שגרם לשיבושים מתמשכים בחלוקת דברי הדואר בכמה אזורי חלוקה.
ליקוי
2. 	ליקויים מהותיים בעבודת דוורי החברה בחלוקת דברי הדואר לציבור, בין השאר דברי דואר ניזוקו או שמעטפות הגיעו ריקות לנמענים; דברי דואר נמסרו לאדם אחר ולא לנמען עצמו; דברי דואר הונחו ליד תיבות הדואר ובסביבתן. כמו כן, נרשמו פערים בין היקף חלוקת דברי הדואר בפועל ובין הדיווחים במערכות הבקרה בחברה, בין היתר גם בטיפול בדברי דואר רשום.

ליקוי
3.	דברי דואר הנשלחים בדואר רגיל אובדים לעיתים כשהם בחזקת החברה, ואין לה כל יכולת לאתר אותם או את המקום שבו אבדו. בסקרי טיב שירות שהחברה מבצעת, היא אינה בודקת את שיעור דברי הדואר שאובדים בתהליך העברתם אליה ואת שיעור דברי הדואר שמתעכבים זמן רב לפני מסירתם לנמענים. לפי סקר משנת 2016, 18% מדברי הדואר שנשלחו התעכבו זמן ניכר או שהם אבדו (לא הגיעו ליעדם בתוך 14 ימי עבודה) בעת שהייתם בחזקת החברה, וזאת בלי שהחברה אימתה את גורלם, והם הוגדרו כ"אבודים". בספטמבר 2016 הוגדרו כ-13% מדברי הדואר כ"אבודים".

ליקוי
4.	החברה לא עמדה בזמנים שהוגדרו ברישיון להעברת דואר רגיל, ולפיהם דברי דואר בשירות זה יחולקו לנמען בתוך שבעה ימי עבודה (העברת דואר) . לעיתים חל עיכוב במיונם של שקי דברי דואר רגיל ביחידות הדואר וממילא חל עיכוב גם במסירתם לנמענים. לפי סקרים פנימיים שביצעה החברה ברבעון הראשון של 2017, כ-80% מדברי הדואר שנדגמו הגיעו לנמענים בתוך שבעה ימי עבודה; אולם לפי סקר חיצוני שביצעה החברה בנובמבר 2016 רק 62% מדברי הדואר הגיעו לנמענים בתוך שבעה ימי עבודה. על הנהלת החברה לפעול למיגור התופעה של "עיכוב" או "אובדן" דברי דואר במהלך שהייתם בחזקת יחידות הדואר, שבגינה אין דברי דואר מגיעים לנמען אשר ממתין להם זמן רב. על הנהלת החברה לפעול לשיפור בהעברת דברי דואר במקטעים שצוינו בתלונות ובסקרי טיב השירות, כגון המקטע שבין בית המיון לביתו של הנמען, ובעיקר לשפר את האופן שבו הדוורים מוסרים את דברי הדואר לנמענים, כדי למנוע מהם עוגמת נפש ונזקים כספיים שמקורם בליקויים באופן מתן השירותים בידי החברה.

ליקוי
5.	שיבושים ואי-סדירות בחלוקת דברי דואר לציבור, למשל דברי דואר התעכבו בעת העברתם בין יחידות החברה; חל עיכוב במיון דברי הדואר ביחידות החברה ובמסירתם לנמענים; חלק מדברי הדואר אבדו כשהיו בחזקת החברה; והטיפול בדברי דואר רשום ובמשלוח הודעות לנמענים היה לקוי. בחלק מהרשויות המקומיות לא פעל מחלק דואר קבוע, דבר שגרם לשיבושים מתמשכים בחלוקת דברי הדואר בכמה אזורי חלוקה. ליקויים מהותיים בעבודת דוורי החברה בחלוקת דברי הדואר לציבור, בין השאר דברי דואר ניזוקו או שמעטפות הגיעו ריקות לנמענים; דברי דואר נמסרו לאדם אחר ולא לנמען עצמו; דברי דואר הונחו ליד תיבות הדואר ובסביבתן. כמו כן, נרשמו פערים בין היקף חלוקת דברי הדואר בפועל ובין הדיווחים במערכות הבקרה בחברה, בין היתר גם בטיפול בדברי דואר רשום.

מעקב – חברת דואר ישראל  
מצב (סטאטוס): ב' בתהליך תיקון

1-5. 	להלן הפעולות בהן נקטה החברה לשיפור העברת הדואר: 
1. מעבר המיון  למודיעין - בסוף חודש ספטמבר 2019 נפתח מרכז מיון חדש למכתבים במודיעין אשר במסגרתו אוחדו 3 מרכזי המיון הגדולים בת"א, חיפה וירושלים.
2. מרכזי דוורים - חברת הדואר פועלת במרץ להקמת מרכזי דוורים אזוריים. נכון להיום הוקמו ונפתחו 6 מרכזי דוורים אזוריים. עד סוף שנת 2019 צפויים להיפתח 2 מרכזים נוספים (הקמת כל מרכז אזורי נאמדת בהשקעה של בין 2-5 מיליון שקלים).
3. כבר ניכר שיפור בתהליכי המיון וקיצור משך העברת דברי הדואר לנמענים. כאמור, מדובר בפרויקט רב שנתי מתמשך, והחברה תמשיך לפעול בנושא גם בשנת 2020.
4. פעילות - 5S מדובר בפרויקט רב שנתי מתמשך. חברת הדואר פעלה ופועלת במרץ להשלמת מעבר יחידות הדוורים לעבודה לפי תורת ה-  S5. נכון להיום, במרבית היחידות המעבר בוצע. במהלך שנת 2020 מתכננת החברה להשלים את הפעילות בשאר היחידות הנותרות.
5. הוספת כלי שינוע לדוורים המאפשרים ניידות מהירה יותר לאזורי החלוקה - מתוכננת אספקה של קטנועים ברבעון הראשון של 2020. בנוסף, החברה נמצאת בתהליך החלפה של כלי הרכב הקיימים לכלי רכב גדולים יותר אשר יסייעו לעבודת הדוורים.
6. מעבר למבנה ארגוני חטיבתי - הושלמה הקמת חטיבת שרשרת האספקה אשר אמונה על כל תהליך העברת הדואר כולל מיון, היסעים וחלוקת דואר. גם הוקם מרכז שליטה ובקרה לפתרון תקלות בזמן אמת. 
7. הסדרים חדשים עם בתי הדפוס למיון סופי כבר בבתי הדפוס - בוצע שת"פ מוצלח עם בית דפוס גדול, אשר מאפשר קיצור וייעול הליכי מיון המכתבים.

ליקוי
6.	דברי "דואר 24" שעל פי הוראות הרישיון אמורים להגיע לנמען בתוך שני ימי עבודה, נמסרים בעיכוב לנמענים, וזאת בסתירה לטיב השירות שהתחייבה לו החברה ולכוונת השולח; לכן, שירות זה אינו משמש חלופה אמיתית למשלוח דואר מהיר. לפי סקר חיצוני שביצעה החברה רק 53% מדברי "דואר 24" הגיעו לנמענים בתוך יום עבודה אחד ורק כ-70% הגיעו בתוך שני ימי עבודה, וזאת שלא לפי הוראות הרישיון. לפי הסקר, 12% מדברי הדואר שהועברו בשירות "דואר 24" התעכבו זמן ניכר או הוגדרו כאבודים בעת העברתם לנמענים בלי שהחברה אימתה את גורלם, ולא נמסרו לנמענים לאחר שחלפו לפחות 13 ימי עבודה ממועד שליחתם.  שמו של שירות "דואר 24" מטעה וקיים חשש כי לקוחות החברה יכולים להעריך, בהתבסס על שם השירות, כי דבר הדואר יגיע ליעדו בתוך 24 שעות. החברה מפרסמת באתר המרשתת שלה מידע שיש בו כדי ליצור הטעיה של הציבור בנוגע לשירות "דואר 24", והיא מציינת את תקן טיב השירות שניתן לה בלי לציין כי תקן זה לא היה בתוקף במשך פרק זמן ארוך. נציגי השירות אינם מונחים לתת מידע מלא ולהדגיש לפני מבקשי השירות כי השירות יסופק לפי התקן ויוגבל למשלוח דברי דואר לפי רשימת יישובים מוגדרים.  החברה אינה עוקבת אחר דברי "דואר 24", ואין לה כל אמצעי אלקטרוני שיאפשר לה לפקח על טיב השירות שהיא מספקת ויתריע על עיכוב בחלוקת דברי דואר אלו, וזאת אף ששירות זה אמור לשמש שירות דואר מהיר. 

מעקב – חברת דואר ישראל  
מצב (סטאטוס): א - תוקן

6. 	לשיפור שירות דואר 24, החברה נקטה בפעולות הבאות: החברה מרעננת את ההנחיות ומבצעת בקרות להקפדה על התהליך התפעולי של דואר 24 הכולל משלוח באמצעות שקי דואר ייעודים, מיון בעדיפות ראשונה בבתי המיון וחלוקה יום יומית (גם באזורי "צל").; החברה מבצעת סקרי העברת דואר 24 בכל חודש ובודקת האם קיימים עיכובים במקטעים השונים ; השינוי הכללי במערך העברת הדואר כולל איחוד בתי המיון, הקמת מרכזי הדוורים האזוריים, חדר הבקרה והשליטה ועוד משפר באופן משמעותי את התהליכים התפעוליים להעברת דואר 24 ; אין ניטור של דברי דואר 24 והשירות לא מוגדר כשירות מנוטר. לקוח אשר מעדיף שירות מנוטר ייבחר בשירותים אחרים כגון "דואר רשום" או "רשום מהיר" ; בסקרים פנימיים בשנת 2019 החברה עומדת בשיעור מסירה הקבוע ברישיון החברה. 
נכון לחודש נובמבר  2019, פתיחת מרכז מיון חדש למכתבים במודיעין במסגרתו אוחדו 3 מרכזי מיון גדולים.   השימוש במיכון וטכנולוגיות חדישות כגון מסועים, מיון לנק' קצה, מכונות מיון אוטומטיות ועוד, תרם באופן משמעותי לשיפור התהליכים התפעוליים להעברת דואר 24. בנוסף, חברת הדואר ממשיכה ומקפידה על ריענון ההנחיות וביצוע סקרי העברת דואר 24. החברה ממשיכה בביצוע בקרות וסקרים פנימיים לבחינת עמידת החברה במתן השירות.
ליקוי
7.	השירות הניתן לתושבי הפריפריה והמגזר הכפרי באמצעות קווי "דואר נע" חסר ורמתו ירודה לעומת השירות שמקבלים שאר תושבי המדינה. במצב הנוכחי התושבים אינם יכולים להסתמך על קבלת שירותי אשנב ושירותים במערכת הכספית, לרבות הפקדות כספיות, העברת בעלות רכב ושליחת דברי דואר רשום. הדבר פוגע בעיקר באוכלוסיות מוחלשות ובבעלי עסקים הנדרשים לצאת במיוחד לעיר הקרובה על מנת לקבל שירותי דואר. רכבי הדואר הנע אינם מגיעים ליישובים במועד שהחברה מפרסמת באתר המרשתת שלה, ולחברה אין בקרה בזמן אמת, המבוססת על אמצעי איכון כגון GPS, על המועד שבו רכבי הדואר הנע פוקדים את היישובים. כמו כן, תכנון שהות רכב הדואר ביישובי הדואר הנע אינו מאפשר לחברה לתת לציבור שירות איכותי, בין היתר מכיוון שרכבי הדואר הנע אמורים לשהות דקות ספורות בכל יישוב. יתר על כן, תקלות חוזרות ונשנות ברכבי הדואר הנע ובמערכות המחשוב גם הן מונעות מהחברה לתת שירות דואר איכותי. החברה מספקת היקף דל של שירותים באמצעות יחידות הדואר הנע, ואף בכמה נקודות של דואר נע החברה פסקה מלתת שירות בלי שעדכנה על כך את הציבור באתר המרשתת שלה. ביישובים שבהם מחולק דואר באמצעות קווי הדואר הנע לא עשתה החברה בקרה מספיקה על עבודת קבלני החלוקה, והיא גם לא סיפקה להם אמצעים לסימון ולקריאה של דברי דואר המצריכים ניטור, כגון דברי דואר רשום וחבילות. בעקבות הביקורת התחילה החברה לגבש תוכנית שמיישמת את המלצות משרד מבקר המדינה לשיפור שירותי הדואר שהיא מספקת לתושבי הפריפריה והמגזר הכפרי באמצעות יחידות הדואר הנע. על חברת הדואר לעשות בדק בית לגבי השירותים הניתנים לתושבי הפריפריה ולהביא לידיעתם מהם השירותים שהם זכאים לקבל באמצעות רכבי הדואר הנע, ולשפר את רמת השירותים הניתנים לתושבים המשתמשים בשירות הדואר הנע.

מעקב – חברת דואר ישראל  
מצב (סטאטוס): ב - בתהליך תיקון

7.   	פירוט הפעולות לשיפור הדואר נע:
•	כל נהג רכב דואר נע יקבל טלפון נייד מהחברה אשר יסייע לו לביצוע משימותיו, ולתקשורת מול מזכירויות היישובים וכדו'. 
•	החברה עוסקת באפיון מערכת לעדכון בזמן אמת של זמן הגעת רכב הדואר נע לכל יישוב. 
•	החברה התקינה אפליקציה ייחודית בטלפונים הניידים של המחלקים הכפריים על מנת לנטר דבר דואר רשום בעת החלוקה ביישובים הכפריים ותשלים את ההתקנה בתחילת 2020. 
•	החברה רכשה בשנת 2019,  5 רכבי דואר נע חדשים, אשר מחד מאפשרים קבלת שירות בתוך הרכב בתנאי שירות משופרים, ומאידך צמצמו משמעותית את מס' התקלות ברכבי הדואר נע אשר פגעו במתן השירות. אספקת  רכבי קווי הדואר הנע והזיווד יושלם ברבעון הראשון של שנת 2020. במקביל, החברה נמצאת בהליכי תכנון מתקדמים של רכב דואר נע ורכב ייחודי ממוגן ירי (למתן שירות ביישובי יהודה ושומרון) אשר אמורים לספק שירות משופר ברכבי הדואר נע.  
•	החברה בוחנת התקנת תיבות אל תור למתן שירות ביישובים הכפריים ללא תלות בשעת הגעת רכב הדואר נע. 

זמן ההמתנה בתור ביחידות הדואר
ליקוי
8.	החברה לא עמדה ביעד זמני המתנה בתור כפי שנקבע ברישיון. בשנת 2016, בכ-56% מיחידות הדואר שבהן הייתה מותקנת מערכת ניהול תורים ממוחשבת המתינו הלקוחות לקבלת שירות פרקי זמן החורגים מדרישות הרישיון.  לקוחות החברה המתינו זמן רב לקבלת שירות וחלקם "נטש" את התור לפני קבלת השירות. בשנים 2014 עד 2016 תועדו במערכות ניהול תורים של החברה יותר מ-8 מיליון מקרים שבהם הלקוח המתין בתור יותר מ-30 דקות וכ-12.5 מיליון מקרים שבהם הלקוחות נטשו את הסניף לפני קבלת השירות – שיעור הגבוה ב-52% משיעור המקרים שבהם העדיפו הלקוחות להמתין זמן רב לקבלת השירות. נתונים אלו חלקיים בלבד ואין בידי החברה מידע על שיעור הלקוחות ש"נטשו" את התור בסניפים ובסוכנויות דואר שבהם אין מותקנת מערכת ניהול תורים. על הנהלת חברת דואר ישראל למפות את היחידות שבהן זמן ההמתנה בתור ארוך במיוחד, לפתוח בהן אשנבים נוספים למתן שירות לקהל הפונים ולהוסיף אמצעים טכנולוגיים, ולפי העומס ביחידות להסיט אליהן כוח אדם מסניפים שבהם אין עומס. על החברה לשקול מתן סיוע דומה לסוכנויות, למרות מעמדן העצמאי, כדי לתת שירות הולם לכלל ציבור הלקוחות. על החברה להשתמש ביכולות מערכות ניהול התורים המותקנות ביחידותיה לספק נתונים בזמן אמת על יחידות דואר פחות עמוסות ולהביא את הדבר לידיעת הציבור באמצעות יישומון, כדי שהציבור יוכל לבחור באופן מושכל ועל בסיס נתוני אמת מתי להגיע לסניף לשם קבלת השירות.

מעקב – חברת דואר ישראל  
מצב (סטאטוס): א - תוקן

	8. 		פעולות לשיפור משך זמן ההמתנה:
1. בחודש ינואר 2019 נכנס לתוקף תקן זמן המתנה חדש ברישיון החברה. עפ"י התקן, החברה מחויבת לעמוד בשנת 2019 בממוצע זמן המתנה מקסימאלי של 15 דקות ב- 90% מיחידות הדואר וכי משך ההמתנה המקסימאלי למזמיני תור יעמוד על 6 דקות בממוצע. בחציון הראשון של שנת 2019 החברה עומדת בתקן באופן מלא. 
2. בכדי לצמצם את משך זמן ההמתנה ביחידות הדואר, החברה פתחה כ- 600 מרכזי מסירה אשר העבירו כ- 17 מיליון לקוחות בשנה מיחידות הדואר אל מרכזי המסירה אשר אין בהם כלל תורים והם פתוחים שעות רבות יותר מיחידות הדואר. כמו כן, החברה מאפשרת לקבל חבילות בערוצים נוספים כגון שליחים ומכשירים אוטומטיים אשר מייתרים, גם כן, קבלת שירות ביחידות הדואר. 
3. החברה מאפשרת להזמין תור מראש לקבלת שירות במאות יחידות דואר ומשך הזמן הממוצע לקבלת שירות שהוזמן מראש עומד על 5 דקות בממוצע. 
4. החברה התקינה כ- 450 מכשירי ניהול תורים אוטומטיים ותתקין עד סוף שנת 2019 עוד כ- 60 מכשירים, אשר מודדים בזמן אמת את משך זמן ההמתנה, מאפשרים להזמין תור לקבלת שירות או מסרון שמודיע על התקדמות התור (מאפשר לבצע באותו זמן פעולות נוספות בקרבת יחידת הדואר). 
5. החברה השיקה כלי חדש באמצעותו ניתן לקבל מידע בזמן אמת על העומס ביחידות הדואר, המידע מופיע באתר החברה ומאפשר לקבל החלטה על קבלת השירות ביחידות אחרות באזור או לתכנן להגיע במועד אחר. 
6. החברה פועלת לשינוי פריסת יחידות הדואר בדרך שבה יסגרו יחידות קטנות שאינן מאפשרות מתן שירות ברמה הדרושה ואיחודן עם יחידות דואר גדולות. 
לסיכום, חברת דואר ישראל מדווחת כי היא מייחסת חשיבות רבה להפחתת זמני ההמתנה ביחידות הדואר ופועלת ללא הרף לביצוע פעולות שונות (כפי שפורט בהתייחסותנו הקודמת) שתכליתן הפחתת משך זמן ההמתנה ביחידות הדואר ועמידה בהוראות רישיון החברה.
בנוסף  לפעולות כמפורט,  עורכת החברה בקרה שוטפת כל שעה על זמני ההמתנה בכלל יחידות הדואר, ובמקרים בהם התארכות זמן ההמתנה נובעת מליקוי בעבודת יחידת הדואר, החברה מספקת פתרונות בהתאם. החברה עומדת בהוראות הרישיון לגבי זמני המתנה ביחידות הדואר.
שירות חלקי ולקוי בסוכנויות הדואר המופעלות בידי זכיין
ליקוי
9.	בסוכנויות הדואר החברה אינה מספקת באופן רציף ללקוחותיה את מלוא השירותים שהיא מחויבת לתת בכל יחידותיה. חלק מסוכני הדואר לא סיפקו לציבור כמה מהשירותים שהם מחויבים לתת והם אינם כלכליים עבורם, כמו שירות דואר עוקב ושירותים בנקאיים. המצב הכספי של חלק מסוכנויות הדואר אינו טוב ולסוכני הדואר המפעילים אותן נגרמים הפסדים כספיים מדי חודש. באזורים שהתאפיינו בנטישת סוכנויות ובתחלופה רבה של סוכני דואר לא סיפקה החברה לציבור שירות רציף. אף שהנהלת החברה הייתה ערה לחילוקי הדעות השוררים זה זמן רב בינה לבין סוכני דואר בנושאים כספיים, היא לא השכילה להקים מנגנון הידברות ליישוב הסכסוך ולשיקום יחסי העבודה עימם, וכפועל יוצא מכך לשיפור השירות לציבור. סכסוך זה חרג מגבולות סכסוך כספי והשפיע ישירות על סל השירותים שהציבור מקבל בסוכנויות הדואר ועל איכותו. במועד סיום הביקורת עדיין תלויות ועומדות בבתי המשפט תביעות של סוכנים מסוימים נגד החברה.  החברה לא תכננה כראוי את מערך סוכנויות הדואר, והדבר עלול להביא לקריסתם הכלכלית של סוכני הדואר, ועקב כך לפגוע בשירות הציבורי החיוני שהחברה מחויבת לספק לציבור. החברה לא מיפתה את צרכיה בכל יישוב ולא הגדירה את המשאבים הדרושים להפעלה תקינה של יחידות הדואר ולעמידתן ביעדי טיב השירות, בהתחשב במספר הלקוחות הפוקדים כל יחידה. על הנהלת החברה לפעול לכך שתוכל להבטיח כי כל יחידותיה, לרבות סוכנויות הדואר העצמאיות, יוכלו לספק שירותי דואר לכלל ציבור הלקוחות על פי יעדי טיב השירות שהוגדרו, ולפעול לכך כי השירות הניתן לציבור לא יושפע ממצבן הכלכלי של סוכנויות הדואר העצמאיות. על משרד התקשורת ועל דירקטוריון החברה לבחון את הסיבות לנטישתם של סוכני דואר רבים ולהיות ערים לחשש הממשי לסגירתן של סוכנויות דואר רבות אשר עלולה לפגוע בשירות חיוני לציבור.

מעקב - חברת דואר ישראל 
מצב (סטאטוס): א - תוקן

	9.		 שיפור השירות בסוכנויות הדואר:
1. החברה הקימה בשנת 2018 מערך ייחודי בחטיבת הדואר והקמעונאות לטיפול בסוכני הדואר. הטיפול שהתנהל עד אז בכל מרחב גיאוגרפי באופן עצמאי עבר למערך ייחודי שמספק שירות מקיף וייעודי לסוכני הדואר בממשקי העבודה מול הנהלת החברה. 
2. החברה השיקה מודל ייחודי להפעלת סוכנות דואר בתוך בית עסק - "סוכנות בתוך חנות". בהתאם למודל, החברה מתקשרת עם רשתות קמעונאיות ועם בתי עסק אשר מקימים סוכנויות דואר בתוך בתי העסק, וכך היציבות הכלכלית של סוכנות הדואר מתחזקת. בהתאם, נפתחו  3 סוכנויות מסוג זה. 
3. החברה ערכה שינוי ארגוני לפיו היעדים העסקיים אינם נמדדים ברמת יחידת הדואר אלא ברמת האשכול הגיאוגרפי, וכך פתרה את סוגיית "התחרות" בין סוכני הדואר לבין סניפי הדואר. 
4. החברה מספקת סיוע כלכלי ואחר לסוכנויות דואר במקרים הנדרשים וכך משפרת את מצבם. 
חברת דואר ישראל מעדכנת כי פעלה בשנה האחרונה להגביר את ההתקשרויות להקמת סוכנויות דור במתכונת של "חנות בתוך חנות" במטרה לשפר את היציבות הכלכלית של סוכנויות הדואר. בהתאם לזאת כבר עתה פועלות כ-20 יחידות דואר במתכונת זאת וההערכה היא כי עשרות רבות נוספות יתווספו במהלך השנתיים הקרובות. כלל הסוכנויות מפעילות את כלל השירותים הבסיסיים של החברה לכלל הציבור. במהלך השנה, זומנו סוכני דואר לשיחות מנהלים עם מנהלי האזורים על מנת להטמיע את השינוי שחל בחברה ואת השתלבותם של הסוכנים בפעילות.  חלק מסוכני הדואר העתיקו את מקומם למבנים חדשים על מנת לתת מענה נכון והולם לאוכלוסייה. 

פעילות אגף פיקוח דואר במשרד התקשורת
ליקוי
10. 	מהקמתו ועד ספטמבר 2016 לא ביצע אגף פיקוח דואר פיקוח מלא על פעילותם של החברה ושל בעלי היתר אחרים לחלוקת דואר, ולא בחן באופן מערכתי את איכות שירותי הדואר שסיפקו החברה ובעלי ההיתר האחרים בנוגע לחלוקת דואר לציבור. יתר על כן, גם כשהתגלו ממצאים המעידים לכאורה על היווצרותם של כשלים מערכתיים בשירותי החברה הבסיסיים, ובהם שירותי העברת דואר רגיל ודואר רשום, לא הפעיל האגף את סמכויותיו להורות לחברה לשפר את שירותיה, ולא הכתיב לחברה את הצעדים שעליה לנקוט לשיפור השירותים. לאורך השנים נקט האגף סנקציה בודדת אחת נגד החברה, אך לא נקט סנקציות נגד בעלי ההיתר האחרים בגין חריגות בשירות שנתנו.  האגף אישר לחברה ארכות ליישום לוחות הזמנים שנקבעו ברישיון לעניין עמידת החברה ביעדי טיב שירות במגוון תחומים שהיו אמורים לשפר את השירות שהחברה נותנת, בין היתר שירותי דואר בסיסיים וזמן המתנה בתור ביחידות הדואר, אך הוא לא התנה את הארכות בשיפור השירות ולא קבע לה יעדי ביניים לשם שיפור השירות. במשך שנים לא בחן האגף היבטים אחרים בפעילות החברה שמשפיעים במישרין על השירותים הניתנים לציבור לקוחות החברה, ובהם ביצוע התאמות הנגישות ביחידות החברה והתאמתן לשימושם של אנשים עם מוגבלות וכן תפקוד אגף פניות הציבור בחברה. הטיפול בפניות הציבור באגף פיקוח דואר במשרד התקשורת אורך זמן רב מדי, והמענה לפונים אליו לעיתים נעשה שלא כנדרש. על אגף פיקוח דואר במשרד התקשורת, כמאסדר בתחום זה, להגביר במידה ניכרת את פעולות הבקרה והפיקוח, תוך הפעלת מכלול הכלים שבידיו מול הנהלת החברה לשם הבטחת תיקון הליקויים האמורים. על האגף לבדוק את סקרי השירות של החברה, ואף לקיים סקרי שירות באמצעות יועצים בלתי תלויים מטעמו, ולהימנע ככל הניתן מדחיית יישומן של הוראות הרישיון, וזאת כדי למנוע פגיעה בשירות לציבור.

מעקב – משרד התקשורת 
מצב (סטאטוס): א – תוקן

10.	א.	מינהל הדואר מבצע באורח שוטף פיקוח הדוק ואינטנסיבי הן על חברת דואר ישראל והן על כל בעלי ההיתר. המינהל נוקט בפעולות אכיפה (עיצומים כספיים) במקרים בהם מתגלים ליקויים. המינהל הטיל בשנים 2018 ו2019 מספר לא מועט של עיצומים כספיים הן על חברת הדואר והן על בעלי היתר בשל אי חלוקת דואר באורח תקין וסדיר, אי עמידה בהוראות הרישיון, אי עמידה בתקני איכות השירות של משך העברת המכתב ואי מסירת מידע ונתונים
ב.	המינהל כל העת מפעיל את הסמכויות הקיימות בידו על מנת לשפר את שירותי הדואר. כך למשל המינהל אפשר את סגירת שלושת בתי המיון ברחבי הארץ והעברתם למרכז מיון אחד במודיעין, הרחבת בתי הדוורים ואף אכף על החברה את החובה לנטר שקי דואר והטיל עליה עיצום כספי בשל אי עמידה בהוראת הרישיון.
ג.	 כפי שדווח למבקר המדינה, המינהל החל מספטמבר 2016 לצמצם את האורכות וכיום אין אורכות לחברת הדואר לישום הוראות הרישיון למעט אורכה בת שלושה חודשים עד 3/2020 להתקנת מנת"מ במספר בודד של יחידות דואר.
ד.	האגף מקיים פיקוח הדוק על השירות במוקד 171 ובכלל כך מקבל דיווחים שוטפים על כמות השיחות, זמני ההמתנה, דרכים לשיפור וכדומה ומקיים עם הנהלת המוקד והחברה פגישות עיתיות.
ה.	מאחר ותקן זמן העברת מכתב הוא עד 7 ימים, המינהל סבור כי די בלהגיע ליחידות דואר ויחידות דוורים ולוודא שאין מכתבים מעוכבים מעבר לשבוע ואין מקום להשתמש בסקרים אשר צריכים להיות מבוססים על מדגם מייצג (נזכיר כי מידי יום עוברים כמיליון וחצי מכתבים).

בחינת שוק הדואר והשירותים האוניברסליים
ליקוי
11.	ממשלת ישראל הגדירה את שירותי הדואר כשירות חיוני ואוניברסלי האמור להינתן לכל אזרח ובמחיר אחיד, ללא כל קשר למקום מגוריו ולעלויות החברה. במשך שנים רבות הפיקוח של אגף פיקוח דואר על בעלי ההיתר האחרים לחלוקת דואר היה לקוי וחסר; עד ספטמבר 2016 לא קיים האגף פעולות פיקוח ממשיות על פעילותם של בעלי ההיתר, ורק ממועד זה הוא החל לממש את סמכותו כמפקח הכללי לעניין אסדרת שוק הדואר, וזאת אף שהיה בידו מידע כי כי חלוקת דברי הדואר על ידם אינה נעשית באורח תקין וסדיר לפי הוראות חוק הדואר.  בעלי היתר אחרים לחלוקת דואר האמונים על העברתם של 40% מדברי הדואר הכמותי ניצלו לרעה את חובת השירות האוניברסלי שחלה על חברת הדואר והסיטו אליה את דברי הדואר שחלוקתם אינה משתלמת להם. נוסף על זה, בעלי היתר חילקו דברי דואר יחידניים בניגוד להיתר שקיבלו ממשרד התקשורת במסווה של חלוקת דברי דואר כמותיים.  אגף פיקוח דואר לא קבע קווים מנחים אחידים לחלוקת דואר בידי בעלי ההיתר האחרים, אשר יבטיחו את טיב שירותי הדואר שהם נותנים לציבור הרחב. רק בספטמבר 2016, לאחר שנכנס לתפקידו מ"מ סמנכ"ל פיקוח דואר במשרד התקשורת, הוא החל לגבש קווים מנחים אחידים לחלוקת דואר בידי בעלי היתר. אולם במועד סיום הביקורת עדיין לא נקבעו קווים מנחים אלו.

מעקב – משרד התקשורת 
מצב (סטאטוס): א – תוקן

11. 	א.	ראה התייחסות לסעיף 10 פרט א.
ב.	המשרד פועל על מנת לוודא שאף בעל היתר אינו מאפשר מתן שירותי דואר יחידני ונוקט בפעילות אינטנסיבית נגד בעל/י היתר הנחשדים בכך לרבות פעולות אכיפה.
ג.	במסגרת ניתוח שוק הדואר בארץ שנערך על ידי מינהל הדואר ועליו התבסס דוח מבקר המדינה, שר התקשורת הקים ועדה מייעצת ברשות דני רוזן אשר הגישה את המלצותיה ובכלל כך התייחסה לנושאים הבאים: הצורך בעדכון תקני השירות לחלוקת מכתבים, הצורך בעדכון תקן השירות למוקד טלפוני, הצורך בקביעת ככלי שירות על בעלי היתר, מניעת "ניצול חובת השירות האוניברסאלי", והמלצות נוספות שנועדו לשפר בפרט את השירות האוניברסאלי לציבור ואת שירותי הדואר בכלל.

ליקוי

12. 	משרד התקשורת לא פעל על פי סמכותו ולא השית על בעלי היתר אחרים לחלוקת דואר את החובה להשתתף בעלויות השירות האוניברסלי. בשל אופן פעולה זה גדלו הפסדיה של חברת הדואר מחלוקת דואר במסגרת השירות האוניברסלי ונפגעה איכותם של שירותי חלוקת הדואר שהיא מספקת לציבור. משרדי התקשורת והאוצר לא בחנו במשך השנים באופן שוטף את הוצאות חברת הדואר על תפעול השירות האוניברסלי, דבר שיש בו כדי לפגוע באיתנותה הכספית של החברה, ביכולתה לספק שירות אוניברסלי איכותי ובקידום התחרות בשוק הדואר. 

מעקב – משרד התקשורת 
מצב (סטאטוס): ב- בתהליך תיקון

12. 	כאמור לעיל, שר התקשורת הקים ועדה מייעצת שבין תפקידיה היה להמליץ האם להטיל חובת מימון על בעלי היתרים והכל בשימת לב להבטחת יציבות המשכיות שירותי הדואר הבסיסיים לציבור. הוועדה הגישה המלצותיה לשר התקשורת. טרם פורסמו ההמלצות. על עבודת הוועדה ניתן ללמוד מכתב המינוי המפורסם באתר האינטרנט של המשרד. 

ליקוי 

13.	על משרדי התקשורת והאוצר לבחון מחדש את שוק הדואר ואת השירות האוניברסלי אחת לתקופה, להגביר את הפיקוח על כלל בעלי ההיתר לחלוקת דואר ולשקול בין היתר להשית עליהם מימון עלויות השירות האוניברסלי, לחייבם לעמוד בתקני שירות מחייבים, והכול על מנת לאפשר לציבור לקבל שירות אוניברסלי איכותי. 

מעקב – משרד התקשורת 
מצב (סטאטוס): א- תוקן

13. 	ראה התייחסות למעקב 10, 11, ו-12 לעיל.
המשרד נוקט בפיקוח אינטנסיבי והדוק על חברת הדואר ובעלי היתר ונוקט בפעולות אכיפה (המפורסמות באתר המשרד), המשרד באמצעות ועדה מייעצת שהקים שר התקשורת דנה בשירות האוניברסאלי ונתנה המלצות בשימת לב לשמירה על היכולת להמשיך לספק שירות אוניברסאלי ובכלל כך בצורך לקבוע תקני שירות על בעלי היתר.

ליקויים בחלוקת דואר של גופים ציבוריים
ליקוי
14. 	מסמכים רשמיים של גופים שלטוניים וגופים ציבוריים אחרים, כמו דרכונים, תעודות זהות, אגרות רישוי רכב, רישיונות נהיגה, רישיונות לנשיאת נשק, שומות מרשות המיסים, מועברים לציבור באמצעות חברת דואר ישראל ובעלי היתר אחרים לחלוקת דואר.  הנהלת בתי המשפט (הב"ה): שיבושים חלו בחלוקת דברי דואר רשום עם אישור מסירה. בשל ליקויים ברישומי הדוורים על אישורי המסירה נשלל הבסיס הראייתי המאפשר לוודא כי הנמען קיבל את דברי הדואר, וכפועל יוצא שובש ההליך המשפטי ונגרמו הוצאות כספיות מיותרות להב"ה ולבעלי הדין. בין היתר, חברת הדואר החזירה להב"ה דברי דואר על כל תכולתם או אישורים על מסירת דברי הדואר לנמענים זמן רב - חודשים ואף שנים - לאחר שהועברו אליה לצורך מסירתם לנמענים; החברה החזירה להב"ה דברי דואר על כל תכולתם אף שהדוור ציין על גבי אישור המסירה כי נמסרו לנמען או למיופה כוחו; החברה לא מסרה דברי דואר לנמענים שהם גופים ציבוריים גדולים אשר כתובותיהם ידועות וברורות לכול, כגון תחנות משטרת ישראל, רשות המיסים ובית הדין הרבני הגדול בירושלים, וזאת בטענות שווא שונות מסוג "כתובת לא ידועה", "לא ידוע במען" או "מען לא מספיק".

מעקב  - חברת הדואר
מצב (סטאטוס): ב - בתהליך תיקון

	14.		שיפור השירות לגופים ציבוריים:
1. בתי המשפט -במהלך שנת 2019 בוצעו פעולות מקיפות בכל רמות הניהול ובמקביל התנהלות ישירה ושוטפת מול הנהלת בתי המשפט. בוצעו פעולות ממוקדות תוך העלאת המודעות, השליטה והבקרה על ממדי הביצוע באופן שוטף. כמו כן באמצעות ניהול של דו"חות חריגים וטיפול בכשלים, הצליחה החברה להעלות באופן משמעותי את אחוזי הביצוע ואת שביעות הרצון של הנהלת בתי המשפט. נושא זה בוצע במלואו.
2. ניטור דברי דואר רשום במרכז המיון במודיעין במקרים בהם הם מכילים תעודות זהות, דרכונים ומסמכים רשמיים נוספים - נמצא בתהליכי תכנון.

ליקוי

15.	רשות המסים בישראל: רשות המיסים אינה פועלת על פי הוראותיו של חוק עדכון כתובת, התשס"ה-2005, ובמועד סיום הביקורת היא טרם נקטה צעדים ממשיים ליישומו, והדבר גורם נזקים משמעותיים לציבור הנישומים; וזאת אף שליקוי זה כבר הועלה בדוח מבקר המדינה משנת 2015[footnoteRef:1].  מדי שנה שולחת רשות המיסים מאות אלפי הודעות ודרישות לכתובות שאינן עדכניות, והודעות הנוגעות לחבות מס, לקנסות ועיקולים או, לחלופין להחזרי מס, אינן מגיעות ליעדן.  [1: ] 


מעקב – רשות המיסים  
מצב (סטאטוס): א - תוקן
15. 	סמנכ"ל בכיר משירות לקוחות העביר פנייה בתאריך  8.7.2019 לכלל העוסקים/הנישומים/המנכים, בו הוא מודיע שהחל מיום תפוצת המכתב רשות המסים פועלת על פי חוק עדכון הכתובות תשס"ה-2005, ושולחת מכתבים לאזרחים על פי כתובתם המעודכנת ברשות האוכלוסין במשרד הפנים.

ליקוי


16.	רשות האוכלוסין וההגירה: חלק מדברי הדואר שנשלחים לנמענים וכוללים מסמכים רשמיים הנחוצים לאזרח למימוש זכויותיו, כגון דרכונים, אובדים בעת שהייתם בחזקת החברה או שהעברתם לנמענים מתעכבת ביחידות הדואר. חברת הדואר לא פעלה לקיצור מתן האישור בדבר אובדן דרכון בדואר, אף שהדבר נועד להקל על הציבור לחדשו ללא עלות נוספת ולהקדים את קבלתו של דרכון חדש.

מעקב  - חברת הדואר
מצב (סטאטוס): ב - בתהליך תיקון

16. 	ניטור דברי דואר רשום במרכז המיון במודיעין במקרים בהם הם מכילים תעודות זהות, דרכונים ומסמכים רשמיים נוספים - נמצא בתהליכי תכנון.

בעיות ייחודיות לערים ולכפרים במגזר הלא יהודי
ליקוי
17. 	בחלק מהיישובים הלא יהודיים יש תורים ארוכים לקבלת שירותי דואר, וזמני ההמתנה חורגים מהזמן שנקבע ומגיעים לעיתים עד כדי שעה ואף יותר. בחלק מהיישובים במגזר הלא יהודי התנאים הפיזיים אינם נאותים ואף אינם מכבדים את מקבלי שירותי הדואר.  ברבים מהיישובים הלא יהודיים והשכונות הלא יהודיות כלל לא מופו רחובות ולא מוספרו הבתים ביישוב, וחלק ממחלקי הדואר במגזר הלא יהודי מדווחים כי הם אינם מאתרים הרבה מכתובות הנמענים ורושמים "מען לא ידוע" על גבי דבר הדואר. באתר המרשתת של החברה הקישורים למידע נפתחים בעברית אף שהחברה מציינת שניתן לכאורה לבחור לקבל מידע בשפה הערבית. על הנהלת החברה לבחון את הבעיות הייחודיות המקשות עליה במתן שירות במגזר הלא יהודי, ולפעול לכך שיחידות החברה במגזר זה יספקו תנאים ראויים לקהל המשתמשים בשירותי הדואר. 

מעקב – חברת  דואר ישראל 
מצב (סטאטוס): א - תוקן

	17.		החברה נקטה בפעולות המפורטות להלן כדי לשפר את  השירות למגזר הלא יהודי:
החברה פועלת לשיפור השירות במגזר הלא יהודי באמצעות פתיחת יחידות דואר חדשות כגון סוכנות דואר נוספת בעיר רהט, שפרעם, אום אל פחם וטייבה, וכן באמצעות פתיחת מרכזי מסירה רבים ביישובי המגזר הלא יהודי. 
החברה פועלת להקים מרכזי חלוקת דואר אזוריים כגון מרכז חלוקה אזורי לטייבה, טירה וג'לג'וליה על מנת לשפר את חלוקת הדואר באזור שהוקם בראשית 2019. 
במהלך  2019 הושלם הקמת  מרכז דוורים ל-3 הישובים קלנסואה, טירה וטייבה. מרכז דוורים שיסייע לספק שירות טוב יותר לאוכלוסייה בישובים אלה. כמו כן, במהלך שנת 2020 קיימת תכנית להתקנת תשתיות נוספות בכפרים ערביים.
חברת הדואר פועלת מול העיריות השונות  כדוגמת עיריית ירושלים (השכונות הערביות במזרח ירושלים) ואום אל פחם לשילוט רחובות וסימון בתים שיאפשר את חלוקת העיר למיקודים וחלוקה טובה יותר של דברי דואר לנמענים. החברה בודקת אפשרויות להעתקת יחידות למקום עם תנאים פיזיים  טובים יותר  עבור מקבלי שירותי הדואר. לדוגמא יחידת הדואר ערערה בנגב שהועתקה למבנה מרווח ומאובטח יותר. חברת הדואר נותנת דגש רב גם על שיפור שירותי הדואר בשכונות הערביות במזרח ירושלים. החברה פעלה לפתיחת יחידות דואר, סוכנויות, מרכזי מסירה ומרכזי חלוקה ותמשיך לפעול על מנת לפתוח יחידות נוספות. החברה פרסמה קמפיין להתקנת תיבות דואר בשפה הערבית אשר פורסם ביחידות הדואר. בנוסף, פורסם סרטון הסברה גם בעמוד החברה ברשת החברתית  - פייסבוק. מוקד שירות הלקוחות זמין לתת שירות בשפה הערבית בכל עת.


ליקויים בפעילות מערך שירות הלקוחות
ליקוי
18.	זמני ההמתנה לקבלת מענה אנושי במוקד הטלפוני ארוכים מהנדרש. פעמים רבות אף נרשמו זמני המתנה מרביים של שעה עד שעתיים. עקב כך, שיעור ניכר מהפונים ויתרו על קבלת השירות. בשנת 2017 היה השיעור הממוצע של הפונים שוויתרו על קבלת שירות כ-28% מכלל הפונים. החברה לא חזרה לחלק ניכר מהפונים אשר השאירו את פרטיהם לצורך קבלת שיחה חוזרת בשירות (call back), ובמקרים רבים אחרים השירות בוצע רק לאחר המתנה ממושכת יחסית. מערכת פניות הציבור אינה נוחה לשימוש הפונים, בין היתר היא אינה מעדכנת את הפונה בנוגע למקומו בתור; בעת חיוג למוקד לא ניתן לבחור את השפה הרצויה והמידע ניתן רק בעברית עד קבלת הנציג; המוקד אינו מותאם לשימושם של אנשים עם מוגבלות, ולא ניתן לקבל את הפניית השיחה לשלוחה ייעודית המאפשרת מתן שירות נגיש לאנשים אלו באופן המותאם להם; מערכת המחשב הקיימת מיושנת ומסורבלת ומשפיעה על יכולת העבודה במוקד ועל איכותה.אגף פיקוח דואר במשרד התקשורת לא קבע יעדי טיב שירות ממשיים במוקד. במאי 2018 מסרה החברה למשרד מבקר המדינה כי בעקבות הביקורת היא נקטה צעדים לשיפור השירות במוקד פניות הציבור – היא החלה בהטמעת מערכת חדשה לניהול הקשר עם לקוחותיה (להלן – מערכת CRM) אשר תאפשר מתן שירות מלא ומהיר יותר ללקוחות. אולם במועד סיום הביקורת עדיין לא השלימה החברה את הטמעת המערכת. על הנהלת החברה להמשיך ולפעול לשיפור היעילות והזמינות של המענה הטלפוני במוקד 171 ושל אמצעי הקשר האחרים עם הציבור, כדי לאפשר ללקוחות רבים ככל האפשר לקבל שירותים בלי להגיע לסניפי הדואר. על שירותי המוקד (לרבות הודעת הפתיח וניתוב השיחות במערכת הקולית) להינתן גם בשפה הערבית, בהיותה שפה נפוצה ובעלת מעמד מיוחד במדינת ישראל. 

מעקב - חברת דואר ישראל 
מצב (סטאטוס): א - תוקן

18.	פעולות רבות לשיפור השירות במערך הלקוחות הוטמעו ופועלות בהצלחה: 
1. מערכת קשרי לקוחות (CRM) - משך הטיפול בפניות, ופניות מורכבות בפרט, השתפר באופן משמעותי בעקבות הטמעת המערכת. המערכת מאפשרת תיעוד של כלל הפניות, מעקב ובקרה ומשפרת את זמני התגובה.  
2. צ'אט אינטרנטי – המוקד מספק מענה בערוצים דיגיטליים כדוגמת צ'אט, פייסבוק ועוד. מאפשר מענה מקצועי, זמין ומהיר. 
3. Call Back – המערכת, באמצעות כלים מגוונים כגון סינון שיחות כפולות, וחזרה אוטומטית ללקוח, הביאה לשיפור ניכר באחוזי ה"חזרה ללקוח". נכון להיום אחוז גבוה מהלקוחות המשאירים הודעה מקבלים שיחה חוזרת תוך מספר שעות (למעט מקרים בהם הלקוח לא ענה או היה בשיחה ממתינה ואז מתבצע ניסיון נוסף ביום שלמחרת).
4. "בוט" - הטמעת כלי זה הושלם ופועל במלואו.
5. מידע על פריט דואר מנוטר - השירות פועל בהצלחה.
6. בשנת 2019 מצבת כח האדם הורחבה במטרה לשפר את מתן השירות.
7. מערכת זיהוי דיבור  - נמצאת בשלבי פיתוח.
8. מוקד שירות הלקוחות זמין לתת שירות במגוון רחב של שפות. מענה בשפה הערבית עומד לרשות הלקוחות בכל עת.
9. מעבר החברה למבנה חטיבתי ייעל את העבודה בין הממשקים השונים ומאפשר מענה מהיר ומקצועי יותר.

הנגשת יחידות חברת דואר ישראל  לאנשים עם מוגבלות
ליקוי
19.	החברה הוכרה כ"רשות ציבורית" לעניין חוק שוויון זכויות לאנשים עם מוגבלות, ולפיכך הייתה אמורה החברה להשלים עד נובמבר 2018 את ביצוע התאמות נגישות המבנה והשירות בכל יחידותיה לשימושם של אנשים עם מוגבלות. אולם בשנים 2010 עד 2015 לא נערכה החברה להנגשת יחידותיה לאנשים עם מוגבלות - בין היתר, הצוות שהוקם במטרה לקדם את הנגשת היחידות לא עשה דבר; סקרי הנגישות שביצעה החברה בעצמה ביחידותיה במשך השנים היו חלקיים, והחברה לא פרסמה את תמונת מצב הנגישות ביחידותיה; החברה לא הכינה תוכנית רב-שנתית ולא הקצתה תקציבים יעודיים לביצוע התאמות הנגישות. בפברואר 2017 השלימה החברה את ביצוע התאמות הנגישות רק בכ-4% מיחידותיה; ניסיונם של אנשי הלוגיסטיקה במרחבי החברה לבצע התאמות נגישות על בסיס סקר נגישות פנימי נכשל. במועד זה עדיין לא השלימה החברה את ביצוע סקרי נגישות המבנים בכ-120 יחידות כנדרש ממנה ואת סקרי נגישות השירות בכל יחידות הדואר. במשך שנים הזניחה החברה את נושא הנגשת יחידותיה לשימושם של אנשים עם מוגבלות כנדרש בחוק. נכון לשנת 2017 מרבית יחידות החברה אינן נגישות באופן מלא לאנשים עם מוגבלות, והם אינם יכולים לקבל ביחידות אלה שירות ככל האזרחים. בפברואר 2017 עדיין לא ביקשה החברה מהרשויות המקומיות היתרים לשיפוץ חזיתות המבנה או דלתות הכניסה כל אימת שנדרשו היתרים אלה. כמו כן, רק באפריל 2017 פנתה החברה אליהן לשם הסדרת חניות נכים ודרכי גישה אל יחידות הדואר. על הנהלת החברה לפעול לאספקת שירות שוויוני ונגיש לכלל האוכלוסייה בישראל. עליה לפעול במשנה מרץ, בין היתר באמצעות הקצאת משאבים ראויים, להתאמת כל יחידות הדואר (סניפים, סוכנויות, מרכזי חלוקה וקישוריות דואר) לאנשים עם מוגבלות אשר זכאים ליחס הולם ומכבד ולנגישות מלאה. 

מעקב - חברת דואר ישראל 
מצב (סטאטוס): א' – תוקן 

19. 		עמידת החברה בנושא הנגישות לאנשים עם מוגבלויות: יצויין כי חברה עומדת בהוראות "חוק שוויון זכויות לאנשים עם מוגבלות התשנ"ח-1998". החברה אמורה להנגיש לפי חוק כ- 3600 נכסים אשר משמשים אותה למתן שירותיה (סניפים, סוכנויות, מרכזי מסירה ומרכזי חלוקה). בשנת 2018 אישרה ועדת העבודה והרווחה של הכנסת צו של שרת המשפטים אשר נותן אורכה להנגשה הפיזית של כ- 1,500 מבנים עד סוף שנת 2019. עד מרץ 2019, החברה סיימה לבצע עבודות הנגשה פיזית בכ- 2,800 נכסים ומתכוונת לסיים את כל עבודות הנגישות הפיזית עד סוף שנת 2019. בכל מקרה בו מתגלה ליקוי, הוא מטופל מיידית.  בחברה מכהן רכז נגישות אשר עורך בקרה על נושא הנגישות בכלל מתקני החברה, אחראי על ביצוע הדרכות ומשימות נוספות אשר מטרתן וידוא כי אנשים עם מוגבלויות מקבלים שירות בהתאם להוראות החוק.  החברה הנגישה את אתר האינטרנט והאפליקציה הסלולרית לאנשים עם מוגבלויות. 
חברת דואר ישראל  מעדכנת נכון לנובמבר 2019 כי היא ערה לחשיבות ההנגשה של שירותיה לכלל הציבור, לרבות לאנשים עם מוגבלות, ופועלת על פי הנחיות חוק שוויון זכויות לאנשים עם מוגבלות והתקנות מכוחו, המגדירות את אופן ההנגשה ואת לוחות הזמנים לביצוע. 
החברה הקצתה כח אדם ניהולי וביצועי וכן את התקציבים הנדרשים על מנת להנגיש את כלל יחידות החברה, כאמור הליך הנגשת היחידות מצוי בהליכי ביצוע מתקדמים הצפויים להסתיים עד סוף שנת 2019.










מערך המסוקים בצה"ל- בניין הכוח והפעלתו

הגופים המבוקרים: צבא הגנה לישראל, משרד הביטחון 
מעקב מעודכן לחודש: נובמבר 2019

	א
	 תוקן
	9 סעיפים
	60%

	ב
	 בתהליך תיקון
	6 סעיפים
	40%

	ג
	 לא תוקן
	
	

	ד
	 נדחה / לא רלוונטי
	
	



ליקוי

1. 	להק מודיעין אוויר (להלן - למד"ן) לא ניתח את השלכותיהם של איומים מסוימים, ולא קיים עבודה משותפת עם גורמי המחקר במודיעין היבשה החוקרים איום מסוים. הדבר עלול להביא לכך שבפני חה"א לא תהיה תמונה כוללת ומפורטת של האיומים הנשקפים למסוקים והשלכותיהם. זאת ועוד, אילו היה למד"ן גורם המציף את האיום הדבר עשוי היה לקדם את בניין הכוח הנדרש למענה ולהתמודדות עם האיום. ראוי שלמד"ן ינתח את המשמעות של כלל האיומים על המסוקים. כמו כן, על למד"ן להקפיד לקיים שילוב זרועות עם גורמי מודיעין היבשה. זאת, כדי להציג תמונת איומים שלמה על המסוקים במשימותיהם בלחימה, ולאפשר פיתוחו של מענה טוב ורחב יותר לאיומים.

מעקב- צבא הגנה לישראל
מצב (סטאטוס): א' תוקן

1.	מספר מדורים וענפים בלמד"ן  (להק מודיעין)  עוסקים באיומים על מערך המסוקים
יכולות אמל"ח ההגנ"א הטקטי המאיים על כלי הטיס נחקרים מהזווית הטכנולוגית בענף מחקר נשק אויב (מנ"א) ובזירת המודיעין הטכנולוגי (זימ"ט) באמ"ן.
	העשייה בתחום האיומים על מערך המסוקים התעצמה והשתפרה באופן ניכר ב-3 השנים האחרונות, עת הוחלט על הקמת גופים ייעודיים למשימה זו. העשייה בלהק מודיעין בתחום זה והקצאת המשאבים האיסופיים לנושא מתבצעים בהתאם לסדר העדיפות. אכן, ניתן לחקור תחומים נוספים ולהעמיק במחקר האיום על מערך המסוקים. עם זאת, בראיית מפקדי למד"ן העשייה בתחום המחקר והמודיעין לתכנון ולשליטה במבצעי המסוקים זוכה לקשב ולמענה מיטבי, ובשנתיים האחרונות אף השתפר והתעצם באופן משמעותי, לצד השיפור בסנכרון ובתיאום העשייה עם צבא היבשה באמ"ן (זימ"ט).

ליקוי

2. 	עד למועד סיום הביקורת, דצמבר 2017, לא גובשה בחה"א תכנית בניין כוח לתעדוף פרויקטי הגנ"ע למסוקים מול האיומים הקיימים והחזויים בטווח הזמן הקרוב ומול משאבים תקציביים. זאת, למרות שאיומים מסוימים הוגדרו על ידי אג"ת ועל ידי חה"א כמחייבים התמודדות.

מעקב- צבא הגנה לישראל
מצב (סטאטוס): א' תוקן

2.	לנושא קידום הגיבוש וההשלמה של תכנית בניין כוח - בחיל האוויר גובשה תוכנית בניין כוח, במסגרתה נבחנו פרוייקטים שונים כמענה לאיומים על מסוקים, וכן נתקבלו החלטות בתחום. תעדוף פרויקטים למענה לאיומים – בהתאם לרמת האיומים והמשאבים התקציביים בחיל האוויר בוצע תיעדוף ומיקוד בפרויקטים.


ליקוי 

3. 	תורת הלחימה (להלן - תו"ל) בנושא מסוים לא נבחנה מחדש לאחר מודל שבוצע ב-2017, בו הודגם איום מסוים וממילא לא הוטמעו בתו"ל הלקחים ממודל זה.

מעקב- צבא הגנה לישראל
מצב (סטאטוס): א' תוקן

3.  	איום מסוים זוהה כאיום משמעותי, בדגש למערך המסע"ר (מסוקי סער), איום שהתגבר מאוד בשנים האחרונות. קיימת תפיסה מבצעית הכוללת מענה במספר רבדים (מודיעין, אמל"ח, תו"ל הפעלה, צורת טיסה). מול כל אחד מרבדים אלו קיימת תכנית לשיפור המענה.

ליקוי

4. 	ענף חקר ביצועים בחה"א (להלן - ענף חק"ב) לא ניתח סיכונים מסוימים הכרוכים במשימות של המסוקים. ניתוח שכזה נחוץ, בין היתר, כדי שניתן יהיה להציג את מכלול הסיכונים האפשריים. על ענף חק"ב להשלים את ניתוח הסיכון למסע"ר. זאת, כדי שעל בסיס ניתוח זה ניתן יהיה להעריך את כלל הסיכונים למסע"ר .

מעקב- צבא הגנה לישראל
מצב (סטאטוס): א' תוקן

4.	במאי 2019 פורסמה עבודה – "הערכת איום ודרכי התמודדות" הבוחנת את הסיכונים וההשפעות על האופרטיבי ועל בניין הכח.
	מדור עליונות בענף חק"ב (ענף חקר ביצועים) משקיע 30% מתכנית העבודה השנתית שלו בניתוחי שרידות וחקר איומים על מסוקים. מדובר בהשקעה רבה מאוד בהתחשב בשלל עיסוקי המדור. סדר ניתוחי השרידות מתבצע על פי תעדוף, כאשר משימות תאורטיות שאינן כלולות כיום בתכניות המבצעיות של חיל האוויר לא מנותחות.
	חשוב לציין שגם אם מתאר הפעלה מסוים לא מנותח לעומק (השקעה של כחצי שנת מחקר), קציני ענף חק"ב משתתפים בכל הדיונים הרלוונטיים ומחווים את דעתם המקצועית.

ליקוי

5. 	חה"א נוקט צעדים תחזוקתיים ובטיחותיים מקיפים כדי לאפשר המשך הטסה בטוחה של מערך מסוקי היסעור. עם זאת, ההישענות על סדר הכוחות (להלן - סד"כ) של היסעור הוותיק או על חלק ניכר ממנו במצב שבו תהיה חריגה ממגבלת שעות הטיסה המקורית שקבע היצרן וללא שיש לכך תקדים כלשהו בעולם, מגלמת בחובה סיכונים לא מבוטלים. זאת גם בהתחשב בצורך להמשיך להטיסם במתארים מבצעיים, המגדילים את מרחב אי הוודאות ואת הפוטנציאל להתממשות תקלות ואירועים בטיחותיים. גם צווארי בקבוק לוגיסטיים של מחסור בחלפים בכלל ומשנת 2025 בפרט, צפויים להקשות על המשך הפעלת הסד"כ לטווח ארוך, על אף מאמצי רכש החלפים, ובכך להביא לצמצום משמעותי בכשירות הסד"כ ובזמינותו בשנים שנותרו לו לטוס. כל אלו עלולים להביא לכרסום ביכולות ליבה של צה"ל שמערך היסעור ממלא בהן חלק מרכזי בהתאם לצורך המבצעי. על חה"א לקדם ללא דיחוי גיבושה והשלמתה של תכנית בניין כוח שבה יתועדפו פרויקטים לטובת מענה לאיומים בהתאם לרמת האיומים והמשאבים התקציביים.

מעקב- צבא הגנה לישראל
מצב (סטאטוס): א' תוקן

5. 	חיל האוויר ביצע עמ"ט מעמיקה ומקיפה אשר סוכמה ע"י הרמטכ"ל באוגוסט 2018. 
העמ"ט בוצעה בשיתוף אג"ת, אמ"ץ ומז"י והתייחסה הן לאורך החיים של היסעור, הן לצורך המבצעי בפלטפורמת סער כבדה והן לחלופות השונות לרכש - כולל ניתוח עלויות וזמנים. הרמטכ"ל אישר את העבודה והנחה להתקדם בתהליך להחלפת היסעור בהתאם להמלצות חה"א. ההמלצות בתמצית מדברות על תמהיל V22 ופלטפורמת HL 
נקודת העבודה המתוקפת בחיל האוויר למערך היסעור הינה שנת 2025 בהתאם לסיכום מח"א.
במהלך חודש אפריל 2019 התקיימה הצגה של העמ"ט לסגן הרמטכ"ל, שהגדיר שהסוגיה תידון במסגרת גיבוש תר"ש תנופה. הסוגיה תידון במסגרת גיבוש ותכנון תר"ש תנופה והחלטות הנוגעות להסכם ה-MOU (מזכר הבנות) המשפיעות ומושפעות מגיבוש התר"ש. במסגרת זו ייבחנו החלופות השונות לרכש מחליף 'יסעור' תוך איזון מול פערים מבצעיים אחרים.

ליקוי

6. 	סד"כ היסעורים הנוכחי אינו נותן מענה מלא לצורך המבצעי כפי שהוגדר במסמך אסטרטגיית צה"ל מאוגוסט 2015. נוכח החלטת חה"א להאריך את חיי היסעור, הרי שלא צפויה התחדשות או תוספת למערך לכל המוקדם עד שנת 2025 והתיישנות המסוקים עלולה להביא לרידוד המערך בשל סוגיות אחזקה ומחסור בחלפים. נוכח הקשת הרחבה והמגוונת של האיומים על המסוקים ואפשרות החרפתם, ראוי כי חה"א יבחן את הצורך לעצב תפיסה מבצעית כוללת להפעלת המסוקים, שניתן יהיה לגזור ממנה מענה למתארי הטיסה השונים, ובמקביל לקדם פרויקטים טכנולוגיים למענה הגנ"ע מול האיומים.

מעקב- צבא הגנה לישראל
מצב (סטאטוס): ב' בתהליך תיקון

6. 	הצורך המבצעי במסוקי תובלה כבדה (HL) שגובש בעבודה משותפת בין חה"א ובשילוב מנת"מ אושר ע"י הרמטכ"ל בדצמבר 2018. העמ"ט שתוארה לעיל ניתחה את הצורך המבצעי בשיתוף עם אג"ת, אמ"ץ ומז"י. המשמעויות המבצעיות של החלופות נותחו בראי הצורך שתוקף.לגבי החלטה בנוגע לסד"כ המסע"ר הכבדים ועתידו לעומת הצרכיים המבצעיים- הסוגיה תידון במסגרת גיבוש ותכנון תר"ש תנופה והחלטות הנוגעות להסכם ה-MOU המשפיעות ומושפעות מגיבוש התר"ש. במסרת זו ייבחנו החלופות השונות לרכש מחליף 'יסעור' תוך איזון מול פערים מבצעיים אחרים. ראה התייחסות גם למעקב לליקוי 5.

ליקוי

7. 	בביקורת לא נמצא, כי משימות מערך המסק"ר ותעדופן נבחנו בהתחשב בסד"כ הנוכחי וביכולתו לעמוד בצרכים המבצעיים הכוללים כפי שהוגדרו לו. ראוי לבחון את כלל משימות המסק"ר, לתעדפן בהתאם לרמת האיום וחשיבות המשימה ולבצע את ההתאמות הנדרשות בתפיסת ההפעלה המבצעית של המסק"ר.

מעקב- צבא הגנה לישראל
מצב (סטאטוס): ב' בתהליך תיקון

7. 	למערך המסק"ר, כמו לכל מערך בחה"א קיימת הוז"א (הוראות זרע האור) כוננות וכשירות. הוז"א זו נגזרת מהצורך המבצעי מחד ומכמות ויכולות הסד"כ מאידך, ומגדירה את מדרגות הכשירות הנדרשות מכל טייסת. הוז"א כוננות וכשירות מסק"ר עודכנה ב-02/02/2017.
עד סוף 2019 תסוכם על ידי מח"א עמ"ט בנושא עתיד מערך המסק"ר. העבודה תעסוק בתיעדוף המשימות, ובמענה האחזקתי. גם בחטיבת המבצעים באמ"ץ מבוצע ניתוח לבחינת הצרכים המבצעיים בשגרה ובתוכניות האופרטיביות והתאמתם לכמויות הסד"כ החדשות. ניתוח זה הלוקח בחשבון את היתרון היחסי של המערך ע"פ מערכים אחרים, מבוצע באופן שוטף בשגרה לאור כמויות סד"כ הזמינות וכחלק מנוהל הקרב המבוצע כהכנה לחרום.

ליקוי

8. 	בטייסות המסק"ר התגלו פערים משמעותיים בחלפים ובאחזקת המסק"ר. על חה"א לבצע בחינה מקיפה בתחום אחזקת המסק"ר, העשוי לשרת עוד מספר רב של שנים בחה"א, על מנת להביא את המערך למצב כשירות טוב יותר, לדוגמה על ידי החזקת מלאי גדול יותר של חלקים מסוימים, קיצור לוחות זמנים של הגעת חלפים שהוזמנו ופתרון בעיות אחזקה של מערכות רגישות שכשירותן היא תנאי הכרחי להפעלה מבצעית מלאה של המסוקים.



מעקב- צבא הגנה לישראל
מצב (סטאטוס): א' תוקן

8. 	אחזקת כלי הטיס לרבות מערך המסק"ר מהווה אתגר עבור ח"א ומצריך ידע מקצועי והנדסי עמוק לצד השקעת משאבים משמעותית ברכש חלפים למערך. ח"א מקפיד על ביצוע רכש חלפים לכלי טיס מיצרנים מורשים בעלי רמת הבטחת איכות גבוהה, תהליך כזה נתקל לעיתים בקשיים ומשפיע על זמינות כלי הטיס. מחלקת מטוסים בלהק ציוד פועלת באופן מתמיד ובצורה סדורה להעלאת רמת המוכנות וזמינות של מערך המסק"ר כמו גם כל שאר כלי טיס בחיל האוויר. במחלקה מתקיים תהליך מרכזי לבחינת הערכת מצב פלטפורמה אחת ל- 3 שנים (ולעיתים על פי צורך בתדירות גבוהה יותר) במסגרתה מבוצע ניתוח לאמינות המערכות של כלי הטיס וזיהוי מגמות שליליות אשר דורשות טיפול, מוצגים מוקדי בטיחות ואופן טיפול בהם, מועלים צווארי   בקבוק לוגיסטיים ותוכניות מענה לכל פער. הערכת מצב אחרונה למסק"ר בוצעה במהלך שנ"ע 2018. במסגרת העבודה הותנע חוזה רכש רב שנתי בהיקף של כ- 30 מד"ס (מיליון דולר סיוע)לחלפים פתן/ שרף כמענה להתארכות זמני אספקה וצמצום פגיעה בזמינות המערך. עבודה זו היוותה גם חלק מעבודת מטה מקיפה שהוביל להק הרמ"ט בנושא עתיד מערך המסק"ר. תוצרי העבודה ישולבו בתוכנית רב שנתית שעתידה להיות מסוכמת במהלך השנה הנוכחית כחלק מצוותי תר"ש של ח"א בעבודות המטה הכללי.

ליקוי

9. 	הגם שבמפת הדרכים (כלי עבודה מרכזי בתכנון ארוך טווח של בניין הכוח) למסק"ר נקבע כי בשנת 2014 יש להתחיל בבדיקת היתכנות לרכש מחליף למערך הפתן ולהחליט בשנת 2017 על הצטיידות, ועל אף שסגן הרמטכ"ל הנחה לבחון את עתיד מערך המסק"ר, חה"א לא בחן זאת עד למועד סיום הביקורת. זאת, על אף התיישנות המערך והצפי להדממתו בשנים 2025-2023, כפי שצוין במפת הדרכים למסק"ר; על אף המחסור החריף בחלפים ממנו הוא סובל; על אף היקפו של מערך המסק"ר והצורך המבצעי. גם במטכ"ל לא בוצעה עבודה בהובלת חטיבת התכנון באג"ת, שמנתחת את הצורך העתידי במסק"ר מול חלופות אפשריות, ואת הצורך בהגדרת אופק השירות המשוער של מסק"ר בחה"א, כפועל יוצא מניתוח כזה.	נוכח הסיכונים הפוטנציאליים הכרוכים בהמשך ההישענות על מערך מסוקי היסעור הוותיקים, על אג"ת ועל חה"א לשקול את הקדמת רכש חלופת היסעור כך שיהיה סמוך ככל הניתן למועד תחילת מימוש מזכר ההבנות הקרוב (MOU - Memorandum of Understanding ) עם ארה"ב. עליהם להציג את הנושא לסגן הרמטכ"ל ואף לרמטכ"ל ללא דיחוי, שכן הארכת חיי היסעור עלולה לטמון בחובה סיכון לחיי אדם וכן עלולות להיות לה השלכות מבצעיות משמעותיות והיא כרוכה בעלויות תחזוקה ניכרות. על הרמטכ"ל לקבל בהקדם האפשרי החלטה בנוגע לסד"כ המסע"ר הכבדים ועתידו המסתמן למול הצרכים המבצעיים, וזאת כחלק מההחלטה שתתקבל בנוגע לחלופות יסעור ולוחות הזמנים שייקבעו לכך. זאת, כדי שלא ייפגעו היכולות המבצעיות התלויות בסד"כ זה. יציאה להתקשרות לרכש חלופת יסעור אחרי תחילת העשור הבא עלולה לדחות את תאריך היעד למבצעיות ראשונית המוכוונת לשנת 2025 ולהאריך משמעותית את תקופת ההסתמכות על הסד"כ הישן שלא מאפשר את השגת היעד המבצעי. כל עוד לא ייקלט בחה"א סד"כ מחליף יסעור בהיקף שנותן מענה לצורך ויגיע למבצעיות מלאה, לא יינתן מענה מספק. על הרמטכ"ל ועל סגן הרמטכ"ל, לקחת בחשבון בבואם להחליט על חלופת היסעור, את המשמעויות הנגזרות מכל אחת מהחלופות כפי שניתחו אותן אג"ת וחה"א בספטמבר 2017 למול הצורך המבצעי המוגדר למערך המסע"ר באסטרטגיית צה"ל. על אג"ת בשיתוף חה"א לבחון ללא דיחוי את סוגיית עתיד מערך המסק"ר, ובתוכה חלופת הפתן. במסגרת בחינה זו עליהם לנתח בין היתר, את ההתפתחויות הצפויות וחלופות אפשריות נוספות למערך המסק"ר מול כלל המשימות המוטלות עליו ולגזור מכך את אופק השירות המשוער של מערך המסק"ר.

מעקב- צבא הגנה לישראל
מצב (סטאטוס):  ב' בתהליך תיקון 

9. 	כחלק מתהליך גיבוש תר"ש תנופה בצה"ל מתקיימת בימים אלו עבודה לזיקוק הצורך המבצעי והיקף הסד"כ הנדרש. עבודת מחקר בנושא זה הותנעה לאחרונה במנת"ם. במסגרת גיבוש תר"ש גדעון+1, צה"ל נדרש להגדיר את גודל והרכב זרוע היבשה, הסד"כ המסייע הוא  נגזרת שניה או שלישית של החלטה זו. עד סוף 2019 תוצג עמ"ט עתיד מערך המסק"ר למפקד חיל האויר. העמ"ט מורכבת מכמה פרקים ביניהם ניתוח אחזקתי לאורך חיי פתן, ניתוח צורך מבצעי במסק"ר (לאור החלופות המתפתחות) וניתוח החלופות לגבי עתיד מערך הפתן. עד אז, נקודת העבודה המתוקפת בחיל האויר למערך הפתן הינה שנת 2025 בהתאם לסיכום מח"א. צפי לסיום במהלך שנת 2020.

ליקוי

10. 	במטכ"ל לא בוצעה עבודת מטה בהובלת חטיבת התכנון באג"ת שמנתחת את הצורך העתידי במסק"ר מול חלופות אפשריות

מעקב- צבא הגנה לישראל
מצב (סטאטוס): ב' בתהליך תיקון

10.	לנושא ניתוח הצורך העתידי במסק"ר מול חלופות אפשריות. כחלק מתהליך גיבוש תר"ש 'תנופה' בצה"ל מתקיימת בימים אלו עבודה לזיקוק הצורך המבצעי והיקף הסד"כ הנדרש. עבודת מחקר בנושא זה הותנעה לאחרונה במנת"ם (המרכז לניתוח מערכות). צפי לסיום במהלך שנת 2020. 

ליקוי

11. 	הגם שרבות ממשימות מערך המסוקים דורשות שיתוף פעולה הדוק עם כוחות היבשה, הרי שבהשתלמויות ובאימונים המהווים חלק מהותי מבניין הכוח שמטרתו להכשיר את כוחות היבשה להפעיל סד"כ אווירי, ישנם פערים משמעותיים לרבות בהיקף השימוש במאמנים (סימולטורים). הדבר עלול להביא לפגיעה ממשית ביכולת המקצועית של כוחות היבשה להפעיל את המסוקים לכשיידרשו לכך בעת לחימה. על מז"י ואמ"ץ בשיתוף חה"א, לבחון את הפערים באימונים ובהשתלמויות - שנועדו להביא לכשירות כוחות היבשה - הן מבחינת היקפם והן מבחינת תוכניהם, כדי להביא למימוש מרבי של תוכנית ההשתלמויות וגרף האימונים. כמו כן, על מז"י לוודא, כי כוחות היבשה מבצעים אימונים במאמנים, בתדירות ובהיקף שייקבעו, כחלק מחייב מתכניות האימונים של יחידות השדה ובכלל זה יחידות המילואים. זאת, כיוון שבהינתן סד"כ מצומצם של מסוקים מהווים המאמנים כלי משמעותי לצמצום הפערים האמורים.

מעקב- צבא הגנה לישראל
מצב (סטאטוס): ב' בתהליך תיקון

11.	לנושא בחינת הפערים באימונים בהשתלמויות ובתוכניהם:
1. חיל האוויר קטן ביחס לגודל זרוע היבשה. דבר זה משליך על הפעלת הכוח בלחימה.
	2.  המענה הצה"לי לכך הוא "חץ השת"פ", מסמך מטכ"לי שמגדיר כשירות אוויר דיפרנציאלית לחטיבות זרוע היבשה.
	3.  אימוני חה"א ובכלל זה מערך המסוקים מוכוונים בהתאם לחץ השת"פ. ביצוע השתלמויות הינו אמצעי לתת מענה משופר הן לחטיבות הסדירות והן לחטיבות שלא זוכות לאימון טס.
	4.  בספר "סיוע אווירי במבצעי כוחות היבשה", מופיעות הכשירויות המחייבות קצין מתמרן.
פערי הכשירות ביחס למוגדר בספר נבחנו והוחלט ע"י רח"ט ההדרכה בז"י כי הדרך לגשר על הפער ביחס לסד"כ המצוי הוא באמצעות ביצוע השתלמויות ח"א אוגדתיות.
	5.  במסגרת תכנית השותפות 2018 בוצעה לראשונה הסדרה בין ז"י לחה"א לאופן שמירת כשירות היסוד לחטיבות צה"ל על בסיס השתלמויות.
	6.  במסגרת תכנית השותפות הוגדרו מספר עבודות בז"י שנדרשות על מנת לטייב את איכות האימון:
א. הגדרת כשירות נדרשת לכל ממלא תפקיד ביבשה.
ב.  הגדרת שמירת הכשירות הנדרשת על בסיס המאמנים הקיימים. במסגרת מאמץ זה מוכשרות מדריכות המאמן של ז"י להדריך הכוונות מסק"ר.
ג. תהליך בניין כוח משותף למאמנים (עדיין לא מתקדם בקצב הרצוי).
לנושא וידוא אימונים במאמנים בז"י, בתדירות והיקף, ביח' השדה, ובמערך המילואים השימוש במאמנים מוגבל. בז"י קיימים מאמנים ובהם נעשה שימוש בהכשרות הקצונה (קק"צ, קמ"פ) אך הם אינם בהיקף מספיק ע"מ להכשיר כל קצין מתמרן. בתוכנית הרכש מתוכנן מאמן נייד להפעלת אש בו יוכלו לעשות שימוש גם הקצינים בגדודים דבר שיסייע בשמירת הכשירות. הנושא בבדיקת חט' היבשה. צפי לסיום במהלך שנת 2020.
לנושא פעילות למיסוד היבטים של תכני השת"פ, וקריטריונים לשיפור כשירות הכוחות: שיתוף הפעולה הישיר מהווה נתח משמעותי מהאימון המשותף, חוזקו באינטרס המשותף של הטייסות והיחידות וכדי להשאירו בהיקף כזה, נכון לאפשר גמישות מירבית לתיאום בין היחידות. האינטרס המשותף מבוסס על תרגילים שמייצרים כשירות לשני הצדדים, בעיתוי ובמיקום הגאוגרפי של האימון המתאים ליחידות. הנחיות מטה בנושא שת"פ פרטי יאתגרו את נק' החיתוך של שלושת האחרונים. חשיבות נוספת בו היא הגמישות שהוא מאפשר למפקדים משני הצדדים לשמור כשירות לאנשיהם במקום ובזמן הנוחים להם.
לנושא תעדוף השיתוף פעולה הפרטי מול הצרכים המבצעיים הרלוונטיים והתאמתם לאילוצי שדה הקרב. בשנה האחרונה רואים עלייה בהיקף השת"פ הפרטי בעקבות הבנה הדדית של הצורך וחיבור של הטייסות ליחידות ביבשה לטובת שיפור המוכנות לתמרון של כוח יבשתי משולב אוויר. ניתוח פילוח שיתוף פעולה  הפרטי מראה כי ישנה הלימה בין כמות הגיחות לבין חץ התעדוף המטכ"לי. הטייסות מכירות את חץ התעדוף המטכ"לי היטב וככלל פועלות לאורו בקביעת השת"פ הפרטי.

ליקוי

12. 	יש לציין לחיוב את שיתוף הפעולה בתיאום ישיר שהינו תרגילים המתבצעים ביוזמת טייסות ויחידות היבשה (להלן - שת"פ פרטי) אשר תורם לכשירות כוחות היבשה. עם זאת, בהיעדר קריטריונים קבועים לשת"פ הפרטי, בהיעדר מעורבות של מחלקת אימונים במז"י בשת"פ זה ונוכח מעורבות מועטה בלבד בכך של היחידה לשיתוף פעולה (להלן - יחשת"פ) בחה"א, עלול האימון להחטיא את מטרתו ולא לתרום לשיפור כשירות הכוחות. נוכח ההיקף המשמעותי של השת"פ הפרטי, שאף עולה על השת"פ הקבוע בתוכנית האימונים, על חטיבת תורה והדרכה באמ"ץ, חטיבת היבשה בזרוע היבשה ויחשת"פ בחה"א לפעול למיסודו בהיבטים של תוכני השת"פ והקריטריונים שעליהם לעמוד בו כדי להביא לכשירות הכוחות על מנת שאימונים אלו ימוצו באופן מיטבי. כמו כן, על גופים אלו לתעדף את השת"פ הפרטי מול הצרכים המבצעיים הרלוונטיים, תוך התאמתם, ככל הניתן, לאילוצי שדה הקרב. "מיסוד" כזה עשוי להבטיח את יעילות האימון ואת קידום כשירותם של המפקדים ביבשה לביצוע השת"פ עם המסוקים ובהתאם לסדרי העדיפויות המתאימים. על חטיבת היבשה בזרוע היבשה, בשיתוף חה"א, לקבוע מדדי כשירות שיהיו מותאמים לצרכים המבצעיים הנדרשים בתחום שיתוף הפעולה בין מערך המסוקים ליבשה שניתן יהיה לאמוד באמצעותם את כשירות המפקדים בהפעלת אוויר. על תוכני האימונים וההשתלמויות וכן על השת"פ הפרטי והאימון במאמנים להביא לידי ביטוי את המדדים הללו.	

מעקב- צבא הגנה לישראל
מצב (סטאטוס): ב' בתהליך תיקון

12. 	במסגרת תכנית השותפות הוגדרו מספר עבודות בז"י שנדרשות על מנת לטייב את איכות האימון:
א. הגדרת כשירות נדרשת לכל ממלא תפקיד ביבשה.
ב. הגדרת שמירת הכשירות הנדרשת על בסיס המאמנים הקיימים. במסגרת מאמץ זה מוכשרות מדריכות המאמן של ז"י להדריך הכוונות מסק"ר. צפי לסיום במהלך שנת 2020.

ליקוי

13. 	מהדוח המסכם של צוות התחקיר שמונה בחה"א לבדיקת תאונת המסוק שהתרחשה באוגוסט 2017, שבחן היבטים של אחזקת מערכת ההיגוי במסוקים מסוימים, עולה שהתאונה נגרמה עקב שרשרת של ליקויים. כמו כן, מהדוח המסכם משתקפת תמונה המעלה חשש אף לבעיה מערכתית במערך האחזקה ועלולה להצביע אף על תרבות ארגונית לקויה, בתחום שנוגע לחיי אדם ולאמצעי לחימה (להלן - אמל"ח) משמעותי ויקר. זאת, כיוון שבעובדות המתוארות בדוח המסכם יש חריגה מנורמות עבודה תקינות וקבלת החלטות שאינן בהתאם לכללים. מהתחקיר עולה כי לתאונה תרמו, בין היתר, הכשרה חסרה לטכנאים והנחיות חסרות בספרות האחזקה וכן נמצא, לדוגמה, שלא מנוהל מעקב כשירות אישית של הטכנאים על ביצוע פעולות במערכות בטיחותיות. ראוי כי ממצאי הדוח המסכם של צוות תחקיר תאונת המסוק מאוגוסט 2017, יביאו לבחינה מקיפה ומעמיקה בכל מערך האחזקה בנוגע לכל כלי הטיס בחה"א. אמנם מח"א פירט שורת מטלות לביצוע בעקבות התאונה ואולם ראוי, כי משימות אלו ייושמו באופן רחב, לגבי כל מערך האחזקה של כלל כלי הטיס בחה"א ולא יתמקדו בעיקר במערך האפאצ'י. על מח"א להנחות על בדיקת כל הספרות האחזקתית-המקצועית לגבי כל כלי הטיס כדי לוודא שהינה תואמת לספרות היצרן וכי היא כוללת הפניות לספרות נלווית במידת הצורך, וכי כל הספרות המקצועית זמינה בטייסות. כמו כן, על מח"א להנחות כי יש ליישם את הלקחים מתחום ההדרכה של מערך האפאצ'י, לרבות הגדרת תהליכי הכשרה חדשים ככל שנדרש, בכל מערכי ההדרכה של הטכנאים לגבי כל כלי הטיס. על מח"א להנחות על בחינת שיטות להגברת הבקרה על צוותי הטכנאים בכל הטייסות כדי שגורמי הבקרה יוודאו שאין פער בין הנחיות ספרות האחזקה לבין אופן ביצוע האחזקה בפועל. זאת ועוד, על מח"א להנחות על הגדרת מסלולים שיבטיחו שמירת כשירות טכנאים בכל המערכים וכן בקרת כשירות אישית לטכנאים בכל המערכים, בפרט בכל הנוגע לביצוע פעולות אחזקה במערכות בטיחותיות.

מעקב- צבא הגנה לישראל
מצב (סטאטוס): א' תוקן

13. 	1.חיל האוויר אינו מקבל את הטענה כי שרשרת הטעויות שהובילה לתאונה של פתן 809 מייצגת תרבות ארגונית לקויה בכלל המערך הטכני. טעויות אלו ראוי והיו צריכות להימנע, מקורן בפער ידע ובמעגלי בקרה שלא צלחו. 
	2.  יחד עם זאת יש לראות את התמונה הרחבה: טכנאים של המערך הטכני מתחזקים מאות כלי טיס ומבצעים עשרות אלפי פעולות אחזקה מדי יום ברמת מורכבות שונה.
הטכנאים האמונים על ביצוע פעולות אחזקה אלו הינם טכנאים מקצועיים ומסורים אך לרוב בעלי ניסיון מוגבל לאור תקופת שרות קצרה במקצוע (כ- 55% מכלל המערך הטכני הינם חיילי חובה וכ- 15% הינם נגדים צעירים בקבע ראשוני). ולמרות האתגר שבהכשרת כ"א צעיר ושימור הידע, ח"א ממשיך לשמור על רמת מקצוענות גבוהה שבאה לידי ביטוי בשיעור נמוך משמעותית של תאונות קטלניות ביחס לחילות אוויר זרים.
	3. בהתייחס להמלצה מדוח המבקר בנושא יישום לקחי הוח"ק באופן רוחבי, להלן ההתייחסות: בעקבות וח"ק התאונה של פתן בוצעו מספר תהליכים רוחביים כאשר חלקם במערכות כלי טיס ברמה הטכנית וההנדסית וחלקם בידע, מקצוענות ותרבות ארגונית. מרבית התהליכים הושלמו וסוכמו, חלקם הקטן נמצא עדיין בשלבי יישום והם נשענים על נהלים שמבטיחים את הטמעתם בארגון. להלן תהליכים מרכזיים שקרו:
א.בוצע מיפוי רוחבי בכלל מערך המסוקים לזיהוי מוקדי כשל (מערכות דומות לזו שכשלה בתאונה, מערכות בטיחותיות ללא גיבוי), בוצעה בחינה למדיניות אחזקה ובדיקות, עדכניות וחידוד הנחיות לטכנאי בספרות, אופן קליטת הפריטים מרכש בח"א להעלאת רמת הבטחת איכות ועוד.
ב. בוצעו הדרכות יצרן ומוסד תהליך לרכישת הסמכה לויסות מערכת היגוי במערך המסוקים.
ג. הוגדרה שיטה אחידה לאופן תיעוד פעולות אחזקה בכלי טיס - נכתב נוהל אשר שולב בהוראות מדיניות המערך הטכני "רם וברור". יישום הנוהל מבוצע במבדקי הבטחת איכות בבסיסים.
ד. בוצע טיפול בפערים שעלו במסק"ר שמקורם בסתירה שבין הנחיות בספרות לבין מה שמבוצע בפועל. תהליך זה נקרא "תחומים אפורים" והוא מבוצע בשיתוף מטה ושדה והינו נכון לכלל כלי טיס בח"א. תהליך טיפול ב"תחומים אפורים" מבוצע באופן שיטתי ברמות בקרה שונות - מ. טייסת תחזוקה בבסיס, רע"ן מערכתי ורמ"ח מטוסים במטה.
ה. נכתבו נוהלי זרוע אויר כשירות טכנאי דרג א' והוראת מדיניות כשירות מקצועית טכנאים במסגרתם הוגדר תהליך רכישה וחובת שמירת כשירויות ליבה כולל כשירות בסיסית (כשירות מינימלית כטכנאי במערך הטכני) וכשירות ספציפית (כשירות לביצוע פעולות אחזקה פרטניות בטיחותיות בכלי טיס ספציפי). תהליך שמירת כשירות הוגדר כחובה לביצוע באופן עיתי ובטרם ביצוע פעולות אחזקה בכלי טיסה. הטמעת שיטת הכשירות במערך הטכני החלה ב 1/1/19.


ליקוי

14. 	על מח"א להנחות על בדיקת כל הספרות האחזקתית המקצועית לגבי כל כלי הטיס כדי לוודא שהינה תואמת לספרות היצרן. על מח"א להנחות כי יש ליישם את הלקחים מתחום ההדרכה של מערך האפצי. על מח"א להנחות על בחינת שיטות להגברת הבקרה על צוותי הטכנאים בכל הטייסת. על מח"א להנחות על הגדרת מסלולים שיבטיחו שמירת כשירות טכנאים.

מעקב- צבא הגנה לישראל
מצב (סטאטוס): א' תוקן

14.  	בנושא הנחיית בדיקת הספרות האחזקתית המקצועית של כל כלי הטיס, זמינות הספרות בטייסות, ותאימותן לספרות יצרן הותנע תהליך לשיפור משמעותי של עדכניות ונגישות ספרות אחזקה לכלי טיס והעלאת רמת הידע ומקצוענות של טכנאים במערך הטכני באמצעות מחשבי לוח - הטמעת ציוד חדשני לטכנאים הכוללים ספרות אחזקה דרג א' לשיפור נגישות מקורות מידע לטכנאים ושמירה על ספרות מעודכנת בכל עת. תהליך ההטמעה החל בחודש אפריל וצפוי להגיע לכלל יחידות החיל עד סוף שנ"ע 2019.
לנושא יישום הלקחים מתחום ההדרכה והגדרת תהליכי הכשרה חדשים בכלל המערכים כיתות מיומנות - כחלק משלים לשיפור איכות והנגשת הספרות לטכנאי והטמעת תפיסת הכשירויות, בוצע מהלך משמעותי לשיפור אמצעי הדרכה לשילוב עזרים המשמשים לרכישה ושיפור מיומנויות עבודה, אבחנה של תקלות וממצאים חריגים. כיתות אלו הינן "כיתות מיומנות" והן פרוסות כיום בכל בסיסי החיל ומהוות מרכיב בלתי נפרד מתהליך הכשרה ושמירת כשירות. 
לנושא הנחיית בחינת שיטות להגברת הבקרה על הטכנאים בכל הטייסות תחומים אפורים" - נוסף לאמור לעיל, קיים עיסוק נרחב ב"תחומים אפורים" כחלק מכלים המאפשרים הצפת קשיי ביצוע של פעולות אחזקה ע"י טכנאים, דבר אשר עלול לייצר אחזקה שאינה נכונה. כל "תחום אפור" מהווה התייחסות דומה לזו של "מוקד בטיחות" ומנוהל במערכת ניהול מידע בטיחותי "מנדט". "תחומים אפורים" הינו מגנון "נושם" ומחזורי, דיוני בקרה מתקיימים ברמות שונות של פיקוד - מרמת מפקד גף/ מפקד טייסת תחזוקה בבסיס ועד רמת רע"ן מערכתי/ רמ"ח מטוסים במטה. בשנתיים האחרונות נסגרו במערך המסק"ר למעלה מ- 50 אירועי "תחום אפור" שחלקם טופלו ע"י הדרכה מקצועית וחלקם ע"י התאמת אמצעים לביצוע המשימה (פעולת אחזקה).
לנושא הנחיית הגדרת מסלולים לשמירה על כשירות הטכנאים, ובקרת כשירות אישית לטכנאים בפרט בנושא אחזקה מתודת כשירויות במערך הטכני - נכתבה נוז"א כשירות טכנאי דרג א' והוראת מדיניות כשירות מקצועית טכנאים במסגרתם הוגדר תהליך רכישה וחובת שמירת כשירויות ליבה. כולל כשירות בסיסית (כשירות מינימלית כטכנאי במערך הטכני) וכשירות ספציפית (כשירות לביצוע פעולות אחזקה פרטניות בטיחותיות בכלי טיס ספציפי). תהליך שמירת כשירות הוגדר כחובה לביצוע באופן עיתי ובטרם ביצוע פעולות אחזקה בכלי טיסה. הטמעת שיטת הכשירות במערך הטכני החלה ב 1/1/19.

ליקוי

15. 	לאחר בחינה מעמיקה החליט חה"א ביוני 2000 להסיר מערכת גיבוי חשמלית למערכת ההיגוי המכאנית במסוקי הפתן וזאת בשל הבעיות שגרמה מערכת גיבוי זו. למרות שהסרת מערכת הגיבוי גרמה לכך שמערכת ההיגוי של מסוקי הפתן אינה עומדת בתקן לדרישות חוזק עבור תכן מבני למערכת ההיגוי ועל אף שהיה ידוע מראש, כי מערכת ההיגוי המכאנית הינה מוחלשת, הרי שמהדוח המסכם עולה שלא נבחנו לעומק השפעות אובדן היתירות ולא בוצע מעקב מתמשך לאפשרויות פתרון עתידיות. כלקח מהתאונה הקטלנית של התרסקות הפתן מאוגוסט 2017, על חה"א לבחון במקרים בהם מוסרות מכלי טיס מערכות הקשורות לרכיבים בטיחותיים, מהן הדרכים שאותן יש לנקוט כדי להתגבר על הסיכונים הכרוכים בהסרת מערכות דומות, בפרט בתחום האחזקה והכשרת הטייסים.

מעקב- צבא הגנה לישראל
מצב (סטאטוס): א' תוקן

15. 	בשנים האחרונות הוטמע בח"א תהליך להעלאת פערי תצורה של כלי טיס/ מערכות של ח"א לעומת תצורת מתפעל מוביל/ יצרן. תהליך זה מתקיים מדי שנה במסגרתו עולים כלל הפערים לאישור רמ"ח מטוסים. במקרים בהם מדובר בפער בטיחותי החריגה עולה לאישור רלצ"ד ומח"א. תהליך ניתוח וניהול סיכונים בעת שינוי תצורה או שינוי מדיניות אחזקה ממוסד ומוסדר במערכת בטיחותית - נכתב נוהל אשר שולב בהוראות מדיניות המערך הטכני "רם וברור".
































מוכנות פיקוד העורף לחילוץ והצלה בחירום

הגופים המבוקרים: פיקוד העורף- צבא הגנה לישראל, מגן דוד אדום, הרשות הארצית לכבאות והצלה

ליקוי

1. 	תרחיש הייחוס לעורף שאישרה ועדת שרים לענייני ביטחון לאומי (להלן - הקבינט המדיני-ביטחוני) בשנת 2016 אינו כולל את מלוא המשמעויות הנדרשות לפקע"ר על מנת להיערך לתרחיש המלחמתי הצפוי והשפעותיו על העורף.

מעקב- צבא הגנה לישראל
מצב (סטאטוס): ב' בתהליך תיקון

1. 	הסתכלות מצרפית של כלל האיומים וההיבטים של הפגיעה במשק וההשלכות הנגזרות מכך על רציפות התפקוד של צה"ל הינה באחריות רח"ל. בנובמבר 2018 החל אג"ת בגיבוש "איום הייחוס לעורף לתר"ש 'גדעון+1'". במסגרתה, יוגדרו האיומים המרכזיים על העורף בהסתכלות רב מימדית וינותחו משמעויות נפגעים ותשתיות ניזוקות על בסיס המתודה  שהוצגה לקבינט  ביולי 2018. בהמשך לעבודה זו, יידרש פקע"ר לניתוח משמעויות מלא הכולל את בניין הכח הנדרש להתמודדות עם איום הייחוס. לו"ז לסיום –שנת 2020.

ליקוי

2. 	משנת 1992 לא נותח היקף סד"כ גדודי החילוץ וההצלה של פקע"ר הנדרש בהתאם לתרחיש הייחוס לעורף. עקב כך לא ניתן לקבוע אם היקף סד"כ פקע"ר לחילוץ ולהצלה גדול מההיקף הנדרש בהתאם לתרחיש הייחוס לעורף או קטן ממנו. על פקע"ר בשיתוף אג"ת לנתח את סד"כ פקע"ר הנדרש לחילוץ ולהצלה ולבחון את מידת התאמתו לתרחיש הייחוס וזאת במסגרת הכנת התוכנית הרב שנתית (להלן - התר"ש) הבאה.

מעקב- צבא הגנה לישראל
מצב (סטאטוס): א' תוקן

2. 	אין פערי סד"כ, סוגיה זו נבחנה אל מול תרחיש הייחוס, ובאה לידי ביטוי בתרגיל 'אבן הראשה 2018' אשר אישש קביעה זו.  

ליקוי 

3. 	על פי התוכניות המבצעיות שבתוקף, ייתכן שגדודי החילוץ וההצלה הסדירים יידרשו לבצע הן משימות חילוץ והצלה במסגרת התוכנית המבצעית של פקע"ר לחילוץ ולהצלה והן משימות פינוי אוכלוסייה במסגרת התוכנית לפינוי אוכלוסייה - משימות אשר עשויות להיות מופעלות בו זמנית בסמוך לפתיחת הלחימה, עת שבה צפויה פגיעה בעורף שתחייב התמודדות מהירה בתחום החילוץ וההצלה. במצב זה מימושן של שתי התוכניות עלול להיפגע בשל כפל המשימות המוטלות על גדודי החילוץ וההצלה הסדירים. על צה"ל לוודא כי בעת התאמת התוכנית לפינוי אוכלוסייה, התוכנית תאפשר פינוי אוכלוסייה גם אם לא יעמדו לרשות פקע"ר גדודי החילוץ וההצלה הסדירים.

מעקב-צבא הגנה לישראל
מצב (סטאטוס): ב' בתהליך תיקון

3. 	הרעיון המסדר בתכנית "מרחק בטוח" הינו כי פינוי האוכלוסייה ממרחב העימות הינו מהלך מציל חיים, וע"כ נדרש סד"כ מקצועי, אשר יהיה בעל כשירות לפעול במרחב לחימה ותחת אש. 
אמ"ץ קיים שיח ובירור בנושא מול פקע"ר על מנת לסכם את המענה הנדרש. בהינתן מצב שבו אכן פקע"ר לא יצליח לעמוד במשימות שהוגדרו לו עם היקף הסד"כ הקיים – יוגדר מענה חלופי.

ליקוי

4. 	במדינת ישראל מתרחשת תנופת בנייה אזרחית מודרנית (להלן - בנייה מודרנית) בהיקפים נרחבים, ובכלל זה בניינים רבי-קומות וגורדי שחקים; בנייה רוויית ברזל ובטון; בנייה הכוללת מעטפת זכוכית; תשתיות תת-קרקעיות (כגון - מנהרות רכבת וחניונים); בנייה היברידית (המשלבת בטון דרוך וברזל), המציבה אתגרים חדשים במענה המבצעי בתחומי חילוץ והצלה. אף שהמענה לחילוץ ממבנים גבוהים עומד על סדר היום של פקע"ר זה שנים רבות, הוא אינו נמצא בהלימה מספקת למול האתגרים בפניהם ניצבת מדינת ישראל. על פקע"ר לבחון בדחיפות כיצד לשפר את יכולותיו בתחום החילוץ ממבנים גבוהים, הרלוונטיות לכל סוגי הבנייה המודרנית. על פקע"ר וכב"ה לפעול בשיתוף פעולה ובהקדם להשלמת מיפוי המבנים הגבוהים, ובכך לתמוך בהיערכות כוחותיהם לחילוץ במציאות הקיימת ולהקנות להם את היכולות והאמצעים המתאימים לצורך כך.

מעקב- צבא הגנה לישראל
מצב (סטאטוס): ב' בתהליך תיקון

4.   	לגבי שיתוף פעולה בין פיקוד העורף לכבאות אש מבוצע תהליך מול יחידת המיפוי הצה"לית להטמעת שכבה מסוג זה במערכת שוע"ל. פקע"ר ביצע ועדות חילוץ ובהם החליט שהיחצ"א (יחידת חילוץ ארצית) הם היחידים אשר מבצעים את פעולת המילוט במבנים גבוהים ולהם מבוצעת ההכשרה ולכן מי שנדרש לדעת מוכשר ומתאמן לכך בשגרה.

מעקב- הרשות לכיבוי והצלה
מצב (סטאטוס): ב' בתהליך תיקון

4.  	המידע הקיים בכבאות בנושא מיפוי בניינים גבוהים סופק על ידי המרכז למיפוי ישראל, המידע בפריסה ארצית ומעודכן לשנים 2007-2009. פיקוד העורף משתמש באותם נתונים למרות שאינם מלאים ורמת הדיוק משתנה בהתאם למיקום. 

ליקוי

5. 	לסד"כ פקע"ר אין יכולת מספקת לחילוץ יעיל ומהיר של לכודים בקומות הגבוהות, בכמה אתרים בו זמנית, וזאת נוכח האפשרות שהיחידה הארצית לחילוץ ולהצלה והגדודים הסדירים יבצעו בד בבד גם פעולות חילוץ והצלה באתרי הרס מורכבים. מצב זה מחמיר עקב אי-כשירותם של גדודי המילואים של פקע"ר לפעול במתארים כאלה, שכן הם לא תרגלו תכנים הרלוונטיים לחילוץ מגובה. על פקע"ר להאיץ את הכשרת גדודי הסדיר לחילוץ מגובה על מנת לתת מענה מספק לחילוץ ולהצלה של לכודים מבניינים גבוהים, וזאת לנוכח איום הייחוס.

מעקב- צבא הגנה לישראל
מצב (סטאטוס): ב' בתהליך תיקון

5.   	פקע"ר בתר"ש יבחן את נושא הכשירויות הנדרשות ואת היקף המענה – כרגע היחצ"א היחידים המוכשרים למילוט אנשים מגובה. צפי לסיום במהלך שנת 2020.

ליקוי

6. 	במועד סיום הביקורת פקע"ר טרם פרסם עדכון לתורה לטיפול באירוע הרס. זאת ועוד, אף שהתורה לחילוץ לכודים משמשת בסיס לכתיבה ולעדכון טכניקות בתחום החילוץ באירוע הרס בעורף, הרי שמשנת 2009 ועד למועד סיום הביקורת, אפריל 2018, תורה זו לא עודכנה, והיא אף אינה דנה במתארים של חילוץ ממבנים המאופיינים בבנייה מודרנית. על פקע"ר להאיץ את סיום הכתיבה, העדכון והפרסום של הספרות התורתית החסרה, המשמשת יסוד להכשרה של סד"כ החילוץ וההצלה שעליו הוא מופקד, כך שתיתן מענה גם למגמות ולשינויים הרבים שחלו בשל הבנייה המודרנית. כמו כן, על פקע"ר לפעול בדחיפות להטמעתה בקרב כוחותיו.

מעקב- צבא הגנה לישראל
מצב (סטאטוס): א' תוקן

6.   	תורת חילוץ לכודים הופצה במהלך יוני 2018 
ספר גדוד החילוץ (גדוד איתן) – פורסם.
עדכון טכניקת מנהור באתר הרס – נמצא בתהליך אישור. טכניקת חילוץ מגובה – פורסמה, בוצע דיון בנושא אתגרי הבנייה עם כב"ה וארגונים נוספים בראשות האלוף, ולאור זאת פקע"ר דן בתר"ש חילוץ הנוכחי למענה לתרחיש הייחוס לאתגרי הבנייה . לו"ז לסיום – סוף שנת 2019. הטמעת הספרות התורתית המעודכנת מבוצעת באופן שוטף.

ליקוי

7. 	הצורך המבצעי לחילוץ בגובה, חילוץ מגובה וחילוץ בשיפוע הועלה בפקע"ר כבר בשנת 2010. ברם, פקע"ר לא פרסם במשך השנים טכניקות ייעודיות - ליקוי זה הוא מהותי נוכח העובדה שטכניקות אלה משמשות בסיס להכשרת המחלצים לביצוע פעולות החילוץ ושזה יותר מעשור נושא זה עומד על סדר היום של פקע"ר, בלי שטכניקות אלה הושלמו והוטמעו .

מעקב- צבא הגנה לישראל
מצב (סטאטוס): א' תוקן

7. 	טכניקות חילוץ מגובה וחילוץ בשיפוע, הושלמו, הוטמעו ופורסמו.

ליקוי

8. 	העָרַכות המפקדים בפקע"ר, וכן הנתונים של מערכת הכשירות והמוכנות של פקע"ר, מעידים שכשירותם הכללית של גדודי החילוץ וההצלה במילואים של פקע"ר היא ברמה נמוכה עד בינונית. הדבר מעורר חשש בנוגע ליכולת המקצועית לחלץ ולהציל לכודים מאתרי הרס בכלל, ובייחוד מאתרי הרס מורכבים. על סגן הרמטכ"ל לקדם עם פקע"ר את בחינת כלל הסיבות שבגינן כשירות גדודי החילוץ וההצלה במילואים היא נמוכה עד בינונית, את ההשפעות של רמת הכשירות הזאת, ובהתאם לכך לבחון את היכולת של צה"ל לשפר את כשירות סד"כ זה, ובכלל זאת את קצב השיפור הצפוי יחסית להיקף התקציב שניתן לאימון גדודי המילואים ולתקציב פקע"ר בתר"ש הבאה.

מעקב- צבא הגנה לישראל 
מצב (סטאטוס): ב' בתהליך תיקון

8. 	ימי אימונים - מסגרת האימונים של גדודי המילואים  הורחבה בחציון ב' לשנת 2017 עבור גוף עיקרי. בימים אלה, במסגרת צוותי תר"ש מטכ"ליים ופיקודיים נבחן אופן הכשרת גדודי החילוץ, אם בהיקפי ימי האימון אם במתכונת האימון וכלה בכשירויות הניתנות להם באימון.
תשתית אימונים -במסגרת תוכנית תר"ש הבאה נבנית תשתית אימונים מתקדמת להכשרות פיקוד העורף עם זאת תשתית זו תיתן מענה חלקי בלבד לאימוני גדודי המילואים. עבור אימונים קיימת תשתית אימון גדודית. ציוד חילוץ -  בשנת 2018 בוצע רכש חלקי של ציוד חילוץ להשלמת ר"מ ורכש ציוד אוטונומי ברמה של יכולת ייחודית לחילוץ בחזית. צפי לסיום במהלך שנת 2020.

ליקוי

9. 	הגם שלתוכנית האימונים של גדודי החילוץ וההצלה במילואים של פקע"ר נוספו במחצית השנייה של שנת 2017 ובמהלך שנת 2018 בין שלושה לתשעה ימי אימון למחזור האימונים, הרי שעד לתוספת זו אימוניהם לא התבצעו בהיקף ובתדירות הנדרשים לשיפור כשירות הגדודים.

מעקב- צבא הגנה לישראל 
מצב (סטאטוס): ב' בתהליך תיקון

9. 	בימים אלה, נובמבר 2019 במסגרת צוותי תר"ש מטכ"ליים ופיקודיים נבחן אופן הכשרת גדודי החילוץ, אם בהיקפי ימי האימון אם במתכונת האימון וכלה בכשירויות הניתנות להם באימון.
צרכי פקע"ר להתמודדות עם אתגרי החילוץ הוצגו במסגרת צוותי עיצוב התר"ש הבאה, צרכים אלה יבחנו יחד עם כלל צרכי הצוותים האחרים ויקבלו מענה עפ"י מסגרת המשאבים וסד"ע שיקבע. צפי לסיום במהלך שנת 2020.

ליקוי

10. 	אתרי ההרס הקבועים שבהם מתאמנים גדודי החילוץ וההצלה, הפכו למוכרים לבעלי התפקידים בגדודי החילוץ וההצלה, ומכאן שהאימון אינו אתגר מקצועי עבורם. בכך נפגעת כשירותם המקצועית. על אג"ת בתיאום עם פיקוד העורף לבחון דרכים שיאפשרו לפעול בהקדם לתיקון המצב, באופן שאמינותם של גדודי החילוץ וההצלה יהיו אפקטיביים יותר.

מעקב- צבא הגנה לישראל
מצב (סטאטוס): ב' בתהליך תיקון

10.  	פקע"ר נשען בעבר על אתרי אימון במרחב האזרחי. כיום אפשרויות האימון במרחב האזרחי הולכות ומצטמצמות, מנגד לפקע"ר אין בשלב זה תקציב מספק אשר מאפשר הקמת אתרי אימון לגדודים. במסגרת תוכנית תר"ש הבאה נבנית תשתית אימונים מתקדמת להכשרות פיקוד העורף, עם זאת תשתית זו תיתן מענה חלקי בלבד לאימוני גדודי המילואים.
עבור אימונים קיימת תשתית אימון גדודית, אך קיימת אחת כזאת, מה שמהווה צוואר בקבוק ורמת השחיקה שלה גבוהה מאוד. צפי לסיום במהלך שנת 2020.

ליקוי

11. 	לא מתאפשרת הפעלה של מחלקות החילוץ וההצלה במילואים באתרי הרס שמחוץ למתחמים פלוגתיים כעולה מהתורה ומהספרות המקצועית של פקע"ר (להלן - הספרות התורתית) ומהפקודות שלו. על צה"ל לבחון את ההשלכות מכך שלא מתאפשרת הפעלה של מחלקות חילוץ והצלה במילואים באתרי הרס שמחוץ למתחמים פלוגתיים, ולפעול לתיקון מצב זה. בעקבות בחינה זו על פקע"ר לעדכן ולעגן את תצורת העבודה באתרי ההרס בספרות התורתית ובפקודות בהתאמה.

מעקב- צבא הגנה לישראל
מצב (סטאטוס): א' תוקן

11.    	לבנת הבסיס הינה רמה פלוגתית, בוצע יישור קו בנושא לכלל הגופים המאמנים ומכשירים ואל מול הכוחות. המחלקה הינה גוף קטן מידי ומועט באמצעים ויכולת רציפות תפקודית אל מול אתגרי אתרי ההרס הצפויים. לגבי עדכון ועיגון תצורת העבודה באתרי ההרס בספרות התורתית והפקודות- הנושא עודכן ועוגן. 

ליקוי

12. 	המענה שיתן אט"ל לפקע"ר בצמ"ה נמוך משמעותית מהקבוע במסמך הכשירות המזערית לגדודי החילוץ וההצלה. מספר האמבולנסים שצה"ל יכול לספק לפקע"ר בזמן חירום קטן מכפי שמוגדר בפקודות. על צה"ל לוודא כי המענה בחירום שיתן אט"ל לפקע"ר בצמ"ה תואם את הגדרת הכשירות המזערית של גדודי החילוץ וההצלה. על צה"ל לבחון בתיאום עם מד"א שילוב כוחות ואמצעים כדי לשפר את היכולת לפינוי מהיר ויעיל של נפגעים מאתרי ההרס.



מעקב- צבא הגנה לישראל
מצב (סטאטוס): ב' בתהליך תיקון

12.	במרץ 2019 הופצה פקודה מטכ"לית אשר מגדירה את סד"כ המטכ"לי להקצאת כלי צמ"ה למשימות בחירום. בהמשך לכך, תבוצע בחינה בשיתוף אמ"ץ-אט"ל-פקע"ר להיקף הקצאת כלי הצמ"ה בחירום מתוך פקודה זו לבין המשימות הנדרשות מפקע"ר בתרחישי חירום ומלחמה. לגבי אמבולנסים  - מדובר במשק המתנהל בפער משקי הן בהקשרי תקן למול מצאי והן ברמת כשירות/זמינות נמוכה.  החל מינואר 2019 ובפרוס שנה וחצי לערך, צה"ל יקלוט  אמבולנסים שמטרתם לשפר את המצב, בהתאם לתכנית חלוקה מטכ"לית המובלת ע"י מקרפ"ר ומתואמת עם זרוע היבשה, אמ"צ ואט"ל. גם במסגרת תכנית זו, לא יינתן מענה מושלם לפערים הקיימים בצה"ל בשגרה ובחירום, ואלו נסמכים במקרה הצורך בגיוס יר"מ במצב יסוד מלחמה לצד שת"פ עם מד"א. לגבי ויסות אמצעים בחירום- בהינתן פער מבצעי למימוש משימות בחירום, אמ"ץ יקבע סד"ע לוויסות האמצעים. פער זה ייבחן בשיתוף אט"ל אל מול משק האמבולנסים הקיים בהשוואה להיקף המשימות הנדרשות.

ליקוי

13.  	בביקורת עלה כי בקפ"ק לתוכנית "גלגלים" מתוארים שני תרחישים - א' ו-ב' - וכי לפי הקפ"ק בתרחיש ב' יתקבלו מאט"ל 923 כלי רכב קלים, ואילו התוכנית "גלגלים קלים" קובעת כי המענה לאותו תרחיש הנו של 800 כלי רכב קלים. משרד מבקר המדינה מעיר לפקע"ר כי הנתונים לגבי הקצאת כלי הרכב הקלים לשם מילוי צורכי פקע"ר בהתאם לקפ"ק לתוכנית "גלגלים" אינם תואמים לנתוני התוכנית "גלגלים קלים", וכי בהתאם לתרחיש ב' פקע"ר מתכנן לקבל כלי רכב רבים מכפי שאט"ל מתכנן לספק לו. פער זה עלול להביא לכך שבזמן אמת לא יסופקו לפקע"ר כלי הרכב בהיקף הנדרש. לפיכך על פקע"ר ואט"ל לתאם ביניהם את הנתונים בנוגע לכלי הרכב הקלים שאט"ל יספק לפקע"ר בעת חירום, ועל אמ"ץ לוודא שהתוכניות יעלו בקנה אחד. עוד העלתה הביקורת כי בקפ"ק לתוכנית "גלגלים" אין התייחסות לתרחיש ג' ולפיכך אין לפקע"ר מענה לתרחיש זה. משרד מבקר המדינה מעיר עוד לפקע"ר כי אף שהמטכ"ל (אמ"ץ ואט"ל) פרסם תוכנית להיערכות למצב מלחמה בתרחיש ג' (הכולל את הסד"כ הנדרש להתמודדות עם איום בק"ן), פקע"ר לא פרסם תוכנית להסדרת ניוד הסד"כ בהתאם לתרחיש זה, ועל כן אין ביכולתם של מחוזות פקע"ר להשלים את ההיערכות המחוזית לתרחיש זה. לפיכך על פקע"ר, תוך תיאום עם אט"ל, לתכנן את ניוד הסד"כ גם בהתאם לתרחיש בו מופעל כלל הסד"כ (בכלל זה בק"ן), זאת במסגרת כתיבת התוכניות המבצעיות החדשות. משרד מבקר המדינה מעיר לצה"ל כי במסגרת התוכניות המבצעיות החדשות יש לתת מענה המתאים לכל אחד משלושת התרחישים.

מעקב- צבא הגנה לישראל 
מצב (סטאטוס): ב' בתהליך תיקון
 
13.  	תכנית הניוד המטכ"לית "גלגלים קלים" עודכנה והופצה במאי 2018 (לאחר סיום הביקורת). התוכנית מגלמת בתוכה מענה ברכבים לכלל הזרועות והגופים תוך יצירת תעדוף מטכ"לי למשימות בחירום אל מול משאב מוגבל. בחודש אפריל 19 ניתן מענה נוסף ע"י אט"ל בהגדלת היקף הרכבים  לטובת גישור על הפער בחירום. המענה מתבסס על מקורות רכבים צבאיים שנתקבלו בז"י-אט"ל ואושר ע"י אמ"ץ. 
נוהל קרב דרומי – פקע"ר סיימו את התאום מול אמ"ץ, בתוך הפיקוד הנוה"ק יסתיים ב-4/9/19. נוהל קרב צפוני - נוה"ק פקע"ר משולב בנוה"ק המטכ"לי העתיד להסתיים בסוף 2019. עם סיום תהליך תיקוף התכניות האופרטיביות בפקע"ר והתאמתן לתכניות צה"ל, יתקיים תהליך מבצעי בשיתוף אמ"ץ – אט"ל – פקע"ר, למענה הנדרש ברכבים. עד סיום תהליך זה, תבוצע בחינה האם היקף הרכבים המוקצים לפיקוד בתרחיש נותן מענה ראוי. צפי לסיום במהלך שנת 2020.






דוח מיוחד
מערך הרכש במשטרת ישראל


הגופים המבוקרים: משרד לביטחון פנים, משטרת ישראל, משרד האוצר


מעקב מעודכן לחודש: דצמבר 2019

	א
	 תוקן
	8 סעיפים
	33%

	ב
	 בתהליך תיקון
	10 סעיפים
	42%

	ג
	 לא תוקן
	2 סעיפים
	8%

	ד
	 נדחה / לא רלוונטי
	4 סעיפים
	17%



ליקוי

1. 	המשרד לבט"פ החליט באפריל 2018 להסיט מאות מיליוני ש"ח בתקציב המשטרה מהפרויקטים שאושרו לביצוע בשנת העבודה 2018 לטובת פרויקטים חדשים שהשר ומשרדו ביקשו לקדם בשנה זו, זאת בלא שקיים, לפני קבלת ההחלטה, כל התייעצות עם המשטרה בנושא ובלא שעמד לרשותו מידע מפורט מהמשטרה, על אופן יישומו האפשרי של מהלך זה, על השפעותיו, על יישום התכניות המאושרות של המשטרה, על יכולתה למלא את תפקידה ולעמוד ביעדיה ועל הנזקים המבצעיים והכספיים שייגרמו למשטרה ולספקיה בגין החלטה זו. מדובר, בין היתר, בהשפעה על פרויקטים של בינוי תחנות משטרה, בעיקר בחברה הערבית ובפריפריה, בביטול פרויקטים טכנולוגיים-מבצעיים ובביטול רכש ניידות לאגף התנועה. השר ביקש מידע בנושא מהמשטרה רק בדיעבד לאחר שהתקבלה החלטתו על הסטת התקציבים, ובעקבותיו, החליט כי ייקבע מתווה תקציבי חדש, מהלך שנמשך כחצי שנה. על המשרד לבט"פ להפיק לקחים מתהליך קבלת ההחלטות שהתקיים בשנת 2018 לעניין תקציב המשטרה, ולבסס עם משרד האוצר והמשטרה הליכי עבודה משותפים באופן שההחלטות בנושא תקציב המשטרה יתבססו על כלל המידע הרלוונטי תוך היוועצות עימה, ושהמשטרה תהיה צד לסיכום התקציבי בין המשרדים. הדבר יאפשר להעריך נכונה, עוד לפני קבלת ההחלטה לגבי תקציב המשטרה, את התוצאות הצפויות תוך שקילת החלופות, באופן שיקדם את מימושו של עיקרון השקיפות בתהליך קביעת התקציב השנתי של המשטרה.

מעקב – המשרד לביטחון פנים 
מצב (סטאטוס):  ד' - נדחה

1.	הסיכום התקציבי אכן לא כלל תוספת תקציבית מספקת עבור צרכי משטרת ישראל יחד עם זאת, כפי שנמסר למבקר המדינה, הפגיעה התקציבית המשמעותית במשטרת ישראל נבעה מהחלטות ממשלה, וכפועל יוצא מהצורך בהקצאת משאבים לפרוייקטים לאומיים לצורך יישומן. המשרד התנהל תוך הפעלת שיקול דעת וראיה ממלכתית רחבה ותיעדוף משימות לאור קיצוץ התקציב תוך התאמה למדיניות שר ומפכ"ל. המשרד לביטחון הפנים פועל בשיתוף פעולה מלא הכולל קיום דיוני סטטוס עיתיים עם כלל גופי המשרד במסגרת הערכות לגיבוש תקציב המדינה לשנת 2020.

מעקב – משטרת ישראל 
מצב (סטאטוס):  א' – תוקן 

1.  	משטרת ישראל פועלת להסדרת הליכי עבודה משותפים ומתואמים עם המשרד לבט"פ בכל הנושאים הרלוונטיים ובכלל זה נושא תכנון ואישור התקציב.

ליקוי

2. 	פיצול הזמנות רכש: הביקורת העלתה דפוס פעולה במשטרה ולפיו לעיתים כאשר סכומי הרכש של הטובין או השירותים היו גדולים מ-50,000 ש"ח, סכום המחייב ביצוע מכרז, פוצלה הרכישה לכמה הזמנות נפרדות, שכל אחת מהן הסתכמה בפחות מ-50,000 ש"ח, זאת באופן שנראה מלאכותי, כדי להימנע מרכש באמצעות מכרז, כאשר לפי העקרונות שעומדים ביסוד חוק חובת המכרזים, הוראת תכ"ם של משרד האוצר ויעדי המשטרה נדרש היה לבצע מכרז המאחד את כל ההזמנות המפוצלות לכדי פעולת רכש אחודה. דפוס פעולה זה עלול להביא לרכישת אותם שירותים מאותו ספק אך במחירים שונים במסגרת התקשרויות נפרדות, והוא גם מגדיל במידה ניכרת ושלא לצורך את מספר ההתקשרויות שאנשי מרו"ם וחשבות המשטרה נדרשים לטפל בהם, הדורשות השקעת תשומות רבות. נדרש כי פיקוד המשטרה, מרו"ם והחשבות יוודאו כי אכן ייושמו צעדים משמעותיים כדי לעקור מן השורש את תופעת הפיצולים של הזמנות רכש, באופן שיחולל שינוי במציאות, כל זאת כדי לממש את תכלית החוק ואת הוראות משרד האוצר.

מעקב – משטרת ישראל 
מצב (סטאטוס):  ב' – בתהליך תיקון 

2.  	ככלל, המשטרה מקבלת את הביקורת בכל הנוגע למגמה של "פיצול הזמנות רכש", שחלקן נעשות גם בדרך של רידוד מס' מאפיינים ברכש הרלוונטי.
להלן מספר פעולות שבוצעו בהמשך לביקורת: 
א. נערך במשטרה יום עיון ייעודי לנושא פיצול ההזמנות בו נכחו כלל אנשי הרכש בארגון. נושא פיצול ההזמנות הוסבר במפורט  והובהר כי מקרים בהם תמצא חריגה מהכללים בנושא זה יטופלו בחומרה, לרבות במישור המשמעתי.
ב. הופץ מסמך הנחיות לכלל אנשי הרכש המתייחס באופן פרטני לנושא פיצול רכש.
ג. נערכות ביקורות ליחידות בשטח בשת"פ של חשבות ומחלקת הרכש, במהלכן נערכות בדיקות מדגמיות בנושא, ומתבצע חידוד של הנהלים ככל שנדרש.
ד. עודכנה חוברת התקשרות המאגדת בתוכה את עיקרי תהליך הרכש ואת כלל השינויים וההתאמות שבוצעו בסיכומי ההתקשרות המטופלים עצמאית על ידי היחידות. החוברת הופצה לכלל אנשי  הרכש.
התייחסות מרו"מ (מחלקת רכישות ומכירות):
יובהר כי בהתאם לנוהל מרו"מ, "יצירת אמצעי התקשרות לרכש", הזמנות מחלקתיות, בהתאם לתקנה 3(1) לתח"מ (תקנות חובת מכרזים) ועל פי הוראות התכ"מ, עד לסך של 20 אש"ח, מטופלות על ידי תקציבני היחידות. ככל שמדובר בהתקשרות בסכום העולה על 20 אש"ח ועד 50 אש"ח ההתקשרות מטופלת על ידי גורמי מרו"מ. 
התייחסות החשבות:
1)בהתאם להוראת תכ"מ 7.3.2 " ייזום וביצוע רכש" נדרש המשרד להימנע מחלוקת ההתקשרות לרכישות נפרדות".
2) ביום 30.12.16 הופץ ע"י החשבות ומרו"מ מסמך בו פורטו דגשים לפתיחת הזמנות לשנת 2017. במסמך זה צוין מפורשות כי: "במידה והצפי להתקשרות גבוה מ 20 אש"ח יש לפנות לגורם הרלוונטי במרו"מ לקבלת מענה. אין לפצל התקשרויות". מצ"ב ומסומן כנספח "חש1", "פיצול הזמנות". 
3) בתוכנית העבודה של חשבות המשטרה לשנת 2017 מיום 1.2.17, בעמ' 10, סעיף 10 סייפא נקבע כיעד "סוגיית מניעת פיצול הזמנות" (מצ"ב נספח "חש2").
4. בחודש יולי שנת 2017 בדיון משותף של  גורמי מרו"מ וחשבות, נדונה, פעם נוספת, סוגיה זו לפיה מתרחשים אירועי "פיצול הזמנות" לאותו הספק בגין אותו השירות במספר התקשרויות בסכומים הנמוכים מ- 20 אש"ח כאשר ישנו פער של מספר ימים/שבועות בין מועדי הוצאת כל אחת מההזמנות.
5. יצוין כי חשבות משטרת ישראל מטפלת בכל שנה בממוצע בכ-17,000 הזמנות עבור כלל יחידות משטרת ישראל. 
ממצאים בנושא פיצולי הזמנות:
1.הזמנת את"ן  (אגף תנועה) – בכל הנוגע להזמנות 4500130778 ו- 4500131750 – ההזמנה הראשונה התייחסה לאירוע פרידה מק' אמ"ש (אגף משאבי אנוש) את"ן, הזמנה זו אושרה ב 7.11.17, בהמשך הוחלט לשנות את מתווה האירוע  ולציין באותו המעמד גם פרידה נוספת, מה שחייב הגדלת מספר המוזמנים וכפועל יוצא הגדלת ההתקשרות. נוכח האמור ולאחר אישור ההתקשרות הספק, לא נמצא כל הגיון לבטל את הסכם ההתקשרות אל מול הספק, אליו הייתה מחויבת היחידה, ולצאת להליך תחרותי לשם קבלת הצעת מחיר נוספת. 
2.הזמנות מחוז ש"י – בכל הנוגע להזמנות מס' 4500132332 ו-4500133409. המדובר בהזמנות לערב תרבות לשוטרי מחוז ש"י. ההזמנה המקורית על סך 19,954 ₪ אושרה ביום 21.11.17. הזמנה זו שיקפה את כמות השוטרים הצפויה להשתתף באירוע ולצורך אישורה התקבלו שלוש הצעות מחיר כנדרש בהוראות התכ"מ (תקנון כספים ומשק). ביום 29.11.17, יום האירוע, הובא לידיעת פיקוד המחוז כי מבצע שתוכנן ליס"מ המחוז בוטל, ונוכח האמור התבקשו להגדיל את כמות המשתתפים האירוע זה. נוכח סד הזמנים הקצר, בוצעה הגדלת הזמנה על סך 6370 ₪ עם הספק המקורי אשר זכה בתיחור וזאת לאחר קבלת שתי הצעות מחיר. אנו סבורים כי אין המדובר בפיצול הזמנה. 
3.הזמנת יועמ"ש – המדובר בהזמנה בודדת מס' 4500124480 אשר אינה הזמנת רכש רגילה אלא הזמנה בגין שריון תקציבי (הוראת אספקה).  המדובר על הזמנה אשר נפתחה על בסיס מכרז.
4.הזמנת אח"מ – במקרה זה המדובר על הזמנה מס' 4500129965, אשר נפתחה על בסיס מכרז. 
עדכון בנושא צעדים שבכוונת המשטרה לנקוט ,אשר צוינו בהתייחסות המשטרה הקודמת:
פיתוח כלי מחשובי אשר יאפשר קיומה של בקרה חוסמת עוד בשלב הקמת ההזמנה על ידי התקציבן ולפני יציאת ההזמנה לסבב אישורים. בהחלטת גורמי הפיקוד הוחלט לבסוף שלא לבצע חסימה של מרכז קרנות, אלא להסתפק בהתראה על "חשד" לפיצול הזמנה. החלטה זו התקבלה משיקולי יעילות תפעולית ועל מנת למנוע הכבדת יתר על פעולות הרכש. 
הועברו דרישות ואפיונים לאטו"ב של דוח  דינאמי שיוכל לתת מענה לבדיקת רכש לפי ספק ויחידה.
קיום בקרות בדיעבד – הופק דוח רבעוני, אותרו הזמנות החשודות כמפוצלות, זומנו יחידות לבירור בנושא, וניתנו הנחיות ליחידות להתנהלות עתידית. יצוין כי בקרות אלו מתנהלות בשוטף. בסוף כל רבעון מופק דו"ח נוסף לאיתור הזמנות החשודות כמפוצלות.
ביזור פעולות רכש – נערכה ביקורת פנימית על ידי החשבות, ובהתאם לממצאים הוחלט כי ביזור הרכש לתקציבנים יתאפשר עד לסך של 35 אש"ח (במקום 20 אש"ח בהתאם למצב הקודם). לאחר תקופה, ייבחן מחדש הנושא ויתקבלו החלטות באם לבזר את הרכש לתקציבני היחידות עד לסך של 50 אש"ח.  מחלקת המשאבים באג"ת מ"י  תתמוך בהקצאת משאבים בהתאם למסגרות לפתרון כפי שהציעו יועמ"ש,  החשבות ואת"ל. מתקיימים דיונים מול החשבות לסיכום דרך פעולה. כשתסוכם דרך הפעולה, ייושם ע"י אטו"ב במסגרת משאבי הפיתוח הקיימים. צפי: במהלך שנת העבודה 2020.

ליקוי

3.	 רידוד מאפייני הרכש בהיבטי הכמות והאיכות: נמצא כי לעיתים, בעת שיחידות המשטרה מבצעות רכש של טובין או שירותים, הן נמנעות מרכישה בסך 50,000 ש"ח ומעלה, זאת באמצעות הפחתה מכוונת ויזומה של איכות הטובין או השירותים או באמצעות הפחתת כמות הרכש המבוקשת - כך שסכום הרכש יהיה קטן מ-50,000 ש"ח, והדבר יאפשר להם להימנע מרכש באמצעות מכרז. פרקטיקה זו עלולה לגרום בין היתר לוויתור על דרישות נחוצות לפעילות המשטרה, וכן עלולה לפגוע ביכולת תכנון הרכש עבור כלל המשטרה, בשל היעדר תמונה ברורה ומלאה של כלל צורכי הרכש של יחידות המשטרה, שכאמור מרודדים על ידי היחידות.  על המשטרה לוודא כי דרישות הרכש הממשיות של יחידותיה אינן מופחתות באופן מלאכותי בכמות או באיכות כדי להימנע ממכרז, באופן הפוגע בצרכיה, ונדרש כי יוגברו הפיקוח והבקרה של מרו"ם ופיקוד היחידות הרוכשות על תהליכי הרכש המתבצעים ביחידות המשטרה. מן הראוי כי משרד האוצר, יפעל להשלמת תהליך בחינת הצורך בתיקון התקנות בכל הנוגע להעלאת תקרת הרף המחייב מימוש רכש באמצעות מכרז, העומד במועד סיום הביקורת על 50,000 ש"ח, ויבחן את השינויים הנדרשים, ככל שיידרשו, בשיתוף המשטרה, זאת לנוכח המאפיינים המבצעיים הייחודיים של פעילות המשטרה שמצריכה טיפול מהיר.

מעקב – משטרת ישראל 
מצב (סטאטוס): ב' – בתהליך תיקון 

  3. 	מתבצעים  פיקוח ובקרה של מרו"מ בשילוב היחידות הרוכשות על מנת לוודא כי לא מבוצע רידוד מלאכותי אשר יש בו כדי לפגוע בצרכי המשטרה. יחד עם זאת, ובפרט בתקופה תקציבית קשה בה אנו מצויים, ישנם מקרים בהם רידוד הדרישות אפשרי ואף מתבקש, בנסיבות העניין. מרו"מ וועדת המכרזים מוודאים עבור כל התקשרות כי היא תומכת את צרכי המחלקות המקצועיות באופן התואם את דרישותיהן המבצעיות והוסדר בגינן תקציב כנדרש.  נציגי מחלקות מקצועיות העוסקות בפיתוח אמצעים במשטרת ישראל זומנו לישיבת עבודה בהשתתפות המחלקה הייעודית באג"ת לחידוד נהלי הרכש ,בה הושם דגש על המפרט.  יצוין כי עתיד להתקיים מחזור נוסף של קורס כותבי דמ"צ ומפרטנים לצורך הגדלת סד"כ המפרטנים. ביחס לעדכון הסכום בתקנות חובת המכרזים המאפשר רכש בפטור ממכרז - נערכו  לאחר קבלת דוח המבקר מספר דיונים עם סגן החשב הכללי ובמסגרתם הודגש הצורך בהעלאת תקרת סכום הפטור מסך של 50 אש"ח לסכום גבוה יותר. נושא זה נמצא בטיפול משרד האוצר.

ליקוי

4. 	יכולתם המוגבלת של עסקים בינוניים וקטנים להתחרות במכרזי המשטרה: פיקוד המשטרה מסר כי החובה בתקנות המכרזים לפרסם מכרז בסכומי רכש קטנים יחסית (50,000 ש"ח עד כ-100,000 ש"ח) משיתה עלויות כספיות ניכרות על ספקים קטנים ובינוניים וכרוכה בבירוקרטיה מרובה, והדבר גורם להדרתם ממכרזי המשטרה. נוכח האמור עלה בביקורת כי עסקים קטנים מתקשים להתמודד במכרזים שמפרסמת המשטרה. על משרד האוצר לבחון את המשתמע מהוראות החוק ומהתקנות בכל הנוגע ליכולתם של ספקים קטנים ובינוניים להתמודד במכרזי המשטרה, וכמו כן על משרד האוצר לבחון בשיתוף המשטרה את האפשרות לקדם חלופות מתאימות כדי ליישם את החלטות הממשלה בנושא זה במשטרה.

מעקב – משטרת ישראל 
מצב (סטאטוס): ב' – בתהליך תיקון 

  4. 	נערך כנס לספקים קטנים במסגרתו הוסברו נהלי העבודה של המשטרה והוצגו פרויקטים מתוכננים לרכש במסגרת תכנית העבודה. הביקורת בנושא זה הופנתה אל משרד האוצר.

ליקוי

5. 	עלויות פרסום מכרזים בעיתונות הכתובה: על המשטרה חלה חובת פרסום מכרזים בעיתונות הכתובה. מינואר 2017 עד אוקטובר 2018 ההוצאה של המשטרה על פרסום מכרזים בעיתונות הסתכמה בכ-288,000 ש"ח. לדברי פיקוד המשטרה פרסום בעיתונות הכתובה אינו רלוונטי בעידן המרשתת, ומדובר בעלות שמייקרת את הליך הרכש. בתחילת שנת 2018 פעלה המשטרה להסדיר סוגיה זו מול היועץ המשפטי במשרד האוצר. במועד סיום הביקורת נמצא שחל שינוי בהוראת התכ"ם הרלוונטית באופן שעדיין נדרש לפרסם לציבור מכרז בעיתונות, אך לא את עדכוניו, בכפוף לתנאי הוראת התכ"ם. לנוכח טענות המשטרה ולפיהן פרסום מכרזים בעיתונות הכתובה יקר ואינו יעיל לנוכח העלייה בחשיפת הציבור לפרסומים באינטרנט והפחתת החשיפה לעיתונות הכתובה, והשינוי שהחיל משרד האוצר בהוראותיו, על משרד האוצר להשלים את פעולות הבחינה בנושא זה ולקדם מהלך שיאפשר את פרסום המכרזים באתר המשטרה במרשתת, תוך חיסכון מירבי בהוצאות.

מעקב – משטרת ישראל 
מצב (סטאטוס): ד' – לא רלוונטי

  5. 	מדיניות פרסום המכרזים הינה מדיניות המובלת על ידי משרד האוצר ואינה בתחום אחריות המשטרה. נבקש לדייק ולהסיר את קביעת המבקר כי "הנושא טרם הוסדר", שכן המשטרה פעלה אל מול יועמ"ש האוצר בבקשה להתניע מהלך של שינוי חקיקה, שיגדיר מהו "פרסום" בהתאם לדרישת התקנות. נציג יועמ"ש אוצר דחה את הבקשה לשינוי חקיקה ולפרשנות המוצעת על ידי המשטרה ולפיה עם ביטול פקודת העיתונות בטלה החובה לפרסום מכרזים בעיתונות המסורתית, המודפסת.  לשיטת יועמ"ש האוצר, חובת הפרסום הקבועה בסעיף 15 לתח"מ, מטילה חובה לפרסום באינטרנט ובעיתונות המודפסת, כאחד. יחד עם זאת, נמסר לנו כי בעקבות פנייתנו, עתיד להתבצע שינוי בהוראת התכ"מ המטילה חובת פרסום בעיתונות, באופן שיצמצם, בגבולות האפשר, את היקף הפרסום, ביחס לחובת הפרסום הקיימת לפרסום עדכונים למכרז, גם בעיתונות המודפסת.  עוד נמסר כי "צוות התקנות באוצר" ימשיך ויבחן שינוי עתידי של תקנה 15, לתקנות חובת המכרזים. בנסיבות אלה אין מקום להעיר למשטרה בעניין זה שאינו בתחום אחריותה. המשטרה  עשתה מעל ומעבר על מנת ליזום ולקדם את הנושא.



ליקוי

6. 	במהלך הביקורת ניכרו מאמצי השוטרים והקצינים במרו"ם לטפל באופן מיטבי ומהיר בכלל משימותיהם. בשנת 2017 הוכנה לראשונה תוכנית רכש למרו"ם, ונמצא כי היא הצליחה לעמוד באופן חלקי בלבד ביעדי תוכנית הרכש שלה לשנת העבודה 2017, כך שיותר ממחצית ההתקשרויות המתוכננות במשטרה התבצעו באיחור. אף שמדובר בשנה ראשונה בה פעלה מרו"ם לפי תוכנית רכש סדורה, פער זה מעיד על כך שתהליך גיבוש תוכנית העבודה השנתית של מרו"ם לא התבצע בהלימה ליכולותיה בפועל לממש את צורכי הרכש של המשטרה בהתאם לתוכנית, וגרם בין היתר להיעדר מכרזים זמינים במשטרה לביצוע רכש. עקב כך נדרשו יחידות המשטרה לבצע תהליכי רכש נוספים שלא באמצעות מכרז בדרכים שאינן מתיישבות עם הוראות תקנות חובת מכרזים. על המשטרה להמשיך בהשקעת מאמצים בטיוב התכנון והביצוע של תוכנית העבודה לרכש, ובין היתר לנתח ולהעריך את הפערים בין היעדים שהוגדרו בתוכנית הרכש השנתית שלה ובין היעדים שהשיגה בפועל ולתת את הדעת, בין היתר, על הצורך שבתכנון ריאלי של תוכנית העבודה השנתית של מרו"ם לנוכח יכולותיה בפועל, על מנת שהמשטרה תוכל למצות באופן המיטבי את משאביה.

מעקב – משטרת ישראל 
מצב (סטאטוס): א- תוקן

6. 	תוכנית הרכש נגזרת מצרכי הארגון. לצורך בחינת הנושא הוקם צוות הכולל נציגים מאג"ת (מחלקת תכנון)   ומאת"ל. הצוות  יבחן את תהליכי הרכש בבדיקה או"שית (ארגון ושיטות). מטרת הצוות היא להציע דרכים לייעול תהליכי הרכש ולביצוע התאמות של תקני מרו"מ לצרכי הארגון. בשלב ראשון נעשו מהלכים פנימיים של התייעלות במרו"מ במסגרתם מאוחדים תהליך בקרת המפרטים עם תהליכי כתיבת ועריכת המכרז. 
א. ועדות הרכש נועדו להבטיח עמידה בתוכנית העבודה השנתית. נקבע יעד מחלקתי : עמידה בהיקף של 75% מהתוכנית. מסך 187 התקשרויות שאושרו (בניכוי מוקפאים ומבוטלים),  בוצעו 143 התקשרויות המהוות 76% . בכוונת אג"ת (אגף תכנון)  ואת"ל  (אגף תמיכה לוגיסטי) במ"י להמשיך במדיניות זו גם בהמשך.
ב. בנוסף, יובהר  כי מדובר בתוכנית רכש ראשונה שנבנתה במשטרת ישראל לאחר שנים רבות של פעולות ללא מתווה סדור של תוכנית רכש שנתית. כפועל יוצא, התוכנית נבנתה על סמך הערכת גורמי המקצוע במרו"מ. המשטרה סבורה כי יש צורך בבניית ניסיון של הפעלת תוכנית רכש בת מספר שנים, הן על מנת לבחון עמידה ביעדי התוכנית והן על מנת שמשטרת ישראל תוכל לאתר חסמים, צווארי בקבוק, גורמים מעכבים ובלת"מים. 
ג. השנה הנוכחית (2019)  היתה שנה מאתגרת לתחום הרכש, גם לאור שינויים בתוכנית התקציבית שנכפו על המשטרה מהמשרד לבט"פ וקיבלו התייחסות בתחום זה. שינויי התוכנית התקציבית היו בעלי השפעה מכרעת על תוכנית העבודה שנדרשה להתעדכן, מעת לעת באופן בלתי צפוי. מרו"מ הציבה לה כיעד להמשיך ולבנות תוכנית רכש  שנתית, והלקחים שהופקו וימשיכו להיות מופקים, יקבלו ביטוי בתוכניות הרכש לשנת 2019, והלאה. 
ד. יצויין כי הדו"ח משקף פערים ביחס לשנת העבודה 2017, אולם מבדיקות שערכה המשטרה עולה כי במהלך שנת 2018, על אף שתוכנית הרכש כללה היקף תקציבי  של כ-1.5 מיליארד ₪ (למעלה מפי שניים אל מול תכנון 2017), נרשם שיפור באחוז הביצוע הכולל אל מול התוכנית (כ-58% נכון למועד המענה לדו"ח) צפי סיום עבודת או"ש לבחינת תהליכי רכש: תחילת שנת 2020.

ליקוי

7. 	דרישה מבצעית: נמצא כי לעיתים, שלא בהתאם לנהלים, יחידות המשטרה המבקשות לרכוש טובין או שירותים אינן כותבות דרישה מבצעית רלוונטית שתאפיין ולו באופן בסיסי את האמצעי הדרוש, מחמת חוסר מקצועיות או ידע בתחום הנוגע לרכש הדרוש.
מפרט: מתפקידה של חוליית בקרת מפרטים במרו"ם הוא לבצע בקרה של מפרט הרכש. חלק מהמפרטים שנמסרו לחוליית בקרת מפרטים לוקים בחסר, בעיקר בשל חוסר ידע מקצועי בתחום הנוגע לרכש הדרוש. מאחר שהיחידה הדורשת אינה מכינה את המפרט בהתאם לדרישות, אנשי חוליית בקרת מפרטים נדרשים לכתוב את רובו, במקום לבצע בקרה של המפרט, באופן שעלול לפגוע בתהליך הרכש. עוד נמצא, כי לגבי חלק מהמפרטים, אין לחוליית בקרת מפרטים המומחיות המקצועית הייחודית הנדרשת לשם ביצוע בקרה על המפרט, וכי לא פעם לנוכח אפיון חלקי, שאינו כולל את כלל הדרישות הנחוצות למוצר או לשירות, רכשה המשטרה מוצר לא איכותי או שרכיב מסוים נרכש בהתקשרות נפרדת במקום במסגרת התקשרות אחת. על המשטרה להשלים את תהליך ההתמקצעות של המפרטנים ולוודא כי הוא מאפשר את קיום תהליך הרכש באופן מקצועי ובהתאם לנהלים שקבעה, ובאופן שמבטיח כי המפרטים שמוסרות יחידות המשטרה ליחידת הבקרה יהיו מלאים ומקצועיים. כמו כן עליה להבטיח כי לרשות חוליית בקרת מפרטים יעמוד הידע המקצועי הנדרש לביקורת בנושא מפרטים.

מעקב – משטרת ישראל 
מצב (סטאטוס):  ב' – בתהליך תיקון 

7. 	כמפורט בדוח הביקורת, לפני כשנתיים, מונה צוות שהורכב מנציגים מכלל האגפים, לבחינת מעמד התקציבנים במשטרה.
במסגרת עבודת הצוות בוצע עמ"ט (עבודת מטה) מקיף, אשר הוצג בפני כלל הגורמים הרלוונטיים במשטרה ובכלל זה, בפני מרו"מ, בה מצוין הפער בכתיבת דמ"צים ומפרטים מקצועיים ע"י האגפים והומלץ למנות מפרטנים באגפים ולהכשיר אותם. נבקש לעדכן כי הוגדר תקציב "בסיס" ל-2019 ואילך במסגרתו חוליית בקרת מפרטים תסתייע ביועצים חיצוניים בטיפול במפרטים המצריכים מומחיות וידע ספציפי שאינם בנמצא במשטרה. בהמשך לכך נשכרו שירותים של יועצים חיצוניים מומחי תוכן לליווי מקצועי בכתיבת המפרטים. כמו כן  מתקיימים קורסים מקצועיים להכשרת אוכלוסיית הרכש בנושאי מפרטים ודמ"צים בליווי מומחים בתחום. באגף התכנון הוקמה מחלקה ייעודית אשר לוקחת חלק בתכלול הדמ"צ (דרישה מבצעית) בשיתוף עם המחלקות המקצועיות ואגפי המטה, בפרויקטים הארגוניים. מפרטים מקצועיים מבוצעים גם בסיוע הגורמים המממשים, כל אחד בתחומו. מבחינת האח"מ - לאור פערים שהתגלו בכתיבת מפרטים בחטיבות, מדור תקציב אח"מ קיים יום עיון בנושא והדריך את המשתתפים כיצד יש לכתוב מפרטים ודמ"צים מפורטים. מדור תקציב אח"מ מלווה את החטיבות המקצועיות ומסייע להן בנושא וניתן לראות שיפור ממשי בטיב המפרטים שהתקבלו מהחטיבות. כלל המפרטים והדמ"צים הנכתבים ביחידות אח"מ עוברים דרך מדור תקציב אשר בוחן אותם הן מהותית והן טכנית בטרם מועברים למרו"מ. פיקוח ובקרה זה ממזער את התקלות במפרטים. בנוסף, האח"מ החל להכשיר מפרטנים (עיסוק בכתיבת מפרטים) באמצעות קורס ייעודי המתקיים במכללה בהובלת מרו"מ. הכשרת השוטרים בקורס ייעודי לכתיבת מפרטים, אשר יקנה כלים ומיומנויות, וכן מינויים כרפרנטים יביאו לטיוב העבודה בנושא ולמזעור התקלות. נעדכן, כי נציגי מחלקות מקצועיות העוסקות בפיתוח אמצעים במשטרת ישראל זומנו לישיבת עבודה בהשתתפות המחלקה הייעודית באג"ת לחידוד נהלי הרכש  בה הושם דגש על המפרט. בימים אלה עתיד להתקיים מחזור נוסף של קורס כותבי דמ"צ ומפרטנים לצורך הגדלת סד"כ המפרטנים. 
ליקוי

8. 	ניתוח שוק: למרות חשיבותו של סקר השוק כתנאי מרכזי להצלחת המכרז, בביקורת נמצא כי לא ניתנו לעורכי המכרזים הכלים לבצע ניתוח שוק סדור וכי אין במשטרה תורה סדורה ומתודולוגיה הכוללת אבני דרך ברורות לגבי אופן ביצועו של סקר שוק. על המשטרה להשלים את תהליך מיפוי הצרכים המקצועיים במרו"ם ולבצע את ההכשרות הנדרשות על מנת להבטיח כי לעורכי המכרזים יהיו הכלים המקצועיים להתאמת דרישות הרכש במשטרה לתנאי השוק, ובכלל זאת לגבש מתודולוגיה סדורה בנוגע לאופן הביצוע של סקר שוק.

מעקב – משטרת ישראל 
מצב (סטאטוס):  ב' – בתהליך תיקון 

8. 	מרו"מ מקיימת שיתוף פעולה מקצועי עם המחלקה הכלכלית במנהל הרכש הממשלתי. אנשי המחלקה אמונים על ביצוע סקרי שוק במסגרת פעילות מנהל הרכש הממשלתי. במסגרת זו  נערכו ישיבות עבודה והועברו סקרי שוק לדוגמא שנעשו על ידי המחלקה הכלכלית. בנוסף, הועברה לאנשי הרכש במרו"מ  הרצאה  על ידי מנהל המחלקה הכלכלית אשר כללה התייחסות לסקרי שוק. תורת הרכש, הכוללת  גם את שלב "סקר השוק" המקדים להתקשרות, נמצאת בשלבי עריכה סופיים ותופץ לכל אוכלוסיית הרכש במשטרת ישראל. הנושא יועלה במסגרת שת"פ עם המחלקה הכלכלית במנהל הרכש בנושאים כלכליים ובמיוחד בנושא הרכש ובכל הנוגע לסקרי שוק ומשקולות בקביעת זוכים במכרזים.


ליקוי

9.	משקולות: ככלל, התהליכים המקצועיים והשיקולים שלפיהם נקבעו אמות המידה והוגדר המשקל היחסי של כל אחד מרכיבי אמת המידה של איכות אינם כוללים הנמקות מתועדות. מאחר שמדובר בתהליכים בעלי השפעה מכרעת על התהליך המכרזי וקביעת הזוכה במכרז, יש מקום להסדרת הנושא ולנמק את ההחלטה בכל הנוגע לקביעת המשקולות ובהגדרת המשקל היחסי של כל רכיב ורכיב באמת מידה של איכות, כדי להבטיח תהליכי בקרה נאותים על החלטות אלו.

מעקב – משטרת ישראל 
מצב (סטאטוס): ב' – בתהליך תיקון 

9. 	הממצא מקובל. הנושא יתועד במסגרת דיון ההתנעה של הליך המכרז, בין עורך המכרז למחלקה המקצועית. בנוסף, מקיימת מרו"מ  שיתוף פעולה מקצועי עם המחלקה הכלכלית במנהל הרכש הממשלתי. אנשי המחלקה אמונים על ביצוע סקרי שוק במסגרת פעילות מנהל הרכש הממשלתי. במסגרת זו  נערכו ישיבות עבודה והועברו סקרי שוק לדוגמא שנעשו על ידי המחלקה הכלכלית. בנוסף, הועברה לאנשי הרכש במרו"מ הרצאה על ידי מנהל המחלקה הכלכלית אשר כללה התייחסות לסקרי שוק. תורת הרכש, הכוללת  גם את שלב "סקר השוק" המקדים להתקשרות, נמצאת בשלבי עריכה סופיים ותופץ לכל אוכלוסיית הרכש במשטרת ישראל. הנושא יועלה במסגרת שת"פ עם המחלקה הכלכלית במנהל הרכש בנושאים כלכליים ובמיוחד בנושא הרכש ובכל הנוגע לסקרי שוק ומשקולות בקביעת זוכים במכרזים. 

ליקוי

10. 	אכיפת הסכמים מול ספקים על ידי המשטרה:
נמצא כי יחידות המשטרה מתקשות לבצע מעקב ופיקוח שוטפים ועקביים בנושא מימוש תהליכי הרכש ועמידת ספקים בהתחייבויותיהם, וטרם הוקצה כוח אדם הדרוש שיוכל לרכוש מיומנות בנושא ולבצע את כלל משימות הבקרה הנדרשות באופן מקצועי, במטרה בין היתר לשמור על כספי ציבור. על המשטרה לשפר במידה ניכרת את יכולתן של יחידותיה לטפל בתחום אכיפת הסכמים על ידי ספקים ונותני שירות למשטרה. במסגרת זו יש לחזק את שיתוף פעולה בין מרו"ם לבין גורמי הפיקוד והשטח ביחידות המשטרה, לחזק את המערך המשפטי בתחום זה ולגבש מתודולוגיית אכיפה ומדיניות פיקוח ברורה ואפקטיבית.

מעקב – משטרת ישראל 
מצב (סטאטוס):  ב' – בתהליך תיקון 

10. 	הפעלת מנגנוני קיזוז פיצוי מוסכם במשטרת ישראל קיים הליך סדור של טיפול בהפרות. גובש תהליך עבודה המאפשר ליחידה לפעול עצמאית לקיזוז פיצוי מוסכם, במקרים בהם הספק לא עמד בהסכם. במסגרת זו נקבע כי מנגנון הקנסות בסכומים מוסכמים, בגין סטייה מאמנת השירות במכרזים, יופעל ישירות על ידי גורמי המחלקות המקצועיות, על מנת לפשט תהליכים ולאפשר אכיפה אפקטיבית בזמן אמת.
פורטל אינטראנטי פעיל  - בתחילת 2018 הוקם פורטל אינטראנטי המנגיש את כלל הסכמי מרו"מ (ובכלל זה מחויבויות הספק על פי ההסכם) לכלל שוטרי משטרת ישראל. באתר זה קיימים כל המפרטים הטכניים, הסכמי הרכש וכל המידע הרלוונטי אודות המכרזים, על מנת שיאפשר למקבלי השירותים כלים מתאימים לוודא עמידת הספקים בהסכם. 
מנגנוני פיקוח ובקרה במימושי זכות ברירה – נשמרים ומבוצעים. 
1. מימוש זכות ברירה: מרבית התקשרויות המשטרה נקבעות לפרק זמן ראשוני ולאחר מכן מוגדרת זכות ברירה להארכת ההתקשרות בשנים נוספות (אופציה). 
כל החלטה על מימוש אופציה/זכות ברירה והארכת התקשרות כאמור, מתקבלת בפורום ועדת המכרזים, ומבוססת על חוו"ד מפורטת הממולאת על ידי המחלקה המקצועית שמקבלת את השירות/טובין. 
חוות הדעת ממולאת מידי שנה, ובה התייחסות למידת שביעות הרצון של המחלקה, בכל פרמטר בתוכן השירות המתקבל. במקרים בהם חוות הדעת מעידה על חוסר שביעות רצון מהספק, לא תמומש האופציה והמחלקה תצא להליך רכש חדש.
	2. במקרים בהם לאורך חיי ההתקשרות עולות טענות שונות של המחלקות המקצועיות או של נציגי הרכש (מרו"מ) נגד ספק, הדברים מועלים על הכתב ומכתבי התראה נשלחים לספקים לצורך שיפור במימוש ההתקשרויות.
3. כשמדובר בהפרה חמורה או נשנית, יובאו הדברים בפני ועדת המכרזים והספק יזומן לשימוע.
תוצאות השימוע עשויות להיות: 
	א. מימוש אמנת השירות SLA )  ) והפעלת מנגנון קנסות מוסכמים.
	ב. מכתב אזהרה לספק לצורך שיפור השירות והפסקת ההפרה.
	ג. הפסקת התקשרות עם הספק.
	ד. מניעת השתתפות הספק במכרז עתידי בתחום.
	ה. חילוט ערבות ביצוע מטעם הספק במידה ונגרם למשטרה נזק.
מנגנונים אלה מופעלים מידי שבוע על ידי גורמי הרכש וועדת המכרזים ומביאים לשיפור השירותים שמקבלת המשטרה בהתקשרויותיה עם גורמי החוץ.
מדור אכיפת הסכם 
בוצעה עמ"ט במח' תכנון/ אג"ת לבחינת תוספת תקינת כ"א למדור אכיפת הסכם באופן שיאפשר את אכיפת הסכמי משטרת ישראל וביצוע הליכי פיקוח ובקרה שוטפים.
בסיכום העמ"ט, הומלץ על תוספת תקינה למדור בהיקף של 5 תקני כ"א, לשם הקמת חוליה נוספת במדור, אשר תבצע הליכי פיקוח ובקרה אחר יישום ההתקשרויות השונות של משטרת ישראל עם הספקים ואכיפתם וכן תבצע הנחיה מקצועית של יחידות השטח מקבלות השירות.  
כמו כן הומלץ על תוספת תקן למדור משפט מסחרי בייעוץ המשפטי, מתוך הבנה כי הליך האכיפה מצריך ליווי, גיבוי ובחינה של ההליך על כל מרכיביו באמצעות חוו"ד משפטית.
צפי לסיום  מותנה בתוספת תקנים.

ליקוי

11. 	פטור ממכרז לצורך ביצוע "התקשרות המשך":
לדעת משרד מבקר המדינה, מהבחינה המהותית, הבחירה של המשטרה לסווג את ההתקשרויות שממשיכות התקשרויות קודמות בפטור (מהסוג האמור בפרק "הליכי רכש בפטור ממכרז" שלהלן) תוך שימוש בתקנה שאינה מחייבת את הליך הבחינה והאישור של ועדת הפטור באוצר - אינה רצויה, שכן פרקטיקה זו מונעת פיקוח על פעולות רכש ואפשרות לקיים בקרה של משרד האוצר על החלטות שונות. ריבוי שימוש בפטור המבצעי: המשטרה ביצעה לעיתים באמצעות הפטור המבצעי גם רכש שלא תאם את התנאים שנקבעו בתקנה. מדובר בין היתר ברכש של ציוד שאינו מבצעי, רכש במסגרת הצטיידות שנתית שגרתית, רכש שניתן היה לבצעו במכרז סגור, ורכש שניתן היה לבצעו בהליך לא פומבי של פטור ספק יחיד. לדוגמא, רכש סוסים, רכש כלבים, רכש שירותי תפירת מדים ורכש עבור קורס לפרמדיקים. על אף קיומה של תקנת הפטור המבצעי בתקנות חובת המכרזים - עקרונות דיני המכרזים בדבר הבטחת שוויון הזדמנויות בין הספקים מחייבים את המשטרה להקפיד הקפדה יתרה כי השימוש בפטור המבצעי, שאינו פומבי, יתבצע רק במקרים המתאימים אשר מתקיימים בהם כל תנאי תקנה ייחודית זו, שאינם מאפשרים לקיים התקשרות תוך קיום מכרז ולחלופין אינם מאפשרים לבצע את ההתקשרות תוך שימוש בהסדר התקשרות אחר שנקבע כהסדר חריג בתקנות.

מעקב – משטרת ישראל 
מצב (סטאטוס):  א' – תוקן 

11. 	יצוין כי קיימת ירידה מתמשכת בכמות הפטורים בהתאם לתקנה 3(20) לתקנות חובת המכרזים. להלן יוצגו כמות הפטורים שאושרו בשנים האחרונות:
2016 - 47 פטורים
	2017- 63 פטורים
	2018- 13 פטורים
	2019- 19 פטורים
סה"כ: 142 פטורים
מניתוח הדו"ח עולה כי בשנת 2018 אושרו 13 פטורים בלבד: ירידה חדה של למעלה מ- 80% בהשוואה לשנת 2017. ועדת המכרזים מקפידה על שימוש מצומצם ומידתי בתקנה.

ליקוי

12. 	פטור תרבות והווי: 76 מ-118 החלטות המאשרות התקשרויות בפטור "תרבות והווי" - שכללו שני שירותים או יותר, הנדרשים לאינטגרציה ביניהם - שאישרה המשטרה מינואר 2016 ועד מאי 2018, אינן מתיישבות עם תקנות חובת המכרזים המחייבות ביצוע התקשרויות לרכישת שירותי ארגון וקיום ימי עיון, פעילויות הדרכה, כנסים ואירועים באמצעות המכרז המרכזי. למשל, המשטרה החליטה לאשר התקשרות בפטור תרבות והווי בסך 2 מיליון ש"ח, לרכש שירותי קולנוע והסעדה, ונמנעה מלרכוש שירותים אלו באמצעות המכרז המרכזי כנדרש. על המשטרה לפעול בהתאם להוראות התכ"ם במסגרת ביצוע רכש של שירותי ארגון וביצוע ימי עיון, פעילויות הדרכה, כנסים ואירועים, וכן עליה לרכוש את השירותים הכלולים במרכז המרכזי, באמצעותו. אם תהיה המשטרה מעוניינת לבצע רכש שירותים הכלולים במכרז המרכזי, שלא באמצעותו, אלא בדרך של מכרז או פטור ממכרז, עליה לבקש אישור לכך מוועדת הפטור באוצר. כמו כן, ככלל, עליה לבצע מכרז אם היא מעוניינת לרכוש שירותי תרבות והווי שאינם ייחודיים לספק ספציפי, ואל לה להתקשר בפטור תרבות והווי במקרה זה.

מעקב – משטרת ישראל 
מצב (סטאטוס): א' – תוקן 

12. 	בהמשך לדוח הביקורת, פורסם מכרז 73/2019 ל"מתן שירותי אירועי תרבות ופנאי בבתי קולנוע". החלטת ועדת המכרזים בדבר פרסום המכרז וכן נוסח המכרז הסופי הועברו לעיון נציגי ועדת הפטור באוצר. נציין כי במקביל פרסם מנהל הרכש מכרז חדש המיועד להחליף את מכרז 21/2014 החל מתחילת שנת 2020. הנוסח של המכרז החדש קובע כי ככל שהמשרד הממשלתי מבקש לבצע בעצמו את רכש השירותים וליצור את התכלול ביניהם, אין למשרד הממשלתי חובה לפעול בהתאם למכרז המרכזי. בנסיבות אלו סבורה המשטרה כי התקבל חיזוק נוסף לעמדתה, לפיה לא היה מקום לכלול את הביקורת שתוארה בדוח המבקר בדבר רכש שירותים שלא באמצעות המכרז המרכזי. זאת כיוון שרכש השירותים עבור תרבות והווי שבוצע במסגרת הפטור היה בתכלול מלא של המשטרה. בנסיבות אלו שבה המשטרה וחוזרת על עמדתה כי לא היה מקום לקבל פטור בהתאם לתקנה 14ב לתח"מ. בצד זאת יצוין כי הביקורת בדבר ביצוע הרכש בפטור 3(11) ולא במכרז לעניין ההתקשרות עם רשתות בתי הקולנוע, התקבלה, ולפיכך פורסם מכרז חדש לרכש השירותים האמורים על ידי משטרת ישראל. בכדי לייעל את תהליך ההתקשרויות הפרטניות ביחס לימי יחידות בבתי קולנוע על ידי היחידות פורסם מכרז אחוד אשר עדכון בעניינו הועבר למנהל הרכש. בהתאם לתנאי המכרז נקבעו כ"זוכי מסגרת" 24 בתי קולנוע שניתן להתקשר עמם בהזמנה מבוססת הסכם. נציין כי מחירי המכרז הביאו להוזלה בעלות השירותים בשיעור של כ-12%, בהשוואה להתקשרויות שקדמו למכרז. משטרת ישראל וועדת המכרזים מקפידים על שימוש במכרז 21/2014 במקרים המתחייבים בהתאם להוראת התכ"מ בנושא. נערכה היוועצות וניתנו הנחיות של ר' מנהל הרכש הממשלתי ביחס לאופן השימוש במכרז זה על ידי משטרת ישראל.

ליקוי

13. 	ייחודיות סמכותה של ועדת המכרזים לאשר פנייה לספק יחיד לצורך התקשרות בסכומים של 3,001 ש"ח עד 50,000 ש"ח: בין ינואר 2016 למאי 2018 התקבלו במשטרה כ-600 החלטות המאשרות פנייה לספק יחיד לצורך התקשרות, חלף ביצוע תיחור, כשהיקף ההרשאה הסתכם בכ-19 מיליון ש"ח, וזאת שלא בהתאם להוראת תכ"ם המחייבת לקבל את אישור ועדת המכרזים במקרים אלו לצורך פנייה לספק יחיד, חלף ביצוע תיחור. הואיל והחלטות אלו לא הובאו בפני ועדת המכרזים, היא לא שקלה כנדרש בהוראת התכ"ם, קיום הליך בחינת קיומם של ספקים, ובכלל זה פרסום של דבר הכוונה להתקשר עם ספק יחיד להשגות הציבור, דיון בהשגות ועדכון המשיגים על החלטת הוועדה. על המשטרה לשנות את הנוהל המשטרתי באופן שיעלה בקנה אחד עם הוראות התכ"ם כך שועדת המכרזים תדון בישיבותיה בבקשות לאישור פנייה לספק יחיד בסכומים של 3,001 ש"ח עד 50,000 ש"ח.

מעקב – משטרת ישראל 
מצב (סטאטוס):  א' – תוקן 

13. 	בעקבות דוח  הביקורת, הוקמה ועדת מכרזים ייעודית עבור התקשרויות בהתאם לתקנה 3(1) לתח"מ הדנה במקרים בהם לא קיימים ספקים נוספים לצורך ביצוע ההתקשרות. הוועדה הוסמכה על ידי מ"מ מפכ"ל וחברים בה נציג מרו"מ, נציג החשבות ונציג היועמ"ש כנדרש בתקנות.  לא מדובר בנוהל. בכפוף להערת הביקורת, המשטרה פועלת בהתאם  להוראת התכ"מ בנושא זה בוועדת מכרזים ייעודית, כמצוין לעיל. המשטרה מקיימת ועדת מכרזים ייעודית לנושאים בהם קיים ספק אחד בנמצא וסכום ההתקשרות הינו נמוך מ- 50 אש"ח. לאחרונה הועברה להתייחסות המשטרה טיוטת הצעה לתיקון הוראת תכ"מ "התקשרות בהליך מקוצר", במסגרתה בוטל הצורך באישור ועדת מכרזים במקרים בהם קיימת בנמצא הצעת מחיר יחידה בסכומים הנמוכים מ- 50 אש"ח. משטרת ישראל תפעל בהתאם להוראות התכ"מ בנושא.

ליקוי

14. 	מפרט להבטחת בקרת איכות על רכש טובין ושירותים בהליכי פטור: בהתקשרויות שמבצעת המשטרה, לאחר אישור פטור ממכרז היא אינה נוהגת לכלול מפרט של הטובין או השירות שנרכש וכן אינה כוללת הוראה אחרת להבטחת האיכות במסגרת ההתקשרות עם הספק. מדובר בליקוי מהותי, שכן בגינו חשופה המשטרה לליקויים בתחום הבטחת איכות במסגרת הליך הרכש המתבצע בפטור ממכרז. ביצוע רכש במסלול של פטור ממכרז, אין בו כדי לפטור את המשטרה מהכנת מפרט להבטחת בקרת איכות על רכש הטובין או השירות. היעדר מפרט הכולל פעולות להבטחת איכות הטובין, בעת ביצוע רכש בפטור ממכרז במיליוני ש"ח, עלול להביא לרכש טובין ושירותים שאינם מתאימים לדרישות המבצעיות של המשטרה, ובכך לבזבוז כספי ציבור. על כן, מן הראוי כי המשטרה תקבע הנחיות ולפיהן גם הליכי רכש בפטור יתבססו על מפרט סדור, כאמור.

מעקב – משטרת ישראל 
מצב (סטאטוס):  א' – תוקן 

14.	פורסמה הוראת תכ"מ חדשה "ייעוץ ביטוחי" ומשטרת ישראל פועלת בהתאם לאמור בה. 
הוראה זו קובעת מדרגות סיכון ואת הפונקציה אשר אמונה על בירור הסיכון וקבלת החלטות בעניין הכיסוי הביטוחי. בהתאם להוראת התכ"מ, ברירת המחדל בהתקשרויות בסכום הנמוך מ- 1 מש"ח היא סעיף גנרי אשר הוטמע בהזמנות הרכש ומחייב את הספקים להצטייד בביטוחים המתאימים הנדרשים לקיום ההתקשרות.  ביחס להתקשרויות בסכום העולה על 1 מש"ח, שיקול הדעת מסור לוועדת המכרזים וזאת לאחר שתוצג בפניה עמדת הגורם המקצועי (חוליית ביטוח בחשבות) וחברת ענבל. 
בנושא ערבויות וביטוחים הנדרשים להתקשרויות (ללא קשר לסיווגן כפטור / מכרז), הנושא נבחן בוועדה וכל החלטה של ועדת המכרזים כוללת התייחסות לגוף העניין ובהתאם להוראת התכ"מ. 
נציגי מחלקות מקצועיות העוסקות בפיתוח אמצעים במשטרת ישראל זומנו לישיבת עבודה בהשתתפות המחלקה הייעודית באג"ת לחידוד נהלי הרכש ,בה הושם דגש על המפרט. 
בימים אלה, עתיד להתקיים מחזור נוסף של קורס כותבי דמ"צ ומפרטנים לצורך הגדלת סד"כ המפרטנים. 
יצוין כי החל משנת 2019 הוקצה תקציב ייעודי לשכירת יועצים חיצוניים לבקרת מפרטים מורכבים וייחודיים. צעד זה נועד להגברת ההתמקצעות בבקרת המפרטים המצריכים מומחיות וידע ספציפי שאינם בנמצא במשטרה. בנוסף, מתקיימות הכשרות מקצועיות  ומופצים בשוטף ריענונים מקצועיים בנושא שבנדון.

ליקוי

15. 	הסכם, ביטוח וערבות לביצוע ברכש בפטור: ככלל, במרבית ההתקשרויות בפטור ממכרז לא נחתם חוזה רכש ייחודי עם ספקים. כמו כן, ועדת המכרזים במשטרה קיבלה 646 החלטות למתן פטור ממכרז, שסכומן מעל 50,000 ש"ח, ורק ב-8.5% מאותן החלטות פטור צוין כי הופקדה פוליסת ביטוח, ורק ב-7.5% מהחלטות הפטור צוין כי הופקדה ערבות ביצוע. מבדיקה מדגמית של החלטות הפטור האמורות, שבהן לא נדרשה ערבות ביצוע, נמצא כי בשום החלטה מ-14 ההחלטות, ועדת המכרזים לא ערכה דיון בו החליטה להימנע מלדרוש ערבות ביצוע. על המשטרה להקפיד לפעול בהתאם להוראות התכ"ם בעת ביצוע התקשרות בפטור ממכרז. מסלול הרכש שבו בחרה המשטרה אינו רלוונטי לעניין צמצום חשיפתה לסיכונים שונים ולהגנה על האינטרסים של המדינה. בעת התקשרות בפטור ממכרז שעלותה מעל 50,000 ש"ח עליה לדרוש ערבות ביצוע, אלא אם כן ועדת המכרזים החליטה אחרת, במקרים חריגים ומנימוקים שיירשמו. כמו כן, בהתאם לכללי מינהל תקין, וברוח הוראת התכ"ם לעניין ביצוע מכרז - ראוי שהמשטרה תקבע קווים מנחים בסוגיה באילו התקשרויות בפטור ממכרז נדרש לערוך חוזה ספציפי. הדבר נדרש אף מטעמי שקיפות, שהיא כה חיונית בייחוד בשעה שההתקשרות מבוצעת בפטור ממכרז.

מעקב – משטרת ישראל 
מצב (סטאטוס):  א' – תוקן 

15. 	פורסמה הוראת תכ"מ חדשה "ייעוץ ביטוחי" ומשטרת ישראל פועלת בהתאם לאמור בה. 
הוראה זו קובעת מדרגות סיכון ואת הפונקציה אשר אמונה על בירור הסיכון וקבלת החלטות בעניין הכיסוי הביטוחי. בהתאם להוראת התכ"מ, ברירת המחדל בהתקשרויות בסכום הנמוך מ- 1 מש"ח היא סעיף גנרי אשר הוטמע בהזמנות הרכש ומחייב את הספקים להצטייד בביטוחים המתאימים הנדרשים לקיום ההתקשרות. ביחס להתקשרויות בסכום העולה על 1 מש"ח, שיקול הדעת מסור לוועדת המכרזים וזאת לאחר שתוצג בפניה עמדת הגורם המקצועי (חוליית ביטוח בחשבות) וחברת ענבל. 
בנושא ערבויות וביטוחים הנדרשים להתקשרויות (ללא קשר לסיווגן כפטור / מכרז), הנושא נבחן בוועדה וכל החלטה של ועדת המכרזים כוללת התייחסות לגוף העניין ובהתאם להוראת התכ"מ.
ועדת המכרזים מקפידה ופועלת בהתאם להוראות התכ"מ בנושא ובכלל זה הוראת התכ"מ "יעוץ ביטוחי".

ליקוי

16. 	ב-260 (כ-68%) מ-379 ההזמנות שבוצעו בדרך של בקשה להצעת מחיר (להלן - בל"ם), שנבדקו באופן פרטני (להלן - הבדיקה הפרטנית) נמצאו ליקויים שונים, בהיבטים של תקינות הצעות המחיר על פי הוראות תכ"ם, תקינות החשבוניות, ומתן הזדמנות שווה לספקים להתחרות על התקשרויות עם המשטרה. יוער כי בחלק מההזמנות נמצא יותר מליקוי אחד. במסגרת הבדיקה נמצאו 18 הזמנות שהעלו חשש לביצוע מעשה פלילי. בהתאם לנתיב הקבוע בחוק מבקר המדינה, הזמנות אלו הובאו לידיעת היועץ המשפטי לממשלה, והוא הורה להעבירן לחקירת המחלקה לחקירות שוטרים במשרד המשפטים. הליקויים שנמצאו בהזמנות אלו לא יפורטו בדוח זה. 
פיצול הזמנות על ידי תקציבני היחידות: הבדיקה הפרטנית העלתה כי 35% מההתקשרויות בוצעו באופן מפוצל, שלא בהתאם להוראות תכ"ם, מרו"ם והחשבות. קבלת הצעות מחיר שלא ניתן להשוותן זו לזו: בבדיקה הפרטנית נמצא כי בכ-16% מההזמנות התקשרה המשטרה עם ספקים בלא שהיה בסיס משותף בין הצעות המחיר שיאפשר השוואה ביניהן, לצורך בחירה בספק זוכה. לדוגמא, אגף התנועה ביצע הזמנת רכש לסיור לימודי בשנת 2016 וקיבל שתי הצעות משני ספקים. ההצעה הראשונה הייתה למתן שירותי הסעות, וההצעה השנייה הייתה ללינה במלון. אף שההצעות עסקו בתחומים שונים, המשטרה בחרה ספק זוכה, לאחר שביצעה תיחור בין שתי ההצעות.
שימוש חוזר בהצעות מחיר: הבדיקה הפרטנית העלתה כי כ-14% מההזמנות נוצרו על בסיס בחירה בין הצעות מחיר שחלקן לא התקבלו עבור ההזמנה הספציפית, אלא התקבלו עבור הזמנות שביצעה המשטרה בעבר, וזאת שלא בהתאם להוראות תכ"ם. הדבר מהווה ליקוי המשקף סטייה יסודית מההוראות המחייבות.
קבלת כמה הצעות מחיר מספק אחד חלף קבלת הצעות מכמה ספקים: בבדיקה הפרטנית נמצא כי ב-11 הזמנות, קיבלה המשטרה כמה הצעות מחיר לצורך אותה ההתקשרות, מספק אחד בלבד, באופן שבפועל ההתקשרויות בוצעו בלא שהתקיים תיחור כמתחייב בהוראות תכ"ם, ובכ-9% מההתקשרויות בחרה המשטרה ספק, בין באמצעות קבלת כמה הצעות מאותו גורם, בין באמצעות ניהול משא ומתן רק עם אחד המציעים ובין באמצעות פיצול התקשרויות, באופן שאיפשר להסתפק בקבלת הצעה אחת בלבד לכל אחת מההתקשרויות. עוד נמצא כי בשנים 2016 ו-2017 ביצעה מחלקת הרבנות במשטרה 17 הזמנות רכש של מזוזות בדרך של בל"ם בסכום של כ-20,000 ש"ח כל אחת, וכי היא בחרה באופן עקבי, מראש, בשלושה ספקי מזוזות קבועים (בכל פעם באחד מהשלושה) ולא בספקים אחרים. התקשרויות אלו, שבוצעו תוך בחירת הספק מראש, הסתכמו בכ-340,000 ש"ח. 
על המשטרה לנקוט בין היתר פעולות לשיפור הכשרת התקציבנים, הסמכתם והדרכתם, ולטיוב הליכי הבקרה של החשבות ומרו"ם על התקציבנים. על המשטרה לוודא בעת אישור התקשרות בדרך של בל"ם כי הצעות הרכש הן בנות השוואה, לצורך בחירת ההצעה הזוכה; כי אישור התקשרות בדרך של בל"ם יותנה בכך שהצעות המחיר יתקבלו בעקבות פנייה ספציפית ועדכנית; לבצע בקרה הדוקה על מנת לוודא כי הליך הבל"ם יבוצע כדין, וכי הצעות המחיר לא מתקבלות מאותו הגורם או אותו הספק. כמו כן, עליה לגבש מתווה בקרה משולב על הזמנות רכש בדרך של בל"ם, על מנת להבטיח כי הזמנות רכש אינן מפוצלות.

מעקב – משטרת ישראל 
מצב (סטאטוס): ב' – בתהליך תיקון 

16. 	לדעת משטרת ישראל, לא ניתן כיום לבצע הליכי רכש בבל"מ (הזמנות שבוצעו בדרך של בקשה להצעת מחיר)  שלא באמצעות הבל"מ הגנרי. ישנו שימוש מלא בטופס הבל"מ הגנרי. לומדת הרכש הופצה ונערכו מבחני ידע לכלל מערך הרכש. עבור מי שלא עמד בדרישות המבחן, בוצעה שלילה של מורשות הגישה  לביצוע פעולות רכש במערכת ה- SAP .
הופצה חוברת ידע המאגדת את הוראות התכ"מ  וקבצי החקיקה הרלוונטיים.  נערכו פגישות עם כלל התקציבאים ובוצע כנס לכלל אנשי מערך הרכש. בכנס  הועברו דגשים והנחיות גם לאור דוח מבקר המדינה. בהמשך לכך מציין אמ"ש מציין כי בימים אלו נמצא תהליך אישור הזוכים במכרז בישורת האחרונה. הרכש של תשמישי הקדושה יבוצע על-פי מכרז. גורמי החשבות שולבו במערך הקורסים לצרכי הדרכה והטמעה. בנוסף, מתבצעות בקרות שוטפות של מרו"מ והחשבות במערך הרכש הפרוס לשם הטמעת כללי עבודת רכש נכונים בכלל המערך. לעניין שימוש חוזר בהצעות מחיר וקבלת כמה הצעות מחיר מספק אחד חלף קבלת הצעות מכמה ספקים:
1.הליכי הרכש בהתאם לתקנה 3(1) לתח"מ, יכולים להתבצע אך ורק תוך שימוש בבל"מ הגנרי. 
2. ישנו שימוש מלא בטופס זה. 
3. כאמור בהתייחסותנו הקודמת- לומדת הרכש הופצה ונערכו מבחני ידע לכלל מערך הרכש. עבור מי שלא עמד בדרישות המבחן, בוצעה שלילה של מורשות הגישה  לביצוע פעולות רכש במערכת ה- SAP .
4. הופצה חוברת ידע המאגדת את הוראות התכ"מ  וקבצי החקיקה הרלוונטיים. 
5. נערכו פגישות עם כלל התקציבאים ובוצע כנס לכלל אנשי מערך הרכש. בכנס  הועברו דגשים והנחיות גם לאור דוח מבקר המדינה. 
6. גורמי החשבות שולבו במערך הקורסים לצרכי הדרכה והטמעה. 
7. בנוסף, מתבצעות בקרות שוטפות של מרו"מ והחשבות במערך הרכש הפרוס לשם הטמעת כללי עבודת רכש נכונים בכלל המערך.
8. חודדו ההנחיות בנושא והושם דגש מיוחד על הקפדה יתרה של גורמי החשבות הבוחנים סוגיות אלו, טרם אישור ההזמנות.
	9.ביולי 2018 החלה מחלקת הרבנות בשיתוף מרו"מ בתהליך של בניית מכרז אחוד לרכש תשמישי קדושה. מכרז רכש תשמישי הקדושה אושר בחודש נובמבר 2019- נבחרו שלושה ספקים.

פיצול הזמנות: בכל הנוגע למגמה של "פיצול הזמנות רכש", שחלקן נעשות גם בדרך של רידוד מס' מאפיינים ברכש הרלוונטי משטרת ישראל מקבלת את הערת הביקורת.  מ"י ביצעה מספר פעולות בהמשך לביקורת: 
א. נערך במשטרה יום עיון ייעודי לנושא פיצול ההזמנות בו נכחו כלל אנשי הרכש בארגון. נושא פיצול ההזמנות הוסבר במפורט  והובהר כי מקרים בהם תמצא חריגה מהכללים בנושא זה יטופלו בחומרה, לרבות במישור המשמעתי.
ב. הופץ מסמך הנחיות לכלל אנשי הרכש המתייחס באופן פרטני לנושא פיצול רכש.
ג. נערכות ביקורות ליחידות בשטח בשת"פ  חשבות ומחלקת הרכש, במהלכן נערכות בדיקות מדגמיות בנושא, ומתבצע חידוד של  הנהלים ככל שנדרש.
ד.עודכנה חוברת התקשרויות המאגדת בתוכה את עיקרי תהליך הרכש ואת כלל השינויים וההתאמות שבוצעו בסיכומי ההתקשרות המטופלים עצמאית על ידי היחידות. החוברת הופצה לכלל אנשי  הרכש. 

ליקוי

17. 	בחינת זיקות של בעלי תפקידים בכירים במשטרה לצורך מניעת חשש לניגוד עניינים.
בחינת זיקה בין בעל תפקיד בכיר לבין יועץ חיצוני: בפברואר 2016 החליטה המשטרה לגייס אזרח לתפקיד ראש חטיבת אוכלוסייה תקשורת וקהילה (להלן - ראש חטיבת את"ק). ראש את"ק שדרגתו תת ניצב אחראי במסגרת תפקידו בין היתר על מערך הדוברות במשטרה. כמו כן, המשטרה שכרה בשנת 2016 את שירותיה של חברת ייעוץ שהעניקה למפכ"ל לחטיבת את"ק שירותי ייעוץ תקשורתי, באמצעות יועצים שעליהם נמנה גם יועץ א', ששימש כיו"ר החברה בשנים 2017-2016. ראש את"ק לא דיווח למחלקת המשמעת מאז אפריל 2016, מועד התחלת מתן השירות של חברת הייעוץ, ועד מאי 2018 על העבודה המשותפת שהייתה לו במהלך השנים 2016-2011 עם יועץ א' ולא פירט על היקף העבודה המשותפת ועומק הקשר שהיה ביניהם. בחינת העסקתו של ראש את"ק נעשתה על ידי מחלקת המשמעת במהלך שנת 2016, שלא על סמך מידע מלא, ברור ומפורט. מספטמבר 2016 ואילך - במהלך העסקת יועץ א' כיועץ מטעם חברת הייעוץ - הובאו לידיעת המשטרה כתבות עיתונאיות בהן נכלל מידע בדבר קיומה של זיקה לכאורה בין ראש את"ק ליועץ א'. אף על פי כן, המשטרה לא בחנה את הזיקה שהועלתה בכתבות אלו לצורך שלילת חשש לניגוד עניינים. בחינה של המידע בדבר הזיקה בין יועץ א' לראש את"ק התבקשה בפרט לנוכח העובדה שראש את"ק טיפל במישרין בסוגיית הארכת ההתקשרות של המשטרה עם חברת הייעוץ. ראש את"ק כתב המלצה מקצועית התומכת בהמשך ההתקשרות עם חברת הייעוץ בפטור ממכרז, נטל חלק בהליכי אישור שהתקיימו במשטרה בעניין זה וייצג את המשטרה בפברואר 2017 לפני ועדת הפטור שבמשרד האוצר, שדנה בבקשה לאישור התקשרות המשך בפטור ממכרז. על המשטרה לבחון את הליקויים שהועלו בנוגע להעסקתם של ראש את"ק ויועץ א', לצורך הסקת מסקנות והפקת לקחים.

מעקב – משטרת ישראל 
מצב (סטאטוס): ד- נדחה

17 . 	ראשית יצויין כי המבקר בהתייחסותו מציין  אמנם את הבסיס המשפטי הרלוונטי לנושא ניגוד העניינים, הן זה המוסדר בהנחיית היועץ המשפטי לממשלה והן ההסדר שקיים במשטרה ומעוגן בפקודה ובנוהל, אולם לא הביא לידי ביטוי בדוח את התייחסות המשטרה כפי שהועברה אליו ובמסגרתה חודדו פרקי הזמן אליהם יש להתייחס בבחינת קיומו של ניגוד עניינים (4 שנים ממועד הבחינה – כקבוע בהנחיית היועץ המשפטי לממשלה) ולוחות הזמנים הרלוונטיים לגיוסו של ר' את"ק  (אגף תקציבים) למשטרת ישראל ולמועד ההתקשרות עם חברת הייעוץ אשר מטעמה הועסק ויועץ א'.  
עמדת המשטרה, כפי שהועברה למבקר התייחסה לנתונים  שהיו בפני הגורמים  הרלוונטיים במשטרת ישראל אשר נדרשו לבחינת קיומו של ניגוד עניינים. לעמדת המשטרה, לא היו בפנינו נתונים המעידים  על קיומו של ניגוד עניינים במועד ההחלטה על גיוסו של ר' את"ק למשטרת ישראל. בהתייחס לקורות החיים שהוגשו מטעמו של ר' את"ק ונבחנו על ידי מ"מ רמ"ח משמעת, נקבע כי לא קיים ניגוד עניינים (זאת בשונה מעניינם של רח"ט פיתוח ורמ"ד רכש טכנולוגי אשר מועסקים מזה שנים ארוכות בארגון והקשר המשפחתי ביניהם היה ידוע ומוכר לכלל גורמי המשטרה). נזכיר, פעם נוספת, כי באותו מועד ההתקשרות עם חברת הייעוץ, אשר יועץ א' הועסק על ידה במסגרת מתן השירותים למשטרה, לא היתה בתוקף ולכן טענה ולפיה ניתן היה לאתר ניגוד עניינים מולו כבר בשלב הגיוס של ר' את"ק אינה מבוססת . 
מדוח הביקורת עולה כי המשטרה היתה אמורה להסיק על ניגוד עניינים בהתבסס על "המסמכים שהגישו יועץ א' ור' את"ק, מסמכים נוספים שנמסרו לביקורת ופרסומים במרשתת" –  משטרת ישראל  חולקת  על אופן הצגת הדברים.  המשטרה סבורה  כי הגורם המוסמך במשטרה לבחינת ניגוד עניינים אינו אמור להסתמך על פרסומים במרשתת או מסמכים שונים לצורך הבחינה. משטרת ישראל חוזרת על עמדתה  ולפיה התשתית המשפטית לבחינת ניגוד עניינים אינה מטילה על המשרד חובה לבחון ידיעות חדשותיות או מסמכים שונים (אלא אם עלו נקודות לבחינה במסגרת השאלון שמילא עובד הציבור). החובה המוטלת על המשרד בהתאם להנחיית היועץ, לפקודה ולנוהל היא לבחון את שאלון ניגוד העניינים שמילא העובד. האחריות להימנע ממצב של ניגוד עניינים ולדווח על כל חשש של היווצרות מצב שכזה מוטלת על עובד הציבור. 
כפי כמצויין בדוח הביקורת, זיקות לכאורה בין ר' את"ק ליועץ א' לא הועלו בשאלונים שמולאו בנושא ניגוד עניינים, על ידי ר' את"ק ועל ידי יועץ א'. 
לדעת משטרת ישראל,  בחינת שיקול הדעת של הגורם שבחן את ניגוד העניינים צריכה להיעשות בהסתמך על המידע שעמד לנגד עיניו בזמן בו קיבל את ההחלטה: כל שהיה בפני מ"מ רמ"ח משמעת בפברואר 2016 הוא שאלון שמילא ר' את"ק אליו צורפו קורות חיים מטעמו בהן ציין ר' את"ק גופים, מוסדות ובעלי תפקידים איתם עמד בקשר מקצועי בעבר. בעמוד 4 לקורות החיים מציין ר' את"ק כי היה חבר בצוות אסטרטגי – "אדלר – ארד/ חורב", בשנת 2006. 
יוזכר כי בהתאם להנחיית היועץ המשפטי לממשלה יש לבחון קיומו של ניגוד עניינים, ככל שלא חלפו 4 שנים ממועד קיומה של הזיקה. 
ר' את"ק לא ציין במפורש קיומה של זיקה ליועץ א' וממילא, באותו מועד לא היתה קיימת התקשרות של המשטרה עם חברת הייעוץ, ולפיכך, הזיקה ליועץ א' לא היתה רלוונטית אותה עת. ר' את"ק מילא שאלון ניגוד עניינים באוגוסט 2016 וציין בתשובה לשאלה 9 בשאלון כי אין לו "חברים קרובים ושותפים עסקיים" שצפויים לעורר ניגוד עניינים בתפקידו במשטרה. 
המשרד מדגיש כי במועד בו הוגשו קורות החיים, טרם גיוסו של ר' את"ק, ובמועד בו הם צורפו לשאלון באוגוסט 2016, לא צוינה על ידי ר' את"ק זיקה כלשהי ליועץ א' שיש בה כדי להביא לבחינה של הגורמים המוסמכים במשטרה לקיומו של ניגוד עניינים.  המשטרה סבורה  כי  השאלון שמילא ר' את"ק בצירוף קורות החיים אינם מצביעים על חשש לניגוד עניינים ביחסים שבין ר' את"ק ליועץ א'. ר' את"ק לא ציין קיומו של ניגוד עניינים כאמור, השיב בשלילה משנשאל בדבר קיומם של "מקורבים אשר עיסוקם או התפקיד שהם מכהנים בו עלולים להעמיד אותו במצב של חשש לניגוד עניינים" ואין בצירופן של קורות החיים שהוגשו עוד טרם גיוסו למשטרה, ללא שהועברה לצידן התייחסות מפורשת אודות קשריו הקודמים של ר' את"ק עם יועץ א', כדי לקיים את החובה המוטלת על עובד הציבור לדווח על חשש לניגוד עניינים.  
בע"מ 4 לקורות החיים מציין ר' את"ק כי היה חבר בצוות אסטרטגי – "אדלר – ארד/ חורב", בשנת 2006. נשוב ונזכיר כי בהתאם להנחיית היועץ המשפטי לממשלה יש לבחון קיומו של ניגוד עניינים, ככל שלא חלפו 4 שנים ממועד קיומה של הזיקה. אופן ההתייחסות של המבקר ולפיו יש לראות בציטוט דלעיל מתוך קורות החיים הצגת קשרי עבודה או זיקה המחייבת בדיקה בהיבטי ניגוד עניינים אינה תואמת את הנחיית היועץ המשפטי לממשלה, את הפקודה ואת הנוהל ויש בה כדי להטיל חובה בלתי סבירה על משרדי הממשלה, שכן היא מטילה חובה על המשרד לבחון קיומו של ניגוד עניינים אף אם לא הוצג ככזה על ידי עובד הציבור ומחייבת בחינה של קשרים שהתקיימו בתקופה העולה על התקופה הקבועה בהנחיית היועץ, 4 שנים.  טרם גיוסו של ר' את"ק, נערכה בחינה בשאלת ניגוד עניינים, ומשלא נמצא כזה, הותר גיוסו על ידי מ"מ רמ"ח משמעת. באותו שלב, לא היתה קיימת התקשרות של המשטרה עם חברת הייעוץ אשר יועץ א' הועסק על ידה. במועד הגשת טופס ניגוד עניינים על ידי ר' את"ק, באוגוסט 2016, לא צוינה על ידי ר' את"ק זיקה ליועץ א'.  
משטרת ישראל דוחה את ההתייחסות המצויינת בדוח הביקורת ולפיה הבחינות שהתקיימו ונעשו "שלא על סמך מידע מלא משום שהמידע היה בידי יחידות שונות במשטרה ולא הועבר למחלקת המשמעת". זאת לצד ההנחה ולפיה קיומם של פרסומים בתקשורת או קיומם של מסמכים שונים, יש בהם כדי לחייב עריכתה של בדיקה, וזאת שלא בהתאם להנחיית היועץ המשפטי לממשלה, לפקודה ולנוהל. לא היה בזמן קבלת ההחלטות בנושאים אלה גורם משטרתי אשר החזיק מידע בדבר ניגוד עניינים אופציונלי כאמור, ולא העבירו לבחינת מחלקת משמעת.  משטרת ישראל אינה מקבלת את הטענה בדוח הביקורת ולפיה "מידע שנכלל בכתבות עיתונאיות" מחייב העברה לבחינה של ניגוד עניינים על ידי "המשטרה".  
ר' את"ק גויס למשטרה על מנת להקים את חטיבת התודעה בדוברות המשטרה. הרקע להתקשרות עם חברת הייעוץ היה, בין היתר, קבלת  שירותי יעוץ אסטרטגי וטיפול במצבי משבר. הרקע המקצועי של השניים הוא ייעוץ בתחומי התקשורת, שירות לו נזקקים, בין היתר, גורמים פוליטיים. היכרות עם שוק זה מלמדת כי ליועצי התקשורת המובילים, יהיו לרוב, לקוחות מן התחום הפוליטי אשר ייעצו במערכות בחירות לכנסת, לרשויות המקומיות, ובחירות מוקדמות (פריימריז) וזהו במידה רבה, "לחם חוקן".  
לדעת המשטרה, משרדי ממשלה נוספים ובכלל זה משרד החינוך, משרד הבריאות, משרד השיכון, משרד הגנת הסביבה ורשות העתיקות  התקשרו עם חברת הייעוץ, זאת על אף ניסיונם ביעוץ לגורמים פוליטיים. סוגיית ניגוד העניינים של חברת הייעוץ נבחנה על ידי היועץ המשפטי של המשטרה מכוח סעיף 2.9.1.9.4 להוראת התכ"מ 7.3.5.3 "התקשרות עם יועץ תקשורת חיצוני", ומכוח ההתקשרות שנערכה לקבלת שירותי יעוץ מחברת הייעוץ למשטרה. בחינה זו כלל לא התייחסה לקיומה של זיקה בין ר' את"ק ליועץ א', שכאמור לא עלתה מצידו של ר' את"ק במסגרת שאלונים שמילא במועדים השונים, כמתואר לעיל. מחלקת משמעת לא קיבלה מידע בדבר הזיקה בין ר' את"'ק ליועץ א', כיוון שלא הוצג לה מידע כזה על ידי ר' את"ק. 
ביחס לעמדה בדוח הביקורת ולפיה היה על המשטרה לבדוק את הזיקות בין ר' את"ק ליועץ א', מ"י שבה ומציגה את עמדתה  ביחס לבסיס המשפטי לבחינת ניגוד עניינים בהתאם להנחיית היועץ המשפטי לממשלה, הפקודה והנוהל. הנחיית היועץ המשפט לממשלה 1.555 "עריכת הסדרים למניעת ניגוד עניינים בשירות המדינה" קובעת מספר עקרונות, כמפורט להלן:
	א.	הבחינה המוטלת על הרשות לצורך איתור חשש לניגוד עניינים בו עלול להימצא עובד הציבור, היא באמצעות בירור בכתב באמצעות שאלון שימלא. 
יובהר, הבחינה המורחבת בדבר מהות יחסיו של ר' את"ק עם יועץ א' שבוצעה במסגרת דו"ח מבקר המדינה היא בחינה שבדיעבד, אולם לא נמצא מקור חוקי המטיל חובה על המעסיק הציבורי, להרהר אחר הצהרותיו של עובד הציבור. בכל מקרה, מדובר בחובה שעשויה להטיל נטל בלתי סביר על הרשות בהתחשב בהיקף הנרחב של העסקת עובדי הציבור בה.  
	ב.	שימת הלב בבחינת החשש לניגוד עניינים היא בהתייחס לקשרים ונושאים של העובד עליהם הוא מצהיר, שעלולים להשפיע על תפקודו, בזמן שירותו כעובד הציבור. כלומר, הדגש הוא על הקשר בין ענייניו האחרים של העובד המתקיימים בזמן שירותו, ובין תפקידו הנוכחי בשירות המדינה. 
ג.	האחריות להימנע מהיקלעות למצב של ניגוד עניינים מוטלת על עובד הציבור ועליו מוטלת האחריות לדווח על כל עניין שבידיעתו שעלול להעמידו במצב של חשש לניגוד עניינים עם התפקיד, וזאת אף אם לא נשאל לגביו במפורש. (ר' סעיף 20 להנחיה). 
כלל הגורמים הנוגעים בעניין שהוחתמו על הצהרות ו/או שאלוני ניגוד עניינים לא העלו כל עניין שהיה אמור לקשור בין ר' את"ק ליועץ א' ולהעלות חשש לניגוד עניינים ביניהם.
יתרה מכך, בשאלון לאיתור ניגוד עניינים המצורף להנחית היועמ"ש לממשלה (1.1555) ולנוהל אמ"ש של המשטרה בנושא זה (05.01.04), מתבקש ממלא השאלון מידע אודות קשרים ועיסוקים בארבע השנים האחרונות. ממילא, הצגת נתונים המתייחסים לתקופה מוקדמת לכך, כפי שהוצגו בטיוטת דו"ח המבקר (תפקידים שמילא ר' את"ק בשנים 2006 ו- 2009) אינם רלוונטיים. כאמור לעיל, נתונים אלה גם לא נכללו בשאלונים שמולאו.
ככלל, מקפידה המשטרה על בחינת נושא ניגוד העניינים בכל התקשרות. בכל מכרז משולב נספח העדר ניגוד עניינים בהתאם לנוסח הקיים בהוראת התכ"מ. בהתאם לאמור מצהיר המציע כי לא מתקיים ניגוד עניינים בעצם הגשת ההצעה במכרז וכן כי ככל שיזכה במכרז לא יתקיים ניגוד עניינים ביחס למציע ולעובדיו. ככל שהמציע מצהיר על ניגוד עניינים, הנושא נבחן בהחלטת ועדת המכרזים ומתקבלות החלטות בהתאם לדין ולפסיקה הקיימת בנושא. יצוין כי בעקבות דו"ח מבקר המדינה, נפתחה חקירה פלילית, על ידי מח"ש, כנגד ראש חטיבת את"ק  דאז. 
בתאריך 22.9.2019 הובא לידיעת אמ"ש מ"י, כי מח"ש החליטו לסגור את התיק במישור הפלילי  בשל רף ראיות נמוך מאוד. עם זאת, ציינו כי היה מקום לכאורה שרח"ט את"ק דאז יודיע למפקדיו   על היכרותו עם מר חורב ועל טיבה, אף אם היא ברובה הכרות מקצועית.  עוד עלה ממכתבם, כי רח"ט את"ק דאז אינו נמנה על שורות המשטרה, הרי שאין פעולה אופרטיבית שיש לנקוט בעניין. 

ליקוי

18. 	התנהלות מערכתית בנושא מסירת שאלונים לאיתור חשש לניגוד עניינים: בשלושה מאגפי המשטרה, בעת קידום קצינים ומינויים לתפקיד חדש, ככלל, לא היה נהוג למסור שאלון לאיתור חשש ניגוד עניינים. הליקוי המערכתי בהקשר זה בא לידי ביטוי בעניינם של שני בעלי תפקידים בכירים שהטיפול בזיקה בעניינם נבחן על ידי הביקורת כמפורט בליקוי 19 להלן. על  אגף משאבי אנוש לרענן את הידע המקצועי של קציני אמ"ש במשטרה בדבר חובתם למסור לשוטרים שאלון לאיתור ניגוד עניינים לפני שייכנסו לתפקידם, במקרים המתאימים, וכן את חובת מפקדי היחידות לוודא כי לפני כניסתם של שוטרים לתפקידם יתקיים לגביהם תהליך לאיתור חשש לניגוד עניינים. כמו כן, על אגף משאבי אנוש בשיתוף מחלקת משמעת להורות לכלל יחידות המשטרה למסור שאלוני ניגוד עניינים לשוטרים שטרם מילאו אותם במועד הנדרש לפי נוהל אמ"ש, ואם הועלה כי יש זיקות שטעונות בחינה, יועבר הטיפול בהן למחלקת המשמעת.

מעקב – משטרת ישראל 
מצב (סטאטוס): ב' – בתהליך תיקון 

18.  	לעניין ריענון הידע המקצועי בנושא ניגוד עניינים - הופץ על ידי מחלקת משמעת לאחר קבלת דו"ח המבקר ריענון לנוהל אמ"ש 05.01.04 –"ניגוד עניינים במילוי תפקיד".
בעקבות שינויים ארגוניים והפקות לקחים שבוצעו באגף משאבי אנוש, חל שיפור משמעותי  בהליך מילוי והחתמת הקצינים הבכירים מדרגת תנ"צ ומעלה על שאלוני ניגוד עניינים.  ממחלקת משמעת נמסר כי נכון לסוף שנת 2017 בוצע "יישור קו" והוחתמו כל הקצינים הבכירים. הליך דומה מתבצע בהתייחס לסוף שנת 2018, ולקידומים של שנת 2019.
בימים אלה מתבצעת עבודה מקיפה לתיקון נוהל אמ"ש בנושא ניגוד עניינים וזאת גם בהתאם להערות משרד המשפטים לפקודת מטא"ר באותו הנושא ולהערות שצוינו בדו"ח מבקר המדינה. 
יצוין  כי המשטרה נמצאת בשלבים מתקדמים של תיקון הנוהל, לרבות השאלון המצורף לו. 
לאחר ביצוע התיקון ואישורו תתוקן גם הפקודה. כיום, בעת מינוי קצינים בכירים, נבחנת גם סוגיית ניגוד העניינים וזאת טרם המינוי בפועל, קרי האם על הקצין למלא שאלון (בהתאם להוראות הפקודה והנוהל) ובמידת הצורך לאחר שמילא האם חתם על הסדר ניגוד עניינים. 
התיקון שנערך בנוהל הינו רחב היקף ובשלבים מתקדמים. הנוהל יפורסם ברבעון הראשון של 2020.

ליקוי

19.	הזיקה בין בעלי תפקידים בכירים: ראש מדור טכנולוגי במרו"ם בדרגת סנ"ץ (להלן - רמ"ד טכנולוגי) וראש מחלקת פיתוח יישומי מחשב במנ"ט בדרגת נצ"ם (להלן - רמ"ח פי"ם), נשואים. הזיקה ביניהם עלולה הייתה להעמידם במצב של חשש לניגוד עניינים או לכל הפחות בחשש למראית עין של ניגוד עניינים. הלכה למעשה רמ"ד טכנולוגי ורמ"ח פי"ם קיימו במקרים מסוימים קשרי עבודה מקצועיים. ראש מרו"ם, מפקדו של רמ"ד טכנולוגי, קיבל החלטה מינהלית להסדרת החשש לניגוד עניינים, לדבריו, משיקולי מראית עין, אך הוא לא העביר את השאלון לאיתור חשש לניגוד עניינים שמילא רמ"ד טכנולוגי (בו הצהיר רמ"ד טכנולוגי, כי תפקידה של רעייתו, רמ"ח פי"ם, עשוי להעמיד אותו במצב של חשש לניגוד עניינים) - ואף לא את החלטתו להסדרת הנושא - לבחינת מחלקת המשמעת, שהיא המוסמכת לקבל החלטות בנושא הסדרת החשש לניגוד עניינים, כנדרש על פי נוהל אמ"ש. בחלוף הזמן - למרות חששו של ראש מרו"ם למראית העין של ניגוד עניינים, ומשיקולי יעילות - הוא אישר לרמ"ד טכנולוגי לעסוק ברכש של מחלקת פי"ם, וזאת בלי שעדכן את מחלקת המשמעת או ביקש את אישורה כפי שהיה מצופה נוכח היותה הגורם המוסמך לקבל החלטות בנושא. רמ"ח פי"ם לא עדכנה את מחלקת המשמעת בדבר הזיקה לאחר כניסת רמ"ד טכנולוגי לתפקידו. עקב כך, ועקב אי העברת הדיווח של רמ"ד טכנולוגי על הזיקה על ידי ראש מרו"ם למחלקת המשמעת - הגורם המוסמך במשטרה לא בחן את הזיקה בין רמ"ד טכנולוגי לרמ"ח פי"ם, ולא בחן כיאות את הצורך בגיבוש הסדר ניגוד עניינים. מבדיקה שביצע צוות הביקורת עלה כי גם עם כניסת רמ"ח פי"ם לתפקיד רח"ט הפיתוח באטו"ב היא לא נדרשה למלא שאלון ניגוד עניינים, לא מילאה שאלון זה, וכי באותו מועד מחלקת המשמעת לא בחנה את הצורך בגיבוש הסדר למניעת ניגוד עניינים, כנדרש בנוהל אמ"ש. על המשטרה לבחון את הטיפול המערכתי בנושא הזיקה בין בעלי התפקידים הבכירים. כמו כן, על מחלקת המשמעת לבחון את הזיקה ביניהם, לנוכח התפקידים שהם ממלאים, ואת הקשרים התפקודיים והמקצועיים ביניהם. כמו כן, מוצע לבחון אם עבודתו של רמ"ד טכנולוגי מול ראש אטו"ב, מפקדה של רעייתו, בנושאים אחרים שאינם תחת אחריותה של רח"ט פיתוח עלולה לגרום להיקלעותו של רמ"ד טכנולוגי למצב של חשש לניגוד עניינים.


מעקב – משטרת ישראל 
מצב (סטאטוס): א' - תוקן 

19.   	הטיפול המערכתי בסוגיית הזיקה בין רח"ט פיתוח ורמ"ד טכנולוגי:
  	בתאריך 20.6.2019 קיבל אמ"ש מ"י  את התייחסות מ"מ ר' את"ל, מפקדו של רמ"ד טכנולוגי, לשאלת ניגוד העניינים, אשר גובתה לבקשת האמ"ש  בנתונים מספריים. התייחסות זו השלימה התייחסות קודמות שהועברה  על ידי ר' אטו"ב, מפקדה של רח"ט פיתוח. 
נוכח התייחסות זו התקיימה היוועצות בחודש יולי 2019 עם יועמ"ש המשטרה ונציגיה בשאלת ניגוד העניינים. בדיון נקבע כי  ייערך כעת  הסדר ניגוד עניינים  לתקופת הביניים. 
נוכח הערות בדוח הביקורת , החליטה ר' אמ"ש שרמ"ד רכש טכנולוגי לא יישאר בתפקידו וכי עליו לעבור תפקיד בסבב המינויים הקרוב.  בנוסף, הורתה ר' אמ"ש, כי עד לסבב, יחתמו הקצינים על הסדר ניגוד עניינים.  רמ"ד רכש טכנולוגי ורח"ט פיתוח חתמו על הסדר ניגוד עניינים בהתאם.

ליקוי

20. 	הסדרת ניגוד עניינים בהליכי רכש: בביקורת נמצא כי בעשרות אלפי טפסים של הזמנות רכש שהפיקה המשטרה באופן ממוכן - במסגרת התקשרויות שבוצעו באמצעות בקשה להצעת מחיר או בפטור ממכרז - לא נכללה דרישה כי הספק יצהיר כי הוא אינו נתון בניגוד עניינים.  על המשטרה לפעול בהתאם לעקרונות היסוד של המשפט המינהלי, שאחד מהם הוא האיסור בדבר ניגוד עניינים. אומנם אין הוראת תכ"ם ספציפית המנחה כיצד לפעול למניעת ניגוד עניינים בעת התקשרויות בפטור ממכרז או באמצעות בל"ם, ובכל זאת ראוי כי המשטרה תפעיל שיקול דעת, בהתאם לאמות מידה שתקבע לעצמה, בעניין המקרים שבהם עליה לנקוט יוזמה ולדרוש גילוי מידע בנושא זיקות המעוררות חשש לניגוד עניינים בהתקשרויות, על מנת להבטיח הגנה על האינטרסים שביסוד האיסור על ניגוד עניינים. מן הראוי כי המשטרה תקבע אמות מידה שעל פיהן תגיש ביוזמתה לספק המתקשר עימה בקשה קונקרטית, מכוונת או אקראית, למלא הצהרה בדבר זיקות.

מעקב – משטרת ישראל 
מצב (סטאטוס):  א' – תוקן 

20. 	ככלל, המשטרה מקפידה על בחינת נושא ניגוד העניינים בכל התקשרות. בכל מכרז משולב נספח העדר ניגוד עניינים בהתאם לנוסח הקיים בהוראת התכ"מ. בהתאם לאמור מצהיר המציע כי לא מתקיים ניגוד עניינים בעצם הגשת ההצעה במכרז וכן כי ככל שיזכה במכרז לא יתקיים ניגוד עניינים ביחס למציע ולעובדיו. ככל שהמציע מצהיר על ניגוד עניינים, הנושא נבחן בהחלטת ועדת המכרזים ומתקבלות החלטות בהתאם לדין ולפסיקה הקיימת בנושא. 

ליקוי

21. 	בשנת 2016 הציעה חברה א' למשטרה לרכוש מערכת טכנולוגית שהיא מפתחת. משרד מבקר המדינה בחן פרוטוקול דיון בראשות המפכ"ל בנושא ההתקשרות עם חברה א' לבדיקת התאמת המערכת לצורכי המשטרה. משרד מבקר המדינה מעיר למשטרה כי יש טעם לפגם בהשתתפות הנציגים הבכירים של חברה א' בדיון האמור. מדובר בחברה שהיא בעלת עניין, ועל פי מהלך הדיון, הייתה הסתברות לכך שהמשטרה תידרש לנהל משא ומתן לקראת התקשרות עם החברה. במצב דברים זה, לא היה מקום לכך שבמסגרת הדיון המקצועי שבו נוכחים נציגים בכירים של החברה ידונו גורמים בכירים במשטרה במסלול ההתקשרות עם החברה. 
איתור ספקים: התאמת המערכת לצורכי המשטרה נבחנה באמצעות שתי בדיקות של המערכת של חברה א' בלבד. לא נעשתה פנייה לחברות טכנולוגיות נוספות תוך הצגת מידע מלא על ההתקשרות הפוטנציאלית ככל שיעמדו בדרישות המשטרה, בסך של כ-50 מיליון ש"ח, כנדרש על פי הוראת תכ"ם ונוהל מרו"ם, ולא הובא לידיעתן של חברות אחרות כוונת המשטרה לביצוע רכש עתידי בהיקף ראשוני של יותר מ-50 מיליון ש"ח.
התקשרות בפטור מבצעי: בהחלטת המשטרה להתקשר בפטור מבצעי עם חברה א' מטעמים של הגנה על דרכי פעולה ושיטות עבודה, בנסיבות מקרה זה, היא נהגה בחוסר שוויון בין חברה א' לבין חברות נוספות בתחום הטכנולוגיה שעשויות היו לעמוד בקריטריונים שהוגדרו. עקב כך נוצר יתרון בולט של חברה א' על כל יתר החברות. כמו כן, בהחלטה זו היא נהגה באופן שאינו מבטיח למשטרה את מרב היתרונות. נתוני חברה א' שהוצגו לוועדת המכרזים: התשתית העובדתית שהציג מנ"ט לוועדת המכרזים, ולפיה לחברה א' יש לקוחות שהם גופים ביטחוניים וכי החברה קיימת 4 שנים (במקום שנתיים), לא הייתה נכונה. בחינת ספקים לקראת ביצוע מגה-פרויקט: ממועד סיום שלב הפיילוט ולקראת ביצוע רכש בשווי של כ-50 מיליון ש"ח (להלן - מגה פרויקט), מנ"ט הסתפקה בפגישה עם חברה ג' בלבד ולא ביצעה סקר שוק מקיף לבחינת התאמת מערכות טכנולוגיות של חברות נוספות לצורכי המשטרה. במסגרת הליכי התקשרויות של המשטרה בנושאים שבהם יש להגן על דרכי פעולה ושיטות עבודה, נדרשת המשטרה לפעול ככל הניתן בדרך שוויונית כלפי ספקים שונים ולא לתת העדפה לספק מסוים בבחינת מוצריו או שירותיו, על מנת לוודא כי יישמר עקרון השוויון ועל מנת להבטיח כי יוקנו למשטרה מרב היתרונות. על המשטרה להיוועץ בוועדת הפטור באוצר, בחשב הכללי, בגורמי מינהל הרכש שבמשרד האוצר ובמשרד לבט"פ, וכן עליה לשתפם בתהליכי העבודה בנושא.




מעקב – משטרת ישראל 
מצב (סטאטוס):  ד' - נדחה

21. 	נציגי החברה השתתפו בחלק מן הדיון, במסגרתו הוצגו תוצאות בחינת היכולת הראשונית, אך הדיון באשר להיבטי הרכש נערך שלא בנוכחות נציגי החברה ולאחר עזיבתם את החדר. כחלק מתפיסת הניהול הארגונית בהסתכלות לטווח הארוך, התגבשה החלטה לפיה יש לאמץ טכנולוגיות של בינה מלאכותית, זאת הן לצורך מילוי תפקידי המשטרה כגוף אכיפה וחקירה והן לצורך ניהול הארגון בהתאמה לטכנולוגיות המתקדמות שהשימוש בהן ברחבי העולם הולך ותופס תאוצה. בהתאם לכך החלה בחינה של הכלים והמערכות הקיימים בשוק בתחום זה. עם לימוד הנושא, הגיעו גורמי המקצוע באגף הטכנולוגיה והתקשוב למסקנה כי יש לאתר פלטפורמה שתיתן מענה הוליסטי לכלל הצרכים של המשטרה, זאת להבדיל משימוש במערכות הנותנות מענה נקודתי בתחום מצומצם (כדוג' מערכות זיהוי קול, מערכות זיהוי פנים וכיוצ"ב).
לאור העובדה שלא היה בידי המשטרה ידע מספק בתחום זה, בוצעה בדיקה גם מול גופי ביטחון אחרים, בשאיפה ללמוד את הידוע להם בתחום זה ולבחון מה הן המערכות בהן נעשה שימוש בגופים אלה. בבדיקה זו נמצא כי מוכרות פלטפורמות רחבות, הנותנות מענה מהסוג אותו ביקשה המשטרה. תמונת מצב זו העלתה כי אין די ידע לשם קיום הליכים מכרזיים ונמצא כי יש צורך בהליך מו"פ שיאפשר לארגון ללמוד מה הן האפשרויות הישימות להקמת פלטפורמה הנותנת מענה כולל. במפגש עם חברה א נמצא כי בידיה פלטפורמה המשלבת אוסף כלים, חלקם פיתוח של החברה וחלקם מוצרי מדף המיועדים לטיפול ב-BIG DATA. כן נמצא כי לחברה יכולות נרחבות בתחום ניתוח מידע לא מובנה בשילוב ניתוח מידע מובנה. יכולות אלה לא אותרו במקומות אחרים, ולכן נמצאה החברה כמתאימה לביצוע פיילוט. יובהר כי הפיילוט לא נעשה כצעד ראשון לעבר התקשרות רחבה עם החברה, אלא מטרתו לאפשר התנסות ולמידה של התחום, על מנת שניתן יהיה, לאחריו, לגבש דמ"צ מסודרת שעל בסיסה ניתן יהיה לצאת להליכי רכש. יובהר כי טרם ביצוע הפיילוט לא היה טעם ביציאה למכרז שכן לא היה די ידע על מנת להגדיר בצורה טובה את מסמכי בקשת ההצעות. התהליך שבוצע מול החברה אפשר למשטרה ללמוד את התחום בצורה מעמיקה ולגבש תפיסה ברורה יותר של חזון ה-AI  הארגוני. 
יצויין  כי ממצאים שונים בדוח הביקורת מניחים קיומה של כוונה להתקשר עם החברה ל"מגה פרוייקט". ממצאים אלה אינם מבוססים שכן לא ניתנה כל התחייבות ולא בוצעה התקשרות שמעבר לפיילוט.  יובהר שמדובר היה בבדיקה ראשונית שמטרתה לבחון האם היכולות הנטענות על ידי החברה, באשר ליכולת לנתח חומר לא מובנה, אכן מתקיימות. לא מדובר בהפעלה מבצעית של מערכת אלא בבדיקה לאישוש טענות החברה.  ההערה בדבר פנייה לחברות טכנולוגיות נוספות – מקובלת.  עם זאת, יובהר כי בתקנות חובת המכרזים לא קיים מנגנון במסגרתו ניתן לערוך פנייה לחברות ספציפיות לצורך קבלת מידע. תקנה 14א(ב) לתח"מ קובעת כי פנייה מוקדמת לקבלת מידע תיעשה באופן פומבי. בנסיבות אלו, ההצעה בדוח הביקורת לעריכת פנייה לחברות טכנולוגיות ולהודיען בדבר הכוונה לבצע בדיקת יכולת של מערכות טכנולוגיות, אינה אפשרית בהתאם לתקנות, כיוון שכעולה מהחלטת וועדת המכרזים, פרסום צרכי המשטרה בבניית פלטפורמה להיתוך מידע, יביא בהכרח לפגיעה בשיטות עבודה ובדרכי פעולה של המשטרה. נוכח האמור, ובהיעדר מענה בתקנות חובת המכרזים לפרסום מוגבל של פנייה לקבלת מידע, לא ניתן היה לבצע פנייה כאמור לחברות בעלות סיווג רלוונטי, בשונה ממכרז סגור, לפי תקנה 4 לתח"מ, המאפשר פנייה מוגבלת, לצורך התקשרות, בנסיבות הנקובות בתקנה.
ההתקשרות עם חברה א לשם ביצוע הפיילוט נעשתה בהתאם לתקנת פטור שעניינה בצורך שלא לחשוף שיטות ואמצעים. הצורך בלימוד הנושא באופן המותאם לשיטות העבודה והצרכים של המשטרה הוביל להחלטה שלא לפעול בדרך של מכרז, זאת בהתאם לדין. בבדיקות שנערכו טרם ההחלטה על עריכת הפיילוט עם חברה א', הגם שלא נערכו בכתב, לא נמצאו חברות נוספות שהחזיקו בטכנולוגיות הרלוונטיות באופן שבו התענינה המשטרה. מסמך בקשת הפטור כלל פרטים אודות החברה כפי שהיו ידועים באותה עת לנציגי אטו"ב. לא היה במידע זה כדי להטות את החלטת ועדת המכרזים. נכון היה לבסס את הנתונים גם ממקור אחר, ולא להסתפק בנתונים שנמסרו על ידי נציגי החברה. המשטרה ביצעה פעולות שונות לשם בחינת השוק הקיים. מכל מקום, לא בוצעה התקשרות לאחר סיום הפיילוט ולפיכך אין מקום לקביעת ממצאים ביחס לפעולות שלא ננקטו לקראת התקשרות שלא התקיימה.



ליקוי

22.	קניין רוחני: הקניין הרוחני שבידי המשטרה הוא בבעלות המדינה. המשטרה קיבלה החלטה עקרונית, שלא השתכללה לכדי החלטה סופית, למסור לחברה א' קניין רוחני, בתחום הטכנולוגי המסוים, על מנת שתשתמש בו לצורך פיתוח המערכת של חברה א'. על פי התכנון, מסירת הקניין הרוחני לשימושה של חברה א' הייתה אמורה להיות תמורת הנחה חד-פעמית בהתקשרות לביצוע המגה-פרויקט, אם יתבצע. זאת בלי שחשב המשטרה העריך את ערכו של הקניין הרוחני של המשטרה שאמור היה להימסר לחברה א', ובלי שקדמה לכך פנייה לחשב הכללי כמתחייב מהוראות תכ"ם. בתהליכים לקראת רכש המערכת הטכנולוגית בהיקף כספי הנאמד בכ-50 מיליון ש"ח, המשטרה בחרה שלא להיוועץ בוועדת הפטור באוצר, בחשב הכללי, בגורמי מינהל הרכש במשרד האוצר ובמשרד לבט"פ ולא לשתף גורמים אלה בתהליך ההיערכות לרכש - עד לשלבים מאוחרים בתהליך זה. בחירת המשטרה לפעול כך לא תרמה לקידום יעיל ותכליתי של מתן מענה לצורך הטכנולוגי של המשטרה. לפני גיבוש החלטה שמימושה עלול להביא לוויתור על הקניין הרוחני של המדינה, על המשטרה מוטלת אחריות ציבורית ואף חובה להיוועץ בחשב הכללי וכן לבצע אומדן של שווי הקניין הרוחני שבידיה.

מעקב – משטרת ישראל 
מצב (סטאטוס): ב' – בתהליך תיקון 

22. 	במשטרת ישראל נערכים דיונים פנימיים בעקבות המכרז הסגור של החשב הכללי בו זכתה חברת שיבא. בעבודה שנערכה אותרו שלוש המצאות אשר נמצאו רלוונטיות על ידי חברת היישום. לאור חוות דעת משפטית שניתנה בנושא טרם התקבלה החלטה ארגונית.  

ליקוי

23.	כללי - הרכש השנתי של המשטרה נאמד בכ-2.5 מיליארד ש"ח בשנה. מכלול פעולות הרכש משפיע במידה ניכרת על בניין הכוח של המשטרה ועל הפעלתו וכן על יכולתה להשיג את מטרותיה בתחום אכיפת החוק ומתן השירות לאזרח. נוסף על כך, האינטרס הציבורי מחייב שהליכי הרכש ברשות ציבורית יתנהלו באופן הוגן, שוויוני ושקוף ובאמצעות פרקטיקות מקצועיות העולות בקנה אחד עם הוראות הדין ומביאות לתוצאות עסקיות וליעילות כלכלית. דוח זה מעלה שורה של ליקויים יסודיים וכשלים חמורים בהליכי התכנון של הרכש, ביצוע רכש והבקרה של המשטרה על ביצועו. תהליך תקצוב הרכש של המשטרה על ידי משרד האוצר והמשרד לבט"פ לשנת העבודה 2018 בוצע ללא השקיפות הנדרשת כלפי המשטרה וללא היוועצות עימה, תוך פגיעה ניכרת ביכולתה לממש את הרכש המתוכנן ולעמוד ביעדיה, שאותם אישר השר לבט"פ. אשר לביצוע הרכש במשטרה - פעולות רכש בוצעו תוך הפרה של הוראות הדין; נמצאו פערים בביצוע של תוכנית הרכש המשטרתית ופיגור בפרסום מכרזים, ליקויים מקצועיים בהבניית מפרטי המכרזים, בהתאמת דרישות הרכש לתנאי השוק ובאכיפת הליכי רכש. כמו כן הועלו ליקויים ביישום הליכי הבקרה על הליכי רכש שאושרו. בהתקשרויות בפטור ממכרז נמצא דפוס פעולה של הימנעות מסיווג התקשרויות על פי מהותן, תוך עקיפה של חובת פרסום ההחלטה ושל הליכי בקרה ואישור של החשב הכללי שנקבעו בדין; ברבים מהליכי רכש בפטור ממכרז נמנעה המשטרה מכתיבת מפרט לצורך ביצוע הליכי הבטחת איכות, מדרישת ביטוח וערבות ביצוע, וכן מעריכת חוזה ייחודי להתקשרות הספציפית, ובכך הותירה את המדינה חשופה לסיכונים; בבדיקה של ההתקשרויות לביצוע הליכי רכש באמצעות בקשת הצעת מחיר נמצא כי במרבית ההתקשרויות האמורות היו ליקויים משמעותיים עד כדי חריגה של ממש מהוראות הדין, ובמקרים מסוימים אף עלה חשש למעשה פלילי. המקרים בהם עלה חשש למעשה פלילי, הובאו לידיעת היועץ המשפטי לממשלה, בהתאם לנתיב הקבוע בחוק מבקר המדינה, והוא הורה להעבירם לחקירת המחלקה לחקירות שוטרים במשרד המשפטים. כמו כן נמצאו ליקויים בהליכי בחינה של חשש לניגודי עניינים, ובביצוע פעולות בלא שהוסדר הטיפול הנדרש בכמה זיקות שעניינן מובא בדוח זה. משרד מבקר המדינה מעיר בחומרה למשטרה על האופן שבו נוהלו חלק מתהליכי הרכש שפורטו בדוח.

ליקוי

24.	בשנים האחרונות ביצעה המשטרה פעולות משמעותיות לטיוב תהליכי הרכש. עם זאת, חומרת הממצאים שהועלו בדוח זה מחייבים את המפכ"ל, את ראש את"ל, את חשב המשטרה, את היועצת המשפטית למשטרה ואת ראש מרו"ם, וכן את המשרד לבט"פ ואת משרד האוצר, לעשות בדק בית של מערך הרכש במשטרה, לבחון ביסודיות את הליקויים וההמלצות שהועלו ולגבש מתווה סדור לתיקונם. כל זאת כדי שתהליכי הרכש יבוצעו על פי דין, ביעילות ובאפקטיביות, הן בהיבטי בניין הכוח של מערך הרכש והן בהפעלתו. על המתווה לכלול גם פעולות שיבטיחו שיפור ניכר בהכשרה ובמקצועיות של אנשי הרכש והחשבות ויצירת מנגנוני אכיפה ובקרה אפקטיביים על כלל הגורמים המעורבים בתהליכי הרכש. הדבר יאפשר לחולל שינוי במערך הרכש במשטרה, להגביר את יכולתה לנצל את תקציבה השנתי ולחזק את אמון הציבור בה.

מעקב-  משרד לביטחון פנים
מצב (סטאטוס): ג- לא תוקן 

23-24.	לאחר פרסום דוח הביקורת,  קיים השר לביטחון הפנים דיון במסגרתו הובהר למשטרה כי השר, כמי שנושא באחריות מיניסטריאלית לפעולות המשטרה, בין היתר, בהיבטים תקציביים ומנהליים, רואה את הליקויים שצוינו בדו"ח המבקר בחומרה. בהמשך לדיון בראשות השר קיים סמנכ"ל  תכנון, תקצוב ובקרה דיון פרטני בנושא מערך הרכש במשטרת ישראל. במסגרת דיון זה התבקשה משטרת ישראל להציע כיצד תבוצע העברת מידע בזמן אמת לגבי היבטי הרכש השונים על מנת שלמשרד תהיה היכולת לבצע פיקוח ובקרה בזמן אמת. עוד צוין כי בהקשר זה, חשוב להדגיש כי השר לביטחון הפנים הוא השר הממונה על המשטרה וברמה הציבורית הוא אחראי על ממצאי דוח מבקר המדינה. במענה לכך השיבה משטרת ישראל כי אין מקום לאפשר מעורבות המשרד בזמן אמת במימוש הנחיות המפכ"ל לביצוע הליכי הרכש במשטרת ישראל, משום שלדידה ההכרעה באיזו דרך יש לפעול לצורך קידום היעדים שקבע השר ואילו פעולות יש לנקוט לשם מימושן, ובכלל זה הליכי הרכש להם נדרשת המשטרה, הינה הכרעה המסורה למפכ"ל ולגורמי המשטרה. לאור עמדת המשטרה, הייעוץ המשפטי של המשרד לביטחון הפנים נדרש אף הוא לעניין והוציא חוות דעת החולקת על האמור בחוות הדעת של הייעוץ המשפטי של המשטרה. לעמדת הייעוץ המשפטי למשרד, לצורך מימוש אחריותו המיניסטריאלית ולהביא לתיקון הליקויים שנתגלו, השר רשאי לבקר ולפקח על המשטרה גם בהיבט הרכש ובוודאי רשאי לקבוע את אופני הביקורת, את עורכיה ומועדיה, כפי שיראה לנכון.  עוד צוין בחוות הדעת, כי ביצוע הבקרה כאמור בזמן אמת נדרשת הן מתוקף העובדה כי לא ניתן לזהות חלק מהליקויים בדו"חות הנכתבים בדיעבד ולאחר מעשה, והן משום שביצוע בקרה בזמן אמת ותוך כדי תנועה מאפשר לתקן ליקויים תוך כדי ביצוע הרכש (ולמנוע התרחשותם), וכן כי אין בביצוע ביקורת או פיקוח על הליכי הרכש כדי לפגוע בעצמאותה של המשטרה ובניהול העבודה השוטפת על ידה.  לאור האמור לעיל, ומשהמשטרה מיאנה לאפשר לשר ולאנשי משרדו לערוך פיקוח אפקטיבי על הליכי הרכש המבוצעים על ידה בזמן אמת, פנה השר לביטחון פנים ליועץ המשפטי לממשלה לצורך הכרעתו בסוגיה שבמחלוקת. בנוסף, לאור חומרת הממצאים שעלו בדו"ח המבקר, המחייבים פיקוח ובקרה בזמן אמת על הליכי הרכש המתבצעים במשטרת ישראל, פנה השר לביטחון פנים למבקר המדינה בבקשה כי יבקר את הליכי הרכש המתבצעים במשטרת ישראל בזמן אמת, עד להכרעתו של היועץ המשפטי לממשלה בעניין.











מעקב מיוחד
היערכות גופים חיוניים להגנת סייבר
הגופים המבוקרים: מערך הסייבר הלאומי

אגף המפקח הבכיר לביקורת המדינה במשרד ראש הממשלה, קיים מספר פגישות עם ראשי מערך הסייבר והגופים המבוקרים בדוח זה, בנושא  היערכות גופים חיוניים להגנת סייבר. האגף התרשם לחיוב מעבודתו המקצועית, הטובה והאפקטיבית של מערך הסייבר הלאומי ומציין בחיוב את התקדמות הגופים השונים בתיקון הליקויים.
מותר לציין כי על הגופים להמשיך במגמה זו תוך תיאום מירבי עם מערך הסייבר.


גוף א- מרבית הליקויים המפורטים בדו"ח תוקנו.

1. יצירת מנגנון עבודה- פגישות מסודרות אחת לשבועיים של הממונה בגוף עם המנחה הרלוונטי מטעם
מערך הסייבר הלאומי.
2. הסמכת הגוף לרמה בסיסית בתו"ל, ובדרך לרמה בינונית.
3. שופרה הארכיטקטורה, הופרדו רשתות והוטמעה מערכת הלבנה.
4. נכתבו נהלים כנדרש.
5. בוצעה תוכנית העבודה לשנת 2019
 6. הוכנה תוכנית עבודה לשנת 2020

גוף ב- מרבית הליקויים המפורטים בדו"ח תוקנו.

1. הושלם ביצוע תרגיל כנדרש.
2. אושר תקצוב רב שנתי להחלפת המערכות הישנות למערכות משולבות הגנת סייבר.
3. התקדמות במסלול ההסמכה בתו"ל.
4. הוכנה תוכנית עבודה לשנת 2020
5. פק"מ חירום ומדיניות- בביצוע.

גוף ג- 

טרם הושלמו המלצות הביקורת.
שיתוף פעולה מועט ביחס לגופים אחרים במגזר, לכן יש קושי בביצוע פעולות בקרה וביקורת
על מנת לאמוד את רמת ההגנה בגוף.

